
- Ba! Rămânem aici, în tabără până mâine... Nu întindeţi 
corturile. Să se doarmă pe scut. Sfinţia ta, Dionisie. 
Căpitane Segneyey! Baba Novac!... Mantovano, ia două 
tunuri uşoare şi un steag de puşcaşi săcui... Theodosie. 
Nimeni nu trece podul dacă nu-l cunoşti tu însuţi. Nici 
Dumnezeu din ceruri. Rămâi mai marele oştirii. 

- Nu face ce-ai făcut la Otani, doamne. 

- Nu fac, Theodosie. Am îmbătrânit. 

Se vede Aiudul în pâclele viorii ale înserării. Se vede 
şleahul pustiu şi alb intrând în Aiud, trecând printre casele 
acoperite cu şindrilă, pe lângă biserica zveltă, cu turla 
tuguiată, se văd nucii şi plopii, se vede şleahul ieşind din 
Aiud şi luând-o la stânga între Murăş şi dealurile împădurite, 
printr-o mirişte galbenă unde paşte o turmă de oi. Dincolo 
de turma de oi sunt câţiva bivoli, un pod şi pe zare, având 
în spate dealuri verzi şi-n dreapta Lunca Murăşului, 
şerpuitoare, străjuită de arini uriaşi, se vede Mirăslăul. Tot 
văzduhul este plin de tropotele călărimilor, de scârţâitul 
carelor de la chervane, de strigătele conducătorilor 
artileriei. Un hotnog de artilerie strigă ceva, arătând cu 
coada biciuştii malul râpos al pârâului, care taie Câmpia 
Tinodului şi şleahul mare al Turzii, vărsându-se în Murăş la 
câteva sute de paşi de aici. 

- Cum se numeşte pârâul, baci Pătrule? 

Baci Pătru este vătaful sătenilor iobagi din Gârboviţa, 
sat de tăietori din Codrii Gârboviţei, care se urcă din poală 
de codru în poală de codru spre Ponor şi Detunata, spre 
Ţara Moților, lui rămasă necunoscută. 

- Cioara se numeşte, doamne. 

Locurile cunoscute de Pangratie Segneyey, căpitanul 
Cetăţii de Baltă, preţ de o fugă de cal peste Murăş, sunt 
făcute pentru luptă şi într-un fel aidoma cu cele ale 
Călugărenilor. Stă înconjurat de căpitani pe o padină 
pieptişe sub Codrii Gârboviţei, privind lacom zarea 
împâclită de dincolo de Mirăslău. Lumina de aur a 
amurgului cade foşnind din cerul străveziu. Miroase a 
toamnă şi-a ghizdei, a viţelar şi a floarea fânului, uscată. Îşi 
pune mâna streaşină. Pe umărul zării, în spatele bisericii din 
Mirăslău se ridică spre cer nouri grei de praf... 

- Chiaky, craiule, spune Pangratie Segneyey... 
- Ba! Basta! 

II cuprinde o furie rece, otrăvită. Fără o vorbă coboară 
padina la galop, urmat de cei rânduiţi pentru cercetare. 
Trece pe lângă artileria care se pune în baterie chiar în 
buza râpelor pârâului, cu ţevile îndreptate spre câmpia 
dinspre Aiud. Pedestrimea sare jos din căruţe, îi strigă 
«craiule» şi  «neînfricatule». Regimentul lui Walenty 
Walawski se-ndreaptă la trap sleit spre Lunca Murăşului. 
Caii sunt însetaţi, trag în dârlogi şi simțind apa, nechează. O 
haraba cu vivandiere goneşte pe urma regimentului. Fetele 
sunt vesele. Cântă un cântec deocheat, de tavernă, 
amestecând cuvintele leşeşti, nemţeşti şi croate. Se 
gândeşte la Varvara Szuki, la odaia de lucru din palatul 
domnesc al Târgoviştei, la un carnaval văzut odinioară în 
faţa lui Palazzo Ducale la Veneţia, unde a cunoscut-o pe 
Raffaela, vede gloatele revărsându-se spre Murăş trăgând 
după ele măgarii şi vacile şi câinii încărcaţi cu calabalâcul 
de oaste, vede cavaleria neamişilor de ţară venind la pas 
viu, cu steagul verde desfăşurat şi suliţele la picior, apoi 
trece podul de buşteni, apucând şleahul Aiudului. Este 
lacom să vadă cu ochii lui oştile lui Basta. O lăcomie plină 
de neliniştea rea, rece şi crudă. Drumul de la Alba-lulia 
până aici a fost o continuă revelaţie. A cucerit un principat 
din care n-a cunoscut decât [ara Făgăraşului, Braşovul şi 

săcuimea... l-au ieşit înainte la Sântimbru şi Galda, muieri şi 
copii, i-au ieşit înainte preoţi şi bătrâni înţelepţi, cete de 
moţogani sălbateci, călări pe cai mici de munte cu şei de 
lemn, îmbrăcaţi în ţundre, înarmaţi cu săcuri şi sulițe de 
carpen. Au venit peste Murăş cetele de la Blaj şi Mihalţ, de 
la Crăciunelu şi Jidvei, aducându-i ştirea că cetăţile 
Sighişorii şi Mediaşului şi-au închis porţile, au sunat 
întrarmarea obştească, că strajameşterii au bătut iobagii 
cetăților cu bicele, înhămându-i la căruţe să tragă la 
hambare poamele şi sacii de făină de pe la mori. Că au 
spânzurat nu se ştie câţi iobagi, români şi unguri, 
prinzându-i asupra lor cu arme de fier. A stat în palat la 
Alba-lulia, a dănţuit şi-a iubit-o pe Velica. Şi-a ascultat sfatul 
princiar şi dietele. A făcut treabă politicească asudând în 
vorbiri deşarte cu Ungnad şi Pezzen. Şi ăştia erau dincolo 
de diete şi diplomaţie, dându-şi săcurile pe gresie pentru ce 
ştiau ei din veac. Simte când se opreşte straja întâia, a 
celor douăzeci de viteji sârbi, cu Baba Novac. Galopul unei 
lănci de călăreţi... Strigătele sârbilor. Simte garda de 
fagărăşeni strângându-l de-aproape între cai. li lipseşte 
cavalerul Gligor Taflan de Mândra. Îi lipseşte cavalerul 
Văsile Boer de Recea. Au pierit cu Velica. Au pierit cu Marcu 
Schonkabunk. Ce nebunie. Vede printre lăncile călăreţilor 
sârbi, gardul de ulucă nouă a celei dintâi gospodării din 
Aiud. Un dud şi-n dud un copil privind oştirea. Vine Baba 
Novac la trap bătut urmat de cei trei popi trimişi de Dionisie 
Rally în tabăra nemeşilor la Turda. Cei trei popi, poate şi 
sasul acesta credincios lui Schonkabunk, Luca Trausner 
este popă. Cine-o poate şti? lanoş Ungvari şi Grigore din 
Vaşarhei, un fel de săcui român, ori de român săcui, 
mătăhălos şi cunoscut tuturor săcuilor de pe Murăş, pentru 
credinţa lui şi lăpădarea de cele lumeşti, predicând călare 
pe un asin alb şi acest diplomat venit din nou în tabăra de 
la Sebeş - dalmatinul Zlatarich, care se pare este mai 
curând iscoada lui Basta, decât binevoitor lui. Sunt asudaţi. 
Cu praful şiroindu-le negru pe obraze. 

- Vorbim diseară le spune, pentru că se vede pe ei ce-au 
izbândit în tabăra lui Chiaky... 

Focul de tabără îi dogoreşte obrajii. Stă culcat pe 
blana de urs. Deasupra stelele. De jur împrejur răsufletul 
profund al miilor de oameni care dorm, veghează, 
nădăjduiesc, visează şi cred. În ce? Theodosie a vrut să-i 
ridice cortul domnesc. Să desfăşoare întregul alai şi 
rânduirile de tabără. L-a oprit. A poruncit ca tabăra mare, 
adică chervanele încărcate şi înhămate să rămână aici, 
dincoace de pârâul Cioara, având călăuzi dintre credincioşii 
lui Pangratie Segneyey şi dintre iobagii vătafului Pătru al 
Gârboviţei. Dacă vor fi înfrânți, să treacă Murăşul pe la 
Teiuş; să ocolească Mediaşul şi satele săseşti din preajmă şi 
să iasă la cetate la Făgăraş, de unde să purceadă peste 
munţi pe drumul Ţării, ocolind Branul pe poteci. 

- Este întâia dată când dai asemenea porunci, doamne, i-a 
spus Theodosie, albind. 

- M-am mai înţelepţit, omule... Lasă-ţi aici tot ce ai scump. 
Vin-o doar cu armele şi binecredincioşii. Orice-ar fi, dacă ne 
răpune, ne întâlnim la Făgăraş. Spune-le-o tuturora celor 
din Ţară. La Făgăraş, vii sau morţi. 

- Te temi, doamne? 

A râs. Să se teamă? De ce? De moarte? 

- Mă tem, Theodosie... Pentru Magna Valachia mă tem... 
Şi pentru aceştia, ai nimănui, care-au crezut în tăria 
schiptrului meu. 

Era după sfatul de război. După ce urcase el în turla 
bisericii din Mirăslău pe-o scară de fuştei, (în turlă mirosea 
a lilieci şi a găinaţ de porumbei) şi de-acolo văzuse taberile 
lui Basta aşezate mai jos de Recea, în câmp, înconjurate de 
harabale uriaşe, cu caii duşi de dârlogi la adăpat, la Murăş, 
cu patrule de muschetari călări şi reiteri împlătoşaţi, cu 
steagurile nemeşimii fluturând în faţa corturilor verzi şi roşii 
şi portocalii aşezate sub poala codrului, la nicio mie de paşi 
de Mirăslău, cu sutele de harabale venind dinspre Vinţul de 
Sus într-un nour de praf sângeriu şi cu steagul mare, 

imperial, unduind leneş pe hampa lui în faţa unui cort 
albastru, rotund, păzit de gărzi cu halebarde. A simţit acolo 
în turla bisericii, privind unduirea steagului habsburgic, a 
simţit că se frânge ceva în el. Habsburgul îi plăteşte de cinci 
ani soldele soldaţilor. Habsburgul este in capul Sfintei Ligi. 
Habsburgul a oprit invazia otomană pe Dunărea de Sus. 
Habsburgul a fost nădejdea lui. A fost un mit purtat de el 
prin faţa oştilor balcanice, un mit al autorităţii creştine 
supreme. Poate că el însuşi a crezut în mitul de el făurit 
pentru alţii. Erau acolo în turlă Dionisie Rally, Pangratie 
Segneyey şi Baba Novac. 

- Dacă vrei, i-a şoptit lui Dionisie Rally, văzându-l palid şi 
asudând în şiroaie, dacă vrei te trimet în solie şi poţi 
rămâne acolo. Ai deschisă calea Romei... Poţi găsi adăpost 
la Rudolf. 

- Te îndoieşti, Mihail? 

- Uită-te la oştirea lor şi spune-mi dacă... 

- Rămân aici până la urmă, vrăjitorule... 

Pangratie Segneyey, agăţat de căpriorii turlei, îndesat 
şi fălcos i-a arătat Valea Lopadului. Pârâu adânc, cu maluri 
râpoase, tăind câmpia din spatele Mirăslăului, din poala 
dealurilor, până-n Murăş. Câmpia, şleahul, lunca. O cetate 
zidită de viituri, având aripa dreaptă apărată de Murăşul 
adânc pe care se duceau la vale două barcazuri cu sare de 
la Ocna Murăş şi aripa stângă apărată de pripoarele împă- 
durite urcătoare spre Munţii Trascăului, atunci plutind în 
amurgul de toamnă, străveziu. nicio sută de generali 
imperiali nu l-ar fi putut scoate din acest pământ al 
Mirăslăului. A simţit-o cu toată fiinţa lui de oştean. Şi tot 
acolo, în turla bisericii, a înţeles că, aidoma ca la 
Călugăreni, de data asta nu va fi el cel care va ataca. Că nu 
va fi el cel care va începe bătălia. Că nu el se va repezi în 
fruntea oştilor să spargă centrul duşman şi să lase aripile lui 
Baba Novac, ori altui binecredincios. A privit râpele 
Lopadului, podul de bârne pe care trecea şleahul Turzii şi i- 
a venit să-şi muşte mâinile. Unde este călărimea de 

măciucaşi, unde sunt oştile Mehedinţilor şi ale Băniei, unde 
sunt haiducii lui Baba Novac, unde sunt căpităniile lui de 
roşii, călărimile lui sprintene pe care să le treacă prin codrii 
cu caii la mână şi să le zvârle în spatele lui Basta?! Ah cum 
a trăit el bătălia acolo sus, în turla bisericii din Mirăslău, aşa 
cum ar fi dat-o cu oștile lui, nu cu gloatele pe care le are, 
peste zece mii de iobagi amărâţi şi-acolo vede muschetarii 
şi reiterii şi Zlatarich i-a spus că mâine seară va şti toţi 
căpitanii din tabăra lui Basta şi ce folos că-i va şti pe aceia, 
când ştie că numai Lopadul este jumătate din tăria lui de 
mâine?! A hotărât să dea lupta aici. Mişcându-se de la Aiud, 
îl va sili pe Basta să atace. Rămânând pe Câmpia Tinodului, 
Basta ar putea însuşi să-şi aşeze tabăra aici, pe Lopad şi să 
aştepte atacul lui. Atunci ar fi pierdut înainte de a trage cea 
dintâi salvă de artilerie. A lăsat cele două tunuri şi steagul 
de puşcaşi săcui să vegheze podul de peste Lopad. Toate 
poruncile au fost date. Deşteptarea se va suna la două 
ceasuri după miezul nopţii. Undeva, în tabăra iobagilor urlă 
un câine. Urlă prelung, a lehamite şi-a soartă rea. Nicolae 
Pătraşcu stă sub zidurile Branului. Radu Buzescu o fi ajuns 
la Boiţa. Vede în jărăgai siluetele Buzeştilor aşa cum s-au 
arătat acum un an la Tălmaciu, toţi trei călări în lumina 
aurie de octombrie şi el era cu Stanca şi cu copiii şi-l 
aştepta cardinalul Andrei Bâthory la Câmpia Şelimbărului. 
Atunci erau cu toţii, Ţara era cu el şi Buzeştii şi Bănia, era 
împlinit, înţelesese taina Ciucaşului şi-acum este cumplit de 
singur în toată măreţia gândului împlinit în care s-a zidit pe 
sine, Magna Valachia. Ţărâie greierii prin crăpăturile 
pământului dospit de arşiţă. 
- Ţi-e sete, stăpâne? 

Simion întinzându-i o cupă de cositor mirosind a vin 

de Târnave. 
- Mi-e sete, binecredinciosule. 

la cupa şi o bea lacom, lăsând vinul să-i curgă pe 
barbă şi gât şi piept... Sus, pe bolta înstelată, licăre argintiu 
Andromeda. 

17 septembrie 1600, ziua celor patru mucenici Sofia, 
Pistis, Agapi şi Elpis, nu se ştie de cine muceniciţi pentru 
credinţa lor, care nu era şi credinţa altora. Jocul acesta, al 
muceniciei pentru o credinţă care nu este şi a altora, ţine 
dinainte de potop. Se joacă şi aici, pe Lopad, la 17 
septembrie 1600. Baba Novac îi dă onorul cu sabia din 
galop mic. Il urmează două sotnii de cazaci călări, două 
steaguri de archebuzieri călări recrutaţi din Bohemia şi 
Croaţia, călărime moldovenească şi leşească recrutată la 
Alba-lulia, dintre robii eliberaţi din temnițe. Aripa lui 
dreaptă sprijinită pe Murăş. Oştirea a ajuns pe Lopad în zori, 
când ceţurile fumegau încă în lunci şi-n fânețe. Au fost nişte 
zori albi prin care-au trecut câţiva bâtlani scoțând chemări 
tragice. Aripa dreaptă se sprijină pe vărsarea Lopadului în 
Murăş. Sunt aici nişte petece de pădure, lunca şi dincolo de 
apă, casele satului Maroş Gomboş. Vajnicul Baba Novac nu 
crede în adâncimea Murăşului. Una din sotniile de cazaci 
intră în apă. Vede caii luaţi pe sfor, cazacii agăţaţi de cozile 
lor, aude fornăitul cailor care dau de prund şi când cazacii 
ies la malul dimpotrivă, răsuflă uşurat. Aripa lui dreaptă nu 
mai poate fi întoarsă. Tunurile sunt puse în baterie pe 
creasta râpelor care veghează Câmpia Mirăslăului. Satul 
pare pustiu. Porţile sunt deschise larg. Se aud trâmbiţele în 
tabăra lui Basta. Trâmbiţele regimentelor imperiale, sunând 
poruncitor şi aspru intrarea în rânduri. Galopează pe linia 
artileriei. Tunarii lui Mantovano se-ntrec între ei. Un 
artilerist înalt şi crăcănat, purtând pinteni uriaşi din fier 
strigă: 

- Drept la mir, băăă papistaşule. 

- La mir, ha, ha, ha, mein Herr Luminare, răspunde alt 
artilerist de la o falconetă vopsită verde, de la care se 
deshamă atelajul şi lângă care tunarii clădesc ghiulelele de 
tuci, cercetându-le fitilele. Vicenzo Bombardier Mantovano îi 
iese înainte. Şi-a schimbat calul acest bărbat iubit şi 
credincios. Călăreşte o iapă moldovenească. Roaibă, cu 

chişiţa subţire. Bagă de seamă că are coburii plini, că la şea 
este legat un săculeţ din piele pe care se văd câteva boabe 
de ovăz şi că în spatele şeii Mantovano şi-a prins în curele 
pelerina care înfăşoară alte straie. 

- Cu îngăduinţa măriei-tale să aşez câteva tunuri, măcar 
douăsprezece, pe înălţimea din stânga. 

Mantovano arată în stânga o înălţime împădurită care 
cade în terase pe Valea Lopadului. Tot acolo este o potecă 
bătută care iese prin codru şi peste dealuri la Vălişoara. 
Mantovano spune că de acolo se poate bate toată câmpia 
până la Mirăslău. Că are nevoie de două companii de 
puşcaşi, care să apere bateria, dacă inamicul se va gândi să 
se strecoare prin codri şi să atace bateria la sabie. 
Mantovano are dreptate. 

- Să vină Domokos cu săcuii, porunceşte. 

Aude olăcarul pornind la galop. Dă peste o râpă 
înaltă, ruptă de viituri, plină de porumbe stafidite pe care a 
crescut un măr sălbatic, cu crengile răsucite, umbros şi 
mirosind a toamnă. O ajută pe Fatima cu pintenul. O simte 
arcuindu-i-se între pulpe. Aude tropotul curţii, poruncile 
căpitanului gărzii, apoi cadenţa grea a celor două mii de 
săcui aduşi de Peter Domokos la aripa stângă, opintindu-se 
la deal, cu muschetele pe umăr şi săculeţii de pulbere 
bălăngănindu-se legaţi la eşarfe. | se par prea puţini cei 
două mii de săcui. 

- Marcule. Să-l întărească pe Domokos pedestrimile 
sârbeşti, moldoveneşti şi din ţară... Câţi sunt din aceia? 
- O mie cinci sute, măria-ta... 
- Sunt liniştit. Aceia se pot bate acolo... 

Priveşte dealurile gheboşate acoperite de codrii vechi, 
de la care adie miresme iuți de frunze putrede şi răcoare. 

- Avem şi privitori, doamne, spune acru vel logofătul 
Theodosie. 

Arată o culme pleşuvă de dincolo de Lopad, înţesată 
de muieri, vite, bărbaţi suiţi pe căruțele pline cu calabalăc. 
Desigur sunt locuitorii din Mirăslăul apucat între oştiri. 

Urmăreşte sotnia de cazaci trecută peste Murăş, urcând un 
muncel dincolo de Maroş Gomboş, apoi pierzându-se într-o 
livadă. Vede apoi trupele de margine mărşăluind pe 
steaguri, ca să alcătuiască centrul. Totul este plin de 
vigoare ostăşească, tobele răpăie ca întotdeauna, flamurile 
flutură în vânt ca întotdeauna, căpitanii înzăoaţi îşi strigă 
poruncile făcând semne cu săbiile şi spadele uriaşe, 
corniştii cheamă unităţile leneşe, şi olăcarii galopează de 
colo, colo, stârnind praful şi sudălmile pedestraşilor. Tăunii 
s-au adunat sub burţile cailor, care bat din picioare şi-şi 
vântură cozile. Ca întotdeauna iapa pintenoagă a vel logo- 
fătului Theodosie se repede zâmbată la calul stegarului 
gărzii. lapa nu-i poate suferi pe stegari. li vine să râdă de 
obiceiul acesta al iepii pintenoage pe care Theodosie, 
cărturarul neruşinat, a botezat-o cu numele de femeie luat 
de diavolul androgin care este Leviethan-Lilith. Dintr-odată 
s-ar vrea în răcoarea misterioasă a bazinului subteran de la 
Bimbirdirek, cu Nichifor Parasios alături pe plută, descifrând 
sensul numărului şapte, acest număr pur al celor şapte 
planete, numărul pe care Pithagora l-a văzut ca purtător al 
vieţii omeneşti, în care cele patru elemente primordiale ale 
trupului se unesc cu cele trei forţe ale sufletului: raţiunea, 
simţirea şi voinţa. Căpitanul Francisc de Lugassy rânduieşte 
din galop linia întâia. Sunt acolo regimentele cazaco-polone 
ale lui Walawski şi Branichi şi neamişii de ţară ai Ardealului 
sub Sandor Tahy. Pangratie Segneyey îşi alcătuieşte linia 
doua din ostile Cetăţii de Baltă, Ineului şi Lipovei. Cele ale 
Ineului, steag roşu cu ecuson albastru pe care este pictată 
o mână înarmată cu spadă, mărşăluiesc spre aripa dreaptă, 
îl vede în faţa lor pe căpitanul Barcsay călare pe un cal alb, 
uriaş. Oştile Lipovei trec prin spatele curţii, conduse de 
Badony. Ca la Şelimbăr, linia treia este tăria lui. 
Făgărăşenii, hunedorenii, călărimile săcuieşti, sârbii din 
Banat şi oştile Logojului şi ale Caransebeşului sub steagul 
azuriu al căpitanului Petre Odobaşa. Tot acolo, gloatele 
ardeleneşti. Şi căpitanul de Făgăraş, Gheorghe Fărcaşu sub 

steagul lui cu cap de zimbru. Şi steagul cap de lup şi trup 
de balaur al hunedorenilor. Şi iarăşi gloatele glogozite pe 
sate în adâncimea alcătuirii ostăşeşti, cu soarele căzut în 
furci şi coase, în tăişurile cumplite ale săcurilor. Îşi 
contemplă oştirea într-o stare ciudată de înstrăinare. Ca şi 
când el cel adevărat ar fi făcut tot ce se putea face, s-ar fi 
secătuit pe sine şi aici, în şaua Fatimei n-ar mai sta decât 
umbra celui de odinioară. O lovitură de tun destrămată în 
depărtare. Se răsuceşte în şa. Departe, dincolo de Mirăslău, 
cu lăncile scânteind în soare, cu armurile sclipind, oştirea 
imperială. Nemişcată. Un galop cu fuleuri scurte. Prinţul 
Marcu. 
- Basta nu primeşte lupta, măria-ta!... 

Theodosie, cu glasul uscat. 

- Se teme! Dumnezeule, numai văzându-te, se teme! 

Şoaptele curţii. George Pithar, Stoichiţa şi ceilalţi, 
Petre Armeanul venit alaltăieri din Moldova, Dionisie Rally, 
cei câţiva senatori de Alba-lulia, garda, şoaptele atâţate, 
lumina pură de septembrie, luncile Murăşului, cerul înalt, 
parcă pustiu şi iarăşi şoaptele. 

- Nu primeşte lupta. 

- Stă nemişcat. 

- Văd un şir de harabale întorcându-se la Recea. 
- Mein Gott! 

- Madonna! 

Câteva înjurături ungureşti pe care a-nceput să le 
placă pentru gustul lor ardeiat. Vine Dionisie Rally jucându- 
şi calul. Spune tare, turceşte. 

- Cea mai bună cuirasă pentru noi toţi este numele tău, 
stăpâne. 

Aproape că-l ameţesc osanalele. Basta nu vrea să se 
bată. Işi aminteşte de seara dinaintea Călugărenilor. Când l- 
a provocat pe Sinan la podul de peste Neajlov. Ori la 
dimineaţa bătăliei, când însuşi provocat, călărind năpraznic, 
cu roşii de ţară. Ce face Basta? 

Nici o mişcare la imperiali. De când? De un ceas? De 
două? Doar scânteierea oţelului, goarnele şi din când în 
când detunătura speriată a unui tun. Apoi rupt din tăcerea 
plină de bâzâitul tăunilor, ramătul gloatelor lui. O nebunie 
de strigăte uscate şi răguşite, de sudălmi şi măscări, chiote 
şi săcurile şi coasele vânturate pe deasupra capetelor 
buhoase în căciuli. 

- Moooarte! strigă gloatele. 

Strigătul trece peste oştire ca un demon nebun. Se 
rostogoleşte peste gardă, peste curte, peste Lopad. Cade 
turbat în miriştile Mirăslăului. 

- Fă ceva, măria-ta, şopteşte Theodosie Rudeanu. Altfel 
cad caii de sub noi şi ăştia se satură de stat în rânduri. 

La ce se gândea? Poate la iniţierea orfică şi la tot 
ceea ce a făcut să ajungă aici, sub schiptrul de domn 
pământesc, mereu pe tăişul de sabie care desparte lumea 
celor mulţi şi adevăraţi; de lumea tainică, ascunsă şi 
cumplită a puterii. 

- Marcule, să vină polcovnicul Walenty Walawsky. 
Nemişcarea lui Basta mă nelinişteşte. 
- Pe mine mă-nspăimântă, unchiule. Trebuie să ştim de ce 
stă, doamne. 

Aude olăcarul coborând priporul... Nemişcarea lui 
Basta cade peste el ca şi când generalul bătrân şi gutos ar 
vrea să-l strivească doar cu prezenţa steagurilor 
habsburgice înfipte dincolo de Mirăslău, în miriştile acelea 
pustii din care se ridică, tremurătoare, apa morţilor. 

* 


- Mais non!... Mein Gott!... Domnule căpitan general ceea 
ce-mi  cereţi este imposibilul.  Beaury! Mortagne! 
Rauçigny!... Convingeţi-i pe berbecii ăştia că războiul cu un 
asemenea diavol nu este un turnir. (Afurisitele alea de 
picături, dragul meu Beaury. Altfel crăp de-a binelea.) 
Domnule conte Chiaky, un atac! Voievodul domină tot 
câmpul de luptă. Trebuia să vă grăbiţi, domnilor nobili. Să 
ocupăm noi poziţia aceea ideală. V-au plăcut ceremoniile, 

decapitările şi celelalte. Războiul, domnii mei, este altceva 
decât o paradă, oricât ar fi aceasta de cavalerie armata alla 
francese şi oricâtă bravoure paradeuse à la française ar 
arăta nobilii domni ai principatului. 

Generalul Basta stă într-un jilţ, cu piciorul bolnav de 
podagră întins pe un taburet. Băile de la Tuşnad i-au uşurat 
durerile. Este un bun pretext să stea jos şi să-i ţină în 
picioare pe aceşti nobili insolenţi care strigă cu neruşinare, 
aici în cortul generalului suprem al Ungariei Superioare, 
cerându-i să atace neîntârziat, ceea ce este evident o 
idioţenie. ÎI priveşte pe fastuosul şi intempestivul Chiaky cu 
privirea lui verzuie, ghicind toate raţiunile secrete care-l fac 
atât de vehement. Vrea tronul bravul conte. Aşteaptă clipa 
asta de aproape zece ani. Toţi informatorii lui i-au 
confirmat-o. Vrea s-o ia înaintea lui Sigismund, adus de 
Zamoyski. Oricum, rentele lui sunt asigurate. Casa Fugger a 
investit câteva sute de mii de taleri în afacerea 
Transilvaniei, aşteptând ca prin el să câştige câteva mili- 
oane. Şi acest // Valacho stupid care-a crezut că poate 
cuceri Europa împărțind în stânga şi dreapta câteva lovituri 
de sabie. Cortul spaţios din trei rânduri de pânză de velă, 
drapat în interior cu mătase roşie şi armele Habsburgilor 
este plin de membrii consiliului militar. Colonelul Melchior 
Rottowitz al reiterilor de Silezia, colonelul Prunitz, colonelul 
Pezzen, aceşti nemți prea exacţi ca să nu fie şi nişte buni 
executanţi, spiritualul general contele Tomaso Cavriolo, 
căpitanii din Ungaria de Sus Prepostvari şi Rogoszi cu 
husarii, apoi aceşti neasemuiţi ofiţeri valoni Beaury, 
Mortagne şi Raucigny, oricând gata pentru a da o lovitură 
de spadă, sau la nevoie de pumnal, comandanții 
companiilor de muschetari ai gărzii. Nobilii domni ai Transil- 
vaniei nu pot fi socotiți printre capetele militare. Ar putea fi 
buni luptători cu lancea şi atât. Generalul Basta îşi trece 
palma peste obrazul bărbierit cu îngrijire. Ochii de 
bazedofian cu corneea plină de vinişoare roşii îl privesc pe 
contele Chiaki fără să-l vadă. Se simte dispus să le dea 

acestor domni violenţi şi guralivi o lecţie de psihologie 
militară. Le spune în franţuzeşte fiind sigur că nu-l înţeleg 
(el însuşi vorbeşte o franceză ciudată plină de cuvinte 
italieneşti şi nemţeşti) că: on en fera conjecture des 
qualités du chef, apoi est de grande importance qu'on 
scache s'il est soldat ou non, s'il est superbe et hastif, ou 
bien un homme remis, et qui se laisse conseiller... 
Schiţează un zâmbet acru: 

- Et de fait, l'ignorance conjoincte avec une certaine 
fureur naturelle, attire... Dragă generale, spune-le acestora 
că omul nostru se crede superior în forţe, că ne 
dispreţuieşte şi mai ales că, mistic şi oriental cum este, 
crede că soarta bătăliei depinde numai de reputaţia lui 
miraculoasă. 

- Vor totuşi să atace, excelenţă, spune contele Tomaso 
Cavriolo. 

- Per Bacco! Au să atace atunci când am să ordon eu... Pe 
toţi dracii, conte, mi se pare că se sună alarma. 

Căpitanul Beaury, înalt, atletic, cu obrazul bântuit de 
toate viciile infame ale bordelurilor europene, crestat de 
sabie, cu buza de jos crâmpoţită, iese din cort cu paşi 
zornăitori. Se-ntoarce după o clipă. 

- Excelenţă // Valacho vă confirmă perfect teoria... Este 
aici, gata să-i dea satisfacţie contelui Chiaky. 

Generalul se ridică, strâimbându-se de durere. Beaury 
şi Mortagne îl sprijină de subţiori. Incalecă greu, ajutat de 
aghiotanţii lui credincioşi, vărâţi până la coate în afacerile 
sângeroase din Ţările de Jos. Intregul consiliu este urcat în 
şei cu scripeţii. Urmează acea cavalcadă sonoră şi 
multicoloră care-i satisface orgoliul. Ajunge pe dâmbul plin 
de meri în pârgă unde şi-a fixat postul de comandă. Işi 
apără ochii cu palma. Vede clar liniile de luptă ale 
Valachului aşezate pe poziţia inexpugnabilă de pe râpele 
Lopadului. Vede ţevile tunurilor aruncând reflexe dure, 
vede pădurea de lănci şi dintr-odată vede norul de praf 
ridicat dincolo de satul pustiu al Mirăslăului, apoi 

scânteierea orbitoare a platoşelor şi coifurilor şi cuiraselor 
dragonilor care se apropie de liniile lui la trap domol, cu o 
cutezanţă care frizează insolenţa. 

- Per Bacco, diavolii ăştia... 

- Diavolii ăştia sunt polonezii lui Walawski, excelenţă, 
spune contele Chiaky. A-i nimici înseamnă a tăia stânga 
cumplită a Valachului... 

- Vă ofer posibilitatea să tăiaţi această stângă, conte. 
Şarjaţi-i pe polonezi, luaţi-i în lănci, tăiaţi-le căpăţânile să 
înveţe odată că nu pot fi la infinit în solda acestui voievod. 

Fără niciun răspuns contele Sandor Chiaky de 
Kereszegh pleacă la galop, flancat de cei doi scutieri care-i 
duc lancea şi scutul. Basta îi spune căpitanului Beaury că 
nobilul domn este foarte grăbit să-şi câştige laurii, că 
viclenia lui // Va/acho nu este decât o tatonare, o necesitate 
de a şti şi în acelaşi timp o invitaţie la acţiune pe care elo 
respinge cu riscul de a fi numit laş de către aceşti berbeci 
care pleacă la şarjă fără să-şi încălzească caii. 

- Beaury, lasă jocul acesta de berbeci pe seama contelui 
Chiaky. Să vină la mine Pezzen, Rottowitz, Prunitz şi 
Rogoszi. Regimentele lor să fie gata de luptă. 

- Doriţi să le daţi o lecţie polonezilor, excelenţă? 

- Doresc să mă verific pe mine, Beaury. 

Urmăreşte şarja dezlănţuită a corpului nemeşimii 
condusă de Chiaky, cu sentimentul curios că asistă la 
înscenarea unei poveşti fabuloase scoasă din arhiva 
prăfuită a cavalerismului. Ori din istoria lui militară. Ceva 
asemănător cu Crecy, doar că rolul de masacrator al 
cavaleriei şi-l va asuma el, cu toate că, pe viul Dumnezeu 
şarja nemeşimii, două mii de călăreţi în cuirase, cu panaşe 
multicolore, cu lăncile vopsite în culori vesele, este un 
spectacol unic. Cum unică este contraşarja polonezilor 
condusă de un diavol cu aripi de lebădă la cuirasă, diavol 
care  galopează la trei lungimi de cal de restul 
escadroanelor şi se îndreaptă evident spre năbădăiosul 
conte Chiaky, ameninţându-l cu paloşul lui polonez, destul 


17 Radu Theodoru 


de bine înfipt în amintirile imperialilor. Frumuseţea celor 
două cavalerii năpustindu-se una asupra alteia pe miriştea 
aurie se transformă într-o convulsie de cuirase şi coifuri, de 
săbii fulgerând scurt şi strigăte de luptă, totul acoperit de 
praf. S-au auzit lăncile rupându-se. S-au auzit cele dintâi 
urlete de moarte. Spectacolul este vetust şi neinteresant. 
Prevede că vor fi destul de puţine victime şi de o parte şi de 
alta. Ştie că Chiaky nu va învinge doar cu nemeşimea. Cele 
două grupări sunt de forţe egale. Îi va demonstra 
înfumuratului conte ce înseamnă cu adevărat războiul 
modern şi arta militară a unui general de profesie... Dă 
ordinele cuvenite celor patru comandanţi de regimente. 
Vrea nu să distrugă antegarda voievodului, ci s-o captureze. 
Ordonă celor trei colonei austriaci să descalece oamenii şi 
strecurându-i în spatele cavaleriei lui Chiaky încleştată în 
lupta cu sabia, să formeze «careul morţii». Pe căpitanul 
Rogoszi cu husarii îl trimete să se strecoare nevăzut prin 
Lunca Mureşului şi să cadă dincolo de Mirăslău, între pod şi 
sat, pe rămăşiţele antegărzii... 

- Le vei distruge la sabie, dragă Rogoszi. Ai unica ocazie 
să zdrobeşti prin şarjă câteva escadroane cuirasate... La 
treabă domnilor!... Doresc o execuţie perfectă, care să fie 
în acelaşi timp şi o lecţie magistrală de artă militară. Vă 
mulţumesc cu anticipație... 

Aşteaptă ca cei patru ofiţeri să-şi pună caii în mers 
înapoi. li spune lui Beaury: 

- Dragul meu, pentru un asemenea spectacol merită să 
înduri un atac de gută mai mult... Ce spui? 

* 


Există o deznădejde în el. A greşit undeva în treburile 
politiceşti. Ori n-a fost slujit cum trebuie în aceste treburi. 
Ori este vina lui care poate să-l coste capul. A ştiut de 
răscoala nemeşimii şi în loc s-o ucidă în faşă, a lăsat-o să 
crească, nădăjduind că nemeşii îşi vor aduce aminte că i-a 
cruțat după  Şelimbăr. Işi dă seama, văzând şarja 
nemeşimii, că politica puterii nu lucrează cu sentimente. 

Vede dincolo de livezile Mirăslăului marşul compact al unui 
pătrat de pedestrime, suliţaşi la mijloc, muschetari pe aripi, 
căzând în spatele cavaleriei lui Chiaky. Pentru că l-a 
cunoscut pe sperjur după steag. După armură. Vine în 
goană un cazac ud leoarcă, cu apa şiroindu-i din şalvari. Un 
cazac de-al lui Rostopcea, orheian. Işi scoate căciula cu 
fund roşu. 

- Vin prin luncă, doamne. 

- Ai trecut Murăşul, viteazule? 

- L-am trecut, doamne. 

- Cum te cheamă, cazacule? 

- Andrei Bujeniţă, doamne şi sunt din Orheiu. 

- Rămâi lângă mine, Andrei Bujeniţă. Şi veghează-mă. 

Cazacul orheian îşi face cruce... Prinţul Marcu spune 
că nu-i place acel careu şi că acolo se ascunde o cursă. | s-a 
părut că în spatele lăncierilor din primele linii a văzut 
sclipind ţevile unor tunuri. 

- Tunuri? Trase de cine, Marcule? 

- De lăncieri, doamne... 

Priveşte pe deasupra Mirăslăului, spre dealurile de la 
Ceariul unde se văd steagurile imperiale. 

- Să se pregătească de luptă neamişii de ţară, Marcule... 
Să treacă prin râpe cu caii la mână. Spune-i lui Tahy să stea 
ascuns pe fundul râpelor. Să iasă de-acolo când o auzi 
cornul sunlnd: «staţi drepţi, iată domnul». Bujeniţă. Mai ai 
suflet în tine? 

- Pentru zece, doamne. 

- Leşeşte ştii? 

- Ce-au uitat leşii, da' mă înţeleg. 

- Zboară la polcovnicul Walawski. Scoate-l din luptă. 
Spune-i să se rupă de călăreţii unguri. Să se tragă înapoi, 
pe polcuri, gata de şarjă, prin mijlocul satului. Du-te, 
orheianule, şi întoarce-te aici, lângă domnul tău. 

Simte nevoia să vorbească cu cei apropiaţi. Îi face 
semn lui Theodosie Rudeanu. li întreabă dacă vede tunuri 

acolo în careul de lăncieri. Theodosie nu vede tunuri. Îl vede 
însă pe Basta. l-l arată cu mâna inmănuşată în zale. 

Un fel de trunchi cu platoşă, între steagurile 
imperiale. Mereu steagurile imperiale. Steagurile din 
spatele cărora oricând poate veni comisarul Bartholomeus 
Pezzen cu diploma de guvernator semnată de împăratul. 
Oricât ar vrea Rudolf, Transilvania pentru el, nimic nu-i 
legitimează dorinţa. Nici măcar cele şapte oraşe saxone 
trădătoare. Il urmăreşte pe cazacul care goneşte singur pe 
şleahul prăfos al Mirăslăului. Îl vede intrând în sat. Apoi 
aude limpede detunetul unui tun şi o chemare de trâmbiţă 
repetată de trei ori. Vălmăşagul de călăreţi care se taie la 
sabie începe să se aleagă. Intâi vede un escadron 
nemeşesc, numai în platoşe, căzând asupra aripei stângi a 
lui Walawski. Escadronul a ţâşnit ca din pământ, dintr-o 
limbă de livadă prelinsă pe coastele dealurilor din spatele 
Mirăslăului. Cele dintâi rânduri sunt alcătuite din trâmbiţaşi, 
care sună un semnal din galop. Când escadronul se loveşte 
de aripa stângă a lui Walawski, călăreţii catafracţi se rup de 
polonezi, călărindu-le prin faţă spre Lunca Mureşului. Tot 
atunci lăncierii din cele dintâi linii ale careului încep o fugă 
grăbită pe flancuri, rupându-se în două. Se ridică în scări. 
Soarele îl bate din spate. Vede limpede şase tunuri uşoare 
de câmp, tunurile trase de cei care fug, descoperindu-le, 
cărora tunarii le pun foc. Vede ghiulelele de tuci, cu fitilul 
arând, zburând spre călărimile lui Walawski. Şiretlicul lui 
Basta iese la iveală în tocmeala de luptă a careului. Două 
rânduri de lăncieri şi pichieri la centru, cu tunurile în faţă. 
Două aripi de muschetari în pelerine negre pe flancuri, 
deschizând foc prin opriri scurte. Nădăjduieşte ca Walawski 
să nu fie atât de nebun încât să intre de bună voie în 
cleştele de foc, cu gâtiţa tivită de lăncieri. Imbulzeală la 
călărimile lui. Ofiţeri care galopează pe flancuri. Unde o fi 
cazacul Bujeniţă, cu mustaţa lui neagră şi ochii limpezi, 
străvezii, pe care, i se pare, i-a mai văzut, de mii de ori 
până acum? Plesnetul guiţat al ghiulelelor. Câţiva cai 

cabrând. Câţiva călăreţi răsturnându-se din şei. Trâmbiţele 
lui Walawski. Escadroanele răsucindu-se în volte pe loc. O 
curgere nebună de cai şi călăreţi. Stegarii trecând în frunte. 
Escadroanele intrând în coloană. Totul se face din galop, 
într-o rânduială străşnicită de chemările prelungi ale 
trâmbiţelor. Careul lui Basta rămâne fără ţinte. Walawski 
intră în sat, se văd flamurile, se văd săbiile prin norul greu 
de praf ridicat deasupra livezilor. 
- Măria-ta, husarii, spune răguşit Theodosie Rudeanu. 

Uitase. După cum se uitase pe sine în şa. Ar fi vrut să 
fie acolo, cu Walawski. Se simte răstignit, singur, străin de 
sine şi de ceea ce se întâmplă pe Câmpia Mirăslăului. 

- Husarii, Theodosie... Şi moartea lor!... Lasă-i! 

Neamişii lui de ţară parcă s-au topit. S-a topit şi 
steagul căpitanului Tahy. Dincolo de biserica din Mirăslău 
se arată escadronul din antegarda lui Walawski. Vine la trap 
cu trompeţii sunând «înainte cavaleri vestiți ai scumpei 
noastre patrii»... Tot atunci iese din luncă regimentul de 
husari din armata Ungariei de Sus. Cu steagul vechi al ţării 
şi alături, steagul imperial... Se alinie pentru şarjă cu 
escadroanele în linie. Călăreţii sunt atât de aproape, încât li 
se văd mustăţile îmbărligate şi găitanele de pe dolmane. 
Pedestrimile lui izbucnesc în sudălmi. li împroaşcă pe aceia 
cu vorbe scârnave şi măscările strigate în limbile Evropei de 
mult cunoscute în toată oştirea lui. Husarii răspund 
ungureşte, amenințând cu lăncile. Escadronul de dragoni 
din antegardă iese din Mirăslău. In faţă călăreşte cazacul 
orheian Andrei Bujeniţă. lese la trap şi fără nicio poruncă 
porneşte dintr-odată la galop asupra liniei de husari abia 
intraţi în tocmeala de luptă. In acelaşi timp se aude huruitul 
greu al polcurilor lui Walawski, pornite în galop încă de pe 
uliţa satului. Careul de pedestrime a lui Basta a rămas 
singur cu morţii risipiţi în miriştile de dincolo de Mirăslău. 
Cursa în care Basta a vrut să prindă dragonii nu s-a închis 
când trebuia. Ezită. O clipă. Două. Trei. 

- Măria-ta!... Husarii, măria-ta! 

Theodosie spune husarii, de parcă ar spune ciuma. 
Are dreptate Theodosie. Husarii. Îi face semn. Theodosie 
pune pinten şi iapa pintenoagă pleacă la galop. Şi asta se 
întâmplă în afara lui. Sunetul cornului. Tâşnirea neamişilor 
de ţară din râpele Lopadului şi prăvălirea lor cu chiote 
cumplite asupra husarilor înconjurați din trei părţi de 
dragonii, pe care ei înşişi voiseră să-i înconjoare şi să-i hăr- 
tuie pe ulițele Mirăslăului. Neamişii cad asupra escadronului 
din aripa stângă care tocmai încerca o jumate de voltă să 
uşureze centrul. Vede un neamiş cu dolman verde, ducând 
sub braţ o lance neobişnuit de lungă pe care o înfige în 
pântecul ofițerului din flancul escadronului. Ofiţerul scapă 
sabia din mână. Se agaţă de lance. Neamişul o propteşte în 
scări, răsturnându-l din şa. | se usucă gura. Simte lovitura 
aceea cumplită în propriul lui pântec. Chiotele năpraznice 
ale neamişilor se unesc peste capul husarilor cu strigătele 
de luptă ale dragonilor. Ici, colo scapă din cercul de săbii 
câte-un husar care goneşte nebuneşte, culcat pe gâtul 
calului. Rămâne nemişcat în şa, fără să-şi dea seama de 
curgerea timpului. Foarte târziu vede umbra lui şi a Fatimei 
lungindu-se mult dincolo, pe celălalt mal al Lopadului. Aude 
trâmbiţaşii dragonilor sunând intrarea în rânduri şi vede 
neamişii de ţară fugărind caii husarilor şi prinzându-i cu 
arcanele. 

* 

- Măria-ta, culcă-te. Ştii totul despre Basta... Ştii totul 
despre Petre Armeanul. Nu mai nădăjduieşti decât în sabie. 
Culcă-te să te odihneşti. Culcă-te să uiţi. Culcă-te să înţelegi 
că nu-ţi vine niciun Pezzen cu nicio diplomă... 

- Crezi, Theodosie? 
- Văd, doamne. 
- Tu ce zici, Marcule? 
- Ţi-a rămas, ca de atâtea ori, doar sabia, unchiule. 
Cocoşii oştirii au trâmbiţat de mult, vestind miezul 
nopţii. Incă de aseară i-a trimes solie lui Basta, prin Petre 
Armeanul. Să se lase de nemeşii răsculați împotriva 

împăratului. Să-l arestuiască pe Chiaky. Să-i fie destul cât 
sânge creştinesc s-a vărsat astăzi, de către oşteni care şi 
unii şi alţii strigă că luptă pentru împăratul romanilor. Dacă 
are să-i reproşeze ceva, să stea amândoi de vorbă între 
tabere, ca doi cavaleri creştini. Au trecut ceasuri după 
ceasuri de la plecarea lui Petre Armeanu. Au început 
şoaptele. Theodosie a spus că Armeanul a trădat. S-a 
strecurat în tabără, venind de la ceilalţi dalmatinul 
Zlatarich. A cerut cu neruşinare trei mii de taleri pentru 
veştile pe care le aduce. Theodosie i-a dat cinci sute. Petre 
Armeanul a trădat cu adevărat. l-a cerut lui Basta să-l 
arestuiască. 

- Să scapi de sabia voievodului, dacă va triumfa miine? i-a 
spus Basta. 

- Da, excelenţă. 

- Atunci aruncaţi-l în lanţuri, să simtă tăria jocului. 

Petre Armeanul i-a vândut lui Basta tăria oştirii, 
numărul tunurilor, câte care cu muniţie duce oştirea, veşti 
despre răscoala cetăților saxone şi faptul că braşovenii şi 
sibienii au închis păsurile. Zlatarich plăteşte la Basta un 
stegar, dalmatin şi el. Stegarul i-a dat ordinea de luptă a 
generalului, făcută în linişte după căderea serii. Basta şi-a 
împărţit oştirea în trei trupuri pe care le-a aşezat la toate 
cele trei intrări ale satului. Pedestrimea ungurească pe 
dealurile de la  miază-noapte de sat, pedestrimea 
nemţească sub comanda brescianului Tomaso Cavriolo pe 
malul Murăşului, unde nemţii şi-au săpat o cetăţuie, pe 
care-au întărit-o cu saci de pământ. Basta a rămas cu 
reiterii şi valonii în tabăra mare, lângă Recea, vrând să 
scape de obrăznicia nemeşilor care i-au cerut la cină să 
răzbune ofensa adusă de valach armatei imperiale prin 
decimarea husarilor şi să pornească atacul, mâine 18 
septembrie, înaintea zorilor. 

Vincenzo Bombardier Mantovano a desemnat o 
chartă a câmpului de luptă, spunându-i că de data asta 
victoria poate fi cucerită printr-o singură faptă. 

- Care? l-a întrebat. 
- Nemişcarea, măria-ta. 

Urmăreşte pe chartă amplasamentul celor trei 
detaşamente ale lui Basta, pus de principele Marcu după 
ştirile lui Zlatarich, întărite de ştirile aduse de iscoade şi 
ţăranii din Mirăslău. Luminările de ceară ard neliniştit sub 
pologul cortului. A poruncit să se ridice toate corturile 
oştirii. Presimte că mâine va fi ziua hotărâtoare a bătăliei. 
Basta nu vrea să tracteze. Basta s-a pus în slujba magna- 
ţilor şi a lui Zamoyski. Pe faţă şi-n văzul Evropei. li vine să 
urle. Un general corupt strică tot ce-a reuşit să închege 
Sfânta Ligă în cinci ani de politică şi luptă armată. Incă o 
dată Evropa se dovedeşte neînstare să fie unită. Incă o dată 
Evropa se fărâmiţează pe ea însăşi, dându-şi în vileag 
slăbiciunea. Şi încă o dată jertfa acestei slăbiciuni este 
pământul Dachiei. Evropa n-a învăţat nimic de la istorie. Şi 
nici nu poate să mai înveţe. Poate atunci doar când marile 
ei oraşe vor fi călcate sub copitele năvălitorilor sălbatici, 
care-i vor sili pe apuseni să le lingă vârful ciubotelor. Atunci 
însă va fi prea târziu. 

- Ce porunci dai pentru mâine, doamne? 

Ce străin i separe glasul vel logofătului... Nu-l vede pe 
Stroe Buzescu. Nu simte privirea ironică a Radului Buzescu. 
Îi lipseşte măreţia posacă a lui Preda. Îi lipsesc hirsutul de 
Udrea, dulăul credincios de Calotă. 

- Unde-i Mihalcea, Theodosie? 

- Doarme, doamne... E zobit de scuturătura drumului. Uiţi 
că are 70 de ani?! 

- Şi Baba Novac? 

- În iscoadă, măria-ta... Tu l-ai trimes... 

- Uitasem. 

- Ce porunci dai, stăpâne? 

- Nici una, Theodosie... Aşteptăm până mâine... Duceţi-vă 
şi vă odihniţi. 

- Erai altfel după ce-i smulgeai duşmanului, biruinţa. lartă- 
mă, doamne, te văd posac şi închis în tine, zaci ca după 

lingoare, n-am îndrăznit niciodată să-ţi vorbesc de 
dragostele măriei-tale, dar aici, la Mirăslău doamne, nu se 
poate să-ţi fii străin, măria-ta. Şi nici însingurat în durerea 
măriei-tale, orice i s-ar fi întâmplat doamnei Velica... 

Dintr-un salt se prăbuşeşte asupra vel logofătului 
Theodosie Rudeanu. Îi încleştează gâtul cu amândouă 
mâinile. Il prăbuşeşte in genunchi. 

- Spune ce ştii, Theodosie... Spune, că-n numele Sfintei 
Fecioare, te ucid. _ 

Vel logofătul horcăie a moarte. li ies spume la colţul 
buzelor. Dă ochii peste cap. 

- Măria-ta! E vel logofătul Theodosie Rudeanu. 

Îl priveşte pe Marcu fără să-nţeleagă. Cine este vel 
logofătul Theodosie Rudeanu?! Il simte moale pe cel care-l 
sugrumase. Bâlbâie numele Velicăi... Theodosie. Cine i l-a 
ucis pe Theodosie?! Îl ia în braţe pe vel logofătul pământiu. 
Îl culcă pe blănile de urs. Apare Simion cu un pocal de vin. 
la pocalul cu mâini tremurânde. l-l toarnă lui Theodosie, 
nepreţuitului Theodosie pe buze. Pe gât. 

- Haide, vere, şopteşte... Pierişi numai dintr-atâta?! 

- Văleu, măria-ta. Dragostea asta să i-o arăţi mâine lui 

Basta, spune vel logofătul pierit. 

- Theodosie!... 
25 

- Au călugărit-o, doamne, şopteşte vel logofătul şi-i umblă 
spaimele pe obraz. 

- Cine? 

Tăcere. Şi groază. Şi nepriceperea lucrului acestuia 
straniu şi chinuitor. 

- Iglisia, doamne, şopteşte doar ca un abur, Theodosie 
Rudeanu. 
- Când ai aflat? 
- Astăzi? 
- Schonkabunkul? 
- Mort. 
- Văsile Boer de Recea? 

- Călugărit. 

- Unde? 

- Doamne, este taina tainelor, pierzania mea şi-a măriei- 
tale... Nu ispiti lumea nevăzutelor, măria-ta. 

- Unde? 

- La Prislop, doamne şi facă Domnul să te poţi apăra de 
nevăzuta şi apărându-te pe tine, pe mine nevolnicul să mă 
aperi. 

I[glisia. A doua înfăţişare în preajma unui 
deznodământ. Ce vrea Iglisia?! Şi cine i-a dat puterea să 
vrea, pe deasupra voinţei lui? Theodosie Rudeanu se ridică 
opintit. Îngenunche. Îi ia stânga şi i-o sărută. Şopteşte: 

- Apără-ne, măria-ta, de Zidari şi neamişi, de leşi şi turci, 
de Iglisia şi de spaimele noastre, amin! 

Apoi rămâne singur cu lumânările, cu chipul Velicăi 
deznădăjduit, îi curg Velicăi lacrimi mari pe obrajii palizi, o 
aude cerşindu-i ajutor, o aude implorându-l să n-o trimeată 
singură pe drum că-l va sluji cu sabia şi gândul şi dragostea 
ei, îşi aduce aminte cum era în timpul din urmă străină şi 
halucinată şi ştie că lglisia are să-i ucidă memoria cu 
zemuri şi fierturi tainice, că a iniţiat-o să se slujească de ea, 
că i-a hărăzit-o lui încă de la începutul domniei, ori poate de 
dinainte de acel început, că pe el însuşi l-a hărăzit morţii 
această Iglisie veche, ale cărei taine nu le-a pătruns, care a 
vrut doar să se slujească de sabia lui şi care astăzi îl loveşte 
pentru neascultare, în dragostea lui, Velica. Îşi sfâşie 
cămaşa subţire de olandă. Se trânteşte pe blănile de urs. 
Velica schimnicită cu sila. Velica smulsă acestei vieţi, 
smulsă lui, întemniţată pe viaţă într-un schit pierdut în 
codrii de sub Munţii Hațegului. O mie de chipuri ispititoare 
ale Velicăi, chinuindu-l cu cruzime răscolitoare. Se simte 
lovit în carnea lui. Se simte sărăcit în spiritul lui. Se 
leşuieşte în durere şi-n ură, se secătuieşte dorind-o până la 
nebunie, apoi i se pare că cineva stinge lumânările, aude în 
cort paşii uşori ai pajului de gardă şi simte sărutul sălbatic 
al roabei şi ibovnicei şi băieşiţei şi străjii lui de zi şi de 

noapte, Varvara Szuki. O înlănţuie cu ură, ori numai cu 
recunoştinţă. 

- Mâine vreau capul lui Chiaky, şopteşte Varvara Szuki şi 
lui i se pare că femeile astea toate la un loc, ori luate în 
parte, femeile astea nebune, Tudora şi Stanca şi Velica şi 
Varvara, femeie astea sunt mai lacome de sânge decât este 
lacom de răzbunare el însuşi, că au stat în destinul lui ca 
nişte prevestiri ale morţii şi că dintre toate acestea, dornice 
să se împărtăşească într-un fel din puterea lui domnească, 
singura care nu i-a cerut niciodată decât dragostea a fost 
Habiiba, roaba uzbekă... Noaptea se coboară în cugetul lui 
şi el o primeşte lacom, ibovnică tainică, blândă aducând cu 
ea, uitarea. 

* 

- Pentru numele lui Dumnezeu, pentru viața noastră, nu 
ieşi în câmp măria-ta. 

- Ţi-e frică de Basta, Theodosie? 

- Mi-e frică de viclenie, doamne. Mi-e frică de vicleşug. 
Stai aic i şi aşteaptă să vezi ce face. Ce zici, Baba Novac? 
să-l lovim acum, din mers, doamne. 

- Segneyey? 

- Să-l atacăm. Ascultă glasul oştirii tale. 

Cerul se cutremură de strigătele atâţate ale oştirii. 
Neamişii de ţară gonesc până-n malul Lopadului. Improaşcă 
oştirea lui Basta cu ocări. li cheamă pe magnați la luptă. 
Trupele lui Basta se retrag dincolo de Mirăslău. Un steag de 
catafracţi, recunoaşte călăreţii lui Mâko, cu vizierele 
ridicate, cu lâncile cumplite la picior, defilează dincolo de 
bătaia tunurilor, galopând uşor în lungul oştirii lui. Încă din 
zori a poruncit să se strângă taberele. A venit la el Peter 
Domokos cerându-i loc de luptă în linia întâi a dispozitivului. 
l-a adus ştirea primită de săcui de la neamurile lor din 
oştirea magnaţilor, că azi-dimineaţă Chiaky şi magnații l-au 
insultat pe Basta cerându-i să atace. Că însuşi Basta a 
călărit până dincoace de Mirăslău (măria-ta erai la masă) şi 
a cercetat poziţiile de luptă. Cineva descarcă un tun în 

steagul de catafracţi. Ghiuleaua se arcuieşte în cerul senin. 
Cade pe mirişte, lângă o tufă de măceşe. Plesneşte zvârlind 
în sus bulgări de pământ şi fum negru, clăbucit. Este 18 
septembrie a cuviosului Eumeniu, episcopul şi a muceniciţei 
Ariadna. Catafracţii ocolesc locul unde-a plesnit ghiuleaua. 
Soarele poleieşte spatele cuiraselor. Tobele pedestrimilor 
nemţeşti răpăie îndesat. Vorbele lui Theodosie îi zumzăie la 
urechi: «Nu ieşi dintre râpe, doamne. Ce tot ceri părerea 
ăstora, ca niciodată... La Călugăreni l-ai adus pe Sinan 
peste Neajlov, apoi l-ai înecat în mlaştini. Dacă păţi aici, de 
la Basta, ce-a păţit Sinan de la măria-ta?!... Dacă e un 
vicleşug? Are numai catafracţi. Măria-ta ai numai glotaşi cu 
coase. Pe cine te bizui? Pe patru mii de săbii dedate cu 
lupta, când celălalt are pe de două ori atâţia oşteni vechi?» 

- Taci, Theodosie!... Să vină Walawski... 

De două zile îşi ţine oştenii în nemişcare. Biruinţa de 
ieri i-a înaripat. Retragerea lui Basta îi înaripează de două 
ori. De ce-ar pierde clipa? Vede harabalele taberei 
imperialilor ieşind din Recea. Corturile nemeşimii sunt 
strânse. Un nor gros de praf se ridică deasupra oştirii lui 
Basta. Walawski urcă colnicul la trap mic. li râde cu toţi 
dinţii de sub viziera ridicată. A câştigat cea mai 
spectaculoasă luptă de cavalerie, având spectatori două 
armate. li porunceşte să şarjeze garda din urmă a lui Basta 
şi să deschidă loc între cele trei grupări, astfel încât să 
poată repezi acolo toată călărimea. 

- Toată călărimea ghinărare, îi spune tare, să fie auzit de 
toată curtea, la care polcovnicul Walenty Walawski asudă 
sub coif, îşi muşcă mustaţa şi salutându-l cu sabia spune 
latineşte: 

- Cu viaţa mea, doamne. 

Nu mai poate sta. Nu mai poate aştepta nimic. Nici pe 
Pezzen, nicio altă rațiune decât a clipei, nici iscoadele 
trimese de Peter Domokos prin păduri să iasă dincolo de 
Recea şi să vadă unde poate cădea asupra lui Basta din 
codri. Ştie că trebuia să facă asta cu zece zile mai devreme. 


Vulturul 28 


Acum ştie că nu trebuia să sune scularea la oaste atât de 
târziu. Că solia lui Pezzen a fost într-un fel o cursă. L-a 
amăgit. L-a făcut să piardă aceste zece zile hotărâtoare în 
care Basta a ajuns aici, în plinătatea oştilor şi a puterilor. 
Dacă l-ar fi izbit pe Câmpia Cristişului, când s-a unit cu 
neamişii, ori i-ar fi izbit pe aceştia înainte de a se uni cu 
Basta, atunci n-ar vedea astăzi carapacea uriaşă de oţel a 
catafracţilor mărşăluind ca pe câmpul de instrucţie, n-ar 
auzi chemările corniştilor-heralzi ai cavaleriei nobiliare şi n- 
ar admira marşul elegant al regimentului de reiteri silezieni, 
înarmat numai cu săbii şi arme de foc, între două formaţii 
compacte de muschetari. Cavaleria polono-căzăcească se 
urneşte la pas. Trece la trap uşor pe sub râpa pe a cărei 
spinare teşită şi-a aşezat curtea. Călăreţii îl salută strigând 
slavă şi vivat. Din codrii cade o boare răcoroasă adiind 
mireasmă de fân. 

- Mai aşteaptă doamne, scânceşte Theodosie. 

- Când am mai aşteptat, vere?... Şi ce să mai aştept?... Ce 
mai am de aşteptat de la duşmanii mei?! 

Văzând călărimea dragonilor şi cazacilor trecând 
podul peste Lopad, neamişii de ţară izbucnesc în urale. Vine 
în galop căpitanul Sandor Tahy. Işi scoate coiful. Cere cu 
glas mare cinstea de a da cea dintâi lovitură de sabie a 
zilei. 

- Urmează-l pe Walawski, îi porunceşte... Ocoleşte-l pe 
dreapta şi cazi asupra muschetarilor. Desprinde-i de reiteri 
şi dacă poţi, adu reiterii sub ţevile tunurilor mele. 

- Pe sfântul Ştefan, am să-ţi aduc capul lui Chiaky, craiule. 

Se simte dintr-odată cuprins de nebunia dulce a 
luptei. li este dor acum de luptă. De descătuşare. Cele din 
urmă două luni la Alba-lulia l-au măcinat interior. Nu se mai 
recunoaşte. Vestea adusă azi-noapte de Theodosie l-a 
surpat. Să fie atât de slab? Priveşte în cerul satinat, de 
toamnă.  Murmură: «Cât îmi mai dai, Doamne?...» 
Trâmbiţele neamişilor de ţară îşi trec prin el chemările 
metalice. Se ridică în scări să vadă. Se ridică în scări să-l 

uite pe celălalt: omul. Se ridică în scări cu gestul 
dintotdeauna al căpeteniei, care se ucide mereu pe sine, 
rămânând doar al celorlalţi. Coloana lui Basta se mişcă spre 
Recea cu toate trupurile de oaste unite. Il va nimici pe 
Basta despicându-i oştirea în două. Vede cum. Vede unde 
va lovi... 

- Marcule! Baba Novac! 

Îşi dă poruncile una câte una, cu glasul lui 
dintotdeauna. Îl vede cu coada ochiului pe Theodosie 
Rudeanu alb şi asudat în şa, muşcându-şi buzele subţiri. Biv 
vel banul Mihalcea Karatzas strigă tare, cu glasul lui de 
bătrân aţos şi gâlcevitor: 

- Doamne, am dormit cât zece... Sloboade-mă la luptă! 

- Veghează-mă, îi spune şi iarăşi nu-i vede pe Buzeşti şi 
simte o undă de nelinişte, amintindu-şi cum l-au scăpat de 
moarte la Vidin. 

Cavaleria lui Walawski iese din Mirăslău. lat-o 
desfăşurându-se la galop. Neamişii de ţară gonesc între 
Murăş şi Mirăslău. O salvă de artilerie de la duşman. De 
unde? Ah, blestemaţii. Cele două corpuri de muschetari se 
culcă la pământ. Lasă libere douăsprezece tunuri care trag 
foc de salvă. În clipa când ghiulelele trec pe deasupra lor, 
tâşnesc în picioare. Vede sclipind săbiile ofiţerilor. 
Muschetarii trag salve de oprire. Işi schimbă mereu 
rândurile. Rândurile din spate trec în faţă, într-un du-te-vino 
de soldaţi mereu cu armele încărcate. Salvele se urmează 
salvelor. 

- l-a oprit, măria ta, spune prinţul Marcu. 

- Au numai arme de foc, constată Vicenzo Bombardier 
Mantovano. Nu le putem sparge dispozitivul decât cu 
artileria, măria-ta. 

- Atunci treci artileria peste Lopad şi sparge-i cu tunurile, 

segnior Mantovano. 

Călăreţii lui Walawski se întorc din galop. Neamişii de 
ţară ajunşi la înălţimea muschetarilor se poticnesc izbiţi de 
salva trasă de flancul drept al acestora. 

- Căpitane Segneyey. Trecem Lopadul, cu toată oastea. 

Parcă aude ecoul poruncii căzând deasupra oştilor lui. 
Pangratie Segneyey salută cu spada. Dintr-odată, când o 
ridică deasupra capului, izbucnesc toate trâmbiţele oştirii. 
Cineva spune: 

- A fost destul să fii văzut, craiule, ca Basta să dea dosul... 

Glasul lui Theodosie: 

- Nu totdeauna linguşirea este şi povaţa cea mai bună, 
domnule baron Czilley. 

Coboară râpa spre pod. Curtea şi garda îl urmează la 
trap domol. Se întoarce în şa să vadă steagul Magnaei; 
Valachiaee fluturând pe hampă, cu herbul celor trei Ţări 
cusut cu fir de aur pe mătasea albă tivită cu panglică azurie 
şi roşie. Trece Lopadul. Călăreşte spre Mirăslău. Începe să 
fie cald. 

- O barză, doamne, strigă cineva. 

In adevăr. O barză. O barză bătrână c-o aripă frântă 
pe care-o târâie după ea, a ieşit dintr-o păpurişte, privindu-l 
cu ochi rotund şi trist. Il încearcă o durere surdă pentru 
soarta tristă a berzii rămasă de cele plecate spre sud. 

- Luaţi-o la noi, poruncește. 

Un călăreț iese din rânduri. Descalecă lângă barza 
care-şi vâră ciocul sub aripa teafără. O ia în braţe fără ca 
barza să facă o mişcare, îşi aduce aminte de cerbii lui, care 
i-au străjuit cortul la Călugăreni. Doi călăreţi la galop nebun 
pe uliţa mare a Mirăslăului. Sunt doi săcui de-ai lui 
Domokos. Strigă ceva fluturându-şi cuşmele cu pene de 
gotcan. Vin de pe măgura Ceariului, trimeşi acolo să 
iscodească taberele lui Basta prin ţăranii din Mirăslău. În 
acelaşi timp vin la galop patru dragoni poloni conduşi de un 
ofiţer care ţin şleahul Recei... 

- Basta primeşte lupta, strigă ofiţerul şi el îl recunoaşte pe 
locotenentul Stanislas, care, pe lângă bravurile de pe 

câmpurile de luptă a făcut destule şi prin tavernele Alba- 
luliei. Acelaşi lucru îl spun săcuii. În vreme ce muschetarii 
luptă apărându-se de şarja călărimilor, Basta îşi desfăşoară 
oştirea la adăpostul fumului făcut de tunuri şi muschete. O 
clipă grea, spartă de tropotele cailor şi oamenilor, de 
scârţâitul roţilor de tun şi strigătele  conductorilor. 
Raţionează rece că Theodosie a avut dreptate. Că Basta l-a 
momit dincoace de Lopad şi că vrea să-l izbească înainte de 
a-şi desfăşura oştirea pentru luptă. Că totul este absurd, 
ziua asta strălimpede de septembrie cu harul ei de lumină- 
fecioară, ostile creştine care au fost ridicate în numele 
aceluiaşi ideal, când de fapt ele au slujit şi slujesc unor 
țeluri atât de deosebite, încât se înspăimântă. lată-l ajuns 
voievodul stărilor de jos ale Ardealului, luptând cu staturile 
şi ordinele lui, cărora li se adaugă puterea imperială. El, 
voievodul Buzeştilor şi-al Rudenilor. El cel ridicat din 
pulberea drumurilor de negoţ. El feciorul Tudorei, răchieriţa 
din Târgul de Floci, reaşezat de vreme în fruntea acelora 
din rândul cărora s-a săltat în istorie. 

- Poruncă, măria ta, spune Theodosie Rudeanu cu glas 
uscat. 

Îi vine să-l sărute pe Theodosie Rudeanu. Şopteşte: 

- lartă-mă, vere! 

Îşi limpezeşte privirea trecând-o peste locurile 
acestea necunoscute. |n dreapta lunca şerpuită a 
Murăşului. In stânga satul Mirăslăului şi poala împădurită a 
dealurilor. În faţă şleahul şi câmpurile dintre hotarele 
Mirăslăului şi ale Recei. Adică ce-a voit Basta. Loc slobod 
pentru şarja cavaleriei catafracte. S-a dat pe mâna lui Basta 
cu o uşurinţă vecină cu nebunia. Ori cu prostia. Vede un cot 
al Murăşului mult apropiat de şleah şi în stânga, la aproape 
cinci sute de paşi, poala unui deal coborâtă şi ea spre şleah. 
Îi vine să urle după râpele de netrecut ale Lopadului. A 
întoarce oştirea şi a încerca să ajungă pe vechea poziţie, ar 
însemna moartea. Basta îi va da lupta acolo unde a vrut-o... 
Şi el primeşte lupta acolo unde n-a vrut-o! 

- Poruncă, măria-ta! 

Da! Poruncă... Baba Novac, mereu Baba Novac, să 
alerge la aripa dreaptă. Să se lege de cotul Murăşului cu 
patru sotnii de cazaci călări, arcaşi şi archebuzieri şi două 
steaguri de luptători lăncieri din Făgăraş şi Hunedoara, sub 
căpitanul Fărcaş. Tot aici va alerga căpitanul Tahy care vine 
la trap mare în fruntea neamişilor de ţară răriţi de salvele 
muschetarilor lui Basta. Să li se alăture neamişilor, gloatele 
săcuieşti, sârbeşti şi româneşti, cărora să li se dea patru 
tunuri. 

Începe forfota intrării în tocmeala de luptă. Praful 
ridicat de oştire îi intră în ochi. Galopează spre Mirăslău 
urmat de curte şi gardă. Intre şleah şi coama dealului din 
stânga, având Mirăslăul în spate şi pe stânga şi Murăşul 
aproape, găseşte un colnic pe care este ridicată o cruce de 
lemn cu un Crist catolic crucificat şi spălat de ploi. Urcă 
colnicul. Vede de aici tot câmpul de luptă până la Recea. 
Lăncierii poloni şi moldoveni leagă aripa stângă de centrul 
unde Mantovano îşi duce artileria la galop. Căruţele cu 
ghiulele ies din şleah hurducându-se. 

- Ce faci măria-ta?... Laşi tunurile fără apărare? 

Tot Theodosie. Îi spune să-i trimeată acolo pe Bodony 

şi Barksay, cu săcuii din Ciuc. 
- Măria-ta, cine te apără? 

Tot Theodosie. Theodosie ca o întrupare a celuilalt 
Mihail domn, uitat pe alte câmpuri de luptă. Ceva s-a frânt 
în el. De ce-o fi îngrămădit la aripa stângă călărimile de 
moţi şi săcui şi sârbi, de ce l-o fi trimes acolo pe Petre 
Odobaşa cu bănăţenii şi pe Sandor Bodony cu ineuanii?! Să 
cadă pe aripa dreaptă a lui Basta. A poruncit el să iasă 
căpitanul Fărcaş din aripa stângă şi să treacă în spatele 
curţii, împreună cu călărimile lui Peter Domokos? Poate. Şi 
Varvara  Szuki? Ce-nseamnă Varvara Szuki aici, între 
lăcomia lui Rudolf şi a lui Basta, între ambițiile lui Chiaky şi 
Zamoyski, între spaima turcilor de a nu pierde ţările de la 
Dunăre şi lăcomia lui de Magna Va/achia? Biata Varvara 

Szuki în platoşă, abia aici, făcând pe scutierul, femeie cu 
adevărat, halucinată şi stranie. 

- Măria-ta, avem centrul slab, spune prinţul Marcu, abia 
şoptit. 

- Unde stai, doamne, pe timpul luptei? 

- Aici Theodosie... Să văd! 

- Gândeam că vrei să lupţi, mormăie vel logofătul. 

Să lupte? Da! Să lupte. N-au plecat pitpalacii?! Poate 
n-au plecat! De ce să plece când este încă cald şi n-au 
căzut încă brumele?! Şi nici n-au să cadă atât de repede. 
Dintr-odată cade o linişte cumplită de jur împrejur. 

- Imperialii, măria-ta, spune prinţul Marcu. 

În liniştea în care se văd regimentele de cuirasieri cu 
lâncile la picior, artileria, muschetarii, reiterii şi la aripa lui 
dreaptă nemeşimea răsculată cu flamurile în vânt, în 
liniştea aceea pasul a doi cai venind din urmă. Se întoarce 
în şa... Dionisie Rally în platoşă şi coif. Alături un fel de 
monahie-soldat, o femeie de o frumuseţe aspră, neguroasă, 
purtând rantie, coif şi scut, iar la oblânc o sabie de 
martolog. Ciudate arătări, îşi spune, când răsună cea dintâi 
salvă trasă de artileriştii lui Basta şi când zecile de ghiulele 
se sparg la câţiva paşi de linia lui, zvârlind în aer gogoloaie 
de pământ amestecate cu paie. 

* 


Regimentul de la centru mărşăluieşte cu steagul în 
vânt. Pedestraşii au cuirase de piept, coifuri spaniole, cizme 
înalte, îşi duc archebuzele pe umăr şi câţiva din ei mai au 
încă archebuze cu fitil. Voievodul gândeşte că toţi 
archebuzierii lui au archebuze cu fitil, arme vechi, care 
pentru a fi încărcate, a se ochi cu ele şi a se trage, au 
nevoie de cincizeci şi şase de mişcări, că a vrut să cumpere 
de la Kosice archebuze noi cu roată dinţată, arc şi cremene; 
ori din cele mai noi cu cocoş şi cremene, dar n-a avut bani 
decât pentru trei sute de ţevi, rămase şi acelea poprite la 
hărminţia din Tokay în urma ordinului dat de Basta. 
Regimentul austriac desfăşurat cu companiile în linie, cu 

toboşarii la flancul drept, cu ofiţerii pe flancurile careului, 
călări, înaintează în pas viu. Se aude un semnal de 
trâmbiţă. Pădurea de lănci a pichierilor se pleacă peste 
umărul archebuzierilor, acoperindu-i cu o carapace din 
vârfuri tăioase de oţel. Vede semnul pus de Vicenzo 
Bombardier Mantovano la trei sute de paşi în faţa liniei 
artileriei. Un ciulin înalt, zvelt, cu măciulia groasă. Poate 
ofiţerul cu morion albastru, călare pe un cal puternic, roib, 
să fie colonelul Pezzen, fratele lui /.V.Doktor Bartholomeus 
Pezzen, comisar imperial, acel frate care aştepta de la el 
căpitănatul general al Transilvaniei, colonelul ruginit sub 
ordinele generalilor străini, cu nădragii cârpiţi, trăind din 
solda lui păduchioasă şi din ovăzul cailor de regiment 
vândut pe sub mână. Regimentul se înmulţeşte dintr-o dată 
pe sine. Pe flancuri ies, ori se desfac din careul compact, 
alte două coloane de atac, de data asta cu companiile în 
coloană, având flancurile libere apărate de pichieri. Se aude 
desluşit răpăitul tobelor. Se aude cadenţa ostaşilor. Se văd 
eşarfele ofiţerilor, leduncile din mătase, ori cele din piele 
ale archebuzierilor de care atârnă săculeţii cu pulbere şi 
plumbi. Vicenzo Bombardier Mantovano descalecă. Işi 
scoate morionul. Işi şterge fruntea cu batista roşie (îşi 
aduce aminte că de când îl slujeşte, mantovanul foloseşte 
batiste roşii, poate să nu se sperie de sângele care-ar păta 
o batistă albă) se pleacă peste ţeava tunului Rodolpbus, ce 
ironie, tunul din aramă turnat la Alba-lulia şi purtând 
numele împăratului, gata să tragă asupra ofiţerilor şi 
ostaşilor acestuia - arată ceva şi ochitorul bate cu ciocanul 
lui de lemn pana ţevii. Desigur ochirea a fost făcută prea 
jos. Se aude ordinul trecut de la piesă la piesă şi se aud 
ciocanele de lemn bătând penele. Un lăncier săcui din 
steagul de pază al artileriei strigă ceva. Alţi doi aleargă 
printre rândurile dintre care ţâşneşte un cocoş roşu, 
nemaivăzut de mare. Cocoşul bate din aripi, cutcurigeşte şi 
dintr-o bătaie de aripi sare pe şaua lui Vicenzo Bombardier 
Mantovano. Calul acestuia sforăie şi bate pe loc. Carapacea 

de cuirase, coifuri şi lănci se apropie de ciulinul singuratic. 
Sunt trei regimente de pedestrime austriacă, se văd 
limpede flancurile prin care se leagă companiile, se văd 
cele trei drapele, săbiile ofiţerilor şi culorile lăncilor acelora 
foarte lungi, care cu cozile sprijinite sub tălpi dau atâta de 
lucru călărimilor. 

- Cât este ceasul, Schonkabunkule? 

- Unu, măria-ta şi nu te mai gândi la Schonkabunk... 

- Am să mă gândesc la tine, Theodosie. 

Este lacom de marşul pedestrimii lui Basta. Un marş 
viu, asemenea, cu companiile aliniate, cu oştenii umăr în 
umăr, cu ofiţerii călărind marţial, cu archebuzierii mişcând 
piciorul stâng odată cu furchetul de sprijin pentru ţeava 
archebuzei ţinut în mâna dreaptă. Nu au nimic din 
fanatismul archebuzierilor otomani. Este în marşul lefegiilor 
lui Rudolf, altceva decât văzuse până acum în faţa liniilor lui 
de luptă. Ceva de care se teme. Ceva rece şi tăios. Un fel 
de încredere oarbă a oştenilor în carapacea de oţel făcută 
de ei înşişi. Poate o încredere oarbă în puterea armelor de 
foc, în ştiinţa lor de a se bate. 

O bubuitură cumplită din zeci de detunături repezi. 
Salva lui Mantovano. Şaizeci de explozii, atâtea tunuri are 
aici, ţâşnind pe rândul al doilea al companiilor. Archebuze 
zburând în aer, amestecate cu coifuri. Doi pichieri de la 
flancul drept se dau peste cap. Lancea unuia se înfige cu 
vârful în pământ. Un cal negru galopează nebun între linii. 
Târăşte după el un ofiţer cu o curea de la platoşă ruptă. 
Platoşa zdrăngăne. Ofiţerul nu mai are cap. A doua salvă. 
Vicenzo Bombardier Mantovano, în pieptar din piele - roşie 
şi pielea pieptarului - se caţără pe afetul tunului Rodolphus. 
A treia salvă. Urmăreşte unda aceea de nelinişte şi şovăială 
atât de cunoscută lui, înflorind careul regimentelor de 
archebuzieri şi pichieri imperiali. O tălăzuire pornită de la 
companiile lovite de ghiulele, spre companiile din spatele 
careului. 

A treia salvă care sparge careul. Vede golurile din 
carapacea de oţel. Goluri mari, de unde se târăsc răniții şi 
unde rămân morţii amestecați cu pământul pârjolit de 
explozii. O ghiulea loveşte drapelul regimentului din centru. 
Hampa se rupe. Drapelul zboară pe deasupra ostaşilor. 
Stegarul cade între rânduri. Cad trei toboşari odată cu 
stegarul. Careul şovăie. A patra salvă. Nori grei şi puturoşi 
învăluie artileria. Nu bate un fir de vânt. Vede ca prin pâclă 
regimentele imperiale dând înapoi. Vede prin păcla fumului 
exploziilor şi al salvelor, morţii lui Basta. Vede un săcui 
fugind în faţa artileriei, lăsându-şi nădragii în vine şi 
întorcând spre pedestrimile de archebuzieri imperiali ceea 
ce aşază pe scaun, gol cu desăvârşire. 

- Cavaleria, măria-ta, spune prinţul Marcu. 
- Care cavalerie, Marcule? 

Răspunsul pe care-l dă îi plesneşte în urechi mai 
sonor decât salvele lui Mantovano. Care cavalerie? Dragonii 
hărţuiţi pe care să cadă din flancuri neamişii lui Chiaky şi 
reiterii? Neamişii lui de ţară răriţi de locul muschetarilor? 
Cele câteva sotnii de cazaci ale lui Rostopcea? Unde-i este 
cavaleria? Şi cum poate vâri între focurile archebuzierilor şi 
muschetarilor, puţina lui cavalerie? 

Cele trei regimente se retrag măreț, în sunetul 
trâmbiţelor. leşite de sub focul tunurilor se opresc. Fac 
stânga împrejur. Işi refac rândurile. Un călăreț cu panaş 
roşu porneşte la galop spre dâmbul pe care vede cuirasele, 
coifurile, steagul imperial şi poate cortul lui Basta.Cocoşul 
din şaua lui Mantovano cutcurigeşte voiniceşte de trei ori. 

* 


Clăbucii de fum negru scoşi de artileria lui Mantovano 
plutesc jos peste ţevile tunurilor. Artileriştii nu se mai văd. 
Cele două companii de archebuzieri şi lăncieri săcui care 
fac paza tunurilor stau în fum, până la vârful lăncilor. Din 
când în când se vede sticlind luciul unui coif. Urmăreşte 
străin de el însuşi mişcarea olăcarilor lui Basta spre cele 
două aripi, un du-te-vino de călăreţi la galop şi ştie că 

generalul, după încercarea nereuşită de a-i sparge centrul, 
va încerca să-i lovească aripile temeinicindu-se pe tăria 
cavaleriei lui cuirasate. Signior Tartaglia a avut dreptate 
când a  slăvit artileria în scrierile lui balistice şi 
pyrotehnice... Artileria l-a scăpat de izbirea mortală i 
pedestrimilor imperiale. Poate că şi lon Vodă, dacă nu 
venea ploaia şi-i uda pulberea la Cahul... Dintr-odată are 
conştiinţa adevărului. Se luptă aici să iasă din negura 
timpului nu numai un popor, cel al Magnaei Valachiaee, ci 
însăşi stările de jos care-l alcătuiesc. Că destinul l-a 
însemnat pe el să poarte greutatea tragică şi răspunderea 
acestui fapt. Că dincolo de liniile lui de luptă stă în arme 
Evropa veche, cu stările ei stăpânitoare şi că se întâmplă la 
Mirăslău ce s-a întâmplat mai demult aiurea, în Francia şi 
Inglitera, în cetăţile italice unde-a visat Machiavel, un 
principe luminat, şi anume un război al stărilor, condus de 
un voievod care n-a vrut acest lucru odată cu capul. De un 
voievod care n-a putut merge niciodată prea departe cu 
plecarea lui spre gloate şi boiernaşi, mereu ţinut în frâu de 
boierii cărora li s-a juruit şi dăruit, slujindu-i de atâtea ori 
împotriva voinţei şi raţiunii lui politiceşti. Adevărul acestui 
gând îl pătrunde rece şi tăios, desprinzându-l într-o clipă de 
cel făurit prin grija Buzeştilor şi Rudenilor, prin tămâia curţii 
şi fastul ţeremoniilor, de iluzia tronului Bizanțului picurată în 
el încă din tinereţe de arhonţi şi de acest jalnic Dionisie 
Rally Paleolog. Aude cu urechea lui interioară această 
desprindere a conştiinţei de sine de coaja domnească. Aude 
şi vede şi înţelege glasul adevărului, tragic. Fiu de domn şi 
de femeie din popor, a fost când domn travestit în 
neguţător şi plugar, când plugar şi neguţător travestit în 
domn. Şi din ce vechime a Băsărabilor şi-a moşnenilor a 
moştenit aplecarea lui spre sabie? Işi primeşte harul acesta 
al adevărului despre sine ca pe un nou dar al destinului, 
cufundându-se într-o durere crudă şi nemiloasă. Nu l-a dus 
până la capăt nici pe Mihai Băsărabul, nici pe Mihai al 
Tudorei, răchieriţă din Târgul de Floci. A stat între ei, 

bucurându-se c-a fost primit în tagma celor care drămuiau 
vremelnic puterea şi bogăţia. Şi iată c-a ajuns pe câmpul 
Mirăslăului să greşească şi dintr-o dată să tâşnească din el 
adevărul despre el şi nehotărările lui. Este deci vorba de 
Magna Valachia, visul stăpânitor şi atotputernic, spaima 
celor trei puteri care-o înconjoară. Dar mai ales este vorba 
de ei, aceştia cu calabalâcul încărcat pe dulăi şi asini, pe oi 
şi pe vaci, care i-au ghicit adevărul cel ascuns şi tainic şi 
care, iată, se supun muceniciei, urmându-l. A greşit trecând 
Lopadul. Dacă nu-l trecea, istoria acestei părţi a Evropei 
câştiga o sută, ori două sute de ani, într-o zi de luptă. 

- Taci, Theodosie... Îi văd!... Cât este ceasul? 

- Două, măria-ta. 

- Două!... Ce sete mi-e şi ce negură s-a lăsat, Theodosie, 
peste sufletul meu. Theodosie Rudeanu îşi face trei cruci 
mari, pravoslavnice. Dincolo de norii de fum negru care 
învăluie artileria, pe un fir de vale coborând din păduri, mult 
în stânga oştirii, vede pelerinele scurte şi negre ale 
muschetarilor imperiali.  lată-l pe Basta  cutezând. 
Muschetarii din faţă poartă crengi şi frunzare după care se 
ascund. Firul de vale coboară nevăzut de la aripa lui stângă, 
acoperit de câţiva stejari vechi, pe sub tăpşanul unde stă în 
coloane călărimea lui Petre Odobaşa şi trecând pe sub 
muchia unde sunt aliniaţi archebuzierii aripei stângi, ajunge 
în flancul artileriei lui Mantovano, într-un bunget de 
gorunişte, acum acoperit de fumul câlţos al salvelor. Basta 
vrea să-i smulgă artileria, singura lui putere adevărată de 
când a părăsit râpele Lopadului. Cutezător Basta. 

- Marcule!... Zboară la Odobaşa. Să-i spulbere pe 
muschetari. 

- Dacă Basta îl loveşte pe Odobaşa, cu ce-l aperi, măria- 
ta? 

Cine l-a întrebat? | se bate pleoapa dreaptă. Cu ce-l 
apără pe Odobaşa? 

- Cu binecuvântarea mea, Marcule!... Du-te! 

Se minte. Nu-şi poate intra în pielea pe care i-o 
hărăzeşte destinul. Era el însuşi, înaripat şi viu şi 
fremătător, cu harul curgându-i în cuget, atunci când ducea 
strălucitoare nădejdea împotriva jugului turcesc. Acela a 
fost el, prin destinul lui. Cum îi ţâşneau fierbinţi şi 
adevărate, colcăind de adevăr, vorbele cu care-şi înaripa 
oştenii. Şi ce mut stă aici şi ce lăpădat din sine însuşi şi ce 
străin de clipa aceea pe care-o aştepta, a dăruirii de sine, 
când îşi smulgea sabia şi se avânta în luptă, temeinicindu-şi 
vorba cu fapta... «- Cine eşti, Mihail», se-ntreabă înfiorat, 
temându-se cumplit de timpul pe care l-a mânat din urmă 
cu sabia, de timpul pe care l-a gonit înaintea timpului şi 
care, într-un fel l-a scos din vreme şi din timp. 

Umăreşte cu ochi mort pornirea la şarjă a călăreţilor 
lui Odobaşa care coboară vâlceaua la trap întins, scoţându- 
şi săbiile şi chiuind. Totul se petrece în afara lui. Vede ca 
prin pâclă o altă cavalerie, împlătoşată, tâşnind în marş- 
marş dintr-o limbă de făget uşor atins de frigul nopţilor. 

- Silezienii lui Melchior Rottowitz, craiule, spune cineva 
într-o limbă necunoscută. 
- Doamne, apără-l pe Odobaşa, şopteşte Theodosie 
Rudeanu. 
- Unde sunt muschetarii, Theodosie?! 
- Au dat dosul, doamne! 
- l-a spulberat Odobaşa, măria-ta. 
- Du-te, Stoichiţo şi porunceşte archebuzierilor să tragă în 
ei dat a se apropie de tunuri. 
- Să-l vestesc pe Mantovano? 
- Ba! Întoarce-te... Am lipsă de tine aici. 

Rottowitz?!  Ce-nseamnă un Roitowitz pe lângă 
sălbaticii bey ai  spahiilor şi  spahioglanilor?  Inseamnă 
aceste trei coloane de oţel care-l împresoară pe Odobaşa. 
Cine este Odobaşa? Lănci frânte, un cal alb gonind 
năpraznic, cu un împlătoşat cocârjat pe coama lui, strigăte, 
zăngănitul fierului ciocnit pe fier, apoi strigătul sugrumat al 
lui Theodosie: 

- L-au răzbit, doamne! 

Salvele dese ale archebuzierilor lui. Apoi, ţâşnind din 
fumul gros, negri ca diavolii, cu săbiile ridicate, muschetarii 
imperiali. Cete de mici de muschetari sărind pe tunurile lui 
Mantovano. Tâşnind din fum, ca să dispară în fum. 
Răcnetele de moarte ale săcuilor din straja artileriei. Un 
spasm de moarte învăluit în clăbuci de salpetru, sticletul 
lâncilor  şi-al săbiilor,  detunăturile  fulgerate ale 
muschetelor, ramăt, fugari fără arme ieşind din iadul de la 
artilerie, caii de la atelaje gonind nebuni, târând după ei 
harabalele cu ghiulele, cavaleria lui Odobaşa intorcându-se 
la galop în spatele archebuzierilor, urmărită de cuirasierii lui 
Rottowitz şi Mantovano călare pe un cal înaintaş, târând 
după el un tun de câmp, urmat de alţi artilerişti, fără coifuri, 
unii însângeraţi, alţii cu mundirele rupte, călărind pe 
deşelate şi aducând la galop câteva tunuri, - trei, opt, două- 
sprezece, numără tare Theodosie Rudeanu - apoi o salvă 
trasă din iadul de fum care cade asupra archebuzierilor lui 
din aripa stingă, răsturnându-le rândurile. Strigătele de 
victorie ale muschetarilor. Un steag imperial, alb cenuşiu, 
cu vulturul bicefal din aur tâşneşte deasupra clăbucilor de 
fum. Un muschetar uriaş urcat pe ţeava unui tun, i se văd 
doar umerii, parc-ar pluti deasupra unui nour, îşi scoate 
pălăria şi-l salută strigându-i ceva. 

Răpăit nebun de tobe. Sunetul aspru al trâmbiţelor. 
Aripile lui Basta, coloane de călărime şi pedestrime 
cuirasată, de archebuzieri şi muschetari înaintează în pas 
viu cu toate steagurile desfăşurate. 

* 


Şi iarăşi timpul. Timpul lui nemilos strivindu-l în şa, 
smulgându-i unele după altele toate firele în care ţinea 
țesută oştirea asta aproape necunoscută. Din spatele 
cavaleriei lui Rottowitz iese la şarjă călărimea nemeşească 
a lui Chiaky. O urmăreşte cu ură zăcută punându-se la 
galop. Vede lăncile grele, vopsite roşu, ori în dungi albe şi 
verzi, le vede plecându-se pentru împuns. Vede nemeşii 

vârâţi în armuri, - caută înfrigurat semnele heraldice, nu se 
disting de aici, vrea să ştie cine este sub armura albăstrie şi 
sub coiful cu panaş violet, icneşte în el când nemeşii izbesc 
într-un gol dintre archebuzieri şi regimentele lui Peter 
Domokos, îl suduie urât pe căpitanul archebuzierilor, apoi 
vede călărimea catafractă a lui Mâko căzând pe flancul 
călărimilor lui Domokos, superbă în armuri, cu escadroanele 
aliniate scăriţă în scăriţă, îşi aduce aminte de Otani, şi-l 
aduce aminte pe Mâko la Şelimbăr şi-l podidesc lacrimile. 
Nu are ce repezi în spatele catafracţilor şi al neamişilor lui 
Chiaky. Flancul cavaleriei duşmane i se arată ispititor şi el 
nu are aici roşii de ţară şi nici călărimea sârbească a lui 
Baba Novac şi nici măciucaşii lui Stroe Buzescu şi nici 
călărimea nebună a Băniei condusă de hirsutul ei vel ban 
Calotă Bozianu. Strigă dintr-o dată: 

- Marcule! 

- Poruncă. 

- Marcule trăzneşte-i pe vale... Ha!... Uite-i cum se lasă cu 
aripile goale. Marcule! 

- Cu ce, măria-ta? 

Se răsuceşte fulgerător în şa. Curtea, câteva sute de 
săbii, râpele Lopadului în spate şi glotaşii. Pâlcuri de bărbaţi 
cumpliţi la vedere năvălind spre cele două aripi ale lui, 
tâşnind parcă din râpele Lopadului, învârtind săcurile şi 
coasele şi îmblăciile de luptă şi ghioagele de fier, urlând 
vighiaz şi moarte, o învălmăşală de căciuli buhoase şi 
pălării ungureşti şi dulăi cu ragile bătute-n cuie ţinuţi de 
funii, dulăi sângeroşi de pe la stâne asmuţiţi cu sudălmi 
cumplite, tot viarmătul gloatelor lui tăbărând mai ales 
asupra locului unde săcuii lui Domokos răresc neamişii, 
trăgându-i din şei cu cârligele ca să le împlânte cuţitoaiele 
în gură şi-n ochi, prin vizierele lucrate la Florenţa în cizelură 
fină. Dincolo de Lopad, departe pe drumul Alba-luliei, un 
nor greu de praf, sticletul soarelui în fierul unor sulițe şi din 
ce în ce mai limpede un steag de călăreţi venind la goana 
goanelor. Dumnezeule! Pe tot pământul ăsta numai roşii de 

ţară pot călări aşa... Dumnezeule mare! Poate fi straja 
întâia din oştile Ţării. Închide ochii. Îşi simte pleoapele 
grele... De plumb... Se roagă cu disperare să fie călărimea 
lui Matei ot Brâncoveni. Dumnezeule, auzi-mă! Adu-mi-i pe- 
ai mei Împărate ceresc, pe-ai mei pe care i-am pedepsit cu 
uitarea mea, pe-ai mei Mărite, pe-ai mei!... Şopteşte «pe-ai 
mei», mai mult bolboroseşte, ştie că este o nebunie, că 
numai în zbor ar putea răzbate peste munţi, se lasă copleşit 
de nădejde, îşi face cruce şi când deschide ochii steagul de 
roşii goneşte spre Lopad şi prinţul Marcu îi strigă aproape la 
ureche: 
- Porunci, măria-ta! 

Obrazul prinţului scăldat în sudoare este tot numai 
zâmbet. Se-ntoarce spre aripa stângă. Ah, vitejii Odobaşa şi 
Domokos, ah săcuii pedeştri şi călări şi oştile Ineului cum au 
înghiţit călărimile şi cum le decimează la sabie şi ce viarmăt 
de moarte este acolo unde-au năvălit iobagii. Un iobag 
şchiop aleargă peste câmp spre locul unde stă curtea. Ţine 
în ţăpoaie un cap bălai, cu mustăţi prelungi, ţopăie şi cântă 
ceva. lobagul se frânge pe spate. Se aude o detunătură. 
lobagul cade într-o rână. Îl vede zvârcolindu-se să ajungă la 
capul bălai. 

- Ce porunci, Marcule? 
- Numai acum se mai poate, măria-ta, şopteşte Marcu. 

Se ridică în scări. Cuprinde tot câmpul de luptă. Aripa 
stângă a lui Basta n-a ajuns cu toată tăria la aripa lui 
dreaptă unde Baba Novac în pelerina lui roşie goneşte spre 
flancul  pedestrimilor austriece în fruntea călăreţilor 
făgărăşeni şi hunedoreni. Se vede limpede că regimentele 
de archebuzieri (recunoaşte steagurile lui Prunitz, apoi vede 
cavaleria lui Rogoszi pe caii ei negri şi la flancul stâng 
trupele căpitanului Valentin Prepostvari) vor fi lovite de 
Baba Novac înainte de a putea trage cea dintâi salvă şi că 
pentru călărimea lui Rogoszi iscusitul lui căpitan ţine 
călărimea neamişilor de ţară care se strecoară la trap prin 
limba de pădure care dă în malul Murăşului. 

- la curtea, Marcule şi cazi în spatele lui Chiaky. Adu-mi 
capul lui. 

Îşi muşcă buzele. Vorbise Varvara Szuk.i... O caută din 
priviri. Aproape să n-o recunoască sub coiful uşor cu viziera 
ridicată, îi zâmbeşte... O salvă puternică... O răsuceşte pe 
Patima pe loc... Uitase!... Răcnetele de moarte ale iobagilor. 
Zeci de iobagi sfârtecaţi de ghiulele. Zeci de archebuzieri 
seceraţi din rânduri. Se cască un gol în oştile Ineului. A 
doua salvă smulge din şei săcuii lui Domokos. Îşi sfâşie cu 
dinţii gulerul de mătase răsfrânt peste platoşă. 

- Înapoi, Marcule, urlă... Înapoooi! 

Diavolii de muschetari au acolo cel puţin optzeci de 
tunuri... Optzeci de tunuri pe care le descarcă în salvă de 
baterii asupra nefericitei lui aripi stângi. Prinţul Marcu 
conduce garda înapoia drapelului. Ar fi fost nebunie deşartă 
şi vană să-şi ucidă garda trimiţând-o în salvele nimicitoare 
ale propriei lui artilerii. Atunci cunoaşte nebunia neputinței. 
Urletul interior al neputinței. Al urii fără de margine 
împotriva lui însuşi. Nebunia neagră a disperării. Furia 
oarbă a conştiinţei că a greşit. Că s-a lăsat prins în cursa lui 
Basta. Îi ies spume pe buze. Se stăpâneşte. Încleştează 
arcul şeii până simte fierul îndoindu-se. Se stăpâneşte până 
la mortificarea de sine. Stă nemişcat în şa şi se stăpâneşte. 
Se stăpâneşte până simte că leşină. Se stăpâneşte până 
simte că moare. Apoi aude tropote. Apoi aude un glas uşor 
gâjâit spunând intr-o limbă repede şi ardeiată şi plină de 
mierle şi de foşnetul luncilor şi de cântece de alean: 

- Să trăieşti, măria-ta! Sunt hotnogul Radu Ozun de la 
Rotunda, ăla de-l dăduşi pe răzătoare când fu cetaş... Mă 
repezi căpitanul Matei ot Brâncoveni să-ţi ştiricesc că intră 
leahul in Moldova şi-ajunse de vale... 

Deschide ochii să-l vadă pe limbut. Mic în şa, smead, 
cu ochi repezi, cu căciula de roşu năduşită, el tot năduşit şi 
cu ochi ageri care pricep totul. Care-au priceput totul. Se- 
nfoaie-n bojoci. Îi trage cu ochiul neruşinatul şi strigă că 
oştile măriei sale Pătraşcu sunt gata de luptă şi alte 

minciuni neruşinate, veşti de la Buzeşti şi de la Bănie, ca şi 
când toate oştile pe care le înşiră fără sfială ar fi acolo, la o 
fugă de cal, gata să-l spulbere pe Basta numai când el, 
hotnogul de la Rotunda ar da chiot. ` 

Aude strigătele fără sfială ale călăreţilor din gardă. li 
aude pe senatori întrebând ce spune oşteanul venit din 
Ţara Românească. Se tălmăcesc într-o clipă spusele 
hotnogului Ozun. Şi tot în clipă se răstălmăcesc. Ştie că 
dorinţele şi nădejdile lor într-o oaste de ajutor au devenit 
aievea. Se strigă bărbăteşte... Un trâmbiţaş sună: 
«îmbărbătaţi-vă, iată domnul nostru ne vine în ajutor». 
Atunci vede prăpastia în care-l târăşte singurătatea... 

- Nu răzbirăm peste munţi, măria-ta, şopteşte hotnogul 
acela de la Rotunda de lângă Caracăl, sat moşneşesc, 
ţapăn şi căpăţânos, în hotar cu moşiile lui de la Plăviceanca 
şi Studiniţa. Veşti rele de la Dunăre, doamne. Se astrâng 
spahiii la Plevna. Îi văzui cu ochişorii mei, că mă repezi în 
iscoadă căpitanul Matei ot Brâncoveni... Mă tem că se 
mişcă zăvozii de-i ţinuşi cu ragilă la gât. 

- Cine ţi-a spus-o?! 

- Se vorbeşte între roşii, doamne. Ne temem. 

- Pentru cine, hotnogule? 

- Pentru noi, prin măria-ta! 

Blestemat hotnog care l-a năvălit cu lumea lui veche 
şi adevărată, smulgându-l din iadul de vaere şi bubuituri al 
Mirăslăului. 

- Stai lângă mine şi veghează-mă. 

- Odată cu viaţa, doamne. Da' grăbeşte-te că vin leşii şi 
turcii, doamne. 

Hotnogul spune asta ca şi când ar spune că vine 
ploaia. Îşi trage sabia... Una veche, cu gura ştirbă. Scoate 
gresia de la tureatcă ţâţâind prin strungăreaţă. Se apucă 
inimos, să şi-o ascută. 

- O stricai pe-un lup de sas, spune şi-i zâmbeşte dulce. 

Atunci vede cavaleria lui Rottowitz şi Mâko ieşind la 
galop dintre archebuzierii lui decimaţi de ghiulele. Tot 

atunci îl vede pe Petre Odobaşa căzând din şa străpuns de 
trei nemeşi având la coif panaşe aidoma. Se-ntoarce spre 
aripa dreaptă, singura nădejde. Baba Novac să ocolească 
artileria şi să cadă pe Rottowitz... Baba Novac!... Unde este 
Baba Novac? | se chirceşte inima. Şi-o aude bătându-i în 
gât. Sub frunte. Vuindu-i în urechi. Pelerina roşie în- 
conjurată de husari şi archebuzieri imperiali. Trei regimente 
imperiale, cu morion, cu pichierii pe flancuri, răsar în flancul 
aripei lui drepte, îndreptându-se spre Murăş. Liniile de 
archebuzieri imperiali îi vânează iobagii. Aripa stângă dă 
înapoi. Aripa dreaptă dă înapoi. Nu are nicio linie a treia pe 
care s-o zvârle în luptă. Nu are nici temeiul din urmă, 
puterea oştirii, rezerva pe care s-o zvârle acolo unde 
luptătorii sfârşiţi sunt gata să îngenunche. Nu mai are nimic 
în afara conştiinţei dezastrului, de care numai el singur este 
vinovat. Numai orgoliul lui nemăsurat este vinovat. 
Copleşitor, într-o fulgerare de-o clipă are imaginea 
dezastrului aici şi dincolo, peste munţi, de unde-l înconjoară 
Zamoyski şi turcii. Numai atât să fi putut trăi visul lui, 
Magna Valachia?! 
* 

- Înapoi, vitejilor! La luptă, vitejilor!... Înapoi! În rânduri! 
Vă pierdeţi viaţa! Onoarea!... Viitorul!... Înapoi! 

Nu-şi mai aude glasul. Aude doar răcnetele «La 
moarte», horcăitul muribunzilor, ura cumplită strigată cu 
mii de glasuri de iobagi împotriva stăpânilor şi alte mii de 
glasuri de stăpâni urlându-şi ura împotriva slugilor înarmate 
şi  cutezătoare. Aude  salvele  archebuzierilor şi 
muschetarilor imperiali, din ce în ce mai repezi şi ordonate. 
Aude galopul cavaleriei imperiale la amândouă aripile lui 
date peste cap. Se pleacă din şa asupra unui stegar săcui 
care ridică spre el obrazul schimonosit de durere pe care-i 
curge ochiul scos de o lovitură de spadă. Îl lasă. Pune 
pinten. Se repede într-un vălmăşag de călăreţi şi pedestraşi 
săcui care aleargă spre Lopad. 

- Înapoi, vitejilor, strigă, tăindu-le calea. 

Un hotnog atletic îi arată ceva cu vârful spadei. ÎI 
vede pe bătrânul Peter Domokos, fără coif, cu pletele albe 
zbârlite, cu cuirasa plesnită rânduind cetele săcuieşti pe 
spinarea unui colnic străjuit de trei goruni vechi, noduroşi, 
cu crengile răsucite şerpeşte. 

- Măria-ta, fugi! 

Se-ntoarce spre prinţul Marcu rânjind rău. 

- Aşa crezi tu că este bine, Marcule? 

Rămâne năucit în şa. N-a auzit niciodată plumbii 
vâjâindu-i pe lângă coif. li aude acum, îndâriţi, sfâşiind 
văzduhul, dumicându-l, căutându-i cuirasa şi inima. În clipa 
aceea nebună când trompetele si tocsinele săcuieşti 
cheamă sub steaguri, în clipa aceea tragică şi moartă, când 
vede pelerina roşie a lui Baba Novac târâtă de valul 
fugarilor tălăzuit spre râpele Lopadului, în clipa aceea 
sfâşietoare când aripa stângă se destramă, în clipa aceea 
se pietrifică în şa, într-o luciditate atotcuprinzătoare. Vede 
garda  aliniindu-se în spatele stegarului. Stoichiţa din 
Strâmba îşi lasă nazalul. Theodosie îşi ţine lama săbiei pe 
coama iepei Lillith. Dionisie Rally Paleolog îi şopteşte ceva 
monahiei războinice şi preafrumoase. Vin la galop căpitanii 
Tahy şi Buday. Lui Buday îi lipseşte un cotar al armurei. 
Bodony abia se ţine în şa. Are cuirasa străpunsă. Îl sprijină 
doi călăreţi care strigă după hirurg. Senatorii îşi trag 
spadele uriaşe. Scutierii le cercetează legăturile armurilor. 

- Pentru onoare, craiule, spune un glas înfundat, de sub 
una din vizierele lăsate. 

- Pentru onoare, cavaleri, strigă răguşit, înțelegând până 
la fund tot ce pierd aceşti căpitani ardeleni şi urmaşii lor, 
tot ce pierd aceşti senatori şi neamişi credincioşi, tot ce-au 
pierdut gloatele de iobagi şi călărimea neamişilor de ţară. 

- Pentru onoare, repetă... 

Vede un escadron de reiteri trecând la galop pe 
stânga, în vreme ce un alt escadron, de cuirasieri, încearcă 
să-l înconjoare pe dreapta. Vor să-l prindă aici, pe câmpul 
de luptă. Ofiţerul de reiteri silezieni călăreşte la câteva 

lungimi de cal în faţa escadronului. Îşi roteşte sabia, strigă 
ceva, călăreşte drept în şa şi are un cal înalt, roib, plin de 
spumă. Reiterii sunt înaintea cuirasierilor, care greoi în 
carapacile lor, gonesc în zgomot surd şi hârşâit de oţel 
frecat pe oţel. Acum! Pune pinten sălbatic. Patima se 
dezlănţuie în galop de pe loc. 

- Pentru onoareee, urlă slobozindu-şi toată ura adunată 
astăzi pe câmpul Mirăslăului. Nu mai aude plumbii. Nu mai 
aude decât aerul despicat de sabie. Nu se mai aude decât 
pe el. Pofta de a ucide şi gândul tăios că trebuie să se 
întoarcă în Ţară. Că aceştia de aici trebuie să ştie cât costă 
curajul de a-l ataca pe Mihai vodă şi cum plăteşte Mihai 
vodă pe câmpul de luptă. Ofiţerul de reiteri are bărbiţă 
bălaie. | se bulbucă ochii albaştri. li vede zvâcnetul sângelui 
din obraji, îi vede buzele tremurând, vede tăunul înfipt în 
grumazul roibului, apoi îl loveşte fulgerător cu vârful săbiei 
în beregată, trage sabia în jos şi garda o înfige în ochiul 
unui alt reiter înfiretat care-l ia din stânga, neghiobul. Simte 
oasele obrazului pocnind. Peste umăr. Sabia vibrează. 
Cerbicia omului se frânge. Reiterul duhnind a pipă şi argint 
viu cade din şa peste cap. Altă lovitură. Şi alta. Stoichiţa 
luptă în dreapta. Theodosie luptă în stânga. Hotnogul Ozun 
din Rotunda îl apără de la spate. Garda răstoarnă 
escadronul de reiteri. Dincolo de ei o sută de paşi plini de 
hoituri şi linia amenințătoare a unui regiment de 
archebuzieri, cu archebuzele sprijinite pe furcheţi, gata de 
tragere. O cabrează pe Patima. 

- Măria-ta, strigă Theodosie. 

Râde. Ameninţă archebuzierii cu sabia. O răsuceşte 
pe Fatima. Porneşte în goană spre coada escadronului de 
cuirasieri, care pornit în marş-marş izbeşte o companie de 
muschetari răsăriţi nu se ştie cum sub colnicul pe care 
stătuse cu garda cu câteva clipe înainte. li vede pe Tahy şi 
Buday urmaţi de câteva zeci de călăreţi în uniforma roşie a 
Cetăţii Lipovei căzând pe spatele  muschetarilor. 
Recunoaşte muschetarul uriaş care l-a salutat cu spada 

cocoţat pe unul din tunurile lui. Poate pe Rodholfus. Se 
vede dintr-odată înconjurat de vârfurile de suliță. Sunt roşii 
de ţară veniţi cu stegarul Ozun. De unde-au răsărit?! Ei şi 
câteva zeci de cazaci conduşi la galop de căzăcelul din 
Orheiu, Andrei Bujeniţă. Unde este Dionisie Rally?... Unde 
este prea frumoasa monahie? Ah, Dionisie Rally!... Călă- 
reşte nebun spre steagurile imperiale prin nourii grei de 
salpetru şi pucioasă. Prin clăbucii salvelor de artilerie trase 
în nu se ştie cine. Poate în săcuii lui Peter Domokos intraţi 
în rânduri pe coama aceea de deal, care într-un fel îi apără 
spatele şi flancul stâng. Unde călăreşte Dionisie Rally? Spre 
ce destin? Nu vede steagul Magnaei Va/achiaee? 
Dionisieee!... A strigat el? Au strigat buzele lui? A strigat 
tinereţea? Visul arhonţilor? Bizanțul? Au strigat nopţile din 
Bimbirdirek şi visele şi fascinatoria nebunie de-atunci?! Cel 
dintâi cuirasier. Locul unde coiful se prinde de platoşă. O 
bucată de guler valonez. Apoi lovitura scurtă de sabie. ŞI 
sângele. Şi durerea surdă. Putea şi acesta să moară în lupta 
aceea homerică pe care a dat-o turcilor în numele libertăţii. 

Îi este silă de el. Suliţele roşiilor răstoarnă patru 
cuirasaţi. Se face pârtie. Theodosie Rudeanu stropit de 
sânge. 

- Să fugim, doamne, spune livid şi-i clănţăne măselele. 

Alte glasuri: 

- E loc slobod, doamne. 
- Ne înconjoară. 
- Măria-ta, fugi! 

Alt regiment de archebuzieri. Fuge cu pichierii în linie 
să închidă ieşirea la Murăş. Companiile de valoni ies din 
nourii de fum, venind în pas viu, cu steagul lui Basta în 
vântişorul de seară care-i aduce în nări miros de sânge şi 
praf de puşcă, de cai morţi şi pământ răscolit de ghiulele. 
Garda sparge escadronul de cuirasieri. Tahy goneşte pe 
urma muschetarilor care fug iepureşte. Se ridică în scări. 
Nu-i vine să-şi creadă ochilor. Trei linii dese de archebuzieri 
în stânga, alergând spre el. O masă compactă de 

archebuzieri în dreapta. Companii care vin asupra lui, în pas 
viu. Companii care mărşăluiesc spre Lopad. Şi nemeşimea. 
Armurile strălucind acolo, spre colnicul unde s-a înfipt Peter 
Domokos. Unde este Peter Domokos? 

- Looc! 

Peter Domokos. Fără coif. Plin de sânge. Crunt. 

- Fugi, doamne, nădejdea noastră!... Fugi şi roagă-te 
pentru noi! Fugi şi întoarce-te la noi! Amen! 
- Petre! 

A vorbit el? Peter Domokos îl priveşte din lumea 
aceea a nefiinţei, ori a fiinţei celei veşnice, lume pe care-o 
cunosc doar războinicii la ceasul cel mare şi cumplit al 
dăruirii. O ştie. O lipeşte pe Fatima de armăsarul lui Peter 
Domokos. Fatima nechează duios. Armăsarul îşi freacă 
fruntea de grumazul iepei. Îl îmbrăţişează pe bătrânul 
războinic săcui. 

- lartă-mă, Petre, îi şopteşte şi-l sărută pe gură... Şi-ţi zic 
ţie, bogdaproste! 

Se rupe de Peter Domokos. Se sfâşie, rupându-se de 
Peter Domokos... 

- Stegar, strigă. 
- Măria-ta, bâlbâie Theodosie Rudeanu. 

Îi vede. Tot câmpul Mirăslăului plin de oştile lui Basta, 
înconjurându-l. Un valon înalt, călare pe un cal alb îi face 
semn să-şi predea sabia. 

- Stegar! bubuie şi peste tot câmpul de luptă îşi aude 
ecoul glasului. 

Stegarul a înţeles. Pleacă hampa steagului Magnaei 
Valachiaee. El taie mătasea de lângă hampă cu o singură 
lovitură de sabie. Îndeasă mătasea moale şi foşnitoare sub 
platoşă. Apoi totul se prăbuşeşte sub nebunia dezlănţuită a 
furiei. Valonul izbit în morion cu garda, pichierii pe care-i 
amestecă Fatima cu ţărâna, capetele muschetarilor 
retezate cu sabia şi-n el tot, strigătul: 

- La Făgăraş, vitejilooor!... La Făgăraş... 

Nu vede decât obraze biciuite de spaime. Un călăreț 
măreț pe cal cu armură de cap. Sabie... Trei reiteri 
arătându-i spinările. Râde. Pinten. Trece în zbor peste un 
morman de hoituri. Fum. Plumbii vâjâindu-i pe la urechi. Un 
cazac fugind pe jos. Işi scoate piciorul stâng din scară. li 
întinde trăgătoarea. Cazacul se prinde de scăriţă, din 
goană. li râde cu toţi dinţii. Aude ropotul gărzii. Aude 
ropotul senatorilor. Lillith blestemata nechează prelung. 
Marcu răstoarnă un pedestraş rătăcit. Stoichiţa arată ceva 
cu sabia şi el o îndreaptă pe Fatima spre cel din urmă 
pichet de archebuzieri austriaci care aleargă să-i taie calea 
spre Lunca Murăşului. Afurisitul de cazac sare pe crupa 
Fatimei. Dracul de cazac sare de-acolo în şaua lui Andrei 
Bujeniţă. Ştie că are în jur cel puţin o sută de săbii bărbate. 
Archebuzierii se opresc în linie. Înfig furcheţii. Treizeci de 
paşi. Zece. Sabie. Capul ofițerului despicat de sub frunte. 
Trupurile acelora sub copitele cailor. Urlete de moarte, care 
i se înfig în măruntaie... Goană... Lunca. Îl izbeşte mirosul 
de luncă în septembrie. Malul râpos. Jos, mult sub mal, dolia 
adâncă, apele verzi şi lucii şi rotitoare. O mierlă în liniştea 
care-i înfundă urechile. Pinten. Fatima se aruncă în gol. 
Plutire ca într-o desprindere. Plescăitul apei. Răcoarea apei, 
dulce şi dezmierdătoare şi odihnitoare ca moartea. In 
stânga. In dreapta. Peste tot plescăitul cailor împinși în 
Murăş. Malul de dincolo plin de oameni în arme. Ridică 
sabia. li curge apa prin mânecă, pe piept. Simte apa în 
cizme, sub cuirasă, pe umeri... O sotnie de cazaci. 
Răstopcea. Pelerina roşie... Baba Novac... lobagii... 
Ingenuncheaţi pe mal. Un cântec. O tângă prelungă, un 
vaer plin de spaime, un bocet legănat şi sfâşietor. Fatima 
ţăcăne prundul. Se îndreaptă în şa. Curge Murăşul din el. 
Scoate steagul de sub cuirasă. Nu ştie cum îl scoate. Nu 
ştie cum îi înfige vârful săbiei în ciucurele din fir. Cum îl 
ridică deasupra capului. Cum iese la trap pe malul unde-l 
aşteaptă Baba Novac, Răstopcea, cazacii şi ce a mai scăpat 
din gloatele lui. Din mucenicii lui. 

- Peter Domokos, doamne, abia şopteşte Baba Novac. 

O întoarce pe Fatima. Lunca Murăşului s-a umplut de 
călăreţi. Archebuzierii imperiali coboară în pas viu spre mal. 
Umbrele sălciilor străvechi cad verzi, pe apele lucii. Dincolo 
de luncă, dincolo de vărsarea Lopadului, sus pe colnic, 
plutesc în nourii de fum steagurile săcuieşti ale lui Peter 
Domokos. Stau neclintite acolo, ca o chemare bărbătească, 
se aud salvele de artilerie, se văd ghiulelele înroşite 
zburând spre zidul acela de oameni, se văd rândurile de 
archebuzieri pornite la asalt, apoi tot colnicul se umple de 
clăbuci de fum, de scăpăratul sutelor de archebuze 
săcuieşti, un guler de flacără strânge colnicul şi imperialii 
se rostogolesc la vale, văzuţi de aici, ca nişte păpuşi de 
lemn şi iarăşi steagurile lui Peter Domokos înfipte în cerul 
de silitră, şi iarăşi chemarea aspră a tocsinelor săcuieşti, 
apoi o linişte adâncă, o linişte cutremurătoare care i se 
sparge în obraz, galopul unui cal, un ofiţer într-o cuirasă 
argintată care-şi scoate morionul, acolo, pe malul celălalt, 
salută cu spada şi strigă în italiană: 

- Excelenţa sa generalul Basta întreabă care este dorinţa 
voievodului Michael... Sunt generalul conte Tomaso 
Cavriolo, care a avut onoarea să atace artileria segnioriei 
voastre. 

Închide ochii. Îi tremură barba udă. Îi este frig. De 
moarte. O osteneală de moarte îi curge prin măduva 
oaselor. 

- Cer generalului viaţa vitejilor care se bat acolo sus!... Să 
se întoarcă la casele lor, liberi, fără să li se ia armele şi 
steagurile. 

- Aveţi cuvântul meu de onoare, monsegniore, că voi 
obţine aceasta, pentru onoarea armelor imperiale... 
Generalul vă întreabă, în numele sacrei majestăţi romane, 
dacă după ce v-aţi apărat onoarea cu atâta ardoare, nu 
doriţi să-mi predaţi sabia?! 

O întoarce pe Fatima. Soarele scapătă dincolo de 
coamele domoale, albastre-aurii ale munţilor. 

- La Făgăraş, spune, nu ştie dacă le-a spus-o celorlalţi, ori 
şi-a spus-o numai sieşi, i se aşterne o pâclă grea peste ochi, 
şi-i simte împăienjeniţi, îşi muşcă buzele şi ascultă sfârşit 
cântecul pe care-l cântă cu voci de bas cazacii orheeni ai lui 
Rostopcea: 

- Hei, voinicul a văzut înflorind mălinul. 

E ud, îi este frig, cumplit de frig şi ca printr-o somnie 
de moarte ascultă glasurile lui Theodosie şi Stoichiţa 
numărând oştenii din mers şi poruncind intrarea în rânduri. 
Cineva i-a desprins steagul Magnae Valachiei de pe sabie... 
Se cufundă în sine păstrând pe retină imaginea hotnogului 
din Rotunda care călăreşte în faţă, cu steagul Magnaei 
Valachiaee la suliță, în vreme ce ţăranii din Maroş Gomboş, 
cu bătrânii, muierile şi copiii îngenuncheaţi în marginea 
livezii, se tânguie bătându-se cu pumnii în piept. 

Apoi pogoară înserarea şi el se pribegeşte din sine 
ducându-se la soborul de pe Ciucaş să plângă la picioarele 
Leului şi să se mărturisească Marelui Războinic. Dincolo de 
Maroş Gomboş sclipesc stelele. Pe catifelele reci ale nopţii 
de septembrie tâşnesc roşii focurile de tabără ale armatei 
imperiale. Se aud greierii. Tropotele cailor. 

- Domokos, şopteşte. 

Nu-i răspunde nimeni. Noaptea îi curge grea în suflet. 
Călăreşte sub stele, atât de pustiit de sine, încât îngână cu 
buze moarte cântecul de mult stins al orheenilor. 

«Hei, voinicul a văzut înflorind mălinul!» 

Cântă şi poate plânge sub tundra de oaie pe care i-a 
aruncat-o pe umeri Simion. Ţundra miroase a zăr şi a fum. 
El îşi aduce aminte de Andrei Báthory. De Şelimbăr. De 
Stanca şi Velica. De Tudora, ibovnica. De stelele care licăre 
mângâioase acolo sus, în tăria bolţii, în recea şi 
nepământeana nedurere şi nebucurie. Acolo sus în oglinda 
nepărtinitoare a bucuriilor şi nădejdilor, a pohfalei şi iată, a 
nimicniciei lui. Aude tropotele ostenite ale cailor. li este cald 
sub tundră. Tace de câteva ceasuri. Tace tocmai acum, 

când toţi aceştia, binecredincioşii şi vitejii îi aşteaptă glasul 
bărbătesc, de domn şi căpitan. 
- Hotnogule Ozune! 
Se sperie Fatima de glasul lui. Se sperie Lillith. 
- Poruncă! 
- Baba Novac. Orânduie străji. Facem tabără până la 
miezul nopţii. Haide! Stoichiţă. Theodosie... Hei, oştenilor! 

O îndeamnă pe Fatima. O bate pe grumaz. Se smulge 
din el. Nu-şi aparţine. Este al lor. Al celor învinşi astăzi. 
Invingători de atâtea ori până astăzi. Se întoarce pe lângă 
rândurile gărzii. O pune pe Fatima în buiestru. Sunt acolo 
rânduri de călăreţi făgărăşeni şi hunedoreni. Sunt moţogani 
în sarici şi cazaci şi dragoni, sunt tărgi purtate între doi cai, 
sunt boi mari ungureşti de pustă care trag telegi, sunt 
căruţe cu iobagi şi vivandiere şi dintr-odată toată noaptea 
devine sonoră, se aud tropote în noapte spre Sânbenedict şi 
Fărău şi Gâmbuț, se aud strigăte şi chemări curioase şi 
semne de recunoaştere lui necunoscute, îşi spune că s-au 
trezit pământurile Cetăţii de Piatră, apoi se aprind facle şi 
focuri pe colnice şi întunerecul începe să licăre şi fâşii 
ciudate de lumină îi înconjoară oastea, pentru că întunericul 
se deşartă în oastea lui cu cete de pedestraşi şi de călări 
ieşite din neființă şi este un murmur şi un foşnet şi sunt 
glasuri buhoase care-l cheamă pe baci Bălborea, ori pe 
Ferencs Miklos, s-o ia cu călăuzii spre Cetatea de Baltă, 
unde s-a tras căpitanul Pangratie Segneyey şi-l aşteaptă pe 
măria-sa craiul şi toate foşnetele astea trec în el înfiorate, 
pline de o sevă necunoscută, apă vie limpede, vorbeşte 
umbrelor gheboşate în şei, ori grămădite în căruţe, se 
aprind făclii şi totul i se pare un basm fantastic, în care el 
renaşte de-o mie de mii de ori, strigându-i pe unii pe nume, 
vorbindu-le lacom, vărsându-se în ei, cum ei se varsă în el 
şi-atunci îşi ridică din nou privirile spre cerul înstelat, lăsând 
să-i curgă pe obraz lacrimile tămăduitoare, lacrimile 
binefăcătoare, lacrimile omeneşti de după Mirăslău. 


Vulturul 54 


18 septembrie leat 1600, la miezul nopţii, pe drumul 
de codru al Cetăţii de Baltă. 


ISTORIE 


1 

Jocul habsburgului a fost jucat magistral. La câteva 
zile după Mirăslău, în 22 septembrie, sacra majestate 
romană îi semnase diploma de guvernator al Transilvaniei. 
Diploma pe care-o călcase Basta în picioarele cailor, 
întorcând Transilvania nu spre Sfânta Ligă şi ideea creştină, 
ci spre Sigismund Báthory şi statu quo-ul impus de politica 
prootomană a lui Zamoyski. 

„nu m-am luptat aşa cum mă obişnuisem s-o fac cu 
duşmanul meu firesc, aprinzând cu cuvintele şi pilda mea 
însăşi în luptă şi înfruntând cel dintâi asalt duşman; ci 
văzând oaste creştină mişcat de milă şi ca să nu se verse 
din pricina nestatorniciei câtorva ticăloşi sângele creştin, n- 
am stat după obicei în faţa întâii loviri, ci m-am retras, nu 
doar că n-aveam atâta putere sau că-mi pierise inima, ci 
fiindcă-mi era groază să mânjesc cu sânge creştin sabia 
care băuse odată din belşug sângele vrăjmăşesc... Şi nici nu 
se cuvenea să mergem impotriva domnului meu... 

Să fi fost acesta temeiul înfrângerii de la Mirăslău? 
Sau numai acesta? Semnează. O mână gălbuie cu degete 
lungi pline de inele intră în pata de lumină a sfeşnicului. 
Picură ceară roşie pe hârtia uşoară, de Genova. Degetele lui 
Theodosie. Degetele care-au picurat ceara peceţilor 
domneşti pe mai toate actele domniei lui. De ce nu este aici 
Stavrinos şi de ce nu este Balthazar Walther cel tânăr, 
silezianul, cărora ar vrea să le mărturisească gândurile?! 
Simte nevoia confesiunii. A spovedaniei. Îl uluieşte dărnicia 
oamenilor Cetăţii de Piatră. Au ieşit din ţarini, ocrotindu-l la 
Alba-lulia şi Sebeş sub zidurile Sibiului, unde-l aştepta Radu 
Buzescu cu oştile Loviştei, Mehedinţiului, Băniei, Gorjului şi 

Argeşului. S-a-ntrebat atunci, sub zidurile Sibiului răsculat, 
de ce-a trebuit Radu Buzescu să-i proptească turnurile şi 
contraforţii? De ce nu l-a ocolit şi de ce n-a venit la 
Mirăslău? l-a spus-o Mihalcea Karatzas, care la Mirăslău s-a 
bătut alături de gardă. Buzeştii îl voiau numai pentru ei, în 
Ţara Românească. Alungat din Transilvania cu arma, îl 
aşteptau să-l ocrotească acasă. Atâta este cuprinderea 
Buzeştilor. Poate atâta este însăşi cuprinderea timpului său. 
Cine-o poate şti?! 

- De ce umblaţi pe vârful picioarelor, ca la mort? 

Işi apasă inelul pe ceara moale, cu reflexe rubinii. 
Sunt toate la locul lor dintotdeauna. Tetrapodul cu biblia, 
tripticul georgian înrămat cu zmalţuri albastre şi ajururi de 
aur, masa pliantă cu chărţile desfăşurate, sfeşnicele de 
Hurezi în care ard lumânări de ceară, parfumate. Până şi 
Stanca este, îmbrăcată în negru, cu unghiile nelăcuite, 
ţăcănind din igliţe, şi Florica este, stând visătoare in jilţ, şi 
Pătraşcu este, făcându-se că cercetează charta Braşovului, 
el care n-a găsit călăuzi să-l treacă munţii pe poteci de oieri 
şi să-l aducă la Mirăslău, în schimb a tropotit aproape trei 
săptămâni între cetatea Branului şi a Prejmerului, irosind 
oameni şi timp, furând cu neghioabă prostie viaţa, onoarea 
şi visul tatălui său. De ce-au stat Buzeştii şi Nicolae 
Pătraşcu priponiţi în munţi? De ce n-a ocolit Prejmerul, Deli 
Marcu, oşteanul lui fără pată? Ce destin i-a oprit pe toţi, aici 
în Carpaţi, ca şi când Carpaţii aceştia i-ar fi vrăjit? 

- Eşti gata, Ştirbeiule? 

- Gata, măria-ta! 

- Strecoară-te cum ştii şi ieşi la Tokaj. De acolo du-te la 
sfinţia sa episcopul Szuhay cu scrisoarea asta. Aştept 
întâmpinările sfinţiei sale... 

- Unde, doamne? 

Ciuleşte urechea. Îşi ţin răsufletul cu toţii. Stanca nu 
mai ţăcăne din igliţe. Este noaptea de 30 septembrie, a 
sfântului Grigorie Luminătorul şi a sfântului mucenic 
Ripsimia, luna este în scădere, cade roua şi Zamoyski a 

ajuns la Bacău de unde-i scrie regelui că va intra în Ardeal 
fie pe la Trotuș, fie pe la Buzău, astfel încât să-l prindă între 
oştile regale şi cele ale nemeşilor. Turcii se-ndreaptă spre 
Bucureşti, vegheaţi din codri de oştile puţine ale vornicului 
Dumitrache. Unde-ar putea fi el în toamna asta, dacă nu la 
Târgovişte? 

- Unde-aş putea fi altundeva decât la Târgovişte, 
Ştirbeiule?! 

- Slavă Domnului, şopteşte olăcarul, boiernaş dintre 
curtenii lui Pătraşcu cel Bun, ştiutor de limbă ungurească, 
îmbrăcat el însuşi ungureşte, apucând plicul şi vârându-l cu 
îndemânare într-o cusătură dublă a dolmanului. 

Toate sunt ca întotdeauna. Radu Buzescu în jilţ, 
privindu-l cu ochi inteligenţi, Theodosie cu ştiricarul pe 
genunchi parcă mulţumit de sine, Marcu lângă Pătraşcu 
care-l priveşte cu coada ochiului, Stoichiţa şoptindu-i ceva 
Stanchii, Simion de veghe, Matei ot Brâncoveni povestind 
cum a venit la el în tabără unul din fraţii Montelupi şi cum i- 
a mărturisit acel Pietro Montelupi fărădelegile nemeşimii la 
intrarea în Alba-lulia. 

Glasul răzbit al căpitanului Matei ot Brâncoveni se- 
ncurcă cu icnetele Stanchii şi glasul hârşit al lui Theodosie 
care citeşte din scrisorile agenţilor papali, ambasadorilor şi 
iscoadelor de la curţi, ori din lungile scrisori ale lui 
Zamoyski către rege, ofticoasele scrisori ale vulpoiului 
bătrân şi-nrăit aflat cu peste douăzeci de mii de oşteni la 
Bacău, când el are aici, la Râşnov, abia douăsprezece mii. 
Aude glasurile hotnogilor strigând numele oştenilor care vin 
mereu să se scrie la oaste: lon Budălău, Gheorghe Stoica, 
Lancea lon cu trei fii, Blasius Karoli, Sandor Desi, Lucas 
Brassai şi iarăşi tot felul de loni şi alţi Şandori şi mereu alţii, 
tropote, căruţe neunse scârţâind, ori cu obezile slăbite de 
drum lung, bătând. Neamişii au profanat mormântul lui 
Aron vodă, răzbunându-se pe Velica. l-au scos oasele şi le- 
au aruncat la câini. Au scos oasele celorlalţi boieri îngropaţi 
în biserica mitropoliei. Au dărâmat zidurile cu tunurile. Au 

pus foc. Au strâns în piaţa Alba-luliei, el vede nucii bătrâni 
şi brazii, aude clopotele şi tropotele gărzilor şi glasul suav al 
Velicăi şi vede mătăsurile de pe vertugadinul nobilelor 
doamne strălucind - şi-l vede pe vătaful Florean jucându-şi 
povestea străveche - au strâns românii şi sârbii şi italienii 
din târg, cărora dieta le dăduse salvconducte pentru 
negoaţe şi butici şi hanuri, tăindu-i pe toţi acolo, cu muierile 
şi copiii lor - măcelul a fost condus de Chiaky însuşi, care s- 
a năpustit cu spada asupra acelora, dezarmaţi. 

Apoi Chiaky a intrat călare în bolniţele ostăşeşti. A 
tăiat un hotnog săcui, rănit la Mirăslău. Călăreţii lui Mâko i- 
au ucis acolo, cu sabia şi jungherul, pe toţi răniții aduşi în 
noaptea aceea cumplită la Alba-lulia. In noaptea în care a 
ajuns el în Cetatea de Scaun a Bălgradului să-şi adune 
aducerile aminte, arhiva şi oştenii izbăviţi între ziduri. Simte 
apropiindu-se clipa cumplită a deznădejdii. Moare glasul 
uscat al vel logofătului Theodosie. Îi răsună sub frunte stri- 
gătul de luptă al vajnicului Peter Domokos. Noaptea se 
umple de strigătele de luptă ale săcuilor rămaşi pe colnicul 
Mirăslăului. Kerekdomb, ori altfel, vegheat de trei stejari 
vechi. Nobilii domni şi-au călcat în picioare jurământul. 
Basta şi-a călcat în picioare cuvântul cavaleresc. Neamişii 
şi-au răsuflat ura lor neagră şi zăcută împotriva săcuilor. 
După miezul nopţii, ah, Francisc Theke, liotnogul scăpat din 
iadul acela, cu o tăietură cumplită la pântec, Francisc Theke 
care i-a umplut nopţile de nesomn, de strigătele lacome de 
sânge ale neamişilor, de urletele lui Chiaky, el însuşi 
conducând şarja, de zăngănitul fierului şi  horcăitul 
muribunzilor, de chipul încrâncenat al lui Peter Domokos, 
ţâşnind între focuri ca un zeu al răzbunării, mânuind două 
spade, căzut străpuns de patru lănci înfipte dintr-o dată în 
pieptul lui, apoi masacrul crâncen, până la cel din urmă 
rănit aflat acolo, câineasca răzbunare a domnilor împotriva 
ostaşilor slobozi care le vegheaseră, veacuri, castelele şi 
avuţiile, şi mereu, noapte de noapte, strigătul de pe urmă a 
lui Peter Domokos: «- Răzbună-ne, Michael, şi veghează 

asupra alor noştri», totul în salvele artileriei, chipul de drac 
bărbos al muschetarului căţărat pe tun, iobagii năvălind cu 
cuţitoaiele, apa rece a Mureşului, steagul Magnaei 
Valachiaee la sân, plumbii huindu-i în jur - spadele şi gurile 
negre ale archebuzelor, trosnetul salvelor. Dumnezeule, 
nimic nu mai este linişte în liniştea hârâită în care 
Theodosie Rudeanu citeşte copia scrisorii lui Zamoyski 
către hatmanul Samoilă Koszka şi cazacii moloiţi-zaporojeni. 
Râde. Marele logofăt Theodosie Rudeanu ridică de pe 
terfelog privirea mirată. Şi-a regăsit cuibul cald şi mănos, 
Theodosie. S-a regăsit pe sine, Theodosie. Se pierduse in 
vârtejul luptei de la Mirăslău. În hăţişurile diplomaticeşti ale 
Alba-luliei. Acu, s-a regăsit aici, în cortul domnesc, uitând 
că Basta e la Sibiu, neamişii la Voila, Zamoyski la Bacău şi 
turcii lângă Bucureşti. E bine în cort, sunt cupe cu vin de 
Valea Călugărească, sunt tipsii cu mere şi struguri şi nuci 
curățate şi tăvălite în miere, morţii lui zac la Mirăslău, zace 
acolo şi Peter Domokos, cei de la Şelimbăr s-au uitat, pe cei 
nevinovaţi de la Alba-lulia nu i-a auzit horcăind, iar oasele 
lui Aron vodă roase de câini nu mai au glas să plângă. 

- De ce râzi, măria-ta? 

- De când este suretul, Theodosie? 

- Din... 19 septembris, doamne. 

- Spune-i, Mârzeo, ce-au făcut prietenii iubiţi ai domnului 
cancelar, domnii moloiţi, la laşi, pe 22 septembris... Asta n- 
ai mai ştiut-o, Theodosie. După cum multe nu mai ştii, tu, 
atoateştiutorule. 

- Cu ce ţi-g.m greşit, doamne, să mă înfrunţi?! 

- Nu tu Theodosie... Eu am greşit. Numai eu... Numai eu... 
Aşa este, vere Radule? Aşa este, Pătraşcule?... Aşa este, 
Stanco?!... Eu v-am scos din ale voastre, aruncându-vă în 
necunoscut. Eu n-am fost sătul de câte aveam, pohtind ce 
nu puteam acoperi cu umbra, nici păzi cu sabia, nici hrăni 
din traista mea. Eu sunt cel care am lăsat [ara turcilor şi 
moşiile de izbelişte şi iată-mă acum, în ceasul al 
unsprezecelea aşteptând solii duşmanilor mei, solia de-a 

doua, că solia dintâi am văzut ce-a izbândit la Voila... 
Ssst!... N-auziţi nimic? Theodosie? Stoichiţa?... Radule?... 
Stanco? Tu care le auzi pe toate, n-auzi nimic? 

- Ce s-aud, măria-ta? şopteşte Stanca lividă. 

- Morţii mei, Stanco!... Auzi-i... Mă cheamă morţii mei!. 


Ei, cei fără de morminte şi cruci... Cei fără de dezlegare şi 
împărtăşanie... Auzi-i?... 

- Măria-ta! 

- Taci, Stanco!... 

- Măria-ta, Baba Novac cere să intre... 

- Baba Novac! Sufletul meu... Să vină Baba Novac... 
Simioane, aprinde toate lumânările. Să fie lumină!!... 
Lumină!... Aduceţi sfeşnicele!... Ah, Baba Novac... 

- Chiaky îmi cere capul tău, doamne, spune Baba Novac. 
- Şi ce-ţi dă în schimb, frate?! 
- Un sat şi iertarea greşelilor mele, măria-ta. 
Îşi cuprinde tâmplele în palme. Râde. Râde răzbit, în 
hohote grele, noduroase. 
- Un sat pentru capul lui Mihai vodă... Auzi, Buzescule? Un 
sat... Auzi, Theodosie, la cât scăzui, Theodosie?! 
Smulge scrisoarea pe care i-o întinde Baba Novac. E 
scrisă ungureşte. l-o trece Radului Buzescu. 
iar dacă se poate să se ostenească Domniile 
voastre să aducă între noi chiar pe voevod, sau viu sau cum 
se poate... Stanca scapă igliţele în poală. Nimic nu mai 
este cum a fost cândva. Însăşi viaţa lui îi este sieşi străină, 
îndepărtată şi moartă. Glasul străjilor. Glasul hotnogului de 
gardă. 
- Deli Marcu şi armaşul Sava, la poruncă! 

- Să intre, spune şi nu mai ascultă scrisoarea de 
ademenire a neamişilor semnată pe lângă Chiaky de bravii 
ucigaşi ai nevinovaţilor de la Alba-lulia: Bornemisza, Toldy 
şi Midsenti. Reţine numele şi vede aievea chipul nobililor 
domni. Cine este femeia bătrână, uscată, femeia aceasta 
galbenă şi plânsă care-l priveşte de dincolo de moarte? 


Vulturul 60 


Dumnezeule, nu şi-o aminteşte! Varvara Szuki a căzut acolo 
sus, pe colina săcuilor, când se va întoarce va ridica acolo o 
biserică, Velica s-a pierdut în neființă şi iată aici această 
femeie bătrână înainte de vreme, privindu-l ca pe un mort, 
halucinată, bâlbâind ceva în vreme ce afară răpăie tobele, 
sună trâmbiţele şi zeci de glasuri strigă sălbatic: 

- Săcuii, măria ta!... Săcuii!... 

Ţâşneşte din cort, fără gugiuman, doar în dolmanul 
de roşu domnesc. Focuri mari spre Prejmer şi Hărman şi 
Sânpetru. Focuri înalte spre Braşov. Caută din ochi statura 
atletică a lui Peter Domokos. O mie de nădejdi îi sfâşie 
inima. Poate a scăpat cu toţi ai lui, vitejii. Poate... O mie de 
poate... Nu! Dumnezeule, morţii lui nu mai învie nicioadată! 
sunt săcuii celor Trei Scaune, ridicaţi la oaste de frater 
Ştefan, ori de curierii lui, ori de Deli Marcu, ori de ştirea 
morţii lui Peter Domokos. Cântă bărbăteşte, sunt numai 
călăreţi şi tabăra se umple de tropote, de rânchezatul 
cailor, de strigătele de vivat, atunci când îl văd între făclieri. 
Un răsuflet rece, de gheaţă, coboară de pe crestele Pietrii 
Craiului, de acolo de unde stâncile negre, poleite de luna în 
scădere, veghează drumul Ţării şi veşniciile. 

2 

Zace pe fundul unor ape adânci aşternute deasupra 
lui, negre şi grele. Bat toate clopotele laşilor. El coboară 
călare dealul împădurit al Copoului, răzăşii i se închină, a 
rotunjit Magna Valachia în fiinţa ei eternă şi când aude corul 
mitropoliei se umple târgul de ropote nebune şi hatmanul 
Samoilă Kosjka goneşte pe un cal înaripat, cu o rană 
adâncă la gât şi-i cere iertare cu glas de heruvim pentru 
răscoala lui nereuşită împotriva tiranului de cancelar, pe 
care el cu atamanii se juraseră să-l prindă şi împreună cu 
toată artileria să-l aducă legat la picioarele măriei sale. 
Domnii moloiţi-zaporojeni nu s-au lăsat prinşi de dragonii lui 
Potocki. Au trecut Nistrul, fugind în stepă. 

- Mihai! 

Ah, Peter Domokos... Este şi nu este Peter Domokos, 
ba este, se roagă în genunchi, cu suliţele înfipte în piept şi 
alături de el se roagă Josika, doar capul lui Josika şi capul lui 
Andrei Báthory şi Ştefan Răzvan din vârful ţepii şi Chisarul 
şi alte capete, o mare de capete stând doar pe gâturile 
înfipte în sulițe, capete cu căciuli şi turbane, cu ochii 
holbaţi, cu stoluri de ciori ciugulindu-le globii, apoi un dulău 
negru, dugos, duhnind a hoit rozându-l pe Aron vodă de viu 
şi lilieci, el în rantie rugându-se la căpătâiul lui Pătraşcu şi 
al Florichii, lăcustele intrându-i în barbă şi-n ochi şi glasul 
uscat al Stanchii: 

- Mihai! Trezeşte-te!... Scoală că urli ca lupii... Mi-e 
groază, doamne! 

Zarea tulbure a unei lumini. Chipul galben al Stanchii. 
Mirosul înţepător de oţet şi aromate. Stanca îl freacă cu o 
năframă umedă pe frunte şi piept. Stanca carc l-a primit în 
pat rece ca o moartă şi uscată ca o scândură de coşciug. 
Stanca străină, îmbrăcată într-o cămaşă monahicească, 
cerându-i iertare că nu-i mai poate fi soaţă. 

- Ai visat urât, doamne! De când te-ntorseşi, visezi urât. 

Se ridică pe căpătâiul din blană de urs. Asudă spornic. 
Caută cupa cu vin dulce de stafide, pe care Simion i-o pune 
în fiecare seară alături de aşternut... Bea cu sorbituri 
prelungi. Se limpezeşte. 

- M-au încolţit, Stanco... Şi viii şi morții. 

- Prea pe mulţi i-ai lăsat fără lumânare, doamne. 

- Mă judeci? 

- Nu numai eu. 

- Cine încă? 

- Ţara. Văduvele. Orfanii... Mai ştiu şi eu. 

- Îmi eşti duşmancă?... Acum?... 

- iți sunt, ca-ntotdeauna, supusă... Şi-ţi mulţumesc că nu 
m-ai zălogit încă duşmanilor măriei tale, pe mine şi copiii 
mei... 

- Mai este vreme... 

- O ştiu. 

- Ce ştii, Stanco? 

- Ştiu că atunci când soarta armelor îţi va fi duşmană, ai 
să ne dai împăratului, ori neamişilor, ori lui Giurgiu Basta, 
ori celui de la care nădăjduieşti ajutor, numai să te păstrezi 
în scaun. Ştiu că ai să ne vinzi pe câteva tunuri!... Ori pe 
câteva libre de praf de puşcă... Ori pe un steag de călăreţi... 
Că n-ai nimic sfânt în afară de nebunia puterii, Mihai... Că 
ne-ai jertfit pe noi, soaţa şi copiii tăi, viţelului de aur. Visului 
tău deşuchiat de mărire. Ştiu că suntem în rândul putinilor 
cu brânză, al turmelor, al tamazlâcurilor... Ne dai şi ne 
răscumperi, după voie... 

Ah, acesta nu este glasul Stanchii. Nu este glasul ei 
cel vechi şi nici limba priceperii ei nu este. Iglisia n-a stat cu 
mâinile în sân, cât Stanca a petrecut la cetate la Făgăraş. O 
ascultă vorbind de visarea lui deşartă, de faptul că s-a 
încrezut în neamişi, în loc să creadă boierilor de pământ şi 
rudelor, că a sugrumat pe cei mulţi şi buni, a ucis turma, să 
se închine lupului cu sarică de păstor şi alte asemenea, 
pilde cu tâlc şi vorbe cu tâlc, spuse rece şi duşmănos, ca şi 
când niciodată n-ar fi fost lângă el, femeie vie şi 
fremătătoare... Când ajunsese cu oastea la Voila şi pusese 
tabără acolo, lângă Făgăraş, l-a trimes pe Radu Buzescu la 
Sibiu, la Basta. Să se curme neînţelegerea. Tot atunci a vrut 
să-l iscodească pe Chiaky. L-a pus pe Baba Novac să-i scrie 
că el cu căpitanii lui s-ar lăpăda de voievod şi ar trece la 
împăratul. Astă noapte s-a văzut ce gânduri au neamişii 
asupra lui. La Voila s-a văzut ce gândeşte Basta şi ce vor 
Staturile. l-a cerut lui Basta artileria pierdută la Mirăslău, 
Făgăraşul, leciul şi Gilăul, privilegiile săcuilor şi drum slobod 
spre Viana. La Voila a venit solia condusă de Sebastian 
Thököly, bărbat înţelept, nobil din Ungaria de Sus, sfetnic al 
habsburgului şi doi neamişi ardeleni. Vitez Miklost şi Banyai 
Martont. Dieta şi Staturile vor să facă pace, dar mai înainte 
de toate să le trimeată zălog pe doamna sa şi copiii şi încă 
patru boieri din cei credincioşi. Dieta şi Staturile ştiau şi pe 
cine; Preda Buzescu, Udrea Băleanu, armaşul al doilea Sava 

şi pe Stoichiţa din Strâmba. Au cerut-o pe doamna Tudora, 
muma. Şi toate comorile lui. Stanca era acolo, în cortul 
domnesc, străjuită de Pătraşcu şi Florica. l-a şoptit: «- lată 
preţul nebuniei tale, Mihai.» _ 

Bea din cupa cu vin de stafide. li simte parfumul în 
cerul gurii. Dintr-o dată Stanca îi cade la picioare. Se 
prăbuşeşte peste picioarele lui. I le îmbrăţişează lacom. | se 
desprinde cosiţa din conci. Il învăluie amărui, mireasma 
pletelor negre, mireasmă uitată de busuioc şi lămâiţă, de 
dresuri egipţiene adiind voluptos. 

- Mihai, stăpâne, îndură-te de toate suferinţele mele şi nu 
mă da neamişilor, Mihai. Te vor batjocori prin mine, Mihai. 
Te vor umili prin fiul tău, doamne. Te vor scuipa în obraz, 
ruşinându-ţi fiica... Mihai)... 

Îi astupă gura cu palma. Gândul ăsta îl ucide. Gândul 
ăsta îl sfâşie. Valuri de ură neagră, clocotitoare îl sugrumă. 
El care n-a urât decât nedreptatea şi silnicia imperiilor, îi 
urăşte acum de moarte pe Chiaky şi Moise Szekely, pe 
senatorii din State şi Ordine, îi urăşte de moarte pe fiecare 
în parte şi pe toţi împreună, pentru că el le-a redat onoarea 
şi spadele pierdute mişelnic la Şelimbăr, pentru că i-a 
încărcat de moşii şi onoruri, le-a cinstit femeile, iar pe 
feciorii lor i-a luat scutieri, pentru că a fost mărinimos şi 
cavaler şi ei, iată, ei după ce i-au ucis oştenii răniţi, după ce 
i-au masacrat pe săcuii cărora le juraseră pace, după ce au 
dărâmat zidirile lui într-ale spiritului; ei îi cer muma şi soaţa, 
copiii şi sfetnicii, umilindu-l astfel până la sânge... Geme, 
sare din aşternutul din blănuri şi numai în cămeşoi aleargă 
prin cort chemând toate trăznetele cerului asupra 
nemernicilor. 

- Nu mi-ai răspuns, Mihai, scânceşte Stanca. 

O ia în braţe. O culcă în aşternut. O acoperă cu pătura 
moale, de camelot. 

- Dormi, Stanco, îi şopteşte... Dormi şi ai încredere în tatăl 
copiilor noştri. Dormi, doamnă, mâine saşii trădători îşi vor 
muşca mâinile... Dormi... 

- Nu mi-ai răspuns, doamne! 
- Dormi!... Trebuie să mă gătesc de luptă... 

Bate din palme. Stanca îşi trage camelotul până sub 
bărbie. Intră Simion, în arme, ca şi când ar fi vegheat toată 
noaptea. Ridică un colţ al pologului, făcându-i loc să iasă 
afară, în iarba udă, sub cerul cu stele palide ţinut pe 
ghebele munţilor. Miroase a răşină şi tabără. Işi scoate 
cămeşoiul. Rămâne gol în frigul umed. Simion îi toarnă 
e cu apă rece în cap. Îl ia la buşumat cu ştergura de 

. Îi alungă spaimele. Îi alungă neîncrederea. Cât ar vrea 
să-i ucidă Simion viermele ăsta scârbavnic al neîncrederii 
care se-ngraşă din toate temerile lui. Undeva, spre Codlea 
se aude chemarea aspră a unei trâmbiţe sunând ducerea 
cailor la apă. Apoi alte trâmbiţe. Spre Râşnov. Spre Tohan. 
Spre Ghimbav. Piatra Craiului şi Cristianul plutesc în lumina 
lăptoasă a zorilor. Pe văi stau glogozite straturile de ceţuri 
sidefii. Se face ziuă. 1 octombrie, miercuri, ziua judecății lui 
cu braşovenii care i-au arestuit şi chinuit cele şase sute de 
jupânese şi jupâniţe ale boierilor şi oştenilor, lăsate lor în 
ospeţie. Ospeţie plătită cu aur şi încredere. Cu braşovenii 
care cu ticăloasă hainie au închis păsurile, voind să-l dea pe 
el şi oastea lui la mâna neamişilor. Dar mai ales au vrut să-l 
dea lui Basta, nădăjduind de la acesta luarea Transilvaniei 
pentru Sfântul Imperiu şi de aici urcarea lor în 
atotputernicie pe veacuri. 

Stă învăluit în pătura de şa pe care i-a aruncat-o 
Simion pe umeri şi meditează la aceste urmări îndepărtate 
ale războaielor, urmări visate de stăpânitori, ascunse cu 
grijă în vorbele unsuroase ale diplomaților, urmări pe care 
el le vede şi trăieşte până la istovire. Răsare soarele, geană 
de lumină sângerie peste crestele de piatră ale munţilor. 
Undeva, aici, de jur împrejur, în ţarinile şi-n codrii aceştia, în 
inima acestor pământuri trecerea lui a aprins o văpaiţă. 
Chiar dacă Mihail domn şi om a greşit. Îngenunche în iarba 
grea de rouă. Işi face cruce. Sărută pământul. Stă gol ca un 
lov şi sărută pământul de la poalele munţilor, cerându-i 

iertare... Apoi se-nalţă o ciocârlie şi se aud tropotele 
căpeteniilor venind să primească porunci. 
3 
- De ce râzi, măria ta? Încep să nu te mai cunosc, 
doamne. Eşti altul, te gândeşti la o mie de lucruri odată, 
repezi olăcari de taină în taberile lui Zamoyski, îi răscoli pe 
cazaci; scrii episcopilor din Ungaria de Sus, împăratului, lui 
gran'duca di Toscana, Dumnezeule, mă înspăimânţi cu 
planurile tale, cu cerbicia în care te-ncăpăţânezi... Ce vrei, 
măria-ta?!... 
- Voiai să zici, ce mai vreau, Theodosie?! 
- Gura ta a rostit adevărul... Ce mai vrei?! 
- Salută cu sabia, Theodosie... Cum îţi place steagul 
acesta de dragoni ai locotenentului Stanislas? 
- II făcuşi căpitan acum două zile. 

Căpitanul Stanislas dă onorul cu sabia. A rămas sub 
steagurile lui. Este un visător nebun acest Stanislas care-i 
cere să ridice ofiţerimea şi stările de jos împotriva panilor. 
Walawski şi Branitzchi i-au cerut voie să-i părăsească 
steagurile. Se vor duce în Polonia prin Maramorăş, nu se vor 
pune sub ordinele lui Basta şi vor aştepta acolo chemarea 
domnului lor. A fost la Voila o despărţire sfâşietoare. 
Escadroanele de dragoni în linie, steagurile fâlfâind, 
Walawski plângând răzbit, îmbrăţişându-l mereu şi mereu, 
clopotele, darurile bogate făcute de el tuturor, inelul cu 
rubin trecut pe degetul viteazului Walawski care a scos 
dragonii şi cazacii din încleştarea reiterilor şi i-a adus la 
Alba-lulia, aşteptându-l neclintit în încredrea că va veni. 

- De ce râzi, măria-ta, întrebă Theodosie Rudeanu, 
lăsându-şi nazalul. 

Archebuzierii saxoni se văd mişunând în spatele 
palăncii făcute din pari ascuţiţi înfipţi în pământ, cu 
vârfurile plecate spre înainte. Au muncit din greu domnii 
tăbăcari şi rotari şi cârnăţari saxoni, au năduşit din greu să 
închidă cu pălănci din pari şi mărăcini gurile drumurilor care 
intră la Bartolomeu venind de la Ghimbav, Râşnov şi 

Hălchiu. Au închis Şcheii la Pietrile lui Solomon. Au închis 
drumul Timişului în gura Răcădăului, ridicând stavile din 
buşteni păzite de câte patru culevrine. Au închis drumul 
Prejmerului unind apele iazurilor cu apele Timişului. Se 
dovedesc iscusiţi, stăruitori şi încăpăţânaţi în dorinţa de a-i 
închide păsurile şi a-l da lui Basta. Coifurile de oţel ale 
corporațiilor strălucesc aproape festiv. Ceasul din turla 
Bisericii Negre bate grav şi sonor ora nouă. Zidurile cetăţii 
sunt pline de oşteni, târgoveţi şi muieri. Vede totul de pe 
măgura de deasupra Turnului Alb, măgura păzită de un 
pichet de archebuzieri prinşi azi-noapte de măciucaşii lui, 
călăuziţi prin Codrii Râşnovului de oameni ai locului. 
Măciucaşii au îmbrăcat straiele archebuzierilor. Sergentul 
care le-a adus mâncarea, în zori, pe trei cai cu samare, a 
făcut ochii mari dând acolo peste nişte saxoni cărora peste 
noapte le crescuseră bărboaie negre şi ciufute. Stă în 
bunget, călare, cu toată curtea. Căpitanul Stanislas ca şi 
dragonii lui, abia se văd de sub maldărele de crengi cu care 
s-au acoperit. Coboară în coloană de doi drumeagul 
priporos care cade în gura văii dintre Warthe şi coama 
Petrişorului. Domnul Valentinus Hersell, judex Civitatis 
Coronensis n-a poftit în tabăra de la Râşnov, spunându-i 
Radului Buzescu, trimes sol, că are poruncă împărătească 
să stea în arme. In particular a repetat ceea ce scrisese 
căpitanului lon Zelestei. Nu se atinge de familiile sârbilor şi 
boierilor, aşteaptă rezultatul luptei dintre principi, vrea 
pace şi bună înţelegere. Trece un stol alb de porumbei. Bat 
clopotele de la Sfântul Nicolae domnesc. Îşi aduce aminte 
de tomana trecută, când a văzut turlele Braşovului şi 
donjoanele, după ce întâlnise săcuii la Întorsătură. Îşi aduce 
aminte de luarea cetăţii prin viclenie, ca răspuns la viclenia 
politică a domnilor magiştri. Astăzi nu are vreme de Braşov. 
Domnii magistri vor să facă politica peste capul lui şi al 
Statelor, unindu-se cu Viana. Din colonişti ai celor şapte 
oraşe meşteşugăreşti, se vor domnii acestor pământuri, 

stăpânind prin reiterii lui Basta. Ce vană şi neghioabă trufie. 
Ce puţină înţelegere a adevărului. 

- De asta râd, Theodosie! _ 
Theodosie Rudeanu îşi trece sabia în mâna stângă. Işi face 
trei cruci mari, săţioase. Radu Buzescu râde. Râde şi 
Stoichiţă. Râd cu toţii, sunt mulţi, boieri de Argeş, rubedenii 
de-ale Buzeştilor şi Calotă Bozianu, vel banul care-l priveşte 
drăgăstos şi-i spune că vede sârbii şi moldovenii lui Deli 
Marcu coborând prin codri Muntele Judelui. 

- Uite-i, măria-ta, colo, nu-i vezi, că nu-i mai văd nici 
eu?!... Parcă-i înghiţi pământul. 

Nu vede pedestrimea lui Deli Marcu coborând 
Muntele Judelui. Nu vede nici cele două care încărcate cu 
butoaie de praf de puşcă slobozite de săcui de pe Petrişor, 
drept asupra palăncilor archebuzierilor saxoni, care roiesc 
în mundirele lor albastre fugind ca potârnichile. Priveşte 
rece exploziile înalte. Trâmbele de pietroaie şi bârne şi pari 
tâşnind din fumul negru al exploziilor. Cavalcada dragonilor 
lui Stanislas, căzând de pe Warthe, drept în mijlocul unei 
companii care încearcă să intre în rânduri. Se aud strigăte 
de moarte la moara de hârtie. Peste baricadele de la 
Bartolomeu trec în zbor măciucaşii. Se aud împuşcături pe 
văile Şcheiului şi detunete răbufnite înspre Pietrele lui 
Solomon. Se văd companiile breslelor fugind răzbit spre 
Podul Leproşilor. Il vede pe prinţul Marcu tăind un ofiţer 
saxon călare pe un cal bălan, gătit cu valtrap roşu. Totul i 
se pare un joc de copii. Un fel de joc de-a războiul, în care 
s-a lăsat prins Pătraşcu, care, livid, muşcându-şi buzele, 
priveşte goana iepurească a  breslaşilor-archebuzieri, 
galopada dragonilor şi măciucaşilor, şarja nebună a săcuilor 
repezită pe sub Tâmpa spre baricadele şi iazurile care 
închid drumul Prejmerului. Incă din noaptea Mirăslăului şi-a 
refăcut plasa de iscoade şi olăcari. Încă din noaptea aceea 
când câmpurile şi codrii şi şleahurile l-au umplut de 
zgomotul miilor de oşteni care-l căutau, ori de chemările 
călăuzilor în tohoarce, încă din noaptea aceea a repezit 

iscoade în taberile lui Basta. Căpitanul Mârzea, după ce 
răsculase cazacii moloiţi-zaporojeni la laşi, fugise peste 
munţi, lăsând iscoade în taberile lui Zamoyski. Ştie în 
fiecare zi ce se gândeşte şi făptuieşte acolo. Basta i-a scris 
lui Zamoyski să nu intre în Ardeal, conturile cu voievodul 
Mihail încheindu-le el, în numele împăratului. Potocki s-a 
întors din păsurile Moldovei, cu cei şapte mii de dragoni la 
ameninţarea lui Chiaky şi rugămintea lui Moisă Săcuiul... 
Zamoyski aduce cu el douăzeci şi patru de mii de oşteni, 
artilerie, cuirasieri, dragoni şi aproape nouă mii de cazaci. 
Statele şi Ordinele, Chiaky şi Korniş şi în spatele lor Basta, îi 
dau pacea în schimbul a tot ce i-a mai rămas scump 
omului: familia. li cer voievodului jurământ de credinţă. 
Acelaşi jurământ făcut lui Sigismund, când Sinan paşa 
ajunsese la Târgovişte. Dumnezeule, ce repede se repetă 
istoria. În '95 un Cogea Sinan paşa la Dunăre, un Sigismund 
Báthory nehotărât la Alba-lulia. În 1600 un Zamoysky la 
Bacău şi un Basta nehotărât la Sibiu. Şi mereu, miza 
acestor jocuri cu moartea: Ţările Româneşti. Magna 
Valachia, visul lui împlinit. Visul căruia, pentru a câta oară, 
este gata să sacrifice totul. Averile. Timpul. La nevoie viaţa 
lui şi a celor dragi... Stă în şa, îl scaldă miresmele aspre- 
amărui ale codrilor de fag, coboară din cetinişuri aţâţătoare 
arome de răşinuri şi molid, oştile lui puţine spulberă trufia 
breslaşilor alungându-le companiile dijmuite dincolo de 
zidurile cetăţii şi el gândeşte lucid nu la acel mâine cumplit, 
când va trebui să-l înfrunte pe Zamoyski, ci la viitorul care i 
se pare plin de urile răscolite de el până la fund. Urile 
negre, mucede ale imperiilor, urile negre ale nemeşimii, 
încrâncenarea oarbă a puterii silnice împotriva libertăţii şi 
dreptăţii, împotriva oamenilor acestor pământuri care i-au 
cinstit visul şi adevărul acestui vis, încredinţându-i-se lui 
până dincolo de moarte. 

De aceea nu aude trâmbiţele vestind biruinţa. De 
aceea nu aude clopotele Bisericii Negre bătând a spaimă şi 

deznădejde. De aceea nu aude breslaşii sunând închiderea 
şi ferecarea tuturor porţilor cetăţii. 

In jocul cu viitorul Magnaei Va/achiaee a pierdut 
vremelnic Transilvania la Mirăslău. Transilvania iobagilor şi 
a nemeşimii mărunte. Transilvania consuetudinarilor şi a 
căpitanilor de oaste. Transilvania hunedorenilor, 
moţoganilor, maramureşenilor, făgărăşenilor, a celor de pe 
Târnave şi din scaunele săcuieşti. A câştigat apoi câteva 
mişcări în jocul de şah dintre Basta, neamişi, Zamoyski şi 
turci. Şi-a adunat oştile, câte i-au rămas aici, deschizându-şi 
drum spre săcuime şi Pasul Buzăului, să iasă în calea 
cancelarului şi să-i taie pofta de Târgovişte. Stolul de 
porumbei albi trece nevinovat prin cerul albastru-alburiu, 
pe deasupra olanelor roşii ale Braşovului. 

- Ai biruinţa, măria-ta, şopteşte vel logofătul Theodosie 
Rudeanu. 

Ce cuvânt straniu şi ce trecător şi ce sângeros cuvânt 
rostesc atât de neghiob buzele vel logofătului. Se ridică în 
scări. Vede jos, sub poala Petrişorului, săcuii şi măciucaşii 
gonind între suliţi o mare mulţime de oşteni cu mundire 
albastre, iar la mijloc o caleaşcă zdravănă de Viana, cu 
polog din piele galbenă. Un olăcar din Mehedinţi îşi 
opinteşte calul la deal strigând de departe: 

- II prinseră pe jude, măria-ta. Il prinseră săcuii tocmai la 
Sânpetru, în biserică. 

Ceasul din turla cenuşie a Bisericii Negre bate 
amiazul. Nimic nu mai este ca în toamna trecută. Trec prin 
el vânturile de la goluri, uscate. 

4 
- Ţineţi minte domnule conte Sebastian TeGkeoly ziua 
aceasta de 2 octombrie 1600. In calendarul ortodox este 
închinată mucenicului Ciprian şi lustinei fecioara. 
- Au aceşti sfinţi ortodoşi vreun har care să schimbe 
raţiunile politice, magnifice şi illustrissime, domn Michael? 
- Nu cred. Dar au harul unei părţi din adevăr, conte. 
- Care este partea aceea de adevăr, illustrissime? 

- Întâi, că nu va trece anul şi neamişii îl vor readuce pe 
Sigismund de data asta vasal polonilor şi turcilor, nu numai 
slăbiciunilor sale. Sigismund la Alba-lulia înseamnă turcii 
nestingheriţi în toată Ungaria de Jos. Înseamnă un 
Zamoyski tare până la gurile Dunării. Al doilea: Imperiul, 
vreau să înţelegeţi bine, va pierde comerţul nu numai cu 
Ţările Româneşti, dar îl va pierde pe cel cu Răsăritul. Asta-l 
va costa pe împărat, mai mult decât amărâtele de solde 
cerute de mine şi niciodată plătite la vreme. Am sărăcit 
plătind soldele făgăduite de Rudolf. Al treilea. Va pierde nu 
numai el, creştinătatea va pierde şi Evropa va pierde, ceva 
ce nu se poate socoti nici în arginţi, nici în dedesubturi 
politiceşti. Va pierde, domnule conte, un gând generos. Va 
pierde o nădejde. Va pierde într-un fel respectul de sine. 
Cât despre magnati, generalul Basta, apărătorul lor, va fi 
cel dintâi care va gusta din recunoştinţa lor. Dumneata 
însuţi eşti un magnat, dar... 

- Sunt dintre acei magnați, magnifice, care am văzut în 
persoana voastră illustrissimă începutul unei renaşteri aici. 
Care am crezut că libertatea şi demnitatea şi-au găsit 
campionul. Care-am sperat o renaştere a Ungariei, prin 
alungarea turcilor în Asia. Îmi pun slujbele credincioase în 
folosul vostru. Monseniorul episcop Szuhay n-a greşit în 
aprecieri. 

- Primesc slujbele domniei tale cu recunoştinţă. Sunt 
mereu lacom şi nesătul de bărbaţi luminaţi. 

- Ce gândiţi să răspundeţi Staturilor şi Ordinelor în situaţia 
în care vă aflaţi?! 

Ropotul unui galop. Şoaptele străjilor. Intră căpitanul 
Matei ot Brâncoveni. 
- Se-ntorc neamişii de la Hărman, măria-ta, spune 
curtenitor în italieneşte. 

- Este cazul să-mi continui criza de gută, illustrissime... Vă 
asigur de credinţa şi statornicia mea. Aş vrea să ştiţi că în 
Ungaria de Sus aveţi prieteni de nădejde. Că arhiducele 
Matthias a înțeles sensul guvernământului vostru în 

Transilvania, apărându-vă de toate intrigile tesute de 
Chiaky şi Korniş la Praga. Dar mai ales de intrigile celor doi 
eclesiaşti: Napragy şi Malaspina. 

- Şi împăratul? 

Contele Sebastian Teökeöly se ridică. Se ridică odată 
cu acest bărbat înalt, cu trăsături hunice, cărunt, care 
miroase ciudat a cal şi a cărturar. Radu Buzescu îi face 
semn lui Theodosie care-i şopteşte ceva prinţului Marcu. 

- Împăratul, magnifice?... Împăratul romanilor este un biet 
nebun, lucid numai atunci când pune la cale o crimă 
politică. Eu nu ştiu căror sfinţi este dedicată ziua de 2 
octombrie, dar vă rog cu respect, să ţineţi minte acest 
adevăr. Şi vă mai rog să vă păstraţi cumpătul în faţa 
cererilor arogante ale însoţitorilor mei. 

- Ce sfat îmi mai daţi? 

- Pentru aici, nu sunt cel ales... Pentru Wiena şi Praga? 
Lăsaţi timpul să vorbească în numele vostru. Am aflat că 
Chiaky şi-a întocmit o partidă. Că Gaspar Korniş are o alta. 
Că Moise Szekely alta. Şi Sigismund alta... li cunoaşteţi pe 
toţi. Aşteptaţi!... 

- Dacă mă lasă timpul, şopteşte în româneşte... 

Il îmbrăţişează pe conte. Sebastian Teke5ly iese prin 
iatacul doamnei, călăuzit de căpitanul Matei. Ceasul din 
turla  bisericii-cetăţi a  Prejmerului bate amiazul. Azi- 
dimineaţă s-a întors de la Voila solia Staturilor şi Ordinelor. 
Aceeaşi. Saşii Braşovului i s-au plâns de pagubele făcute de 
oastea lui. De răpirea silnică a judelui. De răpirea 
ostatecelor jupânese, sub ameninţarea tragerii în ţeapă a 
tuturor prinşilor. l-a silit să-i dea praf de puşcă, trei sute de 
archebuze şi zece culevrine, amenințând că arde Codlea, 
Hărmanul şi Prejmerul. Domnii neamişi Vitez Miklosi şi 
Banyai Martont au rămas să adune mărturii şi plângeri. 
Contele Sebastian TeGke5ly a avut un atac de gută, cerând 
să fie dus în tabăra lui de la Prejmer. Este în partida 
arhiducelui Matthias. Visează la renaşterea Ungariei, prin 
coaliția ţărilor subjugate turcilor. l-a vorbit un ceas de bine- 

facerile regelui Matei. El i-a vorbit turceşte, greceşte, 
italieneşte, despre Magna Valachia şi Planul Bizantin, de 
drepturile săcuilor şi ale rutenilor, de Constantin de Ostrog 
şi o lume liberă până la Constantinopol. Sebastian Teökeöly 
a înţeles. l-a adus o linişte ciudată şi acră. De ce 
întotdeauna cei care-l înţeleg acolo, stau prea jos faţă de 
putere? Radu Buzescu îi aduce platoşa aurită, dăruită de 
Rudolf... «Un biet nebun» a zis contele. Ce fel de nebun 
este acela care ştie atât de bine să scape de duşmanii 
săi?... Theodosie îi prinde agrafa mantiei albe, cu vulturi 
tăiaţi în foaie de aur. Intră Stanca îmbrăcată în rochie 
domnească din hetaia roşie. Intră Florica, frumoasă şi- 
mplinită, călcând feciorelnic în urma acestui Pătraşcu iarăşi 
necunoscut, muncit de gânduri niciodată mărturisite. Pajii 
aduc jilţul. Se vesteşte în şoaptă întoarcerea din tabăra lui 
Basta a binecredinciosului său, contele Darahi lanos de 
Tujon. Se aud trâmbiţele vestind intrarea soliei Staturilor la 
pichetul de strajă. Este silit să se supună tuturor acestor 
podoabe de nimicuri cu care se-nveşmântează puterea spre 
a minţi şi a se minţi. Căci ce putere poate avea el aici la 
Prejmer, înconjurat de duşmani de zece ori mai puternici şi 
ce putere pot avea aceia în faţa duşmanilor lor cei mai 
cumpliţi: adevărul şi timpul? Îl îmbrăţişează pe Darahi. 
Contele s-a făcut frate de cruce cu prinţul Marcu. Sunt 
nedespărţiţi de când cei doi viconţi gasconi s-au eliberat din 
slujbe plecând în Francia. Contele lipseşte de două 
săptămâni. Işi ţine stânga în eşarfă. Cere voie să rămână la 
ceremonia primirii solilor. Vitez Miklosi, vecin de moşie, i-a 
încălcat-o de câteva ori până acum, ucigându-i iobagii, 
răpindu-i vitele şi furându-i recolta. Se-mplinesc toate 
tabieturile ţeremoniei. Stă în jilt, lângă Stanca. Boierii şi 
căpeteniile îl înconjoară. Azi-noapte a căzut în tabără frater 
Ştefan cu veşti de la trecători şi din Moldova, Zamoyski i-a 
cerut lui leremia Moghilă să intre cu Moldova sub ascultarea 
şi-n rândurile familiarilor regelui Reczei Pospolita. Zamoyski 
la laşi, cu douăzeci şi patru de mii de oşteni. leremia 

Moghilă n-a vrut. S-a împotrivit bărbăteşte. În clipa când a 
aflat-o, l-a iubit duios pe leremia Moghilă, unul din duşmanii 
lui de moarte. Este şi frater Ştefan în cortul domnesc, 
căruia pajii îi ridică pologul pe sulițe. Este şi Valentinus 
Hersell, judex Civitatis Coronensis care trăieşte în uitarea 
anilor de bună vecinătate şi negoţ, vorbind prosteşte 
despre poruncile sacrei majestăţi romane, care nu se ştie 
ce har politicesc a revărsat peste bravii breslaşi saxoni, 
orfăurari şi caretaşi, armurieri şi clopotari şi frânghieri, 
cârnăţari şi marchitani, har în numele căruia o poftesc 
stăpână pe dulcea Maria Cristierna... Aşa că acum stă între 
săbiile a patru săcui, galben, morfolindu-şi în dinţi colţul 
gulerului din blană de vidră. 

„„. Nimic nu s-a schimbat în gândirea Staturilor. Nimic 
din adevărul care înconjoară Transilvania n-a spulberat 
sângeroasa trufie de după Mirăslău. Glasul lui Vitez Miklosi 
colcăie de cunoscuta trufie nemeşească, citind scrisoarea 
Staturilor, în vreme ce contele TeGkesly sprijinit în baston îl 
priveşte pierdut şi străin: 

... înaintea noastră să jure Măria-Ta cu boierii, cu ţara 
şi împreună cu toată oastea, după legământul de odinioară 
Maiestăţii Sale Impăratului şi nouă. 

- Să trimeată la noi Măria-Ta de sârg patru boieri de 
frunte: pe Stoichița (Vitez spune Ztoikiczat, Udra bant, 
Predat es Amos Zawat) pe banul Udrea, pe Preda şi armaşul 
Sava. 

- Să fie aduşi aici fiul, fiica, mama şi toate comorile... 

- Care mamă, întreabă cu glas uşor, aproape vesel. Mama 
copiilor mei, ori muma părintelui lor? Asta n-am prea 
înţeles-o şi l-aş ruga pe domnul Vitez s-o mai citească 
odată?! Domnul Vitez Miklosi nu ştie despre ce mamă este 
vorba. 

- Gândind că o doriţi pe muma copiilor mei, am adus-o 
aici, să hotărască singură, după voia ei. 

In cortul domnesc se aude doar vârful cizmei 
domnului Vitez Miklosi bătând pâsla. Apoi domnul Vitez îl 

vede pe contele Darahi lanos de Tujon. Pe frater Ştefan. 
Vede gărzile de săcui. II vede pe Stoichiţa de Strâmba, în 
platoşă, cunoscându-l încă de la Alba-lulia. Îl vede pe 
armaşul al doilea Sava, în cămaşe de zale, pe «banul» 
Udrea tot în zale, cu buzduganul cumplit pe umăr, pe 
ceilalţi, tăcuţi, în platoşe şi armuri. Urmăreşte pe sub gene 
privirea lui Vitez Miklosi şi-i spune cu glas suav, că dacă va 
căuta vreodată sprijin pentru el şi ai lui, nu va fi altundeva 
decât la nobilii domni ai Statelor şi Ordinelor, cu care 
întotdeauna s-a înţeles atât de bine. Aude răsuflarea pripită 
şi icnită a Stanchii. Nimic nu mai are măreție. Totul este un 
joc istovit de-a şoarecele şi pisica. Vede zarea albastră a 
munţilor. Vede  Ciucaşul ridicându-se stingher spre 
intorsură. Ce noapte lipsită de haz i-au pregătit Închinătorii 
pe Ciucaş. Vede cerul de toamnă, palid şi străin. Totul a 
rămas în el. Să zacă în el, cu gust de fiere şi neîmplinire. 
Vitez macină dorinţele Staturilor: Cetatea Jilău pentru ai lui, 
în loc de Sibiu unde «Măria- Ta e străin de el» (este prea 
aproape de Târgovişte, gândeşte) /e-am orânauit alt loc cu 
cinste şi potrivit, cetatea Jilău, pe care o pot stăpâni ca şi 
când ar fi a lor. Apoi Făgăraşul, este al Măriei Cristierna. Și 
săcuii. Cât despre treaba cu secuii, Măria-Ta să sloboadă 
înapoi oastea secuiască care este pe lângă Măria-Ta. 
- Niciodată! 
Nu se ştie cine a strigat în ungureşte, acest niciodată. 
Solia s-a tulburat. Ziua de 2 octomvrie a sfântului mucenic 
Ciprian şi lustinei fecioara s-a posmăgit şi acrit. Dincolo de 
munţi leagănul lui dulce, Ţara, stă sub semnul morţii. Nu-l 
mai ascultă pe Vitez. Nici glasul tăios al contelui Darahi 
spunând că Staturile şi Ordinele au fost siluite de sabia lui 
Chiaky. Nici răspunsul ofensator al solului, care tălmăcit de 
Radu Buzescu ridică murmurul greu al curţii. 
- Sunt prea proaspete durerile noastre să putem hotărî cu 
cugetul uşor. Să mai aşteptăm, cinstiţi soli. Armele au 
norocul atât de nestatornic. Duceţi Statelor, gândul meu 

bun. Sunt mereu aici, nu uitaţi asta şi mai ales nu uitaţi că 
de-abia acum cunosc toate drumurile de peste munţi. 

Taie răspunsul lui Vitez. Vel armaşul Udrea Băleanu 
ridică buzduganul, vestind încheierea soliei Staturilor şi 
Ordinelor, la măria sa, voievodul. El se-ntreabă de ce-a fost 
nevoie în anul 1600, de început de veac, de această zi de 2 
octomvrie şi ce-a adus ea nou sub soare şi de ce stau atât 
de neîmblânziţi munţii în sihăstriile lor albastre şi de ce 
Ciucaşul zace sub cer în goliciunea lui de stâncă şi unde 
este adevărul lui, cel al E/efantului şi Cămilei, al Leului şi 
Marelui Războinic, al Sfinxului şi-al corului de războinici, 
dacă ei, munţii, stau înlemniţi în tăcerile lor minerale şi-l 
lasă aici, singur şi pustiit de sine, acrit de glasul dogit al 
solilor şi trâmbiţelor, acrit de aceste ţeremonii sterpe care 
nu mai pot ascunde singurătăţile şi tristeţile lui. De ce nu 
coboară codrii munţilor, luând chip de oşteni. Simte buze 
fierbinţi sărutându-i mâinile. Este singur în jilţ. La picioarele 
lui, Stanca plânge dureros, îi sărută mâinile şi i le îneacă în 
lacrimi. 


12 octomvrie 1600. Săhăteni 


Trece un spulber de vânt prin frunzeturile Codrilor 
Tisăului. Sus la creste vuiesc fagii străvechi. Vuiesc, îşi 
ciocnesc crengile şi vânturile de la răsărit se răsucesc în 
scorburi, ori pe după arborii trăzniţi, ori prin poienile unde 
joacă ielele şi ies ştimele în recea urzeală a luminii de lună. 
Lună nouă, argintie şi brumată, peste care trec nouri negrii 
cu chipuri fantastice. Stă lângă focul de uscătură aşezat sub 
o râpă, deasupra căreia atârnă rădăcinile unui gorun zmuls 
din humă de furtună. Ori poate căzut de la sine, de 
bătrâneţe. Flacăra ascunsă, să nu oblicească iscoadele lui 
Zamoyski locul oştirii, îi încălzeşte pieptul. O simte jucându- 
i pe obraz. Pe pleoapele grele de nesomn. Cad frunze. Le 
aude căzând prin văzduhul negru-argintiu de sub fagi. Aude 

căzând ghindele din stejarii de la uduboaia lu' Stan. Aude 
caii ronţăind ovăzul din trăiştile agăţate după urechi. li aude 
pe ceilalţi, oştenii adunaţi sub steaguri de nu se ştie unde, 
cu zgomotele dintotdeauna ale oştenilor poposiţi în codru. 
Tusete seci, zăngănit de oţele, sudălmi răzbite, câte-o 
frântură de descântec, ori de cântec, ori numai de vorbă. 

- Avangarda este sub prinţul Wisiniwietzki, măria-ta... ŞI 
noi suntem înrudiţi cu casa Wisiniwietzski, doamne, încă din 
vremuri vechi. 

- Şi ce este dacă sunteţi înrudiţi, vere Radule?! Fiindu-vă 
văr, nu sunt şi eu înrudit cu casa Wisiniwietzki? Nu sunt în 
clientela Sfântului Imperiu Roman? Nu sunt printre familiarii 
lui Rudolf? Ce schimbă asta la noapte? 

- Să tractăm, doamne? 

- Cu cine, Theodosie? 

- Te-ai înrăit, măria ta! Gândeşte-te la doamna Stanca şi 
copiii rnăriei-tale, dacă la măria ta nu te mai gândeşti. 

- Vreţi să-mi daţi capul lui Zamoyski? Lui leremia 
Moghilă?... Lui Simion Moghilă? Vreţi să uit că ăştia îi aduc 
pe toţi fugarii de la scaunul meu? Că toţi hiclenii ăştia, în 
frunte cu Danul vin în Ţară cu oaste străină? Pe ce să 
tractăm? Pe pielea ăstora? Pe pielea mea? Pe capetele 
voastre? Răspunde Theodosie? 

- Risipeşti ţara, doamne, spune vel logofătul Theodosie 
Rudeanu. 

- Ne risipeşti vieţile, spune Radu Buzescu. 

- Îţi risipeşti pe cei dragi. Pe măria ta te risipeşti, doamne, 
spune Theodosie. 

- Mă părasiţi? 

- De ce ne înfrunţi, doamne?! De ce ne umileşti? Te 
sfătuim! 

- Mihalceo, domnia ta? 

- Ne batem! 

- Vel paharnice! 

- Voia ta, doamne. 

- Udreo? 

- Îţi dădui viaţa de nu ştiu câţi ani. la-o! 
- Calotă? 
- Întâi ne batem. Pe urmă om vedea noi. 

Radu Buzescu aruncă câteva găteje pe foc. Ţâşneşte 
un roi de scântei. 

- Nu de dragul sângelui risipit mă bat, Radule. Nici de 
dragul de a vă risipi pe voi şi averile voastre. Rămân să 
plătesc eu şi ai mei. Urgia să cadă pe ai mei şi pe mine. 
Simion Moghilă a jurat să ţină la Târgovişte trei mii de 
oşteni leşi. Să plătească leşilor patruzeci de mii de taleri pe 
an. Va trebui să plătească şi turcilor, tributul vechi. De 
unde? Că mi-aş lua-o pe Stanca şi copiii şi m-aşi tot duce, 
dacă vă lepădaţi de mine. M-aş duce la Rudolf, ori aiurea, 
aş găsi crezământ undeva, în Evropa, căreia nu vorbe i-am 
trimes, ci fapte, aş apuca calea pribegiei ca frati-miu şi 
dacă el a avut crezământ, mai abitir aş avea eu - voi v-aţi 
închina noului domn şi puterii lui şi-apoi? Cu ce m-aş plăti 
faţă de Ţară, Theodosie? Cu ce m-aş plăti faţă de ceilalţi? 
Bulgarii şi sârbii? Săcuii?! Cu ce m-aş plăti faţă de cei 
cărora unindu-i, le-am făgăduit libertatea în fiinţa lor 
veşnică? Pot să nu mă duc până la capăt, Radule? 

- Cu ce preţ, măria-ta? 

O pală de vânt rece bufneşte în varta de jăratec, iţind 
flăcări repezi şi roşii. Stau toţi pe scuturi şi pe şei, veghiaţi 
de roşii de ţară şi le vede obrazele subte de osteneală şi 
griji, cu bărboaiele crescute sălbatic; le vede, mâinile 
neîngrijite, cu pielea îmbibată de sudoare de cal şi unghiile 
crescute. Au ajuns şi aici. La judecata din urmă a istoriei lor. 
Din 3 octomvrie se luptă cu Zamoyski pentru timp. Din 3 
octomvrie se luptă cu el însuşi pentru timp. La 5 octomvrie, 
cancelarul a trecut Milcovul. El era la Intorsură, aşteptând 
hotărârea leahului şi a Statelor. Oastea lui Basta ajunsese 
la Codlea. Zamoyski i-a arătat că nu lapădă nimic din 
planurile făcute la Zamosk. A intrat în Ţară cu toată oştirea 
lui Moghilă, zece mii de moldoveni călări, cu lefegiii lui 
Sigismund Bâthory şi Moise Szekely, cu Simion Moghilă şi 

prinţul Wisiniwietschi, cu lan Potocki şi Petre Laski, cu 
căzăcimea rămasă sub noul hatman Havrilo, cu oştile 
Galiției, Podoliei şi ale fiului regelui Sigismund, prinţul 
Vladislav de Wassa. Tot acolo este pan Andreas Tarnowski, 
cu oştile lui, adus de Zamoyski pentru treburile politiceşti, 
ca unul care-i cunoaşte curtea. Sunt acolo pribegii munteni 
scăpaţi de sabia lui, în frunte cu biv vel vistiernicul Dan din 
Stelea, cel fugit de la Călugăreni. Dincolo de toată urdia 
asta în zale, poate cincizeci de mii de războinici, este 
altceva. Nu amenințarea  cotropirii. Tara cunoaşte 
cotropirea de veacuri. De veacuri ştie că apa trece şi 
pietrele rămân. Altceva tăios şi rece, amenințarea morții 
pentru el şi opera lui politicească. Magna Valachia. 
Împotriva acestora vine Zamoyski şi vin turcii. Împotriva 
acestora s-au năpustit neamişii în unire cu Basta. Pe el şi 
gândul lui politicesc îi vânează toţi aceştia. Priveşte în 
flăcările roşietice, dulci şi este iarăşi conştient până la 
durere, de luciditatea asta aspră şi cumplită, care-l face să 
nu mai aibă nicio nădejde dincolo de el şi sabia lui. Câţi din 
cei care-l înconjoară, pe care i-a umplut de averi şi cinste, 
nu gândesc în sine să sară, cât mai e vreme, din luntrea 
care se scufundă?! Până unde a ţinut prin vremuri, credinţa 
divaniţilor şi a binecredincioşilor, mulţi şi cu cădelniţa în 
mână, mieroşi şi supuşi în vremea măririi, puţini la vreme 
de cumpănă!! Aude vântul prin crengi. Se înfăşoară în 
dolamă. Dacă Chiaky şi Zamoyski şi Sigismund şi Basta şi 
turcii nu alergau fiecare după partea lor de pradă, l-ar fi 
închis în munţi şi poate l-ar fi zdrobit acolo, la poalele 
Ciucaşului. La 7 octomvrie s-a despărţit de săcui acolo unde 
s-a întâlnit cu ei acum un an. La Întorsură. În aceeaşi orgie 
de culori, sub acelaşi cer de toamnă străâlimpede. l-au 
rămas sub steaguri doar două mii, dintre aceia care nu mai 
aveau nimic de pierdut. Ceilalţi au rămas să-i vegheze 
drumul prin trecători. Să i-l apere de  călărimea 
nemeşească. S-au jurat să stea la Întorsură trei zile, câte-i 
vor trebui să treacă munţii. Apoi se vor întoarce în Scaune, 

să-şi apere vetrele. El a trecut munţii într-o zi. La 8 
octomvrie a fost la Văleni. Nu se ştie dacă vreun căpitan de 
oşti şi-a trecut oastea cu tunuri şi căruţe şi harabale şi 
peste şase sute de jupânese, unele cu copii de tâţă, 

peste munţi, într-o zi. Săcuii plângând, săcuiele încizmate 
blestemându-l pe Chiaky, familiarii lui Peter Domokos 
cerând sângele neamişilor ucigaşi, cai şi harabale, roua în 
poienile sfârlogite, ceţurile subţiri de pe Valea Buzăului, 
Stanca şi copiii călări, călare Erina Golescu şi Ilinca Şerban, 
călări nevestele căpitanilor sârbi, un steag de muieri în 
arme, unele cu platoşe uşoare, altele ţinându-şi pruncii pe 
arcada şeii, altele purtându-şi-i în spate, în leagăne din 
coajă de tei, steagurile desfăşurate, frater Ştefan 
binecuvântând oastea şi plângând, două pădurence agăţate 
de trăgătorile scăriţelor rugându-l să nu plece şi ţipătul 
acela sfâşietor al unei muieri tinere, cernită, ţinând în braţe 
o mia albă: 

- Cui ne laşi, măria ta?... Cuui? 

Şi iarăşi bocetele săcuielor şi-ale celor din Maramorăş 
care luau drumul întoarcerii prin munţi şi viarmătul spăriat 
de oameni care-au crezut în el şi-au luptat pentru viaţa lor 
şi dintr-o dată s-au văzut singuri şi neajutoraţi, cu stăpânii 
înconjurându-i din toate părţile, cerul sfâşietor de toamnă, 
fagii arzând în culorile focului, stâncile, apele învolburate 
ale Buzăului, singurătatea cumplită din el şi lupta din el 
împotriva deznădejdii... Sentimentul perfid al nimicniciei 
strecurându-i-se în cuget, putred şi verde. Şi mereu 
obrazele prelungi, muncite de gânduri, ale celor apropiaţi. 
Şi în fiecare noapte olăcari tainici porniţi de la corturile lui 
Radu Buzescu şi Theodosie Rudeanu şi ale altora, Stoichiţă 
de Strâmba, porniţi cu copitele cailor învelite în saci, poate 
la moşii, poate la biv vel vistiernicul Dan, la Zamoyski, ori la 
pan Andreas Tarnowski, ori la begul Hussein al Silistrei 
intrat în Ţară, căruia i-a căzut în cârcă al doilea vornic, 
Dumitrache şi l-a scos azi-noapte din Bucureşti, fugărindu-l 
cu sulița în coaste până dincolo de Călugăreni. Nu-şi poate 

smulge din cuget despărţirea de glotimile transilvane. De 
nemeşimea de ţară, câtă i-a rămas după Mirăslău. De 
consuetudinari şi săcui. Despărţirile acelea de la Sebeş şi 
Voila, de la Prejmer şi Întorsură, ei cerându-i scut şi el 
rugându-i să se întoarcă la vetre, să se înţelenească acolo, 
în pământuri, să-l aştepte încrâncenaţi, să se înmulțească şi 
să aştepte, să rabde şi iarăşi să rabde, stătea în şa, îşi ţinea 
gugiumanul în mână, simţea vântul bătându-i fruntea, se- 
nchina lor şi le cerea iertare şi le cerea să nădăjduiască şi 
unul Lancea din Comăna Făgăraşului i-a strigat: 

- Ne-ai tot dat lumină din lumină, sfinte Mihai şi sfinte 
Todore ne închinămu ţie dară pe veci şi binecuvântatu să fi, 
în veci de veci. 

A trecut pe sub Ciucaş în ziua aceea de 7 octomvrie. 
Stătea nemişcat veghind zările cu războinicii lui de piatră. 
Cine era Ciucaşul, în fiinţa lui cea mai adâncă? S-a rupt de 
Transilvania, plângând. Se lăsa acolo pe sine, cel mai 
adevărat şi cel mai viu. La Văleni s-a rupt iarăşi în două. 
Acesta este destinul lui. Să se frângă mereu pe sine. Să se 
smulgă mereu din el însuşi. Dragostea. Visele. Nădejdile. 
Bucuriile. A trimes-o pe Stanca, copiii şi jupânesele, 
căruțele şi harabalele, oştenii răniţi, ori bolnavi, sub veghea 
vel şătrarului Vasile Ţâru să coboare spre Ploeştiori şi 
Gherghița roşiilor de ţară, la adăpost de bântuirile spahiilor 
şi-n spatele oştirii lui care-l aşteaptă pe Zamoyski. Când s- 
au urnit convoaiele, când a văzut-o pe Stanca trăgându-şi 
giolgiul peste pălărioara de Pojon, când a văzut oştenii 
şchiopi hâţânându-şi picioarele de lemn pe deasupra 
loitrelor, ori pe cei ciungi fâlfâindu-şi mânecile văduvite de 
braţe, şi-a dat seama de toată tragica lui deznădejde. Şi-a 
adus aminte de paiele duhnind a puroaie în bolniţele Alba- 
luliei, unde bărbierii oştirii tăiau picioare şi braţe cu 
fierăstraiele, mirosul de sânge amestecându-se cu cel al 
palincii, cu care fuseseră îmbătaţi răniții. Şi-a adus aminte 
de cazacul Alexei, basul dintr-o sotnie de lăncieri, zăcând 
pe paie, cu pântecul despicat, pe care-l cosea bărbierul lor 

căzăcesc, vârându-i mațele sub vintre, amestecate cu paie 
si pământ. Mirosul de ud şi scârnă. Vaietele şi sudălmile, 
horcăitul de moarte şi rugăciunile rostite în limbile 
pământului, acea Sodomă a gloriei lui ostăşeşti, acea 
golgotă pe care-a urcat-o sfâşiindu-şi sufletul. 

- Măria-ta! 

- Măria-ta, s-a întors Baba Novac din iscoadă. 

- Măria-ta, n-auzi? 

Îşi smulge privirea din iadul acela al flăcărilor din care 
s-au întrupat durerose, vedeniile acestor zile din urmă. 
Cortegiul cumplit al poporenilor şi oştenilor şi glotimilor 
transilvane, al omenirii smulse de el unui timp şi aruncate 
în alt timp pentru un an, ca apoi totul să se fărâme şi să 
recadă în sălbăticia începutului. 

Noaptea de 11 spre 12 octomvrie 1600, în preajma 
Lapoşului şi-n codrii străvechi ai Tisăului, din calea lui 
Zamoyski. 

- Aha! Baba Novac!... Te-ascult, Baba Novac! 

Îţi trebuieşte voinţă nebună să te smulgă din trecutul 
atât de apropiat, plin de toate fantasmele durerii. Să 
înţelegi vorbele reci, aspre ale lui Baba Novac. Să vezi 
regimentele de dragoni şi cuirasieri regali mărşăluind de la 
Buzău pe drumul de sub dealuri care duce la Târgovişte, 
inima Ţării. Să vezi cele peste o sută de tunuri mari, trase 
de câte douăsprezece perechi de cai, cu garda lor de 
pichieri şi archebuzieri, cu companiile de săpători, care în 
câteva ceasuri le înconjoară cu băşti de pământ, apărând 
tunarii şi tunurile de focul duşman şi de şarja cavaleriei. Să 
vezi avangarda tare de o mie de dragoni, cu douăsprezece 
culevrine ajunsă la Gura  Sărăţii, steagurile casei 
Wisiniwietzschi fluturând deasupra cuirasierilor de gardă, 
escadronul de aventurieri francezi şi valoni şi elveţieni 
galopând spre Monteorul, condus de o sotnie de cazaci şi să 
ştii că toţi aceştia sunt înarmaţi cu muschetoane şi 
archebuze şi muschete şi pistoale. Baba Novac ascuns în 
hăţişurile din Valea Peancului, a văzut bine, cu ochi limpede 

şi rece de oştean, toată oştirea lui Zamoyski. l-a văzut şi 
carâta de război, albastră, cu roţi cercuite în fier, trasă de 
şase cai negri, cai de dragoni, uriaşi. 

- Câtă oaste, Baba Novac? 

- Cu cei de la căruţe şi tabere, şaizeci de mii, doamne! 

larăşi vântul rece, de răsărit, învârtejindu-se pe 

deasupra bârlogului acestuia, parcă de fiară hăituită. 
pleacă fruntea. 

- Pe Moghilă l-ai văzut? 

- Sub steagul Moldovei, după dragonii din garda 

cancelarului, înseamnă că-l va pune la aripa stângă. 

- Pedestrime are? 

- Moghilă, nu. Numai călărime uşoară. 

- Limbă ai prins? 

- Nu mi-ai poruncit, doamne. 

- Gândeam că ai s-o faci. Câte leghe se-ntinde oştirea? 

- Dumnezeule. De la Gura Sărăţii până dincolo de târgul 
Buzăului, măria-ta. 

Aude liniştea de moarte în care sfetnicii lui şi căpitanii 
lui ascultă ştirile lui Baba Novac. Îşi aduce aminte de nopţile 
dinaintea Călugărenilor. De miile şi răsmiile de focuri ale 
taberilor lui Sinan de dincolo de Dunăre. Parcă s-ar fi 
întâmplat în altă viaţă. Ori altuia, străin şi uitat. Dintr-o dată 
îşi aduce aminte de Drumul de sub munte. Cu mersul lui 
şerpuit sub codri şi prin codri. Cu vadurile priporoase 
trecând peste  uduboaiele Năeanca şi  Tohăneanca, 
Budureasa şi Ceptura şi alte zeci de pâraie nebune, cu 
malurile rupte de viituri, ştiute de toţi domnii şi căpitanii 
Ţării, cu locuri bune de închis drumul ceambururilor 
tătărăşti. Ah, cât iubeşte codrii Tisăului şi vântul rece şi 
spăimoasa întunecime a muntelui şi aspra lui singurătate. 
Cum se vor mişca dragonii şi cuirasierii aici, peste pripoare 
şi-n codrii şi pe firul uduboaielor? 

- Bălene! 

Se sperie singur de asprimea glasului acestuia, pe 

care nu şi l-a mai auzit nu se ştie de când. 


— 
pir 

- Poruncă, doamne! 

- Cunoşti vâlceaua aia a Năienilor? Deasupra Săhătenilor, 
unde are cneazul Grigore Breazu nişte vii pe-o culme, 
dincolo de şleahul care-o apucă spre Gura Vadului şi 
Ceptura?! 

- Unde-mi poruncişi sâ-l ţărcui prin '97 pe Altân-baatur cu 
ceamburul? 

- Acolo! Ne duci pe toţi în viile cneazului Grigore Breazu... 

Caută, peste foc, privirea lui Radu Buzescu. 

- Voia ta, doamne, spune clucerul şi se ridică de pe scut. 

- Voia ta, şopteşte alb şi Theodosie Rudeanu. 

Gem fagii, chinuiţi de vântoase. Vel logofătul îl ajută 
să se ridice de pe scut. li şopteşte: 

- Voia ta, dar e nebunie şi goală şi nebună, doamne. 

O pală în spulber ridică din vatră un roi de scântei. 
Deasupra, luna nouă îşi fulguie lumina rece şi albă. 
* 


La început a curs un abur străveziu peste stele. 
Vântul a căzut în codri. S-a făcut o linişte grea, prin care-a 
trecut o pasăre de noapte fâlfâind nepriceput din aripi... 
Cortul clucerului era din mătase grea, cada din pânză de 
velă aburea îmbietor şi roabele uzbece, ori tătarce, ori 
turcoaice îl îmbăiau ciripind. Apa fierbinte îl toropise. Apoi a 
venit Habiiba învăluită în văluri. Cum a uitat de fiica înaltă 
şi trupeşă a contelui Sebastian Tekedly, cea care la 
schimbarea perechilor dănţuise cu el şi-i spusese lui, ori 
Velicăi, că-l va lua de soţ pe prinţul Marcu, fie că va vrea, 
fie că nu. În ziua în care şi-a trecut oştile peste munţi a 
văzut-o pe Erina Golescu îmbrăcată în roşu de ţară călărind 
împlătoşată şi semăna cu lovanca Rudnik de Zagubica. Apoi 
s-a ivit o geană subţire, sângerie, pe zarea Bugeacului, 
adus la Moldova mumă de Baba Novac. 

- Baba Novac este meşter să întindă capcane, doamne; 
dar îi dăduşi prea puţini oameni. Il ucizi cu bună ştiinţă. 
- De unde să-i dau mai mulţi, Radule?! 
- Să tractăm, măria-ta. 

- Pot fi înfrânt, dar nu umilit, Theodosie. 
- Sitarii, doamne. 

Sitarii. Năluci ţistuitoare desprinse din negurile 
umede ale zorilor. Zbor săgetat şi prăvălit, liber şi nebun, 
ţâşniri avântate, chemări tainice. Plăviceanca. Luncile 
Oltului revene şi fermecate. Tinereţea... Baba Novac nu se 
mai vede. Nu se mai văd cele şase steaguri de călăreţi şi 
pedestraşi ascunse în lăstărişul de deasupra râpelor acestui 
pârâu nebun, Năeanca. Râpe înalte, galbene, pe fundul 
cărora trece pârâul. In spatele lăstărişului viile ruginite, 
culese, cu aracii scoşi şi făcuţi purcoi pe sub nucii rari în 
care fluieră mierlele. Miroase a codru şi a vii, a coastă de 
deal bătută de soare toată vara şi-a lunci de octomvrie, 
triste. Ştie că nu şi-a pierdut nimic din îndemânarea lui 
războinică. Stă cu grosul oştirii aici în Codrul Năenilor, în 
dreapta Drumului de sub munte. Baba Novac stă în stângă 
Drumului, dincolo de râpele de netrecut, cu poruncă să 
atragă oştirea lui Zamoyski acolo. Când acesta va asalta 
râpele, el îi va cădea în spate cu grosul. Fiecărui oştean de- 
al lui, îi vin patru oşteni de-ai lui Zamoyski. La Călugăreni i- 
au venit fiecăruia, câte zece de-ai lui Sinan şi nu s-a mai 
speriat nimeni. Se-ntoarce în şa. Este o padină prăvălatecă 
înconjurată de codru rar de fag bătrân. În padină, lumina 
cenuşie a zorilor cade pe lăncile gărzii. Vânătorii călări cu 
căpitanul Caloian, bătrânul Caloian cu mustăţile albe 
zbârlite, un steag de roşii, mehedinţenii măciucaşi ai 
Buzeştilor şi dragonii-cazaci ai căpitanului Stanislas, toţi în 
coloană de doisprezece. Platoşe, coifuri, căciuli, capetele 
cailor nemişcaţi în pâcla fumurie şerpiund printre fagi. 
Ceilalţi abia se zăresc pe muchia dealului. Prin lăstărişuri. 

- Nu văd bine de aici! 
- Ştiu un pripor mai spre Săhăteni, doamne... 
- Oastea să stea pe loc. Să mă urmeze doar curtea, 
Balene. 

Călăreşte sub coama înaltă a codrului. O potecă de 

cerbi. O prăvălitură. Udrea Băleanu şi-a pus peste zale o 

blană de urs. Îi vede doar coiful şi spinarea cumplită în 
blana de urs. Priporul. Trei mesteceni înfrăţiţi, ajunşi nu se 
ştie cum aici, cu coaja albă şi frunzetul brumat, un gorun 
rotat, o colibă de cioban, o stână părăsită şi vedere spre 
Săhăteni şi spre şleahul care urcă la Gura Văii şi Ceptura 
trecând Năeanca pe un pod de buşteni. Aici este cursa lui 
Baba Novac. Podul îngust, în dreapta lui viile cneazului 
Grigore Breazu, loc puţin pentru dragoni, destul pentru 
Baba Novac. Zamoyski a trecut Codrii Cosminului în zece 
zile, atâta teamă rămăsese în leşi peste veacul trecut de la 
Ştefan cel Sfânt. Velica. Făcându-i semne dintre mesteceni. 
Albă şi despletită, cu un prunc la sân ca Maica Domnului, 
apoi în toată măreţia frumuseţii ei de ibovnică de voievod... 

- Ce-ai măria-ta? 

- Doamne! 

- Te făcuşi alb şi-ţi clănţăne dinţii ca la lup. Doamne iartă- 
ne şi ajută-ne! 

- Nu mai boci, Bălene! 

- Wisiniwietzki, măria-ta! 

Se pleacă peste gâtul roibului dăruit odinioară de 
Gaspar Korniş. Îl cheamă Vitez, are culoarea pădurii şi s-a 
dedat cu el. Unde l-a lăsat pe Sultan? Bâtrânul lui Sultan?! 

Trei cazaci, călărind femeieşte şi sporovăind. Alţi 
patru. Alţi doisprezece. Cazaci leşeşti, căciulile cu fundul 
din mătase roşie, suliţele agăţate la spate, alţii cu sâneţe şi 
pistoale; alt polc de cazaci şi dragonii albaştri ai prinţului 
Wisiniewietzki. În rânduri de patru. Cu aripi de vultur negru 
la platoşe. Huruitul greu al unor roţi. Vede prin lăstărişul 
roşietic caii uriaşi de la atelajele culevrinelor. Câte doi cai 
de culevrină. Artileriştii la harabalele cu ghiulele, o 
companie de  archebuzieri cu armele pe umăr şi 
încărcăturile de praf de puşcă legănându-se în pungile 
agăţate la eşarfe, câteva harabale. 

- Cu ce sunt încărcate harabalele astea, Balene, întreabă 
cu glasul dintr-o dată răguşit. 
- Cu podişti, măria-ta... Şi cu poduri... Şi cu urşi de stejar. 

- Cu scări, doamne. 
- Cu faşine, măria-ta. 

Undeva, în dreapta, nechezatul unui cal. O 
detunătură spartă de archebuză. Strigăte. Un cazac trece la 
galop spre Săhăteni plesnind cu cnutul un archebuzier ieşit 
din rânduri pentru nevoile lui. 

* 

Din zmeuriştile dese crescute şi-mpletite sălbatic pe 
malul Năeancii ţâşnesc trei şiruri de archebuzieri săcui. Işi 
descarcă archebuzele, nici de la zece paşi, în dragonii 
albaştri. Un nor de fum. Ecoul salvei. Săcuii se topesc în 
lăstărişuri. Rânchezat de cai răniţi. Urletele celor loviți de 
plumb. Cai cabrând. Porunci. Tropote. Invălmăşală. Printre 
crengi, vede chipul schimonosit al unui esaul de cazaci, 
care-şi joacă calul pe loc. 

- Glavitzki, măria-ta. Cel biciuit la Alba-lulia. 
- Şi Vladim Chiorul. Care te-a hăinit la Hotin. 
- Pe care nu i-ai dat morţii. 

Dintr-un bunget zece sârbi cu şuşanele. Din altul, 
aproape ţişnind sub burţile cailor, morovlahii cătunarului 
Gherasim Theodoru. Focuri repezi de pistoale şi şuşanele. 
Caii livonieni de la o culevrină vopsită galben se reped în 
escadronul de dragoni. Un ofiţer în cuirasă albastră cade pe 
crupă. Troznete de crengi. Un urlet prelung: Ziveo Mihalj 
Wayvoaa. Trei steaguri de pedestrime balcanică năvălesc la 
sabie. Cei cu cârlige şi fuşturi lucrează fulgerător. Dragonii 
sunt smulşi din şei şi trecuţi cuţitarilor, care-i înjunghie. Din 
susul drumului, din spre Năeni, ropotul nebun atât de 
cunoscut lui. lată-l. Baba Novac cu pelerina roşie fâlfâind, 
cu sabia strălucind şi-n spatele lui, în coloană de patru, 
sârbii. Nebunia nebuniilor. Şarjă pe un drumeag de pădure. 
Vălmăşag de tunuri şi cai, de cazaci şi dragoni, de harabale 
care se răstoarnă în Năeanca. Crengile trosnind. Fug 
cazacii. Fug dragonii. Fug şi cad în salvele archebuzelor 
săculilor pitiţi pe tot malul Năeancii. 

- Măria-ta! 

- Lasă-mă. 
- Măria-ta suntem înconjurați. 

Îl priveşte pe Radu Buzescu şi nu înţelege ce spune. 
Vede antegarda lui Wisiniwietzki dată peste cap. Masacrată. 
Îl vede acum şi pe acest prinţ Wisinwietzki, ruda lăudată a 
Buzeştilor, trăgându-şi spada, ridicându-se în şa şi strigând 
ceva. Este pe stânga un cot al drumului, o răritură cu o 
padină în care escadronul de gardă îşi înghesuie caii, lăsând 
drumul slobod să treacă fugarii. Îl vede pe Baba Novac 
gonind pe urmele acelora. În câteva clipe are să-şi arate 
flancul dragonilor, care şi-au scos pistoalele şi plecaţi în şei, 
urmăresc printre copaci goana lui Baba Novac drept spre 
ţevile armelor lor. Strigătul de luptă al lui Baba Novac. 
Câteva fuleuri încă. Cabraj pe loc. Toată coloana călărimii 
sârbeşti întoarce caii de pe loc. Porneşte la galop, de unde- 
a venit. Se cască un gol între fugari şi urmăritori. Padina cu 
gărzile lui Wisiniwietzki rămâne descoperită. O salvă. Altă 
salvă. Pornită drept de pe celălalt mal al Năeancii. Caii 
dragonilor din gardă se zbat pe loc. Cad câţiva oşteni în 
huruitul cuiraselor. 

- Măria-ta! _ 

Radu Buzescu îi smuceşte frâul. Il urmează la galop 
până dincolo de creasta padinei. Un tufan. O răritură 
căzând pe un şuvoi până dincolo, în Valea Grecencii. Jos, pe 
vale, sclipetul soarelui în lănci şi-n coifuri şi-n săbii. O 
coloană de călărime la galop. 

- E cineva care ştie locurile, doamne, şopteşte Radu 
Buzescu... Priveşte! 

ÎI răsuceşte pe Vitez spre locul pe care i-l arată Radu 
Buzescu. Altă coloană de călărime, cazaci şi moldoveni 
după cuşme, împresoară viile pe o colină, dincolo de 
Năeanca. 

- Trădare, doamne, spune alb Radu Buzescu. 

Focuri îndârjite, undeva la aripa stângă a lui Baba 
Novac. Şiruri de archebuzieri leşi aleargă spre Năeanca. 
Duc pe umeri grinzi şi bucăţi de podeţe. 

- Ne prind aici, doamne. 

Stă nemişcat acolo la creastă, într-o încrâncenare 
seaca şi bolnavă. Vede până la Săhăteni şi vede până spre 
Ulmeni coloanele nesfârşite şi netulburate ale oştirii lui 
Zamoyski deasupra cărora a-nceput să se ridice un nor 
greu de praf. Vede lanţul de călăreţi de sub coastă, 
înconjurând priporul. Aude focuri dese la aripa dreaptă a lui 
Baba Novac. Inlemneşte. Se aud împuşcături pe şleahul de 
la Gura Văii. Înţelege că Baba Novac a căzut în priopria lui 
cursă. Boier Dan. Cazacii dezertori. Iscoadele lui Moghilă. Şi 
numărul... Sunt prea mulţi. L-au înconjurat. Işi trage sabia. 
Se teme cumplit pentru grosul lăsat la Năeni cu vel 
paharnicul Radu Şerban. Să nu-l înconjoare Zamoyski. Se 
teme cumplit pentru Baba Novac. Salve după salve. Vede 
puşcaşii lui Baba Novac trăgând din vii. Răsună un bubuit 
de tun. Ghiuleaua ţâşneşte peste creştetul pădurii. Se 
arcuieşte în cerul luminos. Cade într-un nuc de la poalele 
viilor cneazului Grigore Breazu unde face explozie. O 
tâşnire de flăcări şi fum. Crengi rupte zburând în toate 
părţile. Doi morovlahi fug de sub nuc. Unul îşi târăşte 
piciorul. Din şleahul Gurii Văii ies patru dragoni. Îi calcă în 
picioarele cailor pe cei doi morovlahi. li ucid cu paloşele. 
Garda intră în coloană. Pleacă suliţele. Pe drumul Năenilor 
înaintează două sotnii de cazaci, urmate de două 
escadroane de dragoni albaştri. Acolo, undeva, dincolo de 
spinarea dealului răsună tot mai des salvele de archebuze 
şi se aud strigătele luptătorilor. Vede săcuii strecurându-se 
dincolo de Năeanca, nu spre vii, ci pe firul uduboaii, prin 
desime. Vede un steag de lefegii de-ai lui Baba Novac 
alergând prin codri, între vii şi şleah. Alt steag, cu oamenii 
în lanţ cade peste archebuzierii leşi care trec Năeanca pe 
podeţele cărate în spate, Împuşcături. Sclipirea săbiilor. 

- Măria-ta! 
- Sunt aici, vere Radule. 

Coboară la trap uşor. El în faţă. A vrut să treacă vel 
armaşul. L-a oprit cu latul săbiei. O prăvălitură de pământ şi 


89 Radu Theodoru 


arbori. Pune pintenul stâng, zmucindu-l pe Vitez într-o 
alunişte. Jos, la nici treizeci de paşi, o poiană largă care dă 
în şleah. Archebuzieri alergând să închidă şleahul. Călăreţi 
înghesuindu-se în spatele unui ofiţer în cuirasă albă, de 
oţel, cu lentă albă şi la coif trei pene albe de struţ. Albul 
lentei îi zgârie ochii. Moise Sz6kely!... Se stăpâneşte. li re- 
cunoaşte steagul. Îl vede rânjindu-i de pe zidurile Hotinului. 
Ropote pe stânga. Pelerina lui Baba Novac. Roşie. 
Archebuzierii înfig furchetul în pământul reavăn. Moise 
Szekely îşi trage spada. Pe marginea prăvăliturii drum de 
care... Acum! Nimeni nu aude galopul gărzilor pornit de pe 
loc. Stau sub coifuri şi-n cuirase, cu lăncile plecate, 
aşteptând să le iasă în faţă călărimea lui Baba Novac. Un 
tăun lipit de cuirasa turtită pe marginea lentei. Trece pe 
lângă cuirasierii lui Moise Szekely, fără să mişte unul. Râde. 
Se aude râzând. Se aude strigându-l pe Moise Székely: 
- Moisăăă!... Moisăăă! 

Nu vrea să-l ucidă fără să-l vadă. Să vadă cine-i dă 
moartea. Urletele cuirasierilor loviți cu suliţele. Moisă aude. 
Îşi întoarce calul pe loc. El e! Dumnezeule cât s-a temut că 
nu este el. El este. Cu ochii holbaţi, nu şi-a lăsat încă 
viziera, îi vede negul din sprânceană, Vitez alunecă, calul 
lui Moisă cabrează şi el nu-i poate da decât o lovitură scurtă 
cu garda între ochi. Simte garda izbind marginea căştii, O 
putere năpraznică îl smulge de-acolo cu Vitetz cu tot. Garda 
prăvălită peste archebuzieri. Unul bătrân, c-o bărbiţă de ţap 
îşi lapădă archebuza. Din doi paşi ţupăiţi se aruncă dincolo 
pe malul priporos al mâncăturii. Fug. Garda izbeşte un 
escadron de dragoni. Soseşte Baba Novac la galop. 
Gornistul gărzii sună: «luaţi-l la mijloc pe domnul nostru şi 
urmaţi-l în goană». O umbră în dreapta. Alta în stânga. 
Radu Buzescu îi smulge frâul din mână. Theodosie Rudeanu 
îl bate pe Vitez cu latul săbiei. Huruitul greu al galopului. Şi 
glasul dogit al vel armaşului Udrea Băleanu: 

- Trecurăm, măria-ta! Slavă domnului! 

13 octombrie 1600. Ceptura 


- Îţi eşti singur duşman, măria-ta. 

- Să tractăm, doamne. 

- Scapi ţara de pârjolul ăstora. 

- Noi ne băteam în codrii pe viaţă şi pe moarte şi 

Zamoyski juca şah cu Petre Skarga. 

- Sunt mulţi. Au numai arme de foc. 

- Au călăuzi. 

- Jumătate din mazâli au fugit să-şi întâlnească ocrotitorul. 
Pe biv vel vistiernicul Dan ot Stelea ot Drăgoieşti. 

Cum  miroseau casele vlădicii Miha din Şcheii 
Braşovului a mere şi-a gutui şi-a busuioc. Şi aga Hussein: «- 
Pe noi ai învăţat să ne baţi, pe nemți ba. Pe noi ne cunoşti, 
pe ei ba. Beyule... Fii măcar odată atât de înţelept, pe cât 
eşti totdeauna de viteaz...» Şi popa Arbore, ori altul, ei, 
sarea pământului. «- Pre ei, pre aceştia, într-auriţii, balauri 
cu solzi de aur, care se vor lăpăda de tine, cum tu te-ai 
lăpădat de noi»... Şi Nicolo cu ale lui învățături în cartea 
despre principi. Unde-s cetăţile durate în inimile 
pământenilor!? 

- Va lăpădaţi de mine? 

- Dumnezeule, măria-ta. Vrem să vezi adevărul. Vrem să- 
ţi mântuim viaţa şi tronul şi schiptrul. 

- Acoperindu-mă de ruşine, astăzi şi-n vecii vecilor? Aţi 
uitat Călugărenii şi Vidinul şi Nikopole şi Babadagul şi 
Şerpăteşti şi Hulubeşti şi Şelimbăr şi Otani şi altceva decât 
astea, Buzescule şi Rudene şi voi ceilalţi nu numai gloria 
ostăşească, gândurile care-au temeinicit-o, tocmai voi le-aţi 
uitat gândurile astea? 

Plouă ţârâit. Focul abia pâlpâie în vreascurile ude. 
Miroase greţos a pănură scursă, a cai blegiţi de ploaie, a 
nemulţumire şi-a osteneală. E frig, noaptea curge grea 
peste codrii de la Ceptura, răniții adăpostiţi sub scuturi gem 
şi se vaită, iar pe deasupra lor trec nemiloase vântoasele 

de la răsărit. Bagă de seamă că vorbele s-au dogit, golindu- 
se de înţeles. Spune glorie şi cuvântul n-are niciun gust. Nu 
răspunde nimănui în cuget. Râde strâmb, pentru că nu-i 
răspunde în cuget nici lui însuşi. Ce-nseamnă glorie, se- 
ntreabă? l-a pătruns apa în cizma stângă. Se mişcă o 
caraulă pe sub fagi, clefăind prin humă. Cineva alunecă. 
Cade şi suduie urât. Trebuie să fie oltean de-al Băniei. De 
ce se mai bate? In numele cărei credinţe? Pentru ce le cere 
acestora să-l urmeze? Ce făgăduieşte conştiinţelor lor 
învăţate să se-nflăcăreze la gânduri nobile şi sfinte? 

Cum frânsăşi tu voievoade, 

Sfânta lege din bătrâni. 

Oare asta să fie? 

- Mi-e somn! Vel paharnice. la-ţi roşii, ia curtenii şi-nchide 
cu fagi şleahul Urlaţilor. Nu-mi vorbiţi de plecarea steagului. 
Ori mă urmaţi, ori mă lăsaţi aici, singur în calea oştilor lui 
Zamoyski. Cotropitorii n-au crezare la mine, fie că-l strigă 
pe Allah, ori pe lisus îl strigă. Şi nu-mi spuneţi că sabia nu 
taie capul plecat. Nu ştiu să-mi plec capul acesta. Să-nvâţ 
acum, nu mi-ar sta şi sunt prea bătrân. Balene. Intăreşte 
straja. 

- Ce ai de gând, doamne? 

- li mai dăm o sabie lui Zamoyski aici, să nu intre ca la 
nuntă. 

- Şi-apoi? 

- Ne punem între el şi Târgovişte, pe Teleajen, la Bucov, 
unde-i dăm bătălia cea mare. 

- Mai cutezi? 

- Acum dorm! 

Se-nveleşte în pelerina udă de camelot. Se adună 
chincit lângă focul sâsâit şi fumegător. Stă pe şea, cu 
picioarele trase sub poala camelotului. Se retrage în sine, 
lacom să fugă de noaptea udă şi tragică. Baba Novac a 
descălecat după ce-au ieşit din cercul de oţel al dragonilor. 
A îngenunchiat. l-a sărutat mâna şi i-a spus: «- lartă-mă 
pentru această înfrângere...» S-a săturat cerul de biruinţele 

lui. S-a săturat vremea de numele lui. | s-a făcut silă vremii 
de gloria lui. Il pătrunde frigul. O amorţeală umedă care-l 
înstrăinează de el însuşi. O părăsire a trupului vlăguit lipsit 
de văpaiţa  dogoritoare a unui crezământ care să-l 
înflăcăreze. Să ajung atât de nemernic, încât să fiu tare 
numai în biruinţă?! O aude pe Velica răsuflând uşor, 
adormită în jilţul din odaia de lucru a palatului cancelarial. 
Ce făcea în clipa aceea Varvara Fuszi, văduva lui Josica?! 
Poate se tânguia. Poate o bântuiau amintirile. Poate 
preacurvea. Cine-o poate şti? N-are o obială să-şi usuce 
cizma stângă. Poate i-a spart-o vreo sabie, îl doare capul 
pieptului, acolo unde-l strânge zaua. Se simte puţind a 
sudoare năclăită şi acră. Nu s-a spălat de trei zile. Kioşcul 
din via vel vornicului Ivan Norocea. Baia în faianţă albastră 
şi verde cu capetele de zgripţori vărsând apă rece şi apă 
caldă. Trupul dumnezeiesc al Velicăi în apa pe care plutesc 
petale de trandafiri... Frig. Aude ploaia căzându-i pe coif. Pe 
gheba pelerinei. Simte o şuviţă de apă scurgându-i-se pe 
după ureche. 

- Nu pot, şopteşte şi se gândeşte că el este domnul. Şi că 
nu poate da Ţara. Îşi simte lacrimile în gene. Îşi trage gluga 
udă peste coif. Noaptea de 12 spre 13 octomvrie abia a 
început. 

* 

Aude tropotul grosului oştirii pierzându-se pe şleahul 
de munte al Cricovului. Plăieşi de la Văleni trag cu boulenii 
trunchiuri de fag peste urmele oştirii. Alţii presară frunze. 
Sunt zori lăptoşi, cenuşii, cu vălătuci umezi de pâclă, cu 
codrul ud şi zgribulit, cu ei câţi au rămas aici în prăvăliturile 
de la Ceptura, uzi şi zgribuliţi în şei. Doar vel paharnicul 
Radu Şerban, vel armaşul Băleanu şi căpitanul Matei ot 
Brâncoveni cu roşii de ţară. Două mii de săbii ale 
pământului. Ceilalţi îşi pierd urmele spre Hârşa. Zamoyski o 
să cadă în golul de după această luptă pe care i-o 
pregăteşte cu o luciditate dureroasă. l-a luat numai pe cei 
care n-au vrut de la început să tracteze cu leşii. 

Ciocănitorile. O mierlă. Se face ziuă. O clină 
prăvălatecă în coasta Drumului de sub munte, ajungând pe 
sub fagi la gura şleahului care urcă spre Ceptura de la 
Fântânelele. Altă gură de şleah care vine de la Inoteşti. Şi 
cealaltă, care se duce la Urlaţi, apoi la Schiau şi la Bucov... 
El cu o mie de săbii pe clina de la intrarea satului. Vel 
paharnicul cu o mie de săbii pe clina de la ieşirea spre 
Urlaţi. Care încărcate cu butuci, cu oiştile legate şi roţile 
priponite. Plăieşii cu săcurile pregătite. Jos, pe Drumul de 
sub munte regimentele de dragoni. Mereu regimentele de 
dragoni, carele cu  coviltir, strigătele  vivandierelor, 
nechezatul cailor, clefăitul roţilor de la artilerie, căzăcimea, 
totul prin pâclă şi burniţă, într-o curgere necontenită care i- 
a uscat cerul gurii, care-l însingurează şi-i dă un sentiment 
ciudat de neputinţă. Stă frânt peste oblânc. Are în faţă un 
scoruş păsăresc încărcat cu ciorchini roşii. Aproape că nu 
mai vede  escadroanele  urmându-se  escadroanelor, 
aşteptând cu o furie rece şi rea carâta aurită a marelui 
cancelar şi hatman. Poate joacă şah cu Petre Skarga. Ar 
putea plăti totul cu două lovituri de sabie. Moartea lui 
Nikifor Parasios. Moldova. Poate şi Mirăslău. Şi nopţile astea 
umede, pline de umilinţă. lat-o aici teama lui veche de 
coaliția Apusului. Glasurile răsmiilor de oşteni străini urcă 
pe sub frunzetul ud şi scorojit al codrilor. Vrea să-l ucidă pe 
Zamoyski la sabie. Este cea din urmă dintre nădejdi. Şi cea 
mai disperată. Işi stoarce barba în pumn. 

- Măria-ta!... Vine! 

Un plăieş buhos sub tohoarca întoarsă pe dos. De pe 
ciorchinii roşii ai scoruşului păsăresc se preling stropi de 
apă. Aude freamătul călăreţilor lui legaţi în coloană de 
douăzeci şi patru. Escadronul de gardă pe cai uriaşi, 
livonieni. Lăncile. Pelerinele. Atelajul. Şase perechi de cai 
negrii. Caleaşca. Ridică braţul. Plăieşii scot proptele de sub 
roţile carelor. Îşi trage sabia. Carele pline cu butuci bine 
legaţi în scoabe şi funii o iau pe surpătură la vale în huruitul 
nebun al roţilor. Sunt zece care pornite tăvălug unele după 

altele. Le urmăreşte cum se duc pe surpătură drept spre 
coloana gărzii. Blestem. Carul din faţă se dă peste cap. Se 
face fărâme în huietul butucilor veniţi de-a valma. Celelalte 
care se izbesc unele de altele, butucii o iau pe surpătură la 
vale de-a sania. Se aud comenzile ofiţerilor. Garda porneşte 
la trap. Vede caii atelajului jucând pe loc, speriaţi. Nu ştie 
când a pus pinteni şi când Vitez a început coborâşul 
ameţitor pe sub fagii uzi. Când toată prăvălitura s-a umplut 
de tropotul înfundat al roşiilor. Cânt a ajuns jos, între 
dragonii încurcaţi printre butucii prăvăliţi în drum, când a 
răsturnat cu o lovitură un ofiţer bălai, foarte tânăr, purtând 
blană de pardos peste platoşă şi când năvălind la carâtă îi 
ridică perdeaua de piele roşie cu vârful săbiei... | se opreşte 
inima de turbare. Urlă nebun: 
- Zamoyskiii! 

Carâta goală. Goală. Urlă mereu: «Zamoyskiii!» Înfige 
pintenii fără milă. Ucide. Un ofiţer. Un stegar. Ucide. Vede 
totul printr-o pâclă roşie. Prin furia nebună şi roşie. Prin 
disperarea cumplită. Prin mânia care-l sufocă. Ucide. Locul 
se schimbă în iad. Caii înghesuiți unii în alţii se muşcă. Se 
bat cu copitele. Săbiile roşiilor lucrează fulgerător. Dragonii 
se încurcă în lănci. Se încurcă unii în alţii. Coloanele din 
spate împing aici escadron după escadron. Cineva strigă cu 
glas piţigăiat: 

- Inconjuraţi-i! Pe Sfânta Fecioară, domnule Szâdeczky, 
înconjuraţi-i pe aceşti câini turbaţi... 

Aude şi nu înţelege. Ciopârţeşte cu sabia un uriaş 
care i se agăţase de frâie. 

- Nu da, măria ta. Sunt eu, căpitanul Matei! 

- Unde-i Zamoyski, Matei... Auzi tu? Zamoyski! 
- Ne înconjoară, doamne! 

- Aha! Ne înconjoară! 

Se ridică dintr-odată în scări. Vede escadronul de 
dragoni care-o ia la trap pe sub fagi, să închidă coama 
dealului. Sunt cai morţi aici şi dragoni răsturnaţi în nămoale 
şi nu vede niciun oştean de-al lui căzut. Totul s-a petrecut 

într-o veşnicie. Veche. Nu-l mai ajută soarta, nici zeii 
acestor pământuri sătule de atâta sânge. Urlă: «- După 
mine, vitejilor» şi se prăvăleşte sub poala codrului, între 
dragonii învălmăşiţi în Drumul de sub munte şi cei tăind sub 
codru spre coama dealului. Roşii se rup din încleştare. O 
clipă tot iadul de nămoale şi morţi şi sudălmi şi vaere este 
stăpânit de cornii roşiilor. Galopează pe sub codru până-n 
marginea Cepturii, acolo de unde o ia pe o potecă de vite 
spre creastă. Vede roşii vel paharnicului de-a valma cu 
cazacii nizovi şi dragonii şi pedestraşii, apoi îi vede tâşnind 
din învălmăşeală şi urcând pe pâlcuri coama dealului, se 
aud tot mai poruncitoare trâmbiţele oştirii leşeşti şi dintr-o 
dată totul nu mai este decât codru bătrân, ploaie ţârâită, 
şleah fărâmat de roţi şi pustietate. Călăreşte cu stânga în 
care ţine sabia căzută pe lângă trup şi-l aude pe vel 
paharnicul întrebând în pustie: 
- Ce făcurăţi, Matei, cu Zamoyski? 

Apoi nu mai aude nimic decât leşuiala amară şi 

searbădă care-i ţiuie în urechi. 


DESTIN 


Bucov 18 octomvrie 1600 


- Păstrează-ţi firea, Stanco! 

- Mi-am păstrat-o de-o viaţă. Nu mai pot. 

- Te aude lumea. 

- Am s-o strig cerului... De ce ne chinui, tiranule? De ce ne 
ucizi sufletele zi de zi, de-o veşnicie de zile, nu te-aş mai fi 
cunoscut că pe unde-ai călcat numai scrum şi cenuşă ai 
lăsat. Uită-te la tine. Uită-te la mâinile tale pline de sânge 
nevinovat. Uită-te la ochii tăi de nebun. Uită-te la viaţa ta 
vânturată cu sabia... Pulberea s-a ales de tine, nebunule... 

Ai fost pedeapsa Domnului pe noi, pe toţi. Te-au ajuns 
blestemele văduvelor şi orfanilor, ale celor ciumpăviţi 
pentru deşartă ta sete de mărire, te-au ajuns blestemele 
celor căzuţi pradă corbilor şi câinilor. Mihai, spaima lumii! 
Nu! Nu pune mâna pe mine că urlu. Ca o lupoaică urlu! iți 
sfâşii beregata, călăule. Ce mai vrei de la noi? Ce mai vrei 
de la mine?... De ce-mi batjocoreşti zilele astea triste? 

- Pune-ţi mesalul, taci şi urmează-mă dacă-ţi este dragă 
viaţa. 

- Nu-mi este! Ai ştiut tu cum să faci, ca să nu-mi mai fie! 
Scârbă-mi este de mine. Batjocură, nu viaţă fu măritişul cu 
tine. Mai bine preacurveam văduvă fiind, că numai ele, 
curvele trăiesc trai dulce şi alintări. 

- Uite mesalul. Şterge-ţi ochii. Mergem. 

O ia de mână. O stăpâneşte. O trage după el. De 
patru zile aşteaptă răspunsul lui Basta. l-a scris cavalereşte. 
«M-ai înfrânt pe câmpul de luptă. In numele onoarei, 
amândoi slujindu-l pe împărat, ajută-mă. Eiab paşa urcă de 
la Giurgiu la Târgovişte. Zamoyski este atât de puternic, 
încât după mine, va ucide Transilvania, aducându-l pe 
Sigismund pe care eu însumi l-am bătut. Îţi cer patru mii de 
călări cu arme de foc.» Şi alte asemenea. Nu s-a întors 
stegarul Călin Alior de la Basta. Ştie. Nici nu se va mai 
întoarce. Trece pe sub pologul cortului mare. Stanca lividă, 
îşi muşcă buzele şi plânge. Tetrapodul. Trei popi din oastea 
de roşii, în odăjdii. Sfeşnicele cu câte patru lumânări 
aprinse. Curtea. Preda Buzescu împietrit. Theodosie cu 
nasul vârât în gulerul de blană. Stoichiţa de Strâmba, Udrea 
Băleanu, Calotă Bozianu, bătrânul Mihalcea, Vasile Ţâru, 
Matei ot Brâncoveni... Stroe? Unde este Stroe? Este în 
Oltenia. Se aţine la Dunăre. Stau toţi aici, împietriţi. Străini. 
Uite-o pe Erina Golescu sprijinită de umărul lui Marcu. In 
faţa lor Nicolae-Pătraşcu ţinând ţapăn mâna llincăi Şerban 
pe mâna lui dreaptă şi vel paharnicul Radu Şerban, cu 
păhărniceasa scăldată în lacrimi, cu obrazul ei de femeie 
veselă strălucind şi altele, din curtea Stanchii şi sârboaicele 

şi căpitanii lui. Baba Novac. Deli Marcu Dubrowniki. Jivko 
Roşul. Jivko Negrul. Morovlahii Papahagi şi Gherasim 
Theodoru. Şi ceilalţi. Mârzea cu şoimul pe umăr. Şi altceva. 
O linişte tragică şi o aşteptare plină de-ntrebări. 

- lo Mihai Voievod, o voi, şopteşte. 

Ei îşi pleacă frunţile pentru că cei trei popi încep 
sfânta slujbă a cununiei; iar naşii, Grădişteanu cu 
boieroaica lui şi Matei ot Brâncoveni cu Elina trec de-a 
stânga şi dreapta celor două perechi, ţinând coroanele din 
aur pe periniţe. Aude slujba venind de foarte departe. Dintr- 
o conştiinţă veche şi uitată. Trebuia, măcar acum, în ceasul 
al unsprezecelea, să se gândească la ce va veni după el. 
Blestemul Stanchii îl frânge. De patru zile şi patru nopţi de 
când s-a rupt de oştirea lui Zamoyski, pierzându-şi urma în 
munţi să iasă la apa Teleajenului şi de acolo să coboare aici 
la Bucov, în tabăra mare, de patru zile şi de patru nopţi ştie 
c-a rămas singur cu destinul. L-a uitat pe naşul mare. Pe 
pan Andreas Tarnowski, care chiar dacă nu este din casa 
princiară  Wiczniwietzki este totuşi un Tarnowski cu 
strămoşii mereu amestecați în politica Poloniei. Unde mai 
pui că după amiază, când s-a vestit solia lui trimisă de 
Zamoyski, i-a adus în dar cartea celui mai mare poet al 
lumilor, mai mare decât Homer, Shakespeare... «Este vorba 
într-un fel de tragedia măriei tale», i-a spus... Tarnowski 
vrea să i se închine şi să se dea prins fără luptă. li trimit 
prin el, pan Tarnowski, cuvântul de onoare că va fi tratat ca 
un prinţ, viteaz fără seamăn şi domn. Ştie! Sunt acolo 
leremia Moghilă şi Simion Moghilă şi oamenii Elisavetei şi 
Moise Szekely şi Sigismund Báthory şi panii scăpaţi de la 
Otani şi cei loviți la Năeni şi Ceptura... Nechează. Popii dau 
ochii peste cap. 

- Nu grăbiţi slujba, sfinţiile voastre!... Ne place această 
slujbă şi ne împacă cu Domnul. 

Sunt lumânări fâlfâitoare, cântări bisericeşti, este 
Stanca în rochia de hetaia vişinie şi Florica, domniţa, lipită 
de Erina Golescu, preafrumoasă în straiul femeiesc şi 

preaciudată, un ostrov de părelnică linişte într-o mare 
zbuciumată de furtună. Aproape că-i vine să scrie stihuri 
tânguioase. Mai tânguioase decât ale lui Stavrinos. Sau 
decât ale vechiului său prieten pan Tarnowski, care i-a 
mărturisit cu lacrimi că el, voievodul, nu mai are nicio 
scăpare. Nemeşimea a închis păsurile munţilor. Turcii sunt 
din nou la Târgovişte şi Bucureşti. Zamoyski este la trei 
leghe de Bucov. Patru zile a stat in spaime la Ceptura, 
aşteptând să fie izbit din codri. ÎI chinuie podagra. A jurat 
să-l înscăuneze domn pe Simion Moghilă şi-l va înscăuna. 
Ce-i rămâne de făcut? Ce glas al raţiunii, ori al demenţei 
mai poate asculta? Să se predea cu fast?! Apoi să fie târât 
în cortegiul triumfal al cancelarului, chiar dacă ar fi dus într- 
o carâtă aurită? Bineînţeles, dacă ar scăpa de jungherul ori 
otrăvurile Moghileştilor. lată ce-i rămâne de făcut. Nunta lui 
Pătraşcu şi a lui Marcu. Lupta. De zidit temeliile Târgoviştei. 
De izgonit Eiab paşa. De ridicat Ţara în arme. De aşteptat 
ceasul când îşi va desfăşura din nou aripile, cuprinzând sub 
umbra lor hotarele rotunde ale Magnaei Va/achiaee. 
Nebunia, nebuniilor. Disperarea, disperărilor. Duios şi 
răscolitor mirosul de tămâie. Ce ochi al lucidităţii i-a crescut 
între sprâncene... Cum vede cu el până în străfundul 
acestor suflete credincioase, chinuite de nelinişti. S-au legat 
de gloria lui, ştiind că s-au legat totodată şi de prăbuşirile 
lui. Şi-au aruncat săbiile pe talgerul cumpenii pe care scria 
lo Mihai voievod ştiind că şi-au ridicat împotrivă-le duşmanii 
lor dinăuntru şi furtuna celor trei puteri neistovite ale 
acestei părţi de Evropă. Este clipa lui de meditaţie şi 
reculegere, clipa asta când preotul de la Gherghița, Niţă 
Duhu, pletos şi gâlcevitor, repede dedat să pună mâna pe 
sabie şi să încalece odată cu enoriaşii lui oşteni, apucă 
cutioarele de safian albastru în care lucesc inelele de 
cununie. Cam palid Nicolae-Pătraşcu voievod. Cam încurcat 
în buchiile călugăraşului Moxalie. Cine de aici şi-ar lua pe 
umeri povara domniei şi ar duce-o dincolo de faptele lui? 
Abia în clipa asta îşi simte singurătatea. Cumplită. 

Strivitoare. Şi-n acelaşi timp dragostea lor aspră şi plină de 
interese, cumplita lor dragoste bărbătească, geloasă de toţi 
şi de toate, dragostea care i-a aruncat în luptă alături de el, 
care i-a mântuit de spaimele lui şi spaimele lor, el fiindu-le 
viaţa şi ei dându-i viaţa; apoi se cântă «Isaiia dănţueşte» şi 
iată-i pe toţi aceşti bărbaţi şi iată-le pe toate aceste femei 
prinzându-se de mână dincolo de datină, strângându-se unii 
în alţii şi înconjurând tetrapoadele şi acest altar ostăşesc, 
înconjurându-l pe el mai ales şi parcă ocrotindu-l şi iată 
ochii înotând în lacrimi ai panului Andreas Tarnowski, plini 
de cutremurata înţelegere a clipei... 

- Aţi auzit ce-mi făgăduieşte luminăţia sa panul hatman şi 
cancelar al Reczei Pospolita, prin gura prietenului meu, care 
mai bine viaţa şi-ar da-o, decât să mă hiclenească. Aştept 
sfatul vostru. 

Stă în jilţul de război. Stanca alături pe un scaun 
florentin. Mirii cu miresele lor, în spate. De jur împrejur, ei 
toţi. Şi popii. Şi stegarii de roşii şi de vânători domneşti şi 
de curteni şi de copii de casă. Toţi câţi au încăput în cortul 
domnesc, cu pologul ridicat pe suliţi. Este noaptea adâncă 
de 18 spre 19 octomvrie, a Sfântului apostol şi evanghelist 
Luca şi a Sfântului mucenic Matei. El, ori altcineva îi 
spusese episcopului Szukay, că ortodoxia a născut 
mucenici, nu cazuişti. l-a spus-o în casele căpitanului Matei 
ot Brâncoveni, având-o alături pe Velica. 

- Domnia ta, vel clucere Radu Buzescu?! 

__ Radu Buzescu îl mustră din priviri. 

- iți aştept sfatul, vel clucere! 

- Sunt alţii mai vârstnici şi mai înţelepţi decât mine, 
măria-ta! 

- Domnia ta mi-ai scăpat viaţa. 

- Tocmai de aceea n-o pot da nimănui, doamne, decât 
Atoateziditorului. Panul hatman şi cancelar nu ţi-a dat 
niciun jurământ scris. Şi nici nu va da. Rămâi între noi. Am 
rămas puţini, dar avem încă săbiile agere la mână. 
Războinicul preaslăvit care eşti, nu-şi poate închina steagul 

decât în faţa morţii... Şi nici atunci. Radu Buzescu face un 
pas înainte. Ingenunchează. Işi ridică fruntea nobilă spre el. 

- Măria-ta, am cugetat adânc după năvala pe care ai 
făcut-o la Ceptura. 

- Şi? 

- Sunt fapte şi oameni şi gânduri care ţâşnesc dintr-un şir 
de veacuri, să se aşeze în hronice şi istorii. Au altă măsură 
a judecății şi altă cumpănă la cântar. lartă-mă. Am fost 
neghiob şi orb. Oricare mi-ar fi soarta, sunt al măriei tale 
până la capăt. Nu te supăra, doamne. Dar agăţat de şaua 
măriei tale, intru şi eu în istorie. Nu uita, Buzeştii sunt olteni 
şi nu dau nimic pe degeaba. 

- Ştiu! Prea bine ştiu! 

Se râde. Dumnezeule, se râde. lată-l pe Radu Buzescu 
mântuindu-l şi de data asta. Se strigă: «- La arme!» «- Du- 
ne la biruinţă, izbăvitorule!... Ne vărsăm sângele picătură 
cu picătură, dar nu te lăsăm pe mâna leşilor.» «- Cancelarul 
te vinde sultanului!...» «- La luptă!» 

Doar vel logofătul Theodosie Rudeanu nu strigă. Face 
un semn celor doi logofeţi, care-i aştern masa pliantă în 
faţă, îşi încearcă pana de gâscă pe unghie şi dintr-o dată 
spune cu glas măreț: 

- Voia măriei-tale, dinaintea războiului cu leşii... 

Ascultaţi-o! 

Ce vrea Theodosie Rudeanu de la el?! Ce mai poate 
da? Cui mai poate da? Şi de la cine să ceară?! Baba Novac 
este aproape mort. Mort în nădejdile lui. Deli Marcu?... Are o 
singură lege: războiul. Şi o singură nădejde: va fi primit de- 
a dreapta Tatălui, atunci când va duce la judecata de apoi, 
zece mii de suflete de păgâni purificate prin sabie. Pe cine |- 
a nedreptăţit? Ah, Stanca! Ce nedreptate i-a făcut ei, care 
prea rareori i-a ajuns gândurile din urmă?! Cei pe care i-a 
nedreptăţit nu sunt aici. Stau în bordeiele lor şi-n satele lor 
şi-n sufletele lor, înstrăinaţi de el. Fireşte pe toţi cei judecaţi 
de el şi trimişi morţii. Theodosie Rudeanu, cutra parşivă şi 
subţire, cum îl ucide înainte de luptă, silindu-l să gândească 

la nedreptăţile şi silniciile lui, făcute în numele puterii. 
Grama! Grama neguţătorul, dintre boiernaşi, Grama pe care 
l-a aruncat în lanţuri în turnul Braşovului şi acum zace în 
beciurile Târgoviştei, pedepsit de el pe nedrept acum un 
an, pârându-l vameşii că n-a plătit vamă cinstită, Grama 
care l-a înfruntat şi el nu suferea să fie înfruntat. Spăla-va 
cu Grama silniciile celelalte, cu voia sau fără voia lui 
făcute? Şi de ce acest cărturar cu minte diavolească îi 
răscoleşte remuşcările şi apele zăcute ale întunericului din 
el? 

temându-mă domnia-mea de blestemul lui şi al 
fiilor lui... Şi să nu port domnia-mea blestemul lui, nici fiul 
domniei mele, lo Nicolai voievod... 

Se uşurează iertându-l pe Grama de pedeapsă, 
slobozindu-l din temniţă şi întorcându-i toate averile luate 
pe sama domniei. Apoi se face noapte-n el şi-i spune lui pan 
Tarnowski să-i ducă solie marelui hatman şi cancelar, că nu- 
şi pleacă steagul şi că-l aşteaptă pe câmpul de luptă unde 
se va alege aşa cum va vrea Dumnezeu. Pentru că mâine 
va fi luptă, îi pofteşte pe toţi căpitanii şi pe boieri la 
steagurile lor. Domnia sa pan Tarnowski va fi scos din 
tabără cu ochii legaţi. Să nu se jignească, i-o cere în numele 
dragostei lor frăţeşti. Insurăţeii să treacă sub steaguri. Se 
vor cunoaşte în dragoste, după război. Jupânesele să-şi 
strângă straiele strălucitoare în cufere, să doarmă în căruţe 
şi să fie gata de drum într-o mică de ceas. Cum pan 
Zamoyski este încă la Ceptura, toată lumea să se dedea 
somnului, afară de caraule şi străji. 

- lată-mă urmându-vă poveţele, iubiţilor mei. Luptăm... Şi- 
acum lăsaţi-mă cu sfatul meu, să-mi temeinicesc gândurile. 

Noapte adâncă. Beznele cumplite ale temerii. 

Conştiinţa limpede a adevărului. 

- Am făcut tot ce poate face un domn şi un oştean, spune. 
De aici încolo, Dumnezeu. 

- Dacă pierdem lupta, pierdem totul. 

- Simion Moghilă ne despoaie de averi. 

- Rămânem pribegi şi milogi la uşile altora. 

- Am mai fost şi n-am pierit. 

- Avem bani la băncile din Veneţia. La Firenza. La Padova. 

- La casa Fugger. 

- Pe unde trecem? Pasurile sunt închise. 

- Le deschidem cu armele. 

- Ce facem cu nevestele? Cu copiii? 

- La Sibii. 

- Nu se poate... La Viana. 

- Cum ajungem? 

- Ne întoarcem. 

- De Dan ot Stelea ot Drăgoeşti mă tem. 

- Ne scoate inimile din piept. 

- A fost pribeag şi s-a întors. 

- L-ai pribegit pe leremia Moghilă şi iată-l întors. 

- Ne întoarcem şi noi cu măria-ta. 

- Soarta schimbătoare a domnilor. 

- Crugul nestatornic al puterii. 

- Lasă-ne să repezim olăcari pe la moşii. Să pornească 
averile dincolo de Olt. La Craiova. 

- Să-l oprim pe Moghilă la Olt. 

- Se aşterne toamna. Leşii nu pot face război pe nămoale. 

- Sculaţi-vă logofeţii. Treceţi Oltul cu toate averile, spune. 

- Doar pământele rămân, şopteşte cineva. 

Este însuşi în spaimele lor. Insuşi sfâşiat de spaimele 
sărăciei. De spaima groasă şi verde a pribegiei. Pribeag a 
fost de tânăr. Destinul domnilor ţării. De ce? 

- Duceţi-vă şi repeziţi olăcari. Pe cei dragi vouă ţineţi-i în 
tabăra legată, să-i putem apăra de robia lui Eiab paşa. Nu 
vă răsniţi pe drumuri. Cădeţi în suliţele spahiilor. 

- Măria-ta, mai crezi? 

Se face o linişte înfricoşată. Arde un singur sfeşnic, cu 
o singură lumânare. Nu mai sunt lumânări. Întrebarea se- 
nstăpâneşte chinuitoare sub pologul cortului pe care li se 
văd umbrele uriaşe. lată c-a ajuns şi ceasul acesta al 
judecății lui, de către ei. Nu-şi mai recunoaşte glasul. E 

lacom de glasul acesta blând şi omenesc şi chinuit, de 
curgerea aceasta din sine către ei este lacom şi asemeni lor 
este bântuit de spaimele lui mâine. 

- Până la capăt, vere Theodosie, şopteşte. 

Le spune în ce crede şi-n ce a crezut. În veşnicia Ţării 
Soarelui. Poate sunt Închinători, ori poate nu sunt. Se trag 
din os luptător, din aceia care au sărit în scări cu sabia, încă 
înainte de Seneslau şi Litovoi. Le spune că neistovită este 
Cetatea de Piatră şi văpaiţa pe care-au purtat-o ei peste 
munţii Transilvaniei şi ai Moldovei este o fărâmă de 
eternitate. Le spune că s-au născut să se făptuiască pe ei 
cu jertfa, fiind puţini, în răscruciurile împărăţiilor care caută 
Dunărea şi Marea. Le spune tot ce-a crezut şi tot ce-a visat 
şi tot ce-a nădăjduit, izbăvindu-i pre ei şi izbăvindu-se pre 
sine de spaimele clipei şi trecătorului, de grijile averii şi 
dumnezeindu-i în cugete şi-n măreţia faptelor lor pe care le 
slăveşte cu glasul veacurilor, nu cu tremurata lui şoaptă de 
om trecător şi slab. Atunci, ştiind ei că au pierdut totul, sau 
că vor putea pierde totul; cutremuraţi de măreţia lor 
omenească, cad în genunchi şi-i sărută stânga cumplită şi 
unii plâng răzbit în pumni, alţii îl suduie pe Zamoyski cu 
vorbe murdare şi vel comisul Udrea Băleanu bate dintr-o 
dată cu buzduganul în teaca săbiei spunând: 

- Lăsaţi-l pe măria-sa să doarmă şi domniile voastre dați- 
vă săbiile pe gresie să-i moghilim mâine pe creştinii mai 
vrăjmaşi decât păgânii. Amin. 

Apoi rămâne singur şi aude paşii nefiinţei trecând prin 
tabere şi pe sub uraniscul înstelat şi rece, unde umblă 
pribeag destinul lui lo Mihail voievod. 


Bucov 19 octomvrie 1600 
S-a mai întâmplat ceva într-o zi de 19 octomvrie a 


sfântului prooroc loil şi a mucenicilor, sfinţiţi şi ei prin 
mucenicie Uar şi Felix. Nu-şi mai aduce aminte ce. Sultan 

clefăie prin smârcurile Teleajenului, mai jos de Bucovu. 
Zorii cenușii se prefiră în lunca umedă, şi prin pădurea de 
dincolo, prin care Drumul de sub munte vine pe la Bucov 
trecând prin Valea Călugărească. O caraulă de cazaci călări 
de-ai lui Rostopcea trece la trap spre Valea Călugărească. 
Clefăie de aproape un ceas pe malul drept al Bucovului, 
râpos şi prăpăstios, acoperit cu luncă, prin spatele căruia se 
scurge şleahul care urcă de la Bucov la Plopul, Nisipoasa şi 
Hârşa. Din şleah se face un drumeag spre Pleaşa. Bucovelu 
vine prin uduboaia lui, strâns între dealul Glimea, de unde 
se urcă din padină în padină spre Văleni şi între Dealul Mare 
care desparte Valea Bucovelului de Valea Călugărească şi 
codrii din şes, întinşi pe malul Cricovului, spre Albeşti şi 
Vadul. Pe Marcu l-a apucat tusea. Tuşeşte cu înţeles de o 
mică de ceas, de când au rămas numai ei doi, după 
aşezarea oştirii în rânduiala de luptă. 

- Nu-ţi place ceva, prinţe? 

Sunt pe un fel de grind năpădit de lăstăriş des de 
salcie, care le-a biciuit obrajii şi platoşele şi coifurile. Se 
aude un câine urlând în Bucov. Apoi cutcurigeşte un cocoș. 

- Nu-mi place aripa asta dreaptă, nepăzită şi neîntărită, 
măria-ta. 

- O apără smârcurile, înfurcătura Teleajenului, lunca, 
apele, nămoalele şi Dumnezeu, Marcule. 

- Nu e destul, doamne. Ai văzut la Năieni că smârcul nu te 
mai poate apăra de podurile, faşinele, scările şi ştiinţa lui 
Zamoyski. Măria-ta... Tată... Slăvite... 

Tresare, pentru că niciodată prinţul Marcu, acest 
nepot regăsit într-o companie de lefegii italieni, nu şi-a ieşit 
din el. Pentru că niciodată nu şi l-a simţit atât de aproape, 
pentru că niciodată o judecată atât de limpede n-a venit să 
se adauge judecății lui ostăşeşti. Prinţul Marcu îi spune că a 
înţeles până-n străfunduri rostul luptelor de la Năieni şi 
Ceptura. A vrut să-l întârzie pe Zamoyski, ca să aibă vreme 
ajutorul lui Basta să ajungă peste munţi. L-a întârziat opt 
zile. Numai după lupta aceea nebună de la Ceptura, 

Zamoyski a stat acolo patru zile... lată-l pe Marcu făcându-l 
naiv. Niciodată Basta nu-i va trimite în ajutor nici măcar un 
soldat. Poziţia de aici este tot ce putea găsi mai bun un 
căpitan de oşti. Apărată la aripa dreaptă de Valea 
Teleajenului, peste care s-ar părea că nu se poate trece, cu 
centrul apărat de râpele Bucovului, luncile, smârcurile, 
şanţurile lui cu apă şi pădurea de dincolo, unde sunt 
aşezate pedestrimile uşoare, cu aripa stângă sprijinită pe 
culmea asta a Glimei, acoperită de codrii grei, necălcaţi, 
pare de nebiruit. 

- Pare sau este, Marcule? 

- Numai pare, măria-ta. 

Prinţul o spune cu glas atât de ferm, încât nu-şi mai 
poate ascunde adevărul pe care el însuşi l-a ştiut de la 
început. 

- Ştiu, prinţe, şopteşte. 

Se frânge în şa spre Marcu, atât de aproape încât îi 
ciocneşte morionul cu coiful lui oriental. Îi spune, tot în 
şoaptă, gâfâit (marginea de jos a platoşei îi freacă o coastă, 
îşi aduce aminte de gustul suliţii înfiptă în pântec şi asudă 
rece) îi spune prinţului că Zamoyski trebuie să fie cel puţin 
prost să nu-i întoarcă aripile cu cei peste douăzeci de mii de 
călăreţi pe care-i are. Putea el să-şi întindă oştirea astfel 
încât să-l silească pe Zamoyski să nu-i manevreze pe aripi? 

- Cum se pot aşeza doi'şpe mii de oşteni în faţa a şaizeci 
de mii, Marcule? Tartaglia o ştie? Caesar a ştiut-o? Hanibal, 
da? Machedonu, da? 

- La Călugăreni ai avut şaisprezece mii, împotriva a o sută 
de mii şi măria-ta! 

Parcă l-a izbit în inimă. l-a vârât jungherul în inimă. 

- La Călugăreni aveam ţara, Marcule, nu zece mii de 
oameni de pripas şi desperados... La Călugăreni... 

Îşi stăpâneşte lacrimile. 

- Te temi, prinţe? 

- Nu pentru mine, măria-ta. Îţi cer prea mult, doamne, 
dacă vreau să ştiu ce se va întâmpla după ce vom fi 

înfrânți? lată o întrebare bărbătească, vrednică de fiul lui 
Petru Cercel. Ar fi vrut să i-o pună Nicolae-Pătraşcu. 
Nicolae-Pătraşcu nu i-a pus-o. Azi-noapte, în loc să treacă la 
steagul de curteni, s-a retras cu soaţa sa în cortul voievodal 
unde i s-au adus vinuri dulci şi masalale cu ţiplă colorată. 
Purtase masalalele prin toate pribegiile la o haraba unde-şi 
ţinea cărţile, chitarele, doi căţei flocoşi şi o harpă... In zori 
încă mai dormea lângă Ilinca care-l veghea goală, 
ştergându-i fruntea brobonită cu un ştergar de borangic. Il 
veghea şi plângea mocnit, când a intrat el în cort să-l scoale 
şi să-i aducă aminte că sunt la război. li venea să-l ucidă 
acolo, ori să-i cadă la picioare şi să i le sărute... Intrebarea 
lui Marcu îl descătuşează. îl uşurează. Îi spune că numai cei 
care n-au vrut să-l cunoască au crezut, după Mirăslău, că s- 
a lăsat în voia sorții. A ştiut încă de-acolo, de când a fost 
voievodul spoliaţilor, el însuşi căpetenie a spoliatorilor până 
atunci, a ştiut că înfrânt acolo va pierde totul. 

- Dar pe rând, Marcule, atunci şi acolo unde eu o voi! 
Ţinând steagul sus. Apărând onoarea mea, a armelor mele, 
a oştirii cu care mi-am vărsat sângele. Ce voi face? 

Râde. Mai mult nechează. Asta va face. Zamoyski, 
deşi biruitor (numai hazardul l-ar putea glogozi în râpele 
Bucovelului), va rămâne aici câteva zile, în care oastea va 
ajunge la Târgovişte. «- Am un popas de suflet de făcut la 
Târgşor, Marcule.» «- Ştiu, măria-ta! De suflet şi de 
onoare!...» De la Târgovişte va duce peste Olt, teferi şi cu 
averile lor şi cu oştile lor boierii credincioşi. Oltenii şi 
ceilalţi. Se va încheia acolo cercul vieţii lui de domn. De 
acolo s-a ridicat domn, acolo îşi va sfârşi, o nu domnia, ce 
neghiobie, acolo îşi va sfârşi o trecere. Atât. Acum, atât. 
Privirea lui aruncată peste vreme ajunge numai până acolo. 
Împrejurările vor hotărî atunci ce va fi de făcut. 

- Şi turcii, şi nemeşii peste munţi şi doamna Stanca şi 
boierii mazili care te pândesc şi poate o bătălie zdrobitoare 
şi poate călărimile lui leremia care ne vor fugări fără răgaz, 


ŞI... 

- Şi nimic dincolo de ceea ce lo Mihail Voievod o voi, 
Marcule. 

Rămâne stană când prinţul Marcu, cel învăţat în 

universităţile Apusului, îşi scoate morionul, îi apucă mâna şi 


i-o sărută cu evlavie, îi cuprinde umerii. ÎI trage la sine pe 
nepot. Il sărută lacom pe frunte. Inchide ochii. Işi face trei 
cruci repezi. 


- Să mergem, printe. Şi să rămână asta, taina noastră cea 
mai tainică. 

ÎI întoarce pe Sultan. Se ridică în scări. Meneşte 
smârcurile Teleajenului. Parcă-l bântuie o stihie, aşa le 
meneşte. Să-l prinză pe duşman, c-o mie de gheare 
îngherate, să-l înghită c-o mie de guri. Să-l înece. Să-l ia pe 
pustie. Să-l coacă. Să-l umple de lăsătură... Stă în zaua de 
luptă, uriaş, cu platoşa brobonită şi blesteamă că n-are oşti 
aici să-nchiză toate drumurile de peste Teleajen spre Radila 
şi Pantazi şi Berceni şi Coristeşti, îl blesteamă pe boier Dan 
ot Stelea ot Drăgoieşti, care ştie aceste drumuri pe care el 
le lasă slobode că nu poate altfel, apoi îşi aude blestemele, 
ştie că nu este singur şi tace. Sultan coboară în smârc. Cu 
cât se-mpotmoleşte Sultan mai cumplit, cu atât se uşurează 
de spaima acestei aripi drepte... 

... Aripa dreaptă. Aripa stângă. Muncelul pe care stă 
cu curtea. Vede tabăra mare a curţii şi oştirii dincolo de 
Teleajen, la cotul drumului care iese din Bucov coborând 
spre Ploieşti şi Gherghița. Vede de aici, ceea ce vrea să 
vadă şi Zamoyski dacă se va urca pe Dealul Mare, şi se va 
urca fiind un căpitan de oşti temut, chibzuit, trecut de 
nebunia tinereţii, cel puţin pe măsura lui Sinan paşa. Adică 
roşii de ţară la aripa stângă spre Pleaşa, care cunoscând 
potecile locului pot cobori la Ploieşteori şi pe-acolo în 
drumul Târgoviştei. Curtea, atât cât vrea el, aici pe muncel, 
şi restul, cinci sute de săbii, ascunse în bunget, dincoace de 
măgură. În dreapta călărimile sârbeşti şi balcanice. Câteva 
şanţuri. Pe buza Bucovelului, pe-un dâmb, cele şapte tunuri 
ale lui Mantovano. Nu vede archebuzierii săcui ascunşi în 

perdeaua de pădure de dincolo de Bucovel. Nu vede grosul 
pedestrimii vârât în pădure, aici la poalele muncelului, 
până-n Bucovel. Caii îşi ronţăie ovăzul din traistele de 
piele... Se mănâncă pe scut. Un amiazi palid, cu cer 
limpede. Prin văzduhul duios trec fire argintii de mătasea 
morţilor. Radu Buzescu taie cu jungherul o felie subţire de 
pastramă pe care-o tăvăleşte în boia. 

- Gligan din codrii Cepturoaii, doamne... Vânat de neica 
prin septemvrie. 

Îi întinde felia de pastrama în vârful jungherului... 
Pastrama aromeşte ciudat a Crăciun. Ca şi vinul băut dintr- 
o ulcică de Oboga. Radu Buzescu este tras, încercănat. Şi-a 
pus platoşa grea de luptă călare, stă pe scut cu spatele 
spre Bucovelu şi i se pare că vel clucerul său a chefuit azi- 
noapte cu roabele. 

- Zamoyski, măria-ta, spune Theodosie Rudeanu aşezat 
dincolo de focul la care pajii frig claponii traşi pe-un ciot de 
spadă de scrimă. 

- Mâncaţi, mărâie... Vin, vere Radule. 

Mănâncă cu toţii pastramă de gligan vânat la 
Cepturoaia de Stroe Buzescu. O tăvălesc prin boiaua 
aşezată pe un fund de tei. O mănâncă cu pâine caldă, 
coaptă în cuptoarele de la Bucov. Beau vin de Valea 
Călugărească. 

- Unde este, Theodosie? 

- La Cruce, doamne. 

- Ce face? 

- Nu văd prea bine. Cred că se uită la noi. 
- Mâncaţi, chiar dacă vă este greață. 

Mănâncă cu toţii. Au coifurile pe jos. Suliţele 
piramidă. Cade soarele de octomvrie pe platoşe. Pe şeile 
cailor. 

- Auziţi, şopteşte Theodosie Rudeanu. 

Aud cu toţii. Mai ales aude el. Tropotele grosului. A 
ştiut când a pornit cercetarea lui Zamoyski din Valea 
Călugărească. l-au spus-o cazacii lui Rostopcea. A ştiut 

când Zamoyski a ajuns în Valea Poenei. Ştie că-l are pe 
Laski în aripa dreaptă. Pe leremia în aripa stângă. l-a văzut 
Marcu plecat iscoadă cu zece curteni. Poate trebuia să 
plece Nicolae-Pătraşcu. 

- Zamoyski te lasă să-ţi isprăveşti amiaza, doamne. 

- Cinste lui! 

Se ridică de pe scut ţinând ulcica în stânga. Este el. 
Zamoyski. Între muncel şi cancelar, coama luncii în toate 
culorile. Coama pădurii de dincolo, galben-roşiatică. Apoi o 
clină. Apoi un tăpşan. O stână fără oi. Un gorun. O 
sprânceană de deal şi acolo, nemişcat, în cuirasă, 
înconjurat pe departe de dragoni, un călăreț. Nu ştie de ce, 
călăreţul acela i se pare un însingurat. Il încearcă înăbuşit o 
ură rea, dospită. Ucigaşul lui Nikifor Parasios. Al lui Ştefan 
Răzvan. Nu numai atât. Ucigaşul Magnaei Valachiaee. Şi 
poate ucigaşul lui lo Mihail domn. Cumplitul şi neghiobul 
ucigaş al ideii de libertate aici. Se gândeşte că odată va 
plăti uciderea ideii de libertate aici. Dacă nu el, urmaşii lui. 
Recz Pospolita. Ridică ulcica. li spune în gând că a ales 
timpul cel mai potrivit să-l izbească. Că pentru viitorul de 
mâine al Reczei Pospolita are dreptate să-l lovească. Dar că 
pentru viitorul de poimâine, a greşit cumplit. Că este un 
straşnic cancelar şi un bun războinic, dar că nu vede 
dincolo de şleahtă. Nu vede nici la Apus, nici la Răsărit, nici 
la Miază-zi... Călărețul de dincolo îşi trage spada. l-o 
închină. Soarele i-o fulgeră scurt. Apoi se aude huruitul greu 
al artileriei. Apoi vede tot Drumul de sub munte, până la 
Valea Călugărească furnicând de mulţimea pedestrimilor 
leşeşti în vreme ce două coloane de călărime vin la trap 
uşor, una pe sub Lunca Teleajenului, recunoaşte călărimile 
moldoveneşti, alta scânteietoare, în platoşe şi cuirase pe 
sub clinele Dealului Mare. 

- Ce e asta? întreabă când vede călărimile descălecând, 
când toată Valea Teleajenului se umple de poruncile sunate 
cu trâmbiţe şi cornii şi când atelajele artileriei pornesc la 
trap, trăgând tunurile grele obadă în obadă, pe linia 

escadroanelor rămase călare la câteva sute de paşi de 
marginea pădurii în care-şi are ascunsă pedestrimea 
uşoară. 

- Zamoyski se teme de pădure, măria-ta. 

- Are s-o cerceteze cu foc. 

- Udreo! Repezi poruncă, să nu văd că mişcă nimic aici, 
repezi poruncă să se tupileze pe la rădăcini. Să nu mişte 
unul, sub pedeapsa morţii. Răniţii să nu se tânguie... Să nu 
strângă morții... Le-o cer lo... 

Călărețul nemişcat pe sprânceana aceea de deal. 
Două batalioane de pedestraşi cu cazmale şi lopeţi furnică 
pe lângă tunuri, ridicând în jurul lor valuri de pământ pe 
care le întăresc cu lese de răchită şi pari. 

- Işi apără tunurile ca pe ochii din cap, spune cineva. 

- Ţârule... Fă totul după poruncă. 

Simte mişcarea de pe tăpşan. Aude galopadele 
olăcarilor. Sunetele speriate ale cornilor. Un steag de roşii 
goneşte spre Pleaşa. Câţiva şătrari gonesc cu vel şătrarul 
Vasile Ţâru spre Bucov. Apoi se aud trâmbiţele din tabăra 
mare sunând «înhămarea». Este cea dintâi mişcare de şah 
prin care vrea să-l atragă pe Zamoyski în singura manevră 
care l-ar pierde. Goana oştirii spre tabăra de trăsuri unde 
sunt ţinute avuţiile. Are cazaci luaţi în dobândă. Nici domnii 
dragoni nu se dau înapoi de la prădăciuni. leremia ştie, cum 
cu toţii ştiu că stăpâneşte averile Ţării şi Bâthoreştilor. 
Tabăra mare îşi joacă rolul cu atât mai bine cu cât nimeni în 
afară de Vasile Ţăru nu ştie adevărul. Nici Stanca. Îl cere pe 
Sultan. Încalecă. Repede doi olăcari în tabără. Văzuţi de 
Zamoyski par a duce porunci grabnice. De fapt îi spun lui 
Ţâru să oprească tabăra la curţile de la Ploieşti. Acolo Ţâru 
are porunci de mare taină şi cumplite. Să gătească 
chervanul de pribegie al Stanchii şi copiilor, gărzile şi 
merindea. Vrea să vadă totul cu ochii lui Zamoyski şi vede. 
Harabalele şi căruțele curţii lui şi ale oştirii intrând la trap 
pe drumul Ploieştilor. Călăreţi făcându-i straja. Mişcarea 
spre înapoi, pe şleahul Pleaşa-Bucov, a călărimilor. Un 

dragon din gardă porneşte la galop spre vale. Dintr-o dată 
ridică brațele. Se răstoarnă din şa. Se vede un nouraş slab 
de fum lângă stejar. lată. O sotnie de cazaci porneşte 
vijelios spre Bucov. Cazacii îşi ţin lăncile la picior, chiuie şi 
strigă. Îi urmează un escadron de husari din aripa dreaptă. 
Se aude o trâmbiţă chemând poruncitor. Câteva 
escadroane de dragoni albaştri taie calea cazacilor. In clipa 
în care dragonii albaştri ajung călare pe Drumul de sub 
munte, răsbubuie cea dintâi salvă de artilerie. Ghiulelele 
înroşite se ridică în văzduhul limpede, trec în zbor peste 
creasta pădurii, apoi cad acolo într-o jerbă de foc, mâl şi 
crengi arzânde. 

- Zamoyski se lasă prins, măria-ta, şopteşte principele 
Marcu. 

Dragonii albaştri gonesc sotnia şi husarii înapoi, 

bătând caii cu latul paloşelor... 

Ceasurile patru după-amiază. Jocurile au fost 
făcute. Cele câteva steaguri de roşii şi haiduci sârbi s-au 
tesut prin padini şi goluri, ieşind şi afundându-se în codri, 
ori tropăind spre Bucov, să se întoarcă în dispozitiv 
nevăzute, folosind potecile de sub Glimea, astfel că 
Zamoyski nemişcat pe locul lui de observare să nu ştie 
dacă pe malul Bucovului mai sunt sau nu oştile lui. 
Zamoyski a oprit cazacii şi husarii porniţi să atace tabăra 
mare. Este tot atât de prudent, pe cât este de puternic... 
Stă într-o ciugă cu acoperiş din crengi, clădită de plăieşi 
într-un stejar vechi, noduros, pe drumul Hârşei, în buza unui 
pripor. O scară din piroane de lemn vărâte în trunchiul 
stejarului, o înfurcătură de crengi şi leasă din crengi 
împletite în care, ascunşi de coama codrului, pândarii 
priveghează dintotdeauna, păzind Bucovul de ceambururile 
tătărăşti. Fânul proaspăt pe care stă aromeşte proaspăt a 
toamnă. Urmăreşte ghiulelele lui Zamoyski ridicându-se 
sus, deasupra pădurii de dincolo de Bucov şi căzând cu 
foşnete seci între copaci. 

- Ai crezut că Polonia, cu libertatea dietei de a se opune 
regelui, cu dezbaterile din seim, cu căpăţânoşenia panilor, 
n-are să fie în stare de unirea care dă puterea, unchiule? 

- Ce vrei să zici, Marcule? 

- Că te gândeşti la Campanella şi Machiavelli, la 
Strategikon şi la însăşi esenţa stăpânirii tale aici, doamne. 

- Crezi că s-ar putea să fie şi altfel decât absolută? 

- Cu voia măriei-tale, da. 

- Zamoyski cercetează pădurea cu foc. 

- ÎI costă mai puţin decât dacă ar cerceta-o cu oșteni. 

- Îmi spui lucruri ciudate, Marcu. 

- Pentru că te-ai învăţat să priveşti lucrurile numai de la 
noi, la alţii, doamne. 

- De ce nu spui «numai de la mine, la alţii», aşa cum 
gândeşti? 

- De la măria-ta, spre restul lumii. 

- Nu este cuprinzătoare privirea asta, Marcule? 

- Cuprinzătoare da, măria-ta... Dar nu, atotcuprinzătoare. 

- Mă cerţi pentru despotismul meu? 

- N-aş îndrăzni. 

- Atunci? 

- Poate n-a fost bine că te-ai lipsit de oastea Ţării, 
doamne... 

- O ştiu de mult, prinţe. Este crucea şi pătimirea mea. 
Crezi că Zamoyski, dincolo, este cotropit de gânduri 
filosoficeşti legate de natura puterii lui? 

- Cine-o poate şti? 

- Dă-mi un sfat ostăşesc, care să mă scape de el. Pe urmă 
vom deschide un sobor de înţelepţi care să chibzuiască 
despre trebile de obşte. Am să ascult cu smerenie sfatul 
soborului, dacă acest sfat nu va fi supt de sub unghie, ori 
din tractate vechi şi mucegăite... De ce râzi? 

- Despotismul n-are niciun fel de leac, măria-ta... 
Zamoyski are ghiulele din belşug dacă până acum a risipit 
în pădure trei sute douăzeci. 

- Trei sute douăzeci şi patru, Marcule. 

Cele patru ghiulele explodează în buza Bucovelului. 
Se aud gemete înfundate. Doi puşcaşi săcui îşi dau drumul 
pe-o toloacă ruptă de vite în mal. Când se ridică, sunt 
mânjiţi de nămol şi sânge. Din tufăriş ies la iveală câţiva 
şătrărei cu un cal de munte care poartă samar şi două 
coşuri de nuiele pentru răniţi. Şătrăreii se canonesc cu 
săcuii. Îi urcă în coşuri. Le leagă gurile cu năframe albe. 
Porunca lui. Nimeni să nu geamă. Il fură pe Marcu din 
priviri. Se ştie unde a dus dezmăţul libertăţii din cetăţile 
italice. La autocraţia unui neam de neguţători, ca Medicisii. 
Ori la aceea a dogelui şi potentaţilor. Ce vrea Marcu? Ori 
alţii ca el veniţi de la înaltele studii cu guşa plină de vorbe?! 
Să fie el un autocrat care-a crezut că totul începe şi 
sfârşeşte cu el? Să-l fi orbit într-atâta puterea, încât să nu-i 
mai vadă marginile-i firave?! Să fi crezut că lumea încape 
toată în buzduganul vel armaşului Udrea Băleanu şi-n 
dreptul lui la viaţă şi moarte? Ciudat loc şi timp şi-a găsit 
Marcu pentru preceptele lui filosoficeşti. Freamăt jos, la 
garda ascunsă sub tufani. Cineva urcă în stejar. Peste 
marginea prepeleacului se arată chipul şoltic al hotnogului 
Ozun din Rotunda. | se ţine pe urme de la Mirăslău. 

- Ce-i, Ozunule? 

- Jele, măria-ta. 

- Te-ascult. _ 

- Veni un hotnog săcui plângând. li fugi la leşi olăcarul de 
taină Francisc Kăroli, cu prietinul lui, moldoveanul Văsălie 
Grăunte, de pe Răut. Ăştia duseră porunci la toate 
steagurile. Dă-te jos din prepeleac, măria-ta, că ăia ne vând 
şi ne lăsăm oasili p-acilea. 

| se varsă fierea în guşă. Se răsuceşte spre locul de 
unde-l cerceta pe Zamoyski. Vede o lance de dragoni 
opintindu-şi caii să urce Dealul Mare la galop. Când lancea 
iese într-o poiană, vede între dragoni cuşmele înalte ale 
unor boieri moldoveni. 

- Trădarea, Marcule, trădarea neagră şi murdară, trădarea 
crudă şi soioasă, trădarea de ce natură a puterii ţine?... O 
ştii?! 

- De natura slabă şi lacomă a omului ţine, măria-ta. De 
pizmele şi de neputinţele lui ţine. 

Îl vede pe Zamoyski coborând la pas şi intrând sub 
frunzeturile ruginii ale pădurii de dincolo. O lovitură seacă îl 
izbeşte parcă în coşul pieptului. Mai bine nu ştia. Pentru că, 
oricum, nu mai poate face nimic. Coboară din stejar. Fuşteii 
de lemn sunt lustruiţi de palmele zecilor de privighetori 
plăieşi, din tată-n fiu veghind şleahul Hârşei. Cine ştie de 
când înaintea domniei lui Mihai-Vodă. Cine ştie cât, după 
domnia lui Mihai-Vodă. lată natura puterii, îşi spune. 
Stejarul miroase a scoarță crăpată, a frunze ofilite şi a 
îndărătnică putere de rădăcini... Pădurea de dincolo se 
vaicără sub salvele de artilerie trase chibzuit de tunurile lui 
Zamoyski. Când ajunge în poiana unde s-au întins corturile 
domneşti, salvele se opresc ca retezate. Ecoul exploziilor se 
stinge în codrii. Se face o linişte grea, apăsătoare şi tristă. 


Bucov 20 octomvrie 1600 


Ceaţă! 

Ceaţă groasă de toamnă. O simte lipindu-i-se de ochi, 
de inimă. O simte plină de primejdii. Nu vede ce face 
Zamoyski. Gândeşte că până şi stihiile Ţării s-au întors 
împotriva lui. Că plăteşte nedrept, cum a plătit lon Vodă 
Cumplitul la Roşcani, când a venit ploaia aceea fugară şi i-a 
udat pulberea. Aude vag tropote care se sting în clipă. Un 
nechezat de cal, undeva spre Dealu Mare, ori tot atât de 
bine spre Glimea; ori spre Bucov. Nici măcar conducerea 
luptei la vedere nu i-a mai lăsat-o destinul. Dintr-odată se 
înspăimântă în el până acolo de unde începe părăsirea de 
sine. Nu mai judecă. Se afundă într-un haos de ceaţă 
umedă, bântuit de monştri fără nume. Se afundă în căinţă 

şi nu ştie pentru ce, căinţă. Se afundă în spaimele morii, 
iraționale şi animalice, îi vine să urle şi să-şi sfâşie straiele. 
Apoi îl podideşte ura. Împotriva a tot şi toate. Ura cumplită 
împotriva nedreptăţii care i se face lipsindu-l de vederea 
câmpului de luptă, împotriva lui Zamoyski. Impotriva lui 
leremia şi Sigismund şi Szekely, o ură limpede şi crudă, 
care-l furnică. Care-l mântuie de spaimele lui. Care-i ascute 
gândul şi simţurile. 

- Marcule! 

- Poruncă, doamne. 

- la o sută de săbii, roşii de ţară, goneşte până la Plopul, 
treci apa şi fi acolo ochii şi mintea mea. Zamoyski are să 
mă întoarcă pe-acolo. 

- Zbor! Nu uita Teleajenul, doamne! 

- Nu-l uit! 

Prinţul Marcu pleacă la galop. O umbră desprinzându- 
se din umbrele gărzii. Ceaţa cade deasă. Se cerne peste 
poiană. Se înfuiorează umedă pe după suliţele vânătorilor 
călări. Dintr-o dată valea din faţă se umple de pârâitul 
repede al puşcaşilor săcui ascunşi pe la rădăcinile arborilor. 
Ascultă împuşcăturile plecându-se pe coama lui Sultan. Este 
20 octomvrie 1600, ceasurile şase şi jumătate. Aude 
clopotul din Bucov bătând în dungă. Răpăitul de 
împuşcături încetează. Vede vag trunchiurile arborilor din 
faţă - acolo sunt tunurile lui, cele şapte tunuri care i-au mai 
rămas - şi tot acolo este temeiul pedestrimilor. Ceaţa se- 
ndeseşte. Trunchiurile arborilor se şterg. Abia îl mai vede 
pe căpitanul Caloian, aşezat la două lungimi de cal înapoia 
lui. Acum nu-l mai vede. Ceaţa îi linge coiful şi cuirasa, îl 
năpădeşte de jur împrejur încercând să-l înece. 

- Curvă, scrâşneşte. 

Închide ochii. Abia atunci i se limpezeşte privirea. 
Vede, acolo în el, tot ce face Zamoyski. Simte dintr-o dată 
că trebuie să facă ceva care să smulgă garda şi cele două 
steaguri de roşii din spaimele pe care însuşi le-a încercat. 
Spune tare, cu glasul lui dintotdeauna, bubuitor. 

- Leahul a pipăit tăria pădurii. Să vedeţi că nici într-o mică 
de ceas începe s-o bată cu foc. O să se întoarcă cu 
pedestrimile la scutul ghiulelelor. Care eşti la aripa stângă? 
Freamăt în rânduri. Intrebarea se scurge pe şiruri. O aude 
pierind în ceaţă, după cum aude răspunsul venind din ceaţă 
din ce în ce mai limpede. 

- Căpitanul Mârzea, cu tighecenii, doamne. 

- Să repeadă zece călăreţi în capul potecii de urcă pe 
Glimea, dincoace de Plopul. Când i-o vedea pe cazacii din 
iscoadă să-i lase, să li se ţină pe urme şi să repeadă olăcar 
la mine. 

- Şi dacă nu se văd cazaci, măria-ta? 

- Se văd, Otobăcule! Du-te acolo să fii tu olăcar. Abia 
pleacă hotnogul Otobâcu şi începe artileria lui Zamoyski. 
Aude chicotele celor din gardă. Şi vorbele parcă desprinse 
din neființă, pierind în neființă. 

- ÎI ghăci măria-sa pe leah! 

- Auzi-o! 

- Purceaua! 

- Păzea, vere! 

- Îi scarpină pe ăia... 

S-a desprins din neputinţa vederii. Ştie. Azi-noapte au 
fost căpeteniile la sfat de oaste. Le-a poruncit să 
urmărească partida de şah, pe care o va juca cu prinţul 
Marcu. S-o tălmăcească Radu Buzescu. l-a zis prinţului 
Mihai Vodă, şi sieşi şi-a zis Zamoyski. Prinţul şi-a rânduit 
figurinele pe hartă pe malul drept al Bucovului. El a mânuit 
negrele şi Radu Buzescu a tălmăcit mişcările cailor, ale 
pedestraşilor, ale regelui. Au înţeles cu toţii. 

- Ce-aveţi să-mi spuneţi, i-a întrebat. 

Radu Buzescu a pus un genunchi pe pâsla cortului. 

- Viaţa noastră este în mâinile tale. Porunceşte. 

Le-a poruncit. Să aleagă cel mai viteaz şi destoinic 
căpitan din trupul lor de oştire, care cunoaşte drumurile şi 
care, la porunca lui suflată pe bucium, numai pe bucium, să 
desprindă luptătorii din luptă şi să-i scoată la Ploieşti, astfel 

ca la miezul nopţii să ajungă acolo pedestrimile şi artileria. 
Călărimile ajunse mai din vreme să străjuiască tabăra. 
- Şi noi, a întrebat Theodosie Rudeanu. 
- Voi vă luaţi câte zece din cei mai credincioşi şi viteji 
slujnici şi veniţi acolo unde sunt eu. 

Au înţeles-o şi pe asta, pentru că au tăcut îndelung, 
apoi i-au sărutat stânga şi l-au rugat să-i sloboadă să-şi 
vadă de ale lor. A fost o noapte grea, muncită de gânduri, 
scăldată în sudori. Îşi trage poalele camelotului peste 
genunchii care-l înjunghie din ce în ce mai des pe vreme 
umedă. Din nou răpăitul des al archebuzelor şi 
muschetoanelor. Şi vag, ieşite parcă din fundul cenuşiu al 
zorilor, cele dintâi strigăte ale pedestrimilor încleştate în 
lupta cu sabia... 

„„. Păstrează în el toate zgomotele luptei din pădurea 
de dincolo de Bucovel. Exploziile dese, din ce în ce mai 
dese ale ghiulelelor. Zamoyski are artilerişti buni. Din 
vreme în vreme, aşa după cum înaintau pedestrimile, 
artileria leşească lungea tragerea. Când a venit olăcarul lui 
Marcu, ghiulelele lui Zamoyski începuseră să cadă în 
rovinele Bucovelului. Una s-a spart dincoace de râu, lângă 
un atelaj de-al lui Mantovano. lată că Zamoyski se ţine fidel 
de planul pe care el însuşi i l-a impus prin aşezarea oştilor. 
Sultan urcă la trap întins şleahul care merge la Plopul, spre 
care se îndreaptă călărimea lui Zamoyski. Simte dincolo de 
Bucovel şi ceaţă cei aproape zece mii de cazaci şi dragoni 
ai lui Laski, coborând de la Dosurile spre Plopul. Prinţul 
Marcu i-a văzut, ascuns în bunget, aproape să-i atingă cu 
vârful spadei. 

- Pe aici, măria-ta, şopteşte hotnogul Otobâcu. 

Uitase de hotnogul Otobâcu. Ceaţa se scurge palidă 
printre trunchiurile uriaşe ale fagilor de pe Glimea. 
Tighecenii lui Mârzea pe un fir de vale plin de scoruşi 
păsăreşti. Pe găvanul frunzelor roşietice stropi graşi şi 
fragezi de rouă. Hotnogul îl ia pe Sultan de frâie. Îl conduce 
în spatele unui fag dezrădăcinat, unde-l găseşte pe căpi- 

tanul Mârzea cu calul vârât sub rădăcini. Căpitanul îşi 
întoarce spre el obrazul cu trăsături tătărăşti. Işi duce mâna 
înzăuată la buze. li arată ceva dincolo de clina împădurită. 
Din ceaţă şi dintre fagi se iveşte căciula neagră a unui 
pământean. Apoi capul. Trunchiul. Capul calului. Calul 
întreg. Este lacom de chipul omului aceluia singuratic, 
răsărit din ceaţă ca o fantomă. Omul cercetează codrul. Se 
pleacă la dreapta, unde se vede o răritură pe care o ştie 
coborând spre Pleaşa. Face un semn. Şuieră cu îndemânare 
ca mierla. Se aud cai clefăind prin nămoale. Apoi se ivesc 
cuşmele căzăceşti cu fundul roşu, capetele cazacilor, 
arhalucele miţoase prinse pe umeri, suliţele şi sâneţele, 
totul ca într-o fantasmagorie de arbori uriaşi şi fuioare 
râncede de ceaţă... les mereu din ceţuri şi fundul codrilor 
şiruri dese de cazaci, conduse de acel om pământean de 
sângele căruia este dintr-odată lacom. «lată şi natura şi 
destinul puterii» îşi spune, muşcându-şi buzele. Crezuse 
într-o vreme că măreţia la care dusese Ţara şi întruchiparea 
din moartea veacurilor a Magnae Valachiei a stins urile 
mărunte, şi lăcomiile pentru putere, hărăzindu-i-o lui, ca pe 
o recunoaştere. A greşit. l-au spus-o de atâtea ori şi 
Theodosie şi Stoichiţa şi Mihalcea. Puterea se ţine cu 
puterea. El a vrut s-o ţină cu recunoştinţa, onoarea 
cavalerească şi iertarea. A greşit. Cazacii răsar mereu din 
fundul de codru. Coboară mereu spre Pleaşa, adică în 
spatele oştirii lui, în vreme ce bubuitul exploziilor se aude 
tot mai spre Bucov, semn că pedestrimile lui Zamoyski 
înaintează spre malul uduboaiei. 

- Taie-i în marginea Bucovelului, Mârzeo, şopteşte. Am eu 
grijă de capete. 

Mârzea îşi scoate calul de sub rădăcini. Trece în 
spatele clinei. Se pierde în codru. Se-ntoarce în şa. Garda, 
mai pe vale. Un steag de roşii. Atât. Il trage pe Sultan în 
gură. Armăsarul se lasă sanie spre înapoi. Hotnogul 
Otobâcu a înţeles. O ia la vale, pe o potecă de cerbi, care 
merge de-a costa curgând fir pe fir cu drumeagul de sus, pe 


119 Radu Theodoru 


care merg cazacii. Aude clinchetul armelor căzăceşti. Poate 
aud şi cazacii clinchetul armelor lor şi cred că sunt alţi 
cazaci, ori dragonii. Poteca de cerbi se-nfundă într-o 
prăvălitură care coboară pe o padină largă peste care ceața 
pluteşte jos, lăsând coroanele fagilor să se dezmierde 
înflăcărat în lumina dulce a soarelui de octomvrie. Este 
acolo o clină pe care-o urcă cazacii ieşind din ceaţă în 
lumina aceea dulce a soarelui, ca după o clipă să se 
cufunde din nou în ea şi să coboare pieptiş, pe o lăsătoare, 
în padină, unde intră în coloană de patru. În faţa coloanei, 
pământeanul care cercetează gura şleahului care vine de la 
Securi la Pleaşa. Sunt două sotnii care se adună acolo, la 
nici cincizeci de paşi de prăvălitură. Se-ntoarce-n şa. 
Hotnogul Otobâcu îi face semn c-o ia cu roşii pe urma 
cazacilor. Bun planul lui Otobâcu. Ştie că pentru un ceas se 
rupe de bătălia mare, dându-şi sie însuşi partea ce i se 
cuvine. Că sotniile acestea netăiate, pot cădea în spatele 
artileriei, nimicind-o şi semănând cea mai cumplită groază: 
aceea de a fi încercuit. II lasă pe Sultan să lunece la vale, 
pe sub fagi, până aproape de gura padinei. Aude şoaptele 
cazacilor.  Râgâitul unuia din urma  sotniei. Vede 
teşchereaua cu plumbi a altuia, o crupă neagră stropită cu 
mâl, un arc de şa veche, crăpat, apoi vede chipul 
pământeanului întors spre partea de unde vine el. Parc-ar fi 
biv treti vistiernic Gheorghe Mănescu ot Teleşti, fugit cu 
stăpânul său biv vel vistiernicul Dan ot Stelea ot Drăgoieşti. 
- Cine-i acolo, întreabă pământeanul... 

- Eu! răspunde leşeşte, punând pinten şi trăgându-şi 

sabia. Se năpusteşte asupra aceluia care-l priveşte holbat. 
- lo, câine! lo, mişelule! lo, scârnăvie! lo! 

Nu ştie cine este omul căruia îi înfige sabia în piept 
până la gardă. Nu ştie pe cine răstoarnă din şa, izbindu-l în 
pântece cu talpa piciorului. Cazacii se învălmăşesc. Nu pot 
să se desfăşoare. Tropăie pe loc, îşi cabrează caii, lapădă 
suliţele nefolositoare la învălmăşeală şi-şi trag săbiile cu 
strigăte voiniceşti. Hotnogul Otobâcu le cade în cârcă în 

clipa în care un esaul uriaş îi strigă ceva ucraineşte. Din 
codru iese garda la galop mic. Esaulul uriaş goneşte spre 
gura şleahului care se-nfundă spre Securi. Îi dă frâu lui 
Sultan, îl ajunge înainte de a intra sub codru. Omul îşi 
întoarce spre el obrazul asudat. 

- Glavitzkiii, urlă neomeneşte!... Glavitzkii, trădător 
mârşav! 

Glavitzki, fostul stegar biciuit la Alba-lulia pentru 
samavolniciile lui, dezertor din Ardeal, omul care cunoaşte 
vadurile Ţării şi călăuzul lui Zamoyski îşi opreşte calul, 
întorcându-l aproape în loc. Ridică sabia. Îi strigă: 

- Am sa te bat cu cnutul, câine de hospodar. Pe hoitul 
tău... 

Înainte de a putea face o mişcare îl izbeşte cu 
ascuţişul peste gură. Simte cum se sfarmă dinţii de lup ai 
fostului stegar. li vede groaza morţii năpădindu-i ochii. 
Aşteaptă clipa asta de la Săhăteni, de când l-a văzut 
călărind voiniceşte, plin de voioşie şi fără griji. Clipa asta 
când ştii că mori. Clipa răzbunării împlinite, fi taie braţul 
sub pumn. Glavitzki scapă sabia. Groaza îi schimonoseşte 
trăsăturile. 

- Mori, pentru păcatele tale, îi spune leşeşte. 

Îl izbeşte puternic de sus în jos, despicându-i ţeasta. ÎI 
întoarce pe Sultan. Simion îşi suflă fumul de la ţevile 
pistoalelor. Jos se zvârcolesc doi cazaci. Dinspre Pleaşa vine 
nebun Jivko Roşul. Strigă de departe: 

- Leşii la tunuri, măria-ta... Ajutor! 

Vede garda tăind cei din urmă cazaci nizovi. Toată 
padina s-a umplut de hoituri. De cai sparţi cu suliţele. De 
lumina strălucitoare a soarelui căzând învâlvorată prin 
coroanele ruginii ale fagilor uriași. 

... Galop. Inapoi la centrul dispozitivului, Jivko Roşul 
goneşte turbat înaintea coloanei gărzii şi steagului de roşii. 
Şleahul de la Pleaşa trece pe sub un gorun străvechi. Cai 
sub gorun. Câţiva fără călăreţi, pe care-i vede căţăraţi spre 
vârf, agăţaţi de crengi. Ceaţa s-a ridicat. Căpitanul Matei ot 

Brâncoveni în platoşă şi sub coif, tâşneşte dintre călăreţi. Îşi 
alătură calul de Sultan. 

- Îi răzbiră tighecenii pe cazaci la vad, strigă... Da trec alţii 
mai sus, la Nisipoasa. Ne-nconjoară, doamne. 

- Ţine-i în loc până mă-ntorc. 

Gâfâitul cailor. Tropotele bătute-n pământul gras de 
luncă. Lumina veselă. Spatele lui Jivko. Căpăţânile de turci 
mumifiate jucându-i la oblânc. Un colţ de luncă urcat pe-un 
dâmb. Nu mai poate opri coloana pornită în galop. Se 
prăbuşeşte cu ea în coasta unui regiment de archebuzieri 
regali care trecut dincolo de Bucovel, pe podişti, aleargă să 
cadă în spatele artileriei. II vede pe Baba Novac năvălind 
dinspre Bucov asupra altui regiment de archebuzieri, îl 
vede pe segnior Vicenzo Bombardier Mantovano călărind 
printre conductorii care înhamă atelajele la tunuri, vede o 
companie de săcui năvălind asupra dreptei leşeşti cu sabia 
la mână, se sprijină în scăriţe şi plecat mult pe stânga taie 
cel dintâi archebuzier regal, un biet om cu coiful cât un 
ceaun căzut pe ceafă, cu nasul mâncat de sfrenţie şi 
mundirul stropit de noroi. Il struneşte pe Sultan. lese din 
luptă. Se-ntoarce pe muncelul de unde l-a văzut ieri pe 
Zamoyski. II urmează stegarul, căpitanul Caloian şi garda, 
care după ce-a răsturnat compania din aripa dreaptă a 
regimentului împrăştiind-o, se adună la galop în spatele lui. 
Regimentele lui Zamoyski trec Bucovelul pe podişti. 
Coloanele de coifuri, ori de cuşme leşeşti ieşind din pădure 
în fugă pe toată linia luncii. Spre Bucov larma şarjelor date 
de husari şi călărimile lui leremia Moghilă, sprijinite în 
suliţele  călărimilor balcanice. Cât va mai ţine aripa 
dreaptă?... Un steag de pedestrime ardelenească atacă din 
coastă regimentul de archebuzieri risipit de Baba Novac cu 
garda lui. Mantovano goneşte în fruntea atelajelor spre 
spărtura făcută în cleştele regimentelor leşeşti. Din stânga 
se ivesc în marş-marş mehedinţenii lui Radu Buzescu, 
rotindu-şi ghioagele pe deasupra capetelor. Pătrund într-o 
companie de archebuzieri verzi, cuirasaţi, care nu are 

vreme să ia poziţia de luptă cu archebuza. Pichierii încearcă 
s-o apere. Prea târziu. Măciucaşii îşi încep lucrarea lor 
cumplită. | se desfundă urechile când aude pocnetele 
măciucilor. Nu are pedestrime. Nu mai are călărime. 
Zamoyski l-a înţepenit aici, legându-l de malul Bucovelului, 
ca de mormânt. Vine Radu Buzescu cu zece măciucaşi. Vine 
Theodosie Rudeanu cu zece lăncieri. Vine Radu Şerban. 
Cuscrul. Vin cu toţii, nechemaţi de bucium. Trec tăcuţi de-a 
dreapta şi stânga. Pajii, scutierii, oamenii lor de arme intră 
în coloană în spatele gărzii. Sunt toţi ai lui aici. Toţi cei cu 
care a plecat să cucerească sfârşitul veacului al 
şaisprezecelea şi începutul veacului al şaptesprezecelea al 
Magnaei Valachiaee. Au simţit că se apropie ceasul lor şi al 
lui şi iată-i, sunt aici, nechemaţi, împietriţi în şei, privind de 
sub coifuri viarmătul nebun al câmpului de luptă. Atelajele 
lui Mantovano năvălesc în galop peste o formaţie de 
muschetari leşi ieşiţi dintr-o viroagă. Ofiţerul este izbit în 
piept de oiştea celei dintâi harabale cu praf de puşcă. 
Ceilalţi sunt prinşi sub roţile tunurilor. Regimentele leşeşti 
alcătuiesc o gură de cleşte lată de o mie de paşi, gură în 
care hotnogii lui de pedestrime îşi conduc luptătorii în 
formaţia cuneus. Totul se vede de aici ca pe câmpul de 
instrucţie. Regimentele leşeşti îngroşând din ce în ce gura 
cleştelui, neputând să tragă foc, luptând la sabie şi 
pedestrimea lui dând înapoi chibzuit, prin luptă. Salvă trasă 
de rândul al doilea, de la zece paşi. Asalt. Trecerea rândului 
întâi şi doi printre puşcaşii rândului trei care aşteaptă cu 
fitilurile aprinse.  Salvă. larăşi asalt. larăşi trecerea 
rândurilor din faţă, printre rândurile gata de tragere. Şi din 
nou asalt. Şi iarăşi asalt. Şi morţii căzând greu, un săcui 
rămas în patru labe între leşi şi ai lui, ridicându-se anevoie, 
plin de sânge pe obraz, trei archebuzieri leşi sărind să-l taie 
cu săbiile nimerind în lăncile unor pichieri săcui, ridicaţi pe 
lance de câte patru cinci săcui care se opintesc pe cozile de 
lemn, urlete, trosnetul unui pistol, săcuiul rănit prăbuşindu- 
se cu fruntea într-o băltoacă, asalt, învălmăşeală, fumul 

salvelor plutind gros deasupra luptătorilor, pelerina lui Baba 
Novac fluturând sângerie în capătul luncii spre Bucov. 
Clefăitul miilor de tălpi ostăşeşti căutând pământul. 
Flăcările albăstrii ale împuşcăturilor. Şi timpul. larăşi timpul 
umblând pe căile lui neştiute. Soarta bătăliei de pe Bucov i- 
a fost cunoscută înainte de a începe. 

- Olăcaaar! 

- Ce-i, Ozunule de la Rotunda? 

- Măria sa Marcu luptă alături de căpitanul Mârzea la 

Nisipoasa. 

- Intr-o mică de ceas îl răpun dragonii. 

- Olăcaaar! 

Olăcari de la Baba Novac. Jivko Roşul. Matei ot 
Brâncoveni. Matei ot Brâncoveni aşteaptă buciumul. De la 
Petru şi Havrilo şi Nicolae-Pătraşcu, cum a putut să-l uite pe 
preaiubitul lui fiu care se bate pe aripa dreaptă între Baba 
Novac şi păhărniceii lui Radu Şerban şi aşteaptă 
buciumul?!... De la Gyrerâfi lanoş, hotnogul de săcui 
pedeştri. Olăcaaar. Cazacii şi dragonii îi întorc aripa stângă 
de la Nisipoasa. Sunt aproape zece mii, împotriva a cinci 
sute de călăreţi tigheceni şi a prinţului Marcu... Olăcaaar... 
Husarii şi călărimile lui leremia Moghilă ocolesc Bucovul pe 
la Pantazi. Pot tăia Drumul de sub munte la Ploieşti. Glasul 
uscat al lui Radu Buzescu: 

- Zamoyski, măria-ta! 

Incearcă să-şi smulgă privirea din viarmătul sângeros 
al luptei. Nu poate. Trece pe sub muncel un pâlc de săcui 
pedeştri şi cineva îi strigă: 

- Mântuieşte-ne, craiule! 

Vede ochii unuia, aproape bătrân. Pare mai mult 
martolog decât săcui. Se uită la el cu o privire speriată, de 
copil. Işi scoate cuşma şi se închină repede de trei ori. Apoi 
izbucnesc chemările lor. Strigă în cor numele lui. Îl cheamă 
pe nume cu adâncă şi deznădăjduită temere. 

- Simioane, barda! 

Când simte luciul cozii în palmă, ridică privirea din 
viarmătul de trupuri încleştate în luptă. Pe o sprânceană de 
pripor, aproape de codrul de dincolo, la nici opt sute de 
paşi, Zamoyski. Singur, în faţa gărzii. Nici Sigismund. Nici 
leremia. Nici Simion Moghilă. Ridică barda. Semnalul pentru 
buciumaşi. Când izbucnesc buciumele, tânga lor aspră şi 
prelungă ieşită parcă din măruntaiele codrilor şi-ale luncilor 
şi-ale pământului, îl cutremură. Are revelaţia adevărului. Se 
tânguie ţara. Atât i-a mai dat ţara. Câţiva buciumaşi. 
Câteva steaguri de călărime. Câţiva vel boieri credincioşi. 
Este lacom până la durere de cerul ei luminos şi pur. De 
codrii în zale de aramă. De mireasma ameţitoare de lunci şi 
pometuri, de pământ mustind a seve, de dulcea somnie a 
vinului în butii, de povarnă şi de poame puse la uscat... Nu-l 
vede pe Zamoyski salutându-l cu spada. Aude doar 
freamătul de bucurie şi nădejde al pedestrimilor lui. Ce 
sacră prostie la polcovnicul leah călare pe un roib livonez, 
care îşi aduce regimentul de muschetari pieziş pe locul 
gărzii, încercând să taie şleahul Bucovului. Ce sacră prostie 
şi ce neghioabă trufie, acum când el se agaţă cu toată 
disperarea de ziua de octomvrie plină de miresmele 
pustiitoare ale Ţării. Se prăbuşeşte asupra companiei de 
pichieri. Radu Buzescu goneşte în stânga. Radu Şerban în 
dreapta. Theodosie Rudeanu îi apără spatele, împreună cu 
Simion. larăşi aude aerul despicat de tăişul bărzii, 
tânguindu-se. Il înnebuneşte până la secătuire gândul că 
ăştia îl smulg din rovinele Bucovului. Se aşază în şa. Sultan 
îşi potriveşte galopul. Câţiva zeci de paşi de tăpşan. 
Şleahul. Pichierii făcând front din fugă. Comenzi. Chipul 
unuia bălan, tânăr, cu gura căscată sub coif şi un fir de 
scuipat curgându-i pe bărbie. Nebunia secătuitoare a luptei. 
Bucuria sângeroasă a măcelului. Trece prin compania de 
pichieri despicând coifuri şi umeri şi spinări. Garda vântură 
companiile de archebuzieri. larăşi strigătele pedestrimilor 
lui. II cheamă pe nume. Il binecuvântează şi-l slăvesc în 
toate limbile Răsăritului. Luptă. Cu un ochi cuprinzând 

câmpul de luptă. Cu altul aţintindu-şi victima, mereu alta. 
Un ofiţer care-l ţinteşte cu amândouă pistoalele, pe care-l 
descăpăţânează şi-l trânteşte din şa, lovindu-l cu coada 
bărzii în piept. Un stegar care fuge cu steagul regimentului, 
căruia îi lasă barda în creştetul morionului. 

Acela se agaţă de hampă. Radu Buzescu îl ucide cu 
sabia... Smulge steagul albastru, pe care este brodat un leu 
şi i-l trece lui Simion. Garda despresoară flancul stâng al 
pedestrimii care se retrage în fugă pe şleahul Bucovului. 

- La şarjeee! urlă cumplit şi se repede spre vârful cuneus- 
ului, acolo unde lăncierii polonezi sunt încleştaţi la luptă cu 
lăncierii lui. Nebunia  atotstăpânitoare a forţei lui 
dezlănţuite. A poftei de sânge. A poftei de răzbunare. 
Pentru tot ce ucide Zamoyski. Pentru tot ce i-a ucis 
Zamoyski. Îl bântuie gândul nebun să treacă Bucovelul, să 
răstoarne tot ce-ntâlneşte în cale şi să-l atace pe Zamoyski, 
aşa cum l-a atacat pe Sinan paşa, în mijlocul urdiei, la 
Călugăreni. Sultan ia în piept doi toboşari leşi. Muşcă un 
sergent cu lentă roşie, pe care-l ucide Radu Şerban, cuscrul. 

El îl ucide pe stegar. Îi smulge steagul. Î-l trece lui Simion. 

- Pricepui, măria-ta, urlă Radu Buzescu. 

Toţi au priceput. Şarja nebună sparge încleştarea 
pedestrimilor. Săcuii se retrag in pas viu, acoperiţi de 
gardă. Dinspre Bucov năvăleşte Baba Novac cu garda lui... 
Regimentele polone se frâng. O companie cu drapel aleargă 
spre Bucov. Se aud porunci. Compania se alinie pentru 
tragere, cu frontul către altă companie care fuge spre 
luncă. Baba Novac o şarjează din flanc. Archebuzierii îşi 
aruncă armele. Câţiva trag în cei care fug. Invălmăşeală. 
Strigăte de moarte. Săbii fulgerând scurt. lIcnetele 
luptătorilor. Este un gol de spaimă în jurul lui. Hoituri. Răniţi 
care se târăsc. Alţii care mănâncă pământ. Alţii care sorb 
apa din urmele tăiate în luncă. Atacul regimentelor leşeşti 
la centru a fost rupt. Pentru câtă vreme?! Detunături. Rare. 
Plumbi răzleţi trecându-i peste coif. Altele. Mai dese. Altele. 
În salvă. Dincolo de Bucovel fumul des, ca o linie, al altor 

regimente care trag în călăreţii lui. Deocamdată prea sus. 
Pedestrimea săcuiască şi balcanică se retrage cu steagurile 
în vânt. În răpăitul tobelor. Un arici de oţel. Pichierii îşi ţin 
lăncile plecate, îmbrăcând flancurile. Una din companii 
cântă. Nu aude cuvintele. Il înfioară glasurile dogite, 
cumplite şi uscate ale luptătorilor. Disperarea din acele 
glasuri. Bucuria de a fi ieşit din luptă. Şi altceva, mai adânc, 
un triumf al bărbăţiei, nădejdi omeneşti, nădejdi pe care el 
le pierde ca după o clipă să le regăsească arzându-i 
sufletul, să le piardă şi regăsească de mii de ori şi... 
- Măria-ta! Leşii! 

Un regiment cu ledunci albe iese din pădure în linie 
de companii. Archebuzierii înfig furcheţii în pământul 
moale. l-au ieşit pe mâna stângă, între gardă şi călărimile 
lui Matei ot Brincoveni. Îl smuceşte pe Sultan. Nu se uită 
dacă-l urmează cineva. Aude sforăitul greu al armăsarului. 
Aude clefăitul ropotitor al copitelor. Îi intră o musculiţă în 
ochiul drept. Coama lui Sultan flutură. l-a ieşit spumă la 
rădăcina coamei. Archebuzierii au arme vechi, cu fitil. Cel 
dintre urechile lui Sultan nu nimereşte tigăiţa. Tremură tot. 
E şleampăd, scapă furchetul şi când năvăleşte deasupra lui 
(nu-l loveşte cu barda din milă) se aruncă la pământ 
strigând: Marija! Au ajuns cu toţii. Trec prin regiment într-o 
vâlvoare de săbii, măciuci şi buzdugane. Intră în luncă, la 
adăpost. Radu Buzescu în stânga. Radu Şerban în dreapta. 
Trap. Trap domol să-şi tragă caii sufletul. Il bate pe Sultan 
pe gâtul înspumat. Are gust de coclit în gură. Buzele 
uscate. O durere surdă în el tot. O leşiuială amară. O 
osteneală de moarte. Un tăpşan. Trei roşii de ţară de 
veghe. Steagul lui Matei ot Brâncoveni. Dinspre Pleaşa 
strigăte de luptă. Nechezat sălbatic de cai. 

- Ne înconjoară, doamne, spune Radu Buzescu. 

Are mantia făcută ferfeniţă. Cizma stângă despicată. 
E stropit de sânge. Crunt şi parcă de păcură... Şi el este 
stropit de sânge. Şi Radu Şerban. Şi Theodosie Rudeanu. 

Garda se încolonează din trap mic. Vin din luncă scutierii, 
pajii, oamenii de arme. 

- Unde este Baba Novac, întreabă şi simte spaima de a-l fi 
pierdut, îngheţându-i braţul stâng, cel ostenit de greutatea 
bărzii. Îl doare sâcâitor rana din pântec, veche şi osul 
piciorului frânt când s-a luptat cu zimbrul pentru viaţa 
Velicăi... Dumnezeule ce nebunie! 

- Baba Novac s-a întors spre Bucov, măria ta. 

- Parcă văzui călărime moldovenească ieşind din luncă. 

- Şi eu! 

- Trecură husarii când ne băteam noi cu archebuzierii, 
măria ta. 

Un roşu de ţară ţâşnit din bunget. 

- Tighecenii, doamne. 

Ropot de copite din ce în ce mai aproape. Marcu. 
Mârzea. Tighecenii ieşind nebuni dintre arini. Marcu face 
semn cu sabia înroşită de sânge. Işi smuceşte armăsarul 
arab şi urmat de toată coloana o tuleşte pe dreapta, pe o 
ruptură făcută de căruţe să iasă în şleahul de la Pleaşa. 
Abia se scurg cei din urmă tigheceni şi-n ropotul greu al 
cailor livonezi uriaşi, ies din luncă pâlcuri de dragoni verzi. Îl 
văd? Nu ştie. Ori îl văd prea târziu, când se-ncolonează 
arătându-i flancul. Câteva sute... Goanaaa!... 

- Moarteee, strigă sălbatic. 

Un polcovnic cu pene de struţ la coif îl arată cu 
paloşul. Dragonii îşi întorc caii. Prea târziu. Un vârf de paloş 
venindu-i albăstriu spre beregată. Îl loveşte cu latul bărzii. 
Răsuceşte coada. Simte tăişul de sus intrând în obrazul 
dragonului. Se ridică în scări. Îl vede pe prinţul Marcu 
venind în marş-marş şi despicându-l cu sabia pe polcovnicul 
care-şi roteşte calul pe loc neştiind ce să facă. Tighecenii 
scot strigătul lor aspru de luptă: «- Moldovaaa!» 

Luptă cu doi dragoni. Cu barda şi sabia. Un foc de 
pistol. Ştie. Dragonul din dreapta scapă paloşul. Se 
răstoarnă pe spate. A tras Simion. Măcel. Loc slobod în jur. 

Trece garda, iese din luptă. A ieşit Marcu. les Radu Buzescu 
şi Theodosie Rudeanu. 

- Cazacii urcă pe Glimea, unchiule. 

- Şi dragonii? 

- Abia acuma trec vadul. Pe ăştia din cercetare, i-am 
ademenit noi. 

Nechezatul cailor răniţi. Strigătele nebune ale 
luptătorilor. larăşi hoituri şi răniţi. Doi dragoni târându-se pe 
sub picioarele cailor. Un vânător domnesc răsturnat pe 
spate, cu un paloş înfipt în piept. O trâmbă de lumină aurie, 
dulce, îi cade pe fruntea galbenă, stropită cu sânge. Intr-o 
străfulgerare vede tot locul bătăliei. Cazacii şi dragonii 
trecuţi peste Bucovel îi înconjoară aripa stângă şi-i pot 
cădea în spate, tăindu-i retragerea spre Ploieşti. leremia 
Mogbilă i-a rupt aripa dreaptă. Impreună cu husarii taie 
Bucovul. Pedestrimile şi artileria lui trecute de Bucov se duc 
spre Ploieşti. Călărimile de la aripi se retrag dincolo de 
cercul de fier care se închide în jurul curtenilor. 

- Unde este căpitanul Matei ot Brâncoveni? 

- Veghează şleahul de la Pleaşa, măria ta. Să nu ne apuce 
cazacii pe la spate. 

Şi timpul. Încremenit peste moartea dragonilor lui 
Laski, pieriţi aici, pe malul Bucovelului. Durerea năpraznică 
a luptei pe care o ştia pierdută şi pe care-o pierde, 
nemairămânându-i din Ţară decât drumul de aici la 
Târgovişte. Şi pe urmă? Când şi cum fi-va acel «pe urmă». 
Şi de ce să mai fie acel «pe urmă»? 

- Măria ta, ne prind la mijloc, ca pe... 

- Ca pe lei, Rudene... Ce se aude? 

- Cornul lui Matei, doamne. 

- Arătaţi-vă virtutea, binecredincioşilor mei şi credeţi în 
mine... Sună ruperea luptei cu dragonii. Nu-i fugăriţi pe cei 
scăpaţi. 

Cornii. larăşi cornii. Călăreţii lui venind din lunci, unii 
fără coifuri, alţii cu platoşele sărite din legături, cu scuturile 
sparte, cu caii şchiopătând. Un vânător domnesc trage 

după el trei cai de Livonia. Îi mângâie cu sudălmi aprige. 
Altul şi-a agăţat la oblânc câteva coifuri de dragoni. Când a 
avut vreme? Altul aduce un fanion roşu de escadron. 
Chemările hotnogilor. Garda şi roşii se încolonează. Pe 
ruptura dinspre Pleaşa vine la trap steagul căpitanului 
Matei ot Brâncoveni. 

- Cât e ceasul, vere Radule, întreabă şi nu ştie de ce. 

- Peste două, măria ta. 

- Mai curând trei. 

- A trecut soarele spre Ploieşti. ` 

Îşi freacă încheietura mâinii stângi. l-a amorțit. Îşi 
trece barda în dreapta. Îşi întinde şi strânge degetele 
chircite ale stângii. Mănuşa de zale, lovită de vreo sabie, îi 
zgârie dosul palmei. 

- Cazacii, căpitane Matei? 
- Îi încurcă prin codrii câţiva oşteni din partea locului, 
doamne. 
- Când crezi că ajung aici? 
- Într-un ceas. 
- Slavă Domnului... O veşnicie. 

Îşi face trei cruci solemne. Este între ai lui. Zamoyski 
trebuie s-o ştie. Trebuie să ştie că nu-i poate fugări oştirea 
pe care şi-a retras-o de pe câmpul de luptă cu steagurile în 
vânt şi-n răpăitul tobelor. Că învingător la Bucov prin 
număr, rămâne supus voinţei lui Mihai-Vodă, care-i va dicta 
drumul, mişcarea oştilor, hotărârile milităreşti şi politiceşti. 
Tot ce vrea acum este să-şi salveze oştirea pedestră care 
se retrage. Să pună între ea şi Zamoyski câteva leghe de 
drum şi măcar o noapte de linişte. Escadroanele de roşii se 
încolonează în spatele gărzii. Câteva sute de săbii dintre 
pământeni. Cercul s-a închis lăsându-l la credinţa oamenilor 
Ţării, pe care atâta i-a urgisit. Ceilalţi, străinii, pe care i-a 
umplut de bani şi onoruri, s-au tras la adăpost, lăsându-l să- 
şi plătească singur datoriile de războinic. Stă în şa, parcă 
amorţit. Simte cum se împuţinează lumina. Cum se stinge 
foşnind trist lumina zilei de 20 octomvrie 1600. Cum ră- 

mâne cu remuşcările şi patimile şi singurătăţile lui. Un glas 
de undeva, dintre roşii: 

- Ce caută leşii ăştia aici, domnia ta, că mi-e lehamite de- 
atâta urgie! 

Ciuleşte urechea. Vorbesc între ei, cu glasuri scăzute, 
cuviincioase. Atunci îl cuprinde nebunia. Nebunia lucidă, 
ageră, nebunia clocotitoare a clipei. 

- Ce facem, măria ta? 

Theodosie. Neliniştitul de soartă, Theodosie. 

- Luptăm, Theodosie. 

- Luptăm, doamne, oftează vel logofătul. 

Ştie că Theodosie Rudeanu se gândeşte la soarta 
tristă a vel logofeţiei lui, zdrenţuită de copitele care-l aduc 
spre scaunul domnesc al Târgoviştei pe Simion Moghilă. 

- Niciodată n-a suit în scaun domn nevrut de voi, 
Theodosie... Nu ofta după logofeţie şi nici după moşii... 

Theodosie Rudeanu se acreşte. Dă din umeri a 
lehamite. El îl mângâie pe Sultan pe gât. Îi lasă frâu. 
Călăreşte în faţa coloanei, mereu cu Radu Buzescu în 
stânga şi Radu Şerban în dreapta, cu prinţul Marcu păzindu- 
i spatele împreună cu Theodosie Rudeanu care-şi lasă 
nazalul şi spune tare că dacă dă ochii cu boier Dan îi scoate 
inima din piept cu jungherul şi i-o mănâncă acolo, de faţă 
cu oştile. 

Călăuzeşte coloana prin limba de pădure care 
desparte lunca de poala dealului. Trece printr-o livadă 
veche de nuci bătrâni, fără să audă ropot de copite. lese în 
spatele muncelului unde-a stat azi dimineaţă cu garda şi 
curtea. 

- Cuscre, Radule, pe dreapta cu un steag. Vere Radule, pe 
stânga. Prinţe, urmează-mă cu garda. Nu ieşiţi decât atunci 
când mă-nconjoară leşii. 

- Nu te avânta, doamne. 

- Nu te pripi, nădejdea noastră. 

Dintr-o dată îl năpădesc cu toţii. Sunt la poalele 
muncelului, sub făgetul des şi-nvâlvorat, descalecă şi-l 

năpădesc, apucându-i mâinile amândouă, mâinile lui 
înzăoate, poalele pelerinei domneşti stropite de sânge, 
frâiele şi trăgătorile scărilor. Îl binecuvântă, îl blestemă pe 
Zamoyski, jură răzbunare cu lacrimi în ochi, Theodosie se 
bate cu garda săbiei în platoşă, apoi se aud trâmbiţele 
leşeşti sunând încetarea focului şi intrarea în rânduri. 

- In şa, porunceşte cu glasul aburit... In şa, scumpilor mei! 

Aşteaptă până când vel paharnicul îşi strecoară 
călăreţii într-o rovină care iese în şleah la câteva sute de 
paşi spre Bucov. Până când Radu Buzescu se pierde sub 
fagi pe stânga, într-o tăietură. 

Urcă muncelul la trap mic, avându-l pe Marcu în 
stânga şi pe Matei ot Brâncoveni în dreapta. lese din 
negurişul albăstriu al fundului de vale, în lumina sângerie 
care scaldă tăpşanul din gheba muncelului, coamele 
codrilor şi care învâlvorează coastele Glimei şi ale Dealului 
Mare. lată-l. Nemişcat. In cuirasa pe care se frânge lumina. 
Zamoyski. Îl ameninţă cu barda. Vede regimentele de 
archebuzieri şi muschetari şi lănceri adunându-se jos, în 
umbrele dese ale înserării. Cineva de-acolo l-a văzut. Un 
cornist sună alarma. 

Forfotă. Strigătele şi poruncile ofiţerilor. Acum 1 Ridică 
barda. Răcneşte: 
- ISuuus! 

Sultan se prăvăleşte în golul albăstrui plin de 

răcnetele pedestrimilor leşeşti: 
- Michal! 

Regimentele se pregătesc de tabără şi Te-Deum 
laudamus. Vede un iezuit călare pe un cal bălan fugind spre 
Bucov. Cade asupra unei companii care-şi făcuse armele 
piramidă. Garda o calcă în copite. Luptă. Luptă din galop 
mic. Goneşte o companie peste coloana unui regiment care 
vine de undeva, din luncă, în pas viu. Garda nu se mai 
avântă. Matei ot Brâncoveni se-nalţă mereu în şa, privind în 
susul şleahului. Trei polcovnici pedestruiţi strigă şi îşi 
vântură paloşele, chemându-şi oamenii până atunci aşezaţi 

pe jos. Recunoaşte regimentul cu leduncă albă asupra 
căruia năvăleşte din luncă Radu Buzescu. Trâmbiţe speriate 
spre Bucov. Vede trâmba paharnicului tâşnind asupra unui 
steag de husari care atunci încalecă. Îşi cumpăneşte barda. 
Cei trei colonei vin spre el în fugă. Ameninţă cu paloşele. 
Unul gras, cu guşi de hârciog îl probozeşte făcându-l 
porumbel jumulit. Râde. Omului îi curg sudorile pe obrajii 
bucălaţi, are ochi albaştri şi şontâcăie caraghios. Când pune 
pinten să le iasă în întâmpinare, prinţul Marcu îi apucă 
dârlogii. Căpitanul Matei ot Brâncoveni îi taie calea. Radu 
Buzescu vine la galop, călcându-l sub copite pe polcovnicul 
bucălat, căruia îi sare coiful din cap înfigându-se cu panaşul 
într-o baltă. 
- Dragonii, urlă Radu Buzescu. 

Pe şleahul de la Pleaşa la Bucov vin la galop 
regimentele de dragoni. O linie de cuirase şi coifuri, de cai 
uriaşi şi săbii. 

- Cazacii, măria ta! 

Pe tăpşanul de unde-a coborât acum câteva clipe, cu 
armele scânteind în lumina sângerie, cazacii. Garda intră în 
coloană. Ridică barda din nou. Au înţeles cu toţii. Este un 
loc gol între husarii măcelăriți de Radu Şerban şi dragoni. 
Goana. Goana nebună în ropotul turbat al copitelor. Se- 
negurează. Vede o cuirasă. O leduncă din fir. Un braţ 
înarmat. Simte lovitura cumplită a curţii răsturnând 
escadronul care-i iese în faţă. Se aud strigăte de moarte. Il 
vede pe vel paharnicul Radu Şerban alipindu-şi călăreţii de 
cei ai gărzii... Săbii fulgerate scurt. Nechezat de cai. Apoi 
codrul. Cineva strigă călăuzii. Altcineva îşi strigă oştenii. 

- Viu! 

- Scăpai! 

- Hăcuit la mâna dreaptă. 

- Viu! 

- Viu! 

- Gheorghe a lu'Buzea, n-auzi? 

- Căzu, domnia ta, c-o lance în pântece... Nu-l mai striga! 

- Îi tulburi liniştea, Otobâcule!... Lasă-l! 

Şi noaptea de toamnă, sleită. Şi codrul înalt şi negru 
şi lacom care-l înghite şi stelele abia ghicite prin 
frunzeturile rărite şi tropotele şi de foarte departe 
trâmbiţele lui Zamoyski vestind victoria şi gustul cumplit al 
înfrângerii şi deznădejdile care se preling din noapte în el, 
secătuindu-l. 

Niciodată. 

Ce straniu şi cumplit cuvânt. 

- Niciodată, Mihai, stăpâne şi doamne. Niciodată, soţul 
meu drag... Niciodată, sărmanule şi  prigonitule. 
Niciodată!... Niciodată! 

Casele domneşti de la Ploieşti. Odăile goale. Lumânări 
speriate, abia fâlfâindu-şi lumina. Stanca agăţată de el. 
Grea. Florica rugându-se în genunchi. Nicolae-Pătraşcu livid, 
cu ochii pierduţi. Stanca plânge răzbit. El nu şi-a scos încă 
cuirasa. Se aud tropote. Se aude scârţâitul unei osii. Vasile 
Ţâru strigă la cineva să nu lase cufărul cu tacâmurile jos, 
că-l beleşte şi-l spânzură de fudulii. Prin ocheţii înguşti se 
văd faclele şi masalalele purtate de slugi şi gărzi. Casele 
domneşti sunt pline de tropotele gărzilor care împing 
cuferele grele pe duşumelele ceruite. Aude şi vede totul. 
Ştie că se desparte de Stanca şi copii. Stanca. Dumnezeule 
cât a nedreptăţit-o. De-o viaţă o nedreptăţeşte. A smuls-o 
din tihna moşiilor. Din Bucureşti. Din Târgovişte. A târât-o 
cu el prin tabere ostăşeşti. A surghiunit-o la Făgăraş. l-a 
smuls copiii să-i însoare înainte de vreme. A crucificat-o în 
numele veşniciei faptelor lui şi-acum Stanca bâlbâie mereu: 
niciodată, se agaţă de gâtul lui şi plânge răzbit, ucigându-l. 
Ochii ei blânzi, ori aprigi, cu spaima morţii în ei. Cu 
prevestirea morţii în ei. O sărută pe ochi. Simte gustul sărat 
al lacrimilor. O roagă să-l ierte pentru tiraniile lui. O roagă 
să-i păstreze cinstea, acolo între duşmani. Să fie tare şi 
mândră şi doamnă în surghiun, aşa cum a fost doamnă în 
scaunul Ţării. li mângâie tâmplele. Căinţa îl sugrumă. Abia a 
descălecat venind de la Bucov, cu sufletul mort, cu trupul 

zobit, abia a venit şi iată-l trimeţându-i pe ei, cei scumpi 
inimii lui, trimeţându-i la Basta, ostateci. Se sperie de el 
însuşi. De tăria neomenească a cugetului care este în stare 
să jertfească tot ce aparţine acestui Mihai om, pentru a 
înfăptui politica lui Mihai domn. O mângâie duios pe Stanca. 
Închide ochii. Revede cetăţuia ei de la Plăviceanca, de 
Florii, când era ea văduvă şi el bănişor de Mehedinţi. Cum 
ieşea în pridvor înaltă şi legată, cum se-nfiora el când îi 
vedea pieptul jucându-i sub iie şi cântau mierlele şi ţistuiau 
prigoriile, mirosea a Olt şi a sălcii înflorite, iar tâţele ei 
miroseau a busuioc. O sărută pe frunte. l-a scris lui Mihai 
Szekely să-i apere onoarea prin Stanca şi copii. De fapt 
acestui căpitan îi trimete ostateci. Călăreţii rămaşi să 
iscodească la Bucov vin din mică în mică de ceas. Zamoyski 
leagă tabără de care, semn că are de gând să-şi strângă şi 
îngroape morţii. Paşi uşori care-l fac să tresară. Stanca se 
desprinde. Îşi şterge lacrimile. Zâmbeşte. În pragul uşii larg 
deschise, Tudora, Mama. Îmbrăcată de drum, într-o rochie 
neagră de Bratislava, cu o caţaveică pe umeri, cu giolgi 
negru de văduvă. Işi ţine mâinile împreunate şi-l priveşte cu 
acea stranie şi duioasă mirare de care totdeauna s-a temut. 
Se duce la ea. Îngenunche greoi. Îl dor rănile. Îşi simte 
mijlocul frânt de statul călare. De violenţa luptei. li ia 
mâinile. | le sărută. Îşi îngroapă obrazul în palmele mirosind 
parcă a cozonaci şi stafide. Simte cum mama îşi desprinde 
mâinile. Cum i le pune pe creştet. Aude şoapta dulce a 
buzelor ei, binecuvântându-l. Apoi glasul tăios al Stanchii: 

- Simioane, ligheanul cu apă caldă pentru măria-sa! 
Oano! Prosoapele. Nicolae şi tu Florico, gătiţi-vă dincolo. Ce 
zice cuscrul Radu, ne-o dă pe llinca, ori ba? Lemne Ană, 
lemne! Vezi să nu loveşti zidul... 

Cu câtă lacomă gelozie îi scoate Stanca platoşa, de 
faţă cu vel boierii care povestesc toţi odată lupta de la 
Bucov. Îi scoate coantăşul scorţoşat de sudoarea uscată în 
cusături. Cămaşa jegoşată. Focul din vatră ridică flăcări 
vesele, Simion a adus ligheanul mare de aramă. Mama 

scutură o cămaşă curată, scoasă din cine ştie ce ladă. 
Cămaşă din olandă, cu guler întors, tighelit, mirosind a 
curat şi-a levănţică şi-a săpunariţă. Se lasă îmbăiat de 
Stanca, care-i toarnă apa fierbinte pe spate, care-şi plimbă 
palmele pe umerii lui, căutându-le forma. Care-i mângâie 
muşchii zdrobiţi ai braţelor, fără să se sfiască de vel boieri. 
Săpunul de Veneţia face clăbuci, intrându-i în ochi. Stanca 
râde, auzindu-l fornăind. Stă cu capul deasupra ligheanului, 
îl toropeşte apa caldă, îl destramă lăcomia mâinilor Stanchii 
şi cuvântul acela cumplit rostit de ea: «- Niciodată!» 

- Sunt gata chervanele domniilor voastre? întreabă şi 
înghite apă cu săpun parfumat. Dă porunci. Chervanele 
boiereşti să plece spre Târgovişte mâine în zori. Fiecare 
boier cu slujnicii lui să treacă la chervanul său. În faţă să 
meargă călărimea lui Baba Novac. Pe aripi să meargă 
pedestrimea. 

- Şi tunurile, măria-ta? 

- Ah, segnior Mantovano. Tunurile i le dai măriei sale 
doamnei, să le ducă lui Basta. 

- Şi eu? Ce fac eu fără tunuri, doamne? 

Işi scoate capul din lighean, după ce Stanca îi toarnă 
apă rece pe ceafă şi-l înfăşoară în cearşaful aspru de in. Se 
lasă buşumat de Stanca. Se lasă îmbrăcat de mama. «Parc- 
aş fi mort» îşi spune şi se-nfioară. O spaimă rece şi urâtă îl 
gâtuie. 

- Vom turna altele, la vremea potrivită segnior 
Mantovano! 

- Până atunci să mă consider concediat, ilustrissime? 
- Dimpotrivă. Al curţii mele, până la capăt. 

Segnior Vicenzo Bombardier Mantovano face trei 
reverenţe adânci... El se gândeşte că acest artilerist şi 
inginer pyrotehnic, prieten cu Galilei şi Campanella se simte 
mai în siguranţă aici, înconjurat de oştiri duşmane, decât în 
cetatea natală. Stanca a adus lucrurile la ordinea lor 
firească. Pe el însuşi l-a adus la firesc. Parcă a uitat că 
Zamoyski se află la un ceas de trap domol. A stins în el 

ecourile tragice ale luptei. Îşi încheie nasturii de argint ai 
coantăşului pe care i-l ţine mama. 

- Să-l lăsăm pe măria-sa, singur cu doamna, spune 
Theodosie Rudeanu şi îngenunche în faţa Stanchii... lartă- 
mă, măria-ta, dacă ţi-am greşit vreodată... Te-am slujit cu 
bărbătească credinţă... Noi toţi aceştia, vom veghea asupra 
măriei tale şi coconilor domneşti, cum am veghiat şi până 
astăzi, slujindu-ne stăpânul... Măria-ta te slăvesc pentru 
suferinţele şi bucuriile măriei tale. 

Este măreț acest Theodosie Rudeanu, cu nasul lui 
vulturesc, cu platoşa ciocănită având două curele rupte, 
puţind a cal şi sudoare uscată şi sânge închegat. Se ridică, 
ca să îngenunche în faţa Tudorei, răchieriţa din Târgul de 
Floci. 

- Hotărârea măriei tale de a o urma şi veghea pe doamna 
noastră te sfinţeşte, măria-ta. 

Apoi şoptit: 

- Veghez. Oamenii mei vor fi acolo! 

Îi sărută mâna. Se ridică. Se face o tăcere de moarte 
prin care trec vel boierii lui, îngenunche şi sărută mâinile 
acestor două femei în negru, care stau împietrite, sub 
sfeşnice, cu ochii goi şi uscați. 

- Duceţi-vă şi căutaţi dreptatea domnului nostru, care şi-a 
pus viaţa bărbăteşte pentru noi toţi şi pentru aceste Ţări... 

Nu recunoaşte glasul Stanchii. N-o recunoaşte pe ea 
în femeia aspră şi împietrită într-o măreție disperată. 
Pinteni zornăind. Paşi grei. Târşiţi. Zăngănit de săbii şi 
platoşe. Udrea Băleanu lăcrimând din ochiul lui teafăr. 
Calotă Bozianu ştergându-şi ochii cu mânecarul de oţel, 
fără să-şi dea seama c-o face. Radu Buzescu livid. Radu 
Şerban şoptind ceva mamei. Ei toţi neîndurându-se să iasă. 
Tavanul scund din grinzi afumate de vreme. Zidurile albe şi 
goale. Simţământul de pustiu. De gol. Glasul şoptit al 
mamei care-l meneşte. S-a trezit răchieriţa în mama care-l 
meneşte cu glas jos, uscat, izvorât parcă din rădăcina 
zidurilor. Să-l apere de idoloaice, de şarpe, de fier, de 

otravă, de descântec, de bubă rea, de fiere, de muşcătură, 
de fierbinţeală... Apoi paşii Stanchii. Apoi Florica agăţându- 
i-se de gât, hohotind. Apoi Nicolae Pătraşcu. Pietrificat şi 
parcă ranchiunos. Cu mustăţile abia răsărite brobonite la 
rădăcini. Spunându-i că-i va apăra onoarea. Că-i va trimite 
veşti politiceşti oricât l-ar păzi neamişii, ori Basta. Că n-a 
stat în nelucrare la Făgăraş, având oameni de credinţă. 
Apoi spaima din ochii bietului cocon năpăstuit în a doua 
noapte de la nunta neîmplinită după datină. Stanca 
dreaptă, lăsându-se învăluită cu şuba din cacom. Vieţile lor 
frânte aici în odăile pustii ale caselor domneşti. 

- Treci şi pe la Tudora, îi şopteşte. Ţi-a fost credincioasă. 
Necredinţa ta a îmbătrânit-o. Dacă poate, să mă caute pe 
unde m-o duce viaţa. Mihai! 

O îmbrăţişează cu lacomă disperare. Avându-i pe ei 
ostateci la Basta, va putea cere ajutorul lui Rudolf. Este 
singura cale care-i rămâne liberă. A înţeles-o Stanca?... Şi 
ce târziu înţelege el cât de adâncă şi neşovăitoare este 
dragostea Stanchii... Şi cât de generos sacrificiul ei 
dintotdeauna. Nu plânge Stanca. Plânge el, înăbuşit, chinuit 
de remuşcări. Plânge înspăimântat de golul pe care-l lasă 
ei, coborând scările printre făclierii şi masalagiii curţii. Apoi 
se usucă. Se sfârlogeşte. Ochiul unui cal sticleşte în 
întuneric. Gărzile încălecate. Stanca o ajută pe Tudora să 
urce în carâtă. Ţevile celor şapte tunuri pe care se răsfrâng 
flăcările roşii ale torţelor. Obezile grele, legate în fier. Un cal 
cu chişiţa albă bate din copită. Un glas dogit: «- 
incălecaaaţi!...» Cuprinde braţul Stanchii. Încă pietros şi 
neşovăitor. O clipă, cât o veşnicie. 

- Stanco! 

Femeia se desprinde hotărât. Urcă în carâtă. 

- Copiii s-au aşezat! Vezi să se învelească bine. E frig. 

- Stanco! 

Stă la portiera carâtei, descoperit, cu trăsăturile 
căzute. li este frig. Il îneacă o amorţeală zăcaşă şi putredă. 
Un călăreț vine la trap. Se pleacă în şa. 

- Căpitanul Matei ot Brâncoveni la porunca măriei sale, 
doamna. 
- Porneşte, căpitane. 

Caută mâna Stanchii. Găseşte amândouă mâinile. A 
soaţei şi a mamei. Le sărută lacom. Cineva plânge răzbit în 
spatele lui. Le sărută în neştire. Merge pe lângă carâtă 
sărutând la nesfârşit acele mâini sfinte. Se simte apucat de 
umeri. De braţe. Carâtele înconjurate de făclieri şi gărzi trec 
pe lângă el. Trec tunurile lui. Tunurile care-au tras la 
Şelimberg. La Mirăslău. La Bucov. Stă înţepenit, în curţi. 
Străjile închid porţile grele de stejar bătute cu plăci de oţel. 
Îl învăluie noaptea. 

- Să mergem, doamne, spune Radu Buzescu. 

Atunci îi vede pe toţi, stând descoperiţi împrejurul lui 

ca la mort şi aude oştenii şi slujnicii plângând răzbit. 


GOLGOTA 


1 
- Vor să te vadă, măria-ta. 
- Se tem c-ai lăsat Ţara. 
- Arată-te, doamne. 
- Le-a tulburat veştile cu Eiab paşa. 
- Straja întâia s-a izbit cu un steag de spahii. 
- Le este frică de robie. Arată-te! 

O opreşte pe Fatima în coama colnicului care 
desparte apa Proviţei de a cestuilalt Cricov, izvorât de sub 
Bucegi. Plouă ţârâit. Muced. Azi-noapte, după plecarea alor 
lui a rămas pe prispă, cu ochii la stele. A văzut-o pe dalba 
Alkor arătând spre apus. A recunoscut Kassiopeia fulguindu- 
şi lumina eterată. Era lună plină. Frig. Căzuse o brumă 
groasă, de argint... A stat în pridvorul caselor domneşti, 
străin de sine şi pustiu şi mort. Îi îngheţaseră gândurile. Îi 
amorţise voinţa. 

- Ce-am clădit şi-n ce-am clădit cu atâta risipă de sânge şi 
pe ce-am clădit? 
- Măria-ta, arată-te. 

Işi scutură leşuiala laşă care l-a vârât sub pelerina de 
camelot, în nădejdea că va putea prelungi în el clipa 
despărțirii de Stanca şi copii, de mama şi de tot ce-a fost 
mai duios, viaţa lui de fiecare zi. Chervanul boieroaicelor şi- 
al căpităneselor de haiduci şi de martologi şi de lefegii s-a- 
mpotmolit în clisa groasă a şleahului, adâncită de copite şi 
roţi. Un glas trezind ecouri stinse sub codrii pe sub care 
trece şleahul de la Dărmăneşti la Mărgineanu. Surugiii şi 
slujnicii împing la roţile înalte, ferecate. Şi iarăşi glasul 
acela buhos: 

- Vine Cricovuuu, băăă! Vine! 

Atunci abia aude clefăitul miilor de copite şi de tălpi 
omeneşti, răgetul jalnic al turmelor de boi pentru tainul 
zilnic, behăitul oilor mânate de bacii oştirii, călări pe cai de 
munte. Işi trage gluga de pe coif. Norii trec pe deasupra, 
lăţoşi, negri şi duşmani. Dincolo de Mărgineanu Vornicul, 
spre Valea lalomiţei şi Sărueni abia se văd călărimile vel 
banului Calotă Bozianu, şerpuind prin pâcla deasă şi 
cenuşie a ploii. 

- Să nu ne rupă viiturile de vel ban, măria-ta. 

Glasul obosit al lui Theodosie. A auzit, azi-noapte, 
când i-a spus mamei că va veghea prin oamenii lui. A 
cheltuit o avere pentru politica domnească. Cu ce-l va 
răsplăti vremea? Şi-n numele a ce s-o fi făcut, dincolo de 
patima lui pentru treburile politiceşti, dacă nu credea în 
gândul care i-a scos pe ei, pe toţi din neființă şi i-a zvârlit 
pe creasta sfârşitului de veac XVI şi pe cea a începutului de 
veac XVII? Se întoarce în şa. Curtea. Garda. Un steag de 
roşii de Pădureţ. Pe cei de Gherghița i-a lăsat pe la vetre cu 
poruncă să nu spună c-au luat armele la Bucov. Nu ştiu. N- 
au văzut. Au auzit că măria sa, cu doamna şi coconii au luat 
calea pribegiei, peste munţi. Să stea pe la vetre, până-i va 
chema căpitanul lor, Matei ot Brâncoveni. Ori vel paharnicul 

Radu Şerban. Dincolo de ei, Valea Proviţei. Carele şătrăriei 
vegheate de şătrărei şi turmele. Baba Novac a ajuns poate 
la Târgovişte. Aude ploaia răpăindu-i pe coif. O sleială 
neagră îl cocârjează în şa. Fără să răspundă, o îndeamnă 
lânced pe Fatima. Carâtele. Roşii. Verzi. Galbene. Cu 
ciubucăria poleită. Stropite de noroi până pe coviltire. Un 
telegar căzut între şleauri se zbate în nămol. Nechează 
jalnic. Surugiul taie şleaurile cu sabia. Un slujnic se apropie 
de telegar cu pistolul întins. 

- Nu-l detunaaa, câine, ţipă din carâtă o femeie 
îmbrobodită în şubă... N-o cunoaşte. 

Scâncete de copii mici. Şi glasurile lor: «- Taci cu 
mama odorule!... Taci că-ţi dă mama ţâţă, hameşule... Off, 
că te-aude Eiab paşa şi te robeşte, mă colţatule, mă!» «- 
Vasilicoo, uite-l ia pe măria-sa!... Aoleo, ce pui de lele îmi 
sunteţi că-l ponegrirăţi fel şi chip, scorpiilor!» O boieroaică 
neagră, cu un neg mare şi păros pe vârful nasului, tronând 
într-un maldăr de blănuri aşternut pe o teleguţă trasă de 
trei cai albi pe care-i mână singură. 

- Soacra boierului Schiau, măria-ta. 

Călăreşte pe lângă telegile şi carâtele mirosind a 
gudron. A peşte sărat. A pilote şi lapte femeiesc, de mamă 
şi a scutece nespălate, a copii mici, a lăuze. Fatima clefăie 
în nămolul până la genunchi, într-o carâtă galbenă o 
jupâneasă tânără, ochioasă, ascunde sub broboadă oglinda 
în care se încondeia. li zâmbeşte cu dinţi albi, umezi. 

- Mamă! Mamă! Uite-l pe măria-sa! 

Un glas dogit din fundul carâtei. 

- Dormi, porumbiţă, şi taci că te aude diavolul de turc. 

Femeia îşi flutură batista. li face semn cu mâna. Malul 
râpos al Cricovului. Apele tulburi. Înspumate. Vin buşteni pe 
gheba teşită a viiturii. Răgălii. O cocină. O copaie. O măsuţă 
plutind într-o rână. În mijlocul vadului o carâtă cu osia 
ruptă, aplecată pe-o coastă. Patru jupânese căţărate pe 
capră. Surugiii şi slujnicii în apă până la piept. Strigăte de 
pe malul din urmă: 

- Hai, mironosiţelor! 

- Încurcarăţi drumul. 

- Vă pedepsi Dumnezeu pentru păcatele voastre... 

- Că nu vă mai ajungea Braşovul tot... 

Carâta încurcă scurgerea  chervanului.  Ţipete. 
Sudălmi. Cineva încearcă să vâre o stangă sub osia ruptă. 
De dincolo coboară în matca Cricovului trei călăreţi. Prinţul 
Marcu. Erina Golescu. Căpitanul Maldăr. Ce caută căpitanul 
Maldăr aici, când îl ştia în Oltenia, cu Preda Buzescu? Prinţul 
Marcu sare din şa în apă. Apucă stanga din mâna 
neîndemânaticului. Cele patru jupâniţe, le ştie, surorile 
Zărăfoaia, o poveste lungă, de pe valea lalomiţei în sus, o 
firitisesc pe Erina pentru soţul ei. Marcu leagă stanga 
vârâtă sub osie cu o funie, de capra carâtei. 

- Păzea! Butucul băăâă! Butucul! 

Un arin smuls din rădăcini de viitură se repede buluc 
în carâta Zărăfoaielor. O sparge. Femeile ţipă. Erina ia în şa 
pe una din surori. Două încalecă pe calul prinţului. Pe a 
patra o ia în braţe căpitanul Maldăr. Din carâtă curg pe apă 
perne şi pilote şi pături. Caii speriaţi se smulg din puhoi 
trăgând dincolo, pe celălalt mal, resturile carâtei. 
Vălmăşeală. Surugiii de la chervan îşi biciuie caii care 
coboară în Cricov la trap moale, temător. Erina rămâne cu 
Zărăfoaiele. Urcă pe lângă chervanele vel boierilor care 
macină malul spre moşiile Mărginenilor. Plouă. 

- Măria ta, turcii, şopteşte căpitanul Maldăr. 

Turcii la Vidin şi Nikopole adună dubasuri. Luntrii. 
Şeici. Galere. L-a repezit Preda Buzescu să ceară porunci. 
Aici, la Sărueni... 

- Ce este aici, la Sărueni, căpitane Maldăr? 

Nu-l întreabă de prinţesa Nurbanu şi copii... Ori poate- 
| întreabă. 

- Eiab paşa, măria-ta. A intrat în luptă cu vel banul Calotă 
Bozianu. Pusese capcane pe şleah, să-ţi prindă chervanele. 
L-a lăsat să treacă pe Baba Novac... 

- Şi Târgoviştea? 

- Prădată, doamne. În afară de cetate pe care-o tinu 
pârcălabul măriei tale, Racea. 

Repede poruncă gărzii să vegheze chervanul 
jupâneselor. Dă pinteni. Fatima porneşte la trap lung. 

- Măria sa! 

- Măicuţăăă! Măria sa! 

- Mântuitorule, apără-ne! 

- Scapă-ne, stăpâne al nostru! 
- Pavăza noastră! 

- Lumina noastră! 

Glasurile lor. Jupâniţele încotoşmănate. Băieţandrii 
călărind voiniceşte pe lângă carâte. Vel boierii lui în faţa 
chervanelor, cu fiii şi pajii şi scutierii şi oamenii de arme. 
Ştie că Theodosie le face semn. Îi aude intrând în coloană 
fără o vorbă. Îi sunt pline urechile de clefăitul cailor prin 
nămoale. Îi sunt plini ochii de pâclele încenuşite ale ploii. 
Este plin el însuşi de disperare rea şi neagră şi otrăvită. 
Ajunge din urmă chervanul oltenilor, cel care începe 
coloana lungă, a carâtelor şi harabalelor celor ce fug de 
domnia lui Simion Moghilă. Fug spre nădejdea lor din urmă: 
Oltenia. Chervan de oaste. Fără muieri şi copiii rămaşi pe la 
cule. În conacele-cetăţui ascunse prin codrii din Gorj şi 
Mehedinţi. Pe la monastirile de sub munte. Radu Buzescu. 
Calomfirescul.  Boiernaşii închinaţi acestora. Preda ot 
Cepturoaia, cu care a logodit-o pe Florica lui încă din 
leagăn. Abia dacă are douăzeci de ani. Şi alţii. les din 
harabale. Sar peste loitre în şeile cailor legaţi la codârle. 
Pajii le dau scuturile. Săbiile. Suliţele şi buzduganele. 

- Eiab paşa, spune. 
- Ştim, măria ta! Te-aşteptarăm! 

Radu Buzescu cu barba crescută sălbatic, slab şi 
negru, cu cearcăne vineţii sub ochi. Spre munte, spre 
Leaota şi Furnica şi Omul, norii cad grei peste coamele ude 
ale codrilor. Un răbufnet de vânt îi aduce în urechi zgomotul 
luptei. Un călăreț de-al Băniei în goană. 

- Pe-aici, măria-ta! 

O tăietură prin codru. O clină care coboară spre 
lalomiţa şi Comişani. Simte mirosul de ars pe care-l aduce 
vântul de la Târgovişte. Marginea pădurii. Un tăpşan larg. 
Mirişte nearată pentru semănăturile de toamnă. Cine s-o 
are?! Un steag de spahii cu piei de tigru peste platoşe trece 
în galop spre stânga. Strigă Allah. Se miră că niciun spahiu 
nu vede gura tăieturii, abia mascată de câţiva tufani. Işi 
trage sabia... Învie dintr-odată. Ca să moară de o mie de ori 
în aceeaşi clipă, pentru că i-a învins de atâtea ori cerând 
Evropei să deschidă ochii, jertfindu-şi averile şi Ţara ca să 
arate tuturor că pot fi învinşi, că numele libertăţii poate fi 
strigat la Dunărea de Jos şi la Dunărea de Sus, pe Sava şi 
Morava, pe Drava şi Osâm şi Vit şi Mesta şi Nesmos şi-n 
Peloponez şi la Nistru şi pe Ceremuş şi ei, în numele cărora 
a strigat cu sânge acest adevăr, ei îl ucid mişeleşte pe la 
spate, când Eiab paşa îi arde Târgoviştea inimiii lui. Scoate 
un răcnet cumplit. Neomenesc. Nu se mai uită înapoi, după 
vechiul lui obicei. Aude ca din altă lume: 

- Aţine-te vere Radule, că parcă caută moartea. 

Goneşte turbat, cu sabia întinsă înainte, fără scut. Cu 
dreapta îşi smulge din pafta pelerina îngreunată de apă, 
care-l ţine parcă pe loc. O aruncă înapoi. lese dintre tufani 
pe clina colnicului de mirişte. Cade pe aripa dreaptă a 
steagului de spahii, timarioţi bogaţi de Rumelia, peste 
coifurile cărora îl vede pe Calotă Bozianu mânuind cu obidă 
o ghioagă ţărănească la două mâini. Spahiul pe care-l ia în 
răspăr n-are vreme nici să întoarcă sulița spre el. II loveşte 
în cerbice atât de nedomolit încât îl descăpătânează şi 
sângele aceluia îl stropeşte pe obraz. Spahiul din spatele 
celui căzut îl zgârie cu vârful suliţei în umărul obrazului 


stâng. Îl loveşte cu ascuţişul peste gură, nu inainte ca 
acela, un rumeliot chior să nu strige: 
- Mickalyyy! 


Steagul de timarioţi se sparge înainte de a-l lovi vel 
boierii şi boierii olteni. O opreşte pe Fatima în loc. Eiab paşa 
sub tui pe marginea malului care coboară la lalomiţa. 

Câinele îşi apără spatele. Calotă Bozianu intrat ca un ic în 
mijlocul timarioţilor. Câteva steaguri de akingii călări 
gonesc pe flancul drept al călărimilor lui Calotă să-l taie de 
şleah. Ah, Calotă, nechibzuitule. Când timarioţii strigă 
Mickaly, Calotă Bozianu se întoarce spre el. li rânjeşte cu 
toată gura. Cu bărboiul hirsut plin de sânge. Are o sută de 
paşi până la Calotă. Cornii lui Eiab paşa. Spahioglanii din 
gardă fac o voltă pe stânga, aliniindu-se pentru şarjă. Işi 
ridică sabia. O întoarce pe Fatima spre Eiab paşa. Sunt 
până acolo cinci, şase sute de paşi. Vel boierii intră în 
coloană de doisprezece. Ştiu ce-a vrut să poruncească 
sabia lui, întoarsă cu vârful către înapoi. Gata. Se aşază în 
şa. O stană de ură răzbunătoare. Câinele de Eiab. Mişelul 
de Eiab. L-a atacat mârşav pe la spate. l-a ars Târgoviştea. 
Poate în mintea lui vicleană de asiatic a crezut că acum 
este clipa să-l vâneze el pe Mickaly bey, cel zdrobit de 
oştile creştine. Să-l vâneze şi să-l ducă legat de şa la 
Istanbul, în văzul Aliotmanului şi Evropei. Să facă el ce n-a 
putut face Cogea Sinan paşa. Eiab paşa. Cutra murdară, în 
laţul căreia l-au aruncat oştile preacreştine. Scârbă. 
- Eiaaab! 

Urlă, întoarce vârful însângerat al săbiei spre înainte 
şi când să dea frâu iepei, vede unul din steagurile de akingii 
întorcându-se din galop şi năvălind asupra lui Calotă 
Bozianu. 

- Apără-te, Boziene! îi strigă. 

Măciucaşii băniei fac o voltă de pe loc. Cad pe aripa 
stângă a akingiilor. Îi iau în ghioage. Trei akingii cu turbane 
roşii împletite peste coifurile de oţel ocolesc măciucaşii. 
Călăresc pe armăsari albi, arabi. 

- Aţine-te, doamne, chiuie Calotă Bozianu. 

Îşi smuceşte calul acoperit de spumă. Ridică ghioaga 
cumplită. lese în calea celor trei fraţi, acum îi cunoaşte, 
sunt cei trei fraţi Ayaz Ozotrac de la Varna, cei mai 
prădalnici akingii şi cei mai sălbatici neguţători de robi din 

Rumelia. Se bucură strepezit că vor cădea în ghioaga lui 
Calotă. Porneşte la trap. 
- Calotă, măria-ta, strigă cineva. 

Smuceşte frâul. Porneşte la galop spre Calotă. Vede 
chinga acestuia plesnită, pe care-o calcă armăsarul sub 
copite. Vede şaua vel banului răsucindu-se, odată cu vel 
banul. Vede ghioaga acestuia repezită pe dreapta, 
trăgându-l după ea. Smulgându-l din şa. Calotă nu lasă 
ghioaga care-l izbeşte în obraz pe unul din fraţi. Ozotracul 
scapă sabia. Cade pe spate. Calotă cade în genunchi. Dă să 
ridice ghioaga deasupra capului. Fatima goneşte turbat. Se 
cutremură. Plânge. Urlă. Sabia unuia din fraţi cade 
fulgerător pe cerbicea marelui ban. Capul se rostogoleşte în 
nămol. Trupul rămâne o clipă într-un genunchi. Cade pe 
spate, şuvoind de sânge. Vede totul de la câţiva paşi. Vede 
totul. Urlă. Năvăleşte asupra celui care-i iese înainte. Il 
izbeşte peste tăişul săbiei. li zdrobeşte obrazul cu garda. 
Când se repede la al treilea frate, îl vede gonind spre Eiab 
paşa cu capul vel banului în vârful săbiei. Ochii vel banului 
sunt încă vii. Parcă-l privesc mijiţi. Bărboiul plin de sânge 
şiroind încă, se-nfoaie în goană. Acel fur goneşte spre 
lalomiţa spre care goneşte nebun şi Eiab paşa. Steagurile 
de akingii sunt luate în ghioage şi sulițe de călărimile lui şi 
de ale vel banului. Plouă dintr-odată în şuvoaie grele. 
Câmpul de luptă se goleşte. Turcii fug. Sunt amestecați cu 
nămoalele. O întoarce pe Fatima. Sare din şa lângă trupul 
căzut în nămol. Mâinile păroase ale vel banului, albe vineţii, 
încleştate pe ghioagă. Din gâtul retezat năboieşte sângele. 
O baltă de sânge şi nămol. Il ia pe vel ban în braţe. Se 
cutremură. Trupul fără cap, străin de el însuşi, greu, 
însângerat, i se pare cumplit. Îl duce în braţe. Plouă. Răzbit. 
Calcă peste hoituri. Plânge. | se amestecă lacrimile cu 
şuvoaiele de apă care-i bat obrajii. 

- Lasă-l, măria-ta, pentru numele lui Dumnezeu! 
- Lasă-l măria-ta! 
- Doamne, ne auzi? 

- Lasă-l! 

- Soarta! 
Plouă. El stă în şleah, e ud, îl ţine in braţe pe Calotă, îi 
spune vorbe curate, este o telegă gătită cu cetină, sunt vel 


boierii şi el spune stins: «-  Lăsaţi-mi-l... Este 
binecredinciosul meu Calotă... Lăsaţi-mi vel banul, 
tiranilor.» 


Plouă. Greu. Răzbit. 

Este ziua de 21 octomvrie 1600. 
2 

Clopotele Târgoviştei. Triste. Trase pentru mort. 
Unele în dungă. Dangăte triste de aramă coclită şi plânsă. 
Toate clopotele Târgoviştei plâng. Plouă răzbit. Stă 
înţepenit sub coif. Platoşa îi zdrobeşte umerii. Garda călare 
deschide cortegiul. Călăreţii duc steagurile leşeşti smulse la 
Bucov. Steagurile braşovenilor. Două tuiuri luate de vornicul 
al doilea, Dumitrache. Cele câteva cucerite azi-dimineaţă 
de la Eiab paşa. După gardă vine telega vel banului Calotă 
Bozianu. Cine poate spune că trunchiul de-acolo, din cetină, 
acoperit cu năframe, este al vel banului? De când l-au urcat 
în telegă nu-şi poate desprinde privirea de pe locul unde 
năframele însângerate se bolboşesc dincolo de umeri. O 
adâncitură spăimoasă acolo unde-a fost capul bărbos şi 
hirsut al oşteanului credincios, viteaz şi neprefăcut, Calotă 
Bozianu. Vel băneasa puţintică la trup, sfioasă şi albă, 
îngenuncheată în telegă. Are ochii albaştri, miraţi, mângâie 
în neştire mâinile păroase, pline încă de sânge şi nămol, 
tace ori scânceşte şi de sus plouă cenuşiu, plouă mereu 
cenuşiu şi des şi mărunt. Bat clopotele. Vel boierilor călări 
în jurul telegii li se sting mereu lumânările. Le învie un 
ţârcovnic chior, călare, care duce o lumânare aprinsă sub 
mintean. 

Ca întotdeauna lui nu-i este îngăduită fuga din clipă. 

Trebuie să vadă casele arse, cu căpriorii şi grinzile 
acoperişurilor fumegând. Casele pe care le-a văzut 
ridicându-se după izgonirea lui Sinan, în toamna lui '95, 

când umbla în carâtă cu Mina şi judeţul Todericiu şi i-a ieşit 
la scară o fată nurlie pe care-a pictat-o Mina în chip de 
Sfânta Fecioară şi mirosea tot târgul a cioplitură proaspătă 
de lemn, a răşinuri şi-a mortaruri crude. Vede hanul «La 
peştele de aur» ridicat de pedestraşul Gheorghe sin 
Gheorghe tot în '95, pe care l-a scutit de dajdie pe zece ani, 
pentru bărbăţia lui şi ranele lui şi pierderea piciorului drept 
în luptă. Arde mocnit, cu zidul dinspre Uliţa Domnească 
dărâmat. Îl vede pe Gheorghe sin Gheorghe, fost pedestraş 
domnesc, prins în piroane de uşa grea a hanului. Ca Hristos. 
Piciorul de lemn zace în balta de sânge de la capătul 
scărilor. Zace prins în piroane pedestraşul Gheorghe sin 
Gheorghe, cu sabia moşneşească vârâtă pe gură şi înfiptă 
în tăblia uşii. Cracul de la pantalonul văduv de picior 
flendureşte bătut de vânt. Plouă. Se smulge din faţa lui 
Hristos, Gheorghe sin Gheorghe. Atunci vede gloata 
târgoveţimii adunată sub stejarul de la Crucea Vornicului, 
mai sus de mitropolia veche, spre Drumul Domnesc. Stau 
târgoveţii Târgoviştei în genunchi. li plouă cenuşiu pe 
ghebe. Hohotesc. Trei femei se bat cu pumnii în piept. 
Blesteamă cu glasuri uscate. Una înaltă se zgreapţănă pe 
trunchiul gros... Se-nfioară. Trei crengi cioplite şi ascuţite. In 
fiecare creangă înfipt un flăcăiandru. E unul bălai, aproape 
de să-l atingă cu mâna, bucălat, îi iese teapa aceea prin 
ochi, stă schimonosit de durere, mort de azi-dimineaţă, cu 
un picior chircit sub el şi femeia se zgreapţănă pe stejar, 
cade, iar se zgreapţănă şi urlă cumplit: 
- Mihaaai, Mihăiţăăă, odorule, inima mamii, Mihăiţăă! 

Înţepeneşte în şa. A clădit şi el purcoaie de capete. 
Numai acesta să fie tâlcul îngust al istoriei? Atunci ce-ar 
însemna celălalt tâlc, al veşniciei şi măreției jertfei?! Ori 
acesta este un tâlc calp şi totul nu rămâne decât chinul şi 
suferinţa morţii, hâdă înfăţişare a puterii omeneşti? 

- Vel armaşule Udreo!... Să fie culeşi toţi morţii 
Târgoviştei... Să-i aduceţi la Biserica Domnească... Purcede! 

Scârţâitul osiilor de la chervanele boiereşti. Clefăitul 
miilor de copite. Ploaia. Isnafurile. Cu prapori. Judeţul 
Todericiu cu pletele date cu unt rânced pe care se scurg 
zoaiele ploii, închinându-i-se odată cu cei doisprezece 
pârgari. Se asemuie cu apostolii, pârgarii Târgoviştei. 
Clopotele. Din ce în ce mai multe. Trase a mort. Dangăte 
crude de aramă. Îi răsună sub frunte. Îi bat în tâmple dureri 
surde, otrăvite. Călăreşte învelit în camelotul adus de 
Simion de la căruţe, îl primeşte Târgoviştea domnească, 
arsă şi pârjoliţă, fumegândă, cu cenuşa grinzilor curgând 
zemoasă pe zidurile afumate. 

- Nu mai are tunurile! 

- Optzeci de tunuri nămărai eu singur, mai an! 
- Numai străini! 

- Şi vel boierii! 

- Aştia îl mâncară! 

- Slava lui ajunse până la Mosc. 

- Îi văzui numele lui la Firenza. 

O mie de mii de glasuri care-l judecă. O mie de mii de 
glasuri care aleg adevărul. Apoi spaima. Spaima de timp. 
Şi-ntrebările. Năvălindu-l în şaua de luptă. Trecându-i 
dincolo de coif. De platoşă. De za. Stanca şi copiii trimeşi 
ostateci. Îi vede sub ploaie, în umilinţa noii lor stări. Vede 
triumful greţos de pe obrazul lui Moisă Săcuiul. Umilinţa lor 
îl pârjoleşte. El care a stat cu sabia pavăză unei lumi, nu le 
mai poate da alor lui nici măcar scutul acoperişului lor. 
Dangăte. Alba-lulia. laşi. Vedenii. Cortegii măreţe. Purpură. 
Aur. Heralzi. Tropotele nebune ale şarjelor. Lănci frânte. 
Săbiile zvâcnind agere. Salvele de artilerie. Flamurile. Asta 
să fi fost tot? Şapte ani de domnie. Şi ce dincolo de ei? 
Şapte ani. Un vis aproape uitat. Durerea crâncenă a acestei 
clipe. Ce dincolo de aceşti şapte ani? Ce-nseamnă iniţierea 
lui în tainele Iglisiei?! Ce i-a adus lui, omului? Lui, domnului? 
În ce şi cu ce se pot măsura aceşti şapte ani? Şapte, 
numărul celor şapte stâlpi ai înţelepciunii. De ce tocmai 
şapte şi nu mai mulţi? Ori mai puţini?! Ce joc al destinului 

se-mplineşte în numărul şapte? În ce să măsoare numărul 
şapte? În morţi? În ciungi şi ologi? În case pustii? În grămezi 
de capete omeneşti? În sărăcie şi robi? În copiii aceştia 
schingiuiţi şi agăţaţi în arborii Târgoviştei? În ruina Ţării? În 
ruina lui şi a binecredincioşilor? În mumele sfâşiate de 
dureri care niciodată nu se vor tămădui? Dumnezeule, în 
ce?... Ce-au adus aceşti şapte ani ai lui Mihai vodă 
veacurilor de istorie? Călugărenii? Şelimbergul? Otanii? 
Mirăslăul? Bucovul? Şi ce altceva, dincolo de numele 
acestea pe care el le-a smuls anonimatului, dăruindu-le... 
Cui?... Plouă mărunt. Se holbează la trupul vel banului. La 
locul acela groaznic unde-ar fi trebuit să-i fie capul. Ploaia a 
înmuiat maramele însângerate şi îmbolboşate, cufundându- 
le dincolo de umerii trunchiului. «- Ce am adus, 
Dumnezeule, acestora toţi şi veacurilor şi numelui meu şi 
nu mă pedepsi pe mine cu neagră durere şi negre spaime şi 
însângerate remuşcări şi sfâşieri de cuget...» Tresare izbit 
la mir. 

O salvă bubuitoare de falconete. Înlemneşte în şa. 
Târgoviştea. Cetatea de Scaun. Oştenii la ziduri. 
Archebuzierii şi arcaşii pe podişti. Coifurile licăind. Turlele 
Bisericii Domnești. Steagul mare al ţării pe hampă. Turnul 
Chindiei cu crenelele zgâriind norii lăţoşi şi negri. Uruitul 
lanțurilor. Podul greu din bârne de stejar lăsându-se încet. 
Grila. Pârcălabul Racea călare, ieşind în întâmpinare. ÎI 
podidesc lacrimile. Dumnezeule. Cetatea de Scaun. 
Neatinsă de vreme. Ea însăşi însemnând vremea. Vreme 
multă, adunată peste vreme, ca un simbol viu al eternității. 
Vreme căruia el i-a adăugat nu şapte ani, ce-nseamnă 
şapte ani fără Călugăreni şi Şelimberg, fără Otani şi 
Mirăslău, fără Vidin şi Nikopole, fără Sofia şi Babadag şi 
Bucov şi Şerpăteşti şi Stăneşti, fără trecerea Dunării de zeci 
de ori, pe gheaţă, ori de-a-notul, fără grămezile de capete şi 
fără copiii aceştia înfipţi în crengile cioplite cu iataganele; 
fără Stanca în pribegie tristă şi ruşinoasă, fără rana lui în 
pântec, fără Velica şi fără dangătele de slavă şi moarte ale 

clopotelor? Fără Dakia străveche, renăscută din acestea 
toate şi din inima lui însângerată. Din visele lui bărbăteşti? 
Din stăruința lui? Din soliile şi şarjele şi iscoadele şi 
ascuţimile diplomaticeşti şi asprimile domneşti care-au dus 
atâtea capete sub securea călăului? Şi cine i-a dat puterea 
asta să poarte peste pământuri cenuşa şi moartea, măreţia 
şi veşnicia? 

Îşi scoate coiful. 

Lasă ploaia să-i ude fruntea. Să i-o spele de gânduri. 
Gărzile Târgoviştei. Copiii de casă înzăoaţi. Când copitele 
gărzii călare răsună pe grinzile podului îl pătrunde o 
nebunie dulce şi ameţitoare. Brazii cu  cetinişurile 
îngreunate de apă. Cerdacul palatului. Şi dintr-o dată 
mirosul iute al cărbunelui ars în cuptoare. Priveşte halucinat 
fumul negru care iese pe hornurile făurăriilor domneşti. Pe 
cel al cazărmilor. Şi glasul pârcălabului Racea, ieşit parcă 
din măruntaiele vremii. 

- Ai nevoie de tunuri, măria ta... 

Apoi totul în limpedea luciditate a clipei. Zamoyski 
încă la Bucov. Eiab paşa fugind spre Dunăre cu capul vel 
banului Calotă Bozianu. Cetatea de Scaun a Târgoviştei. 
Gărzile. Făurăriile. Sentimentul unui sfârşit de la care se 
poate porni din nou în vreme. S-a gândit la comorile lui 
Ţepeş zidite în temeliile Chindiei? Poate!... Comisul al doilea 
Pană trece la scară pentru slujbă. Archebuzierii styrieni bat 
paturile armelor de piatra scărilor. Trâmbiţaşii şi corniştii 
sună prelung descă/ecarea lui vodă la Cetatea sa de Scaun. 
3 

Poate niciodată n-a trăit clipa cu atâta lăcomie cum o 
trăieşte de când a descălecat la scările palatului domnesc. 
Norii s-au scurs spre răsărit, lăsând să iasă stelele şi luna 
argintie, abia ca un semn în cerul străin şi rece de 
octomvrie. Toată după-amiaza au bătut clopotele pentru 
slujba morţilor. Toată după-amiaza au tras carele cu morţi 
şi pribegi la Cetatea de Scaun, lăsată cu porţile deschise. 
Crainicii au vestit în târgul pârjolit şi-n satele moşneşeşti de 


151 Radu Theodoru 


sub munte, voia domnului ca mâine 22 octomvrie, de ziua 
sfinţilor mucenici Areta, Sevastiana şi Valentin să se adune 
sfatul de obşte. Să vină la cetate cnezii şi pârgarii. Oştenii 
moşneni. Oamenii bătrâni. Preoţii de mir. Să vină văduvele 
şi mumele rămase fără feciori; ori cu fetele robite de turci. 
S-au făcut vestiri, precum că Eiab paşa a ajuns spre 
Giurgiu, gonit de oştile vornicului al doilea, Dumitrache, 
care l-a luat din coastă, mai jos de Corbii Mari. Pe la chindie 
a priveghiat morţii din Biserica Domnească. Erau mulţi. 
Aşternuţi pe jos. Nelăuţi. Era şi vel banul Calotă Bozianu, în 
raclă. Era doar trunchiul vel banului, plânsul uşor, ca o 
litanie al vel bănesei Bozianu, care mângâia duios mâinile 
păroase ale trunchiului şi-l certa pentru încăpăţânările lui. 
Asculta slujba morţilor şi se vedea pe sine întins în raclă, 
descăpăţânat şi nu-l bocea nimeni, pentru că era străin şi 
singur într-un meleag de întuneric. Auzea mumele bocindu- 
şi pruncii. li alintau cu nume dulci: bălăiora mamii, 
bălăioară; ori şoimuleţul meu, şoimuleţ ori le şopteau 
morţilor acelora copilandrii cum se duceau ei la scaldă, ori 
la cireşe, ori cum ceruseră turtă dulce la târgul din postul 
Paştilor, ori cum bătuseră alviţa şi morţii copilandrii îşi 
ascultau mumele şi parcă le jeleau pentru întristările lor. El 
s-a rugat la căpătâiul morţilor, era străin şi pustiu de el 
însuşi, apoi s-a rugat în genunchi la racla vel banului, 
aducându-şi-l aminte la Vidin, când îl boscorodea şi-l 
sorcovea şi încă nu era vel ban şi avea capul pe umeri şi îşi 
dărăcea rânjind bărboiul hirsut. Apoi a citit mitropolitul 
rugăciunea de dezlegare şi s-a uşurat, plângând fără 
lacrimi, cu fruntea rezemată de lemnul raclei care mirosea 
a sânge şi moarte. 

- Pe aici, măria-ta! 

Racea împinge cu umărul uşa grea, placată cu foi 
groase de fier, prinse cu piroane. Îl izbeşte mirosul iute de 
foc de cărbuni. Duhnetul fierului încins, amestecat cu 
sudoare proaspătă. Il plesnesc în urechi ropotele ciocanelor 
şi ale baroaselor. Parcă s-a deschis poarta iadului. Gurile 

cuptoarelor alb-roşii. Foalele suflă din greu, scârţâind. Aude 
aerul năvălind în burduf. Trec robi ţigani goi până la brâu, 
purtând şorţuri de piele. Ţin în cleşti uriaşi drugi de fier 
înroşiţi. li duc la nicovale. Vede robi tătari şi turci, legaţi cu 
lanţuri de picior şi butucii în care sunt bătute nicovalele. 
Sunt acolo robi saşi, luaţi la Braşov, ori de prin satele Ţării 
Făgăraşului. Tot în lanţuri. Priveghetorii se plimbă printre 
foale, cu bicele în mână. Vicenzo Bombardier Mantovano, 
într-un surtuc de piele neagră, cu o glugă pe cap îşi face 
reverenţele cu ciudata lui curtoazie de soldat şi cărturar. 
lată un bărbat de care-l leagă sentimente stranii. Un om 
care s-a stăpânit întotdeauna, netrecând niciodată peste 
condiţia lui de condotier. Care l-a slujit ca soldat, cu nobilă 
bărbăţie şi adâncă pricepere a ştiinţelor pyrotehnice. Cu 
ştiri de la toate curţile apusene. Câteodată cu prorociri 
asupra vremii: ploi şi ninsori şi viscole. Ştie că pasiunea lui 
Mantovano este astronomia. Că în cercurile de studinţi şi la 
conacul lui Matei ot Brâncoveni propovăduieşte teoriile lui 
Copernicus, atacă tezele teologicale despre Pământ ca 
centru al Universului, dar mai ales îşi slăveşte maestrul, pe 
Galileo Galilei. Neuitându-l pe Giordano Bruno, despre care 
un Aviso italian scrisese că a murit în anul acestui început 
de veac, ars pe rug de Inchiziţie la Roma. Când? In vară? In 
toamnă? A uitat. Giordano Bruno s-a lăsat ars pe rug pentru 
adevărul la care ajunsese cugetând. Este jertfa de sine 
preţul adevărului?... Nu mai aude ciocanele şi baroasele. 
Nu-l aude pe Vicenzo Bombardier Mantovano care-l 
conduce printre foale şi nicovale, printre vetrele înroşite ale 
fonderiilor şi cuptoarelor de topit, până la locul unde patru 
meşteri mânjiţi de zgură şi fum, goi până la brâu, prind de 
un afet din stejar o culevrină cu şase ţevi. La semnul lui 
Mantovano meşterii apucă afetul şi pe locul acela îngust 
dintre două cuptoare, răsucesc arma, o târăsc după ei, o 
pun în baterie, mişcând-o cu uşurinţă. Culevrina poate 
trage cu toate ţevile odată, după cum poate trage şi ţeavă 
cu ţeavă. Il îmbrăţişează pe Mantovano. Il priveşte în 

lumini. Mantovano a înţeles, fără să i-o spună. Îi făureşte 
arme pe măsura sărăciei lui. Uşoare să le tragă doi cai. 
Bune să oprească o şarjă de cavalerie. Ori o năvală scurtă. 
Ori să-l scoată dintr-o capcană. Mantovano a învăţat la 
Năeni şi Săhăteni şi Bucov... Mirosul greu al cărbunilor îl 
îngreţoşează. Ce altă lume stă dincolo de lumea lui 
politicească? 

- Am şină de fier şi ţevi pentru zece culevrine, măria-ta, 
răcneşte Mantovano, arătându-i de sub glugă chipul 
schimnicit de buchii şi temeri. 

- N-am ajuns încă să ne dăm la mila celor care l-au ars pe 
Giordano Bruno, segniore Mantovano, îi spune şi tresare 
când învățatul războinic îi ia mâna şi i-o sărută după 
obiceiul pământului. 

- Pe aici, măria-ta! 

Nu-şi mai cunoaşte palatul domnesc. Racea spune 
mereu, «pe aici, măria ta...» Coridoare care ies din fonderii 
şi trec prin spatele cazărmilor, ba urcând, ba coborând. 
Aude  râsete. Aude vorbindu-se sârbeşte. Bulgăreşte. 
Nemţeşte. Aude un toboşar răpăind un fel de tângă. Racea 
ridică un oblon de lemn. Vede printr-o firidă un colţ de 
dormitor ostăşesc. Un pat. Un archebuzier styrian culcat pe 
spate, cu ochii aţintiţi în tavan... 

- Mă gândii la răscoala lefegiilor, măria-ta, şopteşte 
Racea. Din coridorul ăsta îi avem la mână pe toţi, dacă... 

- Dacă nu este prea târziu, Raceo. 

Trepte. Tainiţe. Un picior de zid, clădit din bolovani. 
Simte o durere seacă în el tot. O durere care-l destramă. 
Pipăie bolovanii prinşi în mortar. Sunt reci. Parcă se 
prelinge apă. Racea ridică torţa. Coridorul o ia spre stânga. 
Se opreşte la piciorul unei scări. Racea a zidit cu bolovani 
tainiţa cu comorile lui Ţepeş. Au rămas comorile acolo, în 
măruntaiele palatului domnesc al Târgoviştei. Cu rubinul 
sacru din Efes, cu aurăria şi pietrele scumpe, cu osuarul şi 
tainele acelor comori ale Ţării, pe care i le închide un 
căpitan oarecare, acum, când sărac şi învins, are nevoie de 

ele ca de însăşi viaţa. Să se numească slăbiciune şovăiala 
cu care urcă scările? Părăsirea de sine şi singurătatea care-l 
bântuie? Nădăjduia ceva de la comorile lui Ţepeş? Ce? Se 
gândeşte vreodată la ele, ca la nădejdea lui de pe urmă? Ar 
fi putut să le jefuie, tăindu-l pe Racea, încărcându-le în care 
şi cu strajă ţapănă să le ducă undeva la Veneţia, ori în 
Franţa; ori altundeva, în Spania, unde să fi trăit regeşte, 
înconjurat de ai lui, la umbra gloriei pe care i-au vestit-o 
Avizo-urile? Se spală de gândul nemernic, puchios şi 
rânced. Stă sub altă zodie. L-au menit altfel ursitoarele. Il 
urmează pe Racea, care urcă şi coboară scările înguste ale 
coridoarelor dintre zidurile palatului. Este un drum cumplit. 
Sfâşietor. Îl doare şi răneşte fiecare pas. Urcă paisprezece 
trepte  priporoase. Pereţii se îngustează până-i simte 
strivindu-i umerii. Miros iute de fum. 

- Pe aici, măria ta! 

Se apleacă. lese în vestmântăria domnească, printr- 
un fel de ocniţă, de unde se face focul în soba mare din 
cahle de Hurezi. Căpitanul Racea stinge torţa. 

- Rămâne un călugăr orb şi vechi, care veghează focurile 
şi ocniţele măria ta... 

Nu recunoaşte glasul căpitanului şi pârcălabului de 
Târgovişte. Nu-l aude plecând. In vestmântărie miroase a 
levănţică şi izmă. Din întuneric, poleit în barba albă şi-n 
pletele argintii căzute moale pe umeri, Dumnezeu. In rantie 
manohicească, înalt până-n tâmpla uşilor şi orb. Păşeşte în 
întunericul lăptos al vestmântăriei, cu mâinile întinse 
înainte. 

- L-am auzit plecând pe pârcălab. Am auzit cornii şi glasul 
pământului vestindu-ţi întoarcerea. De cinci ani eşti pribeag 
în duh, fiul meu. Te-ai împlinit?! 

- În cuget şi-n vreme, părinte. 

- Nu-ţi sunt părinte, doamne... Am ieşit la vedere în 
noapte de cumpănă. L-am împânzit şi l-am curăţat de 
păcate pe tatăl măriei-tale. Sunt aici din porunci vechi, 
străvechi. Sunt zidit în piciorul acestui lăcaş. Ascult ce 

vorbesc noaptea voievozii. Tatăl măriei tale cu moşul 
moşului măriei tale. Şi moşul moşului măriei tale cu cel 
crâncen, neiertatul şi neîmpânzitul, neblagoslovitul şi 
necuminecatul, de sânge lacomul, aflat acum în crâncena 
durere a sufletului, rătăcitor în hăuri şi neogoitul pe care-l 
strigă din neființă tăiaţii şi spârcuiţii şi pruncii lăsaţi orfani şi 
muierile văduve şi cei traşi în ţeapă, ori hăcuiţi cu sabia... 

- Nu huli, bătrâne. Ţepeş vodă este un început al 
semnului. 

Bătrânul orb ieşit din ocniţele palatului domnesc, aşa 
cum a ieşit la monastire, la Dealu, din piciorul altarului, îşi 
ridică sprâncenele, cum a făcut-o şi atunci, în '95. Are ochii 
vii, oţelii, sfredelitori şi grei. 

- Am fost în întuneric şi acum văd prin cugetul măriei tale. 
- Cine eşti? 

- Cumpăna pământelor. Şi glasul lor. 

- Ce vrei? 

- Să te ursesc. 

- Prea târziu. 

- Măria ta Mihai, ai intrat în cetele drepţilor. 
- N-am murit încă. 

- Eşti de-o fiinţă cu veşnicia. 

- Cine ţi-o spune? 

- Magna Valachia! 

Această  sfâşietoare litanie izvorâtă din zidurile 
vestmântăriei domneşti, întretăiată de bocetul mamelor, de 
ropotul şarjelor, de şoaptele pline de aţâăţată voluptate ale 
Velicăi, de plânsetul Stanchii şi tăcerile mamei Tudora. De o 
mie de sunete ciudate şi limpezi. Izvoare şuvoind vesele. 
Cocori trecând cu foşnete de aripi sub lună. Şuşuitul 
cetinilor în vânt. Tângă de tulnice. Apa clipocind sub 
tălpoaia caravelei «Marco Polo». Valurile Dunării bătându-l 
pe Sultan în piept. Glasurile. Miile de glasuri: 

Cum frânsăşi tu voievoade 
Sfânta lege din bătrâni... 

Sfârşeală. Leşuială. Luptă cu forţa ocultă a bătrânului- 
pământ. li este dintr-odată frică. Spaima de a fi înţeles că 
rostul lui în aceste pământe s-a sfârşit. Spaima de a fi scos 
în afara rosturilor pe care el le-a umplut de înţelesuri 
veşnice. De adevăruri veşnice. Spaima de întoarcere acolo 
unde iniţiindu-se în istoria pithagoreicilor, a ştiinţei despre 
Valahia şi despre înaintaşul ei Zamolxis, s-a desprins din 
timp, înțelegând întregul. Aceste miresme ameţitoare. 
Aceste arome folosite de Închinători care-l scad din 
atotputernicia lui voievodală, coborându-l în rândul 
făpturilor supuse. Desprinderea, dincolo de voia lui. Oltul. In 
cerul albăstriu de primăvară, Cozia. Albinele şuvoind. 
Sihăstria din Cornetu. 

- Lumina adevărului vine atiunci când te-ai întors la tine 
însuţi. 

- M-am întors la mine însumi, împlinindu-mă în Magna 
Valachia. 

- Ehove! 

- Dumnezeu este Unul, Desăvârşitul, Treimea cea de-o 
fiinţă de la care toate au purces odată cu cuvântul. 

- Care este Treimea? 

- Ţara. Transilvania. Moldova. 

- Ehove! Şi cuvântul? 

- Lupta! 

- Ehove! Kalaha? 

- Timpul meu în care s-a desăvârşit a patra renaştere a 
Magnaei Valachiae... Şapte ani. Ca cele şapte părţi ale 
omului: Materia. Vitalitatea. Senzaţia. Intelectul. Sufletul. 
Înţelepciunea. Eul. Atma-Mahatma. Atinge tot. Conţine tot. 
Cei şapte ani, în care se înnoieşte trupul. Cei şapte ani din 
ciclul vârstelor. 

- Ehove! Deshala? 

- Tărâmurile Ţării Soarelui. 

- Ehove! Sat? 

- Fiinţa neamului. 

- Ehove! Avidja? 

- Nu cunosc încă nefiinţa. Aştept. 

- Mahat? 

- Totul purcede de la poporul Ţării Soarelui şi se întoarce 
la el. Veşnicia este în el. Amin! 

- Ehove! Te-am lăsat să asculţi glasul veşniciei, ca pe 
alesul puterii: /gipta /glisia, Valakio EKlesia. Ai fost domnul 
cu sabia, neajungând dincolo de Tao, Poarta tuturor 
lucrurilor spi rituale. 

- Sunt ceea ce sunt, necerând milă nimănui... A patra 
renaştere a poporului sunt eu. 

- Nu huli. 

- Nu-mi recunosc niciun judecător în afara vremii. 

- Nu sili Iglisia să te părăsească. 

- Nu sunt cel dintâi, nici cel din urmă domn pe care l-a 
părăsit. Cine-i dă dreptul? Cum s-a ridicat în vreme, 
deasupra puterii domneşti? Şi la ce judecată va fi chemată 
peste timp? Şi cine sunteţi voi, umbre şi tainice nume şi ce 
vreţi şi unde vă duceţi, căci oameni sunteţi şi nu Dumnezei 
şi cine v-a împuternicit pe voi, peste capul celor unşi cu 
sfântul mir?... 

Ascultă chircit în sine foşnetul valurilor. Îl înţeapă în 
nări miros de alge şi scoici. Briza mării cântă în palmieri. 
Ştie că se găseşte la Narlikuyu, pe coasta Mediteranei, 
lângă Fântâna  Înţelepciunii, aproape de  termele 
frumoaselor şi celibatarilor vegheate de cele trei zeițe foaie, 
zămislite în mozaicul rămas de la cei vechi: Hera, Afrodita, 
Atena. Citeşte din nou: «Cei care beau din această apă au 
să se facă mai înţelepţi, au să trăiască mai mulți ani şi au 
să devină mai frumoşi dacă sunt urâţi.» Daureţiu îi şopteşte 
Kalaha: numără! Deshala: arată! Apoi aude glasurile lor: 

Cum frânsăşi, tu, voievoade 
Sfânta lege din bătrâni... 

înţelege totul. 

- Pe aici, măria ta! 

Coboară după Racea în hora mare plină de jupânese, 
pilote, perne şi copii. 

- lo sunt vel banul. lo-te ia, n-am cap şi neică îl bate pe 
Eiab paşa cu sabia, cum îl bătu vodă... 

Băiatul îşi trage conteşelul roşu de poale. îl priveşte 
cu ochi albaştri, senini. Fuge sub torţarul sub care o ceată 
de flăcăiandrii se bat în săbii, chiuind voiniceşte. 

- Pieriţi diavolilor, cârâie un glas de bunică... Nu-l vedeţi 
pe măria-sa? 
4 

Este lacom până la nesaţ de văzduhul strălimpede de 
toamnă, de cerul duios şi alinător boltit deasupra 
Târgoviştei, de freamătul miilor de oameni înghesuiți în 
curţile domneşti. Totul parcă ar începe astăzi. Toată viaţa 
lui parcă n-ar fi fost nicicând. Aproape a uitat întâlnirea de 
azi-noapte cu Inchinătorul de strajă Târgoviştei. Ştie că la 
noapte, după sfatul de taină, Marele preot va veni să-l 
judece. A găsit pe pernă iconiţa din măslin cu triunghiul 
sacru. Aşteaptă ceasul răfuielii cu Iglisia, ca pe o mântuire. 
A trebuit să piardă tot ce-a agonisit în numele Magnaei 
Valachiae, ca să înţeleagă cât este de moartă lIglisia pentru 
acest veac. Poate că este moartă încă de la Coşnilă Asan. 
Roşii de Pădureţ vin la pas de după colţul palatului. În 
fruntea lor, pe un armăsar corbean, căpitanul Radu Gheţea. 
Nesupusul. Cel care i-a întors spatele după Călugăreni, 
trăgându-se la baştina lui, Cremenarii. Peste suliţele 
călăreţilor îmbrăcaţi în mintene, plutesc lin fire argintii din 
părul Maicii Domnului.  Chervanele boierilor munteni 
străjuite de slujnici şi oameni de arme stau înşirate pe trei 
rânduri spre Poarta Dealului. Lumina cade albastră peste 
mulțimile adunate între Biserica Mare Domnească, palat şi 
ziduri. Vede preoţi de mir şi călugări, moşneni şi târgoveţi, 
calici şi cobzari, neguţători purtând pălării frânceşti cu cioc, 
rucărence şi fete de la Malu cu Flori în cojoacele lor 
înflorate; soarbe lacom mirosul iute al mulţimii, de cojoc şi 
fum şi zăr şi mirodenii şi parcă de mere şi de rachiu nou, i 
se tulbură privirea şi înţelege că a sosit clipa lui de spaime 
şi moarte. Sunt pe lângă el mitropolitul şi Theofil, episcop 

Râmnicului. Este vel armaşul Udrea Băleanu cu ştergarul de 
doliu după răposat vel banul Calotă Bozianu, agăţat de 
umărul stâng. Sunt acolo oltenii. Este vel paharnicul Radu 
Şerban, în platoşă, cu spata domnească pe umăr. Este vel 
vornicul Ivan Norocea, cernit. Sunt ei toţi cei legaţi de 
steaua lui, înşiraţi pe treptele largi, de piatră. Căpitanii. 
Mârzea şi Racea. Baba Novac şi Deli Marcu Dubrowniki. 
Nicholaus Theill, styrianul. Ostaşii şi hotnogii câţi i-au mai 
rămas. Peste toţi trece unduitor păru/ Maicii Domnului, 
căruia poporenii îi spun mătasea morților. Apoi bat 
clopotele bisericilor din curţile domneşti. Le răspund 
clopotele mitropoliei vechi. Trâmbiţele şi cornii sună: «Stati 
şi smeriţi-vă, vorbeşte domnul...» Îşi scoate gugiumanul. Îi 
cade o rază de soare pe frunte. Caldă. Este împlătoşat şi 
încizmat. Cu sabia la şold. Se închină mulțimilor. De trei ori. 
Izbucnesc vaere. Cineva, o târgoveaţă înaltă, înfăşurată 
într-o broboadă neagră îl boceşte. «- Cum pierduşi, doamne 
copilaşii, luminile noastre şi pă doamna noastră, porumbiţa 
noastră duioasă şi blândă». Un bătrân cu picior de lemn, în 
strai de plăieş, cu semn domnesc de alamă la căciulă, 
bărbos îl întreabă cu glas verde: 

- Auzii că-l lăsaşi pe leah să-l căftănească domn pe 
Moldovean... Ce făcuşi, măria-ta, că nu-l vrem şi la ce-l 
lăsaşi în Ţară? 

Dintr-o dată izbucnesc strigăte de mânie. 
- Ne măturaşi podurile să ţii oşti. 
- Unde-s oştile? 
- La ce-l laşi pă leah?... 
- Nu-l vrem pă Simion Moghilă! 
- Cine-i Simion Moghilă? 
- La ce ne-ai ucis pă toţi, dacă laşi Ţara de izbelişte? 
- Un' te duci, măria-ta? 
- La ce laşi Târgoviştea? 

- Oh, oh, copilaşii mei, odoarele mele, cum vă ucise 
câinele de păgân şi n-are cine să vă aline sufletele că 
vodăăă... 

Îi lasă să-l ocărască. Că i-au dat tot. Că i-a vândut la 
mezat să-şi plătească oştile. Aşa le-a spus. Şi-acum unde 
sunt oştile care să-i apere? Şi unde-a pribegit cinci ani, că 
prea puţin l-au văzut ei în Cetatea de Scaun. Şi-atunci 
numai să-i certe şi muncească cu dabile. Unde-s ardelenii? 
Unde-s moldovenii pentru care şi-a vărsat sângele? De ce 
vin asupra mumei lor, Ţara Românească? O mie de întrebări 
chinuitoare. O mie de junghere pe care i le răsucesc în 
inimă. Apucă braţul vel armaşului, care voise să ridice 
buzduganul. Ascultă lacom întrebările mulţimii, cărora le 
răspund ei în de ei, acolo sub soarele auriu de octomvrie, în 
ziua cu lumină rară şi foşnitoare şi nesfârşită. Îşi răspund că 
prea au mulţi duşmani. Că n-a fost domn în Ţara 
Românească dornic să fie slobod, care să nu fi fost tăiat. Ori 
hiclenit. Ori fugărit de duşmanii aceştia crunţi, care... 

- Ne ţin ca-n lanţ, cneazule Berivoiule. 

- Le stăm în gât la toţi, cetaşule Onule. 

- Laptele şi mierea, judeţule Todericiu... 

- Încaltea le arătarăm de cinci ani, ce putem. 
- Adică ce-i mai săturarăm de pământ. 

- Pe toţi... Pe toţi. Pe toţi chicoteşte un calic numai 
zdrenţe, înalt, fără dreapta... Uitaţi-vă la mine, tunarul 
Ţintilă Adam. Pe toţi... Pe toţi... Ghiuleauuua, băăă... Buum! 
Ha, ha, ha! Asta este. Ca la fasole. Pe toţi... 

- Să vii diseară la mine, Ţintilă. 
- Săru' mâna, judeţule, vin... _ 

Omul se face mic. Se pierde în mulţime. Işi aduc 
aminte de Călugăreni. Le aduce aminte un bătrân frumos, 
cioturos, parcă împletit din rădăcini de zadă. Se face linişte. 
O tăcere cumplită. Cineva îngenunche. Trece un fior prin 
mulţimi. Incep să îngenunche. Zeci. Sute. Toţi. Pale de 
oameni care îngenunche. Cade soarele cu lumina dulce pe 
mulțimile care îngenunche. Îngenunche străjile la ziduri. 
Aude un zornăit aspru de za. Îngenunche vel armaşul. Radu 
Buzescu. Radu Florescu. Tot divanul. Rămâne nemişcat, 
veghindu-l cu spada, Radu Şerban. Ingenunche mitropolitul. 

Ah, îngenunche Theofil episcop Râmnicului. Şi Theodosie 
Rudeanu, livid. Işi stăpâneşte icnetul de plâns care-l 
sugrumă. Vede totul prin pâcla grea a lacrimilor. A 
remuşcărilor. A îndoielilor. 

- Voi toţi şi cei morţi şi cei vii. Voi care-aţi hrănit veacurile 
cu sângele şi cugetul vostru. Voi care-aţi făcut să cânte şi 
să plângă numele libertăţii, voi care m-aţi îndatorat şi m-aţi 
umilit cu puterea cugetului vostru, voi toţi, mume şi părinţi 
şi bunici, târgoveţi şi moşneni, curteni şi oşteni de rând, 
boierii mei credincioşi şi preoţii adevărului, voi toţi 
dezlegaţi-mă de jurămintele mele, ca să nu mai sângere 
Ţara cea istovită. Mă rog vouă, pe care v-am iubit în cugetul 
meu, mai mult decât pe mine însumi, dezlegaţi-mă... 

Este glasul lui dintotdeauna. Este cugetul lui 
dintotdeauna. Apoi se-ntâmplă răsturnarea aceea cumplită 
de care s-a îngrozit în spaimele lui de fiecare noapte. Adică 
se face o tăcere de moarte. In tăcerea aceea de moarte se 
ridică un cneaz-plăieş, poate este Gorunmare din Stoeneşti, 
ori plăieşul Grigore Stânjenu, ori cneazul Dumitru Carpăn 
ori poate duhul cneazului Gheţea al Cremenariului întruchi- 
pat din aceştia toţi şi din alţii de mult doar oase prin 
ţintirimurile Ţării. 

- Ba! 

Îşi limpezeşte privirea. Este un bărbat în dolamă din 
dimie cusută cu şiret negru. Parcă-l cunoaşte. 

- In veci de veci să fii legat de noi, până la judecata de 
apoi, măria ta. Nu te dezlegăm de jurăminte, ci mai aprig te 
ferecăm. 

Numele măriei tale să-l sugă pruncii odată cu laptele de la 
ţâţa mumelor. Să fie dezlegare bătrânilor, dacă au fost 
drepţi şi blestem să fie celor haini şi care s-au lăpădat de 
baştina lor. Să-l ducă Dunărea la Marea cea mare şi Oltul 
să-l ducă şi Jiul şi Murăşul şi Siretul. Nistrul. Sa-l legene 
holdele, măria-ta. Să-l plângă brazii încetinaţi. Să-l scrie 
Negoiul pe cerurile neuitării. Să plângă cu noi când vom 
cădea răpuşi sub sabie străină. Să te bucuri la nunţi şi la 

botezuri. Să rămâi în steaguri şi-n arme, şi-n vorba asta 
«libertate» şi-n cugetul nostru crâncen. Şi-n brazdă. Şi-n 
paloş. Şi-n cuminicătură. Şi-n împărtăşanie. Şi-n rugăciune. 
Şi-n blestem. Al nostru să fii, pătimitor cu noi, în veci de 
veci. Al nostru să fii, din pământ, din apă, din foc, din 
văzduh. Cu noi să te sporeşti, cu noi să te înmulţeşti, în noi 
să mori şi să învii, de-o mie de mii de ori, de-acum şi până-n 
veac, amin! 

Popa Stoica. Ciung. Cum nu l-a cunoscut pe popa 
Stoica? Pe aga Stoica din Fărcaşe, straja lui de neclintit la 
Dunăre. Popa Stoica, chior, c-o rană deschisă sub ochiul 
scurs. Murmurul greu al mulțimilor. 

- Al nostru să fii. Din pământ. Din apă. Din foc. Din 

văzduh. 

- Cu noi să sporeşti. 

- Cu noi să te înmulţeşti. 

- În noi să mori. 

- În noi să învii. 

- De-o mie de mii de ori, de acum şi până-n veac. 

- Amiiin! 

Lumina de octomvrie. Mătasea morţilor unduindu-se 
argintiu. Clopotele  Târgoviştei.  Chervanele boierilor 
munteni ies pe Poarta Dealului în pocnete de bice. In 
scârţăitul osiilor. El stă pe treapta întâia şi se dăruieşte 
mulțimilor. Trec pe lângă el. Îngenunche. Îi caută mâinile. Îi 
pipăie cizmele. Trec mereu pe lângă el şi fiecare trecător îi 
smulge câte-o parte de trup şi câte o parte de suflet şi câte- 
o parte de cuget. L-au iertat pentru «legătură». Sunt buni şi 
înţelepţi şi duioşi. 

- Să ai la iarnă, măria-ta, că poate... _ 

O măicuţă bătrână. Posmăgită. In broboadă neagră. 
Mirosind a tămâie şi a gutuie. Cu obrazul lămâiu. li întinde o 
pereche de ciorapi de lână neagră, aspră, împletiţi cu 
andreaua. 

- Au fost pentru al di Zane, fiu-miu, cetaşul de căzu la 
Nikopole, maică... Odată cu taică-su, Zane Arcaşul... Să fie 
de sufletul lor. 

Îi aşază ciorapii în mână. Simte lâna groasă, aspră, 
frigându-i degetele. Şi buzele reci ale bătrânei. II îneacă 
plânsul. Bat clopotele Târgoviştei. Bat trist, în dungă şi 
numai soarele trece strălucitor peste donjoane şi crenele. Ei 
se duc pe la casele lor, prin cătunele de munte, prin satele 
risipite în codrii merei. Se duc să facă arăturile de toamnă. 
Să sădească pomii. Să-i ungă cu sânge de vită. Să întindă 
ghergheful. Să spună la şezători povestea măriei-sale 
Mihai-vodă. Să se veşnicească... Coboară treapta care-l mai 
desparte de ei. la mâna măicuţei Zane şi o sărută. Măicuţa 
Zane îi mângâie fruntea: 

- Copilul mamei, copil, şopteşte şi pleacă grăbit, mică în 
broboada neagră. 

Bat mereu clopotele Târgoviştei. Toate clopotele 
Târgovişte... 

Liniştea nefirească a palatului pustiu. Din toate 
zidurile se preling amintirile. Mereu şi mereu, până la 
nebunie. Au rămas doar ei, binecredincioşii, în spătăria 
mică, din care a poruncit să nu se mişte nimic. Sfeşnicele îşi 
împart lumina pâlpâitoare şi parfumată pe pereţii vegheaţi 
de cadrele cu vechii voievozi. Are sentimentul tăios că el 
însuşi a trecut dintre cei vii, în şirul celor nemuriţi în cadrele 
lor aurite. Spata domnească cu garda din aur bătut în 
diamanticale, cu teaca din piele legată cu ferecături aurite 
şi încrustate cu rubine, se odihneşte pe perna din catifea 
vişinie. Coroana lui, cea bătută în patru colţuri răsfrânge 
lumina lumânărilor, înfăşurându-se în străluciri vii. 

- Ne-am ridicat, noi toţi aceştia, deasupra a tot ce este 
omenească greşeală, făptuind pentru vreme şi istorie. Nu 
mă judecaţi pentru căderea mea, ci pentru faptele mele. 
După cum lo, nu vă judec după lăcomiile, pizmele, urile, 
hăiniile voastre; ci după sângele şi sudoarea şi visele şi 
nădejdile şi biruinţele cheltuite pentru Magna Va/achia. Ce 

ne aşteaptă, ştim. Vreau să ascult sfatul vostru, care să 
întâmpine urgia care ne ameninţă. 
- Nu numai pe noi, doamne... Suntem trecători. Ţara o 
ameninţă. 
- Te-ascult, vel paharnice Şerban şi cuscre Radule. 
- Nu înainte de a afla ştiricarul, măria-ta, spune Theodosie 
Rudeanu. 

Abia atunci îi vede. Stau în jilţurile lor, după ranguri, 
purtând la gât peceţile boieriilor, sunt în caftanele de 
ţeremonie şi ţin toiegele slujbelor în stânga. Nu s-au pripit 
să fugă. Nu s-au pripit să se îmbrace de ducă. Stau măreţi 
în jilţurile din care-au povăţuit aceşti şapte ani ai domniei 
lui, aşa cum sunt şi cum au fost dintotdeauna. Trece peste 
frunţile lor un duh de măreție aspră. li face semn vel 
logofătului (Pentru cât încă vel logofăt?... Pentru un ceas? 
Pentru o zi?) să-şi citească ştiricarul. lţele de olăcari, 
iscoade, agenţi şi diplomaţi tesute de Theodosie nu s-au 
rupt. Ceva din toată țesătura  politicească şi 
diplomaticească a domniei lui trăieşte dincolo de el şi 
domnia lui trecătoare. Aşa cum trăieşte şi a trăit peste 
vreme ceea ce a fost esenţial şi în însăşi firea ării 
Româneşti din domniile începând dinaintea lui Litovoi şi 
Seneslau şi Coşnilă Asan şi Basarab ccl Mare şi Mircea 
Bătrânul. Acestea să fie amintirile care se preling din pereţii 
spătăriei mici, ori din frescele lui Mina din spătăria mare, 
luminată de candelabre şi vegheată de gărzile vânătorilor 
domneşti? Revede fulgerător solia episcopului Szukay, pe a 
lui Kaplan şi a imbrohorului, zeci de solii ale acestor ani, 
care dincolo de fastul lor colorat purtau la Târgovişte 
raţiunea de a fi a Ţării. Retrăieşte cu o durere ascuţită 
dăruirile lui. In treburile politiceşti. In dragostea pentru 
Velica şi Stanca şi Tudora şi copii. Pentru oaste şi judecăţi. 
Dăruirile lui închinate acestor ani. De sânge şi cuget. De vis 
şi inimă. Unde vor rămâne?! În ce vor rămâne? 

- Cancelarul este bolnav. Acest Zamoyski ros de ambiţii şi 
de podagră şi-a pregătit întoarcerea în Polonia. 


165 Radu Theodoru 


Glasul uscat al vel logofătului îl smulge din starea de 
incertitudini ceţoase şi duioşii amare. Din durerea surdă, 
mocnită care-l apasă. De ce-a început vel logofătul cu 
Zamoyski? Unde vrea să ajungă? Ah, Theodosie, minte 
luminată şi diplomat subţire. Vel logofătul citeşte răvaşele 
olăcarilor. Azi-dimineaţă cortegiul lui Zamoyski a intrat în 
curţile domneşti de la Ploieşti. La amiază a avut loc 
ţeremonia jurământului de credinţă luat lui Simion Moghilă, 
întărit domn de regele Sigismund Ill de Wassa... Radu 
Buzescu izbucneşte în râs. Râd şi ceilalţi. Numai vel 
armaşul Udrea Băleanu nu râde. Bate cu buzduganul în 
tăblia mesei. Întreabă: 

- Cine-i riga ăsta, măria-ta, că nu-i trecut în catastifele 
mele? 

Tac cu toţii. Întrebarea vel armaşului îi uluieşte. ÎI 
uluieşte şi pe el... 

- Aşa-i, Bălene. Nu-i trecut acolo. Înseamnă că n-are nimic 
cu Ţara Românească. Să-ţi aduci aminte de asta, la vreme 
potrivită. 

- Bine, măria-ta! După poruncă! 

Theodosie Rudeanu oftează smerit. La ţeremonie au 
fost câţiva boieri munteni. Danul ot Drăgoieşti ot Stelea. 
Mitrea, biv vel vornicul. 

- Am să-i pisez măselele, mormăie vel armaşul. 

- Au ascultat jurământul lui Simion Moghilă. Adică... 

Vel logofătul tace. Il priveşte ciudat. Parcă străin. 

- Adică? suflă vel comisul Radu Florescu. 

- Patruzeci de mii de galbeni pe an, coroanei leşeşti. 
Cetățile Ţării, ţinute de oastea leşească. Trei mii de dragoni 
ţinuţi pe sama vistieriei Ţării. 

Tace. 

- Adică o sută de mii de galbeni pe an Reczei Pospolita, 
drept mulţămită că ni l-a dat pe Moghilă domn, spune sec 
Radu Buzescu. 

- La care se adaugă turcii. Pe puţin altă sută de mii de 
galbeni, spune vel paharnicul Radu Şerban. 

- Cine-i plăteşte, măria-ta? 

Se răsuceşte spre Stoichiţa din Strâmba. El a-ntrebat: 

- Noi, răspunde uscat, Theodosie Rudeanu. Noi, că Ţara n- 
are de unde. 

- Noi care ne-am temut de o sută de mii de taleri pe an 
pentru oastea domnească. Noi care am cârtit de câte ori a 
fost vorba de scularea în arme. Noi care i-am jefuit pe 
boierii munteni. Că nu ne mai ajungea. Noi care-am fost cei 
mari şi luminaţi ai acestei domnii. Am ştiut să ne bucurăm 
de ea. Acum trebuie să ştim să plătim. 

Tot Stoichiţa. Theodosie Rudeanu ca şi când nu l-ar fi 
auzit. 

- La ceasurile trei, după ospăț, cancelarul Zamoyski s-a 
suit în butcă. S-a întors în taberele lui de la Bucov. L-a lăsat 
mai mare peste oaste pe Jan Potocki... Cazacii nizovi au 
intrat în răzmeriţă a doua oară. Au ars catastifele de lefuri. 
Au bătut cu latul săbiilor pe trimişii cancelarului. Aseară s- 
au pornit spre Buzău cu toate chervanele. Nu vor să se mai 
bată pentru cancelar. Au strigat-o în taberile de la Bucov. 
Nu vor să se mai bată cu măria-ta. Sunt aproape şapte mii 
de oşteni călări cu arme de foc. Au fost la Bucov. Acum nu 
mai sunt. Măriile lor doamna şi coconii, au ajuns cu bine în 
taberile lui Basta, punându-se sub ocrotirea căpitanului 
Mihai Szekely. 

- Ştiu!... Şi-acum? 

- Turcii din Vidin şi Nikopole au pregătit galerele şi caicele 
să treacă în Oltenia, măria-ta. Primii răvaş de la neica 
Preda, acum un ceas... Poruncă! 

Ştia toate astea de la iscoadele şi olăcarii trimişi de 
Stoichiţa. Au venit doi, după miezul nopţii, de la Ploieşti. Tot 
atunci a venit olăcarul trimis de Matei ot Brâncoveni cu 
răvaşul lui Nicolae Pătraşcu. Aude butucii de cer troznind în 
vatra largă a căminului placat cu marmoră. Simte cum se 
usucă durerile în el. Cum se sleiesc... Deci Zamoyski?... 
Zamoyski nu se duce până la capăt. Nu are nicio nădejde 
într-o domnie a lui Simion Moghilă. Dacă ar fi avut-o, ar fi 


167 Radu Theodoru 


rămas să intre în Târgovişte... Luciditatea stranie, până la 
intuiţia esenţelor. Starea de trezie a cugetului care-l face să 
vadă prin timp şi dincolo de el. Zamoyski nu riscă o ridicare 
pe tron fastuoasă, în văzul Evropei şi-n Cetatea de Scaun, 
care ar angaja Polonia în faţa Sfântului Imperiu şi a Porții. 
Se mulţumeşte cu o campanie victorioasă. Îi lasă lui Jan 
Potochi cinstea de a intra în Târgovişte cu domnul impus de 
Recza Pospolita, ca şi necinstea de a fi gonit din Târgovişte. 
În faţa regelui, va răspunde lon Potocki. Zamoyski a făcut 
un domn. Potocki îl va pierde. Jocul cancelarului îi lasă 
mână liberă. Încă... Îşi lasă barba aspră în piept. Închide 
ochii. Îşi sprijină fruntea în palma stângă. Simte încă pe 
buricul degetelor gustul aspru al ciorapilor de lână dăruiţi 
de mama Zane. Ascultă răsufletul pripit al 
binecredincioşilor. Abia acum sunt ai lui trup şi suflet. Abia 
acum, în ceasul al unsprezecelea, când nu mai au nicio 
nădejde. Le simte disperarea împresurându-l. Işi ridică 
fruntea... Privirile lor lacome şi deznădăjduite şi pline de 
nebunească speranţă. 

- lată poruncile mele pentru acest an, până la toamna lui 
1601. Tu vere Theodosie... 

Începe cu Theodosie, care mâine va rămâne ascuns în 
cetate, pregătind intrarea lui Simion Moghilă. Va bate 
clopotele. Va strânge sfatul Cetăţii de Scaun. Se va lepăda 
în el, de fostul voievod. Lui Theodosie îi clănţăne dinţii. Vel 
armaşul scânceşte, când aude «fostul voievod». Theodosie 
să intre în divanul lui Moghilă. Dacă nu poate, să rămână la 
Târgovişte. Să afle totul. Să împiedice canţelariile lui 
Moghilă de la treburile diplomaticeşti... Theodosie ascultă 
recules. Se-mbujorează. Îngenunche. Îi sărută dreapta... El 
îl sărută pe frunte. li şopteşte: 

- Ştii toate tainiţele... Veghează. 

Când va bate ceasul, să răscoale târgoveţimea. Să 
apuce cetatea. 

- Şi măria-ta, întreabă Theodosie. 

- lo, cu aceştia toţi ai mei, mă trag peste Olt, Theodosie. 
Acolo cuget. Aştept. Hotărăsc. Dacă mă răzbeşte Moghilă şi 
turcul, caut adevărul la curtea lui Rudolf, pentru care nu 
puţin am făcut. Mă-ntorc în primăvară, cu oaste prin... 

- Pe unde, doamne? 

larăşi tăcerile pline de freamătul cugetelor... Tăcerile 
pline de tâlcuri zidite-n spătăria mică, de la începutul Ţării. 

- Prin Alba-lulia, iubiţilor mei... Numai pe-acolo. Şi-n veci 
de veci, numai prin Alba-lulia. Şi-n vecii vecilor, Alba-lulia. 

li vede zgribulindu-se în caftanele ţesute cu fir de aur. 
Le spune că încă nu s-a jucat cea din urmă carte cu Simion 
Moghilă. Că după ce-i va răpune pe beyii de Vidin şi 
Nikopole, Oltenia va rămâne slobodă. Ca-n anul 1111, va 
domni la Craiova. De acolo se va bate pentru Târgovişte. 
Învingător se ştie ce va fi... 

- Invins... Invins vom vedea cu toţii Evropa, după care 
atâta tânjim şi pentru care de cinci veacuri ne vărsăm 
sângele, binecredincioşilor. O vom vedea noi, ne va vedea 
ea, ne vor judeca istoriile şi pe ea şi pe noi, iar dacă-mi va 
cădea capul... 

- Măria-ta! 

Vel armaşul se ridică. Se bate cu pumnul în platoşă. 
Se ridică toţi. II înconjoară. El ţâşneşte din jilţul domnesc. 
Apucă coroana cu amândouă mâinile. O ridică sus, 
deasupra frunţii sale. 

- Dacă Evropa îmi va lua capul, trădându-mă pentru 
nestrămutata mea credinţă în dreptul nostru de a fi ai ei, 
atunci voia mea şi porunca mea şi sfatul meu este să-l 
urcați în scaun pe-acesta. 

Se răsuceşte scurt spre Radu Şerban. Vel paharnicul 
face un pas înapoi. Işi apără obrazul cu palmele. O clipă. 
Până când îl simte aproape. Apoi rămâne ţeapăn şi livid, 
ochii de bufniţă, verzi, i se împăienjenesc şi primeşte 
coroana cu un tremur uşor al întregului trup. 

- Nu pe fiul meu îl voi şi nici pe acest nepot al meu Marcu, 
oricât este el de slăvit în fapte şi-n cuget. Vă las grea 

moştenire şi voi un oştean înţelept şi de virtute şi drept şi 
nepătimaş. Măria ta, Radu Şerban, să nu uiţi poruncile cele 
din veac şi iartă-i înaintaşului măriei-tale neputinţele lui 
omeneşti. Şi slăbiciunile lui. Şi strâmbătăţile lui. 

Îngenunche. Rămâne o clipă îngenuncheat până când 
îi aude pe ei, pe toţi, îngenunchind în icnete de plâns, ori în 
tăcerea cumplită a clipelor de ei cunoscute, atunci când el 
şi ei împreună au lucrat la temeiurile timpului. Sărută 
dreapta lui Radu Şerban. Radu Şerban îl ridică de subţiori. 
EI îl sărută pe frunte. 

- Rămâi aici, îi şopteşte. 

Trece lângă vatră, urmărind ţeremonia aceasta 
stranie, când domnul în viaţă, viu şi nevătămat, îşi 
desmoşteneşte fiul de hlamida domnească, dăruind-o cu 
mâna sa, unuia dintre oştenii săi. 

- Vrednic este, spune Radu Buzescu. Măria ta, Mihai, ca 
întotdeauna, ai povăţuit vremea, luând-o înaintea vremii. 

- Vrednic este, spun ceilalţi cu glasuri bărbăteşti, uşurate 
de povara alegerii. El ştie, nu că i-a învins, nu că în rândul 
treburilor politiceşti a scutit Ţara de lupte ucigătoare pentru 
putere, nu că a scăpat-o de o domnie şubredă ca aceea a 
lui Nicolae-Pătraşcu, în care Stanca ar fi domnit şi ea, cu 
urile şi micimile ei femeieşti, nu că i-a răpit prinţului Marcu 
un drept pe care însuşi nu şi l-a cerut; dar că, prin Radu 
Şerban se împacă cele două partide boiereşti, a oltenilor cu 
Buzeştii şi partida boierilor munteni, a căror luptă pentru 
scaun a secătuit Ţara, dând-o pe mâna străinilor... 

Vine lângă masa grea din stejar sculptat. Apucă spata 
domnească. O trage din teacă. 

- Juraţi! 

Ei fac jurământul de domn, dintr-o dată alţii, ca şi 
când le-ar fi deschis viitorul. Ca şi când i-ar fi scos din 
groaza acestei prăbuşiri a puterii lor şi i-ar fi trecut peste 
vreme, într-un mâine luminos şi fără temeri. El însuşi se 
simte dintr-o dată uşurat. El însuşi simte că din clipa asta 
este din nou stăpân pe ordinea lucrurilor şi pe timp. Că 

acest act politicesc pe care l-a gândit poate după 
Călugăreni, din noaptea de Ajun 1595 când au vrut Zidarii 
să-l ucidă prin Chisaru, acest act politicesc reaşază timpul 
Ţării în făgaşul din care l-a scos el, aruncându-l peste 
veacuri într-un viitor care nu poate fi altul decât al Magnaei 
Valachiae. Ei fac jurământul pe spata domnească. Este 
noaptea de 22 spre 23 octomvrie 1600, în spătăria mică. 
Palatul domnesc ţistuie a pustiu. Ascultă jurământul pe 
care-l rosteşte foarte limpede Radu Buzescu. Radu Buzescu 
care a înţeles că, el, vodă, le întăreşte Buzeştilor, prin Radu 
Şerban, tot ce-au agonisit în vremea lui Mihai voievod. 
Ascultă jurământul. Apoi presimte clipa aceea tragică şi 
mistuitoare a desprinderii. Clipa în care faptele şi anii şi 
gândurile şi tot ce-a simţit îşi lapădă straiul lor efemer, 
rămânând în el doar miezul acela fierbinte, plin de tâlcuri 
adânci, mustind de seva adevărurilor veşnice. 
* 


Liniştea crudă, foşnitoare, plină de spaime a palatului 
gol. Radu Şerban cufundat în jilțul domnesc, parcă istovit. 
Lumânările primenite de Simion îşi joacă luminile de fildeş 
vechi pe feţele voievozilor. Scoate din mânecă scrisoarea 
pe care i-a scris-o lui Simion Moghilă. O reciteşte în fugă. 

«Cinsteşte această Cetate de Scaun pe care ti-o las 
nevătămată, ca unuia din acelaşi sânge. Veghez.» 

Aşază scrisoarea pe garda spatei. Păstrează încă 
gustul amar al despărțirii de Theodosie Rudeanu. Intr-un fel 
vel logofătul i-a fost un alter ego chibzuit, plin de toate 
ştirile lumii. S-a rupt ceva din el odată cu plecarea şovăindă 
şi dureroasă şi grea de incertitudini a lui Theodosie 
Rudeanu. 

- De ce-l jertfişi pe Theodosie, măria ta? 
Tresare. Uitase de Radu Şerban. 
- Numai pe el, următorule? 
- Pe Josica. Pe Ştefan Răzvan?... Pe aceia cu numele uitate 
prin gropniţele ostăşeşti?! Pe doamna şi coconii măriei 
tale?!...Pe măria ta!... Dumnezeule, mă cutremur. 

- Nimic nu se veşniceşte decât prin jertfă, următorule... 
Începând cu grâul. O ştii!... Îmbrăcând strai domnesc, 
straiul jertfei îl îmbraci. Dacă vei rămâne în cugetul Ţării. 

- Amin! 

- Vel logofătul? Cine poate şti dacă îl jertfesc eu, ori m-a 
jertfit el? Vel logofătul spune domnului numai cât vrea din 
tot ce agoniseşte cu banii stăpânului său. Oricât de 
credincios ţi-ar fi, teme-te de vel logofătul tău. lubeşte-l şi 
cinsteşte-l, apărându-te de el printr-o mie de diavoli 
ştiutori. 

Îţi va spune ce va gândi el că te mânie, ori te- 
mblânzeşte, ori te linguşeşte, ori te preaslăveşte. Pe 
duşmanii lui, îi va face duşmanii tăi. Pe prietenii lui, 
prietenii tăi. lţi va pune în faţa ochilor oglinda lumii şi lumea 
văzută de tine acolo va fi alcătuită după cugetul vel 
logofătului, alta decât lumea cea adevărată. Poartă la tine 
oglinda ta, care să-ţi arate lumea aşa cum este... 

Se repede la cadra din care-i priveşte crâncen Vlad 
Ţepeş. O mişcă. | s-a părut că prin ochii lui Ţepeş îl privesc 
alţi ochi, vii şi iscoditori. 

- Aici zidurile au ochi şi urechi, următorule. Să nu lase 
domnul slobod în cugetul lui. 

- Aştepţi pe cineva, doamne? 

- ÎI aşteptăm împreună, după voia mea. Ascultă... 

Îi face semn să-i vină aproape. Îşi lipeşte urechea de 
zidul spătăriei mici, în colţul din stânga al căminului, acolo 
unde bănuieşte că urcă galeria de sub temeliile palatului. 
Poate de sub temniţele lui Ţepeş, din vechea biserică a 
Iglisiei. Ascultă ecoul stins al paşilor izvorât din rădăcina 
zidurilor. Îl cuprinde o bucurie rea. Sleită. 

- Ei sunt, şopteşte! _ 

Se răsuceşte spre Radu Şerban. li şopteşte gâfâit că 
domnia lui a fost hotărâtă într-un fel de aceştia care urcă 
acum din tainiţele palatului, tot ei fiind cei care au lucrat 
temeinic la surparea ei. Că domnia lui a fost rodul luptei 
politiceşti, a partidei lui Andronic Cantacuzino şi a lui lani 

Epirotul; a conspiratorilor bizantini, arhonţii din Pera şi a 
Buzeştilor, cărora li s-au adăugat «ei, aceştia, muceziţi în 
istorii». Că puterea lor ocultă şi banii Buzeştilor l-au dus în 
faţa sultanului şi i-au dat cuca domnească. Că el a făcut 
apoi ceea ce i-a poruncit cugetul şi altceva, mai 
cuprinzător, legat de însăşi mersul istoriei, asta este 
aparținător domniei lui Mihai-vodă. 

- De aceea te-am vrut domn ales aici, următorule!... Să 
scap Ţara de plasa asta urzită la Poartă, făcătoare de domni 
pe pungi şi ruşine. Pe vânzare şi lingăveală. Şi pe tine să te 
scap... Taci... Treci aici, după perdea. Acum. Am avut grijă 
ca acest loc să fie tainiţa mea. Ascultă... 

Radu Şerban se strecoară în spatele perdelei grea din 
catifea vişinie. Paşi uşori pe coridorul de taină. O boare de 
aer umed. lată-i. Theofil episcop Râmnicului, în rantia 
Iglisiei. Un bătrân cu chipul săpat în gresie roasă de vânturi 
şi ploi, cu trăsăturile vechilor acheeni. Un călugăr tânăr, în 
rantie neagră cu pielea arămie, un asiat, ori un african. ŞI 
altcineva, cărora cei trei îi fac loc plecându-se adânc de 
patru ori. Un bărbat luminos şi venerabil, cu o barbă alb 
argintie, cu sprâncene groase albe şi plete de Dumnezeu. 
Seamănă cu toţi bătrânii venerabili văzuţi în vechile 
monastiri balcanice, în medresele din Istanbul sau Anadol, 
după cum seamănă aidoma cu cneazul Gheţea al 
Cremenariului. 

- Te aşteptăm de-o lună, măria-ta, spune Theofil 
Râmniceanul în francă. 

Bătrânul venerabil care nu poate fi decât Marele 
preot îşi face rugăciunea de purificare, cu spatele întors la 
cadra lui Ţepeş. In francă. Apoi într-o limbă necunoscută. 
Inţelege după felul cum s-a aşezat, şi-i caută privirea cel cu 
trăsături acheene, că acesta este stăpânul fluidului tainic. 
Aşteaptă ca Marele preot să-şi mântuie rugăciunea. | se 
pare că vede deasupra capului venerabil o luminiscenţă 
uşoară. Eterată. 

- Sfinţia ta, Theofil, aşază-i pe oaspeţi. Şi spune-i 
acheeianului că am învăţat să mă apăr de puterea lui 
ocultă. 

Vorbeşte româneşte. 

- Stărui în erezie, Inchinătorule, spune Marele preot şi se 
aşeză. 

- Stărui în credinţa mea că Iglisia greşeşte de aproape trei 
sute de ani, Mare preot, spune în greaca veche pe care-o 
vorbeşte bătrânul. 

- Te ridici împotriva ei? 

- M-am ridicat prin toate faptele mele din clipa urcării în 
scaunul acestei Ţări. 

Un murmur surd. Prelins din toate zidurile. Căzând din 
bolțile tavanului. 

- Nu vă primesc ca pe nişte judecători. Nu-mi pot fi 
judecători decât timpul şi neamul. Vă primesc ca un domn 
care-i aşteaptă pe cei vinovaţi de-o greşeală de veacuri. 
Temeţi-vă! 

Acelaşi murmur al pereţilor. 

- Mă mir de sfinţia ta, Theofil, că ai căzut în această tristă 
şi sângeroasă erezie. Tăceţi! Vorbeşte domnul. De dinainte 
de Mircea Bătrânul, domnii au înţeles că Evropa este 
leagănul Poporului. Şi tot de atunci lIglisia se luptă sa 
întoarcă Poporul la cea dinţii profeție memphitică. Să-l lege 
de credinţele străvechi ale Răsăritului, de care s-a rupt 
odată cu renaşterea lui prin Roma. Roma l-a adus în 
Evropa. Roma l-a întruchipat în cuget. Roma l-a legat de 
cutezanţa gândirii. De lăcomia de libertate. Vreţi să-l ţineţi 
sub turci, cu domni slabi sub care să fie atotputernică 
Iglisia. Sub straiele ortodoxiei, vreţi să desăvârşiţi puterea 
preoţilor, odată cu învăţăturile Memphisului şi ale Tibetului. 
Domnul să fie unealta lor pe aceste pământuri, care de la 
anul o sută, stau sub semnul Evropei. 

- Închinătorule! 

Cei patru îşi acoperă obrazul cu palmele. Theofil 
episcopul Râmnicului îşi revine. Il priveşte halucinat. Parcă 
smuls dintr-o somnie grea şi cleioasă. 

- De la Mircea Bătrânul, domnii au înţeles ce nu puteţi voi 
să înţelegeţi. Sau ce nu vreţi să înţelegeţi. Matca Poporului, 
este matca limbii lui. Altfel ar fi vorbit franca. Ori altă limbă 
a lIglisiei. El vorbeşte limba sângelui său. A celor de-un 
sânge şi-o mumă cu el. Limba prin care spiritul veghează. 
Cugetul cercetează. Gândul cutează şi întreabă... Insăşi 
spiritul pithagoreic l-aţi strâmbat după canoanele voastre, 
vrând robi, nu oameni slobozi. Pe Ţepeş l-aţi ucis. Pe Vlad, 
tatăl său, l-aţi ucis. Aduseseră aici Evropa şi Evropa vă 
zgândărea în chiliile voastre. În tainiţele voastre din care 
țeseaţi Răsăritul în pânza dorințelor voastre. Poporul era cel 
care trebuia să plătească. Cu sânge. Cu aur. Orbilor. V-aţi 
îngropat în taină, ca-n morminte. Morților. De-o mie de ori, 
morţilor. Ce-aţi vrut de la mine? Şi ce mai vreţi de la mine?! 
Şi-n ce rădăcină de tăcere v-aţi îngropat, că vă ascultă 
rumânii Magnaei Valachae, cu urechea lor cea de la 
Zamolxis? Şi de ce nu vreţi Magna Valachia în rândul 
Evropei? Şi de ce-o trageţi spre umbrele de mult moarte ale 
religiilor din Răsărit? Şi ce vină are Poporul că l-a zămislit 
timpul între Apus şi Răsărit, purtând în el, aceste două lumi, 
care-l sfâşie? Şi cine sunteţi voi negre umbre? Şi ce vreţi 
voi, uitaţilor? Şi tu episcope, uns cu mir, pe cine înşeli 
acolo, în scaunul tău de la Vâlcea? Şi de ce l-aţi ucis pe 
Josica? Şi de ce-aţi săpat la temelia visului meu celui mai 
scump, căruia cu sânge m-am dăruit? Acestuia, în făgaşul 
vremii, către care se-ndreaptă de la anul o sută, cel născut 
în Cetatea de Piatră din Zamolxis şi Roma? 

A strigat? 

Nu ştie. Este Radu Şerban lângă el. Este Theofil 
episcopul Râmnicului îngenuncheat la picioarele lui. Este o 
plângere şi-o tângă a zidurilor. Este un miros ciudat de 
răşinuri şi de fulger. Este sentimentul triumfător al 
adevărului. Este în el putere necunoscută şi o durere 

amară. Este o spaimă de moarte că a mâniat şi nedreptăţit 
moştenirea lui Zamolxis, pentru moştenirea Romei. Se- 
ntoarce spre Radu Şerban. Radu Şerban livid. Cu buzele 
albe. Ingenunche şi Radu Şerban. 

- Dumnezeu să te ierte, măria-ta, pentru povara 
adevărului pe care mi-o lăpădaşi pe umeri. 

- Dumnezeu să te binecuvinte, măria-ta, pentru lumina 
adevărului pe care mi-o hărăzişi, spune Theofil episcop 
Râmnicului. 

Apoi vede chipurile celor morţi de sabie, pentru lupta 
lor dintre Apus şi Răsărit. Apoi se aude cornul aspru al 
haiducilor sârbi vestind deşteptarea. Apoi se aud clopotele 
preacatolice ale bisericii iezuite, bătând ceasurile patru. 
Apoi se aud trâmbiţaşii trupelor sunând adăparea cailor şi 
pregătirea de marş. Apoi nu se mai aude nimic, în afara 
liniştii pline de foşnete stăpânind palatul domnesc al 
Târgoviştei, pustiu şi singur sub constelaţiile brumoase de 
octomvrie. Doar el aude glasul plâns al Târgoviştei, 
întrebându-l de ce-o lasă de izbelişte. Atunci are 
sentimentul crud, sfâşietor şi cumplit al sfârşitului. Cineva îi 
spune în francă, cu glasul acela mineralizat pe care l-a auzit 
la Bojana, când zăcea pe năsălie şi lIglisia l-a ridicat 
deasupra  Inchinătorilor pentru adevărurile lui de 
nestrămutat: 

- O, Mihail, vei avea şi tu o Golgotă şi o grădină 
Ghetsimani a ta!... Teme-te! 

- lat-o, şopteşte şi iese din spătăria mică, fără să se mai 
uite la spata domnească şi la coroana în patru colțuri, 
rămase să strălucească în giolgiul lor de catifea purpurie, 
sub lumina sfârşită a lumânărilor şi sub bolțile albastre, 
pictate de Mina, zugravul de subţire, cu stele de aur. 

5 

- În câte suntem, Stoichiţă? 

- În 15 noemvrie, măria-ta. De ziua sfinţilor mucenici 
Gurie, Samona şi Aviv. Sâmbătă. 

- Cum zboară zilele, Stoichiţă. Mă dor ranele. O să ningă. 
Măcar dac-ar mântui arăturile de toamnă. Dacă nu prădau 
akingiii, aveam. Îmi arseră Izbicenii. Îmi arseră Plăviceanca. 
Studina. Aproape toate satele. S-aude ceva? 

- Nu s-aude, doamne. Abia ajunse vel banul Preda la 
Preajba... Mai are aproape două ceasuri până aici. Că nu se 
desparte de robi. _ 

Este ceasul trist al amurgului. li place să vadă soarele 
asfinţind dincolo de Jii, din paraclisul Băniei. Este o linişte 
cuvioasă şi dincolo de zidurile cetăţuii sunt livezile şi casele 
Craiovei, albe şi culorile sângerii şi ciorile zgribulite prin 
nuci. Atunci se sfâşie lăuntric. | se pare că tot universul îi 
este împotrivă. Că destinul lui s-a încheiat. Atunci îl cheamă 
pe Stoichiţa din Strâmba, vel logofătul acestei domnii 
ciudate şi-i spune: «să lucrăm...» 

- Să lucrăm, Stoichiţo, până ne ajunge vel banul. 

Simion Moghilă domneşte la Târgovişte prin leşi. N-a 
îndrăznit să treacă Oltul. El domneşte la Craiova prin sine şi 
Buzeşti şi olteni. A plecat din Târgovişte în dimineaţa aceea 
de 24 octomvrie. Cu steagurile Ţării. A desfăcut oastea de 
pământ în faţa cetăţii. Retrăieşte mereu ceasul ieşirii din 
Cetatea de Scaun a Târgoviştei... Târgul fumegând. Casele 
arse. Târgoveţii săpându-şi bordeie pentru iarnă. Roşii, 
călăraşii, curtenii, descălecaţi. Cu căciulile în mână. Theofil 
Râmniceanu, călare şi popa Stoica în odăjdii peste platoşă, 
chior şi de spaimă, soarele firav, chervanul lui Jehan Le 
Gross oprit în drum, cei patru baaturi pribegi care-au ocolit 
oastea lui Zamoyski ajuns la Buzău. 

- Nu te lepăda de noi, doamne! 

- Nu ne înfrunta cu atâta ruşine! 

O mie de glasuri rugându-l. O mie de săbii ieşite din 
teacă. 

- Duceţi-vă, vitejilor. Nu mă întristaţi, nădejdile mele şi 
sufletul meu. Staţi la vetrele voastre şi nu mă uitaţi, aşa 
cum eu n-am să vă uit, câtă vreme inima asta are să-mi 
bată în piept. 

Porţile Cetăţii de Scaun închizându-se. Podul tras pe 
lanţuri. Străjile descoperite, încremenite la ziduri. Şi sus, pe 
hampă, steagul mare al Ţării. Păru/ Maicii Domnului. 
Văzduhul de toamnă, auriu. Sentimentul că niciodată porţile 
astea grele din stejar, nu se vor mai deschide pentru Mihai- 
vodă. Insingurarea cumplită. Apoi marşul de zi şi de noapte 
cu oştile Băniei, cu haiducii şi lefegiii asupra Craiovei care-l 
aştepta cu porţile deschise. De la Slatina a lăsat oştirea, 
gonind la Plăviceanca. Tot malul Oltului pustiit de akingiii 
de la Nikopol. Oamenii fugiţi la codru. Cula de la 
Plăviceanca cu zidurile afumate de foc. Au ţinut slujnicii 
cula cu arma. De ce-a gonit la Plăviceanca? Ce să găsească 
la Plăviceanca? Nici măcar glasurile copiilor nu le-a mai 
găsit. Pustii odăile. Pustii curţile. Stanca? A căutat-o lacom 
în lucruri. În cerdacul dragostelor de-nceput. Scrum, 
amintirile. Nimic din ce-a fost atât de viu şi plin de neostoit 
farmec. Nimic din anii aceia vechi şi duioşi, cu primăveri 
dalbe şi privighetori în nopţi îmbălsămate şi tainice. Şi Oltul 
tulbure şi zarea tulbure şi sufletul lui încenuşit şi golul şi 
pustiul şi spaimele negre pe care mereu şi le ucide-n el. Şi 
încrâncenarea care-l leagă de pământul Olteniei cu o furie 
uscată şi o duioşie amară. lată-l întors de unde-a plecat. 
Este un tâlc în aceste întoarcerii? Ah, zburdatul bănişor de 
Mehedinţi, călărind sub lună nouă pe la conace cu văduve 
ochioase... lată-l aici pe bănişorul Mihai, ascultând ştiricarul 
lui Stoichiţa, cu sufletul iască. Unde este adevărul 
bănişorului?... Unde este adevărul voievodului!... Şi unde, 
Doamne, adevărul meu, adevărul lui Mihai, omul, Mărite, 
căci om sunt şi de ce mi-ai hărăzit mie mucenicia 
adevărului şi de ce mă ţintuieşti pe cruce zi de zi, când pe 
fiul Tău o sigură dată l-ai mucenicit, Doamne? 

Işi strânge la gât coantăşul de vânător domnesc. 
Focul arde vioi în vatra de zid. Pereţii spătăriei scunzi, albi, 
tavanul din podină prinsă pe grinzi din stejar, ocheţii 
ferăstruicilor, ştergarele de pe pereţi şi blidele şi blidarele 
din lemn încrustat şi divanul larg acoperit cu scoarţe tesute 

în culori vii şi cocoşul de Hurezi, făcut din lut adăpostind 
sub aripi ulciorul cu apă, totul este vesel şi bătrânesc şi 
ştiut de el din alte vremi. L-a ales vel ban pe Preda 
Buzescu... Un Preda Buzescu vel ban, înseamnă oaste de 
credinţă tare de cinci mii de săbii, în coasta lui Simion 
Moghilă. 

- Măria-ta, nu mă asculţi. 

- lată că te ascult, Stoichiţo! 

- Te pripeşti. De ce vrei să-i dai război lui Simion Moghilă 
în toamna asta? Nimic nu s-a aşezat încă. Toate veştile sunt 
tulburi. Basta nu se înţelege cu Chiaky. Chiaky nu se 
înţelege cu Gaspar Korniş şi Moise Szekely. Chiaky vrea 
scaunul. Ceilalţi îl vor pe Sigismund. Basta vrea să fie 
guvernator. Zamoyski iese din Ţară. Vel banul îi ucise pe 
begii de Vidin şi Nikopole. Îţi aduce capul lor. Sultanul mai 
curând pe măria-ta te va vrea, decât oşti leşeşti în cetăţile 
de lângă Dunăre. Lasă-i să se încaiere între ei. Loveşte-l pe 
Moghilă după ce va arunca biruri pe moşii. Pe satele 
moşneşeşti. Pe curteni şi slujitori. De unde cele două sute 
de mii de galbeni câţi este dator? Aşteaptă să fii dorit şi 
plâns în toate trei Ţările, măria ta. 

- Apum nu sunt plâns şi dorit, Stoichiţo? 

- lartă-mă, doamne. Eşti mai mult temut, decât iubit. Şi 
mai mult bocit, decât plâns. 

Jilţul acoperit cu blăni de urs miroase uşor a lemn 
vechi şi bun. Amurgul moare afară într-o vâlvătaie mocnită. 
lată haşişul lui de fiecare zi. Politica. 

- Şi dacă vrăşmaşii mei se împacă, Stoichiţo? Şi dacă n-ai 
să afli urzeala unora, cum ai aflat-o pe-a vornicului de-al 
treilea Stătilă, din Govora, cu soţii lui boier Neagu din 
Frânceşti şi Stancu din Gălicea? Şi-n loc să-i păleşti tu şi să 
mi-i aduci în lanţuri, să ne pălească ei şi să ne... Stoichiţo! 

- Măria ta?! 

- De ce nu-mi răspunsă vorbă vel banul Preda despre Deli 
Marcu Dumbrowniki? Stoichiţo, n-auzi? Ce se-ntâmplă 
Stoichiţo şi voi ce îmi ascundeţi?... Taci! Ce se aude? 

- Vel boierii şi curtea, măria ta. 

- Vine vel banul! Du-te... Primeşte-l cu făclii. Cu o mie de 
făclieri. Cu Baba Novac... Unde-i Baba Novac? 

- Se-ntoarse aseară de la Islaz, doamne. 

- Ştiu! De la Velica? 

- Ce-ţi spusei la amiază, măria-ta! 

- Da! Ce-mi spuseşi la amiază. Du-te! Presimt că vine vel 
banul. Făclierii. Să iasă făcilierii în faţa Băniei. Deschideţi 
porţile... Să-mi aducă şuba... Auzi, Stoichiţo! Dar dacă Basta 
se-nţelege cu Simion Moghilă? Coboară Basta pe Olt. Vine 
Simion Moghilă cu Potocki pe la Slatina. Vin turcii de la 
Nikopol pe la Islaz, că alt bey găseşte sultanul şi noi n-am 
dovedit să-i ucidem pe toţi turcii şi să le stingem stirpea?!... 
Şi vin turcii de la Nikopol. Şi de la Orşova vin neamişii. 
Atunci, Stoichiţo, nu mă daţi voi duşmanilor mei? Ai făcut 
strigările la oaste? 

- Le făcui, doamne! 

- Cât îmi dădură Buzeştii? 

- Şaptezeci şi şapte de mii de taleri, măria ta. 

- Câte luni de leafă pentru oşti? 

- Pentru câte ai astăzi, trei luni, doamne. 

- Şi mă sfătui să aştept, Stoichiţo!... Ce?... Să-mi vând 
straiul de pe mine, să-mi pot ţine slujnicii? Ce, Stoichiţo? Imi 
împrumutară Buzeştii şaptezeci şi şapte de mii... Le mai pot 
cere? De unde să-mi dea? Şi cât să-mi mai dea? 

- Le dăduşi de şaptezeci şi şapte de ori pe cât îţi dădură 
ei... 

- Poate!... Nu ştiu!... Du-te şi primeşte-mi banul. Găteşte- 
mi calul. Curtea să fie gata... Am vrut să văd dacă oştenii 
mei au uitat gustul biruinţei. Vel banul Preda îmi arătă că 
nu! Du-te! Nu voi şuba! Mantia o voi. Aceea roşie, cu 
vulturi. Şi gugiumanul. Du-te!... Ce ai, Stoichiţo? 

- Doamna Tudora din Târgşor, doamne! 

150 
Tudora! Acum! Ce dulce spaimă. Ce amară bucurie. 
Se ridică. Îşi muşcă buzele. A ocolit-o. A crezut-o uitată. A 

crezut că l-a uitat, urându-l. Că l-a părăsit, aşa cum a 
părăsit-o el. Un val tulbure, o ameţeală nebună, lacomă 
aşteptare. Stoichiţa deschizând uşa scundă din stejar legat 
în bârne care coboară la catul de jos. Se sprijină de jilţ. Intră 
o fecioară înaltă în cizmuliţe roşii cu toc, caţaveică blănită 
şi giolgi, urmată de un oştean împlătoşat. Nelecuită şi 
bărbată Tudora. Din doi paşi este lângă fecioara care-l 
priveşte lacom. Se sfieşte de ochii mari, negri. De fruntea 
înaltă, boltită. De frumuseţea aspră şi buzele plecate amar 
şi întrebările mute ale copilei-fecioare necunoscute. 
- Marula! Fata mea!... Tudora! 

Îşi uită vorbele. Uită timpul. Se luptă să-l uite. Timpul 
ticălos nu se lasă înfrânt. Stă între ei rece, cu ochi deschis, 
de veghe. lască vorbele. Degeaba încearcă să le treacă prin 
inimă. lască inima. Moarte imintirile. Pustii. Marula tăcută, 
privindu-l cu ochi mari, negri şi miraţi. Îi spune «fata tatii 
frumoasă» şi se sperie singur de glasul lui calp. De vorbele 
lui calpe. Tudora îi ţine mâna. Din când în când i-o sărută. 
Şi-a scos cuşmuliţa din pântece de jder. Şi-a desfăcut cocul 
greu. S-a înconjurat de pletele roşii, căzându-i până la 
călcâie. A scos dintr-o dăsagă de piele ulcele cu dulceţuri şi 
şerbeturi. Năfrămuţe şi ciorapi de lână. Un pieptar din blană 
de veveriţă cu dosurile din catifea deasă de Bergamo. A 
înţeles. li spune cu glasul ei cântat că are nişte mătuşi la 
Polovraci. Cu banii agonisiţi, a deschis negoaţe şi la 
Craiova. Aşteaptă să-şi reia scaunul şi se mută la Bucureşti 
unde are alte negoaţe, pe locurile dăruite de el pentru 
Marula. l-a adus zece mii de galbeni. 

- Taci, doamne! 

li pune degetele pe buze. Degetele Tudorei aromesc a 
busuioc şi mirodenii. Clopotele Craiovei. Intâi trage clopotul 
paraclisului Băniei. Mic, cu dangăte subţiri şi vesele. 
Clopotele ctitoriilor vechi. Dangăte grele şi limpezi în 
înserarea brumoasă. Tudora îngenunche. li sărută lacom 
amândouă mâinile. 

- De câţi ani, Dumnezeule, trăiesc numai din dangătele 
clopotelor, măria ta. Din slavă în slavă. Din durere în 
durere. Am ajuns să-nţeleg glasul clopotelor mai bine decât 
glasul oamenilor. O ridică uşor. Marula cade la pieptul 
Tudorei. Le îmbrăţişează pe amândouă lacom şi străin, 
tulburat şi de-o cumplită luciditate. Il înduioşează tăria şi 
dârzenia Tudorei, această de a doua soaţă. Tăcerea tragică 
a Marulei, fiica lui din florile dragostei.... O duioşie uşoară, 
ca pentru cineva drag, mort de multă vreme. Destinul lui în 
dangătele clopotelor. Bat clopotele Craiovei, vestindu-l pe 
vel banul Preda. Aşa cum au bătut pentru vel banul Calotă. 
Tudora îşi culcă fruntea pe umărul lui. li şopteşte: 

- Luptă-te, doamne! Calcă-i în copitele calului, Mihai!... 
Spulberă-i până la a noua spiţă. Pe ăi de te hăinesc, acum, 
când te-ncolţiră toţi. Zobeşte-i... Arată-le că nu ne dăm. 
Auzi. Zobeşte.-i. _ 

| se smulge din braţe. Il ia de mână. O ia şi pe Marula. 
Aproape îi târăşte până lângă ochetele ferecat în fier. Se 
vede curtea cetăţuii mişunând de oşteni care-şi aprind 
făcliile de la un foc vegheat de armăşei. II vede pe vel 
armaşul Udrea Băleanu încălecând, pe Baba Novac 
coborând scările cerdacului împreună cu prinţul Marcu. 
După ei Mihalcea Karatzas, ducând-o pe fie-sa, Maria 
Karatzas-Buzescu, îmbrăcată în şubă de jder. Apoi Sima 
Buzescu, singură, împlătoşată. In toamna asta s-a bătut de 
trei ori cu akingiii de la Nikopole. De trei ori i-a fugărit spre 
Dunăre. Stă între slujnicii-făclieri, în capul cerdacului. 
Oştimea din curţi o vede. lzbucneşte în tunete de 
«trăiască». Sima le flutură năframa agăţată la încheietura 
stângii. 

- Cuibul Buzeştilor, Mihai, şopteşte Tudora. 

- Platoşa şi nădejdea mea cea de pe urmă, Tudoro. 

Femeia îl sărută pe gât. Atunci o simte fierbinte şi 
pietroasă, lacomă şi statornică, dârză şi neistovită. li 
cuprinde umărul. O striveşte de el. Tudora îi înlănţuie 
mijlocul. Intră Simion. Intră Stoichiţa din Strâmba. 

- Vel banul şi oştile Craiovei ajunseră la palancă, măria ta. 

Făclierii încalecă. Incalecă Sima. O vede pe Tudora 
răsucindu-şi cosita grea pe după mână. O face conci. 

- Să mergem, măria ta, spune şi el n-o ceartă pentru 
lăcomia asta de a se arăta cu el, pentru că niciodată n-a 
avut-o când era în mărire şi slavă, înțelegând dintr-o dată, 
până la sleire, singurătatea cumplită a femeii de lângă el, 
care şi-a purtat crucea de ibovnică de domn, cinstindu-l şi 
cinstindu-se cu ghimpii amari ai statorniciei. Ce drojdie 
culege lacom Tudora. 

- Ninge!... Tată, ninge! 

Strigătul Marulei îl izbeşte în inimă. Închide ochii. Îşi 
muşcă buzele la sânge. 

- Ninge, fata tatii... A-nceput să ningă... 

Se gândeşte la Stanca. La Nicolae-Pătraşcu şi Florica, 
ostateci în taberile lui Basta. | se chinceşte inima şi-l 
podidesc lacrimile. 

6 

Trei ruguri uriaşe în colţurile medeanului din faţa 
Băniei. Ard în vâlvătăi câţiva pini uscați. Careul de făclieri 
deschis spre şleahul Bechetului. Porţile Băniei deschise. 
Aude freamătul curţii când armăşeii îi aduc între buzdugane 
pe cei trei haini: treti vornic Stătilă ot Govora, boier Neagu 
din Frânceşti şi Stancu din Galicea. Au straiele rupte. Sunt 
plini de paie în plete. Poartă urmele arsurilor cu fierul roşu. 
Abia-şi târâie lanţurile grele legate de picioare şi mijloc prin 
brățări de fier încuiate cu lacăte. Ninge. Fulgi roşii sângerii 
trec uşor prin lumina fumegoasă a făciliilor. Sultan trage în 
frâie. Simte fulgii aninându-i-se în gene. În mustăţi. Când a 
ieşit în pridvor, oştenii au ridicat făciliile în sus, firitisindu-l 
pentru biruinţă. Trei steaguri de oaste veche, care-au luptat 
sub flamurile lui în toţi aceşti ani de după Călugăreni... 
Curteni şi slujitori domneşti, garda căpitanului Caloian; 
haiducii lui Baba Novac şi oştirea balcanică: martologi 
bulgari, morovlahii lui Papahagi, grecii lui Stavrinos. A ieşit 
de la curţi steagul de dragoni al căpitanului Stanislas. Pani 

scăpătaţi, bohemi, bosniaci, styrieni şi cavaleri unguri 
sărăciţi, scăpaţi de la Mirăslău. Cazaci de registru, care-au 
cerut să nu plece cu hatmanul lor Răstopcea. Apoi 
tighecenii lui Mârzea. Slovacii şi cehii veniţi cu cavalerul Jan 
Pisek, care l-a salutat curtenitor cu spada, măcâind: 
audaces fortuna juvat, majesta!... Aproape trei mii de săbii 
încercate în toate războaiele lui... Zidurile cetăţuii Craiovei. 
Deasupra cerul din care ningea. Şi adevărul despre el 
însuşi. În toată cruzimea lui. 
- Tiranuleee!... Ucigaşule de ţară!... Lacomule de sânge! 
Galopul vel armaşului Udrea Băleanu. Buzduganul 
cumplit izbindu-l peste gură pe treti vornic Stătilă ot Govora 
care cade într-un genunchi. Cornii. Buciumele din foişoarele 
Băniei... Se înţepeneşte în şa. Buzeştii joacă până la capăt, 
silindu-l la rându-i să joace până la capăt. O lance de 
călăraşi ai Băniei în dolame roşii, găitănate, la galop mic. 
Cu făclii. Duc în sulițe capete de turci. Işi cabrează caii în 
faţa lui. Scutură suliţele. Căpăţânile mânjite de sânge se 
rostogolesc pe pământul gloduros, prins de gerul timpuriu. 
Oştirea strigă trăiască şi ziveo şi pahibel bisurmanom, slavă 
şi vivat. Strigătele îl întorc dintr-o dată la ceea ce a fost prin 
timp, la ceea ce au vrut să-l păstreze principii Transilvaniei, 
împăratul Sfântului Imperiu Roman, papa şi gran'duca, 
regele Poloniei şi Şvezilor, partida lui Andronic şi popoarele 
balcanice: eroul luptei împotriva Porții. Slăvitul erou din 
Aviso-uri şi poveştile soldaţilor pribegi. El a reîntemeiat 
Magna Valachia şi atunci ceilalţi toţi, înțelegând dintr-o dată 
crugul care-ar fi schimbat faţa acestei părţi de Evropă l-au 
hăituit întorcându-l la ceea ce fusese cu ani în urmă, unul 
din stăpânii Olteniei. Se trage de mustață. Unul din stăpânii 
Olteniei, pentru că, ceilalţi trei intră în medean în sunetele 
cornilor şi trâmbiţelor, înzăoaţi, călărind scară la scară pe 
caii lor negri corb. Preda Buzescu, vel banul Craiovei, la 
mijloc, ducând singur hampa steagului Băniei. Stroe în 
stânga, purtând în vârful unei lănci-lobut, capul unuia din 
bey. Parc-ar fi Kasim paşa, cel cu barba roşie. In dreapta 


Vulturul 184 


Radu, ducând în suliță capul lui Cebrayl beyul de Nikopole, 
fiul defterdarului şi unul din duşmanii de moarte ai lui 
Kaplan. Mrejele Răsăritului, cu luptele puternicilor de la 
Istanbul pentru dregătorii, cu intrigile din Fener şi Pera, cu 
nesfârşitele discuții din catacombele şi bazinele lui 
Justinian, lumea haremurilor şi a eunucilor, fantastica lume 
a Orientului care i-a fermecat tinereţele, legănată în suliţele 
Buzeştilor ca o întărire a tot ceea ce i-a spus Marelui preot, 
în noaptea despărțirii de Târgovişte. les mereu din negurile 
câlţoase şirurile de călăreţi ai Băniei, cu hotnogii şi cetaşii 
lor, ducând în sulițe capete schimonosite de spaimă; ori pe 
care moartea le-a împietrit în dureri. Buzeştii ajung la trei 
paşi. Vel banul Preda Buzescu pleacă steagul Băniei, 
aşternându-i mătasea peste capetele lăpădate de straja 
întâia. 

- Biruinţă, măria-ta, spune cu glasul lui rădăcinos, cel 
aşteptat zadarnic de mormântul dichisit la Căluiu. 

- Biruinţă, muge Stroe, scuturând lancea-lobut. 

Barba lui Kasim paşa se agaţă de zăbala calului. Calul 
se sperie. Cabrează. Sare un slujnic şi-l smulge pe Kasim 
paşa, beyul din Vidin. Îl aşază deasupra celorlalte căpăţâni. 
Kasim paşa îl priveşte holbat. Lumina rugurilor îi joacă pe 
obrazul pământiu. Are buza de jos căzută. li vede dinţii 
galbeni, de cal. 

- Biruinţă, doamne... Vel banul Calotă Bozianu poate 
odihni în pace! spune Radu Buzescu, plecând sulița în care 
zace capul lui Cebrayl beyul de Nikopol. 

Aude strigătul uşor al Măriei Karatzas-Buzescu. Glasul 
Simei mustrând-o pentru spaimele ei femeieşti. Apoi glasul 
Tudorei spunând că este prea puţin pe lângă ce-ar fi 
meritat pentru ticăloşiile lor. Călăreţii Băniei fac o trecere 
din coloană, în linie, deschizând drumul haiducilor sârbi ai 
lui Deli Marcu Dubrowniki. Înţepeneşte în şa. Calul lui Deli 
Marcu împodobit cu ştergare. Jivko Roşul şi Jivko Negrul îl 
aduc mergând pe jos, până în dreptul Buzeştilor. Işi ţin 
coifurile sub braţ. 

- Ce-aţi făcut cu Marcu, strigă şi nu-şi recunoaşte glasul 
piţigăiat şi răguşit. 
154 

Cei doi îngenunche. Au legate la brâie căpăţâni 
ciopirţite hidos. Mereu căpăţânile astea ciopirţite, urlând 
după trupurile răsturnate in nămoale, sfâşiate de câini şi de 
vulpi, ciugulite de corbi, mâncate de haitele de lupi ieşite 
din codri. Mereu căpăţânile însângerate, plângând după 
trupurile lor, amestecate de-a valma, lipsite de numele lor 
şi de făptura lor cea adevărată şi de chipul lor. 

- Ce-aţi făcut cu Marcu, strigă de data asta cu glasul lui 
bubuitor şi cumplit. 

Dintre haiduci ies trei guslari. Cântă acolo, între focuri 
şi făclii, între Buzeşti şi rămăşiţele curţii lui, între oşti şi 
purcoiul de căpăţâni, cântecul de slavă închinat lui Deli 
Marcu Dubrowniki, care luptând ca un leu neînfricat s-a 
depărtat de ai săi gonind pe urma unui stegar. Calul s-a 
poticnit în clipa când şase spahii l-au înconjurat, doborându- 
| din şa. Un akingiu tătar l-a prins cu arcanul, târându-l la 
turci. L-au văzut cetluit în lanţuri, urcat într-un caic şi pornit 
peste Dunăre. 

- Baba Novac... Dau zece mii de ţechini pentru Deli Marcu. 
Să plece olăcari în clipa asta. 

Ninge. Aude cornii şi buciumele ca într-o somnie. ÎI 
învăluie rece, presentimentul morţii... Ca prin pâclă îl vede 
pe Theofil episcop Râmnicului, în rantie de şiac şi desculţ, 
aruncând anatema asupra celor trei conspiratori prinşi pe 
când strângeau oştile să-l lovească la Caracăl unde 
poposise venind de la Plăviceanca. Repezise olăcar de taină 
Theodosie Rudeanu, care-şi joacă rolul de sperjur la curtea 
lui Simion Moghilă, vestindu-l de complot... Vede ca printr-o 
pânză însângerată gâzii aducând butucii de execuţie. Unul 
din cei trei se tăvăleşte in zăpada apoasă. Strigă. Urlă 
cuvinte neînţelese. De undeva, din întuneric tâşneşte o 
muiere despletită care se prăbuşeşte asupra lui treti vornic 
Stătilă ot Govora. Gărzile o smulg, târând-o în întunericul 

din care ieşise. Rugăciunea-blestem a episcopului, căruia îi 
dă răspunsurile popa Stoica, cu patrafirul pus peste platoşă. 
Fulgerul  săcurilor. Trupurile  zvârcolindu-se. Capetele 
rostogolite prin puful de zăpadă, lăsând dâre de sânge. Se- 
ngrozeşte. Işi face trei cruci repezi. Oşteni ai Băniei le ridică 
de chici. Le aşază alături de capetele beylor de Vidin şi 
Nikopole. 

Ninge. 

Un țipăt sfâşietor. 

Marula - n-a văzut-o în cortegiu - cade de pe cal în 
braţele Erinei Golescu - principesă Cercel-Băsărab. Atunci o 
vede pe principesa Nurbanu şi-l vede pe căpitanul Maldăr, 
pe Radu Şerban şi pe Preda ot Cepturoaia, logodnicul 
Florichii lui, îi vede pe Calomfireşti şi pe Floreşti, turlele 
ctitoriei Craioveştilor, umbrele fantastice ale nucilor şi 
zidurile Băniei Craiovei pe care fâlfâie luminile sângerii ale 
torţelor. Coboară peste el un zăbralnic negru, plin de 
spaime nedesluşite. II întoarce pe Sultan. Buzeştii pun caii 


la galop de pe loc. îl iau la mijloc. Aude doar clopotele. 
Nimic altceva decât clopotele. 
7 


- De ce-ţi joci cea din urmă carte cu atâta uşurinţă, 
doamne? 

- Să aşteptăm primăvara. 

- Suntem trudiţi. 

- Poate te împaci cu sultanul. 

- Oamenii se vor pe la vetrele lor. 

- Azi, mâine, vine Crăciun bătrânul. 

- Simion Moghilă stă în pace... 

Radu Buzescu tace. Tace Stoichiţa. Tace Radu 
Şerban. Glasul bubuitor al lui Stroe, aşezat între sfeşnice, la 
celălalt capăt al mesii: 

- Cârâiţi cu toţii, ca la târgul ăl mare. Nu mai aveţi ruşine? 
Vă jurarăţi pe Biblie? Vă jurarăţi! De trei ori. Şi pe săbii. 
Atunci tăceţi şi ascultaţi-l pe domnul vostru. 

- Că sunt şi eu p-acilea, spune vel armaşul Udrea Băleanu. 

A lăsat-o pe Tudora plângând lângă patul pe care 
aiurează Marula. Aşa dintr-odată a căzut în fierbinţeli şi 
aiurează. Tudora căreia Sima i-a şoptit, nu atât de încet să 
n-o audă curtea: 

- Nu te lingăvi, că n-ajungi în locul Stanchii... Cât oi fi eu 
vie... Auzi? 

- N-ajung decât unde mi-e locul... Adicătelea aici, i-a răs- 
puns Tudora, nici mai încet, nici mai tare. 

Le-a văzut înfruntându-se din priviri, şerpoaicele. 
Erina Cercel-Băsărab şi-a tras calul lângă Tudora. Asta a 
fost înainte ca nevasta lui treti vornic Stătilă ot Govora să 
fie cuprinsă de boala copiilor, să se arunce printre gărzi, să 
apuce capul soţului ei aşezat lângă cel al lui Kasim paşa, 
să-l sărute şi apoi să cadă în zăpadă şi să se zvârcolească, 
făcând spume la gură. Când au vrut s-o ridice, femeia 
aproape despuiată de atâta zvârcolire, udă si despletită a 
strigat: 

- lată-l! 

Arăta undeva în cerul din care ningea şi-n care torţele 

fumegau roşietic. A trecut o umbră prin cer şi prin ninsoare. 

- lată-l! Îl văd. Îngerul morţii... C-o mie de spăngi crunte 
de sânge. C-o mie de ochi crunţi de sânge. C-o mie de guri 
crunte de sânge. C-o mie de răşchitoare crunte de sânge. 
C-o mie de colţi. C-o mie de frunţi... Mihail îl cheamă. De-o 
mie de mii de ori să fie blestemat. lată-l. Trece de la Răsărit 
la Apus. Îşi duce capul pe palme. Şi plânge. Şi jeleşte. Şi 
boceşte. Şi n-are cin’ să-l auză! Şi n-are cin’ să-l 
împânzească!... Şi n-are cin' să-l bocească!... Auliuuu, de-o 
mie de mii de ori, fugi. Câine dulău, câine negru, câine din 
talpa iadului, câine din călcătura mumii pădurii, lasă-l... Că-i 
sfârtecă pântecu. Că-i mănâncă bojocii. Că-i sfâşie inima de 
câine, câinele dulău, negru, scăpat pe-o gură de iad, 
îmbăloşat şi îmbârligat. 

A luat-o popa Stoica din zăpadă. S-au auzit ţipete de 
spaimă unde stăteau în priveală târgoveţele din Craiova. A 
tipat şi Maria Karatzas-Buzescu. Poate atunci a leşinat 

Marula. Când a văzut Stătiloaia cum trage câinele negru de 
măruntaiele voievodului. 

- Vorbiţi cam mult, domniile voastre. Obosirăţi gândindu- 
vă la cumsecădenia lui Simion Moghilă. 

- Nu ne asupri, doamne, strigă vel comisul Radu Florescu. 
Vrem să nu te prăpădeşti pe drumurile astea de iarnă. Să 
rămâi aici, ocrotitorule! 

- Ce suntem noi, fără măria-ta!? 

- La ce să-i zădărâm pe leşi?! Lasă-i să plece singuri, cum 
a plecat Zamoyski. 

- Ar putea rămâne mai mult decât v-aţi gândit voi, 
Calomfirescule! 

Sunt toţi în spătăria Băniei. Miroase greu a iuft. A 
blănuri. A sudoare. Aer zăcut. Parcă unsuros. Şi ei cu toţii, 
altfel decât înainte. Gălăgioşi. Semeţi. Strigă ca pe moşiile 
lor. Vorbesc în de ei. Sting lumânările cu cotul. Vel armaşul 
Udrea Băleanu uită să-i certe. Aproape că-l înăbuşă ramătul 
sub care-şi ascund spaimele. Inceputul de lăpădare de 
domnul lor. Vorbesc tare, ca să-şi poată ascunde gândurile 
care-au şi sărit în şaua lui Simion Moghilă. Le simte viclenia 
sub grija cu care-l înconjoară. Atunci se face golul acela în 
jurul lui, simţit încă dinainte de Bucov, după ce-a trecut 
munţii. Golul şi pustiul în care rămâne aproape orb şi mut, 
plin de spaime şi-ntrebări fără răspuns. Golul de la care 
începe Golgota lui. Rațiunea de care se agaţă îi spune că 
totul este pierdut. Că numai duşmănia pentru putere iscată 
în partida nobiliară din Transilvania nu l-a adus pe Chiaky la 
Târgovişte. Pe Basta îl ţine la Sibiu acelaşi lucru. Dacă el 
însuşi ar putea să găsească clipa care să-i dezlege mâinile. 
Care să-l poată prăvăli peste munţi, între Basta şi cele patru 
partide nobiliare care se luptă pentru tron. Chiaky. Korniş. 
Szekely. Sigismund. Şi aceştia de-aici îi vorbesc de 
primăvară. De tractative cu Simion Moghilă. Cu sultanul. De 
ucis vremea, care pentru ei nu înseamnă decât huzur. 

- Voia domnului nostru este să-l izbim pe Moghilă, până 
nu se-ntăreşte în scaun... Până când ardelenii nu cad la 

învoială. Până când Jicmond Bâthor n-apucă iar la scaun. 
Până când sultanul nu găseşte alţi bey în locul celor ucişi de 
noi... Aşa-i, neică Predo? 

Glasul aspru şi liniştit al Radului. Preda Buzescu frânt 
de zdroaba luptei şi a călăritului prin gerul uşor, tresare din 
moţăială. 

- Aşa-i, Radule... Să-l alungăm pre Moghilă... Altfel nu-mi 
ticnesc sărbătorile. 

Işi închină gura cu degetele lui rădăcinoase. Se aşază 
mai adânc în jilţul de mare ban tras lângă vatră. A pleşuvit 
de tot Preda Buzescu, are ochii sclerozaţi, faţa rumenă şi 
plină de vinişoare roşii, ca unul pe care-l aşteaptă zadarnic 
racla de la Căluiu. _ 

Nu mai suflă nimeni. li vede zgribulindu-se în 
caftanele aruncate peste straiele de luptă. Lumânările 
fumegă. Bagdadia joasă îl apasă parcă pe creştet. Cineva a 
împuţit odaia cu miros iute şi stătut de usturoi. Totul i se 
pare mărunt şi nelalocul lui. Totul i se pare în afara lui, 
străin şi îndepărtat. Sfatul acesta, mai mult cerşindu-le 
oştile şi săbiile, decât poruncindu-le în virtutea dreptului 
său de voievod care i-a legat de el prin danii de pământuri 
şi sate, sfatul acesta în care ei se vaită, mai mult decât 
ascultă, îl umileşte. Işi aduce aminte de vânzarea lor, din 
'95, când l-au dat lui Sigismund. Când i-au vândut lui 
Sigismund, pentru imunitatea lor, până şi pecetea mare a 
Ţării. Se aşază o depărtare zăcută şi pâcloasă între el şi ei. 
Este conştient că nu-i poate jertfi pentru sine. Că şi credinţa 
lor către el are o margine, dincolo de care ar fi nebun să le- 
o ceară. Că viaţa lor legată de Mihai-vodă, se va urma şi 
dincolo de domnia lui, în matca firească a tuturor lucrurilor 
pământeşti. Că ei au moşiile şi copiii şi nevestele şi 
năzuinţele părinţilor şi bunicilor. Că lui îi vor rămâne numai 
aceia care-au pierdut totul, avându-l numai pe Mihai-vodă, 
căpitanul de care şi-au legat destinul. Şi că, pentru tot ce 
le-a dat acestora, care nu-l au numai pe el, astăzi le poate 
cere, ceea ce le cere, fără să-l mânie pe Dumnezeu. 

- Mâine seară să fiţi în şei, spune cu glas uscat şi aude 
liniştea amestecându-se cu spaimele lor tainice... Nu voi să 
se mai întâmple ce s-a-ntâmplat cu aceştia trei, cărora le- 
au căzut câpăţânile. Uitaţi-vă la domniile lor Buzeştii, cărora 
viaţa le-o datorez şi nu numai viaţa. Care-au fost pribegi. 
Cu moşiile risipite. Care mă urmează ştiind că nimic nu le 
mai pot da astăzi, în afara inimii mele. 

- Amin! şopteşte Radu Buzescu. 

Vel armaşul Udrea bate cu buzduganul în tăblia 
mesei. Strigă că domnul este ostenit. El stă la ochetele 
zăbrelit prin care se vede curtea Băniei înţesată de străji. 
Se văd porţile cetăţuii deschise larg, purcoiul de capete 
turceşti vârfuit cu cele ale beylor şi celor trei haini, zăpada 
murdară plină de umbre stranii. li aude retrăgându-se fără 
şoaptă. Îi simte rămaşi pe Buzeşti. Simion lasă uşile 
deschise. Intră un val de aer rece, gheţos. 

- Vă dau mulţămita mea, vere Radule şi neico Predo şi 
matale, prietine Stroe. Simioane! Unde-i vlădica Theofil?! 

- Aici sunt, măria-ta! 

Se-ntoarce. Vlădica Theofil desculţ, cu picioarele 
crăpate şi sângerânde, în rantie de şiac încinsă cu tei, 
privindu-l cu ochii înţelegerii. 

- Nu-ţi ajunse canonul, sfinţia ta? 

- Mai am până te văz iarăşi în scaunul luminii, doamne. 

Oftează... Simion primeneşte lumânările. 

- Nu-l văz pe prinţul Marcu. 

- Nici pe Baba Novac. 

- Nu văzui căpitanii măriei-tale? 

Stroe Buzescu sare din jilţ la fereastră. Se aude un 
nechezat de cal. O sudalmă sârbească. Apoi se aud tropote. 
Apoi porunci. 

- Măria-ta, strigă Stroe. 

- Voia mea e neclintită, iubiţilor inimii mele. lată, vă 
dezleg de jurământul de credinţă. Taci, Stroe... Plec la 
Vâlcea. Vă aştept până în zi douăzeci. Dacă veniţi, 

Dumnezeu să vă răsplătească. Dacă nu, Dumnezeu să vă 
binecuvânte. Dezleagă-i de jurământ, sfinţia ta! 

Vlădica Theofil Râmniceanul, cel ieşit din Iglisia, îl 
priveşte cu ochi de nebun. 

- Nu de dezlegare avem lipsă, spune Radu Buzescu. Ci de 
sfat politicesc. Nu ne umili, mărite, că n-o merităm. 

- Este peste puterile mele, doamne, spune Theofil, 
episcop Râmnicului. 

Paşi grei pe scară. Intră prinţul Marcu, gata de drum. 

- Învingător te urmăm în slavă, măria-ta, spune Radu 
Buzescu. Luăm totul de la început. Vom găsi al doilea 
Şelimbăr. Şi al doilea Otani. Ştim drumurile Magnaei 
Valachiae, ca unii caree l-am bătut cu inima. Invins... 

lată clipa Golgotei lui. Această clipă de tăcere grea, 
plină de spaimele necunoscutului. 

- Învins, ne juruim să păstrăm Bănia Olteniei, până când 
te-ntorci din Evropa, cu dreptatea în vârful suliţelor. 

- Altfel nu poate fi, spune răguşit Preda Buzescu. 

- Noi nu-l suferim domn pe Moghilă. lar pe cel poruncit de 
măria-ta nu-l urcăm în scaun, până nu vedem capul măriei- 
tale, mărturie că nu mai eşti viu, doamne, spune Stroe 
Buzescu. 

- Amin, şopteşte, cutremurat de grozăvia care stă goală în 
vorbele acestui Buzescu neîntinat în credinţele şi cinstea lui 
ostăşească şi cavalerească. 

Vlădica Theofil îşi ridică braţele spre bagdadia 
afumată. N-a fost un joc prin care să le încerce credinţa. A 
vrut să nu le încarce cugetele. Işi este sieşi atât de străin, 
încât se simte uscat şi pustiit de tot ce-l mişcase când era 
el însuşi. Buzeştii îngenunche. Îi sărută stânga. Îi ridică de 
subţiori. li sărută pe buze. Se rupe din mrejele odihnei în 
cetăţuia Băniei. Se rupe din moliciunea caldă şi prietenoasă 
a focului. Din tentaţia îmbietoare a părăsirii de sine în acest 
adăpost ferit încă de urgia istoriei. Dumnezeule, cât este de 
ostenit. Dumnezeule, cât l-a zdrobit hăituiala pornită de 
Sfântul Imperiu, Poartă şi Recza Pospolita. Cât l-au 

zdrumicat trădările neamişilor şi ale lui Basta, generalul 
imperial. Spaimele lui Sigismund. Câinoşenia lui leremia 
Moghilă. Ura tuturor împotriva Magnaei Valachiae. Făptura 
vie a sufletului şi cugetului său. Trăind în afară de el şi 
peste el. Venită din istorie şi ducându-se în istorie, căruia 
el, pentru o clipă, i-a dezvăluit frumuseţea şi tăria. Adevărul 
şi veşnicia. Cum îşi poate fi străin, când o are aici, în el, ca 
singura credinţă a adevărului său sub soare?! 

- Vă aştept la Vâlcea, binecredincioşilor... Ceasul meu 
este acela care bate totdeauna înainte de a fi auzit. 
Simioane... Urc-o pe Marula în carâtă. Trezeşte-o pe 
Tudora... Odihniţi-vă, fraţilor mei. Mă duc să cercetez crugul 
vremii, la Cozia. 

Este o lumină vie în el, o văpaiţă arzătoare, coboară 
scările cerdacului în aerul brumos, simte fulgii aninându-i- 
se în gene şi are senzaţia ciudată că s-a lăpădat de sine în 
Bănie, renăscând în altul, nu-l cunoaşte încă pe cel 
renăscut, care stă între făcliile ţinute de Buzeşti; dar ştie că 
în clipa când îşi va smulge tălpile din Bănie, din pământul 
Olteniei, Mihai-vodă va fi mort. Inlemneşte jos, la capătul 
scărilor. Simte cum se înrădăcinează. Simte cum îl suge 
pământul. Butca domnească trage alături. Trag butcile vel 
boierilor care-l urmează. Îl ninge peste rădăcini. O vede pe 
Tudora. O vede pe Marula, adusă pe braţe. Cine sunt?! 
Nişte nume ciudate: Tudora... Marula... Ninge. Il suge 
pământul c-o mie de mii de guri. Cineva alungă un câine- 
dulău care lingea sângele închegat lângă purcoiul de 
căpăţâni. Durere surdă în pântec. Işi opreşte strigătul de 
spaimă în gât. Se smulge. Dumnezeule. Işi smulge şi 
sfârtecă trupul. Ce rămâne în pământul Olteniei? Ce duce în 
butca plină de blănuri? Apoi tropotele. Apoi clănţănitul 
bucşilor. Apoi noaptea neagră, plină de fantasme şi ţipetele 
jalnice, prelungi, ţipetele tragice ale pământurilor Băniei, 
strigându-l pe nume. 

8 
- Din ceasul ăsta, soarta mea eşti tu, Udreo! 

- Grea povară lăpădaşi pe mine, nevrednicul, doamne! 

Vel armaşul Udrea Băleanu îngenunche greu. Zalele îi 
zornăie. lşi pleacă capul hirsut, cu pletele crescute sălbatec. 
li vede legătura de mătase neagră. Cerbicea de taur. Când 
îşi ridică fruntea, ochiul crâncen, căzut adânc în găvan şi 
sub sprânceana groasă şi aspră îl priveşte împâcilit în 
credinţa nestrămutată cu care l-a slujit de-o viaţă. Pentru 
că, i se pare, de-o viaţă stă în scaunul domnesc, 
mucenicindu-se. Totul se-mpietreşte în el ca şi când n-ar fi 
trăit zi cu zi; ci prin clipele acelea legate de istorie ar fi trăit. 
Călugăreni. Nikopole. Vidin. Solia lui Szukay. Josica, Alba- 
lulia. Mirăslău. Şelimbăr... Parcă nimic n-ar mai fi fost în 
viaţa lui de om şi vodă şi bărbat în afara zilelor şi nopţilor 
acelora în care a stat faţă în faţă cu timpul. Este şi noaptea 
asta de 24 spre 25 noiemvrie luni spre marţi, asemenea 
noapte care-l aşază în faţa vremii. Simte barba sârmoasă a 
vel armaşului arându-i dosul palmei. Şi o lacrimă grea, 
arzându-i-o. O singură lacrimă. Se aude cutcurigitul bărbat 
al unui cocoş. Trebuie să fie cocoşul verde, pintenat şi 
înfoiat al cneazului Grigore Toader al Verneştilor, aşezat aici 
sub poalele Ştiubeiului, între matca Argeşului şi a 
Topologului, la un ceas de Curtea de Argeş. Focul din vatră 
îşi aruncă flăcăruile repezi şi vesele pe obrazul crestat al vel 
armaşului care se ridică greoi, sprijinindu-se în paloş. Se 
sărută cu Buzeştii. Cu Stoichiţa şi Mihalcea Karatzas. Cu 
prinţul Marcu Cercel. Cu Radu Şerban. Sărută mâna Erinei, 
îmbrăcată ostăşeşte. Odaia din bârne este prea mică pentru 
toţi aceştia şi gloriile şi ambițiile lor. Vel banul se-nchină. 
Se-ntoarce la el. 

- Să mă binecuvinte sfinţia sa Theofil, doamne. lartă-mă, 
dă-l visai pe soţul meu vel banul Calotă cum mă striga 
dintr-o râpă cu mărăcini. Mă culcai eu pe pântece să văz de 
ce mă strigă. Mai bine nu mă târam acolo, că-l văzui fără 
cap, aşa cum îl aduserăm noi la Târgovişte, dădea din mâini 
şi glasul venea din altă parte, din nişte brusturi, unde-i juca 
şi ţopăia capul şi mă ruga pe mine să i-l înţânez la loc. Aşa 

că pusăi două chingi şi schimbai şaua şi trăgătorile să nu 
cumva... 
- Scuipă-ţi în sân, vel armaşule... Dezleagă-l, sfinţia ta. 
Episcopul Theofil, cu picioarele învelite în zdrenţe îl 
dezleagă pe vel armaşul, îngenuncheat a doua oară în 
noaptea asta. li ţine mâinile pe creştet, mâinile acelea care 
au harul fluidelor tainice dezvăluit lui de Iglisia şi-l dezleagă 
pre rumânie, mai mult legându-l în credinţa lui faţă de vodă 
şi aţâţându-l împotriva leşilor, decât slobozindu-l din cele 
lumeşti, către cele sfinte. Casele cneazului Grigore Toader 
din Verneşti au ocheţii din băşică de bou. Au trecut zece 
zile de la smulgerea lui din pământurile Băniei. Vestitorii au 
buciumat la oaste în toată Oltenia. În Ţara Loviştei. El însuşi 
a sunat din corn, seara, în faţa porţilor ferecate ale culelor. 
A bătut cale de la Craiova la Vâlcea, poposind din culă în 
culă, până la Măldărăşti unde căpitanul Maldăr adunase 
toate călărimile de sub munte. A urcat la Mâăldărăşti, 
împrăştiind zvonul că iese din ţară pe Valea Jiului. Buzeştii 
au venit la Vâlcea tăind apele şi dealurile de la Balş la 
Strejeşti. Au ajuns înaintea lui cu o noapte. A lăsat-o pe 
Tudora să se ducă la Polovraci, la neamuri, cu Marula. Totul 
s-a întâmplat într-un pustiu al cugetului. Într-o neagră 
noapte a cugetului. Culele în amurguri liliachii. Cornul lui 
domnesc. Străjile. Boieroaicele speriate, alergând prin odăi. 
Guiţatul purceilor înjungheaţi pentru ospăț. Chelarii şi 
vătafii chemaţi să împartă merinde pentru oşti. Fâlfâitul 
lumânărilor, speriate de spaimele secrete ale stăpânilor. 
Boieri bătrâni. Colţescu, orb, cu mâinile tremurând, vorbind 
de-o călcare a tătarilor când i-au ucis un nepot cu sulița. 
«Era în măr, mânca mere, i-a întins unul domnesc 
baaturului şi ăla a râs şi l-a luat în suliță». Toată seara n-a 
spus decât asta. Nu ştia cine-i domnul Ţării. Vorbea de 
sulița care i-a ieşit nepoţelului Tudor prin spate. Jupâneasa 
Dochia de la Berbeşti, văduvă acum după bătălia de la 
Şerpăteşti, când a căzut şi căpitanul Maldăr. «- Oh, măria- 
ta, la ce-ţi folosi tot sângele de curse gârlă, că uite, iar ne 

călcară străinii şi-ai noştri zac în brazdă şi măria-ta te 
pribegeşti şi doar sărăcie rămase şi scrum şi lacrimi, 
doamne. Nu mă certa, da prea te luaşi de piept c-o lume şi 
nu se putu, că n-avuşi cu cine, dacă-i îngropaşi pe toţi ai 
noştri». 

Litania episcopului se frânge. | se pare că vel armaşul 
nu se îndeamnă de loc. Ascultă vântul prăbuşit din vârful 
Ştiubeiului, de sus de la Cumpăna, ori mai de sus, de la 
izvoarele Argeşului, de sub Negoiul, patriarhul munţilor. 
Argeşul. Şi-l aduce aminte cum ducea la Copăceni chipurile 
voievozilor atunci după Călugăreni. Isuşii Ţării, cu oasele 
măcinate în brazdă. Îşi trece palma peste ochi. Vel armaşul 
îşi îndeasă coiful căptuşit cu blană. Dintr-odată se repede la 
el. Îl îmbrăţişează lacom. Îi mozoleşte obrajii cu barba 
hirsută. 

- Numai pe măria-ta te avui în viaţă şi credinţa, bâiguie 
Udrea Băleanu. 

- Păstrează-mă şi păstrează-ţi-o, Bălene. Du-te! E miezul 
nopţii. 

Vel armaşul iese în clinchetul fierului cu care s-a 
acoperit. Theodosie Rudeanu i-a repezit olăcar de taină la 
Vâlcea. Să nu treacă Argeşul. Moghilă ştie că n-a ieşit din 
Ţară. Cineva îl vicleneşte. Moghilă ştie la Târgovişte, tot ce 
se întâmplă la Craiova. A trecut Oltul pe la Jiblea Veche în 
noaptea de 20 spre 21. A ţinut-o prin munţi pe la Scăueni, 
Şuiei, a coborât Topologul până-n şleahul Verneştilor 
închizând toate potecile care coboară la Curtea de Argeş... 
Are zece mii de oameni sub steaguri. Vremea ţine cu el. 
Zloată, geruri, dezgheţuri, ceţuri groase dimineaţa. Undeva 
în locurile acelea înalte dintre constelații, Balanța trebuie 
să-şi plece cumpăna şi spre destinul lui. Este în firea 
lucrurilor omeneşti să fie aşa... 

- Porunci, măria-ta, spune Radu Buzescu. 

Aproape că nu-l aude. Se înspăimântă singur de 
lăcomia cu care s-a încleştat de Ţară. A bătut drumul de la 
Craiova la Râmnic, nesăţios de fiecare rază de soare. De 

fiecare padină bântuită de ruginiul toamnei. De fiecare ulm 
străvechi, ţinând cerul pe ramuri. O duioşie amară l-a 
legănat pe şleahurile desfundate. A oprit butca să vază 
căpriorii păscând pe cocoaşa dealurilor. Ori cerbii veniţi la 
adăpători. 

- Porunci... Marcule, aşază lefegiii toţi în gura şleahului, 
dincoace de Argeş, cu aripa stângă în pădure... Vel banule 
Predo, domnia-ta cu oştile Băniei... 

Tropote. Tropote multe. Tropote grele. Se smulge de 
pe lavita acoperită c-o sarică. Simion deschide uşa spre 
cerdac. lese în noaptea brumoasă prin care trece vântul de 
la creste aulindu-se în brazi. Miroase a stâncă. A cetinişuri 
şi răşinuri. Sub buza priporului pe care este durată casa, 
trec călărimile vel armaşului. O za scânteiază posac. Ori un 
coif. Îşi face trei cruci repezi. Călărimile trec la trap. Cineva 
strigă: 

- Bă Văduvioară, îţi luaşi tainul? 

- Luai, cetaşule lon... Că nu-s orb! _ 

Glasurile sunt sparte de vânt. li aude pe ceilalţi ieşind 
în cerdac. Strigăte jos... Urlete. 

- Staaţi!... Pentru numele lui Dumnezeu, staaţi! 

- La o parte, boaită! 

Tropote. Clinchet de arme. Detunetul vântului sub 
streaşini. Un foc de pistol. 

- Staaţi! In numele măriei-sale!... 

Prinţul Marcu se repede pe scări. Tropotele coloanei 
de călărime acoperă ţipătul care-i scurmă măruntaiele. 
Făclii. Gărzi. Poruncile lui Marcu. Doi oşteni aduc pe braţe 
un fel de călugăr plin de sânge. 

- O iscoadă, mârâie Stroe Buzescu. 

Se repede pe scări. Le coboară jos, în tăpşanul 
răscolit de vânt. Smulge facla unei străji. Theodosie 
Rudeanu, alb, cu buzele vinete, lovit în tâmplă, cu părul sur 
şi nările albite, ca la morţi. Îl ia în braţe. Uşor Theodosie şi 
slab şi îmbătrânit şi parcă altul, străin şi bicisnic. Urcă 
scările, ferindu-i capul. Îl aşterne pe laviţă. Îl ridică uşor. 

Cineva aduce o tigvă de rachiu. Îi toarnă pe buze. Prinţul 
Marcu îi dă stiletul florentin. l-I strecoară lui Theodosie între 
dinţi. | s-au măcinat dinţii lui Theodosie. Poate de 
zaharicalele pe care le îndrăgeşte. E lacom de privirea 
acestui duh atoateştiutor. Ce greu se naşte conştiinţa din 
negurile în care s-a prăbuşit Theodosie. Urmăreşte sclipătul 
de lumină născut în adâncurile eu-lui. Apoi sclipătul acela al 
recunoaşterii. nicio dată n-a avut vreme să poposească 
dincolo de poarta lucrurilor spirituale. 

- Opreşte-i, măria-ta... Potocki ştie totul... Şi Moghilă ştie 
totul... Eşti vândut până la a noua spiţă, doamne... Opreşte- 
te. 

Feţele lor întunecate. Vântul bubuind în uşile de 
stejar. 

- Măria-sa a trecut Rubiconul vieţii lui, a doua oară, vere 
Theodosie. _ 

- Rubiconul ăsta se cheamă Olt, vere Radule. Il poate 
trece înapoi, fără vreo pagubă pentru nimeni. 

Theodosie oblojit la cap - l-a lovit un călăreț al vel 
armaşului cu coada suliţei - pare ieşit dintr-o schimnicie 
aspră. Spune c-a stat ascuns în tainiţele Dealului. Că a 
scăpat de două ori de nişte umbre care-l pândesc prin 
tainiţe, strigându-i să se lepede de vodă Mihai, mort pentru 
aceste tărâmuri. Că era gata să înnebunească, dacă nu se 
muta în tainiţele lui de lângă Cetatea de Scaun, de unde 
lucrează prin oameni vechi, aşezaţi prin bordeiele din 
mahalalele isnafurilor. S-a întâlnit de două ori cu pan 
Andreas Tarnowski lăsat de Zamoyski consiliarius pe lângă 
Simion şi Potocki, ca să scape de el din dietă. Este şi 
Tarnowski la Curtea de Argeş cu patru mii de lănci. S-a jurat 
că nu-l va ataca pe măria-sa... Dar că-l roagă în genunchi să 
nu se bată cu Potocki - Oamenii Danului sunt aici, şopteşte 
verde Theodosie... Sunt mai tari decât noi!... Mai setoşi de 
sângele măriei-tale, decât măria ta de al lor... Ascultă-mă, 
măria-ta! Treci Oltul şi aşteaptă. Lasă-i pe munteni să uite 
asprimea domniei tale, cocârjându-se sub aceea a lui 

Moghilă. Te vor aştepta ca pe Mesia. Astăzi te bleastămă. 
Mâine te vor dori cu osana! 

Îi lipsesc doi dinţi din faţă. Buza face acolo o scobitură 
urâtă. A fost şi Theodosie... Aşa cum poate a fost el însuşi. li 
tremură mâinile lui Theodosie. Leşii au călăuzi dintre 
oamenii Danului. Noul divan al lui Moghilă lucrează să 
răşluie moşiile vel boierilor lui Mihai-vodă... Theodosie 
spune «Mihai-vodă», ca şi când ar vorbi de un mort. Preda 
Buzescu bate cu pumnul în masa grea, din stejar cioplit cu 
barda. Îşi aduce aminte de ceasul acela cumplit când a 
intrat în curtea cneazului, căpitanul Gheţea din Cremenari. 
El, urmat de doi moşneni... 

- Atât mai pot Cremenarii, măria-ta, i-a spus. 

Avea armele lui cele vechi, platoşa îndreptată cu 

ciocanul şi-l privea cu atâta amărăciune, că i-a venit să urle. 
- Am venit să te slujim, măria-ta. 

Veniseră şi alţii din plăieşi. Aproape trei sute. Din 
două mii câţi fuseseră în '93. l-a pustiit. Într-o noapte era cu 
Nikifor la cheiul Peramatis... 

- Porunci, măria-ta! 

Dintr-odată este lacom de Târgoviştea. De ceilalţi. Are 
sentimentul răsturnării. Al faptului că acolo s-a întărit alt 
domn. Gândeşte asta despre Târgovişte, ca despre o cetate 
de pe alt tărâm. 

- Cine-i vel logofăt, Theodosie, întreabă cu glas uscat. 

Simion Moghilă nu şi-a ales încă divanul. Işi dictează 
scrisorile diecilor pe care i-a adus cu el. A început să facă 
danii monastirilor, dându-le din satele şi moşiile domneşti. 
Încearcă să-şi alcătuiască o curte. Se teme de toţi şi de 
toate. Nu se duce la slujbele ţinute în Biserica Domnească. 
Se roagă în paraclis. Are gărzi leşeşti şi moldoveneşti. Cum 
se îmbracă?... Theodosie Rudeanu îl priveşte prosteşte... 

- Cum adică, măria-ta? Asta e tot ce te frământă acum? 
- Porunci, doamne, cere a treia oară Radu Buzescu. 
165 

- Uitai, măria-ta... Muri moş Vână Aursoaicii... De cum 
intră Moghilă, îşi aşternu cetină sub stejarul din cerbărie... 
Îşi cobori racla din ieslea ei. O împodobi singur. Se spălă. Se 
îmbrăcă în strai de vânător domnesc, îşi duse racla pe 
cetină şi vegheat de Chirilă, cerbul, muri în raclă. Zicea că 
nu mai poate sluji pe nimeni, dacă se stinse soarele Ţării. Şi 
muri, măria ta, fără un suspin. Il boci Chirilă, de ieşi Moghilă 
să vază minunea. 

- Taci, Theodosie... lată poruncile mele, binecredincioşilor. 

Vântul răzbubuie între brazi. Şi dintr-o dată se face 
linişte. Atât de adâncă încât se sperie auzindu-şi glasul. Vel 
armaşul aşezat în răscrucea şleahului mare care se frânge 
în patru, spre Vâlsăneşti la răsărit, spre Corbeni la miază- 
noapte, Curtea de Argeş la miază-zi şi Verneşti la apus, 
văzând oştile lui Potocki se va trage spre Corbeni, luptând. 
Potocki va şarja aici... După răscruce, pe tăpşanul lui Soare 
şi pe luncă. Altfel nu se poate desfăşura. N-are loc de şarje. 
Aici vor fi carele vel armaşului. Oştile Băniei vor sta aici, în 
vâlcea. || lăsaţi să şarjeze. li cădeţi în aripa stângă. Treceţi 
Argeşul prin vadul vechi. lo, stau pe muncel, intru între 
Patocki şi Tarnowski, care va rătăci spre Vâlsăneşti. Cădem 
pe Curtea de Argeş. Cu ajutorul Domnului poimâine noapte 
luăm Târgoviştea... Gândesc că oamenii noştri vor fi la 
porţi, vere Theodosie. 

- Vor fi, doamne... Aşteaptă chervanul ştiut, de la 
monastire, de la Cozia. 

Rânjeşte rău. Se va întâmpla la Târgovişte, ce s-a 
întâmplat la Vidin. Chervan cu miere şi ceară şi pometuri de 
la monastire de la Cozia, pentru mitropolie. In harabale, 
mehedinţenii şi sârbii lui Jivko Roşul... Au să-l prinză pe 
Moghilă în cămegşoi... 

- Ce s-aude? tresare din sine. 
- Nimic, doamne... Se schimbă străjile. _ 

Au plecat? De când? Focul abia mai pâlpâie. li ţiuie 
urechile de linişte. Se vaicără singurătatea prin el. Sare de 
pe laviţă. Adormise cu capul pe masă. Visase că era cu 

Stanca la cununie şi la tâmpla bisericii era aşternut moş 
Vână Aursoaicii, mort, şi Chirilă, cerbul, avea lumânări 
aprinse în coarne şi-l bocea duios cu glas omenesc. Umbre 
prin colţuri. Miros de mere. Şi-o singurătate neagră şi hâdă 
şi-o spaimă rece şi-o nelinişte surdă şi un dor chinuitor de 
Târgoviştea, de clopotele ei duioase, de bâlciurile şi 
zgomotele ei, de sfaturile cu poporeni, de duminicile 
bogate, cu marchitani şi neguţători din tot Răsăritul, de 
Ciutăria şi Livada Domnească, de vorbăria savantă de la 
conacul lui Matei ot Brâncoveni, de Ajunul cu zăpezi grele şi 
colindători, de zumzetul neistovit al jupâneselor din iatacul 
Stanchii, de mirosul de cărbune al forjeriilor şi cel de colaci 
şi cozonaci şi dulciuri şi fripturi, Dumnezeule, cum a putut 
uita viaţa lui de fiecare zi; care-a fost viaţa lui adevărată, 
aceea cu care s-a înfăţişat lumii şi timpului; ori aceasta de 
fiecare zi pe care numai în tinereţile lui a sorbit-o cu nesat 
şi adâncă desfătare? Se chinceşte lângă foc. Şopteşte: 
- Dar mie, mie Doamne, ce-mi rămâne? 

Se culcă pe blana de oaie de lângă vatră, cu spatele 
la jăratecul molcom şi bun. Ascultă cum cade miezul nopţii 
peste Verneşti şi Ştiubeul, peste Ghiţu şi Negoiul, îşi aduce 
aminte că aici, între bărbile de stâncă ale acestora, l-a scos 
din vreme Alexandru Băsărabă pe Carol Robert de Anjou, 
prăvălindu-i munţii peste cavalerii împlătoşaţi, îi zâmbeşte 
lui Alexandru Băsărabă făgăduindu-i ofrandă de dragoni cu 
aripi de lebădă, apoi o simte pe Velica alături, plângând şi 
toată noaptea se încenuşeşte şi singurătatea îşi înfige 
ghearele în inima lui, sfârtecându-i-o. 

9 

25 noemvrie. Marţi. De ziua sfinţilor mari mucenici 
Ecaterina şi Mercurie. Muncelul miroase a frunze veştede 
de fag. A pâcle, a bureţi. Inaintea zorilor a ieşit gol la 
piciorul scării. Simion i-a turnat apă rece pe tot trupul. 
Ciuleşte urechea. Aude tropotul călărimilor Băniei 
scurgându-se prin fundul râpei spre vadul vechi. Sultan 

trage în frâie. Urcă opintit pieptul priporos peste care se 
scurg fuioare dese de ceaţă,. Un glas buhos. 
- Aici, măria-ta! 

Călăuzii abia se văd. Abia se văd trunchiurile groase 
ale celor trei fagi porniţi dintr-o tulpină, unde-l aşteaptă 
cneazul Grigore Toader al Verneştilor, care-a stat de strajă 
toată noaptea. Cneazul coboară din prepeleacul clădit între 
trunchiurile groase. Tropotul curţii pare înăbuşit în câlţi. 
Broboanele de apă de pe coif i se scurg în sprâncene. 
Trăieşte o stare ascuţită de veghe. Şi-a lăsat tezaurul la 
Vâlcea, păzit de tighecenii lui Mârzea. Cetăţuia a lăsat-o în 
grija căpitanului Stanislas şi a dragonilor lui. Sunt acolo 
două sute de săbii, nădejdea lui cea de pe urmă. Tot acolo 
a lăsat trei din falconetele lui Mantovano cu chesoanele şi 
harabalele de pulbere. Aici cu el îl are pe Marcu, pe 
Mihalcea Karatzas, pe Stoichiţa, cu oamenii lor de arme. Pe 
Racea şi Gheţea dintre căpitani. Pe Baba Novac cu sârbii 
dintre lefegii. Pe Ahmet Muhtar cu cei cincizeci de ieniceri 
care i-au mai rămas sub steag... Ceilalţi toţi sunt la Bănie. 
Lovitura de acum este a Buzeştilor tot atât cât este a lui. Nu 
poate spune că n-a gândit totul până la cel mai mic 
amănunt, după planul făcut la Târgovişte... Işi stoarce 
barba. Are ceva în cizma stângă... Poate îl freacă ciorapul 
de lână dăruit de văduva... Văduva cui?... A uitat. 

- Auzii tropote ciudate, măria-ta, spune cneazul Toader, 
apucând frâul lui Sultan, care-l izbeşte cu fruntea în piept. 

Cneazul a auzit tropote de cai legaţi la copite cu 
cârpe, curgând parcă pe Argeş în jos. A repezit un plăieş pe 
vale. Erau călărimi de pământ, cu sumane şi căciuli, care nu 
coborau, ci urcau pe sub râpe. 

- Nu i-a-ntrebat cine sunt? 
- Nu măria ta, că ştia de vel armaşul. 
- N-avea ce căuta aici, spune alb Theodosie Rudeanu. 
- Altceva ai mai auzit? 
- Înainte de a se pune ceața. Tropote grele venind pe 
drumul mare. 

- ŞI? 

- Se opriră dintr-o dată! 

- De mult? 

- De o mică de ceas! 

- Altceva? 

- Nechează caii... La vel armaşul... Pe drumul mare... Auzi, 
doamne? Îşi ridică apărătoarea de obraz. Aude limpede un 
rânchezat prelung, acolo unde-l bănuieşte pe Udrea 
Băleanu cu cei trei mii de călăreţi, pe care-i are. Îi răspunde 
alt rânchezat, din Lunca Argeşului. 

- Măria-ta, nu-i lucru curat cu călăreţii de-i văzură străjile. 

- Vreo viclenie de-a vel armaşului, Theodosie. 

- Repezi olăcar, măria-ta... Ce cai sunt în luncă? 

- Marcule... Să se ducă lepure. 

- Mă duc eu, doamne, spune cneazul Grigore Toader... 
Ştiu locurile. 

- Du-te... Spune-i vel armaşului să bage de seamă la aripa 
dreaptă. De spate să n-aibă grijă. Zbori. 

Cneazul îşi fluieră calul. Sare în şa. Pleacă la trap peo 
lăsătoare unde-l înghite ceața. Se aud doar caii rozându-şi 
zăbalele. Bătând cu copitele în pământul reavăn... 

- Ne ducem la oşti, măria-ta, spune vel banul Preda 
Buzescu. 

- Mai staţi... Să răsară soarele. 

- Mai staţi, aproape scânceşte Theodosie Rudeanu. 

Doi călăreţi ciudaţi ies din negurile lăptoase. Popa 
Stoica... Episcopul Theofil. Popa în zale. Episcopul cu 
patrafirul peste rantie. Descoperit. Cu picioarele legate în 
zdrenţe. 

- Vântul, măria ta! 

- Zorii, doamne! 

Ceaţa se lăptoşeşte. Pânze subţiri, alburii curg repede 
printre crengile descărnate ale fagilor. Vede Luceafărul de 
dimineaţă, verde-opalin strălucind în cerul de toamnă, 
aproape negru. Apoi cerul se umple de o culoare mierie. 
Apoi sidefie. Theodosie i-a spus că Moghilă nu s-a atins de 

spătăria mare. Că s-a închinat atunci când a cercetat fresca 
Călugărenilor. Că a poruncit să nu facă leşii de strajă 
înlăuntrul palatului, punând străji dintre curtenii din Ţara de 
Jos. Şi aceia se închinau în faţa chipurilor zugrăvite de Mina. 
Cerul se umple de culori stinse. Parcă uitate. Ceţurile 
coboară dintre fagi. Abia mai ajung să-nvăluie steagul mare 
al Ţării... 
- Măria ta!... Leşii! 

ÎI întoarce pe Sultan în loc. Pe dreapta, spre Curtea de 
Argeş, ceața pogoară din strat, în strat, până la ghebele 
teşite ale dealurilor spre Vâlsăneşti. Din ele, preţ de un 
miliarum spre Vâlsăneşti, se iveşte un dragon. Soarele 
tâşnit peste Curtea de Argeş îi scânteiază în cuirasă. Altul. 
Şi altul. Apoi alţii. O coloană de platoşe şi lănci 
scânteietoare ieşind din ceţuri, urcând priporul şi coborând 
în ceţuri. Clopote. Ca de pe un fund de mare. Altă pală de 
vânt. Şi dintr-o dată, strălucitoare şi scânteietoare turlele 
Monastirii Curtea de Argeş. Stau în cerul limpede, daurite şi 
dalbe, suave şi duioase, pline de neostoitul farmec al 
desăvârşirii. Stau acolo întruchipând cugetul lui Neagoe 
Băsărab, martore ale duhului său nepieritor. Ale zbaterilor 
lui spre adevăr. A zidit şi el în numele adevărului. Gropniţe 
adânci, pline de trupuri mucenicite, deasupra cărora a zidit 
Magna Valachia. Este ctitoria sufletului său. Un strigăt 
cumplit. Un galop nebun urcând din ceața groasă căzută 
sub baza muncelului. Gâfâitul unui cal. Al altui cal. Al altuia. 
Plăieşi din Verneşti strecurându-se în ceaţă, cu arcurile 
pregătite. Un cap de cal ieşind din lăsătoare. Cneazul 
Grigore Toader, agăţat de coamă. Căzut în şa. Cu trei săgeți 
înfipte în spate. Cu obrazul spart. Alte strigăte, înăbușite în 
căciuli. Un nechezat prelung şi dureros. Cneazul Verneştilor 
întoarce spre el ochii bântuiţi de umbrele morţii. Dă să se 
ridice. Îl podideşte sângele pe gură. Cade pe gâtul calului 
care paşte iarba sfârlogită. Picioarele calului tremură, ies 
din vale plăieşii, târând trei oşteni în sumane... li bat cu 
măciucile peste grumaz. 

- Sunt oamenii boierului Dan, vistiernicei cu inimi de 
câine, măria ta, spune un plăieş cu albeaţă pe stângul. 
- În vremea lui Alexandru vodă, ne puseră la fum. 
- State Piciorong din Purcăreni. Fugit de la Călugăreni. 

Glasul cumplit al căpitanului Radu Gheţea. 

- A călcat Cremenarii de trei ori... II ştiu. 
- Şi eu! 
- Şi eu! 

Omul n-are căciulă. Îl priveşte rău cu ochiul ciacâr... 

Se pleacă în şa, spre el; 

- Unde sunteţi? întreabă şoptit. 

- În iad, câne de om! Acolo! 

- Spânzuraţi-l, porunceşte... Voi vorbiţi? 

- Vorbim măria ta, că ne luă ăsta din paturi să-i arătăm 
drumul. 

- Suntem din Valea Porcului, doamne şi nu mai ştim cine-i 
vodă, că dacă ştiam... 

- Dacă ştiaţi, ce? 

Omul se scarpină în cap, pe sub căciulă. Ridică din 
umeri. Jos, pe vale, a urcat călărime moldovenească. A 
văzut oaste pe-o vâlcea. S-a tupilat în râpele alea cu 
măceşe şi-n luncă. S-au trimes iscoade. Plăieşii îl mânjesc 
pe State Piciorong cu sângele cneazului Grigore Toader, 
care zace sub prepeleac, la rădăcina fagilor îngemănaţi, îl 
înţeapă cu jungherele. Îl bat cu ghioagele peste fălci. Peste 
urechi. Peste fluierele picioarelor. li pun un căpăstru de gât. 
ÎI târăsc dincolo de creastă, în pădure. 

- Aflară tot, porcii, scrâşneşte Theodosie Rudeanu. 
- Ne ducem doamne, spune Preda. Bine că aflarăm. Altfel 
ne cădeau în cârcă. 

Buzeştii pleacă la galop, cu trei călăuzi plăieşi şi o 
ceată de oameni de arme. 

- Măria-ta! 

Glasul lui Marcu. Ceaţa subţiată se destramă pe 
deasupra crestelor. lese din ea o trâmbă de dragoni, venind 
pieziş spre Argeş. Altă trâmbă mărşăluieşte spre dreapta, 

dincolo de drumul mare. Corni. Trâmbiţe. Huruitul cumplit 
al unei cavalerii grele, pornite în marş-marş de pe loc. 
Ceaţă. Goluri limpezi. Ceaţă fuioare prin care vede armurile 
şi lăncile şi armurile de cap ale cailor ofiţereşti. Toată ceața 
se strânge gogoloaie pe răscrucea de unde se aud cornii vel 
armaşului sunând incă/ecarea. De ce şi-a descălecat Udrea 
oştile?... Ascultă lacom cornii sunând trecerea în coloană de 
douăzeci şi patru... Marş marşul dragonilor s-a făcut vijelie. 

- Udreooo! urlă aplecat în şa deasupra golului plin de 
păcle luminoase prin care trec la galop cele trei trâmbe de 
cavalerie împlătoşată. Abia acum sună cornii: „după mine în 
goana, goanelor!" 

Ceaţa se glogozeşte acolo unde se-nfige coloana dusă 
la şarje de un călăreț cu trei pene roşii de struţ la coif. Din 
Lunca Argeşului izbucnesc strigătele de luptă ale 
măciucaşilor Băniei. Se aud tropote, rânchezături atâţate 
amestecate cu răcnetul lui Stroe: «- Dă, băăă!...La moacă, 
băăă!» Zgomotul făcut de cai mulţi sărind în Argeş. Tropote 
sub luncă, prin ceaţă. Prinţul Marcu îşi trage sabia. Il 
opreşte ridicându-şi stânga. Ceaţa din răscruce se sparge. 
Înlemneşte în şa. Vede o trâmbă de dragoni venind la galop 
dinspre Vâlsăneşti. Vede călărimile vel armaşului Udrea 
Băleanu gonind nebune de colo, colo, prinse între coloanele 
dragonilor. 

- Trădare, doamne, spune sec Theodosie Rudeanu. 

Vântul mătură ceața. Soarele cade luminos pe locurile 
acestea de pe Argeş în sus, cade spornic şi auriu 
îngropându-l de viu în strălucirea lui haină. Vălmăşag la 
steagul vel armaşului. Uite-l, luptă cu ghioaga şi sabia. 
Luptă nebuneşte vel armaşul Udrea şi când îl vede 
despicând cu sete un dragon, îşi dă seama ce greşală 
cumplită a făcut încredinţând credinţei orbeşti, ceea ce 
trebuia să încredinţeze unei minţi ascuţite. l-a poruncit să 
stea în răscruce şi a stat în răscruce, cu toate că a auzit 
dragonii înconjurându-l, cu toate că l-a orbit ceața, biata 
credinţă orbească, iată... 

- Udreooo! urlă şi se frânge-n el neputincios. 

Aude larma luptei. Fierul ciocnindu-se pe fier. Urletele 
de moarte. Trâmbele lui de călăreţi ţâşnind dintre dragoni. 
Luând fuga spre Corbeni. Ori pierzându-se în codrii dinspre 
Vâlsăneşti şi Muşeteşti. Călăreţii Băniei gonind călărimile 
moldoveneşti peste Argeş. Aţele de ceaţă se destramă cu 
totul. Patru dragoni îl înconjoară pe vel armaş. Unul îi 
străpunge calul cu lancea. Vel armaşul cade în picioare. 
Străpunge un dragon prin pântec. Îl împinge din şa. Sare pe 
calul care cabrează. Stegarul lui se prăbuşeşte. Un cetaş c- 
o miţă de oaie zmulge steagul. 

- Măria ta, geme Theodosie. 
- Văd. 

Spune văd şi-i clănţăne dinţii. Trei călăreţi în sumane, 
recunoaşte pe deasupra acestora pieptarul verde al 
oamenilor Danului, îşi strecoară caii printre cei ai 
dragonilor. Vel armaşul îşi pocneşte buzduganul în coiful 
unui dragon, care se înmoaie în şa. | se pare c-a auzit 
pocnetul armei aceleia cumplite. Cei trei călăreţi pământeni 
- Dumnezeule, iată martiriul şi mucenicia acestei Ţări - îşi 
muşcă buzele la sânge, bate arcul şeii cu amândoi pumnii, 
cei trei călăreţi năvălesc asupra vel armaşului. Unul îi sare 
din şa în cârcă. Altul îi sare în piept. Udrea Băleanu se 
zbate. Vede lama jungherului  fulgerând. Unul din 
pământeni cade sub copitele calului. Alt dragon vine la 
galop mic. Străpunge calul vel armaşului cu lancea. Cu 
omul Danului agăţat în cârcă, Udrea Băleanu se prăbuşeşte 
cu cal cu tot. 

| se pune o pâclă pe ochi. Îi vine cu leşin de la 
lingurică. 

Vede alţi pământeni năvălind în zvârcolirea de cai şi călăreţi 
din care tâşneşte cetaşul cu steagul, năvălind peste 
moldovenii care fug cu călăreţii Băniei în coastă. Cetaşul 
taie cu sabia. Este urmat de un pâlc de armăşei care 
răstoarnă trei dragoni, cu cai cu tot. Apoi vălmăşagul se 
sparge. Din el ţâşneşte un călăreț în coantăş albastru, 

târându-l legat de şa cu arcanul pe vel armaşul Udrea 


Băleanu. Îl vede limpede pe Udrea Băleanu, cu pletele 
vâlvoi, cum se răsuceşte spre muncelul pe care stă el în 
priveală. 


- Scapă-l, doamne, scânceşte Theodosie. 

Zeci de dragoni înconjoară din galop călăreţul 
pământean cu coantăş albastru, care-l târăşte pe vel armaş 
spre locul unde cel în armură, cu trei pene roşii de struţ la 
coif, înconjurat de gardă, cu steagul în stânga, arată ceva 
cu spada. 

- Acum, măria-ta! Păleşte-i acum! se roagă Theodosie 
Rudeanu cu glasul disperării. 
- Nici Dumnezeu nu mă mai vrea, Theodosie, şopteşte. 

Îşi scoate coiful cu o mişcare sleită. Vede ca prin 
pâclă călăreţii vel armaşului pierzându-se în depărtări. Alţii, 
înconjurați de dragoni, îşi lapădă săbiile. Aude cornii vel 
banului Preda Buzescu sunând oprirea luptei. II vede pe 
Udrea Băleanu stând în faţa lui Potocki, păzit de zeci de 
dragoni. Işi face trei cruci smerite. Câţiva oşteni din gardă 
plâng răzbit. Soarele daureşte turlele ctitoriei lui Neagoe 
Basarab, cugetătorul. Argeşul duce la vale tânga prelungă a 
corniştilor Băniei, sunând ruperea luptei şi intrarea în 
tocmeală de marş. 

- Nici Dumnezeu nu mă mai vrea, spune tare, 
descălecând. 
îngenunchează cu faţa spre Curtea de Argeş. Inchide ochii. 

Ascultă într-o părăsire de sine lâncedă, clopotele 
bisericilor domneşti, clopotele pe care le-au ascultat de trei 
veacuri Basarabii, vestind utrenia. Toate clopotele Curţii de 
Argeş, sunându-şi arama în cugetul lui. Apoi glasul puternic 
al lui Theofil episcop Râmnicului chemând îndurarea 
Domnului asupra inimilor lor însângerate. Apoi o mierlă 
fluierând în desime. Apoi nimic, decât gustul de moarte al 
sfârşitului. 

Sultan îşi muşcă zăbala. Îl apucă pe Simion de umăr, 
cu buzele. Nechează. Stegarul Băniei închină steagul, 
aşternându-i mătasea pe iarba sfârlogită, călcată în copite. 

- Nu ne lăsa, măria ta, scânceşte Stroe. 
- Să mai încercăm odată, doamne, spune Preda Buzescu. 

De ce-şi ţin coifurile sub braţ? Toţi Buzeştii şi 
Calomfireştii şi Floreştii îşi ţin coifurile sub braţ. Stau 
descoperiţi în faţa lui, ca în faţa unui mort. Se răsuceşte 
scurt spre ceilalţi. Marcu. Mihalcea. Stoichiţa. Baba Novac. 
Işi ţin caii de dârlogi, sunt în arme, împietriţi, încoifaţi. 

- Unde este Theodosie? întreabă. 

- Aici, doamne. 
Theodosie iese dintre căpitani. Trece lângă Buzeşti. Îşi 
scoate coiful. Tăpşanul cade dulce spre Verneşti. Il bate 
soarele care poleieşte crestele înzăpezite ale munţilor. 
Dincolo de tăpşan şi muncel, trupele lui Potocki se întorc la 
Curtea de Argeş. Se aud trâmbiţele sunând victoria. Tobele 
dragonilor răpăie înfundat. Totul se aude ca prin câlţi, străin 
de el, dintr-o lume ciudată şi stranie căreia nu-i mai 
aparţine. Potocki s-a mulţumit cu vel armaşul. Nici măcar n- 
a încercat să treacă Argeşul. Poate a fost mâna lui Andrei 
Tarnowski. Ori a destinului, care-i mai lasă deschis un 
singur drum spre viitor. 

- Să nu fie o viclenie, măria-ta! Danul îţi poate tăia calea 
la Tigveni! 

- Dacă n-a tăiat-o, vere Radule. Nu te nelinişti. O iau pe 
sub munte. 

Radu Buzescu i se-nchină curtenitor. Nu-l vede pe 
Radu Şerban... Mierloiul fluieră între fagii unde-a zăcut 
cneazul Grigore Toader. Pe Stanca şi copii i-au dus la Gilău. 
La castel. Racea a rămas la Târgovişte să vegheze comorile 
lui Ţepeş. N-a rămas diavolul. Este aici, cu popa Stoica. ŞI 
cerul. Lacrimă. Duios şi sfielnic şi cu gust de toamnă târzie, 
ori de iarnă la creste şi munţii dalbi şi Argeşul şopotitor şi 
turlele Curţii de Argeş strălucind în măreţia cugetului care 
le-a ctitorit, codrii liliachii învăluriţi spre pieptul munţilor, 

Dumnezeule tot ce s-a înrădăcinat în cugetul lui pentru de-a 
pururi. 
- Măria-ta, să mergem, şopteşte Stoichiţa din Strâmba. 
Atunci înţelege că s-a sfârşit. Că destinul i-a răpit 
credincioşii unul după altul, pedepsindu-l pentru cutezanţa 
cu care a scos istoria din făgaşul ei domol. Că destinul l-a 
avertizat cu fiecare cap credincios căzut în moarte. Că, iată, 
clopotele au bătut şi pentru el. Că, iată, pământurile cărora 
li s-a jertfit nu-l mai primesc, sătule de sângele celor care 
le-au trudit. Acum un ceas şi-ar fi sfâşiat inima cu unghiile. 
Ştie cu luciditate înfiorătoare, că este aproape singur. 
Buzeştii îşi împlinesc legământul. L-au ascuns pe Radu 
Şerban, pe care însuşi l-a uns domn, aşteptând ca el să 
învingă, ori să moară. Raţiunile timpului sunt implacabile şi 
el le ia aşa cum sunt, cu o seninătate neomenească de care 
se înspăimântă. Îi dă coiful lui Baba Novac. Descalecă. 
Simte tăpşanul sub tălpi. Din câţiva paşi urcă sprânceana 
muncelului. Garda face o jumătate de voltă pe stânga. li 
lasă slobodă vederea spre Curtea de Argeş. Ingenunche. 
Sărută pământul mirosind a rădăcină şi brumă şi ud de cal. 
Râcâie în el. Îl adună în palme, îl miroase. Îl aşază la loc. ÎI 
bate cu palmele. Îşi face cruce. Cineva plânge răzbit. Se 
ridică. 
- Căpitane Caloian! 
- Poruncă, doamne! 
- Jumătate la stânga. La trap, pe mâna dreaptă... 
Căpitanul Caloian rămâne înţepenit în şa. Garda nu 
mişcă. Stegarul ţine sus hampa steagului mare al Ţării. 
- Caloiene! 
- Ucide-mă, doamne!... Ucide-mă, da' nu te lăsăm! 
Vine lângă calul căpitanului Caloian. IIl mângâie pe 
grumazul încordat. Calul îl adulmecă la subţioara stângă. 

- Caloiene! Steagul ăsta nu poate ieşi dintre hotarele 
Ţării. Pribeag este domnul ării, nu Ţara. Pribeag este 
Mihai-vodă nu Băsărabii şi nici glia şi nici voi, sarea 
pământului după cum nu codrii şi nu munţii sunt pribegi şi 

nu Argeşul şi nu sfintele monastiri şi nu cugetul neamului şi 
nu veşnicia lui. Jumătate la stânga... La trap pe mâna 
dreaptă... 

Ascultă c-o lăcomie nebună clinchetul armelor. Al 
scăriţelor şi zăbalelor, al săbiilor lovind platoşele, huruitul 
gărzii trecând în capul oştilor Băniei. Buzeştii descalecă. 
Descalecă toată oştimea. Buzeştii îngenunche. Ingenunche 
toată oştimea. Vede dintr-o dată câteva mii de cai înşeuaţi, 
suliţele ridicându-şi vârfurile deasupra miilor de cai şi 
oamenii îngenunchiaţi, parcă muşuroiţi în pământul tăp- 
şanului, apoi soarele curgând limpede prin văzduhurile 
albastre şi sus, în slava slavelor, rotind lin şi majestuos un 
vultur. Le spune cu glas bubuitor că ei, cu sângele lor, au 
scris un hronic de aur. Că ei, cu bărbătească şi sfântă 
jertfire de sine au scos neamul din robie, înălţându-l în 
slava libertăţii şi-n rândurile celorlalte neamuri slobode ale 
Evropei, făcând să renască, prin arme şi danie de sânge şi 
de cuget, Ţara Soarelui, aşa cum au plplămădit-o strămoşii: 
Magna Valachia. Că pentru acest vis el însuşi a sângerat, 
aşa cum au sângerat ei. El însuşi a sărăcit, cum au sărăcit 
ei. El însuşi şi-a jertfit pe cei dragi, dându-i la mâna 
duşmanilor, zălog, ca duşmanii să nu calce Ţara. 

- lar dacă vouă vă rămân aceste pământe şi aceste ape 
binecuvântate şi aceşti munţi slăviţi şi acest cer luminos şi 
copilăria voastră şi altarele şi ţintirimele şi tot ce-i omenesc 
în viaţa noastră cea de toate zilele, mie nu-mi mai rămân 
decât amintirile şi nădejdile şi credinţa în credinţa voastră 
şi rugăminţile prin care vă rog să nu mă uitaţi şi 
binecuvântarea cu care binecuvânt credinţa şi jertfa şi 
vitejia şi dania de sânge şi mă rog de voi, de toţi, oşteni, ori 
căpitani, cetaşi ori hotnogi, mândria şi slava mea, mă rog 
de voi, iată, în genunchi vă rog, dacă v-am greşit vouă, cu 
fapta, cu vorba, au cu gândul, iertaţi-mă! 

Ingenunche în buza tăpşanului. 

Se încheagă o linişte de moarte. Apoi se aude glasul 
lui Theofil episcop Râmnicului, binecuvântând oştile. Apoi 

se aude bocetul lui Stroe Buzescu. Fără lacrimi. Cu glas 
puternic. Răzbubuit. Apoi aude glasurile acelor mii de 
oşteni, rostind în cor bocetul Buzescului. Şi dintr-o dată se 
înspăimântă de adâncimea cumplită a cugetului lor. De 
adâncimea cumplită a omenescului din el şi din ei. De 
neţărmurita întindere a cugetului omenesc. De faptul că ei 
au înţeles nu fiecare cuvânt pe care l-a lăpădat el 
adevărului; dar că au înţeles dincolo de cuvinte însăşi 
esenţa faptelor, însăşi esenţa acestor ani dintr-odată 
împietriţi în fapte, zidiţi în fapte pentru veşnicie şi acum îl 
bocesc, nu ca pe un mort, ci ca pe un viu trecut în basme 
şi-n istorii, ca pe un pururea viu şi mereu de-a pururea viul 
Mihai-Vodă care sare pe şapte cai, de strigă Stambulul vai. 
Apoi cineva începe să cânte: 

Măria sa vodă Mihai 

De oşteni e ocolit 

Oşteni tapeni şi vârtoşi 

Români tineri şi vânoşi 

Și voinici d-ai Oltului 

Cum îi place codrului. 

Lungi de mână, 

Tari de vână 

Toți porniţi pentru pricină... 

Cântecul se ridică deasupra lor. Deasupra lui. Dincolo 
de el şi de ei. Sare în şa. Baba Novac îi dă coiful. ŞIi-l ia sub 
braţ. Buzeştii cântă alături de ceilalţi. Aude cântecul 
umplând codrii şi tăpşanul şi cerul albastru strălucitor. Il 
umple o bărbăţie amară. Un gust aspru al veşniciei şi 
istoriei. O ciudată şi duioasă stare de eliberare de sine. Ştie, 
este un paria. Ştie, este un prinţ pribeag cum sunt atâţia în 
Evropa. Ştie! Urmează cu tristă fidelitate destinul fratelui 
său Petre Cercel. Şi nu numai al lui. Destinul atâtor 
Basarabi şi Muşatini şi altor valachi, rupţi din glie de aceste 
furtuni de la marginea Evropei, luând calea pribegiei, ca să 
bată la porţile mereu închise, ale rubedeniilor de sânge 
semănate până la Ocean... Ştie toate astea cu o limpezime 

crudă. Trece la pas prin faţa Buzeştilor îngenunchiaţi. Prin 
faţa căpitanului Caloian, îngenunchiat, ţinând mătasea 
steagului celui mare al Ţării, strânsă la piept. Lacrimi mari 
se rostogolesc pe obrazul crâmpoţit de ani şi rane. Trece 
prin faţa gărzii. Un hotnog se bate cu pumnii în piept. Un cal 
alb îşi ridică fruntea. Nechează prelung. Dureros. Trece prin 
faţa Calomfireştilor. Floreştilor. Prin faţa moşnenilor. Puţini. 
Ţinându-şi căciulile la piept. Prin faţa curtenilor. Puţini. Cu 
straie şi arme sărace. Ştie că el i-a adus la sărăcie, dar nu 
se putea altfel. Coboară în şleahul Verneştilor. Soarele cade 
darnic peste creasta Ştiubeiului strălucind în omături 
feciorelnice. Cântecul oştirii îl împânzeşte în giulgiul 
unduios al veşnicirii: 
Căluşelul lui 
puiul leului, 
Suliţa lui 
falca zmeului. .. 

Cântecul stăruie în el. Boare şi pâclă. Apoi şleahul se 
arcuieşte pe sub Verneşti. Pe sub un pâlc vechi de brazi 
negrii. Apoi se aude galopul unei lănci de călărime. Prinţul 
Marcu trece pe lângă el, ducându-se înainte, să străjuie. O 
vede alături pe Erina Cercel-Basarab... Aude tropotele celor 
care-l urmează. Câteva sute de cai. Poate trei. Poate patru. 
Se înfăşoară în camelot. Işi pune coiful. Sultan se aşterne la 
trap domol, de cale lungă. 

- lată-mă şi aici, Stăpâne, şopteşte... Treacă de la mine şi 
acest pahar, Părinte! 

Îşi ridică privirea în cerul sclipitor, plin de lumina 
neasemuită a Ţării. Vede printre lacrimi, acolo sus, în 
albastra slavă a slavelor, un vultur rotind măreț, cu aripile 
cruce. Roteşte lin în pustietatea deplină, singur cu măreţia 
lui, ajungându-şi sieşi în nesfârşirea de lumină albastră, sub 
care sclipesc toţi munţii Cetăţii de Piatră, împodobiţi cu 
diamanticale. Apoi se coboară de-acolo, din slavă şi îşi 
spune că dincolo de pribegie stă voinţa lui nestrămutată de 
a se întoarce. Că dincolo de această voinţă nestrămutată 

stau Călugărenii, Şelimbărul şi Otanii. Că niciodată aceste 
pământuri nu vor uita urma pe care-o lasă Sultan în ele, 
după cum Argeşul nu va uita niciodată chipul lui lo, Mihail 
Voievod. Ştie că acela trăieşte dincolo de bărbatul sfâşiat 
de durere din şa, de omul pe care-l podideşte un plâns mut, 
sfâşietor şi că, oricât ar fi acesta prăbuşit sub loviturile 
destinului, celălalt, lo, va găsi în sine puterea care să-l 
zmulgă din pulbere şi să-l îndreptăţească la pacea veşnică 
în rândul lespezilor peste care va picura veşnicia. 

Pune pinten. Sultan nechează. Undeva într-un fag, o 
gaiţă îl îngână. Pe o coastă prăvălatecă, un bătrân cu plete 
albe de Dumnezeu descarcă băligarul fumegând, la 
rădăcinile unor meri cărora încă nu le-a căzut frunza. 


CARTEA A DOUA 
“IL VALACHO” 


CĂILE DESTINULUI (1) 
Wiena 1601 


Crăciun 1600. Kosice 


- Caşovia!... Kosice!... Kaschau, măria-ta! 
- Ne primesc ca pe furi, doamne! 
- Ce porunci dai? 

- Du-te, Marcule, şi cere să te înfăţişezi marchizului 
Ferrante Gonzaga. Spune-i că n-am nutreţ. Că ne-a răpus 
frigul. Că mâine e Crăciunul şi voi să merg la biserică. Să 
mă spăl. Să mănânc bucate calde la o osterie. Oastea mea 

nu va tulbura oraşul. Nu-i cerşi. Cere-i... Să nu uite că l-am 
apărat de tătari... 

Işi smulge ţurţurii din barbă. Viscoleşte de două zile. 
De cind au ieşit din Tokay şi au apucat drumul Kaşoviei în 
susul Hernadului, care era Hernad când întâlneau unguri, şi 
Hornad când au intrat în ţinuturile slovăceşti. Zidurile cetăţii 
abia se văd prin ninsoarea cenuşie, vânzolită amarnic. 
Munţii din dreapta şi stânga văii, încenuşiţi, îşi ridică 
ghebele în cerul străin, câlţos, tăvălugit duşmănos peste 
lume. Episcopul Theofil Râmniceanu dârdâie în blănuri. La 
Deva, când cei clin cetate au tras cu tunurile în ei, calul 
episcopului s-a speriat sărind în Murăş, de pe podul plutitor. 
S-au înecat câţiva dragoni leşi. Episcopul a ieşit la mal 
înotând voiniceşte. N-a avut nimic. S-a bolnăvit la Oradea, 
când căpitanul Paul Niary, socotit prieten şi jurat pe sabie, i- 
a spus râzând: «- Cu oastea asta, măria ta poţi cuceri Praga 
în două ceasuri...» «- Te temi că aş face-o, Niary?>» «- Eu nu, 
măria ta!... Rudolf, da!... Am poruncă să-ţi opresc jumătate 
din oaste...» «- Şi dacă nu voi?» «- Atunci am poruncă să te 
arestuiesc!... lartă-mă, dar sunt oşteanul împăratului...» «- 
Nu-ţi pun prietenia la încercare, căpitane... Vino să spunem 
oştenilor, voia împăratului!» 

Prinţul Marcu pleacă la trap, însoţit de stegar şi trei 
heralzi. Bătrânul Mihalcea se dă jos din sanie, agăţat de 
Stoichiţa din Strâmba. Baba Novac descalecă. Işi scoate 
mănuşile din lână. Işi freacă mâinile cu zăpadă. 

- N-au să ne primească nici ăştia, măria-ta, mormăie 
Mihalcea Karatzas din şuba de urs. Parc-am fi ciumaţi. 
Scârnăvia de Rudolfu. Paţachina de neamt. Cât avu nevoie, 
îţi trimise colane şi soli şi oşti, te primi între familiari, te 
dărui cu domenii şi castele. Acu nu te primeşte prin cetăţi, 
curva neghioabă... 

- Tu mi-ai fost un ciocan şi o unealtă de război. 

Am zdrobit neamuri prin tine, am nimicit împărații 
prin tine... 

.. ȘI iată 

Toţi prigonitorii lui l-au ajuns tocmai când 
îi era mai mare strâmtoarea 
„„„ când a căzut poporul lui în mâna asupritorului, 
nimeni nu i-a venit în ajutor, 
iar vrăjmaşii se uitau la el şi 
râdeau de prăbuşirea lui. 

Episcopul Theofil amestecă proorocirile lui leremia cu 
plângerile. Are ceasuri de căinţă. Are ceasuri de luciditate. 
Are ceasuri de nebunie, otrăvurile Iglisiei stăruind încă în 
acest iniţiat care-a trădat-o, pentru celălalt trădător, care 
este el, voievodul pribeag. De două săptămâni, ori de trei, 
de când a trecut munţii încearcă să scape de obsesia 
Velicăi. De obsesia nopţii de la monastire de la Bistriţa, 
când Racea a zidit în peşteri comorile Scaunului domnesc. 
Coroanele şi sfeşnicele de aur, icoanele legate în aur şi 
bibliile şi cădelniţele, candelele bătute în pietre scumpe, 
ripidele de argint aurit, tot ce n-a lăsat la Târgovişte şi tot 
ce-a mai scăpat urgiei acestor ani. A vrut să înzestreze 
monastirea cu un sat. Voia să se despartă de Ţară printr-o 
danie. Cu ce bani?... Le-a cerut acestora, oştenilor, să-i dea 
leafa lor pe-o lună şi ei, oştenii, lefegiii lui vechi, plini de 
rane şi boli lumeşti, aceştia care şi-au părăsit vetrele 
bântuite de turci, sârbii care duc femeile şi copiii la căruţe, 
pribegi de şapte ani, aceştia i-au dat lefurile lor, acolo sub 
castanii şi fagii străvechi ai monastirii, ei cei şi mai săraci 
decât domnul lor. Apele învolburate. Ceasul vecerniei. Cerul 
sângeriu. Clopotele. Cei o mie cincisute de oşteni, hotnogi 
şi cetaşi care-l urmează, sârbii lui Baba Novac, morovlahii 
lui Papahagi, turcii lui Ahmet Muhtar, martologii bulgari, 
bosniacii şi slovacii lui Jan Pisek de Chynov, cavaler al 
ordinului Sfântul lacob, dragonii căpitanului Stanislas, 
îngenunchiaţi sub amurg la Bistriţa. La monastire... Unii 
plângeau... Apoi țesătura olăcarilor neplătiţi. Dragoni 
alergând în taberele lui Potocki şi Tarnowski, la Târgovişte, 
ori plecaţi în Polonia, să înnoade legăturile vechi. leniceri 
de-ai lui Ahmet Muhtar plecaţi la Istanbul. Stoichiţa din 

Strâmba ţesându-şi urzeala - de taină, cu răbdare de sfânt. 
Şi noaptea, când treceau prin Pasul Vulcan, cei doi călăreţi 
singurateci, sub buza Parângului. Şuvoia Jiul nebun, plin de 
stele. Straja întâia, cu Marcu, la galop. Un corn. Parcă l-a 
secat la inimă. A cunoscut cornul cavalerului Gligor Taflan 
de Mândra. Din ce genune ieşise în noaptea ruperii lui de 
Ţară?! Galopul nebun al prinţului... 

- Măria-ta! Doamna Velica! 

Velica scăpată din ghiarele Iglisiei, prin Gligor. Velica 
tremurândă, umbra celeilalte, Velica lui, neistovita Velica, 
lacomă de el, plângând şi râzând. Coliba de pădurar. Patul 
de cetină. Nebunia nopţii spre scapăt. 

- Du-te şi zmulge-ţi dreptatea, iubitule... Craiul meu 
înfricoşător... 

O mie de vorbe fierbinţi. Povestea ei. Zemurile 
otrăvitoare aruncate pe fereastră. Laptele de bivoliţă băut 
trei săptămâni. Fuga din schit, la Bănița, de unde-a aflat 
despre Bucov. Despre patimile lui. A lucrat cu înverşunare. 
l-a pregătit cale slobodă spre Beiuş, atunci când el a ajuns 
la Craiova. A repezit veşti în săcuime. Velica albă şi subţire 
şi halucinată, înviind în coliba sărmană de pădurar o lume 
pe care o uitase. Are să aibă ea grijă de Stanca şi copii. Are 
să aibă grijă de cei din Ţara Făgăraşului. De hunedoreni şi 
moţogani. 

- Vino cu mine, aproape i-a cerşit, sorbind-o cu buzele, 
nebun şi împătimit, nevenindu-i să creadă c-o striveşte în 
braţe. C-o simte goală şi fremătătoare, prelungindu-i fiinţa 
în lumea clar vederii, dincolo de beţia dulce şi ameţitoare a 
simţurilor. Buzele ei umede, sânii şi umerii, carnea fecioară 
şi ochii, ochii dumnezeeşti ai Velicăi, plini de nebunie lucidă 
şi sălbatică părăsire de sine. Bruma dinspre zori. Căldura 
aşternutului din  blăni. Mirosul subţiorilor ei. Mirosul 
ameţitor de sudoare şi dragoste. De izmă şi paciulli. De 
mosc şi femeie răpusă în aşternut. L-a zgâriat şi muşcat. 
Apoi i-a spus că se aşază la Sâmbăta sub munte şi că-l 

aşteaptă să se întoarcă cu oşti, ea însăşi pregătindu-i oştile 
Transilvaniei. 

- Aşa cum te-am aşteptat la Alba-lulia, inima mea! Nu-mi 
cere decât să-ţi pregătesc coroana. lzbăveşte-mă de 
slăbiciunea de a te urma. Curmă-mi-o... Spune-mi că sunt 
vitează. Spune-mi că nu mă tem de lglisia şi iscoadele ei. 
Că nu mă tem de iscoadele nemeşilor. Că sunt tăria ta, şi 
cugetul tău, şi mintea ta şi voinţa ta, aici, în Cetatea de 
Piatră. 

Se prefirau zorii prin acoperişul de scoarță. Ea l-a 
înlănţuit pătimaş, spunându-i la ureche vorbe neruşinate şi 
aţâţătoare. Au ieşit din colibă înlănţuiţi. Dragonii de gardă, 
au strigat vivat. Căpitanul Stanislas i-a adus Velicăi un 
buchet cu brânduşe de munte. Vestea s-a răspândit în 
oaste. Au venit să i se închine Velicăi toate steagurile. Au 
venit la galop. l-au închinat săbiile. S-au întors la galop. 

- Abia acum te recunoaştem, măria ta, a spus căpitanul 
Stanislas. 

Răsărea soarele din spatele Parângului. Dragonii au 
început să cânte un cântec vitejesc, pe care toboşarii călări 
îl subliniau la răstimpuri cu răpăit puternic de tobe. S-au 
despărţit înainte de Livezeni. Erau acolo zece călăreţi 
hunedoreni, câţiva pădureni de la Dobâca şi trei cnezi 
moţogani de la Viişoara, Brad şi Baia de Criş. Sub un nuc 
era Văsile Boer de Recea cu căpitanul Fărcaş al Făgăraşului. 
A sunat un bucium. Din spatele unui pâlc de fagi a ieşit un 
steag de călărime consuetudinară. O lance de neamişi de 
tară. Trei săcui de Ciuc, în dolmane verzi. Velica avea 
lacrimi în ochi. Lui i-a pierit graiul. Şi-a scos gugiumanul. A 
rămas în şa, descoperit, fără grai. Au fost chiote de-o parte 
şi alta. S-au strigat pe nume, unii pe alţii. L-au înconjurat. l- 
au sărutat mâinile. Cizmele. A descălecat. l-a îmbrăţişat. A 
fost apoi o tăcere bărbată în care căpitanul Fărcaş i-a spus 
că nemeşimea a repezit banderii spre Deva şi Beiuş să-l 
prinză. De aceea au venit ei aici. Credeau că nu are oaste. 
Aşa, mai curând are să prinză măria-sa banderiile. 

- Ce poruncă dai, măria ta? 

Era acolo frater Ştefan. Şi l-a amintit pe Peter 
Domokos. Şi-a amintit-o pe Varvara Szuki. Era acolo 
neamişul de ţară Josza Sandor de Maroş Gomboş, care la 
Mirăslău a luptat cu două paloşe... Şi era altceva acolo, sub 
livezile pustii de sub Livezeni. Opera lui vie şi fremătătoare. 
Un sens adânc şi incoruptibil al istoriei. Scânteia de 
dumnezeire din el, care-a înţeles acel sens adânc şi 
ireversibil al istoriei. Velica strălucitoare în straiul 
făgărăşan, sub buboul negru cu glugă. Acesta este destinul 
Velicăi. Viscolul îi spulberă zăpada în ochi. Călăreţii 
descalecă. Îşi bat şoldurile cu palmele... Aude vag cornul 
prinţului Marcu sunând la porţile închise ale Kaşoviei. 
Nechezat puternic. Cavalerul Jan Pisek ţine frâul pe stânga 
de lemn, agăţat de cange. Are zăpadă în sprâncene şi-n 
mustață. Măcăie în ceha-turca-româna-spaniolă pe care-o 
vorbeşte obişnuit: 

- Porcii nu-ţi deschid, majesta! Unul din oamenii mei este 
de aici, din Bodvou, zece leghe de marş. Vom găsi fân 
pentru cai şi pe legea mea, câţiva porci adevăraţi pentru 
noi... 

- Eu sunt omul care a văzut suferinţa sub nuiaua urgiei 
Lui! şopteşte episcopul Theofil... Ascultă-l pe cavaler, 
doamne, căci mai marii cetăţii nu te vor primi. 

Se aude un foc de muschetă. Episcopul Theofil sare 
din sanie. Îşi scoate rantia. Îşi zvârle ciubotele căptuşite cu 
blană. Se despoaie gol. Sare din piatră în piatră prin viscol, 
ducându-se la Hornad. Apele fumegă înspumate şi repezi. 
Episcopul se cufundă de trei ori. Sare Simion cu o pătură de 
cal. Episcopul iese din apă. Simion îl buciumă zdravăn. 
Garda sârbească îşi face cruci dese. Theofil se îmbracă. 
Cere şuba. Se urcă în sanie. 

- lartă-mă, doamne, spune cu glasul lui de altădată... Mă 
vindecai... Ferrante Gonzaga avu un strămoş care sluji la 
leşi. Dar mai intâi îi sluji lui Matei Corvinul. Fu la Baia când îl 
birui Ştefan cel Sfânt de la Moldova. Fu la Codrii Cosminului 

când îl bătu Ştefan pe riga. Acel strămoş se cheamă 
Valentino Gonzaga şi în Liber secundus... Măria ta, prinţul 
Marcu. 
Din trâmba cenuşie răsucită de viscol ies doi 
muschetari călări, ducându-l la mijloc pe prinţul Marcu... 
Unul din ofiţerii de muschetari îşi apasă pălăria pe 
cap, cu un gest grațios şi obraznic. 

- Sunt stegarul Zucconi Alberto, segniore şi vi-l prezint pe 
bravul căpitan tedesc Scharfeneck, ofiţerul de ordonanţă al 
luminăţiei sale marchizului. 

Căpitanul Scharfeneck schiţează o reverență din şa. 
Are ochi galbeni, nasul mâncat de sfrenţie, urme adânci de 
vărsat pe obraz şi-l priveşte obraznic pe sub gardinele 
pălăriei. 

- Bucuros să-l vadă pe eroul de la Miroslo, spune 
Scharfeneck. Vă mai aduceţi aminte, segniore, de atacul 
muschetarilor la tunuri?!... 

Căpitanul vorbeşte argoul de tabără, adică o 
nemţească împestriţată cu cuvinte italieneşti şi franţuzeşti. 

- Ne datoraţi amândorura, într-un fel, pierderea artileriei 
segniore. 

- Este misiunea pe care v-a încredinţat-o marchizul? 
Marcule. Tălmăceşte cuvânt cu cuvânt... 

- Este plăcerea şi cinstea de a ne prezenta unui soldat 
prea cunoscut... 

- Aştept la Kosice, apasă pe numele slovac al oraşului, 
salvconductul majestăţii sale, pentru Praha. Vă felicit 
pentru atacul de la Mirăslău. O bună lovitură de spadă... 
Doresc să petrec Crăciunul la osteria «Drumeţul ostenit». N- 
am fân pentru cai. Doresc să-l văd pe marchizul Ferrante 
Gonzaga... Căpitanul  Scharfeneck îşi roade mustata. 
Aprobă dând din cap tot ce sporovăieşte stegarul Zucconi. // 
marchese este plecat să-şi petreacă sărbătorile la Praga. 
Însăşi oastea imperială suferă din lipsă de furaje. El se 
oferă, camaradereşte, să găsească un furnizor de furaje, 
chiar de ovăz, dar... 

- Plătesc cu bani ghiaţă, nu cu tracte. 

- Asta va schimba mult în însăşi concepţia imperiului, faţă 
de vizita voastră. Aproposito!... Era să uit... Salvconductul 
există. Dar nu pentru Praga... Pentru Wiena!... Este aşteptat 
de arhiducele Mathia, interesat în treburile răsăritene. 
Împăratul este ocupat cu mari afaceri de stat. 

Viscolul se înverşunează. Calul stegarului guraliv şi 
obraznic tropăie pe loc. lşi ucide furia. O ucide clipă de 
clipă. Răsturnarea asta îl sugrumă. Îi vine să urle. Să-şi 
împlânte jungherul în gura rânjitoare a stegarului. Alt 
aproposito. În incinta oraşului poate intra doar singur, 
însoţit de o gardă convenabilă. 

- Adică? 

- Patru gentilomi, segniore. 

- Marchizul s-a gândit la toate amănuntele, stegare. 

- Este meritul lui segnior Georgio Basta, comandante 
generale dell'Ungheria superiore a Cassovia... Sunteţi un 
pribeag periculos. _ 

Nu se mai uită la cei doi muschetari. li vorbeşte lui 
Marcu. 

- Spune-i c-am să mă întorc cât de curând şi am să-i arăt 
bunăvoința mea. Până atunci să tracteze totul cu... 

- Cu mine, măria-ta, spune Stoichiţa... Şi dacă nu se 
supără măria-sa, Marcu... 

- N-am uitat că am fost de-o seamă cu aceştia, doamne. 
Sloboade-mă. 

- la-l cu tine pe cavalerul Jan Piseck. Şi pe neamişul Josza 
Sandor. Leg tabără la Bodvou. Treci pe la «Drumeţul 
ostenit». Vezi cine-a venit din Ţară. De la Velica. (Vorbeşte 
în greaca veche şi româneşte) Fiţi cu băgare de seamă. 

- Măria-ta, este seara de Ajun. 

- Ajun 1600, Stoichiţo... Nu uit. 

Se vâră în blănuri. Garda îşi ia locul. Căpitanul Mârzea 
strigă: 

- Încălecaţi. 

Stegarul Zucconi îşi pune calul la galop mic. ŞI-l trage 
lângă sanie. 

- Aproposito, segniore. Salvconductul pentru Wiena vă 
poate fi încredinţat cu o singură condiţie. 

Tresare. Ascultă tot ce se vorbeşte ţinându-şi ochii 
închişi. Vrea să tragă între lumea duşmănoasă şi el zidul de 
nepătruns al tăcerii, încă de la Oradea a înţeles că a 
schimbat o duşmănie ucigătoare ieşind din olaturile 
nemeşeşti, pe alta, zăcută şi putredă. Duşmănia lui Basta. A 
tuturor generalilor şi coloneilor care mănâncă soldele 
imperiului, prăpădindu-i pulberea şi oamenii în lupte lipsite 
de strălucire. Paul Niary i-a dovedit-o. Dincolo de 
prieteşugul lui zgomotos, a simţit ura. Neagră. 
Otrăvitoare... De ce? Ce-a înţeles Paul Niary, căpitanul de 
Oradea? Sau ce n-a priceput el, din tot ce-au priceput 
aceştia toţi? 

- Care condiţie, întreabă Marcu! 

- Toată această oştire să rămână la Kassau, se răţoie 
căpitanul Scharfeneck... Este o gardă pe care nu şi-o 
permite nici majestatea sa imperială, necum... 

- Căpitane este bine să-ţi măsori cuvintele... Deocamdată 
eşti un sol şi un reprezentant al marchizului. Poartă-te ca un 
gentilom... 

Se aştepta la asta. S-a mirat că nu i-au cerut-o la 
Dobriţin. Ori la Tokay. Îl doare atât de cumplit încât i se 
chinceşte stomacul. _ 

- Am auzit, Marcule... Stăpâneşte-te. Intreabă-l în ce 
condiţii? 

- Înrolaţi cu căpitanul lor, cu un corp aparte, cu tabăra la 
Kassau, spune căpitanul neamţ. Vor rămâne aici, până când 
va decide majestatea sa. 

- Cine-i va plăti? 

- Stăpânul care i-a adus aici, fără să fi întrebat curtea. 

- Marcule!... Fă un înscris cu guvernatorul... li plătesc lo. 
lo le dau porunci. Ce cvartir li se dă? 

- Sena! 

- Putea să mi se spună acolo... Ce gvardie mi se lasă?! 

- Treizeci de gentilomi. 

- O sută, cu oamenii de arme. Să nu mai fiu tulburat de 
nimeni. Diseară primesc salvconductul. Nu voi să văd pe 
nimeni... Şi... Marcule... Spune-i foarte limpede ăstuia 
neobrăzatul, că încă pot, cu opt sute de oameni, să le arăt 
cum se pedepsesc necuviinţa şi grosolănia... Să te aud!... 
Căpitane Mârzeo! La drum! 

Caii biciuiţi se reped în viscol. Cei doi muschetari sunt 
împinşi de gardă în afara şleahului. Calul căpitanului 
Scharfeneck se poticneşte. Dă în genunchi. Apucă să-l vadă 
căzând din şa. Un răget de durere. Apoi tropotele gărzii şi 
aulitul viscolului şi zidurile cetăţii Kosice cenuşii în 
depărtare şi mirosul de cărbune şi senzaţia de gol, sleită şi 
de neputinţă... Se gândeşte la Crăciunul Stanchii, acolo la 
Gilău, printre paznici şi iscoade. Se gândeşte la lupta aceea 
năpraznică de la Vidin când i-a împlântat spahiul Mithat Bali 
sulița în pântec, Habiiba zăcea la picioarele calului şi-l 
viscolea. Intr-o noapte era pe Cornul de Aur cu un caic. 
Nikifor Parasios cânta duios un cântec din insule. Cerul îşi 
legăna stelele de aur, în aroma dulce de tamarisc şi 
smochin înflorit şi Adronic Cantacuzino recita din «lliada» 
cu glas cântat de heruvim... Aude ţipetele femeilor. 
Răcnetele bărbaţilor. Porţile grele închizindu-se. Clopotul 
trăgând în dungă. Larmă pe ulițele târgului. Felinare 
legănându-se. Guiţatul porcilor. Mugetul vitelor închise în 
staule. Gâlceavă. Tropote înfundate. Este la Sofia şi ascultă 
sfânta slujbă... Ba! Este la Nikopole, după luptă şi... 

- Măria ta!... Nu-l cunoscură pe Kapusany. Nici nevastă-sa 
nu-l cunoscu! Işi făcu cruce când îl văzu. Zicea că-i stafie. E 
măritată cu un lefegiu rămas fără picior. E zarvă. Ăştia ies 
cu suliţele să se apere... lese şi judeţul lor... Măria-ta, m- 
auzi? Doamne, trezeşte-te!... Nu ne primesc ăştia, nici de 
Crăciun bătrânul. 

Apoi glasul gros al lui Mihalcea Karatzas. 

- Scoală-te, doamne! Ăştia-s sătui de osti de pripas, ca 
mine de Rudolfu. 

Noapte. După clina împădurită ninge spornic. Se aude 
viscolul aulind pe deasupra. Carele şi harabalele puse pe 
tălpici intră în bivuac. Un cerc de harabale acoperite cu 
polog. Călăreţii îşi acoperă caii osteniţi cu păturile. Se întind 
conoveţele. Stegarul Guriţă Oprea de la Plăviceanca, înfige 
steagul cu însemnele voievodale în mijlocul acestei p/azas 
de armas. Sârboaicele îşi scot copiii din miţe. De pe sub 
pologuri. Ninge. Copiii se bat cu zăpadă. Se aud săcurile 
oştenilor doborând brazii de pe muncel. Mâine se împlineşte 
o lună de la cea din urmă bătălie dată pentru Ţară. 
Dumnezeule. O lună. 

- Intinde-ţi corturile, unchiule... Voi să-mi faceţi o tabără 
sărbătorească. Sunt lacom să stau între oşteni, unchiule 
Mihalcea! 

- Facă-se voia ta, doamne. Până atunci, iată-i pe pârgarii 
şi burgărmaistorul ăstora... Ce porunci dai? 

li e lehamite. Peste tot acelaşi lucru. Întâi se tupilează 
prin beciuri. Apoi ies bătrânii şi burgermeisterul. Incep să se 
plângă de silniciile lefegiilor. De sărăcia care-i bântuie. Apoi 
cer preţuri neruşinate pentru fiecare pud de făină. 
Preţăluiesc găinile de parcă ar oua ouă de aur. Vine un 
lefegiu scund, crăcănat, târându-şi pintenii prin zăpada pu- 
foasă. Se descoperă. Il roagă să-i dea voie să ia târgul cu 
asalt. Pe legea lui, nu că nu se mai recunoaşte în 
archebuzierul artificier Kapusany; dar propria lui nevastă a 
încercat să-l convingă că este mort. Mort de-a binelea, 
undeva în Valachia şi el nu are niciun argument împotriva 
femeii dezlănţuite, păzită de un neamţ chior, cu picior de 
lemn, care de asemenea a încercat să-l convingă că e mort, 
sau va fi în curând mort de-a binelea, dacă n-o şterge de- 
acolo. 

- Poate cei vii au dreptate, domnule archebuzier- 
artificier... Poate suntem mai morţi decât ne place să 
credem că suntem... In ceea ce priveşte asaltul, iartă-i... 

Este noaptea de colindeţe. Domnul archebuzier-artificier 
ascultă tălmaciul. Oftează. Îşi face reverenţa. Pleacă 
târşâindu-şi pintenii. Şătrăreii oştirii întind corturile de iarnă 
din trei rânduri de dimie. Se mătură zăpada de sub poloage. 
Se aduc pâslele groase ţesute din lână şi păr de cal. Se 
întind lanţurile sub nasul delegaţiei, care priveşte mişuna 
oştenilor... El însuşi se lasă furat de repeziciunea cu care s- 
au ridicat cele aproape două sute de corturi albe. Căpitanii 
şi-au înfipt lăncile cu fanioanele şi semnele heraldice în faţa 
corturilor lor. Caii de la atelaje târăsc în p/azas de armas 
trunchiurile brazilor doborâţi. Nu ştie niciunul dintre ostaşi 
că mâine... Cel mai târziu la 1 ghenar 1601 trebuie să fie la 
Bratislava, unde-l aşteaptă episcopul Sandor Szuckay... 1 
ghenar 1601. Şopteşte în neştire data aceasta, care i se 
pare cumplită, ca şi când timpul s-ar fi dat peste cap, 
răşluindu-i dintr-o dată zilele şi lunile şi anii, răşluindu-i 
viaţa şi aruncându-l în întunerecul orb al nefiinţei, acolo 
unde aude un glas străin şoptind data şi locul acela 
îndepărtat: 1 ghenar 1601. Al doilea an al veacului pe care 
l-a început în mărire, la Alba-lulia... 

„.. Compania de muschetari călări intră în bivuac la 
trap bătut. Oamenii poartă torţe aprinse. In faţă călăreşte 
prinţul Marcu, având în dreapta şi stânga ofiţeri imperiali 
înfăşuraţi în şube lungi. Se aud cornii cavalerilor slovaci şi 
germani cerând slobod în tabără. Priveşte vânzoleala 
săâniilor pline de doamne care trec prin lumina rugului uriaş 
aprins de oşteni în plazas de armas. Lasă colţul pologului. li 
este frig. L-a pătruns un frig umed, care-i scurmă rănile. li 
este dor de o putină cu apă fierbinte în care să lepede 
oboseala soioasă a drumului. Simion îi agaţă pe umeri şuba 
din blană de jder. Bătrânul Mihalcea Karatzas îi înjură urât 
pe oaspeţii nepoftiţi. 

- Şi-au găsit ce să troncăne mâine, la serbările lor 
galante, măria-ta. lepele astea ştiură că sosim, de când 
plecarăm din Oradea. Unde-i primeşti pe solii lui Gonzaga? 

- Dincolo!... Aici primiţi doamnele... Simioane. Zaharicale 
şi vin de Chios. 

- Ai să rămâi cerşetor, doamne, mormăie Mihalcea 
Karatzas. Paşi cadenţaţi. Lumina torţelor. Glasurile dogite 
ale muschetarilor răzbătând prin dimia groasă. Umbrele 
gărzilor. Se retrage lângă scaunul florentin din a doua 
încăpere a cortului. Intră Baba Novac. 

- Găsirăm omul lui Carlo Magno, măria-ta. Ne aşteaptă de 
trei zile. 

- Unde este? 

- În cortul meu... Măria-ta! 

De acest «măria-ta» se teme de când a luat calea 
pribegiei. De privirea tristă şi inteligentă a lui Baba Novac. 
De ceea ce nu pot spune vorbele despre fidelitate şi 
onoare. Despre bărbăţie şi disperare. Despre vise 
bărbăteşti slujite cu sânge. De afară se aude glasul prinţului 
Marcu cerând slobod la măria-sa. Se aud galanteriile lui 
Stoichiţa spuse doamnelor. Răsetele cochete ale acestora. 
Un glas hirsut de soldat spunând într-o germană-italiană- 
dalmatină că ar prefera de o mie de ori să stea acasă, mai 
ales când această casă este un castel, decât să se 
vânzolească într-un bivuac de oşteni osteniţi de drum şi 
pribegi. Îi răspunde alt glas, dulce şi curgător, de femeie, în 
germană: 

- Colonele, de treburile voastre desmăţate suntem cu toţii 
sătui. Am venit aici să-l vedem pe cel mai strălucit dintre 
cavaleri. Ne-o îngădui? 1... Ori i/ marchese ţi-a dat vr-un 
ordin special ca trecerea  illustrissimului să se facă 
neobservată? 

- Singurul ordin pe care-l am, contesă, este să păstrez 
liniştea... 

- Şi ţi se pare c-o tulburăm noi? 

Glasul lui Marcu poftind doamnele în cort. Rugându-le 
să aibă bunăvoința să aştepte până când măria-sa va 
isprăvi treburile sale politice şi militare. Se apropie de Baba 
Novac. 


Vulturul 226 


- Este tot ce-am putut face, frate al meu. 

- Ştiu, doamne. Nici Dumnezeu să fi fost, nu puteai mai 
mult. 

- Atât am putut pentru Serbia... 

- Atât am putut însumi, măria-ta. 

- Zi-mi Mihai... 

- N-o pot. 

- Ştii? 

- Ştiu... Am să rămân aici să te aştept. Dacă-mi 
făgăduieşti că te întorci. 

- M-ar blestema oasele moşilor mei, dacă n-aş face-o. Ale 
oştenilor mei. M-ar blestema viii şi morţii. Te-ai temut că 
am ajuns la capăt? 

- La Oradea, da. 

- După ce semn? 

- Te-am auzit plângând în cort, după ce ţi-au înjumătăţit 
oastea. 

- Ți s-a părut. 

- Poate. 

- Rămâi aici la marginea Transilvaniei. Ochiul, inima şi 
braţul meu. Îmi repezi olăcari. Odată pe săptămână. La 
Viana. La Praha. Voi ajunge la acest Rudolf. Şi mă voi 
întoarce, Baba Novac. 

Îi spune mereu că se va întoarce. Vorbeşte să 
acopere golul care se cască între ei. Golul negru, plin de 
necunoscut şi spaime, golul zilelor ce vor veni, cărora el nu 
le mai este stăpânul de odinioară. A început să se teamă 
pentru fiecare dintre cei dragi şi apropiaţi, mai mult decât 
pentru sine însuşi. Acum se teme cumplit pentru Baba 
Novac. O spaimă iraţională, care i se înfige în gâtlej. 
Destinul îl loveşte mereu în cei apropiaţi. L-a lovit de ani de 
zile în cei care şi-au pus viaţa pe sabia lui, pustiindu-l 
mereu de partea aceea din sine pe care-o întrupau ei. Il 
îmbrăţişază pe Baba Novac cu disperare. Baba Novac, 
cinstea şi setea de libertate a Serbiei. Mâna ei înarmată şi 
răzbunătoare... Alter ego-ul său cavaleresc şi cinstit. 

Nebunia lui dârză şi aripa lui stângă, ori dreaptă, neclintită. 
Învăluitoare. Necruţătoare. lată că-şi părăseşte aripile aici, 
lângă Kosice. Atât îi mai rămăsese din oştire. Aripile prin 
Baba Novac. De-abia din clipa asta este un paria. De-abia 
din clipa asta este un pribeag. Până aici la Kosice a fost un 
condotier cu oastea lui. Oricând gata să dea, sau să 
primească o luptă. Ca aceea de la Sânmartin, lângă Oradea, 
când i-au căzut în cârcă banderiile lui Chiaky venite de la 
Cluj. Când Mantovano le-a decimat cu falconetele şi Baba 
Novac le-a spulberat în şarjă, urmărindu-le până la Criş. De 
mâine?... De mâine fiecare castelan prădalnic îi poate jefui 
chervanul... De mâine nu va mai fi decât umbra lui însuşi. 

- Măria ta, colonelul Rottal di Sendvoe şi căpitanul 
Vicenzo Zucconi, solii marchizului Ferrante Gonzaga, 
comandantul Caşoviei. 

Prinţul Marcu făcându-i semn că are veşti grabnice. 

- Să intre. Rămâi Baba Novac! 

De afară se aud securile hărnicind la lemne. După 
două zile de viscol şi frig cel dintâi foc de tabără. Intră un 
fel de muschetar înalt, pe jumătate haiduc, cu sprânceana 
dreaptă ruptă în două de o cicatrice, bărbuţă de drac, 
purtând pe sub mantia îmblănită un mundir verde de 
haiduc şi peste mundir, plastron de piele neagră. Pantalon 
blănit vârât în cizme groase, cu burduful rotund. La eşarfă o 
sabie curbă, de-o mărime neîntâlnită. Trăsături dure. 
Smolite. Îl ştie din auzite. Comandantul haiducilor din 
Ungaria Superioară. Este urmat de un fel de prelat cu figură 
prelungă, îmbrăcat în muschetar imperial, care zâmbeşte şi 
după ce-şi face reverenţele, miroase delicat un flacon cu 
săruri. Marcu face prezentările. Intră Mihalcea Karatzas. 
Colonelul îl salută ca pe o veche cunoştinţă. 

- Un diavol bun de spânzurătoare, măria-ta. lar ăsta, cu 
chip de înger, este căpitanul Zucconi, ăla de-l ţine împăratul 
pe 75 de taleri pe lună, de parcă ar căca aur. 

- Bravul dumneavoastră diplomat ne zugrăveşte meritele, 
cu delicateţea lui proverbială, spune cu glas de bas 

colonelul Rottal, hărâindu-l pe r. Illustrissime şi magnifice 
domn Michael, rog scuzaţi felul cum s-au prezentat ofiţerii 
mei care v-au aşteptat la Caşovia. Căpitanul Scharfeneck şi- 
a depăşit atribuţiile. Trebuie să-l înţelegeţi. Şi-a pierdut 
fratele la Miroslo. Ucis chiar de segnioria voastră, în şarja 
memorabilă când v-aţi retras. Nu mai reţineţi. Un ofiţer de 
reiteri, înalt, cu mustaţa... 

- Poate. Am ucis câţiva ofiţeri atunci. Şi am pierdut trei 
mii dintre fraţii mei de arme... Cu ce pot să-ţi fiu de folos, 
colonele? 

- O misiune ingrată, illustrissime. Mai ales pentru un 
soldat care vă admiră. 

- Te ascult, colonele. 

- Ingăduiţi-i căpitanului Zucconi să vă prezinte avizul 
marchizului. (Colonelul Rottal di Sendvoe vorbeşte o 
germană-dalmatinizată). Eu detest politica. Zucconi. O 
clipă. Illustrissime veţi auzi mereu vorbindu-se de Miroslo. 
Nu cu intenţia de a vă jigni. A fost cea mai teribilă bătălie 
din ultimii zece ani. Pentru ofiţerii imperiali a devenit un 
titlu de glorie. Aproposito... Când aţi tăiat drapelul de la 
hampă - v-a văzut întreaga oştire imperială - generalul 
Basta a avut o criză de colici. Lui segnior comandante 
generale nu-i plac haiducii, mai ales când sunt croaţi, 
uskoci sau bosniaci. Mie nu-mi plac albanezii italienizaţi şi- 
mi plac mai ales uskocii. După cele povestite de prietenul 
meu Zucconi, retragerea dumneavoastră a fost magnifică. 
Vrednică de Lope de Vega. 

- N-aţi fost la Mirăslău, colonele? 

- Până astăzi am regretat... Din clipa asta mă felicit că n- 
am fost, illustrissime. 

- Eşti un om franc, colonele. 

- La ordinul vostru, illustrissime. 

Căpitanul Vicenzo Zucconi îşi scoate batista albă din 
garda spadei. Tot de acolo un pergament cu avizul 
marchizului... Se aşază în scaunul florentin, pliant. Cele 
patru torţe din torţare ard fumegat. Marchizul Ferrante 

Gonzaga este la Praga să-şi felicite suveranul. Punctele 
avizului sunt scurte. Căpitanul Zucconi le citeşte cu glas 
aburit, de tenor. Se recomandă cu respect illustrissimului şi 
magnificului să-şi lase la Caşovia cei şapte sute treizeci şi 
unul de oşteni. Să le plătească solda pe trei luni înainte, ca 
să nu existe discuţii cu casieria oştirii. Ordine severe să nu 
comită atacuri armate asupra locuitorilor. Pe teritoriul 
imperial asemenea fapte se pedepsesc cu spânzurătoarea 
ridicată pe locul comiterii lor. Căpitanul oştirii va merge la 
raportul comandantului Caşoviei o dată pe săptămână. 
Numai în cazul unei epidemii de ciumă, se va prezenta la 
orice oră din zi sau noapte. Furajele şi proviantul vor fi 
procurate prin intendenţa cetăţii şi plătite ei, contra 
chitanţă, de căpitanul illustrissimului. După trei luni, dacă 
nu se primeşte un ordin imperial, oştirea se consideră 
slobodă de jurământul de fidelitate către illustrissimul domn 
Michael şi se poate înrola în ori ce corp de trupă al 
majestăţii sale imperiale; dar numai în plazas de armas a 
Caşoviei. lIllustrissimul este rugat să evite invitaţiile la 
domnii nobili ai provinciilor prin care trece, spre a fi ferit de 
comploturile urzite împotriva lui. 

Colonelul Rottal tuşeşte. Îşi ridică privirea în pologul 
cortului. Fiind aşteptat de alteţa sa imperială arhiducele 
Mathia, este bine să ajungă la Wiena cât mai repede. Acolo 
i s-a gătit cantonament şi gazdă pentru treizeci de însoțitori 
şi patruzeci de cai. Dacă are mai mulţi cai şi însoțitori, 
diferenţa de preţ va fi plătită de câtre // tresoriero al 
illustrissimului. | se recomandă să evite discuţiile politice. 
Sunt foarte mulţi pierde-vară prin osterii, ori agenţi ai 
duşmanilor. | se recomandă să evite întâlnirile cu soli ai 
Statelor generale şi Ordinelor transilvane. 

- Pe legea mea, mârâie colonelul Rottal... Hârţogarii de la 
Kriegskammer Rathe nu iartă un căpitan ca illustrissima 
voastră persoană, că face din război, politică şi din politică, 
război. Gata, Zucconi? Pe Mefistofeles, bine c-ai terminat. 
Adică illustrissime, se tem cumplit de voi. Temeţi-vă la 

rându-vă de uneltirile lor. Semnaţi acest act. Ordonaţi lui // 
tresoriero să plătească soldele pe aceste trei luni cât 
hârţogarii vă prevăd exilul şi pe legea mea, iertaţi-mă, dar 
am auzit că sunteţi o gazdă pe măsura lui Cresus. 

Râde răguşit auzindu-l pe acest Rottal, care nu se 
sfieşte să spună lucrurilor pe nume. 

- Marchizul îmi pune condiţii, de parcă m-ar fi învins pe 
câmpul de luptă, colonele. 

- Marchizul este un om fermecător, plătit de suveran, 
illlustrissime. 

- Mă las în grija politeţii imperiale... Voi semna... Marcule, 
ce fac doamnele?... Mihalcea Karatzas pregăteşte penele. 
încălzeşte călimările la flacăra unei torţe. Prinţul Marcu 
aşterne documentul pe scrin. 

- Colonele, iată-l pe căpitanul care va rămâne aici. Se 
numeşte Baba Novac. 

Colonelul  Rottal ridică braţele. Scoate sunete 
mormăite. 

- Pe toţi dracii! Rivalul meu cel mai de temut. Căpitane, 
eşti însuşi diavolul. Prevăd o nouă criză de colici printre 
sfinţii acestui imperiu. Pe legea mea dacă vreodată... 

- ÎI recunosc pe comandantul aripei voastre drepte, spune 
cu glas de heruvim căpitanul Vicenzo Zucconi... Poate acum 
mă va recunoaşte şi el... 

Îşi desface şuba magnifică căptuşită cu blăni de 
vulpe. Tunica de muschetar la gât. Se vede urma unei răni 
cumplite sub gulerul volonez, de un alb imaculat. Incă 
nevindecată. Învelită cu scamă. 

- Când v-am tăiat calea spre apă, căpitane! 

- Regret, spune în dalmatină Baba Novac... Trebuia să 
paraţi mai sus. 

- Dacă nu aveam morionul, astăzi eram lipsit de plăcerea 
de a vă citi un document atât de bine conceput în 
cancelariile imperiale. 

Ascultă plezanteriile pe care şi le fac războinicii. 
Prinţul Marcu îi întinde o pană. 

- Veşti de la doamna Velica. Din Ţară. De la Varşovia... De 
la Istambul. 

- În cortul lui Baba Novac. 

- Semnează, măria-ta, mormăie Mihalcea Karatzas. După 
câte-i cunosc, mă aşteptam la umilinţe mai mari. 

- Suntem în puterea lor, unchiule! 

Semnează. Mihalcea Karatzas topeşte ceara. Prinţul 
Marcu îi ia inelul cu pecete. Îl apasă pe ceara sfârâitoare. 
Deci, Rudolf îi dă trei luni. Trei luni în care poate să-i 
zmulgă oşti şi augusta aprobare pentru a se întoarce; ori 
trei luni în care-l va negocia cu sultanul, cu Statele şi 
Ordinele transilvane, ori, după care se va lăpăda de el, 
fixându-i o cetate de la marginea imperiului unde să-şi 
găsească mormântul, încă viu fiind. Aşa cum o face 
nenorocitul fiu al Şchiopului-vodă un biet Petru-Vodă exilat 
în Tirol, murind lent la Innsbruck. Ştie cu luciditate 
dureroasă că singura lui scăpare nu poate veni decât de la 
duşmanca de moarte. Marea nemeşime ardeleană... Este 
acolo, la o goană de cal de Kosice, în noaptea de colindeţe, 
conştient că singura lui scăpare de data asta nu este sabia, 
ci politica. Prinţul Marcu toarnă nisip peste semnătură... Se 
întoarce surâzător spre cei doi ofiţeri imperiali. 

- Domnilor, spuneţi-i marchizului că am acceptat cu 
loialitate înţelegerea pe care mi-o oferă... Bate din palme. 
Intră Simion odată cu un val de aer parfumat şi ciripitul 
aţâţat al doamnelor. Acelaşi glas plăcut şi tulburător în 
germană. 

- Numai un Rottal stupid poate plictisi un prinţ, când este 
aşteptat de atâtea doamne. 

- Madonna, illustrissime! Grăbiţi-vă. Zvetlana Rose-Maria 
von Rosenau este în stare să se plângă papei... Să-i zmulgă 
excomunicarea pentru păcătosul care sunt. Incercaţi să 
îmblânziţi diavoliţa asta şi veţi obţine magnificienţa divină. 

Simion ridică pologul. Stoichiţa îl vesteşte pe «lo 
Mihail-voievod». Intră în încăperea luminată de lumânări, 
plină de doamne şi cavaleri în şube lungi. Cavalerii îşi fac 


Vulturul 232 


reverenţele. Rottal îi şopteşte că aceasta blondă şi plină de 
farmece este diavoliţa care-l duşmăneşte de când i-a dat o 
lovitură de sabie amantului care... 

Albă, cu ochii azurii, purtând cizme, şubă găitănată şi 
căciulă cu pană de fazan prinsă într-o pafta cu diamante, 
contesa Zvetlana Rose-Maria von Rosenau îi face o 
reverență uşoară, zâmbindu-i fermecător. 

- Mojicia contelui Ferrante Gonzaga nu onorează 
nobilimea ţării... Cu atât mai mult cu cât toată lumea ştie că 
tătarii au fost opriţi tocmai de magnificul Wayda Michael şi 
nu de puţinele oşti ale contelui. 

Altă reverență. 

- Sunt onorat să vă aduc, illustrissime, bunăvoința 
arhiducesei Maria Cristierna, căreia mă voi plânge de 
nedreptatea care vi s-a făcut. Până atunci castelul contelui 
von Rosenau vă stă la dispoziţie. _ 

Contesa îl măsoară din priviri, fără sfială. li spune că a 
poruncit administratorului ei să trimeată cinci sănii cu fân 
pentru oştire. Că imaginea zugrăvită de arhiducesă, este 
aproape asemănătoare cu ceea ce îi oferă chipul celui mai 
cunoscut războinic al timpului. 

Ciuleşte urechea. Glasul suav, buzele dulci, 
carminate, obrajii daţi cu alb de plumb, trupul împlinit, 
planturos, corsajul despicat îndrăzneţ, totul este politică. 
Se-nclină curtenitor. 

- Mi-aţi amintit de speranţa mea, contesă. Arhiducesa, 
căreia odinioară i-am închinat sabia şi slujbele mele... 

Se miră de liniştea grea, stranie, în care femeile 
frumoase pline de diademe strălucitoare şi cavalerii aceia 
străini îi ascultă glasul. Contesa Zvetlana Rose-Maria râde. 

- Ne-aţi speriat, illustrissime!... Cu asemenea glas drept 
duşman, nu e de mirare că Sigismund Bâthory s-a călugărit. 

Se râde. Oamenii de arme aduc cupele cu vin dulce 
de Chios. Ridică pocalul voievodal. 

- Pentru sărbătorile acestor doamne, domnilor... Pentru 
aceşti bravi cavaleri, doamnelor. Pentru majestatea sa 
împăratul, ocrotitorul nostru. Amen! 

Politica. 

Apoi răpăitul dulce al tobelor mici. Un flaut. Prinţul 
Marcu sub pologul cortului. Galben. Cu trăsăturile căzute. 

- Fusei pe-afară prin ger, 

Să cercetez crugul stelelor, spune abia şoptit. 

Incleştează pocalul. | se aşterne o păclă grea pe ochi. | 
se răsuceşte tăios, un fier rece în inimă. 

- Dar cine eşti domnia ta 

Să-ntrebi stelele despre faptele pământenilor? îl 
întreabă cu glas uscat, pentru că ştie. Aude clinchetul 
clopoţeilor. Aude tusetul oştenilor. Aude foşnetul ţiplei şi 
cele o mie de mii de şoapte şi zgomote şi foşnete pe care 
nu le pot face decât colindătorii. 

- Sunt Moşul şi Cocoaşă 

Stegarul Ghindă cel vileaz 

Brezaia sunt şi Melchior 

Craiul... 

M-a adus Crăciun bătrânul într-un sac 
Și-ntr-o sanie de argint 

Trasă de şase sirepi înaripați 

M-a lăpăadat 

Aici... 

Glasul lui Marcu se frânge. Se-ntâmplă ceva în 
mişuna de doamne şi cavaleri, care-şi dau seama că asistă 
la un mister straniu... Se-nstăpâneşte în cortul domnesc o 
linişte aţâţată. Stoichiţa de Strâmba: 

- Cinstită gazdă 

lacă a venit sorocul 

Și Crăciun bătrânul 

A lăpădat din sania de argint 

La porțile tale 

Pe-acest vrăjitor care te-ntreabă 
Dac-ai inima curată 

E Și luminată? 

li răspunde şoptit: 

- Am inima curată 
şi luminată! 

- Primeşti colindătorii? 

- Să fie bineveniţi! 

Gărzile ridică pologul. Vede oştenii cu spatele la 
focurile uriaşe. Vede muierile acelora şi copiii lor adunaţi în 
faţa cortului domnesc. O vede pe Erina Basarabă-Cercel cu 
steaua. O stea mare, plină de beteală argintie şi cu şapte 
lumânărele fâlfâitoare, arzând pe cele şapte raze. Vede 
tighecenii şi căpitanii. lese din câţiva paşi lacomi. Marcu nu 
şi-a rostit tot ce-avea de spus. După acel aici cu care a frânt 
colinda urma: în pragul palatelor semețe, să-ntreb cinstita 
gazdă, dacă are inima deschisă, sufletul curat, alb ca 
Zăpada, şi dacă-i pe voie, să primească colindătorii... N-a 
mai putut Marcu. Îşi stăpâneşte lacrimile. Între ruguri, 
Dumnezeule între ruguri este înălţat un brad străvechi, 
îngropat până la crengi într-o groapă proaspătă. Este plin 
de făclii şi lumânări aprinse. Este plin de fânarele oştirii. 
Ninge peste bradul plin de lumini. Ninge peste colindătorii 
care leagănă uşor colinda de Crăciun bătrânul: 

Steaua sus răsare 
Ca o taină mare... 

Colinda curge limpede şi tărăgănată, plină de arome 
de cozonaci şi colaci şi dulciuri şi zaharicale şi brad 
împodobit şi femei frumoase, mume şi copii, bunice şi 
străbunice, plină de pârâitul butucilor în sobe, de tihnă şi 
împăcare cu lumea. De creştinească tihnă, blândă şi 
duioasă, cum blândă şi duioasă este povestea pruncului 
Isus cel născut într-un staul de păstori. Oştenii lui cei de 
toate limbile îngână colindul cu glasuri bărbăteşti. Le 
răspund muierile lor. Vede sutele de cai ronţăind paşnic la 
conoveţe. Vede târgoveţii adunaţi la intrarea bivuacului, 
stând în ninsoare, descoperiţi. Ninge lin şi pufos. Ninge alb 
şi leneş. Viscolul a murit. L-a ucis colinda. Stă descoperit în 

ninsoarea alinătoare. Simte fulgii pe frunte. Îi simte 
aninându-i-se în gene. In barbă. Se gândeşte la Stanca şi 
copii. Ce colindeţe au, acolo între zidurile cenuşii ale Cetăţii 
Gilăului? Se gândeşte la Velica, sihăstrită în vr-un sat de 
sub munte. Ori pe lângă Făgăraş. Poate la Mândra. Se 
gândeşte la trupul vel banului Calotă Bozianu, zăcând în 
pământul îngheţat, fără cap. La drumul făcut de acel cap 
hirsut până la picioarele sultanului şi de acolo pe fundul 
Bosforului. Se gândeşte la el însuşi, stând în zăpadă, 
înconjurat de doamne şi cavaleri, care ascultă tăcuţi colinda 
de Crăciun bătrânul. La reţeaua de iscoade în care l-au 
ţesut Basta şi Rudolf şi arhiducele Mathia. La mâna pe care 
i-o întinde arhiducesa Maria Cristierna, nici văduvă, nici alt- 
fel, mână care nu ştie dacă ţine ramura de măslin, sau un 
flacon cu otravă. 

Il aşteaptă olăcarii de taină. 

Clipa de vrajă se destramă. Numai ei, oştenii, numai 
ei, colindătorii, sunt cufundaţi in uitarea colindului până la 
copilărie... Dumnezeule, lui nu-i este îngăduită uitarea. Îşi 
scoate punga de la brâu. Vătaful colindătorilor deschide 
traista. Lasă să-i cadă acolo zece taleri de aur. Aude 
strigătele doamnelor care se-nghesuie la acea traistă 
lacomă şi pântecoasă. Ridică privirea în cerul luminat de 
torţe şi lumânări, de focuri şi fânare. Ninge. 

Politica, şopteşte, îşi face cruce şi ascultă cum se 
veştejeşte colindul în el. Cum se veştejeşte şi sfârlogeşte şi 
moare lăsându-l singur între toţi aceştia străinii, cărora nu 
le-a citit în cuget, peste care ninge deopotrivă cum ninge 
peste el şi oştile lui - ah, oştile lui - îşi simte inima, îşi simte 
singurătatea, se întoarce zâmbindu-i contesei Zvetlana 
Rose-Marie von Rosenau, îi oferă braţul şi-i spune: 

- O vorbă bună acestor brave femei şi acestor copii, 
contesă. 

Alaiul se-ndreaptă spre liniile de oşteni. Îl simte 
călcându-i pe urmă. Striveşte o lacrimă sub geană. 

- Dumnezeu să vă aibă în pază, dragii, dragilor mei, 
şopteşte, văzând-o lângă brad pe Stanca cu copiii alături, 
copiii sunt mici, în cula de la Plăviceanca, Sima strigă ceva, 
Buzeştii râd, ciocnesc pocalele şi afară ninge spornic cu 
fulgi mari şi leneşi. 


An Nou 1601. Bratislava. Poszony. 
Noaptea întâia. 29 Decemvrie 1600 


- Ceea ce se întâmplă, padre, ţine de istoria insăşi. 

- Mă cutremur, fiule, de răspunderea pe care mi-o arunci 
pe aceşti umeri prea bătrâni ca să mai facă ceea ce tu 
numeşti cu atâta lăcomie, istorie. 

- Ţi-ai luat singur aceasta răspundere, atunci când ai 
primit să vii la Târgovişte ca sol şi comisar imperial. Ori 
atunci ai crezut că totul este un joc fastuos, un spectacol 
grandios şi atât? 

- Am impresia că mă judeci, fiule. Şi mă condamni. 

- Încă nu, padre! O, încă nu! 

- Eşti obosit de călătoria asta fulgerătoare, care seamănă 
mai curând cu un asalt, decât cu drumul unui pribeag. Dacă 
n-o făceai aşa, nu te recunoşteam, Michael. Bagă de 
seamă. Te _ trădezi. Zeci de ochi îţi urmăresc fiecare 
mişcare. Drumul tău impetuos de la Caşovia la Pressburg a 
fost comentat la Wiena şi va fi comentat la Praga. Nu vii să 
soliciţi atenţia imperatorului. Îl iei cu asalt, năvăleşti asupra 
lui şi asta are să-i creeze complexe. 

- Pressburg... Pressburg, mormăie... De ce nu spui 
Bratislava, padre. De ce nu spui Kosice, padre... Este aici, 
ceea ce au vrut turcii la noi... 

- Taci! Zidurile au urechi... O ştii... Fără Imperiu, Ungaria 
n-ar mai fi fost după Mohacz, decât un biet paşalâk. 

- Aici am vrut să ajung, padre, şopteşte, se destinde în 
jilţul acoperit cu o blană de vulpe şi îşi întinde mâinile spre 

flăcările verzi-albăstrii care-şi joacă limbile în vatra largă a 
căminului. 

A ajuns ieri pe la prânzişor la Bratislava. S-a închinat la 
altarul Catedralei Sfântul Martin, încercând să înţeleagă 
lumea care-a ridicat aceste bolți uriaşe de piatră cenuşie, 
reci şi strivitoare, lume căreia vine să-i ceară ajutor nu 
pentru el, ci pentru cealaltă lume de la Dunăre, aceea care-l 
slăveşte pe Dumnezeu în biserici pline de blândeţe şi 
smerenie, duioase si împodobite în sclipirile ofrandelor de 
aur. leri a fost o zi sumbră. Palatul regal stătea cenuşiu şi 
uriaş pe colina lui râpoasă, veghind Dunărea plină de 
sloiuri. A coborât la malul Dunării. A stat un ceas, lăsându-şi 
gândul să curgă la vale. Dunărea, apă sfântă, măicuţa Ţării, 
Dunărea. Dunărea la Vidin şi Nikopole şi Silistra şi Isaccea, 
Dunărea la Brăila şi Giurgiu şi Turnu, curgându-i prin suflet 
cu miile de călăreţi trecând-o noaptea, pe sfor. A auzit 
valurile izbindu-l în piept. A simtit-o în cizme şi sub coantăş. 
l-a avut pe buze gustul de lut şi peşte. L-au năvălit nopţile 
acelea unice când trecând-o cu câte patru mii de călăreţi 
ştia că duce cu el numele sfânt al libertăţii. Că se măsurau 
ei toţi, vodă şi boieri şi oşteni cu vremea şi veacurile. Că 
însăşi veacurile vorbeau prin ei, strigând lumii numele Ţării 
setoase de slobozenie, una fiind Ţara cu însăşi esenţa 
libertăţii. A retrăit dureros luptele şi bătăliile care-au 
însemnat Planul Bizantin. A retrăit despărţirea lui de 
Morunmare şi corăbiile aceluia, în schela de la Dunavci, 
într-o vineri în 7 noiembrie de ziua celor 33 sfinţi mucenici 
din Meliţina şi a cuviosului Lazăr. A doua zi era ziua Sfinţilor 
arhangheli Mihail şi Gavril, se jurase că-l va zdrobi pe 
Hadâmb sub Vidin, apoi a fost lupta cumplită pe viscol şi 
spahiul Mithat Bali i-a vârât sulița în pântece, murise 
străpunsă Habiiba, murise lovanca Rudnik şi murea el, dacă 
nu erau Buzeştii. Când s-au întâmplat toate astea?! Cui i s- 
au întâmplat?... A pribegit pe jos, cu Marcu, Mantovano şi 
Stoichiţa prin străzile înguste, cu spiţerii şi osterii, cu 
marochinari şi armurieri, străzi bătute de patrule de 

archebuzieri, ca şi când ar fi fost vreo răscoală a slovacilor, 
dar nu era nicio răscoală, era semnul stăpânirii imperiale şi 
patrulele acelea l-au aruncat din nou în obsesia lui, istoria... 

Istoria din care duşmanii Ţării şi ai lui au vrut să-l 
scoată prin forţa armelor, negândind la ceea ce făcuse şi 
temeinicise el în răstimpul domniei: coborârea lui în însăşi 
rădăcina faptului istoric. Adică contopirea lui cu destinul 
Ţărilor Româneşti. Până şi un gânditor ca Zamoyski 
judecase uşor destinul lui îngemănat cu al Ţărilor, 
mulţumindu-se cu izbânda de la Bucov, fără să meargă şi 
gândească mai departe. Aceasta a fost greşala lui 
Zamoyski. De la Kosice, din ziua întâia de Crăciun, când 
încă din zori trâmbiţele au sunat adunarea sub drapel în 
plazas de armas şi el s-a despărţit sfâşietor de oastea 
aceea puţină, soaţele căpitanilor şi vivandierele şi-au 
sfâşiat corsajele, zdrelindu-şi sânii, oştenii au îngenunchiat, 
alţii şi-au scos săbiile zvârlindu-le în zăpadă, ningea, 
frumoasele doamne plecaseră după miezul nopţii şi erau de 
faţă numai muschetarii căpitanului Vicenzo Zucconi şi 
colonelul Rottal di Sendvoe, care băuse toată noaptea cu 
Baba Novac şi acum aveau amândoi chipuri de morţi, din 
noaptea Ajunului la Kosice, l-a ucis pe acel Mihail tânguios 
şi duios pe care l-a dus în şa de când se ştie. 

Cortul lui Baba Novac, după miezul nopţii de Ajun. 
Olăcarul Velicăi: contele Darahi lanos de Tujon. Cel pe care 
nu l-a ucis când l-a prins în complotul de la Alba-lulia. 
Fratele de cruce al prinţului Marcu. Săcuii se organizează. Li 
s-a arătat o femeie cu o rană cumplită la grumaz, care 
umblă călare pe un cal alb, într-o rantie de cânepă. Varvara 
Szuki a gândit, stăpânindu-şi inima. O însoțesc frater Ştefan 
şi trei ologi scăpaţi de la Mirăslău. Propovăduiesc în Scaune. 
Banderiile lui Chiaky bântuie Scaunele. Ard. Siluiesc. 
Spânzură. Nimeni nu scoate o vorbă. Consuetudinarii sunt 
gata. Cele şapte oraşe saxone, impuse la impozite mari, au 
făcut din Basta apărătorul lor, cerând garnizoane imperiale 
în toate cetăţile. Staturile şi Ordinele se împotrivesc. Basta 

nu primeşte nicio invitaţie la masă. Se teme de otrăvire. 
Merge singur în piaţă, străjuit de căpitanii valoni. Işi târguie 
carnea, păsările şi zarzavaturile. Se tocmeşte. Este 
cârpănos, speriat şi din ce în ce chinuit de colici. Velica se 
strămută din sat în sat. [ara Făgăraşului o ascunde. 
Neamişii de ţară stau pe la casele lor, ţinându-se în alarmă 
prin olăcari. Chiaky a tras în ţeapă zece dintre cei care 
agonisiseră rane la Mirăslău. Două sute de iobagi care-au 
fost dovediţi ca făcând parte din gloatele de la Mirăslău au 
fost orbiţi cu fierul roşu. Li s-au tăiat limbile. Altor două sute 
li s-a tăiat dreapta care cutezase să ridice arma împotriva 
stăpânilor. lobagii îi spun măriei-sale «domnul nostru». 
Iconarii din Porceşti au pictat sute de icoane înfăţişându-l 
aşa cum l-au văzut intrând în Alba-lulia, cu gugiuman, 
sabie, pelerină, călare pe cal alb, l-au pictat sub chipul 
sfântului Teodor. Toate casele cnezilor şi boierilor din Haţeg 
până-n Comăna şi Vlădeni, până la Beiuş şi Vinţul de Sus, 
au la candele câte-un sfânt Teodor cu chipul măriei- sale. 
Mai ales au cei din Şcheii Braşovului. Le-au scos în postul 
Crăciunului, la o procesiune, purtându-le în jurul Bisericii 
Sfântul Nicolae. Au venit gărzile oraşului să le spargă. A fost 
luptă cu junii bătrâni şi şcheienii care le-au gonit între 
ziduri. Însuşi prota Miha a condus lupta. Doamna Stanca şi 
copiii sunt ţinuţi cu cinste la Jilău, la cetate. Au paji dintre 
oamenii căpitanului Matei ot Brâncoveni şi ai căpitanului 
Mihail Szekely. Chiaky i-a cerut, trimeţând la Jilău două 
banderii. Pârcălabul cetăţii a tras cu tunurile în acele 
banderii. Olăcar de la Theodosie Rudeanu. Cu toate 
poveţele regelui leah către Simion Moghilă, acesta despoaie 
de averi boierii Ţării, luându-le pe sama lui şi a 
moldovenilor. N-a cutezat să treacă Oltul. Ei toţi, 
binecredincioşii sunt la Craiova, sub scutul vel banului 
Preda Buzescu care a strâns oaste de aproape zece mii, 
numai călări. Turcii nu mişcă din cetăţi. La Istambul solul 
măriei sale, Dimo Celebi a fost tăiat în patru bucăţi în faţa 
mulţimii. Deli Marcu a stat agăţat în şapte cârlige care i-au 

fost înfipte între coaste, în pântec şi în subţiori. La fiecare 
ceas era întrebat dacă se lapădă de sperjurul Mickaly. El 
striga osana. Striga că au dat domnia unui taur turbat şi el 
i-a slujit aceluia cu credinţă, părându-i rău că n-a ucis pe de 
două ori mai mulţi turci. Nu-i dădeau să bea şi i se scursese 
sângele şi apa din trup, îl bătea vântul rece de la Marmara 
şi ienicerii ologi zvârleau în el cu pietre. Zvârleau cu pietre 
şi-l opăreau văduvele de ieniceri pieriţi în războaiele cu 
Tara. În a treia zi de chinuri cumplite, când a fost întrebat 
dacă se lapădă de Mickaly, el a mai avut puterea să-l scuipe 
pe ofiţerul de spahii. Mulțimea a scos un oftat de durere. 
Atunci s-a ivit în Ak-Medean un călăreț morovlah. A tras cu 
pistolul. L-a lovit pe Deli-Marcu Dubrowniki în frunte. A tras 
cu al doilea pistol. L-a lovit pe ofiţerul de spahii în gât. A 
pus pinten. S-a dus. Mulțimea a strigat: «- Mickalyii», 
fugind... Buzeştii spun că prin mai, după ce se mântuie cu 
lucrările pământelor, pot să se repeadă asupra Târgoviştei, 
dacă măria-sa se va afla cu oştile în hotarul Transilvaniei. 
Radu Şerban nu vrea să fie domn atâta vreme cât măria-sa 
pribegeşte. Planul măriei-sale se împlineşte întocmai, de 
către toţi cei lăsaţi acasă. Se aşteaptă porunci. Cu atât mai 
mult cu cât toate stările, sătule de leşi, nu se sfiesc să 
strige pe la târguri şi iarmaroace şi-n pieţele Bucureştilor, 
că măria-sa Mihai a fost arhanghelul Ţării, ocrotitorul ei şi 
mai bine pier până la unul decât să rabde bântuirile oştilor 
de pripas. Au fost ciocniri cu trupele leşeşti repezite după 
proviant. Moşnenii de la Cetăţeni au ucis două lănci de 
dragoni, îngropându-i sub bolovani. Grăbeşte-te măria ta, te 
aşteptăm ca pe Mesia şi izbăvitorul nostru, al măriei tale 
prea supus, rob, care abia acum te înţelege în toată 
strălucirea ta dumnezeiască, Theodosie, vel logofătul tău 
de taină şi de inimă». Nimic scris. Olăcarul, Gheorghe 
Frâncu sin Frâncu, spusese totul pe de rost. Trecuse prin 
Haţeg. Il duseseră haţeganii noaptea până în Ţara 
Zarandului de unde-l luaseră moţoganii care l-au trecut prin 
munţi la Ciucea şi de-acolo cei din Zalău la Moitiu, 

scoţându-l în pustă la alţi români boari care-l aduseseră la 
Tokay, unde omul lui, straja meşterul Gesza Noagy l-a 
îmbrăcat în strai de husar şi i-a dat salvconduct şi cal 
pentru a ajunge la Poszony. Curierul lui Carlo Magno, Pietro 
Montelupi, scăpat din masacrul de la Alba-lulia. Carlo 
Magno la Praga, veghează. Camera Aulică infestată de 
scrisorile turbate ale lui Ungnad, îi cere împăratului să nu-l 
primească pe tulburătorul ordinei din Transilvania, cel din 
pricina căruia imperiul trece prin criză: aproape război cu 
Polonia, tulburarea ordinei publice şi răsmeriţele din 
Transilvania, tulburarea hotarelor Ungariei Superioare, 
scrisorile de ameninţare ale paşei de Buda, care cere sub 
ameninţarea războiului, ca împăratul să i-l dea legat pe 
beyul fugar. Camera de Război în schimb, primeşte scrisori 
tot mai vehemente de la Basta, care cere ca voievodul să 
fie primit de împărat pentru a se afla adevărul despre 
starea acelei provincii. Însuşi don Guillermo de San 
Clemente, ambasadorul regelui Spaniei i-a cerut 
împăratului ca // Valacho să fie primit, pentru a se cunoaște, 
în sfârşit, adevărul despre Transilvania. Să nu uite măria-sa 
că Basta este prietenul ambasadorului. Maria Cristierna nu 
vorbeşte prin saloane decât de // Va/acho. Principesei i s-a 
trezit gustul puterii şi o vrea prin sabia lui // Va/acho. 
Arhiducele Maximilian nu acceptă să intre în «acea 
provincie blestemată», doar cu două mii de oşteni. Nu are 
bani să înroleze alţii. 

Campionul urii împotriva lui este Ungnad, care după 
ştiri venite de la Hust, este foarte bolnav. Sigismund 
Bâthory a fugit din nou din ducatele lui şi acum se află la 
hotarele Moldovei, ajutat de partida lui Moise Szekely. 
Curtea imperială este în alertă, cu atât mai mult cu cât 
Sigismund a înrolat două mii de tătari şi a făcut un pact cu 
paşa de Buda şi Temişoara, pentru a recunoaşte vasalitatea 
Porții, dacă trupele acestor paşi îl vor ajuta să-şi «recâştige 
drepturile strămoşeşti, uzurpate de cel mai crâncen 
duşman al Înaltei Porţi, trădătorul Mihail». 

Pietro Montelupi i-a spus de țesătura de spioni care-l 
supraveghează. Că seniorul Carlo Magno îi recomandă 
tăcere şi stăpânire de sine. Că delegaţia Statelor şi 
Ordinelor este aşteptată la Praga cu destulă suspiciune. Că 
împăratul va face tot ce-i va sta în putinţă să-l primească 
nu ca pe un voievod; ci ca pe o persoană privată. Că cei 
două mii de boi pe care i-a trimes măria sa spre vânzare, au 
fost vânduți şi banii, aproape o sută optzeci de mii de 
florini, au intrat în buzunarele demnitarilor. La 
Kriegszalambt. Că există un dosar  Wa/lachisches 
Ochsengeld adică banii de pe boi, cel mai sigur mijloc de a 
ucide prin cancelarii acest rapt nemaivăzut. Că există un 
fond Pecunia Walachica care se măreşte în fiecare zi din 
taxele de hărminţie luate de la cirezile duse la Wiena. În 
timpul domniei sale câteva zeci de mii de florini, dar că din 
acest fond se plătesc nevoile statului şi ale casieriei 
militare, şi că hârţogarii imperiali nu vor recunoaşte 
niciodată vr-un drept asupra unei câtimi din hărminţia 
abuzivă asupra celor două mii de boi. Nu va scoate aceşti 
bani din ghiarele camerelor şi casieriilor militare şi ale 
demnitarilor nici prin zece ordine imperiale. Dacă a contat 
pe aceşti bani, a făcut rău. La Wiena îl va căuta omul de 
afaceri ştiut. Să se ferească de cursele pe care nemeşii i le 
vor întinde în cale. Să nu ia pe nimeni la convoaiele sale. Să 
nu primească găzduire la castele. Să se ferească ca la 
osterii să ajungă noaptea. Patronul osteriei «Crapul 
încoronat» de la Lucenec-Losane, este plătit de Chiaky ca şi 
căpitanul gărzilor. Hangiul va pretinde că i s-au furat 
bunurile. Că nu i s-a plătit. Căpitanul gărzilor îl va jigni, 
încercând să-l arestuiască, contând că oamenii lui // 
Valacho vor scoate săbiile să-şi apere stăpânul. Totul va fi 
prezentat curţii ca un atac cu mâna înarmată asupra 
supuşilor majestăţii sale împăratului, cu garnitura de 
minciuni necesară: // Valacho a proferat injurii la adresa 
împăratului; oamenii lui au batjocorit religia catolică. 

- De zece ori atenţie, illustrissime, i-a şoptit căpitanul 
Vicenzo Zucconi când şi-a făcut reverenţele de adio, după 
ce toată noaptea de Ajun stătuse în cortul lui Vicenzo 
Bombardier Mantovano. Vi se va ataşa un spion pe drum. 

- Cine? 

- Cavalerul Adam Desi, care aseară a fost aici cu sora lui 
preafrumoasa Clara Dèsi. 

A ocolit Lucenecul noaptea, pe viscol. A doua zi, pe 
Valea râului Ipel”, ieşise soarele, straja întâia a dat peste o 
sanie cu tălpicile rupte-n drum. In sanie cavalerul Adam 
Desi cu două femei tinere, dârdâind de frig. Omul acela 
gonise toată noaptea de Ajun ca să câştige timp. Gonise 
zilele de Crăciun şi încă una pe de-asupra, ca să-i iasă în 
cale după patru zile şi să-i spulbere bănuielile. A trimis 
doamnele la sania Erinei Cercel. Pe Desi l-a dat lui Marcu... 
Omul era galben, tremura şi la cea dintâi poştă a cerut să 
rămână, mulţumindu-i lui der Fürsten că i-a scăpat viaţa. 
Doamnele acelea preafrumoase i-au povestit Erinei Cercel 
că plecând la miezul nopţii din Lucenec, trebuiau să fie la 
Wiena de Anul Nou, au fost înconjurați de o haită de lupi, 
despre care se vorbea cu spaimă prin partea locului. Au 
aprins făclii. Caii s-au speriat. Au izbit sania de un bolovan. 
Lupii au fugit spre zori, când au fost atacați de o bandă de 
tâlhari, ori de răzvrătiți. Tocmai când aceea descălecau, jos, 
la cotul drumului, s-au ivit oştenii lui der Fürsten. 

- Tătarii, au strigat aceia, fugind în pădure. 

Cavalerul recunoscuse între acei vilani pe Jan Jur, un 
fel de condotier al vilanilor, haiduc şi răzvrătit, ucigaş de 
nobili care ducea cu sine un vechi şi zdrenţuit steag taborit, 
spunând că luptă pentru libertate. Intr-un fel îi pare rău că a 
tulburat răfuiala acelui Jan Jur... 

- Aici am vrut să ajung, padre, şopteşte lăsându-se 
pătruns de dogoarea molcomă a focului din vatra 
căminului. 

Episcopul Sandor Szukay i-a pus la dispoziţie aripa 
dreaptă a castelului Poszony. Este un amurg liliachiu, 

zăpezile ard în vâlvori stinse şi platanii uriaşi din parcul cu 
ciute şi cerbi sunt plini de ciori care croncăne prevestind 
ger. A făcut baie în putină, lăsându-se în grija lui Simion 
care l-a scos de-acolo roşu şi asudat. După ce l-a buşumat, 
i-a potrivit părul şi barba, i-a tăiat şi lăcuit unghiile, i-a scos 
din cufere albituri curate şi uniforma de roşu domnesc. 
Odăile aripei drepte s-au umplut de glasurile curtenilor şi 
gărzilor lui. De clinchet de pinteni şi zăngănit de săbii. La 
catul întâi erau saloanele în care episcopul strânsese 
mobilierul de Veneţia, măsuţe florentine şi cassone pictate 
cu scene rupestre; ori de bătălie; ori de lupte navale cu 
corsarii algerieni, oglinzi de Murano încadrate în rame de 
fildeş şi coral şi mai presus de toate tablouri cu subiecte 
sacre, semnate de maeştrii italieni. 
La catul al doilea erau odăile oaspeţilor. Slujnice tinere, în 
cizmuliţe roşii, cu fuste creţe şi multe, nurlii şi ochioase 
stăpâneau acest cat al doilea. Episcopul se dovedeşte a fi 
un amfitrion care nu vrea să stea cu nimic mai prejos decât 
felul cum l-a ospeţit el la Târgovişte. L-a primit cu 
muschetarii aliniaţi la peronul castelului. L-a lăsat să se 
odihnească, să-şi facă baia şi iată, nu l-a invitat la sine, ci a 
venit însuşi în apartamentele oaspetelui, voind astfel să-i 
dea de înţeles că-l consideră domnul, în trecere spre 
împăratul. Salonul are absidiolele, en bosage, arcuri de 
boltă în acoladă, friza este plină de copii-îngeri dolofani şi 
din tot interiorul foarte încărcat cu akroterioane şi mobilă 
sumbră, germanică, sculptată, se degajă o pace plină de 
serenitate. Perdelele au franjuri din mătase de Toledo, atât 
de căutată de nobilimea poloneză acum cincisprezece, ori 
douăzeci de ani. 

- De ce-ai vrut să ajungi aici, la libertate, fiule? 

- Pentru că numai de aici putem începe vorbirea noastră, 
padre. 

- Mă tem că zelos de libertatea ta şi a poporului tău, ai 
călcat în picioare libertatea altora, Michael. 

- La cine te referi, padre? 

- La nobilimea ardeleană, Michael. 

Îşi stăpâneşte pornirea de a sări din jilţ. 

- Aceleia căreia i-am dat drepturi, averi şi libertate 
împotriva intereselor mele şi ale stăpânirii mele? Numai ca 
să-i arăt calea de urmat? 

- De ce crezi că ceea ce îi arătai tu, corespundea 
intereselor şi aspirațiilor ei? 

- Corespundea adevărului, padre. Şi nu poate vieţui niciun 
interes care să înfrunte adevărul. 

- Vorbeşti o greacă ciudată, Michael, pe care eu o 
urmăresc greu. 

- Am să vorbesc mai rar, padre. 

- lată-te aşa cum n-am crezut că te voi vedea. 

- N-ai crezut că mă vei vedea atât de curând. Că mă vei 
vedea ai ştiut-o din clipa când lui Zamoyski i s-a îngăduit să 
intre în Moldova, lui Basta în Ardeal şi când turcii au trecut 
Dunărea. 

- Ai luptat ca un Hercule... Ca un semizeu, Michael... 

- Şi sunt primit ca un paria, padre. 

- Împăratul se teme de // Valacho, venit să-i ceară ajutor 
cu o oştire de două mii de călăreţi, purtând trofeele luptelor 
homerice de care se vorbeşte în osterii şi-n târguri, în 
saloane şi la curţi. Nobilimea te urăşte de moarte. Ai lăsat 
să fie masacrați nobilii de către iobagii lor. Ai lăsat fiicele şi 
doamnele să fie siluite de gloatele turbate. Ai atâţat la 
răscoală vilanii Reczei Pospolita. Însuşi, cu pumnul, ai ucis 
nobili imunitari. Michael, eşti privit ca cel mai scelerat 
dintre scelerati. 

- N-aş fi fost privit aşa dacă în loc de două mii de călăreţi, 
veneam cu douăzeci de mii... Atunci căpitanul Paul Niary ar 
fi ridicat drapelele la donjoane, iar marchizul Ferrante 
Gonzaga mi-ar fi ieşit înainte cale de un milliarium, cu gărzi, 
şi muzici, deschizându-mi porţile Caşoviei. 

- Găseşte-ţi aceşti douăzeci de mii de călăreţi şi convinge- 
te singur dacă presupunerea ta este adevărată. Sfatul meu 
este să te porţi ca o persoană privată, în călătorie prin 

Sfântul Imperiu. La Wiena s-a aflat despre felul cum te-au 
primit breslele şi târgoveţii din Plesivec... 

- Erau acolo cincisprezece bărbaţi, liberaţi de mine din 
robie, la Nikopole. Văsleau pe o galeră de zece ani. 

- Ştiu... Curţii şi Camerelor nu le convine să ţi se 
recunoască gloria. Să fii primit cu cântece şi chermeze; 
când detaşamentul de reiteri imperiali care trecuse cu două 
zile înainte, a fost huiduit, fluierat şi împroşcat cu ouă 
clocite. 

- Padre, padre, cât de mult te înflăcărează politica. 

- Este apanagiul rangului meu ecleziast, Michael. 

- Atunci cum n-ar fi apanagiul meu, padre?! 

- Astăzi nu mai ai puterea, fiul meu. 

- O crezi cu adevărat, padre? 

Episcopul Szukay, într-o şubă din blană de veverite, 
îşi întoarce spre el chipul de bătrân înţelept. 

- Cu tine orice afirmaţie asupra puterii este cel puţin o 
neghiobie, Michael. Destinul te-a zămislit să reprezinţi 
puterea. 

- Adevărul, dreptatea şi libertatea, padre. Fără ele nu sunt 
nimic. 

- Dumnezeule!... Un nebun, şopteşte episcopul, închizând 
ochii... Un nebun iluminat, dar un nebun! 

- Un nebun, care şi-a câştigat cu sabia rangul de familiar 
al împăratului romanilor, ţinut la porțile cetăților 
împărăteşti de căpitani lipsiți de glorie şi onoare. Am luptat 
şapte ani la Dunăre, uşurând armatele imperiale, ca să mi 
se oprească escorta, fiind despuiat de cei pentru care am 
luptat, mai rău decât de cei împotriva cărora am luptat. 

- Politica, Michael. 

- Atunci, de ce nu-mi îngădui să mi-o fac pe a mea, 
padre?! 

- Ţi-o faci şi fără îngăduinţa mea... Ce vrei să-i ceri 
împăratului? 

- Înainte de a-i cere, vreau să luminez, padre. Să-mi 
luminez cauza! 

- Începe cu mine! 

- Este o poveste lungă. 

- Avem vremea de partea noastră. 

- Deci, graba mea a fost zadarnică! 

- Solia Staturilor şi Ordinelor ajunge mâine la Wiena. 
- Puteam ajunge eu, încă din noaptea asta. 

- Arhiducele doreşte să asculte întâi solia Statelor. 

- Un obicei care l-a costat Ardealul. 

- Prin tine nu l-ar fi avut niciodată. 

- Prin mine ar fi avut o sabie cumplită între Poartă şi 
Sfântul Imperiu. După mine ar fi rămas acolo o Dakie nouă, 
stavilă tuturor furtunilor din Răsărit. Asta n-a vrut s-o 
priceapă Rudolf şi această Cameră Aulică şi Cameră de 
Război şi curtea şi strategii şi diplomaţii. 

- Ai venit să-i convingi de acest adevăr?! 

- Într-un fel, da! 

- Împăratul vrea Transilvania pentru imperiu. 
- Nici eu nu voi altfel... 

Se chinceşte în el, spunându-şi că aici este cheia 
acestui drum. Că de aici porneşte şi sfârşeşte totul. Că de 
felul cum va înfăţişa el adevărul Transilvaniei, atârnă 
hotărârea lui Rudolf, dacă Staturile şi Ordinele... 

- Padre! 
- Te-ascult. 

- Padre, când pot afla ce propuneri au făcut Statele, 
arhiducelui şi împăratului? 

- A doua zi după ce ele au fost făcute, presupunând că 
oamenii tăi n-o vor face mai bine decât mine. Şi mai loial. 

- Padre. Să ne întoarcem la politică. 

- Asta şi vreau. lată, l-am chemat să te cunoască pe 
arhiepiscopul Ungariei de Sus, lanos Kutasy. Ajunge aici 
peste două zile. Ori peste trei... El, mai mult decât mine, 
crede în povestea ta. Aceea cu unirea cotropiţilor, împotriva 
cotropitorilor. l-am spus-o după ce m-am întors de la 
Târgovişte. Ţi-am câştigat un aliat, fără s-o vreau. 


Vulturul 248 


- Sărut mâna, padre. Crezi în puterea destinului? A 
destinului care cade fulgerător în viaţa unui om. Ori a unei 
ţări?! Crezi că Timur Lenck, despre care pan Andreas 
Tarnowski mi-a povestit că l-a văzut pe scenele din Londra 
spunând tirade pline de miez, îmbrăcat în straie ciudate, 
crezi că Timur Lenck a fost destinul fericit al Ţărilor 
Româneşti şi Ungariei şi Poloniei? Al Sfântului Imperiu? Al 
acestor castele şi, într-un fel al tău şi al meu? 

- Timur Lenck, fiule? 

- El, padre! Bătându-l şi prinzându-l pe Baiazid lldârâm, a 
oprit năvala turcilor peste noi, aproape o sută de ani. Până 
la Soliman Magnificul, turcii au stat să-şi lingă rănile făcute 
de Timur. Au mai avut puterea să ajungă la Buda şi Viana. 
Dar n-au mai avut puterea cu care Baiazid a zdrobit Europa 
la Nikopole... Răsăritul îndepărtat a scăpat Ţara de robia lui 
Baiazid. Apoi a fost Munhacs.... Am rămas şi noi şi voi. Apoi 
a fost Soliman la Suceava şi Târgovişte şi Viana. Am 
rămas... Am rămas ţinând ienicerii la Dunăre şi tătarii în 
stepe. Ca să ajungă la voi, trebuiau să ne înfrângă pe noi. 
Într-un fel, destinul vostru am fost noi. 

- Asta vrei s-o spui împăratului? 

- Numai sfinţiei tale, padre. Gândesc că avem datoria 
grea de a gândi prin timp şi pe deasupra lui, tocmai pentru 
că suntem popoare mici. Unele au rămas să trăiască în 
limbă ca bulgarii şi sârbii şi ungurii din paşalâkul de Buda. 
Voi cei din Ungaria de Sus aţi găsit un protector. Sfântul 
Imperiu. Noi nu avem pe nimeni decât sabia, încrâncenarea 
şi nespaima de moarte... Asta am vrut s-o vadă nemeşimea 
ardeleană... Ea n-a văzut decât moşia, castelul, orgoliul ei şi 
n-a trecut dincolo de partidele ei. Răsplătită şi respectată 
după Şelimbăr, a crezut că o fac din spaimă. Ucisă de mine, 
s-a răsculat. Nevăzând adevărul, destinul ei este pecetluit. 
lartă-mi, padre, această foarte lungă vorbire. Ea este 
politica mea izvorâtă din adevărul meu şi al Ţării Soarelui. 
Aştept cuvântul tău, izvorât din adevărurile tale şi ale 
neamului tău. Amen! 

Episcopul Szukay îşi lasă fruntea în palmă. Jărăgaiul 
clipeşte roşu în vatra căminului. 

- Lasă-mi vreme de gândire, Michael, spune încet 
bătrânul.... Ca şi atunci, la Târgovişte, adevărurile tale, 
rostite cu asprimea ta de războinic, mă tulbură. Odihneşte- 
te. Socoteşte castelul casa ta. Scrie-ţi scrisorile. Vorbeşte 
doar limba părinţilor tăi, necunoscută acestor ziduri. lartă- 
mi lipsa, dar mâine slujesc la Catedrala Sfântul Martin. Voi fi 
aici seara, să-ţi dau răspunsul meu. Noapte bună, Michael! 

- Noapte bună, padre. 

Rămâne singur cu noaptea brumoasă în geamurile de 
Murano. Cu bolțile reci de piatră. Cu sentimentul că 
episcopul nu mai este cel cunoscut la Târgovişte, că se 
apără de el şi gândurile lui, că-şi apără ceva tainic şi 
nemărturisit. l-a spus ceea ce trebuia spus. Ce va putea 
face episcopul când deasupra lui stă strivitor catolicismul şi 
papa şi Inchiziția? Când aceste popoare mici de la Dunăre 
sunt despărțite prin hazardul pribegiei misionarilor vechi, 
de către religie, când mai curând clerul ortodox s-ar lăsa 
martirizat de turci, decât să facă o concesie Romei şi când 
Roma ar purifica Răsăritul ortodox prin foc, mai curând 
decât să-şi reverse zelul apostolic asupra păgânilor?! Unde 
şi la cine ar putea cere înţelegere Szukay? La marea 
nemeşime intrată în clientela imperiului roman? Norodului 
pe care-l dispreţuieşte şi de care se teme? Rămâne în jilt, 
abandonându-se plăcerii de a asculta pocnetele jărăgaiului. 
De a-şi simţi trupul îmbăiat, spălat de murdăria vâscoăsă a 
acestei luni de pribegie, cu dormit în sanie şi blănuri; ori 
prin osterii friguroase. Il cuprinde o somnie dulce şi 
dureroasă, spiritul păstrând vie conştiinţa adevărului vieţii 
lui, a rupturii lui de tot ce-a însemnat lo Mihail voievod şi 
domn, om şi bărbat. Nu-l aude intrând pe Marcu care spune 
cu glas jos: 

- Măria ta, ai poruncit sfat... Te aşteptăm în salonul 
albastru. Stoichiţa ţi-a alcătuit ştiricarul şi charta cerută. 

- Spune-i lui Mârzea să vegheze grajdurile. După miezul 
nopţii va pleca un olăcar al episcopului, spre Viana. Să vină 
şi să-mi spună dacă a plecat, ori ba. 

Ştie că episcopul Szukay îşi va face raportul către 
arhiducele Mathia şi că acest raport trebuie să ajungă 
înainte de audiența fixată soliei Staturilor şi Ordinelor. Ştie 
deasemenea că arhiducele nu-l va primi decât după ce solia 
Staturilor va pleca spre Praha. lată-l ajuns la şase ceasuri 
de Viana şi ţinut prizonier, un prizonier înconjurat de 
curtoazie, aici, în castelul episcopului de Agria, până când 
arhiducele îşi va face politica sa cu Statele şi Ordinele. Totul 
atârnă de ce vor da imperiului Statele şi de ce-i vor cere. 
Ştiind asta, va şti care sunt şansele lui la Viana şi Praha... 
Se ridică din jilţ. Are senzaţia că este privit. Işi aduce 
aminte de tainiţele Târgoviştei şi-şi spune că nu vede de ce 
n-ar avea tainiţe asemănătoate castelul episcopului de 
Agria. 

Salonul albastru are o masă rotundă cu tăblia 
ţinută pe spinare de un fel de Atlas. Se gândeşte că 
episcopul este vrednic de Inchiziţie dacă cutează să ţină în 
palatul său un simbol atât de străveziu al teoriilor lui 
Copernicus şi Galileo Galilei. Douăsprezece jilţuri având 
sculptate chipurile apostolilor, tapiţate cu catifea albastră, 
înconjoară masa rotundă, luminată de un policandru cu 
douăsprezece braţe. 

- Dacă totuşi cineva ştie româneşte, măria-ta, spune 
Stoichiţa, deschizând pe masă o chartă ciudată a Magnaei 
Valachia, având scrise lângă laşi, Târgovişte şi Alba-lulia 
grupe de nume bărbăteşti. Lângă fiecare nume bărbătesc 
este scrisă o cifră alcătuită din trei numere. Această chartă, 
cu cifrul ei, va sta în cufărul lui Stoichiţa, spre bucuria 
spionilor imperiali. Este hotărât să nu trimeată nicăieri 
olăcari ducând asupra lor scrisori, cifrate ori necifrate. 
Mihalcea Karatzas povesteşte că de câte ori a venit la 
Praga, a pus semne la cufere. Că nu i-a lipsit niciodată 
nimic, dar că întotdeauna semnele i-au arătat că s-a umblat 

la cufere. Se vorbeşte greceşte. Vicenzo Bombardier 
Mantovano îşi face raportul adresându-i-se numai prinţului 
Marcu, în vreme ce Mihalcea Karatzas îi povesteşte lui 
Stoichiţa, cu glasul lui dogit, o întâmplare din insule... 
Raportul lui Mantovano este scurt... 

Măria-sa este privit în oştirea imperială din Ungaria de Sus 
în două feluri: ori cu ură de moarte, cum însuşi a văzut-o la 
capitanul Scharfeneck, din pricină că mulţi ofiţeri şi-au 
pierdut fraţii la Mirăslău, ori au rămas invalizi, ori au fost 
retrogradaţi pentru proasta calitate a salvelor, ori a 
atacurilor; ori pentru faptul că n-au închis cercul la Murăş, 
să-l prindă. 

Este lăudat şi admirat de o parte din ofiţerime, care s- 
ar înrola bucuros sub steagurile lui. Polcovnicii Branitzshi şi 
Walawski ajunşi la Hust, au preamărit vitejia lui, onoarea, 
loialitatea şi mai presus de toate dărnicia, lucru foarte rar la 
prinții sărăciţi ai Europei, mai curând vestiți pentru neplata 
soldelor şi meschinărie. Generalul Basta a spus că nu va 
cobori din scaunul principatului decât mort... Oştirea lui nu 
poate depăşi niciodată zece mii. Se teme de oştirea de 
haiduci. Garda personală, este gardă valonă, în solda lui de 
mai bine de un deceniu. Pe căpitanii valoni îi face părtaşi la 
prada de război. Căpitanii valoni sunt mâna lui înarmată, 
ochii, urechile şi cuirasa lui de temut. Are o avere în scrisori 
de schimb, a căror valoare creşte ori scade după voia lui, 
obţinând victorii şi păstrând un anumit teritoriu, ori 
pierzându-l. A dat două lovituri uriaşe. A pierdut ţinutul 
Granului, cumpărând pe nimic toate scrisorile de schimb 
reprezentând afacerile acelui ţinut, apoi l-a recucerit, 
vânzând scrisorile la preţul lor însutit. Are depozite în aur la 
două bănci italiene. La Veneţia şi la centrala Medicişilor, la 
Firenze. Împăratul nu se poate lipsi de el. Nefăcând parte 
din nicio partidă nobiliară, urându-l pe arhiducele Mathia, 
este omul pe care Rudolf se poate sprijini. Nimic, în ceea ce 
privesc treburile Transilvaniei, nu se va putea face în afara 
lui. Mai ales astăzi când şi-a învestit destul capital în minele 

din Apuseni şi Maramureş şi în negoţul cu sare, cumpărând 
părţi negociabile din întreprinderile saxone, care vor astfel 
să întărească puterea imperială în Transilvania, 
cumpărându-l pe însuşi comandantul suprem. Librarii din 
Praha şi Wiena au şi scos un fel de geografie economică a 
Transilvaniei, un anuar al nobilimii, unul al societăţilor 
comerciale şi un calendar al crescătorilor de oi. 

- Basta trebuie scos prin Sigismund, spune cu glas jos, în 
greceşte... Omul nostru acolo este Moisă... Să i se facă voia. 
Frater să propovăduiască întoarcerea. Astfel să facă şi 
doamna. Şi Fărcaş. Şi haţeganii. Şi moţoganii. Şi Miha... 
Asta-i treaba ta, Stoichiţo. Il voi pe Jicmond în scaun. Toţi ai 
noştri s-o facă. In câte zile îţi ajung oamenii? 

- Nu-i pot repezi de aici, măria-ta. Se vede. 

- Atunci? 

- Când ne punem pe drum. 

- S-o ştie şi Theodosie... Frater să-i vestească pe 
credincioşii din Moldova. Marcule, ţi se pare că putem fi 
auziţi? 

- Gândesc că tabloul acela cu cavalerul ucigând un turc, 
are urechi, doamne. 

- Ai auzit ce i-am spus lui Stoichita? 

- Ba! 

- Atunci Stoichiţo, olăcarii tăi pleacă mâine. Va fi ceaţă. 
Voi vrea să mă plimb cu sania. Să iasă câţiva de-a valma. Şi 
aşa nu ştie nimeni câţi suntem. Optzeci şi trei, ori nouăzeci 
şi trei. Trimete unul din gemenii Rudaru. Pe Turturea. Pe 
Grozea la doamna. 

- Voia ta, doamne. 

- Stoichiţo! Jicmond acolo, bătălia este câştigată aici. 

- Pricepui totul, doamne... Perţepturile lui Machiavel nu-ţi 
trecură degeaba prin urechi. 

Se aud paşi zăngănitori. Glasul lui Simion întrebând 
dacă măria sa pofteşte cina. 

- Poftesc, Simioane. Mi-e o foame de lup. Jos în sofragerie, 
cu toţi căpitanii, hotnogii şi cetaşii, cu stegarul şi oştenii... 
Se apleacă spre Mantovano. 

- Mi-ai dat cheia anului 1601, segniore... Sper că intrarea 
noastră sub cerul sfântului părinte nu te înspăimântă?! 

- Atâta vreme cât sunt în slujba voastră, nu! 

- Îmi plac cavalerii talieni prietenii tăi şi ai lui Carlo 
Magno. Îmi place mai ales căpitanul pe care l-am întâlnit la 
Kosiče. Îl mai văd? 

- La Wiena, doamne. 

- Pe contesa Zvetlana? 

- Poate aici, de Anul Nou, măria ta! 

- Mă bucur... Să mergem la masă, dragilor mei şi să 
cinstim cum se cuvine mărinimia gazdei noastre. 

Când se ridică din jilţ ştie că a apucat iarăşi un frâu al 
armăsarului nebun care l-a aruncat din şa şi că acesta vine 
la galop spre el, nechezând. 


Noaptea doua. 30 Decembrie 1600 


- Padre! 

- M-ai tulburat, Michael. 

- De ce te-ai legat de mine, dacă nu gândeşti asemenea 
mie? 

- Poate din ordinul suveranului meu. 

- Nu! Inima şi raţiunea te-au legat de mine. Adevărul meu, 
care este şi adevărul tău. Conştiinţa vie şi trecutul. 
Prezentul şi viitorul. Singurul care se împotriveşte este 
episcopul din tine. Înaltul prelat învăţat să slujească Roma, 
înainte de a-şi sluji patria. 

- Taci! N-o şopti nici în vis. 

- Padre! Suntem noi înşine adăpându-ne din izvorul limbii 
noastre. Roma şi imperiul sunt trecătoare şi există doar prin 
puterea armelor sau a credinţei. 

- Veşnicia este a spiritului, Michael. 

- Nu sunt plecat spre filosofie... Să trecem la politică. Ai 
să-mi dai nişte răspunsuri, padre. 

- Ai tulburat statu quo-ul de toţi acceptat. Turci, imperiu, 
Polonia. Aveau nevoie de un principat care să le despartă. 

- Pe pământul căruia să-şi poarte războaiele. 

- Şi asta. Tu ai creat un regat care i-a înspăimintat. 

- Aici este greşala ta, padre. Nu l-am creat. El fiinţa 
dinaintea creştinismului. l-am dat conştiinţă de sine şi 
făptură «juridică», cum îţi place să spui. 

- Episcopul tău mi-a înmânat azi dimineaţă un 
Memorandum, cu această veche istorie pe care însumi o 
ştiam pe jumătate. 

- Citeşte-l şi ai s-o ştii pe de-a-ntregul. Nu va fi pace la 
Dunăre, atâta vreme cât popoarele ei nu vor fi de sine, 
libere şi întregi. 

- Ai dovedit-o de şapte ani. 

- Noi o dovedim de trei sute de ani. O dovedesc bulgarii şi 
sârbii. Nu-i uita pe taboriţi. Nu uita războaiele husite. 

- Mă înspăimânţi, Michael. 

- Văd adevărul, padre. 

- Care sunt ideile tale despre Stările Transilvaniei? Uită tot 
ce-ai spus până acum. Uită şi acea uitare, păgânule şi 
răzvrătitorule. Uită şi uitarea, uitării, sceleratule... Ce 
gândeşti despre Stările Transilvaniei, cu capul tău diabolic, 
înțelegând că de felul cum gândeşti poţi sau nu obţine 
audiența la arhiduce şi mai apoi la împărat. Ce gândeşti, 
Michael, şi cum vezi tu liniştirea acestei provincii spre mul- 
ţumirea ta şi a împăratului... 

Apoi, şoptit: 

- Spre multumirea noastră a tuturor celor care credem în 
tine, Michael. 

Curierul episcopului a plecat azi noapte la Wiena. 
Episcopul a fost la Bratislava să slujească în Catedrala 
Sfântului Martin. A fost şi Vicenzo Mantovano cu episcopul, 
care l-a descusut despre bătălia de la Mirăslău. El s-a 
preumblat cu sania prilejuind plecarea celor trei olăcari 


255 Radu Theodoru 


îmbrăcaţi în uniforme de haiduci. La amiază s-a întors 
curierul de la Wiena cu un cal alb, care-a căzut înainte de a 
ajunge la porţile castelului. Înseamnă că de la ultima poştă, 
unde şi-a schimbat calul, curierul a ţinut-o în goana 
goanelor. Nu putea aduce decât poruncile arhiducelui. lată 
şi piatra de încercare a acestei de a doua seri petrecută cu 
venerabilul episcop, care nu-şi poate ascunde nici tremurul 
glasului, nici pe cel al mâinilor. 

- Sunt patru stări care trebuiesc recunoscute şi intrate în 
lege. Sunt trei religii cărora trebuieşte să li se dea 
libertatea. 

- Care sunt stările? 

- Consuetudinarii. Aşezămintele săcuieşti. Aşezămintele 
saxone. Nemeşimea. 

- Şi religiile? 

- Catolică. Protestantă. Ortodoxă. 

- Uiţi Unio Trium Nationum, Michael. 

- Au uitat o naţiune cei care l-au alcătuit în de ei, prin 
puterea lor, fără Viana. 

- Ai argumente? 

- Juridice. Istorice. De fapt. 

- Şi iobagii? 

- Aşezate stările, cuprinse în dietă, în Staturi şi Ordine, 
iobagii vor sta în starea lor, slobozi să creadă după cugetul 
lor. 

Focul în căminul placat cu marmoră roşie. Sfeşnicul 
de alamă în care ard şapte lumânări parfumate de ceară. 

- Au încercat să-l otrăvească pe Basta, şopteşte 
episcopul. 

- „.. Întâi pe mine. Acum pe el... Nu mă aşteptam atât de 
curând. 

Se stăpâneşte. Voia să spună că aceia au început să 
joace pe cartea lui, cu o săptămână înainte de a ajunge 
olăcarii la oamenii de credinţă, înainte ca doamna Velica, 
căpitanul Fărcaş, frater Ştefan şi odată cu el Varvara Szuki, 
cea dăruită lui Moise Szekely pentru a-i fi lui de folos, ei şi 

alţi zeci de cneji şi boieri şi cavaleri şi nobili şi neamişi de 
tară să-şi înceapă lucrările pro Sigismondo. 

- Baronul David Ungnad, politician ratat, după ce-a ridicat 
un monument din pâri mincinoase împotriva ta, după ce-a 
pus coaliția nobiliară sub stindardele imperiale, fără 
aprobarea lui Rudolf - Michael, acesta este adevărul - şi-a 
început campania de minciuni şi calomnii împotriva lui 
Basta. Senior comandante generale n-a uitat ceea ce a ştiut 
să facă atât de bine în Ţările de Jos. l-a aplicat lui Ungnad, 
tratamentul pe care au vrut să i-l aplice lui nemeşii. 

- Şi? 

- Ungnad s-a refugiat la Hust, chinuit de colici suspecți. 
Ţipetele lui se aud foarte bine în Camera Scepusiană şi cea 
Aulică. Învinuirile lui Basta se aud şi mai bine în 
Kriegskammer Rathe. Asta dovedeşte că stăpânirea ta în 
Transilvania este altceva decât au spus-o şi unul şi altul. 

- Cine o spune? 

- Arhiducele Mathia! 

- Slavă Domnului! 

- lată cui vor Statele să ofere scaunul Transilvaniei: 
marchizul de Burgau... Ducele de Mercoeur... Carol de 
Lichtenstein... Cardinalul de San-Giorgio... Ce găseşti de 
râs, Michael? 

- O, padre! Acestea nu sunt Statele. Chiaky este în dosul 
acestor nume. De ce nu unui urmaş al lui Columb? De ce nu 
unui rege egipţian? Unui eunuc împărătesc? De ce nu 
Marelui Mogol?... 

- De ce, fiule? 

- Pentru că niciunul din aceştia nu vor vrea să-şi lase 
capul la Alba-lulia. 

- Raționamentul este simplu. Atunci, primind refuzul 
acestora, Statele... 

- Îi vor da scaunul lui Chiaky. 

- Ce strategie ieftină. 

- A trebuit să-l dăruiesc pe Chiaky cu jumătate din 
Transilvania, ca să pot vedea strategia asta, padre. Este 
acolo un Carol de Lichtenstein!... Acela? 

- Acela nu va fi acceptat de Rudolf... Ar întări prea mult 
Casa de Lichtenstein, în dauna Casei de Austria. 
lată cum se poate neguţa scaunul Transilvaniei. lată 
unde-au ajuns Ţările. Măcar în Moldova şi Muntenia îşi scot 
scaunele la mezat Mugşatinii şi Basarabii. 

- Împăratul se teme de o nouă dinastie la Alba-lulia, 
Michael. Doreşte un guvernator militar. Doreşte garnizoane 
germane în cetăţi. De aceea nu l-a pedepsit pe Basta 
pentru Mirăslău. A crezut o clipă că, după atâţia ani de 
poftă, îi vei aduce Transilvania. L-ai înşelat. L-a implorat pe 
Maximilian să i-o aducă... Acum îl are acolo pe Basta. Il va 
apăra cu toată puterea lui imperială... 

- Asta este tot, padre? 
- Voiai mai mult? 
- Nu!... Şi aşa ţi-ai rupt din suflet. 

- Încă o veste, Michael... Dieta a propus dezarmarea 
generală a secuilor, aliaţii tăi credincioşi!... Răspuns la 
faptul că ţi s-a dat salvconductul pentru Wiena! 

Îşi muşcă buzele. A doua carte grea pe care neamişii 
o aruncă pe toba lui, cu superba lor trufie neghioabă şi 
plină de ură. Hotărât, episcopul Szukay i-a adus cât putea 
să-i aducă în pribegie sania de argint a lui Crăciun bătrânul. 
Îi ia mâna pergamentoasă, în mâinile lui puternice şi 
fierbinţi. 

- Padre! Să lăsăm timpul să arate adevărata faţă a 
lucrurilor... Îţi jur pe sfânt numele lui Hristos, că odată în 
scaunul meu, nu voi închide ochii până când nu voi arunca 
în Azia, urmele puterii otomane. Ştii că o pot. Am dovedit-o 
cu arma. Acesta este răspunsul meu la încrederea luminată 
cu care m-ai hărăzit... 

- Şi lui Rudolf, Michael? 
- Loialitate, padre... Ajută-mă s-o pot dovedi. 

Episcopul de Agria, Sandor Szukay îi pune mâna pe 
creştet. Rosteşte o benedicţiune într-o latină aspră. 

- Te ajut de atâţia ani, Michael, dar ce poate face un 
episcop de Agria pentru un destin împotriva căruia s-au 
coalizat două imperii şi un regat? Ce vrei tu însuţi să faci, 
nebun iluminat ce eşti? 

- Să mă duc până la capăt, padre!... Atât! 

Se aude glasul sever al clopotului din capela 

castelului chemând la Ave Maria şi Angelas Domini. 

- Vii la rugăciune, Michael? 

- Din toată inima, padre! 
Flăcările se învălmăşesc în vatră. O pală de vânt zgâlţâie 
cercevelele de fier, făcând să răbufnească în salon vâlvătăi 
roşii pline de scântei. 


An Nou 1601 


- Pe viul Dumnezeu, illustrissime! Primeşte-mă în oştirea 
cu care ai de gând să cucereşti Wiena... Şi Praga... Şi 
Varşovia. N-ai s-o regreţi niciodată. Ţi-o jur! 

- Cu un paj ca voi, singur nu m-aş teme să cuceresc toată 
lumea cu imperiul regelui Filip cu tot, contesă. 

Contesa Zvetlana Rose-Maria von Rosenau îşi arată 
ochii azurii pe deasupra evantaiului al cărui joc subtil 
înseamnă: inima mea este liberă, cucereşte-o cavalere. Se 
lasă o clipă în voia sentimentului răscolitor, plin de 
voluptate, trezit de femeia tânără şi strălucitoare, care 
pune stăpânire pe el în văzul tuturora şi care în câteva clipe 
i-a spus o sută de vorbe în doi peri, unele din ele 
aţâţătoare, altele pline ele tâlcuri, cum sunt şi acestea care 
ţin de cucerirea Wianei, a Prahăi şi a Varşoviei. Care pot 
însemna că având-o alături, aceste capitale pot fi cucerite 
odată cu domnii lor; dar tot atât de bine pot fi o invitaţie la 
a-şi trăda gândurile. 

- Să prestez jurământul de credinţă, suzeranului meu? 

- O voi! Dar nu aici şi nu acum! 

- Veţi crede într-un jurământ făcut de o femeie, fără 
martori? 

- La ce-ar sluji martorii, contesă, dacă veţi avea de gând 
să-mi fiţi infidelă? 

Contesa îşi aşază evantaiul pe corsajul despicat până 
aproape de centura din fir de aur, arătându-i dinţii umezi şi 
albi, sânii voluptoşi, daţi cu alb de plumb şi gâtul zvelt în 
despicătura gulerului gofrat, înalt până aproape de conciul 
imens în care şi-a adunat pletele blonde- aurii. 

- Vă jur credinţă pentru această noapte, ///ustrissime. 
- Nu voi să tentez zeii. Juraţi-mi-o pe un ceas, contesă. 
- Să pornim la asalt, ///ustrissime. 

- Impotriva cui, frumosul meu paj? 

- Incepem cu soţul meu. Este furnizorul de furaje al 
cavaleriei Ungariei de Sus... Văd că acest Zucconi nu mai 
are nevoie să fie cucerit... Facem o cavalcadă la doamnele 
care m-ar sfâşia... Dar fără avansuri, scumpul meu stăpân... 
Zvetlana nu ştie de glumă, când este vorba să-şi apere 
suzeranul... Il vom ataca pe domnul Wolfgang Fuert 
Viczdomb spionul personal al arhiducelui, însărcinat cu 
cazarea voastră la Wiena, care a purtat un tom de cores- 
pondenţă pentru aceasta cu Wiederosterreichische Kammer. 
Zâmbiţi-i, şi măguliţi-l pe arhiduce... Arhiducesa mi-a 
povestit cu mult haz, felul cum l-aţi înfrânt pe Sigismund la 
Alba-lulia, când voia să vă umilească silindu-vă să urcați pe 
podium şi să-l omagiaţi... Cine este cavalerul care le recită 
doamnelor cu atâta nerv? 

- Nepotul meu, contesă! Prinţul Marcu Cercel... 

- Femeia aceia cu părul roşu, o da, aceea, are multă 
influenţă la  Hofkammer Rathe... prin amantul «i, 
markgraful... Are obiceiul să-şi înşele acel amant bătrân şi 
atotputernic... După câte văd, îi place prinţul, nepotul 
vostru. 

- Apoi? 

- Apoi îl lăudăm pe Rudolf şi vorbim de astronomie. Vă 
pricepeţi? 

- Atât cât trebuie să nu mă rătăcesc, privind stelele in 
compania voastră. 

- Ah. lată-i pe aceşti stâlpi ai scumpei noastre Ungarii 
Superioare... Vă las lor, stăpâne... Nu uitaţi! Îmi datoraţi cel 
dintâi dans... Până atunci, voi încerca să fac singură, ceea 
ce ne propunem să facem în doi... Monseniore! 

- Contesă! 

Zvetlana  Rose-Maria îşi împinge  vartugadinul, 
făcându-i o reverență plină de graţie. Taraful de ţigani 
aşezat în balcon trage pe viori un cântec sfâşietor de pustă. 
Contesa l-a sechestrat într-o firidă ridicată cu două trepte 
deasupra pardoselii, expunându-l astfel celor câteva zeci de 
invitaţi ai monsegniorului episcop de Agria, care dă această 
petrecere de An Nou 1601, în cinstea «magnificului domn 
Michael», cum a fost prezentat de episcop, fără niciun alt 
titlu voievodal. A cunoscut astfel conți şi contese din 
Câmpia Panonică, câţiva baroni germani din Bohemia de 
Jos, căpitani unguri din cetăţile apusene rămase Ungariei de 
Sus, prelați catolici în aşteptarea arhiepiscopului loanus 
Kutasy care goneşte spre Poszony, cavaleri unguri sărăciţi. 
Contele Sebastian Teökeöly acel nobil magnat care 
împreună cu căpitanul Mihail Szekely şi episcopul Szukay 
formează partida Ungariei de Sus, care vede în el sabia 
eliberatoare a popoarelor de la Dunăre, i-a spus că această 
noapte de An Nou, vine cu nădejdi pentru cauza 
illustrissimului, «care este şi cauza noastră»... Îl vede pe 
căpitanul Vicenzo Zucconi, sosit de două ceasuri de la 
Caşovia, plimbându-se pe sub balconul muzicanţilor, la 
braţul lui Vicenzo Mantovano. Atât el, cât si contesa de 
Rosenau cu soţul ei, au gonit zi si noapte, din poştă în poştă 
să ajungă aici în noaptea de Anul Nou şi este sigur că n-au 
făcut-o numai din dragoste pentru // Va/acho. Ştie că din 
clipa când a intrat pe teritoriul de sub jurisdicţia împăra- 
tului, toate partidele de la Viana şi Praha şi Bratislava şi 

Caşovia, toate interesele legate de Transilvania şi negoţul 
cu Ţările Româneşti, toate gândurile de libertate ucise în 
cei din Ungaria de Sus şi Slovacia şi Bohemia, toate urile şi 
patimile nemeşimii transilvane, toţi şi toate s-au dat pe 
faţă, drumul lui la Viana şi Praha însemnând biruinţa unora 
prin el, împotriva altora; ori înfrângerea prin el şi biruinţa 
acelora care văd o Transilvanie roabă lor prin neamişii ei. 
Simte că fiecare grup de trei, patru cavaleri retras sub 
colonadele austere, ori în nişele acoperite cu draperii roşii, 
face politică. Politica aceea îngustă, strâmtă, a dorinţei, ori 
a urii, a protecţiei, ori a câştigului, ori a ruinării 
duşmanului... Îi stăruie in nări aroma de trup plin de 
farmece, lăsată în firidă de contesa care pare înfiptă bine în 
politică... Coboară acele două trepte. Deci, arhiducele îl 
joacă subtil împotriva delegației  Staturilor. Această 
petrecere cu titlu privat care nu-l angajează decât pe 
episcop, poate fi interpretată în o sută de feluri. Un simplu 
act de curtoazie al episcopului de Agria, răspuns la felul 
cum a fost primit la Târgovişte, fără nicio urmare pentru // 
Valacho, dacă arhiducele găseşte acceptabile propunerile 
Statelor. Un avertisment dat delegaţiei, dacă propunerile ei 
nu convin Casei de Austria. «ll Valacho este aici, mâine va 
putea fi la voi, gândiţi-vă...» Un act de curtoazie al 
arhiducelui şi curţii şi împăratului, dacă tratativele cu 
delegaţia Staturilor vor merge greu şi el va fi chemat la 
Viana, la arhiduce. Văzută de aici, în rochia de mătase de 
Granada albastră, cu corsajul tăiat en penseron, cu faldurile 
puse pe vartugadin, mânecile despicate, căptuşite cu 
dantelă de aur, purtând pe frunte un atifet tivit cu 
mărgăritare şi cu cele două /es mouchs din tafta neagră, 
una sub ochiul stâng şi alta în colţul drept al gurii, contesa 
Zvetlana Rose-Maria este de netăgăduit zeiţa acestei ser- 
bări galante şi politice, ecleziastice şi-n acelaşi timp sub 
auspiciile zeiţei Cotis, dacă Erina Cercel iese din joc, 
neavând ochi decât pentru prinţul Marcu, soţul ei... Ce 
stranie şi plină de amărăciuni şi de amintiri este aici Erina 

Cercel în rochia grea de hetaia vişinie trecută peste iia 
cusută cu fluturi de aur, purtând în conciul negru mesal din 
diamante şi-n păr cercei grei, domneşti, atingându-i sânul. 
Oacheşă şi înaltă, încondeiată, cu ochii ei negri şi adânci, 
pare o zeitate sudică printre toate aceste blonde durdulii 
care o înconjoară ciripitoare, odată cu cavalerii lor. 
Lumânările din policandrele aurite îşi răsfrâng lumina pe 
pardoseala de gresie. Vede ca prin pâclă acele pourpoint cu 
predilecție din catifea verde pentru nobilimea ungurească, 
cu nasturi şi galoane aurite, ori dolmanele negre ale cava- 
lerilor, capele de satin vişinii, ori galbene, cizmele lăcuite, 
amestecându-se cu ciorapii albi din tricot la cei care imită 
moda curţii, tot aceştia purtându-şi capetele pe tipsiile albe 
ale gulerelor apretate, festonate, acele fraise pe care el nu 
le poate suferi tocmai pentrucă duc capetele ca pe tavă - se 
gândeşte o clipă la capul vel banului Calotă - îşi face cruce 
cu limba-n gură şi-l vede pe contele Sebastian Teököly 
făcându-i un semn discret, spre una din uşile înalte din 
stejar lustruit de vreme. Episcopul Szukay se-nclină uşor, 
arătându-i aceeaşi uşă cu mâna lui înmănuşată violet. 
Viorile ţiganilor tânguie alt cântec trist. Lacheii trec cu tăvi 
pline de pocale. Sunt pocale albastre din sticlă de Murano... 
Poate altădată, episcopii de Agria le aveau din aur. Aşa cum 
din fir de aur vor fi fost odinioară găitanele de la dolmanele 
cavalerilor unguri, dolmane vechi, roase la gulere şi la 
coate, mirosind de departe a sărăcie fudulă. A văzut totul şi 
spre spaima lui a început să priceapă câte ceva. Se- 
ndreaptă spre uşa din stejar pe care sunt sculptate armele 
episcopilor de Agria. Un fel de eclesiast înarmat cu spadă, i- 
o deschide discret. Este aici o ipocrizie galantă: toată lumea 
l-a văzut intrând şi toată lumea se face că n-a văzut nimic... 
Un cabinet vast, căptuşit cu lambriserie sculptată. Tavanul 
din lemn lăcuit. Trei sfeşnice pe căminul uriaş. Jilţuri. O 
masă rotundă. Umbre filfâitoare prin colţuri. Un mormăit 
venind de la colţul căminului, după care iese un fel de 
viezure şchiop în costum de prelat, cu o tichie pe vârful 

capului atins de pleşuvie, bocănind cu pantofii negri, cu toc 
înalt. Omuleţul poartă mustăţi şi cioc de muschetar. Ajuns 
la câţiva paşi se ridică pe tocuri să-l vadă mai bine. 

- Hm! Hm! Omagiile şi benedicţiunile unui Kutasy 
oarecare, prin harul hazardului arhiepiscopul Ungariei, 
illustrissimului domn şi voievod Michael! 

Viezurele se apropie repede. li vine până la piept. Are 
ochi verzi, neliniştiţi, plini de înţelepciune maliţioasă. Poartă 
mănuşi violet. Peste mănuşi, în fiecare deget câte două 
inele. Vorbeşte o turcă veselă, plină de cuvinte străine. 
Unele italieneşti, altele ungureşti. 

- Prea plecat bunăvoinţei voastre, sfinte părinte. 
Monseniorul episcop de Agria m-a făcut să aştept cu 
nerăbdare sosirea voastră aici... 

- Hm! Hm! Curtenitor şi viclean!... Hm! Hm! Este singura 
încăpere unde nu sunt urechi habsburgice... Ştiu! Sunteţi un 
habsburgian înfocat... Hm!... Până aici aţi jucat magistral. 
Daţi-mi voie ///ustrissime şi magnifice, să-mi joc rolul la 
rândul meu... Vă plac?... _ 

Omuleţul bocăne de colo, colo. li dă roată, hămăind 
cu admiraţie. li arată un jilţ tras în dreapta căminului, care 
are în faţă o măsuţă pe care este întinsă o chartă. 
Recunoaşte Ungaria în hotarele ei vechi, de pe vremea 
dinastiei de Anjou, cu Slovacia, apoi regatul Bohemiei, 
Styria şi Carniolia; Bosnia, Transilvania şi spre apus Bavaria 
şi Austria. 

Arhiepiscopul îşi freacă mâinile înmănuşate. Râde 
uscat. 

- O lecţie de şah şi strategie pe care un amărât de 
arhiepiscop o dă celui mai redutabil strateg pe care l-a 
cunoscut... Imi îngădui să vă rog s-o acceptaţi, magnifice... 
Şedeţi! Pe viul Dumnezeu, statura voastră mă zdrobeşte!... 
Vă miră că după ce aţi cunoscut prelați ca Alfonso Carillo şi 
Germanico Malaspina, aţi nimerit peste un popă scelerat ca 
mine?!... Hm! Hm!... Mai curând mi se cuvin calţavetele, 
decât mitra şi cârja Ungariei... Este un punct de vedere, dar 

nu singurul!... Magnifice, peste o jumătate de oră se dă 
semnalul celui din urmă dans al anului. Nu vreau să răpesc 
plăcerea la care râvnesc ispititoarele doamne de dincolo!... 
Faptele voastre m-au adus aici!... Şi cea mai fierbinte 
nădejde a mea!... 

Dintr-odată obrazul arhiepiscopului împietreşte ca 
într-o mască mortuară. Se aşază în jilţul tras cu spătarul la 
focul viu din cămin. Are sprâncenele stufoase, riduri adânci 
şi aşezat în jilţ un aer straniu de măreție sacerdotală. 

- Vă ascult ca pe un părinte, eminenţă! 

- Nu! Ca pe un confident!... Ca pe un soldat!... Ca pe un 
prieten şi unul care vă cere, fără să vă dea în schimb decât 
benedicţiuni!... Hm! ` 

- Sinceritatea voastră m-a cucerit! In adevăr! Monseniorii 
Alfonso Carillo şi Germanico Malaspina mi-au arătat o față... 

- lezuită, //lustrissime!... Adică diabolică!... Pe Luther... 
Hm!... Să lăsăm treburile eclesiastice şi să trecem la 
motivul pentru care mi-am părăsit scaunul, de Anul Nou, să- 
mi port guta tocmai aici şi la Wiena în folosul vostru!... Ştiu 
ce vreţi, de la episcopul de Agria, bunul meu prieten... Ei 
bine //lustrissime, sunteţi, pe Luther, hm, hm, la fel de 
nebun ca mine. Pentru că, pe viul Dumnezeu, eu nu vreau 
decât să înfiinţaţi odată acel regat dacic, după care să-i 
alungaţi pe turci în Asia şi liberând popoarele balcanice, să 
redaţi Ungariei libertatea pierdută la Mohacz... Hm! Hm!... 
Visez o comunitate liberă a popoarelor şi, pe Luther, acest 
scelerat a avut dreptate! Dar mai multă dreptate a avut Jan 
Hus din Husenec... Sunt un scelerat. Sunt un eretic. Sunt un 
prelat tocmai bun de ars pe rug. Mă aveţi în mână. 
Mărturisiţi-o Inchiziţiei!... Arhiducelui!... Împăratului!... Hm! 
Hm! Pe viul Dumnezeu, o voi face şi eu! Voi mărturisi că n- 
aţi învăţat nimic din lecţia dată de ilustra nobilime 
transilvană... Că uneltiţi cu stările de jos. Am trei din 
scrisorile şi patentele trimise de voi rutenilor şi iobagilor şi 
vilanilor din Polonia. Nu uitaţi că Ungaria de Sus se 
învecinează cu Polonia şi că emisarii voştri nu ştiu 

totdeauna unde este adevăratul hotar... Mi-a fost trimis de 
amicul vostru Chiaky unul din manifestele voastre adresate 
iobagilor, înainte de Mirăslău... Citindu-l, Rudolf se va 
bucura în aşa hal, încât va avea nevoie de toţi astrologii şi 
alchimiştii să iasă din comă!... Hm! Hm! lată-ne într-o 
societate veselă, jucând jocuri şi mai vesele! 

- Sfinte părinte, ori sunteţi nebun, ori cunoaşteţi foarte 
bine aceste ziduri! 

- Şi una şi alta, ///ustrissime aţăţător la răscoale... 
Magnifice ucigaş de nobili. Hm!... Hm! Oare nu voi i-aţi 
smuls neajutoratului de Sigismund aprobarea pentru o 
mitropolie schismatică la Alba-lulia?... Nu voi, prea ilustre 
războinic, aţi ordonat ridicarea unor biserici din piatră, 
acolo unde erau interzise prin hotărârile vechi ale Dietei... 
Nu voi aţi dăruit din moşiile coroanei transilvane, fiefuri 
valahilor şi demnități şi ranguri militare, în dauna nobilimii? 
Nu voi i-aţi înarmat şi răsculat pe secui? Nu voi, jurând cre- 
dinţă împăratului german, aţi înăbuşit cu arma cererea 
germanilor din Transilvania de a avea garnizoane germane 
în cetăţile lor? 

- Satana! 

- De o mie de ori Satana!... Hm! Hm!... lată un frumos 
buchet de acuzaţii, capabil să-l facă pe Rudolf, mai degrabă 
să-şi pună ucigaşii la treabă, decât să vă dea comanda unei 
oştiri. Sunteţi capabil de toate ingratitudinile... N-ar fi nimic 
nou, odată văzut în Transilvania, să decretaţi scoaterea 
nobilimii afară din lege, să puneţi pe goană comisarii 
imperiali; ori să-i arestaţi, cum aţi mai făcut-o şi să vă 
încoronați rege al Daciei pentru a doua oară. 

- Ce vreţi de la mine? Fiţi scurt, monseniore, şi spuneţi-mi 
o lecţie nouă! Pe asta o ştiu de la toţi comisarii imperiali. De 
la Chiaky şi ai lui. Şi, vi-o spun cu toată sinceritatea, mă 
mâhneşte lipsa de imaginaţie a acuzatorilor mei. 

- Auzi-l, Dumnezeule, şi fă-l să înţeleagă... ///ustrissime, în 
numele sfânt al libertăţii, te acuz că ai făcut totul cu 
jumătăţi de măsură. Dacă te-ai apucat să-i ucizi pe nobili şi 

să-i aduci în sapă de lemn, trebuia s-o faci până la capăt. 
Astăzi totul era isprăvit. Ori rămâneai atotputernic în Dacia; 
ori Europa ar fi fost chemată din nou la cruciadă ca în 
vremea taboriţilor şi aveai ocazia să dai o lecţie tuturor 
capetelor de fier, care ţin gândirea şi spiritul sub sabie şi le 
purifică prin rug. O, Michael, ///ustrissime desperados, ai 
venit să ceri ajutor Habsburgilor, crezând cu naivitate în 
puritatea Sfintei Ligi; ori, ca un diabolic, vrei să-l sileşti pe 
Rudolf să repare plătind din punga lui scofâlcită, imensa 
prostie de la Mirăslău? _ 

- Monseniore! Să trecem la treburile noastre!... Incă o 
dată, ce vreţi de la mine? 

Arhiepiscopul acesta afurisit, care i se pare o 
întruchipare a diavolului, atoateştiutor, care a înţeles 
fiecare act al lui la Alba-lulia, îi este dintr-odată foarte drag. 
Are intuiţia că viezurele în strai de înalt prelat aparţine 
acelei lumi stranii năzuind spre un viitor pe care el însuşi a 
încercat să-l gândească şi înfăptuiască, viitor neclar şi 
ceţos, ucis de oştile nobiliare, pentru că, cine altcineva a 
ucis Magna Valachia decât marea nobilime a Transilvaniei şi 
Poloniei în unire cu oastea imperială a Habsburgului? Până 
în clipa asta a luat lucrurile în succesiunea lor în timp, 
disparate şi negândindu-le împreună, îşi trece mâna peste 
frunte. 

- Dumnezeule, monseniore! Nu m-am gândit niciodată că 
Mirăslău şi Bucov sunt opera sfintei biserici romane. 

- Într-un fel, i//lustrissime! Mai corect, sunt opera nobilimii, 
patronată de sfânta noastră biserică. 

- Dar voi, monseniore, voi nu sunteţi nobil? Nu sunteţi voi 
capul acestei sfinte biserici pentru Ungaria? Nădejdea şi 
ochiul şi mâna atotputernică a papii, aici? 

- Pentru a înţelege cine sunt, priveşte această chartă, 
illustrissime! Şi, pe Dumnezeu, de data asta ascultă-mă 
până la capăt... 

Se-ntâmplă ceva nici straniu, nici ocult; totuşi ciudat 
în cabinetul lambrisat, pentru că arhiepiscopul are harul 

lucidităţii şi simplităţii, pe al cunoaşterii profunde şi într-un 
fel, gustul istoriei. Altfel decât halucinant şi diabolic, plin de 
levantinism, ca Andronic Cantacuzino. Altfel decât în afara 
timpului ca Dionisie Rally Paleolog. Urmăreşte fascinat 
degetul arătător al arhiepiscopului, în mănuşa de tricot 
violet, pe care strălucesc un rubin şi un diamant în monturi 
din filigran de aur. Recunoaşte lucrătura giuvaergiilor 
venețieni şi îşi spune că amândouă la un loc preţuiesc cel 
puţin trei mii de florini. 

- lată cui ai venit să-i ceri ajutor, //lustrissime! Noi, nobilii 
Ungariei de Sus, vom pleda cauza voastră, găsind-o 
conformă cu timpul. Ne vom lega să vă slujim, dacă voi vă 
veţi lega să reîncepeţi campania împotriva turcilor, de data 
asta de la Oradea, Ineu, Lipova, Lugoj şi Caransebeş spre 
Tisa şi Dunăre, în vreme ce oştirea Ungariei Superioare va 
ataca paşalâkul de Buda. Aveţi Dunărea de Jos asigurată. 
Eliberând Dunărea de Mijloc, aveţi aripa dreaptă slobodă 
până pe Valea Dravei. Am văzut ce-aţi înfăptuit când aţi 
ajuns la Sofia. Noi nu-i vom ierta niciodată lui Sigismund 
Báthory că v-a atacat pe la spate, când trecerea Balcanilor 
era iminentă. Hm!... Hm!... Pe viul Dumnezeu, planul 
antiotoman pe care vi-l propunem, este mai uşor de 
îndeplinit, decât cel care vi l-aţi propus în '97. Dar pentru 
asta şi înainte de asta trebuie să ştiţi ceva despre Casa de 
Austria, Sfântul Imperiu şi noi!... Priviţi charta, magnifice, şi 
notaţi că dacă providenţa şi forţa armelor au făcut Ţările 
voastre să supravieţuiască, cu noi în Câmpia Panonică, 
liberi, Europa va ajunge la Marea Neagră... 

Arhiepiscopul îşi plimbă diamantul şi rubinul de pe 
Valea Dravei, la Lacul Balaton şi Neusiedler, pe cursul 
Dunării la Györ şi Esztergom, pe apele Bodrogului şi Tisei. 
Vorbeşte cu glas scăzut despre o comuniune liberă a 
popoarelor, despre dreptul sacru al fiecărui om să se 
închine şi creadă aşa cum îi cere conştiinţa, despre o 
egalitate a averilor, despre frumuseţile pustei, despre 
lucrările cugetului la care vor trebui să se aplece 

descendenţii călăreţilor lui Arpad, dacă istoria i-a fixat aici. 
Îl ascultă cu reculegere. Ascultă lacom de adevărul acestui 
prelat semănând cu un viezure. Spune lucruri care spuse de 
alţii pe sfert, au aprins rugurile Inchiziției în toată Evropa 
catolică... Este un iluminat. Este un adept al lui Copernicus 
şi Galilei, a lui Campanella şi Machiavel, urăşte despotismul 
şi principii (îi vine să râdă, pentru că el însuşi este un 
despot şi un tiran, o ştie abia acum, dar o acceptă cu 
seninătate) amestecă perceptele primilor creştini cu nu se 
ştie ce percepte ale unui răsculat, Balasz din Ungaria de 
Nord, acum o sută şaptezeci de ani, apoi întreabă cu cel 
mai firesc glas din lume: 

- Illustrissime, ce ştii despre arhiducele Mathias şi 
împăratul Rudolf, suveranul nostru preaiubit, cărora ai venit 
să le ceri consillium et auxillium? 

Este foarte frig în sala mare luminată de 
candelabre, ori i se pare lui că este frig cu toate că mâna 
contesei Zvetlana Rose-Maria este fierbinte şi cel din urmă 
danţ al anului 1600 îşi leagănă fustele înfoiate şi 
decolteurile opulente şi cuşmuliţele cavalereşti cu pene de 
fazan, ori cele câteva cul d'assiette cu sau fără egretă, rătă- 
cite printre coafurile înalte prinse în arce/ets, printre 
gulerele flamande şi blăniţele de la gulerele roase ale 
dolmanelor cavalereşti. 

- Pot să jur că l-aţi văzut pe arhiepiscop, ;//ustrissime! 

- Juraţi şi veţi câştiga! 

- Ce? 

- Poate un alt jurământ?!... Poate o dragoste?!... 

- Vă păstraţi obiceiul urâcios de a vă înconjura noaptea de 
gărzi şi curteni, ca la Kosice? 

- De ce nu spuneţi Caşovia?... Sau Kaschau? 

- Răspundeţi-mi? 

- Buzele voastre să rostească porunca! 

Contesa schimbă mâna, legănându-şi spatele 

cambrat. Îşi scutură zulufii aurii. 

- Am să vă fac o confidenţă... Aşteptaţi-mă la trei după 
miezul nopţii. 
- Ca pe cel dintâi dar al anului 1601, contesă! 

Flautul cere dulce schimbarea perechilor. Contesa îi 
zâmbeşte fermecător. Trece la magnatul Sebastian 
TeOke6ly. La el vine Erina Golescu-Cercel. Işi pleacă genele 
lungi, negre. 

- Veşti de la doamna, măria-ta! 

Trei paşi înainte. Trei paşi înapoi. Doamnele pe sub 
mână. Flautul cere schimbarea perechilor. Vine femeiea cu 
părul roşu, despre care contesa spunea că are putere la 
Hofkammer Rathe. Îi surâde. Face o reverență înainte de a-i 
da mâna. Seamănă cu Habiiba, are trăsături de mongolă şi 
ochi verzi, tăioşi. Îi simte degetele apăsându-i podul palmei. 
Simte hârtia unui răvaş. Trei paşi. larăşi trei paşi. Flautul. 
Schimbarea perechilor. Cum o cheamă? Cine este? Ce vrea? 
Îşi duce mâna dreaptă la mâneca stângă. Scoate batista. Se 
şterge, înfăşoară răvaşul. Pune batista în mânecă... O altă 
făptură blondă şi surăzătoare. Lăcomie crudă şi lucidă a 
clipei. Îi place danţul. Îi plac muzicanţii din balcon, flautişti 
şi cornişti şi viorişti care cântă aceste dulci cântece 
legănate. Îi plac femeile cu sânii aproape goi, cu diademele 
lor puţine şi sărace, îi plac cavalerii mustăcioşi care-şi 
zornăie pintenii, îi plac curtenii şi căpitanii lui, în dolmane 
zmeurii, îi place Stoichiţa de Strâmba care ridică evantaiul 
doamnei cu părul roşu, oferindu-i-l cu o reverență adâncă. Il 
vede pe Mârzea între patru fete în rochii verzi care fac 
destulă gălăgie sub balconul muzicanţilor, cerându-i o 
povestire orientală. Soarbe lacom aerul plin de miresme 
aţâţătoare. Arhiepiscopul Kutasy, n-a vrut să se arate. l-a 
spus că prin politica lui faţă de iobagi şi valachi a deschis 
cea mai adâncă rană a Habsburgilor şi spaima lor: ţăranii 
şerbi şi cehii. Că nimeni nu i-a uitat în sacrul imperiu pe 
husiţii lui Jan Zizka, nimeni n-a uitat cele cinci cruciade 
pornite împotriva lor de nobilimea europeană şi că niciun 
consilier imperial n-ar accepta alte legi pentru Transilvania 

decât cele care stăpinesc Sfântul Imperiu Roman. Că 
arhiducele este obsedat de războiul cu turcii pe care-l 
conduce. Dar că adevărata obsesie este măritişul şi 
însurătoarea care aduc Casei de Austria, ţări, ori comitate, 
ori provincii. Că această Casă de Austria şi imperiul ei este 
rodul acestor căsătorii gândite şi înfăptuite cu perseverenţă 
diabolică, începând cu Maximilian de Austria ales în 1493 
împărat, care s-a căsătorit cu Marie de Bourgogne, fiica lui 
Carol Temerarul, care a adus Habsburgilor Franche-Comté, 
Luxemburg, Belgia, Ţările de Jos, Flandra şi Artois. După 
moartea ei, acest mâncător de ţări, care voia să înfulece 
Franţa aducând-o în patul lui nupţial, s-a însurat cu Anne de 
Bretagne... Să ştie că arhiducele îi va propune un mariaj 
austriac pentru fiica sau fiul lui. Regretă din suflet că nu i-o 
poate da lui însuşi pe văduva lui Sigismund Bâthory, 
arhiducesa Maria Cristierna, care îi face o bună slujbă la 
curte, lăudându-i fidelitatea faţă de Casa de Austria. Maria 
Cristierna soţia illustrissimului Michael regele Daciei, căruia 
după ciţiva ani i se va găsi o boală incurabilă şi regatul ar 
trece la Casa de Austria, hotarele imperiului ajungând la 
Dunărea de Jos şi Marea Neagră, iată un vis cu adevărat 
dinastic. Să nu uite illustrissimul că prin sabia lui, Casa de 
Austria a plătit câteva poliţe turcilor, aliaţii regilor Franţei în 
războaiele dintre Casa de Austria şi casa Franţei, pentru 
supremație în Europa. Datorie sacră de la Carol Quintul 
întemeietorul Casei de Austria în Spania. 

Ascultându-l pe arhiepiscopul ciudat, plin de idei 
înspăimântătoare faţă de rânduielile lumii, a avut viziunea 
adevărului său în acest imperiu cunoscut puţin, despre care 
ţesuse pentru sine şi ai lui un basm plin de loialitate 
cavalerească şi dumnezeiesc sentiment creştinesc. Basm în 
care singur a crezut până la sosirea lui Erick Lassota de 
Steblau, Mustermeisterul in Ober Hungern mereu lăsat fără 
soldele lefegiilor, de stăpânul său, împăratul. Adică un prinţ 
răzvrătitor şi răzvrătit, duşman nemeşimii, care a vrut 
Transilvania pentru sine, venit să se adauge celor şapte 

electori zeloşi de independenţa electoratelor şi celor patru 
sute de principate ecleziastice, arhiepiscopii şi episcopii, 
fiefuri cavalereşti, oraşe libere şi regate care alcătuiesc 
acest Sfânt Imperiu Roman, nu se ştie de ce sfânt, despre 
care arhiepiscopul cu figură de viezure a spus: «Imperiul nu 
este decât un nume, împăratul nu are decât un titlu... Vom 
lupta ca aceste două iluzii să scoată de undeva cei două 
sute de mii de florini care vă trebuiesc, ;//ustrissime, pentru 
a vă reîncepe odiseea...» 

Răpăitul mărunt al unor toboşari copii, îmbrăcaţi în 
alb, care intră pe una din uşile sălii. Trâmbiţaşi-heralzi. 
Lachei cu tăvi pline de pocale. Un freamăt în toată 
mulţimea de femei şi bărbaţi. Un sunet prelung de trâmbiţă. 
Bătăile rare, sonore şi grave ale ceasului din turla 
castelului. Una, două, şapte... Se simte înconjurat de ai lui. 
Atâţia câţi i-au rămas. Contesa Zvetlana Rose-Maria. 
Episcopul  Szukay. Magnatul Sebastian  Teokedly. 
Sentimentul că dincolo de tot ce-l desparte de ei, sunt vii şi 
arzătoare şi născătoare de vreme gândurile care-i unesc. A 
douăsprezecea bătaie de clopot. 

Trâmbiţaşii-hedalzi vestesc: An Nou 1601. 

Cupele cu vin de Tokay... Salva trasă de muschetari 
sub ferestre. 

- Să trăieşti, măria ta şi Anul Nou 1602 să-l fericim în 
cetatea visurilor noastre! 
- Amin, Stoichiţo! şopteşte. 

Apoi se-nclină, răspunzând prieteniei cu care gazdele 
îl firitisesc, urându-i împlinirea gândurilor. Apoi simte 
singurătatea pustiindu-l, totul i se pare dintr-o altă lume, îi 
caută plin de spaime pe cei dragi, îşi caută lumea şi viaţa 
lui, nu le găseşte şi bând vinul de Tokay, gros şi greu, se 
lasă pătruns de amăgitoarea şi dulcea lui ameţeală. 

An Nou 1601, castelul Poszony al monseniorului 
episcop de Agria. Işi striveşte lacrimile sub gene. O caută 
din priviri pe contesa Zvetlana Rose-Maria de Rosenau. 

Wiena. lanuarie 1601 
Preludiu 


Toate chiţibuşurile nemţeşti cu care-l gratulează 
arhiducele de douăsprezece zile îl fac să turbeze. Este în 12 
ianuarie 1601, pe la ceasurile 10, ninge spornic şi hernn 
Wolfgang Fuert Viezdomb, însărcinatul cu primirea lui der 
Fürsten, ori II Valacho, bombăne nemulţumit de felul cum 
sunt aranjate bagajele în harabale, de ordinea convoiului 
celor şaptesprezece harabale puse pe tălpici; dar mai ales 
de prezenţa curţii ad-hoc formată încă de la Poszony căreia 
i se adaugă carâtele contesei Zvetlana Rose-Maria de 
Rosenau şi ale baronesei Marika de Mezöörs, femeia cu 
părul roşu care în noaptea de Anul Nou şi l-a ales cavaler pe 
Stoichiţa. Curtea poştei din Orth, nici două ceasuri bune 
până la Wiena este plină de cavaleri cu dolame ponosite, 
unii ciungi, alţii chiori, care-şi arată cicatricile prinţului 
Marcu, îşi strigă meritele războinice şi-i cer o audienţă la 
der Fürsten pentru a-şi oferi săbiile cauzei creştine: «şi pe 
toţi dracii, împotriva iadului şi cerului dacă o vrea, numai 
să-mi asigure o masă omenească, ovăz pentru biata mea 
Charlotte şi un burduf de vin pentru cel mai bun spadasin 
coborâtor din Niebelungi». Glasul gros şi dogit răzbubuie 
dincolo de uşa poştei păzită de oamenii lui Pherrn Marcum 
Antonium Gaffor de Paar, fost până în 1597 director al 
poştelor din Ardeal, chemat de-atunci de excelența sa 
arhiducele serenissim la Direcţia Generală a Poştelor din 
Wiena, care miroase săruri, îşi sărută sora pe frunte (pe 
Marika de Mezöörs) spune că destinul l-a ajutat să nu fie 
martorul prăbuşirii poştelor ardelene după Şelimberg, 
cinstea de a le reface revenindu-i fiului său Francisc Gaffor 
de Paar, căruia, pentru meritele sale, der Fursten, dacă-şi 
mai aduce aminte, i-a dăruit două mori chiar la Alba-lulia. 

Monseniorii prinți ai bisericii să nu se supere, nici 
ilustra doamnă contesă, dar are de comunicat regulamentul 
poştelor lui der Fursten privitor la conţinutul bagajelor... 
Regulament aprobat de Wiederostereichische Kammer şi de 
însuşi excelența sa serenissimă, arhiducele. 

- Comunică-i-l şambelanului meu, herm Marcum 
Antonium şi mă îndatorezi. 

- Du-te, Michael, şopteşte Szukay din blana lui de vidră. 
Vei avea nevoie de acest Paar... 

- Ca să-l spioneze! Hm! Hm!... Şobolanul, mârâie 
arhiepiscopul Kutasy trăgându-i cu ochiul. 

Zvetlana îl priveşte cu încântarea cu care-l priveşte 
de douăsprezece zile şi de ce n-ar mărturisi-o, de 
douăsprezece nopţi. Marcum Antonium face trei reverenţe. 
Are urechile clăpăuge şi ochii mici înfipţi aproape unul de 
altul la rădăcina nasului puternic, cu nările răscroite şi 
adulmecătoare. 

- Illustrissime şi magnifice, vă slujesc pentru viaţa fiului 
meu... Puteaţi să-l spânzurați. Să-l ardeţi de viu. 

- Pentru mişeliile lui. 

- A fost crescut la curtea luminatului voievod Sigismund 
Bâthory, illustrissime. 

- Te-ascult, herrn Marcum Antonium. 

- Illustrissime! Câţiva oameni de afaceri vor să vă vadă în 
cea mai mare taină. Dacă află excelența sa serenissimă, 
sunt pierdut. Unii sunt prietenii mei şi slugile voastre... Vă 
implor, nu mi-o luaţi în nume de rău. 

- Cine sunt? 

- Jupânul Kruger-Ruggieri, caretaşul segnioriei voastre şi 
Wager, marochinarul şi bancherul de la Nuremberg. 

- Unde sunt? 

- Dincoace, în odaia căpitanului poştei. 

De afară se ridică un cor puternic care strigă sacadat: 

- Der Fursten!... Der Fursten!... II Va-la-cho!... II Va-la-cho! 

Intră herrn Viczdomb cu hainele răvăşite, fără o 
mânecă la şubă, cu urma unui bulgăre de zăpadă care l-a 

lovit în ochi, dând din mâini şi spunând ceva celor doi 
prelați care-l arată pe el. Intră şi Marcu, însoţit de Mârzea. 

- Maria-ta, vor să te vadă... Sunt o sută de cavaleri fără 
angajament, strigă că ştiu totul şi vor să fie cei dintâi 
înscrişi pe listele de angajare. Nu pleacă până nu le 
făgăduieşti că-i vei înscrie. 

- Dacă este o cursă, Marcule?... Pusă la cale de delegaţia 
Staturilor?!... 

- Vor sparge geamurile poştei, măria-ta. Ori vor tăbări pe 
harabale. Sunt în stare de orice! Numai văzându-i, te apucă 
groaza. 

Urletele se îndesesc. Se aud bulgării de zăpadă izbind 
ferestrele. Bubuind în uşă. 

- Ce strigă, Marcule? 

- Suduie gărzile poştelor, doamne. 

- Simioane! Gugiumanul! Stoichiţo! Mai las-o pe doamna, 
că o gelozesc... Mârzeo!... Deschideţi loc. 

li vede pe cei doi prelați ridicându-se din jilţurile 
scâlcite. Arhiepiscopul Kutasy ridică mâinile în semn de 
neputinţă. Herrn Viczdomb se ascunde după contesa 
Zvetlana care râzând se apropie de el, spunându-i în graiul 
ei slovaco-germano-italian, presărat cu cuvinte latineşti, 
dacă mai poate fi presărat cu ceva acel grai ciudat: 

- Illustrissime, voi fi tălmaciul vostru pe lângă aceşti bravi. 

Steaua lui, pentru că o are şi-l veghează, i-a scos-o în 
cale pe Zvetlana, adăugând-o celor doi prelați, lui Teökeöly 
şi tuturor acestora ai curţii lui pribege: căpitanul Zucconi, 
baroneasa Marika, prietenii contelui Darahi lanos de Tujon, 
cei trei cavaleri maghiari Petru, Anton şi Francisc care-au 
venit la Poszony în noaptea de Anul Nou, prestându-i 
jurământ de fidelitate împreună cu scutierii lor, nişte bravi 
vântură lume cu sărăcia drept blazon. Kutasy, care n-a 
acceptat să-i spună padre, i-a ţinut un curs de istorie a 
Sfântului Imperiu «cum nu-l ţine niciunul din magistrii 
universităţilor de la Kracovia până la Leipzig» umplându-l 
de povestea lui Siegfried, cântându-i cu glas uşor fals din 

cântecele celui mai drag minesinger al Habsburgilor, 
Walther von der Vogelweide, care-a desfătat bolțile de 
piatră ale castelului herzogilor mutaţi de la Leopoldsberg la 
Wiena de către Heinrich  Tahomirgott în 1137. 
Douăsprezece zile s-a căinat arhiepiscopul pentru faptul că 
Mathias Corvin de Huniade n-a putut cuceri Wiena în 1485. 
Seară de seară l-a cicălit cu arborele genealogic al 
Habsburgilor. Cu războaiele şi visele lui Carol Quintul. l-a 
arătat pe chartă statele germane protestante. Pe cele 
catolice. In seara a zecea de când aşteptau salvconductul 
arhiducelui pentru Wiena, i-a spus la cină, frecându-şi 
mâinile cu gestul pe care singur şi-l ironiza: 

- Ai o memorie fantastică, //lustrissime! Foloseşte-o ca să-i 
demonstrezi arhiducelui că eşti un adevărat supus al Casei 
de Austria, conştient de marile şi eternele ei idealuri. Ştii tot 
atât cât ştiu eu însumi. Ai un avantaj faţă de mine. Eşti un 
soldat grandios. Şi o mie de dezavantaje, dacă socoteşti şi 
religia... Mâna Zvetlanei strângându-i braţul. Mârzea 
deschide uşa care dă pe peronul poştei. Poartă cizmele 
înalte, blănite, din piele galbenă, pantalon din tricot negru, 
dolmanul sângeriu de roşu, camelotul căptuşit cu blăni de 
veveriţă şi gugiumanul cu surguci din diamante. Ceva s-a 
schimbat în el în aceste douăsprezece zile de aşteptare la 
Poszony şi Bratislava. A înţeles până la fund, lumea în care 
l-a aruncat destinul. Zvetlana este fiica unui nobil slovac 
descendent al cavalerului Martin Rohăâc, conducător al 
răsculaților «frăţiori», ars pe rug după înăbuşirea mişcărilor 
husite. Tatăl ei a fost ucis în războaiele cu turcii, când avea 
cinci ani. Mama ei s-a recăsătorit cu un baron german 
catolic, convertindu-se să-şi scape averea. Bunicul ei, el 
însuşi protestant şi slovac, a crescut-o în cultul acelui 
străbunic <«frăţior» martirizat in numele libertăţii... Baronul 
Albrecht von Aggsbach-Dorf a înfiat-o, a crescut-o în legea 
catolică şi a măritat-o cu vărul său, contele Eduard von 
Rosenau. Ştia de la bunicul când au fost colonizați în 
Slovacia, Aggshach-Dorfii şi cei von Rosenau... l-a spus în 

noaptea de Anul Nou (l-a rugat pe Stoichiţa să nu-l mai 
păzească şi Stoichiţa i-a spus că tocmai venea să-l roage 
pentru câteva ceasuri slobode) când a venit la el doar în 
cămaşa de noapte, desculţă şi învelită în şubă, că cei două 
mii de boi au fost cumpăraţi de soţul ei, din ordinul 
arhiducelui, şi revânduţi cu un câştig pentru von Rosenau 
de şaptezeci de mii de florini. Că banii care i se cuvin sunt 
jumătate înscrişi in hârţoagele lui Wiederâstereich Kammer 
şi cealaltă jumătate în buzunarele lui herm Anton 
Kadermann von Sandl, secretarul trezorier al acelei 
Kammere. 

- O faci din ordinul arhiducesei, Zvetlana, a întrebat-o 
primind-o în patul somptuos, ca baldachin şi perdele din 
mătase venețiană. 

- O fac pentru că vreaul!... Tot ce mă înspăimântă trebuie 
învins! Aşa m-a învăţat bunicul meu, «frăţiorul»! 

A regăsit femeia, după o lună de pribegie, tânără şi 
nebună în carnea albă a Zvetlanei. Răvaşul baronesei era 
scris ungureşte: «Un prieten vă aşteaptă în a doua seară la 
Guldin Hirschen. Va veni cu mine şi vă cere discreţie. 
Aşteptaţi-l pentru treburile voastre militare». 

lată, treburile lui militare încep încă de la Orth. 
Contele von Rosenau este la Wiena de zece zile, ceea ce Îi 
dă Zvetlanei o graţie deosebită. lese pe peronul plin de 
bulgări de zăpadă, îi ştie. l-a văzut de o mie de ori în 
taberele lui. l-a văzut la Târgovişte luând palatul cu asalt. l- 
a văzut la Alba-lulia. Pentru unii ca ei a adus de la Veneţia 
bolus armenicus să le vindece sfrenţia şi să le oprească 
sângele. Marcu îi trece în stânga. Stoichiţa în dreapta 
Zvetlanei. O opreşte strângând-o de braţ. Coboară singur o 
treaptă a peronului. Vede harabalele lui peste pologul 
cărora s-a aşternut o palmă de zăpadă. Conductorii în şei. 
Gărzile călare. Vede carâtele monsegniorilor, ale Zvetlanei 
şi baronesei, ale lui Teökeöly şi însoţitorilor acestora, un 
convoi de treizeci de carâte şi harabale, păzit de oameni de 

arme şi-şi spune că intrarea lui în Viana este cu totul altfel 
decât «sub titlu privat», cum a dorit-o diplomaţia imperială. 
- Vă salut, viteji cavaleri, spune cu glasul pe care şi l-a 
uitat rostind mereu şirurile de Albrechti şi Leopolzi şi 
Maximilieni de Habsburg... ŞI-I ascultă cu o plăcere 
tinerească... Spune cuvintele în graiul tuturor taberelor de 
lefegii din Europa şi cuvintele sunt dintr-o dată aţâţătoare, 
miros a iarbă de puşcă, a bivuac şi-a cal, a tobe răpăind şi a 
trâmbiţe sunând onorul. Abia în faţa obrazelor ciumpăvite, 
pustiite de viciu şi sărăcie, în faţa acestor bărbaţi purtând 
plastroane de piele veche pe sub pelerinele peticite, cu 
panaşele mâncate de molii, cu cizmele scâlciate; dar 
purtând pinteni uriaşi, lente şi agăţate de lente spade 
înfricoşetoare, abia în faţa lor care se descoperă ca la 
comandă, simte cât de adânc l-a mutilat lipsa oştirii lui. 

Îi răspunde un tunet de vivat. Ninge peste capetele 
purtând plete lungi, care de mult simt nevoia foarfecelor şi 
a fierului de frizat. 

- M-aţi chemat... lată-mă, sub titlu privat, eu însumi 
aparţinând suzeranului meu, împăratul romanilor. Domnilor, 
vă mulţumesc pentru primirea care mă onorează! A 

Se-ntâmplă ceva între pelerinele peticite. Intre 
chipurile cu ochi scurşi, acoperiţi cu basmale negre de 
catifea. Între braţele ţinute în eşarfe. Veghează mişcarea 
tăcută, prin care se desfac rândurile spadasinilor. Dintre ei 
ies patru bărbaţi atletici. Pe cei doi din faţă îi ştie. li ştie! li 
caută  înfrigurat în memorie. Dumnezeule unde? l-a 
pedepsit? l-a dăruit? l-a izgonit? l-a biciuit?!... 

- Pe viul Dumnezeu, domnul sergent artificier Leopold 
Bum! 

- Şi archebuzier styrian Wolfgang Sturm, măria-ta, spune 
româneşte unul din cei doi. 

Îi recunoaşte. Oşteni bravi din compania căpitanului 
Theill. Cei doi fac reverenţe adânci. Mătură zăpada cu 
panaşele jumulite. Artificierului i se zicea Bum, pentru că 
toate poveştile lui erau pline de isprăvi bubuitoare, făcute 

de domnia-sa de la Nikopole până în Indiile Orientale... 
Vacarm! Spadasinii îşi strigă unii altora că acesta este 
prinţul pe care şi-l doresc de-o viaţă. lată, nu şi-a uitat 
cavalerii. lată, îi bate pe umeri. lată, Bum lăcrimează! 
Vivat!! De trei ori vivat! Unde este aţâţătorul acela borşit, 
să-l castreze aici pe loc. Le-a aruncat câţiva florini! Onoarea 
lor nu este de vânzare! Sunt soldaţi, nu scandalagii! Un 
galop! Cineva iese pe poarta poştei. p 
Fluierături. les din rânduri doi ciungi. li arată cioturile 
brațelor. Strigă: «Miroslo!... Huo, Basta!» Domnul artificier 
Bum îi prezintă pe archebuzierii Will şi Phill, care au luptat 
la Miroslo împotriva măriei-sale, au primit câteva lovituri 
bune de sabie de la dragonii săi şi pentru rănile lor au fost 
licenţiaţi din armată, în urma ordinelor lui Basta, reținându- 
li-se la soldă, plata cuvenită chirurgilor. Aici sunt douăzeci 
de archebuzieri ciuruiţi la Miroslo, care au fost scoşi din 
«apartamentele» lor de nişte tipi cu înfăţişare de nobili, 
vestindu-li-se că ucigaşul lor a plecat din Bratislava ieri şi că 
va fi aici astăzi. Bum şi Sturm au auzit acest lucru aseară, la 
taverna «Motanul pocăit» unde-şi au apartamentele. A fost 
o mică discuţie aprinsă. Câteva bune lovituri de spadă. 
Consiliul veteranilor a hotărât ca toţi să se înfăţişeze lui der 
Fürsten. Dacă vor fi primiţi, atunci îşi vor expune starea lor 
care nu se poate numi înfloritoare. Dacă nu vor fi primiţi, 
atunci vor hotărî la faţa locului. Bum şi Sturm au fost răniţi 
la Şelimberg. S-au vindecat la Hermanstadt, şi cum 
căpitanul Theill îşi completase rândurile, cum primiseră 
solda pe şase luni drept recompensă, s-au gândit să se 
întoarcă acasă, pentru a-şi omagia strămoşii. Şi iată că au 
fost zmulşi din aceste ocupaţii pioase de vestea că der 
Fürsten este la Orth; şi că nişte sceleraţi pun la cale o lovi- 
tură, aţâţând aceste biete victime ale celei mai sângeroase 
bătălii. Victime ale propriei lor prostii, pentru că ştiu 
împotriva cui luptă. 

Este atent la predica sergentului artificier, ca s-o 
poată reteza dacă devine politică. 

- Domnilor şi cavaleri, vă mulţumesc pentru loialitate!... 
Marcule... Tălmăceşte! Le spune că va aduce la cunoştinţa 
arhiducelui primirea făcută la Orth. Că nu-şi poate ascunde 
faţă de ei intenţia de a organiza o trupă pe care s-o pună la 
ordinul  majestăţii sale împăratului, campionul luptei 
antiotomane. Cineva mormăie. Cineva scuipă filozofic!... În 
cazul că va obţine patenta imperială, le dă cuvântul de 
onoare că aceşti o sută de cavaleri de la Orth, vor sluji sub 
steagul său personal, că se vor numi «companie de gardă» 
şi vor primi un avans din soldă, în valoare de patru luni. 

Tunete de vivat. 

Până atunci // tresoriero le va da în semn de prietenie 
şi stimă, câte o jumătate de taler, pentru a sărbători 
întâlnirea căpitanului cu bravii lui soldaţi. 

Oamenii aceia intră în rânduri. Apare un bărbat într- 
un costum ponosit de muschetar. Ordonă alinierea. Apoi 
sabia la umăr. Apoi garde à vous! Le răspunde scoţându-şi 
gugiumanul. Ninge. Spadasinii rămân cu săbiile pentru 
onor, până când urcă peronul, ia braţul Zvetlanei şi intră în 
poştă. 

- Vrăjitorule, îi spune arhiepiscopul Kutasy... Haidem! 
Obiceiul acesta nesuferit al spadasinilor de a zmulge 
mânecile înalţilor funcţionari, a turnat argint viu în vinele lui 
herrn  Viczdomb...  Primiţi-mă,  ///ustrissime, în sania 
voastră... Aproape că era să uit esenţialul. 

Marcum Antonium (a băgat de seamă că se roşeşte 
de plăcere când îi spune doar Marcum Antonium) îi şopteşte 
că înţelege situaţia şi cei doi vor fi fericiţi să-i primească 
diseară la Zum Guldin Hirschen. 

Chervanul se alcătuieşte de cum îl ajută pe 
arhiepiscop să urce in carâta lui albastră, cu polog din piele 
roşie. Prinţul Marcu şi Stoichiţa trec călări la portiere. 
Căpitanul Mârzea deschide drum cu cinci tigheceni. 
Urmează sania episcopului Szukay, a contesei de Rosenau, 
a baronesei, a lui Mihalcea Karatzas, a episcopului Theofil 
Râmniceanu, săniile celor doi funcţionari imperiali. Erina 

Cercel vine la galop lângă soţul ei în uralele spadasinilor 
aliniaţi pe două rânduri, de la peronul poştei, la porţile 
deschise. Trece la trap o lance alcătuită din doi roşii, doi 
vânători domneşti, doi dragoni, doi cazaci şi doi haiduci 
sârbi purtând tuiurile zmulse turcilor în toamnă şi trei stea- 
guri poloneze. 

- Hm, hm! mormăie arhiepiscopul din blănuri, privind 
evoluţia călăreţilor care se aşază între Mârzea şi atelajul 
lor... Se pare că numai înfăţişarea unui pribeag sărac n-o ai, 
illustrissime. 

- Nici n-o voi, sfinţia-ta. 

Din nou tunete de vivat când purtătorii de trofee scot 
husele de pânză. Pocnete de bice. Spadasinii cu sabia 
pentru onor. Şi drumul Wienei, şerpuitor, având în stânga 
Lunca Dunării, ca o linie cenuşie peste care ninge des şi 
mărunt. 

- Principe! 

Nu mai recunoaşte glasul cârtitor al arhiepiscopului. 
Bătrânul îşi ţine ochii închişi. Spune că de fapt a luptat 
toată viaţa pe ascuns, pentru a înfăptui pe teritoriul de sub 
autoritatea lui o lume care să se înţeleagă pe sine, prin 
Dumnezeu care nu poate fi decât egalitar şi uman. 

- Voi principe, nu sunteţi egalitar, dar uman sunteţi şi 
aveţi o simplitate care cucereşte pe cei simpli. Am văzut-o! 
De aceea vă implor să memoraţi, pentru voi, cele ce 
urmează. Şi să reflectaţi. Mi-o promiteţi? 

- Cu mâna pe inimă! 

- lată deci la ce vă rog să gândiţi, după ce veţi fi la 
hotarele visate. 

Protestantismul a îndemnat ţăranii să conteste 
dreptul bisericii la imensele ei posesiuni. După 
exterminarea husiţilor, optsprezece mii de ţărani răsculați 
au fost spânzurați în Alsacia şi zece mii în Suabia. Asta 
acum şaptezeci şi cinci de ani. Trădaţi de Mauriciu de Saxa, 
principii germani protestanți, uniţi în Liga de la Smalkalde 
au fost biruiţi de Carol Quintul la Muhlberg, acum şaizeci şi 

trei de ani. Dieta de la Augsburg, acum cincizeci şi cinci de 
ani a dat libertate cultului lutheran şi proprietate de veci a 
pământurilor luate de nobili, bisericii. Înţelegi! 

- Atât de bine, încât mă cutremur. 

- Ce n-au putut face ţăranii şi cavalerii, a făcut Albert de 
Brandenburg marele maestru al Teutonilor, trecând toate 
domeniile ordinului pe numele lui, în ducatul ereditar de 
Prusia. Voi sunteţi de asemenea un principe spoliator al 
ţăranilor. Poate de aceea vă şi aflaţi aici. Dar nu uitaţi un 
lucru. Trăieşte astăzi un urmaş şi moştenitor al Casei de 
Austria, numit Ferdinand. A fost crescut de iezuiţi în 
Bavaria, la colegiul lor din Ingolstadt. Este văr cu răposatul 
Filip Il al Spaniei, catolic intransigent şi duce de Styria. El 
spune: «protestantismul şi rebeliunea sunt lucruri 
inseparabile.» Şi: «Nu se cere libertatea conştiinţei decât 
pentru a atenta la puterea suverană.» Sau: «Religia este cel 
dintâi principiu al unirii.» Este bun prieten cu vărul său 
arhiducele. Îl dispreţuieşte pe Rudolf. Ducatul lui era un 
ducat protestant. Acum patru ani, la Graz, a ascultat slujba 
de Paşti, aproape singur în catedrala catolică. Anul acesta 
catedrala a fost neîncăpătoare... În patru ani a închis toate 
templele şi şcolile. A expulzat pastorii. Populaţia ori s-a 
convertit, ori a fost expulzată fără să poată lua nimic din 
averile strămoşeşti. lată ce-am vrut să-ţi spun, acum, când 
am ajuns nu departe de cuibul Habsburgilor... Principe!... 
Nu uita! Libertatea pentru unii, este sclavie pentru alţii!... 
Principe! Ţăranii din Transilvania s-au lăsat ucişi pentru voi, 
cu toate că i-aţi sacrificat pentru Chiaky, care vi-a fost 
groparul... Principe! Eu sunt păstorul şi Dumnezeu nu a 
împărţit privilegii oilor sale... Principe!... De aici nu se 
pleacă decât al Casei de Austria şi-al magnaţilor ei, sau... 

- Sau? 

- Mort! 

- O ştiu, şopteşte şi strânge cu stânga, mâinile uscate ale 
acestui om ciudat care l-a tulburat şi-l tulbură până în 
străfunduri, răscolindu-i apele zăcute şi uitate ale sufletului. 

Are senzaţia că, cu cât se apropie de oraşul cenuşiu 
ivit din ninsoare, înconjurat de bastioane şi ziduri înalte, cu 
turlele ascuţite ale bisericilor catolice ţâşnind spre cerul de 
câlţi, cu atât se îndepărtează sufleteşte de el. Acesta, 
oraşul, aparţinând unei alte istorii, în vreme ce el vine dintr- 
o istorie străină să găsească cuvântul magic care le-ar 
putea uni. Priveşte ghebele dealurilor împădurite de pe 
dreapta, care se apropie de oraş odată cu treapătul cailor 
şi-l ascultă pe arhiepiscop spunând că dincolo de oraş, în 
susul Dunării, pe văile Krems, Pielach, Erlauf, Ybbs şi Isper, 
dincolo de Dunkelsteiner Wald, sunt ţările Wachau şi 
Niebelungengau, cu castelele lor de piatră căţărate pe 
creste împădurite, având Dunărea la piciorul bastioanelor şi 
drept cer, cerul vechilor legende germanice. 


Zum Guldin Hirschen 


- Simioane, sabia! 
- Pentru ce, măria-ta? 

Stoichiţă de Strâmba îşi ridică fruntea albă de pe foile 
de hârtie. Prinţul Marcu se desprinde de la fereastră. 

- S-au schimbat, unchiule... Au venit alţi doi pândari. 
Trebuie să ne supunem edictelor acestui oraş. N-avem unde 
umbla acum, noaptea. Străzile sunt închise cu lanţuri. 
Patrulele ne pot arestui. 

- Cât este ceasul, Marcule? 

- Abia nouă, doamne! 

- Duceţi-vă... Voi să fiu singur. Ce-ai scris acolo, Stoichiţo? 

- 12 ghenar 1601, Zum Guldin Hirschen, adică «La Cerbul 
de aur», la Viana, după ce arhiducele Mathias a trimes 
carâta lui de paradă să-l ia pe măria-sa de la porţi. 

- Scrie ce vrei... De mâine seară... 

Se aşază în jilţul din lemn de nuc, tras în faţa vetrei 
de bolovani clădiţi cu meşteşug. Îşi lasă fruntea în palmă. 
Chervanul lui a fost oprit la porţile cetăţii sub turnul unde 
aştepta o gardă din douăzeci de muschetari călări, având la 

mijloc caleaşca de paradă a arhiducelui. Un căpitan 
mustăcios l-a invitat să urce în caleaşcă. Trei trâmbiţaşi au 
sunat intrarea lui der Fürsten în Wiena. El a scos patru mii 
de călăreţi în calea comisarilor care-i aduceau dorinţa Casei 
de Austria de a stăpâni la Dunărea de Jos, legată pe colane 
cu medalioane având săpate efigia împăratului... Acolo s-au 
tras salve de artilerie. Aici a fost plimbat prin faţa 
Catedralei Sfântul Ştefan, apoi pe străzi înguste prin care 
abia încăpea caleaşca, în văzul precupeţilor şi orăşenilor, în 
strigătele copiilor care s-au ţinut după oştenii cu trofeele de 
război, apoi a fost adus la «Cerbul de aur», un han cu un 
cat, ţinând închise între ziduri grajdurile, bucătăriile, odăile 
pentru scutieri, dormitoarele pentru cărăuşi, fântâna şi 
clăile de fân. Jos, în sala mare păzită de muschetari, s-a 
despărţit de cei doi ecleziaşti, şi de restul curţii înjghebate 
la Poszony. Zvetlana pleacă la Praga, la arhiducesă, după 
audiența pe care el o va avea la arhiduce. Oamenii de arme 
şi gărzile au cărat la catul întâi cuferele cu hăinărie şi scule 
de preţ, tezaurul şi văsăria, albiturile şi tot ce-a luat cu sine, 
pentru o pribegie de-o lună, de-un an, ori de-o viaţă. De 
cum s-a despărţit de cei doi prelați, care i-au făgăduit să-l 
vadă mâine, herrn Wolfgand Fuert Viczdomb s-a înfăţişat cu 
lista bucatelor pentru el şi oamenii lui împărţită în trei mese 
pe zi. Apoi fânul pe cap de cal. Apoi ovăzul. Lumânările. 
Raţia de lemne. L-a dat pe mâna lui Stoichiţa. Stoichiţa i-a 
spus că totul este socotit în aşa fel încât să nu moară de 
foame. Bunăvoinţa habsburgică i-a dat două odăi mari la 
catul întâi. Un fel de sofragerie din lemn de nuc, masă 
lungă cu douăsprezece scaune, lambriserie, un credent 
nemtesc, două jilţuri; iar dincolo un iatac, cu un pat bogat, 
cu baldachin, lighean şi oglindă, dulap de haine şi o blană 
mare de lup la picioarele patului. 

Prinţul Marcu şi Simion au ciocănit toţi pereţii. Au 
încercat toate ciubucăriile lambriseriei. N-au găsit nicio uşă 
tainică. In schimb, dincolo de străduţa în care răspundeau 
geamurile cu zăbrele groase din fier, la geamurile clădirii 


Vulturul 284 


cenuşii, tot cu un cat, Marcu a băgat de seamă că perdelele 
sunt mereu agitate şi că dincolo de ele se ghicesc oameni 
care iscodesc. 

Toată curtea este găzduită la acest cat, pe care 
Marcu a pus stăpânire milităreşte. A chemat hangiul şi i-a 
poruncit ca niciuna din slugile lui să nu calce palierul. Der 
Fursten va fi slujit numai de oamenii lui. Bucătăria va fi 
făcută de bucătarii lui. Să se ştie, acolo sus sunt gărzi gata 
să spintece orice străin care nu ştie parola. Toate 
alimentele vor fi gustate de însuşi hangiul în prezenţa unui 
ofiţer. 

- Crude? a întrebat acel brav om, cu jumătate de glas. 

- Depinde de felul cum der Fürsten va fi servit, i-a spus 
prinţul. 

Apoi a venit seara şi dintr-odată singurătatea plină de 
fantasme şi plăsmuiri. De temeri şi nădejdi. Apoi au venit cu 
toţii la cea dintâi cină de pribeag la Viana. S-au spălat. S-au 
îmbrăcat în coantăşe, punându-și şubele pe umeri. Raţia de 
lemne plătită de Wiederosterreichiscke Kammer este cam 
slăbuţă faţă de gerul lui 12 ghenar. Theofil episcop 
Râmnicului, în rantie de mătase, a binecuvântat cina. 
Pâinile mari cât roata carului. Vinul alb de Rhin. Simion a 
luat credinţă. Apoi i-a poftit pe toţi căpitanii şi oştenii la 
masa lui. Au stat douăzeci de oameni aici şi i-a văzut tăcuţi 
până la întâia cupă. 

- Acu pricepui de ce se-ngrăşă jupân Nicholaus Theill la 
Târgovişte într-un an, cât n-o făcui eu într-o viaţă, a spus 
careva din hotnogi. 

Principele Marcu a bătut cu pocalul în masă. A curmat 
râsetele. Le-a spus rar şi răspicat că n-au voie să iasă în 
oraş decât câte patru. Că n-au voie să tragă sabia decât 
dacă sunt atacați cu sabia. La carâte şi harabale să se facă 
de strajă. Strajă la cai. Să bage de seamă că tavernele sunt 
pline de curtezane bolnave de toate bolile lumeşti. Că la 
fiecare ceas, el trebuie să ştie unde sunt cărâăuşii, 
conductorii, oamenii de arme. Că ori ce străin care dă 

târcoale odăilor şi grajdurilor să fie iscodit. Apoi a poruncit 
să se aducă steagurile leşeşti şi tuiurile, pe care el însuşi le- 
a aşezat pe peretele lambrisat şi dintr-o dată odaia de la 
Guldin Hirschen a fost alta şi ei toţi au fost alţii. 

După cină s-au orânduit gărzile. Oştenii au plecat şi 
atunci Stoichiţa a citit răbojul de cheltuieli. 

- Mai ai şaizeci de mii de florini, măria ta, cu care să 
cucereşti Sfântul Imperiu şi să-ţi vezi visul cu ochii. 

Şaizeci de mii de florini pentru drum la Praga, dacă va 
fi. Pentru oşti, dacă vor fi. Pentru viaţa de fiecare zi, cu toţi 
aceştia, binecredincioşii, care i-au dat până acum destui 
bani şi cărora nu le-a pricinuit decât suferinţe. Acesta este 
adevărul în goala lui sălbăticie. Şaizeci de mii de florini, încă 
şaizeci de mii în scule de preţ, optzeci şi doi de oameni de 
hrănit, cincizeci şi opt de cai, aici în cetatea catolică a 
absolutismului habsburgic, care vrea Transilvania pentru ea 
şi toate popoarele până la Dunăre, germanizate prin 
credinţă, dacă prin limbă nu se poate încă. Lecţiile 
arhiepiscopului au fost atât de limpezi, încât se-nfioară. 
Garda de-afară strigă: «- Stăi!...» Cine vine? Se aud paşi. 
Intră Marcu. 

- Incepe jocul, măria-ta! 
- Cu cine? 
- Kruger-Ruggieri şi încă unul, nu-l cunosc. 

- Un der Fürsten şi încă pribeag, nu trebuie să pună 
niciodată gărzi în calea cămătarilor şi neguţătorilor, 
Marcule. Să intre... 

. Zum Guldin Hirschen stă sub zodia lui «Sesam 
deschide-te!» Cerul s-a descoperit pe la amiaza acestei zile 
de 13 ghenar, lăsând să pogoare peste acoperişurile uriaşe, 
povârnite, aşezate deasupra caselor cetăţi, o lumină 
diafană plină de nuanţe sidefii. Kruger-Ruggieri şi Weger l- 
au ţinut aseară un ceas bun, fără să se piardă în temenele 
şi vorbe cu două înţelesuri. Herrn Kruger-Ruggieri l-a 
prezentat pe Herrn Weger Arnold ca pe cel mai sigur 
bancher al ținuturilor protestante. L-a întrebat dacă este 

mulţumit de carâta de paradă pe care i-a trimes-o acum 
patru ani. Carâta cu care a venit (de la Tergovişte, 
illustrissime al meu binefăcător) este încă în foarte bună 
stare. Merită o reparaţie nu mai scumpă de cincizeci de 
florini. Dar asta va intra în spesele casei Kriger-Ruggieri. O, 
desigur! Nu pentru asta au îndrăznit să-l deranjeze pe der 
Fursten. Din surse sigure, mai sigure decât ale sacrei 
majestăţi romane, ei ştiu că afacerea Transilvaniei va lua o 
turnură favorabilă lui der Fürsten singurul principe care cu 
maximă înţelepciune a ştiut să pună în ordine şi să asigure 
stabilimentele comerciale şi industriale. Der Fursten va 
avea nevoie de o oştire puternică, în care el Kruger- 
Ruggieri, pe care der Fürsten îl cunoaşte încă înainte de a fi 
der Fuirsten, în care el vede chezăşia părţilor negociabile pe 
care le are în întreprinderile de minerit. lată despre ce 
«gheseft» vor să-i vorbească. Der Fursten va avea nevoie 
de patru sute de mii de florini pentru a «pune pe roate» 
(expresia a fost a bătrânului motan Kruger-Ruggieri) o 
armată cu care să ajungă la Istambul. ( Işi aduce aminte de 
întâlnirea lor la Sofia, când el, Kruger-Ruggieri a crezut că-l 
vede acolo, pe cal, pe însuşi arhanghelul Mihail, răzbunând 
umilinţele celor năpăstuiţi?) Pentru această armată el, 
Kruger-Ruggieri în companie cu Herrn Weger Arnold, se 
obligă să avanseze lui der Fursten cincizeci de mii de florini 
în două rate şi anume: douăzeci la sută pe loc! Optzeci la 
sută când iese patenta imperială. 

- N-am să vă dau nicio garanţie! 

- Numele vostru, ///ustrissime, ne este deajuns! 

- Ce-mi cereţi? 

Mutra de vulpoi a jupânului Kruger-Ruggieri s-a făcut 
toată numai lapte şi miere. 

- Monopolul asupra... Nu vă speriaţi... Asupra furnizării cu 
carâte ofiţereşti, căruţe de transport pentru bagaje şi 
soldaţi, carâte pe leagăn pentru curtea voastră şi zece, tot 
cu leagăn, pentru răniţi. 

- La cât crezi că se vor ridica căruțele unei oştiri... 

- De şase mii de soldaţi, ;//ustrissime... Am pus minimum 
pe care-l veţi cere împăratului. 

- Drace! 

Cei doi au râs. Speră să câştige la afacerea asta cel 
puțin treizeci de mii de florini la înjghebarea oștirii şi încă 
treizeci în primele trei luni, dacă der Fürsten le 
concesionează şi furniturile de hamuri complete, trăgători 
de schimb, şei pentru conductori, bice şi funii, caiele şi 
potcoave. 

- Cu condiţia să măriţi avansul de la douăzeci, la treizeci 
şi cinci la sută. Cei doi s-au şopocăit fără ruşine în faţa lui. 
S-au smârcăit. Weger Arnold a spus că sunt bani învestiţi 
într-un vis. Că împăratul poate foarte bine să se împace cu 
Staturile şi Ordinele şi atunci... 

- Dacă era aşa nu veneaţi aici să vă ştie spionii 
arhiducelui. Patruzeci la sută şi prietenul vostru, Marcum 
Antonium să dea întâietate curierilor mei. Să-mi dea de 
ştire la ce poştă vor fi jefuiţi de scrisorile lor. Să aibă la 
fiecare trei poşte spre Praha şi Kosice un cal odihnit pentru 
der Fürsten. 

- Mein Gott! Aţi spus treizeci şi cinci, ;/lustrissime! 

- Am spus patruzeci, Kruger. Dacă te mai tocmeşti zece 
minute, ajung la cincizeci. Peste o jumătate de oră mă 
răzgândesc. Nu eşti singurul caretaş din Sfântul Imperiu! 

- Per Bacco, illustrissime! Acum ştiu de ce s-au 
înspăimântat Staturile de excelența voastră... Arnold, 
scoate contractul cu patruzeci la sută. 

- Ruggieri, jură-mi că nu l-ai făcut şi pe cel de şaizeci la 
sută? 

- Madonna, illustrissime! Oricât aş crede în steaua 
voastră, n-am mers decât până la cincizeci la sută... 

- Te cred, Kruger! Te cred, bătrâne şnapan... 

Şi-a şoptit în barbă că el însuşi nu merge decât pe 
cincizeci la sută. A citit contractul făcut într-o latinească de 
notar. lată aproape optsprezece mii de florini care i-au venit 
în cea dintâi seară de locuit sub acoperişul lui Gu/din 

Hirchen... Un adevărat «Cerb de aur». Un «Cerb de aur» ale 
cărui secrete arhiducele Mathias este departe de a le bănui, 
pentru că în vreme ce el semna, jupân Kruger-Ruggieri l-a 
rugat ca gărzile să nu mai facă atâta tărăboi şi cineva să-l 
conducă la celălalt capăt al palierului, la scara care coboară 
la grajduri. L-a dus şi adus Simion. Jupân Kruger-Ruggieri s- 
a întors cu o mapă din safian roşu, din care a scos o 
scrisoare în valoare de 17500 florini, plătibili în 24 de 
ceasuri de la prezentare la oricare sucursală a Casei 
Fugger. 

- Este minunat Kruger, dar vreau bani peşin. Asta-mi 
poate fi furată. Poate fi pierdută. În guldeni, ori în taleri de 
aur, prietene. 

- Când, i/lustrissime? 

- Acum. 

larăşi tânguieli. A luat contractele. | le-a dat lui 
Simion. O mie de jurăminte. Că mâine va avea aceşti bani. 
Că noaptea este periculos să aduci câteva pungi cu aur pe 
străzile unde sub fiecare gang pândeşte un spadasin 
înfometat. 

- Îţi dau patru oameni înarmaţi, Ruggieri... lar carâtele să 
fie cu inima şi obezile din stejar, osiile din fier de Kosice, 
laturile din tei, vopsite albastru, cu herbul meu pe uşi şi 
herbul Magnaei pe spate. Pictorul tău le va lua de la / 
tresoriero. Fiecare să aibă loc de fânare şi fânare cu sticla 
groasă. Carâta mea tapisată în roşu regal. Polog din piele 
cu burduf. Ruggieri!... Pentru carâtele şi căruțele celelalte, 
vorbeşti cu der Fursten Marcu... 

- Stăpâne! 

L-au sculat pe căpitanul Mârzea care-a plecat cu 
«Sfânta Treime» de care nu se ştie cum se legase în frăţie 
de arme. Mârzea i-a raportat, întorcându-se cu pungile de 
aur, că au ieşit şi intrat în osterie pe o uşă care dă într-o 
brutărie în care brutarii coceau pâini uriaşe, că din brutărie 
au dat într-o magazie şi de abia din magazie într-o stradelă 
unde-i aşteptau două sănii pline cu saci. 

Herrn Marcum Antonium Gaffor de Paar, directorul 
general al poştelor ştie foarte bine cum se alcătuieşte o 
armată de câteva mii de lefegii, cine câştigă şi ce se câştigă 
la ea. Are prietenii mănoase acest Marcum Antonium, de 
care el, este limpede, va avea foarte multă nevoie. A dormit 
adânc în cea dintâi noapte la Guldin Hirschen. Aşternuturile 
erau scrobite, miroseau a levănţică, şi chiar dacă faţa de 
pernă avea o cârpitură, cârpitura aceea era făcută de 
minune. De dimineaţă s-a înfăţişat hangiul cerând 
permisiunea să schimbe aşternuturile şi în locul lumânărilor 
plătite de  W'/ederosterreichische Kammer, să aducă 
lumânări din ceară parfumată valahă, plătite de Herrn 
Kruger, bunul lui prieten. 

Simion i-a potrivit barba, părul şi unghiile. Când l-a 
văzut îmbrăcând caftanul din brocat vişiniu, Marcu l-a 
întrebat dacă nu vrea să vadă Viana. 

- Nu, băiatule. Încă nul... O ştiu şi se pare că statul la 
«Cerbul de aur» îmi prieşte. La ceasurile zece a venit 
episcopul Szukay. l-a adus salutul cordial al arhiducelui. 
Data audienței: 15 ianuarie ora 10. Protocolul scris de 
secretarul arhiducelui. O scrisoare de la monsegniorul 
Kutasy care este bolnav şi găzduit la palatul episcopal se 
tratează cu infuzii. 

- Stau puţin, Michael şi probabil nu te vom mai vedea 
până la întoarcerea ta de la Praga. 

- Eşti sigur, padre, că mă vor chema la Praha? 

- Să nădăjduim, Michael... Puterea lui Dumnezeu este 
mare şi dreaptă... Fii prudent. Dacă poţi, ascunde-ţi ochii. 
Au o strălucire tiranică şi înspăimântătoare. Dumnezeu să-ţi 
dea stăpânirea de sine, singura calitate ce ţi se cere aici. Ţi- 
am pregătit drumul. Desăvârşeşte-ţi-l!... Pentru tine şi noi... 
Pentru libertatea Daciei tale şi a Ungariei noastre... Haide, 
Michael. Permite bătrânului tău duhovnic să te îmbrăţişeze 
ca pe un principe al nădejdilor... 

S-au îmbrăţişat. A luat mâna bătrânului prelat şi a 
sărutat-o cu toată împotrivirea acestuia. 

- Herrn Viczdomb numără minutele cât stau aici, Michael... 
Fă-mi despărţirea uşoară, jurându-mi că ai să fi prudent... 
Apără-te de femei, Michael... Nu toate sunt Zvetlana de 
Rosenau... Şi nu uita! Tot ce ceri, tot ce oferi, tot ce discuţi 
cu Casa de Austria, fă-o în scris, datat şi păstrează-ţi 
copiile. Este sfatul cel mai preţios pe care ţi-l mai pot da... 
Amen! 

A plecat lăsându-l într-o tristeţe amăruie. A deschis 
scrisoarea lui Kutasy. Un singur rând. 

«Dumnezeu să te aibă în pază, fiul meu preaiubit! 
Purifică aceste cuvinte prin flacără!»... 

A ars răvaşul, cu toate că l-ar fi păstrat ca pe un 
semn al înţelegerii pe care-o au bărbaţii faţă de ceea ce el 
numeşte istorie. Până la amiază a lucrat cu Stoichiţa, 
Marcu, Mihalcea şi episcopul Theofil. A fost scos din cufărul 
roşu, legat în fier şi aşezat la căpătâiul patului, sipetul cu 
arhiva secretă. S-au orânduit, numerotat şi parafat toate 
copiile după scrisorile politice ale lui Sigismund şi Andrei 
Báthory prin care neguţau libertatea Ardealului cu 
Zamoyski; ori sultanul; ori paşa de Temişoara. Clauzele pe 
care le puneau referitoare la tribut, contribuţie militară, 
alianţe împotriva Sfântului Imperiu şi ce cereau în schimb: 
Ţările Româneşti, dinastie ereditară, preponderența cultului 
catolic, autoritate absolută în justiţie. A fost anexat «Memo- 
randum»-ul întocmit de episcopul Theofil în legătură cu 
statutul bisericii ortodoxe în Transilvania şi drepturile 
imemoriale ale valahilor consfinţite de Arpadieni. Erau acolo 
şi citate din diploma regelui Andrei Ill către Universis 
nobilibus Saxonibus,  Syculis et Olachis in partibus 
Transsylvanis pe care i-a amintit-o la întâiul lui drum la 
Alba-lulia în 1596. Este acolo şi copia scrisorii de 
reînnobilare a regelui Ferdinand de Habsburg către Nicolaus 
Olahus în care se consfinţeşte vlăstărirea din romani- 
români a multor conducători slăviţi ca lancu de Hunedoara, 
«tatăl vestitului rege Matei», Stoichiţa şi Marcu au tălmăcit 
totul în latina studiată la Padova şi au şnuruit cele patru 

exemplare ale «Memorandumului voievodului Michael, cu 
privire la Starea Ţării Româneşti, Transilvaniei şi Moldovei», 
memorandum împărţit în patru capitole: 

- Capitolul |: Istoria. _ 

- Capitolul II: Situaţia juridică a vasalităţii faţă de Inalta 
Poartă. 

- Capitolul III: Lupta pentru libertate. 

- Capitolul IV: Rolul nefast al Casei Bâthory şi al nemeşimii 
în împiedicarea alianţei creştine a Sfintei Ligi. 

Fiecare capitol este împărţit în şapte subcapitole, 
care merg de la cuantumul dijmei, până la descrierea 
marilor latifundii. De la genealogia caselor domnitoare, 
Basarab şi Mugşatini până la numele complotiştilor, locul 
unde s-au organizat, copii după mărturisirile făcute sub 
tortură, lista celor executaţi de el şi motivul execuţiei cu 
depoziţiile martorilor. S-au adăugat copii ale documentelor 
secrete din arhiva cardinalului Andrei Bâthory capturată la 
Şelimberg. S-au adăugat amănunţit statutele 
consuetudinarilor şi secuilor, dreptul lor inalienabil de a 
purta arme, starea averilor secuieşti, documente despre 
spolierea lor silnică, contribuţia lor de sânge la lupta 
antiotomană. Când Stoichiţa (nu l-a cunoscut îndeajuns pe 
acest bărbat inteligent, înspăimântător de atoateştiutor, 
înspăimântător de chibzuit şi calculat, care-şi dovedeşte 
iubirea de domn şi de Magna Va/achia pribegind, când 
putea râmâne la moşiile lui olteneşti, departe de puterea 
potrivnică a lui Simion Moghilă) când Stoichiţa i-a dat cele 
patru volume să le semneze a avut înţelegerea întregului. 
Anii au trecut în spulber. Viaţa de curte, praznicele împă- 
răteşti, dragostele, nopţile nebune cu Velica în kioşk, trupul 
ei în bazinul cu ape trandafirii, vânătorile, soliile, războaiele. 
Totul într-un vârtej nebunesc şi ametitor. Plin de culoare şi 
parfum. Un vârtej în care s-a dăruit pe sine clipă de clipă. 
Din care-au rămas amintiri. Unele abia conturate. Altele vii 
şi încă fremătătoare. Amintiri. Cenuşă. Fantasme. Şi dintr-o 
dată aceste volume, acoperite de scrisul ascuţit şi dur al lui 


Vulturul 292 


Stoichiţa de Strâmba. Optzeci de coale de Genova. O lume 
în optzeci de coale. Fapte şi raţiunea lor. Războaie şi 
raţiunea lor. Danii şi raţiunea lor. Execuţii capitale şi 
raţiunea lor. Torturi şi raţiunea lor. Nunţi şi raţiunea lor. 
Tractate şi misiuni soliceşti acoperind Răsăritul. Mişcări de 
trupe începând din Volhinia şi sfârşind la Istambul, ori pe 
drumurile aspre ale Bosniei. Răscoala uskocilor sau asediul 
Orăzii, sau uciderea lui Andrei Bâthory. Totul pe ani, 
pornind din ani şi din veacuri, ca o rațiune implacabilă a 
istoriei. Optzeci de pagini care nu sunt istoria lui Mihai- 
Vodă, ci însăşi esenţa acestei istorii, conştientă de ea 
însăşi. Europa de azi şi de mâine. 

- Viaţa şi opera politicească de veci a măriei-tale, a şoptit 
Stoichiţa. 

- Visul şi fapta cărora le-am dat sabia şi cugetul meu, a 
spus prinţul Marcu. 

- lată pentru ce nimeni şi nimic nu va putea aşterne 
lespedea nefiinţei, a şoptit el, luând pana din călimara de 
argint. 

A fost atunci, în clipa când a iscălit «Memorandum» - 
ul, aici la Gu/din Hirschen un răstimp în care el a auzit 
timpul oprindu-se pentru Mihai-Vodă. A trăit clipa aceea cu 
luciditate rece. Apoi a intrat Simion şi a spus că un ovreu 
bătrân vrea să-l vadă pe măria sa, spunând o parolă: 
Efes!... S-a gândit la Kon Mozes. 

- Duceţi-vă şi vedeţi Viana, dragilor mei. Un ovrei vrea să 
fie totdeauna singur cu cel căruia îi cere; ori îi dă. ŞI 
totdeauna aduce ceva, ca să poată duce cu ceva mai mult 
decât a adus. Stoichiţa a uscat cele patru semnături 
presărând nisip peste fiinţa domniei lui Mihai-Vodă. 
«Memorandum»-ul a fost încuiat în sipet. Sipetul în cufăr. 
Cheile le-a agăţat la gât, pe sub coantăş. Marcu şi Stoichiţa 
au plecat livizi şi storşi, de parcă ar fi asistat la un 
interogatoriu sub tortură. Simion a adus un ovrei înalt, 
uscat, cu tichie rituală, purtând caftan blănit cu vulpe, cu 

ochi ciudaţi, albaştri, nas coroiat, vorbind un amestec de 
grecească cu italiană, sâsâit şi tot numai temenele. 

- Ovreiul Zacharias Geitzkhofler, măria ta der Fursten! 

- Mănânci cu mine, domnule bancher? 

- Prea mare cinste pentru un cămătar ovreu, măria-ta 
illustrissimă! 

- Toţi suntem cămătari, Zacharias. De bani... De 
dragoste... De vise... De vieţi! Şezi! Nu-ţi mai freca mâinile 
şi nu te mai uita prin toate colţurile. Suntem singuri. 
Mănânci după ritual? 

- Astăzi îl calc şi lehova mă va ierta, din moment ce-o fac 
pentru el. Sunt aici din porunca Efesului, măria-ta 
illustrissimă! 

- Gheşeftul cu mine ţi-a priit Zacharias? 

- Sunt aici şi pentru acest lucru... 

- Cum au mers afacerile tale, pe cei patru ani cât ai plătit 
soldele cerute ţie de Rudolf, pentru mine. 

- Nu pot minţi... Bine! 

- Ai venit să-mi spui că au trecut acei patru ani? 

- Am venit să vă spun că mai pot veni de patru ori câte 
patru ani ca aceia, dacă... 

- Dacă ce, Zacharias! 

- Dacă măria ta //lustrissimă, care a înţeles esenţa 
comerţului şi a banului ascultă un ovreu bătrân, un cămătar 
care de multe ori a fost pălmuit şi batjocorit, dar care ştie 
câteva lucruri despre finanţele prinților din Europa... 

L-a ascultat pe Zacharias Geitzkofler până aproape în 
amurg. Zacharias i-a înfăţişat conturile afacerilor făcute pe 
seama concesiunilor lui Mozes. Taler cu taler. Apoi conturile 
ardelene. Taler cu taler. Putea să n-o facă. Au rămas pe 
numele măriei sale ///ustrissime cinci mii cinci sute douăzeci 
şi unul de guldeni olandezi din negoţul cu piei, sare, boi, 
ceară şi lemn. Când vrea să-i ridice şi cum? Doreşte o 
scrisoare de schimb? 

- Asupra cărei case? 

- Fugger, măria ta! 

- Păstrează-mi-i, Zacharias, la tine... Mi-ai adus o 

comoară, când mă aşteptam să ajung cerşetor... Zacharias! 

- Ştiu! Ce m-a făcut să vin aici, când puteam să fiu la 
Amsterdam? Ori la Rotterdam, cu pietrele preţioase?! 

L-a ascultat vorbindu-i de obligaţiile Efesului. Ţara 
Românească are Rubinul. Măria ta a dat acestuia sensuri 
noi şi valori noi, legând Răsăritul de Apus. Intr-un fel acesta 
este sensul criptogramic al Rubinului şi sensul aflării lui în 
tezaurul de la Târgovişte. Libertatea aurului pentru a aduce 
libertatea Poporului... Măria sa nu a acceptat doctrina 
Dragonului. Aurul pentru Templu. Şi-a slujit idealul cu sabia. 
Este una din soluţii. A doua este aurul... lată situaţia 
acestuia. Rudolf nu este stăpânul aurului. Jumătate din 
domeniile imperiale sunt ipotecate. Soldele le cere de la 
bancheri, plătind dobânzi de zece la sută. Ţările de Jos îi 
scapă de sub mână... « O, vai, măria ta, ai făcut bine 
încredinţând  ovreiului de  Kruiger-Ruggieri  furniturile 
carâtelor şi hamurilor. Vei face şi mai bine, dacă-mi 
încredinţezi mie aprovizionarea cu pesmet, carne, lumânări, 
corturi, arme, stindarde, cizme, postav, tobe, şei, frâie, 
panaşe şi pălării, mănuşi şi pungi de pulbere. Mi le va plăti 
împăratul. Asta este treaba mea şi a sacrei sale persoane. 
Cu Sigismund în Transilvania pierde o sută de mii de taleri 
pe an. Cu un vasal al Poloniei la Târgovişte, mai pierde o 
sută de mii din comerţ. Nu uita să i-o spui. In afară de ce 
pierde dacă turcii au Dunărea liberă...» L-a sfătuit să nu 
accepte nicio afacere impusă de împărat, al cărui executor 
să fie bancherul neamt Hansen Rebenickhen. Atunci saxonii 
şi Casa de Austria vor lucra în dauna măriei sale. Să pună 
între ei un intermediar ovreu. 

- De ce, Zacharias? 
- Ca să câştigi şi măria-ta. Dar mai ales să ştii! 
- Cum să se cheme acel intermediar? 
- Dacă nu vă supără numele meu, atunci acceptaţi-l, 
illustrissime. Şi acum, iată câteva vorbe pe care nu cer 
nimic, măria ta serenissimă. 

Însera în culori portocalii. Vedea din jilţ zidurile unei 
biserici. Orologiul ei. Zacharias Geitzskhofler i-a spus că 
Staturile îl acceptă pe Maximilian ca domn al Transilvaniei, 
dacă împăratul le acceptă toate cererile de imunitate. 
Dacă-şi retrage trupele în frunte cu Basta. A râs hinchinit: «- 
Ce puteţi spune de aşa o prostie politică?...» Zamoyski nu 
are bani pentru solde. l-a cerut regelui, sfătuindu-l să ridice 
impozitele pe tot anul, încă de acum, din ianuarie. larăşi a 
râs: «- Ce puteţi spune despre aşa o prostie politică?!» 
Furajele este bine să le ia de la baronul von Rosenau care 
şi-a zdrobit toţi concurenţii, călcându-le moşiile cu trupele 
sale; ori ucigându-i prin spadasinii săi. Are un contract cu 
contesa, ilustra sa soţie... Fiecare cu libertatea sa! 
Arhiducesa Maria Cristierna a convocat la curte câţiva 
bijutieri, cerându-i s-o sfătuiască ce bijuterie poate fi oferită 
unui prinţ-războinic, în semn de recunoaştere a meritelor lui 
militare... Este un semn!... Doreşte măria sa //lustrissimă să 
semneze un contract? Să ordone de ce calitate să fie 
furniturile... Noi sau cu treizeci la sută uzură?... Unde şi 
când să fie livrate, va porunci după ieşirea patentei 
imperiale... Kon Mozes va veni în august la Târgovişte, sub 
numele Agamemnon Trianidos, aducând câteva contracte 
pentru mărfuri de Damasc. 

- De ce la Târgovişte, Zacharias? 
- Pentru că acolo veţi fi, ///ustrissime, să refaceţi linia 
Dunării, de care toţi avem tot atâta nevoie ca de aer... 

A semnat contractul pentru furnituri. Apoi a venit 
înserarea şi l-a cuprins aceeaşi tristeţe neliniştită, plină de 
nostalgie, care-l cuprinde de câtăva vreme, tristeţe 
amăruie, cu gust de tinereţe şi amintiri vechi, cotropitoare. 
Este mereu el în o mie de ipostaze, mereu noi şi asta-l 
oboseşte neştiind de unde poate şi cât va mai putea 
stoarce din el însuşi. Apoi vine ceasul amurgului, cu 
orologiile  Vianei bătând orele şaptesprezece şi cu 
singurătăţile ieşind din colţurile întunecate ale odăii de han 
nemtesc, austeră şi străină. Se părăseşte pe sine, în jilţul 

din faţa căminului. Zvetlana era uitarea lui. A plecat la 
Praha. Ascultă a şaptesprezecea bătaie a orologiului din 
turla catedralei Sfântul Ştefan. 

- Doamna cu părul roşu, măria-ta! 

Simion! Aici ca pretutindeni, umbra lui, mai credincios 
sieşi decât îşi este el însuşi credincios... Pot fi cuvinte 
pentru Simion? Nici unul. 

- Singură? 

- Cu camerista ei! 

- Pe unde-au venit? 

- Prin odaia domniei sale, Stoichiţa. 

Era totuşi o uşă tainică. O scară din cămările hanului 
în odaia lui Stoichiţa, mărturisită de hangiu azi dimineaţă, 
când şi-a primit bacşişul. 

Marika de Mezöörs îşi aruncă gluga pe spate. Simion 
n-a aprins lumânările. În odaie este întuneric brăzdat de 
jocul pâlpâitor al focului, în spatele ei, umbra voinică a 
cameristei, învăluită în mantia blănită. Vrea să desprindă 
pelerina de pe umerii roşcatei. 

- lată deci cine mă caută în a doua seară, pentru treburile 
mele militare, spune în italiana-maghiaro-germana-turca pe 
care-o foloseşte cu destul succes... 

- Pe legea mea, aţi fi vrut-o? întreabă cu glas plăcut de 
bas, camerista, scoţându-şi mantia de sub care iese un 
cavaler care poartă la lentă o spadă scurtă şi la brâu, două 
pistoale... 

- De ce nu, cavalere? Sunteţi gelos? 

- Ca un tigru, //lustrissime... Markgraful de Burgau, 
admiratorul vostru, gata să vă slujească. 

Reverenţe. Femeia îi face semn lui Simion să tragă 
două scaune departe de foc. 

- Eu însumi, gata să vă slujesc, excelenţă. 

- V-am admirat când aţi intrat în Viana. Arhiducele a fost 
prudent. 

- Adică? 

- Dacă vă lăsa să intraţi călare, era o intrare triumfală. 

- Mă măguuliţi. 

Îi descifrează chipul prin clar-obscurul catifelat. Poate 
să aibă vârsta lui. Nas puternic. Frunte înaltă. O aluniţă sub 
ochiul stâng. Mâini dedate cu garda spadei şi frâiele. 

- Am venit să vă ofer serviciile mele, ;//ustrissime. 

- Mă onorează, excelenţă. 

- Un regiment de dragoni şi un regiment de archebuzieri 
având o companie de pichieri şviţerieni, cu toţi ofiţerii şi 
drapelele, fără muniţie, căruţe şi corturi. Ostaşii exemplar 
instruiți au participat la luptele din Ţările de Jos, când i-am 
închiriat împăratului pentru opt mii de taleri pe lună. 

Ascultându-l vorbind atât de lejer pe acest bărbat lui 
necunoscut, înţelege brusc tot ce se întâmplă de două zile 
la Guldin Hirschen. Incă de la Kosice, oamenii acestora, ai 
altora încă de la Târgovişte, ori Alba-lulia, l-au studiat cu 
amănunţime. Vin la el, spun ce au de spus fără ocolişuri, 
ştiu ce să spună şi cum să spună, ştiu ce să-i ceară şi cum 
să-i ceară. 

- Illustrissime, iertaţi-mi acest fel de a mă prezenta. Ştiu 
că odăile voastre sunt spionate. Eu nu mă aflu în termenii 
cei mai buni cu Mathias. Aceste două regimente le-ar fi vrut 
în Bosnia, ori în Ungaria de Sus, să-l slujească în numele nu 
ştiu cărei cauze sfinte. Eu sunt antreprenor de trupe de 
când am sărăcit şi singura mea avere sunt aceste două 
regimente, numele şi influenţa pe lângă sacra majestate, 
care are încredere în felul cum îi recrutez şi înarmez 
trupele. 

- Sunt încântat că nu pierdem vremea în plezanterii şi 
galanterii, excelenţă. Deci? 

- Şase mii de taleri chirie pe lună pentru amândouă 
regimentele. Notaţi că am socotit leafa unui călăreț egală 
cu a unui pedestraş, ceea ce este o reducere de trei taleri 
pe cap de călăreț. 

- Şi-mi cereţi în schimb? 

- Să-i ţineţi în solda voastră cel puţin patru luni. 

- Plătindu-le diferenţa de soldă? 

- Asta, dacă o vreţi... Dacă nu, îmi plătesc singur oamenii 
şi voi, i/lustrissime, veţi face un act cavaleresc asigurându- 
mi monopolul sării din principatul Transalpin pentru trei ani, 
vreme cât regimentele mele vă vor sluji cu credinţă. 

- Îmi cereţi să renunţ la o avere a coroanei, excelenţă! 

- În schimb aveţi bunele mele oficii pe lângă împăratul 
romanilor şi marchizul Ferrante Gonzaga. Vă concesionez 
piaţa de lefegii de la Tokaj... Vă ofer patru galere pentru 
transportul munițiilor şi tunurilor şi proviantului pe Dunăre. 

- Excelenţă, vă rămân îndatorat. Este nevoie să-mi 
consult curtea. Să ascult dorinţele şi poruncile suzeranului 
meu, sacra majestate romană. 

Markgraful râde puternic. Râs de om sănătos şi pe 
deasupra neguţător de lefegii. 

- Pe sfântul Hubertus, i//ustrissime. Nu cred o iotă, dar vă 
asigur de respectul meu. Un prinţ care ştie pierde trei mii 
de oameni într-o bătălie, este o mină de aur. Nu uitaţi. 
Aştept răspunsul vostru după ce va apare patenta 
imperială. 

- Vă pot găsi la?... 

- Nu este nevoie, i//ustrissime!... Vă voi găsi eu!... Ce 
părere aveţi despre felul cum s-a achitat prietena mea de 
această misiune? 

- Excelentă, luminăţie! 

Îşi aduce aminte de evantaiul Marikăi scăpat la 
picioarele lui Stoichiţa. De ceea ce i-a spus Stoichiţa despre 
arhiduce şi partidele de la Viana, aflat din gura darnică a 
femeii rezemate de cămin, privindu-l cu ochi mari, plini de-o 
îngerească seninătate. _ 

Markgraful se ridică. li spune că-i va da lista cu 
preţurile de angajare pe anul 1601. Că armurăriile din 
Wiena scot archebuze şi muschete cu platines à rouet, în 
loc de acel serpentin învechit. Că la Kassau, prin marchizul 
Ferrante Gonzaga se pot obţine cele mai rapide pulberi, 
ghiulele explosive şi rezerve de plumbi pentru toate 
categoriile de arme de foc. 

- Pentru o chirie de zece taleri pe lună, per om, vă ofer o 
sută din cei mai experimentați recrutori din Ungaria de Sus, 
illustrissime, capabili să vă strângă într-o lună o armată de 
zece mii de oameni, jumătate cu arme de foc, jumătate 
haiduci. Prea plecat graţioasei voastre bunăvoinţe! 

Femeia cu părul roşu a lăsat în urma ei un parfum 
diavolesc şi răscolitor. Simion a tras perdelele. A aprins 
sfeşnicele. 

- Voi să cinez singur, Simioane. Pâine şi vin. Sunt ostenit. 

Zum Guldin Hirschen nu este făcut pentru schimnicia 
cugetului şi a trupului. Prinţul Marcu şi Stoichiţa cer voie să 
intre. Sunt asudaţi. Marcu o aduce pe Erina. Şi un răvaş pe 
hârtie albastră, având desemnate pe colţuri două spade 
încrucişate dedesubtul unei hârci de mort. 

«Moarte uzurpatorului. Dacă vrei să nu mori ca un 
câine refuză audiența la arhiduce şi în trei zile părăseşte 
Wiena pentru Veneţia. Cei 33 de răzbunători.» 

Întâmplarea s-a petrecut la osteria «Cavalerul 
rătăcitor» în care au intrat să se odihnească, după ce 
hoinăriseră cu Erina pe la marchitani şi armurieri, cofetari şi 
croitori, prin biserici şi pieţe. S-au aşezat la o masă, cerând 
vin fiert cu scorţişoară... După ei au intrat patru cavaleri, 
care s-au aşezat la o masă vecină. Au poruncit vin. Au 
vorbit cu glas tare. Au râs şi mai tare. Unul din ei avea o 
garoafă. A venit la masa lor. l-a trecut-o pe sub nas. A 
oferit-o Erinei cu un gest obscen. Altul a strigat că el 
cunoaşte aceşti zingari valachi, nedemni să intre într-o 
osterie a nobililor. Sunt cerşetori şi laşi. Dacă greşeşte, 
atunci dă socoteală cui vrea să i-o ceară. 

- Mie, s-a auzit un glas şi când s-au întors l-au văzut pe 
sergentul artificier Bum, umplând uşa cu statura... Mie, 
spioni nenorociţi. Dar nu cu spada. Aceea este pentru 
cavaleri nobili ca aceşti domni. Cereţi-le scuze, dacă vreţi 
să plecaţi neciomăgiţi. 

Cei patru au râs. Bum a pus mâna pe un scaun. A 
apărut archebuzierul Sturm. Au apărut şi cei doi de la Orth, 

ciuruiţi la Mirăslău. Cei patru au fost tăbârciţi în lege. Li s-au 
luat spadele. Au fost aruncaţi în stradă. 

- Avem onoarea să-i raportăm măriei sale că suntem de 
veghe, a spus sergentul artificier aranjându-şi ţinuta... Şi că 
vă aşteptăm în seara de 18 ianuaris, pe voi prinţe, la 
«Motanul pocăit». Avem veşti urgente. Veniţi travestit. 
Acum vă salutăm... Aud paşii gărzilor. 

Au ieşit pe o uşă dosnică, vânturându-şi tecile 
spadelor sub nasul hangiului. Au venit gărzile. Un 
locotenent de muschetari a întrebat ce s-a întâmplat. 
Patronul le-a făcut un semn tainic. S-a ploconit adânc şi i-a 
raportat cu smerenie înălţimii sale că este o greşeală. li ia 
martori pe toţi onorabilii clienţi. S-a auzit zgomot, dar afară, 
în piaţă. Locotenentul s-a făcut că nu vede scaunele 
răsturnate. Curios, toţi cei care se aflau acolo, cavaleri şi 
gentilomi, au tăcut. Când au plecat s-au ridicat de la mese, 
salutând-o curtenitor pe Erina. Porunci! 

- Lăsaţi Viana pe altă dată!... Şi să nu-i uităm pe cei 33 de 
răzbunători. Nici întâlnirea de la «Motanul pocăit» să n-o 
uiţi, Marcule. la-l pe Mârzea cu tine... Am spus că aceştia nu 
ştiu ce este politica... E ger? 

- Potrivit, doamne! 

Îşi lasă fruntea în palmă. Ei se închină şi se retrag. 
Apoi se-ntoarce singurătatea. les neliniştile din colţurile 
pline de umbre. Toate lucrurile se-nlănţuie cu îndărătnicie. 
Se adună cu îndărătnicie. Se nasc unele din altele cu 
îndărătnicie. Şi se numesc cu îndărătnicie doar politică. 
Odăile mari, lambrisate, culoarea întunecată a lemnului de 
nuc îl apasă. Au fost zile şi nopţi la Poszony când s-a uitat 
pe sine. Ori când a crezut că s-a uitat. Zilele şi nopţile 
acelea se răzbună. Acum. Mai târziu... Trozneşte o mobilă. 
Răbufneşte vântul în cămin, aţâţând focul. Bufnind fumul. 
Simion aduce pâinea şi vinul, îşi pregăteşte culcuşul în 
dreptul uşii... Aude clipele. Timpul se scurge din neființă. 
Curge peste el într-o apă neagră plină de fantasme. Se 
adună de peste acoperişurile Vianei. Coboară din turlele 

bisericilor gotice, aspre şi neomeneşti în măreţia lor de 
piatră. Abia în această a doua noapte se simte străin şi 
oropsit. Smuls din lumea lui clădită altfel. Ogivele îl 
strivesc. Toată această măreție neîmblânzită a pietrei dure, 
cioplite greoi, îl striveşte. A crescut sub rotundul blând al 
boltei. Sub semnul pietrei înflorite de mâna prietenoasă a 
cioplitorilor răsăriteni. Se gândeşte la jilţurile de Hurezi. La 
dulcea pace a Coziei. La culorile blânde ale monastirii 
Snagovului plutind în cerul diafan al primăverii... Şi iarăşi, 
aşezat în patul uriaş, cu baldachinul mirosind a vechi, are 
senzaţia că timpul curge peste el, împânzindu-l ca-n giolgiu, 
că singurătatea îl împresoară din toate părţile bântuindu-l şi 
se stapâneşte să nu-i cheme pe toţi ai lui aici, să aprindă 
lumânările şi să vegheze ca la mort, şi să petreacă tot ca la 
mort, ori ca la mort să cisluiască în de ei şi să-şi aducă 
aminte de lumea de pe celălalt tărâm, Ţara! 

Apoi se desprinde de sine, părăsindu-şi învelişul acolo 
între pilotele cu puf de gâscă şi se ridică într-o lume 
străvezie plină de armonii ciudate, o lume a culorilor pure şi 
a sunetelor pure prin care trece soborul de piatră al 
Ciucaşului: Sfinxul, Elefantul, Cămila şi Leul, Războinicii şi, 
măreț, luminat de mii de facle, trece de gresie Marele 
Războinic. Vântul de creste şuieră subţire ridicind deasupra 
lui un nor de zăpadă. Apoi se face linişte şi singurătatea 
plânge în el neagră şi ostenită. 


Audienta 


- Scuzaţi-mă, illustrissime, pentru acest puţin timp pe 
care vi-l pot oferi. Am dorit să vă cunosc de multă vreme. 
Îmbinaţi fericit războinicul cu prinţul absolutist, când este 
nevoie tiran, când este nevoie liberal. Poate prea liberal. 
Dar vă rog, luaţi loc. Sper ca însoțitorii voştri să se 
înţeleagă bine cu consilierii mei... Mă bucur că îmi daţi 
posibilitatea să parcurg singur «Memorandum»-ul pe care 
mi l-aţi adresat. Aceste acte care emană de la curţi sunt 

oglinda vremii. Şi acum, ///ustrissime, mulţumindu-vă încă o 
dată pentru cei şase cai superbi pe care mi i-aţi dăruit, vă 
ascult cu toată atenţia. 

- Serenissime arhiduce, vă mulţumesc pentru ospitalitate. 

- Prezenţa voastră sub titlu privat nu-mi îngăduie să vă 
primesc aşa cum aş fi voit-o. Şi nici starea finanţelor mele. 
De altfel ştiu că vă descurcaţi binişor, din moment ce 
aproape o sută de cavaleri protestanți vă poartă culorile 
prin Viana. 

- În slujba mea, pe voi vă slujesc, serenissime. lată deci 
punctul de plecare al acestei cereri de a vă vedea. Slujbele 
mele făcute Sfintei Ligi şi urmările acestor slujbe. Urmări 
care m-au adus aici... Marcule, unde mă poticnesc, 
tălmăceşte-i latineşte. Şi împlineşte-mă. 

Arhiducele Mathia stă într-un jilţ uriaş din nuc sculptat 
cu coifuri niebelungice purtând coarne de taur, simbolul 
forţei virile şi al fecundității. Lumina cade din dreapta, prin 
ferestrele ogivale ale castelului habsburgilor ridicat de 
herzogul Heinrich Tahomirgott cu aproape cinci sute de ani 
în urmă. Cade pe armurile herzogilor de Habsburg, aşezate 
în picioare pe lângă zid, rezemate în spadele enorme, cu 
vizierele lăsate. Pe mătasea steagurilor acestora, purtându- 
le herbul. Peretele de piatră este acoperit de trei tablouri 
uriaşe. Deasupra şi la mijloc portretul lui Carol Quintul, în 
culori sumbre. In fundal se văd şirurile unor archebuzieri 
plecaţi la asalt. Cerul este plin de fumul tunurilor. Totul este 
aşternut la picioarele împăratului, statura lui dominând 
bătălia, cerul şi peisajul. Tabloul din dreapta, pictat în culori 
vii, reprezintă eliberarea celor optsprezece mii de robi 
creştini, după bătălia de la Tunis în 1534. Sunt hecatombe 
de corsari morţi şi împăratul în armură, călare, primind 
omagiul celor eliberaţi. Al treilea tablou reprezintă trecerea 
Oceanului de către Carol Quintul. Este pictat la comandă, 
între parâme şi vele pe un ocean plin de valuri înspumate, 
sub un cer mohorât. 

Ţeremonia prezentării la palatul arhiducelui a fost 
zgârcită şi fără fast. L-a chemat la o oră care nu spune 
nimic şi care nu-l obligă să-l oprească la masă. | s-a cerut să 
vină cu patru însoțitori, îmbrăcaţi în cavaleri, fără platoşă şi 
fără gărzi. Caii să fie aduşi de oameni de arme, până în 
incinta castelului. Trâmbiţaşii heralzi nu au sunat ajungerea 
la castel. Nu au cerut cu trâmbiţa deschiderea porţilor. 
Domnul Wolfgang Viczdomb aştepta la peron. Lacheii au 
deschis portiera. Acel cap de cal l-a călăuzit prin coridoare 
de piatră veghiate de muschetari. l-a dat pe mâna unui 
ofiţer de muschetari care i-a condus prin sala de arme la 
capătul căreia, în picioare, aştepta arhiducele în costum de 
cavaler german, purtând cizme lungi, pinten şi lentă fără 
spadă. Pentru această ceremonie el s-a îmbrăcat in uni- 
forma roşiilor domneşti. Coantăşul cu nasturi din rubin, 
pantalon alb din tricot frâncesc, cizme galbene şi 
gugiumanul. După prezentarea omagiului, Stoichiţa de 
Strâmba, Mihalcea Karatzas şi contele Darahy lanos de 
Tujon au rămas cu consilierii arhiducelui, membrii ai 
Niederâsterreichische Kammer, Marcu l-a însoţit ca tălmaci. 
Arhiducele este înalt, cu părul tuns scurt, are ochii albaştrii- 
oţelii, mustăţi şi barbişon blonde, sprâncenele stufoase şi 
foarte des clipeşte din pleoapa stângă. Atunci colţul buzelor 
i se strâmbă într-un rictus dureros. Nasul habsburgic, 
coroiat şi mic... ÎI simte stăpânit şi rece. Îi înfruntă privirea 
oţelie. Il simte că nu-i place această înfruntare care-i 
vorbeşte despre toate făgăduielile neîmplinite ale Casei de 
Austria. De ce-a venit aici?... Dar mai ales ce aşteaptă 
arhiducele de la el? Pentru că ce aşteaptă el de la arhiduce 
o ştie şi el şi omul cu ochi oţelii care-şi scapă privirea spre 
charta uriaşă din stânga, înfăţişând ţinuturile de la Veneţia 
până la hotarele Poloniei, cu steaguri habsburgice deasupra 
unora dintre cetăţi, cu semiluna deasupra altora, cu numele 
comandanților militari, imperiali şi turci, cu Transilvania, 
Moldova şi Muntenia peste care s-a lipit o hârtie albă sub 
care ştie, i-a spus-o Kutasy, scria // Va/acho. 

lată de unde începe audiența lui la arhiducele care 
poartă pe umeri greul războiului cu turcii. Se ridică din jilţ 
mai sprinten decât o cere protocolul. Se duce la charta 
acoperind tot peretele din stânga celui cu tablourile lui 
Carol Quintul. Priveşte Marea Adriatică brăzdată de galere 
turceşti. De cele ale corsarilor algerieni. Priveşte drumurile 
militare deschise de sultani, de la Istanbul în Grecia, 
Albania, Serbia, Bosnia şi Herţegovina, spre hotarele Styriei 
şi-n Ungaria de Sus. Dunărea. lat-o aici, curgând spre Mare. 
lată crestele Carpaţilor. lată vulturii imperiali deasupra 
Ungariei de Sus, Slovaciei şi Bohemiei. L-a uitat pe 
arhiduce? Poate! 

- Turcii pot fi bătuţi la câmp deschis, nu într-o mare 
bătălie, ci în zeci de bătălii mici, după care să li se dea o 
mare bătălie în Ungaria de Jos, în vreme ce oştirea mea ia 
cu asalt Istanbulul. Aşa am gândit şi făptuit partea care mi- 
a revenit din planul de război al Sfintei Ligi. Tot ce am făcut 
în ordinea politică şi diplomatică a fost supus acestui singur 
ţel, serenissime. Dacă generalii voştri îmi veneau în ajutor 
atunci când le-aţi ordonat-o; dacă nu sărăceam plătind 
soldele pe care vistieria sacrului imperiu trebuia să mi le 
plătească, victoriile mele fiind victoriile  oştenilor 
împăratului; dacă eram lăsat să stârpesc trădarea 
răsculaților şi să înfăptuiesc un regat militar aici, excelența 
voastră serenissimă îşi avea astăzi trupele în Asia Mică şi 
cine ştie dacă nu împlineaţi voi țelul vechilor cruciați. 

Trece la bătălia de la Călugăreni. La alianţa cu 
Sigismund care i-a venit în ajutor când Sinan era în munţi, 
la hotarele Transilvaniei. Reface toate campaniile de peste 
Dunăre. Îşi scoate stiletul florentin. Arată unde, când şi cum 
a tăiat coloanele de aprovizionare cu proviant, muniţie şi 
oameni ale trupelor care luptau împotriva imperialilor din 
Bosnia până în Ungaria de Sus. Câţi morţi au avut turcii în 
aceşti ani. Câte paşale ucise în luptă, dintre care nu puţine 
de mâna lui. Câte galere scufundate. Câte poduri peste 
Dunăre arse. Ce pagube le-a adus prin răscoala bulgarilor şi 

sârbilor. Care a fost rostul alianţei cu marele cneaz 
Constantin de Ostrog. Este copilăresc să se creadă că un 
prinţ face din religie altceva decât un mijloc politic. El a 
dovedit-o în Transilvania acordând libertate tuturor cultelor 
cu o singură condiţie: să-l slujească pe Dumnezeu cu 
smerenie, să-i slujească pe binecredincioşi cu bunăvoință şi 
har şi să ridice bărbaţii la luptă împotriva necredincioşilor. 
Se regăseşte mereu în ceea ce spune. |şi regăseşte 
gândurile risipite în zecile de bătălii ale acestor ani. N-am 
jignit biserica romană arestuindu-l pe nunciul Germanico 
Malaspina la Şelimberg. Am apărat onoarea militară 
împotriva poftei ecleziaştilor de a stăpâni puterea suverană. 
Da! l-am dat morţii pe imunitari, pentru că complotau 
împotriva guvernatorului imperial în Transilvania, în starea 
de jus belli. Da! N-am acceptat garnizoane germane pentru 
că nu eram sigur de comisarii mereu nemulţumiţi de 
puterea militară. Atunci faţă de mine. Acum faţă de segnior 
Georgio Basta pe care-l acuz de pierderea Transilvaniei. De 
alianţa cu duşmanii înrăiţi ai autorităţii imperiale. Doresc ca 
timpul să nu-mi dea dreptate mie. Doresc ca nemeşimea 
transilvăneană să nu se răscoale împotriva sacrei majestăţi 
romane şi să nu-l aducă în scaun pe Sigismund, odată cu 
trupele turceşti şi tractatele de pace cu sultanul... 
(Mulţumescu-ţi de o mie de ori, bătrâne Kutasy, răzvrătit în 
sutană şi dascăl al meu în tainele Casei de Austria.) 
Răzvrătirea potentaţilor am vrut s-o curm ştiind unde duce 
ea, din întâmplările nu prea vechi prin care a trecut Sfântul 
Imperiu. Nu uitaţi, serenissime, că suveranul al cărui portret 
mă farmecă, a trebuit să învingă la Muhlberg potentaţii 
germani ridicaţi împotriva puterii suverane. La Mirăslău, 
generalul Basta, din gelozie, ori din neînțelegere politică, a 
jucat pe cartea rebelilor, împotriva intereselor Casei de 
Austria pe care atunci, le apăram. lo! Acestea au fost 
slujbele mele faţă de Sfânta Ligă şi Casa de Austria, pe 
care-am văzut-o în fruntea luptei împotriva turcilor care mi- 
au robit ţara. Pentrucă, serenissime, în ţara mea puteam 

rămâne slobod şi de nimeni tulburat dacă nu mă îndemna 
la răscoală cugetul meu creştin. Faptele mele vorbesc 
pentru mine. Vorbeşte şi scrisoarea prin care mi-am 
încredinţat familia căpitanului imperial Michail Szekely. 
Împotriva acestui adevăr s-a ridicat un munte de pâri minci- 
noase. Ce-au făcut Ungnad şi Pezzen în vreme ce curăţăm 
Bulgaria de turci? Unde erau ei când luptam la Vidin şi 
Nikopole? La Silistra şi Babadag?... Alianţa cu tătarii care a 
scutit Ungaria de Sus vreme de doi ani, cine-a făcut-o? De 
ce la această curte au atâta chiag aceşti bieţi intriganţi, 
mincinoşi de profesie, care-şi câştigă pâinea lor mizerabilă 
adunând calomnii împotriva celor care făptuiesc? Care-şi 
varsă sângele pentru idealurile lor? 

Îl vede pe Marcu împreunându-şi mâinile ca pentru 
rugăciune... Tace! O clipă! Două! Ochii de nepătruns ai 
arhiducelui. Tăcerea lui. 

- Serenissime, iată gândurile mele: - Ad primum: 
învinuirile care mi se aduc de marii nemeşi să-mi fie făcute 
aici prin Napraghy şi Korniş. - Ad secundum: Starea mea 
financiară este jalnică. Rog bunăvoința voastră să 
determine Camera Ungară să-mi restituie banii pentru cei 
două mii de boi vânduți de ea, samavolnic. - Ad tertium: 
După citirea  «Memorandum»-ului, excelența voastră 
serenissimă să hotărască asupra oştilor mele de la Oradea 
şi Kassau, ca şi asupra statutului meu ca războinic care 
doresc libertatea familiei mele, trecerea ei ca zălog la Viana 
sau Praha, posibilitatea de a-mi recruta o oştire cu care să 
intru în stăpânirea mea de drept, Ţara Românească şi 
Moldova, după ce voi fi eliberat Transilvania, care să 
rămână sub guvernămintul arhiducelui Maximilian, după ce 
voi fi distrus nemeşimea. 

Face o reverență. Revine la jilţ. Se aşează. Arhiducele 
tace. Îl priveşte cu ochii lui oţelii. | se ridică colţul buzelor. 
Clipeşte foarte des. Oftează. li spune lui Marcu: 

- Prinţe! Cuvântul vostru de onoare că uitaţi din această 
clipă tot ce veţi auzi şi vedea în clipele următoare... 

- ÎI aveţi, serenissime! 

- Spuneţi-i magnificului Wayda că l-am regăsit aşa cum mi 
l-am închipuit. Violenţa sa în limbaj îmi purifică urechile... 
Dar numai mie!... Pe masa mea de lucru este o scrisoare a 
Staturilor. Citeşte-ne-o şi tradui-o magnificului. 

S-a simţit duşmănit de cum a intrat aici. Apoi l-a 
umilit primirea aspră. Il ascultă pe Marcu citind scrisoarea 
de acuzare a Staturilor şi Ordinelor împotriva barbarului 
care este. In clipa aceea l-a iubit pe arhiduce. Acest Mathias 
cărunt la tâmple este un cavaler, un războinic şi un 
diplomat. O altfel de primire ar fi aţăţat spiritele. Ar fi 
alarmat spionii Staturilor. Delegaţia lor ajunsă la Praha ar fi 
meditat schimbându-şi tonul şi domolindu-şi cererile. lată o 
partidă de şah jucată magistral de arhiducele care-l 
priveşte cu aceeaşi fixitate stranie, de om al castelelor din 
piatră, încercând să păstreze cu arma un imperiu fără 
finanţele lui, fără autoritate dincolo de autoritatea dietei, 
copleşit de hârţogarii Camerelor şi iubindu-l pătimaş pe 
moşul său, împăratul în hotarele căruia soarele nu apunea 
niciodată. 

In turbarea lui, barbarul acesta nelegiuit este capabil 
să primejduiască întreaga creştinătate. El este jefuitorul şi 
duşmanul de moarte al nepreţuitei noastre nobilimi. 
I.V.Doktor Bartholomeus Pezen şi ilustrul domn Gaspar 
Korniş sunt martori. Fără aprobarea lui segnior Georgio 
Basta şi a noastră, barbarul s-a strecurat fugind până la 
locurile înalte, unde are de gând să încerce o curăţire a sa 
cu minciuni şi foarte false învinuiri. Să nu fie crezut, fiind 
făcut întreg numai din viclenii şi din tâlhării. Se cuvine ca 
acel om foarte pervers Michail, prea setos de sângele 
creştinilor nevinovați, fiind pus în lanțuri, să fie dat 
Staturilor, ca aici, în Transilvania, unde a săvârşit 
nenumărate fărădelegi contra lui Dumnezeu şi a oamenilor, 
să sufere acea pedeapsă care se poate cere cu dreptate de 
la omul cel mai criminal. 

Dacă excelența sa serenissimă nu vrea asta, atunci 
măcar să fie adus ca pârât înaintea dietei Ungariei de Sus, 
care este gata să se adune la Pojon. 

- Acesta este răspunsul meu, ///ustrissime! 

Arhiducele se ridică. Se ridică la rându-i. 

- Ceea ce mi-aţi spus cu atâta convingere la hartă, 
expuneţi-o într-un memoriu al faptelor voastre. Nu 
disperaţi. Împăratul (se întoarce spre portretul lui Carol 
Quintul) a domnit 40 de ani în care a fost de nouă ori în 
Germania şi nu pentru recepții, de şase ori în Spania, de 
şapte ori în Italia purtând războiul împotriva Casei Franţei şi 
făcându-l prizonier la Marigniano pe regele Francisc |, de 
zece ori în Flandra, de două ori în Anglia, de două ori în 
Africa şi de patru ori în Franţa. A traversat Oceanul de trei 
ori şi Mediterana de patru ori. Voi aţi venit la Wiena o 
singură dată. Unitatea unui imperiu se păstrează prin 
familiarii lui. Sunteţi familiarul Casei de Austria. Arhiducesa 
Maria Cristierna vă admiră. Aveţi un fiu. Aveţi o fiică. Impă- 
ratul are mulţi veri şi multe verişoare. lată, ///ustrissime, ce 
bine se pot înţelege doi soldaţi. Şi cât de puţin timp le 
trebuie să se înţeleagă. _ 

Îl conduce spre uşile masive din stejar sculptat. ÎI ia 
de braţ. 

- Feriţi-vă de duşmanii voştri. Aveţi încredere în prietenii 
voştri. Omagiul meu războinicului. 

Se îndepărtează. Bate într-un gong. Faţa osoasă i se 
împietreşte. Ofiţerul de muschetari deschide uşa. 

- Veţi fi anunţat, ///ustrissime, de urmarea audienței 
voastre. 

Îi face o reverență scurtă bărbatului turnat în gheaţă. 
Îşi pune gugiumanul. lese cu paşi zornăitori. Sala de arme 
în care curtenii lui îl aşteaptă în picioare. Ofiţerul 
clinchetindu-şi pintenii. Herrn Viczdomb cu chipul lui de cal 
bolnav de morvă. Scările. Muschetarii neclintiţi. Peronul. 
Soarele vesel căzând pe zidurile posace. Donjoane. Arbori 
vechi. Gărzi. Grila castelului. Aleea. Oraşul. Câţiva călăreţi 

purtându-i herbul pe plastroane ieşind la galop de după un 
colţ, călărind în faţa caleştii, pe laturi şi în spate, vorbind 
tare între ei, împingând trecătorii şi glumind ca şi când s-ar 
fi întâlnit acolo din întâmplare şi caleaşca cu armele Casei 
de Austria zugrăvită pe portiera lăcuită le-ar împiedica 
drumul în grup. Unul din călăreţii care-i surâde este 
sergentul artificier Leopold Bum. Cel care călăreşte la 
portiera lui Mihalcea este archebuzierul styrian Wolgang 
Sturm. A doua caleaşcă se aude zuruind pe caldarâmul 
măturat de zăpadă. Când ajunge la Gu/din Hirschen 
orologiul din turla Catedralei Sfântul Ştefan bate jumătatea 
de oră care mai rămâne până la douăsprezece. 


v 


CAILE DESTINULUI (II) 
Praga februarie -martie 1601 


Noaptea taboriţilor 


Păduri de pini înzăpezite. Alb şi negru. Negru şi alb. 
Mereu păduri de pini înzăpezite, curgând pe lângă drumul 
şerpuitor. Târguri cu ziduri de apărare. Bariere. Gărzi. Sate 
cenuşii, mari, cu case de piatră şi, iarăşi pădurile înzăpezite 
de pini, gustul sărat al lacrimilor, spaimele ceasurilor de 
singurătate în care gândurile se lipesc de zidurile Gilăului, 
apoi de drumul umilitor la care a fost supusă Stanca 
arestuită de Sigismund Bâthory şi dusă împreună cu copiii 
la Făgăraş, unde au fost întemnițați. Bucuria sălbatecă, rea, 
plină de ură când a ajuns la Gu/din Hirschen cavalerul 
Gligor Taflan de Mândra, cu raportul Velicăi învăţat pe 
dinafară. Dieta l-a arestuit pe Basta, la Cluj, prin haiducii lui 
Chiaky care l-au batjocorit, umilindu-l. L-au dus într-o telegă 
la Alba-lulia, să fie martor intrării lui Sigismund Bâthory 
reales voievod de Staturi. Sigismund Bâthory dosit de 
leremia Moghilă la Botoşani, apoi în munţii de la graniţă, a 
intrat în Alba-lulia înconjurat de oşti turceşti şi tătărăşti. 

Toate previziunile lui mărturisite lui Mathias s-au împlinit 
mai repede decât sperase. Frater Ştefan a lucrat pentru 
aceasta. Cunsuetudinarii au lucrat. Îşi trage blana de urs 
până sub bărbie. S-a învăţat cu unduirea uşoară a carâtei 
cu leagăn, pusă pe tălpici de Kruger-Ruggieri. Împăratul i-a 
cerut lui Zacharias Geizkoffler o sută şaptesprezece mii trei 
sute treizeci şi doi de florini pe care să-i plătească lui // 
Valacho la ordinul imperial. l-a spus-o Zacharias, venind la 
el în seara de 27 ghenar cu cinci mii de florini, avans 
nerambursabil din dobânda pe care-o va percepe 
împăratului, în 31 ghenar, arhiducele a primit poruncă 
imperială să-i avanseze sub titlu privat şase mii de florini 
din fondul de construcţie al cetăţii Kanisza, predată turcilor 
de căpitanul ei, austriacul George Paradeiser, decapitat la 
Viana, în piaţa publică. Camera austriacă i-a dat două mii 
de florini din vânzarea boilor, în schimb, toţi curierii care 
sunt trimeşi la Praha, ori Caşovia pentru treburile 
arhiducelui, pe motiv că duc scrisori care-l privesc, sunt 
plătiţi din banii ce i se cuvin lui din vânzarea aceloraşi boi. 
«O mică afacere austriacă, //lustrissime», i-a spus Matcum 
Antonium Gaffor de Paar, directorul general al poştelor, 
care i-a pregătit poştele până la Praha, astfel încât să fie 
cea mai rapidă călătorie pe care au cunoscut-o vreodată 
poştele imperiale. Părţile din gheşefturile încheiate cu 
Ruggieri şi promisiunile markgrafului, amantul surorii lui, |- 
au înaripat pe Marcum Antonium şi, odată cu el, pe 
căpitanii poştelor cărora nu le trebuieşte mai mult decât o 
mică de ceas să-i schimbe caii şi să-i ofere o cană de vin 
fiert lui, der Fursten, cel care se duce la Praha să fie investit 
cu titlul de general comandant pentru Transilvania. S-au 
ocupat ca această veste să prindă chiag distinsul director 
general al poştelor, markgraful, iar în lumea bancherilor şi 
marilor case de comerţ, Zacharias şi Ruggieri. Vestea a fost 
prinsă şi umflată prin taverne de oamenii Companiei de 
gardă, care au şi început să bea şi să-şi comande uniforme 

de paradă în contul viitorului avans din soldă, bineînţeles la 
croitorii şi cârciumarii creditaţi de Zacharias. 

Au fost zile şi nopţi febrile. Memoriul pe care l-a dictat 
lui Stoichiţa, tălmăcit de acesta şi Marcu pentru Ferdinando 
Medicis gran'duca di Toscana şi Filip III regele Spaniei. 
Petiţiile către Camera Aulică pentru a lămuri vânzarea 
boilor. Întâlnirile cu Zacharias şi Ruggieri care au început să 
strângă furnituri din ziua când vestea arestuirii generalului 
Basta a ajuns la Viana, prin curierul marchizului Ferrante 
Gonzaga. Odată cu ştirea morţii lui Ungnad, care s-a mai 
putut târî până la Caşovia. N-a putut să nu strige că l-a luat 
iadul, pentru prea multele lui minciuni. Zile şi nopţi pline de 
friguri. A doua audienţă la arhiduce, la 17 ghenar, înainte 
cu două săptămâni de arestuirea lui Basta. 

- Illustrissime, situaţia generalului nostru Georgio Basta 
este periclitată prin prezenţa lui Sigismund la hotarele 
Transilvaniei. Aveţi dreptate în ceea ce priveşte Moldova. 
Vă cer sfatul şi sprijinul. 

- Să înveţe din trista mea experienţă, serenissime. Să se 
retragă de la Alba-lulia la Cluj. Să-şi adune trupele acolo. 

- Prea târziu. Are numai o mie cinci sute de oameni. 
- Nu-i puteţi trimite trei regimente de reiteri de la 
Caşovia? 

- Niciun om, în afară de cei cărora poate aveţi bunăvoința 
să le ordonaţi acest lucru. 

lată-l pe arhiduce cerându-i ajutor, lui venit din Ţara 
Românească să-i ceară ajutor. lată-i pe cei şapte sute cu 
Stanislas rămaşi la Oradea şi cei şapte sute cu Baba Novac 
rămaşi la Kosice. Oaste plătită de el, cu riscul de a ajunge 
cerşetor. A mârâit în barbă la gândul că este departe de a fi 
cerşetor. 

- Aveţi vr-un plan, pentru folosirea acestor oşti, care din 
clipa asta vă stau la dispoziţie, serenissime? 

- Nici unul, magnifice! Doresc ca Sigismund să nu intre în 
Transilvania şi Basta să rămână în acest statu-quo, până la 
hotărârea imperială în ceea ce vă priveşte. 

- Ordinele mele vor fi duse de curierii mei, serenissime. În 
două săptămâni începând de astăzi, căpitanul Stanislas va 
fi la Alba-lulia şi Baba Novac la Cluj, dacă aceşti curieri vor 
duce odată cu ordinele, salvconductele voastre, către 
căpitanii de Oradea şi Kassau. 

- Le veţi avea la Gu/din Hirschen peste un ceas! Când 
pleacă curierii? 

- La zece minute după ce vor avea salvconductele. 

Arhiducele l-a privit ciudat. Ochiul stâng i s-a bătut 
mai repede, lăsând să i se vadă roşul de sub pleoapă. Apoi 
a venit arestuirea lui Basta, când Baba Novac ajunsese la 
Satu-Mare şi Stanislas la Deva, pe care o ocupase 
milităreşte. Se gândise la asta şi le poruncise, dacă intră 
Sigismund, să se tragă între consuetudinari şi să aştepte 
porunci. Apoi a intrat Sigismund în Transilvania şi dieta a 
împroşcat Casa de Habsburg cu injurii, realegându-l 
voievod. Cea dintâi măsură politicească a lui Sigismund a 
fost să-i arestuiască familia. l-a scris arhiducelui o suplică: 

Pentru a mă avea cu cugetul liber şi a garanta viața 
familiei mele şi a generalului Basta, rugați-l pe Majestatea 
Sa împăratul, să arestuiască şi să țină ostatecă delegația 
Staturilor. 

lo Mihail, domn... 

Luna lui fevruar a venit cu zăpezi multe şi cer posac. 
A plecat în 18 înaintea zorilor de la Guldin Hirschen. 
Slujnicele suspinau în curte, luând felinarele lonilor lui, care 
înhămau. l-a auzit în serile acelea lungi şi cenuşii, 
cântându-le din pieptene, ori din fluier, ori din cimpoi, ori 
cântece de inimă albastră trase pe lăute. 18 fevruar de ziua 
sfântului Leon episcopul Romei, zi de harţi şi noaptea cu 
lună plină. S-au prezentat la Gu/din Hirschen pregătiţi de 
drum, spadasinii Bum şi Sturm, Will şi Pill. Conducerea 
convoiului a avut-o cavalerul Jan Pisek de Chynov, care de 
două zile de când aude ceheşte este alt om. Călăreşte 
neostenit când în faţa convoiului, când lângă portiera lui, 
hămăind într-una: 

- Ziersdorf, majestă! 

- Horn! 

- Pe legea mea, iată Suchdol. Porunciţi să oprim atâta cât 
ne trebuie să bem cea mai bună bere din lume, adusă de la 
Budějovice. 

Rudolf va arestui delegaţia Staturilor. Sigismund va 
putea medita la nelegiuirea săvârşită asupra familiei lui. 
Niciodată n-a ridicat brațul atotputernic asupra soțiilor şi 
copiilor duşmanilor lui. Până unde merge ura oarbă a 
acestui biet nebun. Până unde se poate dezonora omul care 
se pretinde gentilom şi principe. Simte gerul pişcându-i 
nările. Înserează. Dintre păduri se ridică un munte golaş, şi- 
n stânga lui, pe-o coastă repezită, un oraş cetate. Este în a 
patra zi a plecării de la Viana. Azi dimineaţă au plecat din 
Sobeslav lăsând în urmă mlaştinile îngheţate de la Veseli, 
peste care zburau ţipând răguşit pescăruşi albi de Dunăre. 
Oraşul are zidurile ciobite. Soarele căzut peste crestele 
care-i desparte de Valea Vltavei poleieşte turle moarte şi 
ziduri afumate. 

- Tabor, majestă! 

Un glas străin, înfiorat, Jan Pisek de Chynov ţinându-şi 
căciula sub braţul teafăr şi lacrimi mari căzându-i pe 
obrazul plin de cicatrice şi riduri adânci. 

Osteria «La omul înţelept» pe coasta care duce la 
castel. Se întâmplă ceva straniu în noaptea căzută geros 
peste acoperişurile uriaşe, ridicate deasupra caselor cu 
două caturi, care închid piaţa şi prin care trec foarte des 
gărzi elveţiene şi nemţeşti, cu felinare. Bărbaţi tăcuţi, în 
şube, ori femei, vin în faţa osteriei unde căpitanul jan Pisek 
strigă în cehă: 

- Patru cai de şea şi patru cavaleri, 
sau: 

- Doi cai şi un om de arme. 

Cei în şube, ori femeile spun şoptit. 

- Cei patru, la mine. 

sau: 

- Am loc pentru un singur cal, ocrotitorul nostru! 

Toate astea i le tălmăceşte Jan Pisek care nu mai 
măcăe, care intră şi iese, îi face semn hangiului şi hangiul 
iese la rândul lui. Uşa hanului se deschide. Intră un ofiţer 
împlătoşat care se prezintă lui der Fürsten şi-i raportează că 
a primit ordin să i se pună la dispoziţie. In castel este 
pregătită o cameră. Nu este prea caldă, blestemaţii de 
husiţi, ori înaintaşii lor clădiseră castelul pentru asceţi, nu 
pentru soldaţi... De ce nu vrea der Fürsten să se mute la 
osteria lui Wolff Guleratul, un neamt de treabă, care face 
cei mai buni caltaboşi din Bohemia. Acest Martin de la 
«Omul înţelept» este un patron de tâlhari. Marcu îi 
mulţumeşte ofițerului, dăruindu-l cu o invitaţie la masă, 
care este acceptată pe loc şi bravul pichier este poftit la 
masa domnilor spadasini. Jan Pisek raportează cazarea 
tuturor oamenilor şi cailor. Nu este nevoie de gărzi în 
această noapte. Vor veghia cetăţenii oraşului. Adevăraţii lui 
cetăţeni. Să poftească în odăile ce i s-au rezervat. Aici se 
fumează. Acest prost obicei s-a împământenit odată cu 
sosirea mercenarilor care-au slujit sub steagurile Spaniei. 
Cavalerul ia sfeşnicul, îl conduce pe scara îngustă, la cel de 
al doilea cat. Simion aduce cufărul cu schimburile de 
noapte. In fiecare seară această oştire de optzeci de 
oameni veghează cu schimbul sania cu tezaurul, însănătoşit 
după popasul de la Viana. In fiecare seară se întocmeşte un 
bivuac din săniile chervanului. In fiecare seară, dormind la 
poştă, ori la osteria de lângă poştă, aduce cu sine lumea de 
gânduri, în călătorie mai apăsătoare şi neliniştitoare ca 
oriunde. Şi mai mult decât în fiecare seară, astă seară vrea 
să-şi orânduiască gândurile. Vrea să se bucure în tihnă 
(după atâtea zile de meditaţie) de a doua greşeală politică 
pe care-a făcut-o Sigismund. l-a arestuit familia aducând-o 
între gărzi în Ţara Făgăraşului, poruncind regim de temniţă 
în chiar cetatea Făgăraşului, unde Stanchii i-a dat o odaie la 
catul al treilea împreună cu Florica; lui Pătraşcu alta, la 
capătul coridorului veghiat de gărzile lui Chiaky. Pentru că 

făcând a treia greşeală politică, a anulat posesiunea Măriei 
Cristierna asupra Făgăraşului, donând-o solemn şi pe veci 
lui Chiaky, adăugind pe lângă cetate şi toate satele 
româneşti slobode. 

Chiar dacă ar fi fost sfătuit de cel mai înrăit duşman, 
n-ar fi putut să-şi aducă mai multe prejudicii. Sfătuit... 
Dumnezeule, sfătuit... De cine? De Moise Székely? De 
Varvara Szuki prin Moise Szekely... Prin Velica la Varvara 
Szuki?... Stanca la Făgăraş, veghiată de Velica. Atât de 
puternic este lanţul consuetudinarilor, încât Pătraşcu i-a 
putut scrie, scrisoarea a ieşit din cetate şi prin Gligor Taflan 
de Mândra a ajuns la Viana. 

Măria-ta luptă nestingherit pentru dreptatea măriei 
tale, pentru mine mai luminoasă decât oricând. Suntem aici 
veghiați de oameni de taină şi credincioşi. Avem inima 
bărbată şi te aşteptăm să ne despresori de asuprire. Măria 
Sa doamna, este tare. Măria Sa Florica îti seamănă întru 
totul. Aprigă, a pălmuit de două ori un hotnog necuviincios. 
A treia oară i-a scos un ochi cu andreaua. A fost pedepsită 
cu post negru, pâine şi apă, o lună de zile. Asta a 
înverşunat-o şi mai mult. iți strigă numele şi le spune 
temnicerilor că ea însăşi va veghea să fie spânzurați aşa 
cum se cuvine. Îmi lipseşte mângâierea soaței mele, măria 
sa Ilinca, dar ştim prin tainicii noştri că ne este aproape, 
dimpreună cu socrul meu care te aşteaptă. Rudele noastre, 
Buzeştii, îmi reped vorbe de imbărbătare. Primesc vorbe de 
îmbărbătare, miere şi hârtie şi cerneluri, de la cineva care 
veghează. 

Al măriei-tale supus şi iubitor, 
lo Petraşcu Nicolae voievod. 

Ce imprudenţă magnifică să scrii din temniţă o 
asemenea scrisoare... 

- La dracu, căpitane, unde m-ai adus aici? 

Jan Pisek deschide o uşă de la catul al doilea. Vede 
înăuntrul odăii de sub acoperiş, cu tavanul înclinat ţinut de 
grinzi şi căpriori din pin, patru bărbaţi care se înclină adânc. 

De după stâlpii groşi ai palierului ies doi cavaleri ciudaţi, în 
pelerine negre, cu pălăriile mari, muschetare, trase mult pe 
ochi. Îşi duce mâna la jungher. Întâlneşte privirea rugătoare 
a căpitanului. Parcă-l vede întâia oară de-atunci, de când i l- 
a adus vel logofătul Theodosie Rudeanu la Târgovişte, în 
preajma răscoalei lefegiilor. Când şi-a lăsat barba hirsută şi 
desigur cănită în negru? De când poartă Jan Pisek de 
Chynov coantăşul roşiilor de ţară şi dulamă de roşu 
căptuşită cu miel brumăriu? Şi ce înseamnă această 
adunare de conspiratori, aici în oraşul Tabor, inima bugşiţilor 
şi stindardul lor de luptă împotriva asupririi imperiale? Jan 
Pisek ciripeşte o românească în care înşiră numele lucrurilor 
şi oamenilor, legându-le cu verbe din toate limbile 
cunoscute în Evropa centrală. 

Intră plecându-se mult sub tocul uşii. 

- Căpitane, înţeleg!... Nu voi să aud nicio vorbă nepotri- 
vită cu locul în care mă aflu şi cu interesele mele. Cine sunt 
aceşti 
cavaleri? 

lată că Jan Pisek de Chynov şi-a regăsit darul vorbirii 
fireşti. Nu mai măcăie majestă şi nici audaces fortuna iuvat, 
ascunzându-se după apucăturile soldăţeşti şi poveştile 
isprăvilor din Lumea Nouă, unde a văzut temple de aur şi 
oameni mai naivi decât copiii. 

- Fiul meu Smyl Pisek de Chynov, majestă. Fost 
bacalaureat al societăţii de la universitatea din Praga. 

- Arte libere şi drept, monseniore! spune în italiană 
bărbatul nu prea tânăr, crestat la ureche de sabie, 
semănând aidoma cu tatăl său. 

Mai sunt acolo un bacalaureat, un student şi, omul 
acela uşor cărunt, cu capul pătrat încheiat parcă în muchii, 
care este magistrul Toma Flasna. Magistru în artele libere, 
tot la societatea cehă; dar şi magistru în trageri de artilerie 
şi inventatorul unui sistem de ochire în bătaie, care 
foloseşte ridicarea şi fixarea ţevii prin furcă, în loc de 
penele bătute cu ciocanul. 

- Vreţi să purtaţi cu mine o discuţie filosofică, domnilor? 
Vă mărturisesc că sunt ostenit şi prea puţin dispus s-o 
susţin. 

Nu! Nu pentru o discuţie filosofică au îndrăznit să 
procedeze la această audienţă ciudată. Vor să se pună în 
slujba regelui Daciei, împreună cu încă cinci sute de cehi, 
oşteni de meserie, printre care se găsesc şi şaptezeci şi 
patru de bacalaureaţi. 

- O puteţi face acolo unde recrutorii mei îşi vor striga 
ofertele, domnilor. Este altceva la mijloc. Vreau să ştiu 
totul, ca să văd dacă pot face ceva pentru voi. 

lată că într-un fel este victima a tot ce-au scris despre 
el Avizo-urile. Victima zvonurilor şi poveştilor spuse în 
pieţele de mercenari şi taverne, de lefegiii care au luptat 
sub steagurile lui, sau împotriva lor. Dar mai ales este 
victima propriului său ideal. A setei de libertate pe care-a 
strigat-o lumii şi iată, lumea l-a auzit atât de bine încât 
arhiducele Mathia l-a făcut tiran liberal, regele Poloniei i l-a 
trimis plocon pe Zamoyski cu şaizeci de mii de oşteni, iar 
sultanul i l-a trimis pe Cogea Sinan paşa cu o sută de mii de 
iatagane şi aceştia obijduiţii, bulgarii şi sârbii şi grecii şi 
albanezii, rutenii şi iobăgimea transilvană şi Kutasy şi acum 
Chynovii, tatăl şi fiul, îi amintesc, mereu îi amintesc că 
jurământul lui pe numele libertăţii şi sângele pe care l-a 
vărsat nu pot rămâne vorbe calpe. Şi-a durat o statuie în 
vreme, pe care abia de aici o vede în toată înălţimea ei. 
Smyl Pisek spune că ei sunt conştienţi de situaţia ingrată a 
regelui dac, cel care a înfăptuit o monarhie liberă la 
Dunăre, ridicând ţăranii şi stârpind nobilii (cât de adânc se 
înşală acest Smyl cu ochi de iluminat şi mucenic), venit să 
ceară ajutor militar tiranului din pricina căruia a fost înfrânt 
la Miroslo. Tatăl său, ilustrul căpitan Jan Pisek, a fost 
însărcinat de minţile luminate ale ţării să organizeze o 
răscoală în Cehia de Sud, căreia să i se alăture Cehia de 
Nord, ca răspuns la politica de germanizare a împăratului. 
Se ştie că au fost arse la Praga cărţile lui Jan Huss găsite 

într-o tainiţă a Universităţii. Cu ele au fost arse cronicile lui 
Dolinil şi Petru abate de Zbraslav. Ale scriitorilor clasici 
Smyl Flaăna din Pardubice şi Toma Stitny. Întreaga politică 
germană în Cehia, începând cu barbariile lui Carol | de 
Luxemburg, care a văzut în catolicism arma cu care-i va 
desnaţionaliza, nu a fost decât asuprire, jaf, rug şi ură. 

Măria sa regele Daciei este bine să ştie că răscoalele 
de acum două secole au început şi la Pisek, locul de unde li 
se trage neamul, castelul Chynov fiind dobândit prin 
alianţă. El se cutremură amintindu-i măriei sale această 
istorie sângeroasă, când poporul răsculat la 30 iulie 1419 
ocupă primăria din Praga, sub semnul potirului, care 
însemna egalitatea în drepturi cu clerul catolic. Când se ia 
cu asalt castelul Vyšehrad. Când se nasc marii şi sfinţii 
conducători de oşti Mikulas din Huza şi neîmblânzitul Jan 
ZiZka. Erau acolo feudali din multe ţări ale Apusului, ridicaţi 
împotriva oştirii de ţărani şi cavaleri mărunți. Se ştie cine a 
înfrânt până la urmă răscoala husită, care şi-a purtat oştile 
egalitare prin inima Europei. Dezbinarea dinăuntru. 
Calixtinii moderați, picarzii care nu mai voiau să recunoască 
nicio autoritate... Să fie iertat pentru neobrăzarea lui care l- 
a îndemnat să ţină o prelegere regelui Daciei, dar ei, cehii, 
nu vor ca măria sa, trecând cu sania pe aceste pământuri 
îngrăşate cu sânge jertfit libertăţii, să creadă că stăpânirea 
lui Rudolf este legală, acceptată şi veşnică. Da! Ştiu că ei 
nu-i pot oferi decit aceşti cinci sute de luptători... 

- Pe care vreţi să-i desăvârşesc în luptă... Dintre care vreţi 
să vă alegeţi ofiţerii şi comandanții de oaste... Pe care vreţi 
să-i încercaţi nu în vorbe şi-n adunări conspirative, ci pe 
câmpul de luptă. 

- Măria-ta a ghicit. 

Este o masă de lemn, un sfeşnic cu trei braţe pe 
masă, trei scaune din lemn, o laviţă, un scrin, căpriorii, foc 
în soba din zid şi se gândeşte la adunările conspirative ale 
arhonţilor la Istanbul, care începeau şi sfârşeau cu istoria; 
în care se declamau versuri cu pathos şi după care se 

căutau eroii care vor împlini visele adunărilor din Thermele 
lui Justinian, ei, arhonţii, văzându-şi mai departe de femei şi 
afacerile înfloritoare cu tot Orientul. 

- Primesc cinci sute de cavaleri cehi, domnilor, la Kosice. 
Este în obiceiul domnilor să fie instruiți în istoria popoarelor. 
După câte înţeleg, bravul căpitan Jan Pisek de Chynov a 
adunat oamenii sub arme. 

- Majestă! 

- Ba chiar a purces la rărirea trupelor imperiale, când 
acestea erau încleştate în luptă cu păgânul turc. 

- Majestă! 

- A urmărit încasatorii de impozite ai sacrei majestăţi 
romane. Le-a luat banii cuveniţi casieriei militare. Şi-a 
însuşit pulberea şi plumbii şi armele şi pesmeţii trupelor 
care luptau în Ungaria de Sus. Pe care însumi îi aşteptam să 
pot lupta împotriva asupritorilor. 

- Majestă! 

- Apoi, când laţul s-a strâns, domnul căpitan în loc să fugă 
în Hispania, unde era cunoscut şi unde urmăritorii credeau 
că a fugit, s-a strecurat prin Ungaria de Sus în Transilvania 
şi de acolo şi-a găsit scăpare la Târgovişte, minţindu-şi 
suveranul. 

- Majestă! 

- lată-l acum travestit în oşteanul meu, recunoscut de 
taboriţii care-i spun ocrotitorule, trimițând veşti să fie 
întâmpinat de consiliul răzvrătiţilor la care mă face părtaş 
când ştie că spionii îmi urmăresc fiecare pas, că sunt însumi 
acuzat de răzvrătire, de atâţare împotriva sacrei religii 
catolice şi a nobilimii care-o apără. Domnilor, nu sunt 
protestant. Admir carele husite, pe care le-am folosit cu 
succes. Mă închin în faţa relicvelor sacre ale Cehiei. Il 
proslăvesc pe căpitanul Jan Zizka. li cinstesc pe cei doi 
Procopi, cel Mare şi cel Mic, căzuţi în luptă. Vă mulţumesc 
pentru osteneala de a mă lumina. Dacă mă ajută 
Dumnezeu, voi fi la Kosice în primăvară. Supuneţi-vă cu 
respect patentei imperiale, dacă o asemenea patentă va fi 

dată şi înrolaţi-vă sub steagurile care luptă în Sfânta Ligă 
împotriva tiraniei... Domnule Smyl Pisek de Chynov, voi să 
cunosc la Praha Universitatea. Am auzit vorbindu-se despre 
vestita stradă a alchimiştilor pe care am văzut-o în fugă în 
tinereţele mele. Insoţiţi-l pe tatăl vostru, pentru a-mi fi 
călăuz în acel oraş minunat. 

Două focuri de pistol. Tropote. Zăngănit de arme. 
Unul din cei patru se urcă pe scaun. Deschide ferăstruica 
care dă pe acoperiş. Le face semn să rămână. lese. 
Coboară scările vegheate de cei doi. Zarvă. Strigăte. Prinţul 
Marcu urcând scările câte două. 

- Ce este, Marcule? 

- Jivko Roşul, măria ta. Nu l-au lăsat la porţi. A sărit 
zidurile cu frânghia. S-a bătut cu gărzile. 

- Aduceţi-l sus, în odăile mele! Haide, căpitane Pisek... 
Con- du-mă la mine. Şi nădăjduieşte. 

Jivko Roşul!... | se chirceşte inima. Îşi simte sângele 
bufnindu-i în tâmple. Gâtul uscat. Şi el gol şi sărman, pentru 
că este prea departe ca braţul să-i poată apăra pe cei dragi. 
Pentru că este neputincios dincolo de aceşti optzeci. 
Dincolo de vârful săbiei lui. Şi nici măcar atâta. Intră în 
odaia scundă, pentru întâia dată caldă. Caldă cu adevărat. 
Mirosind a foc de cetină. Paşi grei. Jivko Roşul. Se repede la 
el. li cade în genunchi. Geme. Se bate cu pumnii în piept. 
Hohoteşte. Greu. Bărbăteşte. Opintit. Îi pune mâinile tremu- 
rătoare pe creştet. Ştie. Işi aude urechile ţiuindu-i. Totul se 
năruie peste el. 

- Baba Novac, abia şopteşte şi-l cuprinde o groază de 
moarte, o groază sălbatecă şi nebună, ca şi când lui i s-ar 
întâmpla în clipa asta o mie de mii de morţi chinuitoare. 

- Jivko, Baba Novac! 

Oşteanul crâncen plânge răzbit, prăbuşit la picioarele 

lui. 


«La Omul Sălbatec» 

Aude vârful ţepii spărgându-i pântecul. Îl simte 
sfâşiindu-i măruntaiele. Simte nodurile ţepii proptindu-i-se 
între coaste. Curge prin el durerea morţii. Şi altă durere, 
mai crâncenă şi disperată, durerea de a nu se fi împlinit. 
Aude strigătele atâţate ale mulţimii. Ura oarbă şi neagră 
ţâşnind prin miile de guri căscate. Prin miile de ochi holbaţi. 
Mii de chipuri schimonosite îi joacă prin faţa ochilor. Călăii 
leagă frânghiile de vârful ţepii. Se simte ridicat de la 
pământ şi-atunci vede piaţa Clujului tixită de mulţime, îl 
vede pe popa Sachiu ridicat alături de el, cu vârful ţepii 
ieşindu-i prin coşul pieptului, îl vede pe Moisă Săcuiul 
rânjindu-i, îi vede pe haiducii Duşan şi lovanco chincindu-se 
în tepile lor, vede sângele curgându-le din rane şi printr-o 
pâclă roşie vede călăii grămădind la picioarele ţepilor 
purcoaie de vreascuri. Simte vreascurile la tălpi. Le simte la 
pulpe, le simte împungându-i mijlocul. Il clădesc în 
vreascuri. Vor să-l îngroape în vreascuri. Nu ştie ce vor 
aceştia de la el. Le simte doar ura năpădindu-l cleioasă şi 
îmbăloşată. lzbindu-l peste obraz. Duhnind a mort şi 
sălbăticie. Apoi aude urletele lor făcându-l văcar valah. 
Strigându-i numele celor judecaţi şi osândiţi de el. 
Batjocorindu-i neamul. Se desprinde uşor din trupul ridicat 
în ţeapă. Aude alături duhul popii Sachiu, duhovnicul lui 
Baba Novac, şoptindu-i o rugăciune stranie. Apoi duhurile 
lui Duşan şi lovanco se fac doi porumbei albi care zboară pe 
cornişa catedralei. Flăcările. Flăcările înalte, şerpuitoare, 
ţâşnesc de sub el, se-ncolăcesc seci şi roşii, se preling pe 
trup şi-atunci o altă durere mai cumplită, neomenesc de 
crâncenă îl coboară la loc în carnea martirizată. II vede pe 
Moise Székely rânjindu-i de dincolo de flăcări. Urlă: «- 
Moisăăă!» Sare din ţeapă să-l ucidă pe trădător. Işi trage 
maţele după el. Se vede arzând, îl sfâşie durerile. Se 
înăbuşă. Se prăvăleşte asupra lui Moisă Săcuiul, să-l 
izbească în frunte cu pumnul. 

Dumnezeule, acelaşi vis cumplit pe care l-a visat în 
noaptea când l-a ajuns la Tabor Jivko Roşul. Simion, alb, 
plecat deasupra lui. Miros înţepător de oţet. 

- Scoal', măria-ta!... Doamne, trezeşte-te! 
- Sunt treaz, Simioane!... 
- Scoate cămaşa, măria-ta... Ţi-am pregătit alta. 

Îşi scoate cămaşa. Simion îl freacă pe umeri şi piept 
cu oţet aromat. Îşi îmbracă cealaltă cămaşă. Simion îi lasă 
sfeşnicul aprins. Se retrage în culcuşul lui din faţa uşii 
baricadate cu mese şi două jilţuri. Rămâne între perne, 
sleit. Baba Novac!... Acum a fost rândul lui Baba Novac!... 
Scump preţ are libertatea. De zeci de ori au vrut să-l ucidă 
pe el în luptă, ori mişelnic cu jungherul, sau otrava. A 
vegheat pronia asupra destinului care nu mai era al lui. In 
care se-nrădăcinase Dakia, ieşind din veacuri, la lumină, 
prin el. Cumplit şirul de morţi care-au năzuit alături de el. 

- Doamne, iartă-i! Doamne, odihneşte-i în pace!... 
Doamne, sălăşluieşte-i în lumină!... Doamne, găteşte-mi loc 
de reculegere şi împăcare! 

Trec prin umbrele odăii de «La Omul Sălbatec» 
chipurile lor de var, începând cu Aron al Moldovei. Trec 
mereu chipuri de var, capete, mereu capete sângerânde. 
Închide ochii. Se regăseşte cu Baba Novac. Şi-a lăsat oastea 
la cinci leghe de Cluj, cu oştile lui Basta. S-a dus să 
iscodească oraşul atâţat de haiducii lui Chiaky. Cu Jivko. Cu 
popa Sachiu şi cei doi oameni de arme. L-au recunoscut 
într-un han câţiva catafracţi de-ai lui Mâko. 

Au trimis după gărzi. Au înconjurat hanul cu aproape 
cinci sute de trabanţi. Baba Novac, Baba Novac... El, Jivko 
Roşul, rămăsese în târg, să cumpere doi cai buni. A ajuns la 
han când cei patru, după ce uciseseră câţiva trabanţi, 
primeau asaltul trupelor care dărâmaseră uşile şi ferestrele. 
l-a văzut scoşi de acolo plini de răni. L-a văzut pe Moise 
Szekely despicând mulţimea cu calul, biciuind-o, l-a văzut 
năpustindu-se asupra lui Baba Novac şi izbindu-l în obraz cu 
talpa cizmei, trabanţii îl ţineau, stăteau agăţaţi pe el ca 

viermii, şi Moise Szekely, de-a-ncălare, îl izbea cu cizma în 
obraz. Numai cu cizma... Se trezeşte in fiecare noapte cu 
obrazul chinuit de loviturile acelea de cizmă date la Cluj lui 
Baba Novac. Apoi supliciul. In piaţa mare a oraşului. La 
ceasurile zece. Şi ceasurile acestea dinspre ziuă, ceasuri 
nesfârşite, bântuite de spaime fără nume, de remuşcări şi 
de gânduri. Cât a fost el destin în viaţa lui Aron?! Şi când n- 
a mai voit să fie? În a lui Ştefan Răzvan. În a Chisarului. În a 
lui Calotă Bozianu şi Udrea Băleanu. În a lui Baba Novac... 
Înfrunţi moartea de-o mie de ori. Trec zilele. Trec lunile. 
Trec anii... gândeşti că dintre toţi cei care te-nconjoară 
numai tu eşti alesul, cu zilele nenumărate de soartă. Şi la 
un anume soroc... Ştie că ei toţi, urmându-l, au aruncat de 
o mie de ori sfidări morţii. Că el însuşi a aruncat de o mie 
de ori sfidări morţii. Că n-a putut striga numele libertăţii şi 
unirii tuturor românilor, fără să îmbrace giulgiul. Şi că-l 
poartă din ceasul răscoalei, rece şi aspru, de-o fiinţă cu 
spaimele şi veşniciile. Că a sfidat moartea cu conştiinţa 
limpede c-o sfidează şi că destinul lui nu s-a împlinit încă. 
Sunt clipele dinspre ziuă, nesfârşitele clipe dinspre zori, 
pline până la saţiu de spaime oarbe şi dureri chinuitoare. 
De nelinişti în care curg de-a-valma chipurile celor morţi şi 
chipurile celor vii. Se strămută lângă Stanca şi Stanca îi 
priveşte cu ochi morţi. O vede întinsă pe năsălie, cu Nicolae 
Pătraşcu în stânga şi Florica în dreapta. Ori o vede 
monahie, stând sub icoane şi blestemându-l. Destinul lui 
căzut pe biata ei viaţă, fărâmându-i-o. Plata şi răsplata pe 
care destinul lui o dau destinului ei, pentru credinţă şi 
statornicie. Spaimele în ziua de azi şi în aceea de mâine. 
Durerea şi deznădejdea de a-şi vedea copiii luaţi ostateci. 
Acum pribegia care l-a zălogit temniţei. Şi mâine?... Ce va fi 
mâine, dacă împăratul nu va cădea la învoială, dacă 
Sigismund îl va goni pe Basta şi turcii se vor înstăpâni în 
Transilvania? Care va fi destinul Stanchii şi al copiilor? Lui 
Baba Novac i-a plătit destinul statornicia lui bărbată şi 
fidelitatea cavalerească şi vitejia şi sângele jertfit în numele 

libertăţii. De ce tocmai libertatea, cea de Dumnezeu 
hărăzită tuturor fiinţelor sale, se plăteşte cu atâta jertfă şi 
suferinţă? De ce tocmai ea cere martiriul? De ce libertatea 
cugetului şi a popoarelor să fie aceea care cere arderea pe 
rug, sau pustiirea, robia săbiei şi a ştreangului, sau 
stăpânirea crâncenă a oştilor străine?! Nu este un 
halucinat... Poate l-ar fi făcut Iglisia. Ştie până la fund de ce 
libertatea strigă după jertfă. Ştie până la fund ce joc se face 
în Ţările Româneşti. Ştie cine şi de ce urăşte de moarte 
libertatea lor şi prin ea, pe el îl urăşte de moarte... Se lasă 
în aşternutul revenit de sudoare şi frigul dinspre ziuă căzut 
aspru peste oraşul împărătesc. Este în zorii zilei de 25 
fevruarie. Ocheţii odăii de la Omu/ Să/batec au făcut flori de 
gheaţă, prin care se cerne lumina cenuşie, câlţoasă a 
acestei a doua zi de la intrarea lui în Praha, cu gardă de 
muschetari imperiali, în carâtă împărătească, ducând sub 
dolman un mort, pe sine în Baba Novac, şi un viu, pe sine în 
Mihai-Vodă, neînduplecat în statornicia sa. II plânge ceas de 
ceas pe Baba Novac. Cum nu s-ar plânge pe sine însuşi. Pe 
Mihail, domn. Stă cu ochii deschişi, aşteptând să se mântuie 
de spaime prin zgomotele zilei. În prima noapte a fost 
Zvetlana Rose-Maria aici. A venit să facă politică în numele 
arhiducesei Maria Cristierna. Dragoste în numele cui a venit 
să facă? Noaptea trecută i se pare căzută într-o uitare 
veche, fără contur şi materialitate. La ceasurile trei, a visat 
tragerea lui în ţeapă şi arderea pe rug. La ceasurile trei 
visul chinuitor a tâşnit din el umplându-l de spaime şi 
prevestiri. Zvetlana dormea alături, trup sculptat de femeie 
blondă, cu carnea albă plină de moliciuni umbroase şi 
dezmierdătoare, cumplit de străină în goliciunea ei 
fermecătoare. Maria Cristierna i-a scris o dulce şi înaripată 
epistolă, plină de aluzii, când îndrăzneață, când sfioasă, 
presărată cu numele lui Amor şi Hymeneu, dar mai ales 
plină de ură şi dispreţ pentru soţul ei, prinţul Sigismund, 
acest Matamore caraghios şi degenerat al Casei Bâthorea. li 
dă întâlnire în această seară, pe strada Alchimiştilor la 

numărul 4. Va veni singur, travestit în spadasin, până în 
faţa Capelei Bethleem, unde-l va aştepta un călăuz cu 
capişon roşu la manta. Îşi va face trei cruci schismatice 
când va ajunge la acel călăuz şi va spune în valahă: «- Bună 
seara!» Aceasta este parola. Să nu se teamă decât de 
asasinii plătiţi de Staturi, de Sigismund, ori de duşmanul lui 
de moarte Moise Szekely. Să nu mănânce decât mâncări 
gătite de bucătarii lui, cum a făcut-o la Wiena. Şi alte dulci 
poveţe, scrise cu o mână mai fermă decât aceea care-l 
ademenea la vânătoare de capre negre în Munţii 
Făgăraşului. Scrisoarea arhiducesei i-a adus-o aproape pe 
Velica. Poate de aceea s-a şi dezlănţuit asupra Zvetlanei 
care i-a şoptit, răpusă, că dacă răspunde avansurilor 
arhiducesei, îl ucide. Maria Cristierna este roasă de ambiţii 
mari. Să fie prudent. Patul ei poate duce la o coroană, dar 
tot atât de bine în apele tăcute ale Vltavei. Marcu şi 
Stoichiţă îşi au odăile în stânga şi dreapta. Apoi Mihalcea, 
apoi Theofil episcopul, apoi Mârzea şi dincolo de el, două 
odăi mari pentru căpitani şi jos, alte patru pentru oamenii 
de arme. Marcu a transformat «La Omul Sălbatec» într-o 
cetăţuie, cu străji şi rânduială de tabără. Cei patru 
spadasini styrieni veghează bătând oraşul şi aducând 
veştile colportate prin taverne. Delegaţia Staturilor a fost 
arestuită de Rudolf şi ţinută ostatecă, aşa cum i-a cerut el 
arhiducelui Mathia. Bacalaureatul Smyl Pisek se face 
nevăzut odată cu zorii. Se întoarce seara cu un raport lung, 
aşezat pe puncte. leri s-a înfăţişat Herrn Holzahlmeister 
Hansen Riettman, un neamt dolofan, delegatul curţii impe- 
riale pentru slujbele lui Michael Weyaa in der Wallachey, cu 
lista alimentelor care se pot pretinde lui Conrad Engel, 
Burger tind Gostgeb. Stoichiţa a spus că este ruşinoasă şi 
că, hrăniţi după ea, ar ajunge la schimnicie. Herrn Hansen 
Riettman ştie că magnificul este autorizat pentru o curte de 
treizeci şi cinci de oameni. Cancelaria şi casieria imperială 
găzduieşte aceşti treizeci şi cinci de oameni. Ceilalţi, luaţi 
pe răspunderea magnificului, se hrănesc din finanţele 

acestuia. Sacra majestate romană, în graţioasa sa 
bunăvoință, îl va trimite la ;//ustrissimul voievod pe Freihern 
Karl von Lichtenstein care va discuta modalitatea şi 
condiţiile audienței, ca şi data acesteia. 

Aude cocoşul osteriei vestind zorii. Aude câinii. Caii 
nechezând în grajduri. Scârţâitul roții de la puț. Bufnetul 
uşilor în aripa slugilor. Simion, doar în ciorapi, aduce cana 
de cositor cu apă fierbinte. Se dă jos de sub pilota caldă, 
întrebându-se ce-a făcut ucigaşul laş Moise Szekely cu 
cenuşa celor arşi de vii, pentru vina de a fi fost oşteni 
cinstiţi, viteji şi loiali domnului lor?! Îşi scoate cămaşa. 
Rămâne gol în faţa lavoarului. Se uită la sine în oglindă. Nu 
se recunoaşte. A luat chipul lui Baba Novac. Are încolăcit pe 
trup un şarpe verde, care-i muşcă din inimă. Simion îl ia la 
frecat cu buretele. Intră Stoichiţa: 

- Carlo Magno, doamne! 
- Carlo Magno!... Să intre, Stoichiţo!... Carlo Magno, 
prietene! Fii binevenit, Carlo Magno! 

Carlo Magno, la fel de înalt, cu nasul vulturesc parcă 
mai coroiat, cu câteva fire albe în sprâncenele groase, 
negre, arătându-i dantura strălucitoare. Şi-a rotunjit 
bărbuţa Henric IV şi-l priveşte cu o uimire tristă, neştiind ce 
să facă cu spada, acel redutabil domn Pitigliano, pe care i l- 
a pus la dispoziţie şi nu l-a folosit, rămânându-i 
comandorului Calatravei să-i facă slujbe politiceşti. 

- Te miră coborârea mea până la osteria «La Omul 
Sălbatec», Carlo Magno? 
- Nu mă mai miră nimic, măria ta, pe acest pământ al 
surprizelor. Dar mă doare! 
- Îţi văd mustrarea în ochi, Carlo Magno! 
- Trebuia să lichidaţi nemeşimea, atunci când vi-am cerut- 
o cu toţii! 
- Sunt creştin prin vocaţie, Carlo Magno! Nu-mi puteam 
lua pe nume faima pe care şi-a luat-o Ghinghis, ori Timur... 
judecata lor, s-o lăsăm în seama timpului. 


327 Radu Theodoru 


Carlo Magno îşi scoate pelerina blănită. Rămâne într- 
un costum negru de muschetar, garnisit cu manşete albe 
din dantelă şi guler valonez, apretat. Pune pe masă o 
geantă pântecoasă de safian albastru. 

- Politica, măria-ta. 

- Rămâi, Marcule. Rămâi, Stoichiţa. Unde este biv vel 
banul? Şi duhovnicul meu? 

- Au cerut îngăduinţa să vadă Praha, doamne. 

- Simioane, mi-e foame!... Haide, Carlo Magno, oracolul 
meu... Te-ascultăm! 

Este surprinzător cât de logic şi lucid poate fi un 
italian, comandor al Calatravei, spadasin şi aventurier pe 
trei continente, escudero în slujba unei arhiducese din Casa 
de Austria şi reprezentantul lui pe lângă curtea imperială. II 
ascultă în vreme ce Simion îi taie şi lăcuie unghiile. A 
învăţat şi Carlo Magno ceea ce au învăţat toţi diplomaţii lui, 
începând cu Theodosie şi Stoichiţa. Nu fac comentarii la 
fapte. | le aştern aşa cum s-au petrecut în timp, pe zile şi 
luni. Astfel faptele, scrisorile agenţilor diplomatici, veştile 
cancelariilor se-adună singure şi după o logică de 
nestrămutat pe care el o descifrează fără greş dincolo de 
conţinutul laconic al scrisorilor diplomaticeşti. II ascultă pe 
Carlo Magno. Stoichiţa şi-a pus în faţă călimările, penele şi 
registrul enorm, cu încuietori şi două lacăte, în care sunt 
trecute  ciornele  «Memorandum>»-ului, ale scrisorilor 
diplomaticeşti, cele trei variante ale destinului său: - o 
armată subvenţionată de Rudolf; - o armată de trei mii 
subvenţionată de bancheri; - trecerea lui în Ţara 
Românească cu o mie de oameni, ca împreună cu Buzeştii 
să-l alunge pe Simion Moghilă. Închide ochii. Se smulge 
vrăjii pe care-o ţese glasul plăcut al lui Carlo Magno. Ascultă 
doar cuvintele. Din când în când îi spune lui Stoichiţa: 

- Scrie!... Împăratul către marele cancelar de Silezia la 15 
fevruarie, auzi, Stoichiţo,15 fevruarie, astăzi suntem în 18, 
n-am avut audienţă încă - îl povăţuieşte pe Sdenko Adalbert 
Poppl, Grosskanzlerul, cum să smulgă consimţământul 

Staturilor în dietă, asupra faptului împlinit că majestatea sa, 
mi-a dăruit «pe veci» domeniul Kynsburg... Adică mi-l va 
dărui la audiența pe care-o voi avea peste nu ştiu câte zile. 
Adică este hotărât să mi-l dăruiască, fără să mă fi văzut 
încă. Adică? 

- Adică are nevoie de sabia măriei tale, spune prinţul 
Marcu. 

- Tot atâta cât are nevoie de ascultarea şi supunerea 
măriei tale, şopteşte Carlo Magno. 

Intâmplările din Transilvania au schimbat politica 
Habsburgului. Când Basta era tare la Alba-lulia, împăratul l- 
a despuiat de oşti, umilindu-l. L-a adus la Viana în loc de 
Praha. Să-l expulzeze în Tyrol dacă Basta s-ar fi întărit la 
Alba-lulia. Arestarea lui Basta şi intrarea lui Sigismund în 
Transilvania l-au silit pentru cealaltă măsură. Primirea la 
Praha. l-a cerut un memorandum ca să câştige timp. Să-i 
pregătească din vreme primirea care să-l onoreze. Cu şase 
zile înainte de a ajunge el la Praha, împăratul vrea de la 
Camera de Silezia stăpânirea de veci a domeniului dăruit 
anul trecut prin Pezzen... 

- Don Guillermo de San Clemente către regele Filip III... 
Cavalerul Piero Duodo către dogele de Venezia la 15 
ianuarie: 

. el poi parlando del Valacco, mi a9gionse che quasi 
credeva fosse incamminato verso Venetia... Acelaşi la 22 
ianuarie: Arrivò il Valacco finalmente a Vienna alli 12 
mandato ad incontrare da una carrozza di Sua Altezza... lui 
peró aver assai bella prezenza et esser di età di forse 46 
anni... Alli 15 ebbe audienza da Sua Altezza, dove stette per 
for se un hora... Acelaşi, tot din Praha către doge, la 29 
ianuarie: Un capitano, il più principale et più confidente del 
Valacco, il quale aveva lasciato a dietro con le sue genti... 

Este vorba de Baba Novac, trimes în ajutorul lui 
Basta, con molta cavalleria et fanteria. Camera Aulică, la 1 
fevruar, cerând împăratului dispoziţie pentru banii boilor 
solicitaţi în scris de Michael Weyda aus der Wallachei şi 

făcându-i o socoteală a cheltuielilor. La 5 fevruar, 
ambasadorul Veneţiei, cavalerul Duodo - un om plin de bun 
simţ, măria ta, spune Carlo Magno - îi raportează dogelui că 
pretenţiile Staturilor şi Ordinelor Transilvaniei, pentru a-l 
primi domn pe Maximilian sunt prea mari şi cu toate că 
Sigismund susţinut de turci este la hotarul ţării, curtea s; 
siano risoluti qui di fare venire il Valacco... Şi iată-l pe 
nepreţuitul lui Carlo Magno folosind cum se cuvine 
veniturile domeniului Kunigsberg şi prin italienii lui aflând 
de temerile lui Zamoyski aflat la Maciejowice, de unde i-a 
scris vicecancelarului Petru Tylicki. Impozitele sunt prea 
mici, când cele două războaie sunt sigure. Tratatul de pace 
cu Moscova expiră de Sfântul loan. S-ar putea întâmpla o 
ceartă cu branderburghezii din partea Prusiei... Nie beazie!/i 
kto cheiec Michale... Se poate ca cineva să-l ajute pe Mihai, 
atunci va întreprinde iarăşi ceva rău... 

- Şi foarte important, măria-ta... O copie din 15 fevruarie, 
după actul de obligaţie a lui Herrm Carl Freiherrn von 
Liechtenstein şi a lui Sigfried Christofen Breyner dat lui 
Zacharias Geizkoffler pentru... 

- Ştiu, Carlo Magno. Dacă s-a ajuns ca împăratul să-mi 
garanteze printr-un Liechtenstein o sută şaptesprezece mii 
de florini, cauza mea la Praha este ca şi câştigată. 

- Măria-ta, iată lista celor pe care va trebui să-i cunoşti la 
Praha, pentru a-ţi sluji cauza. Carlo Magno îi întinde o coală 
de hârtie, acoperită cu un scris pe care-l recunoaşte şi pe 
care l-a văzut de curând. 

- Este opinia cuiva care vă preţuieşte, monsegniore, şi 
căreia mă aliez. 

- Fără să te vateme în suflet, Carlo Magno?! 

- Dumnezeule, măria-ta... Ce poate un Carlo Magno în 
calea prinților care-şi dispută tronurile?! 

Este scrisul arhiducesei Maria Cristierna, pentru 
dragostea căreia Carlo Magno a primit un plumb la 
vânătoarea din '96 când a cunoscut-o el, la Alba-lulia pe 
Velica. Lista începe cu nunțiul Filippo Spinelli. Sunt acolo 

Freiherrn Carl von Liechtenstein, Feldzahlmeister Hans 
Undterholzer, Johanes Kepler, astronomul, un markgraf şi 
un pictor, Frans Franken Il, ambasadorul Spaniei Don 
Guillermo de San Clemente şi, adăugat cu mâna fermă a lui 
Carlo Magno, cavalerul Pietro Duodo. 

- Cele din urmă veşti, monseniore. Vă rog să meditaţi 
profund asupra lor. 

Îi dă două scrisori, datate amândouă 26 fevruarie, din 
Praha. A cavalerului Pietro Duodo şi a agentului Cesare 
Florio către Duca di Modena. Duodo îl anunţă pe doge că 
Basta a scăpat din mâna transilvanilor, scriindu-i o scrisoare 
plină de amănunte în care îşi enumeră toate meritele faţă 
de împărat... Arrivò il Valacco qui alli 23 incontrato da 
alcune carozze di Sua Maesta, ma ancora non ha avuto 
audienza, et adesso sono in questa, se devono mandar lui 
in Transilvania o in Valacchia, et fino a che segno possano 
fidarsi della sua volontà... qualch'uno delli consiglieri, il 
quale disse nel Consilio Secreto che sarebbe stato bene di 
dare una taglia al Sigismondo Bathori di 30 o 40.000 
taleri... Fu questa proposta malissimo sentita da altri, 
dicendo che non bisognava portare li costumi d'Italia in 
Germania... 

Agentul Cesare Florio scrie că nu crede posibilă altă 
rezolvare a situației din Transilvania, decât prin // Valacco. 
Destinul a făcut jocurile în favoarea lui. 

- Destinul, dragilor mei? 

Râde. Se gândeşte la toată opera lui politică vie care- 
şi vădeşte temeinicia dincolo de înfrângerea suferită cu 
armele. La opera politică rămasă vie dincolo de domnia lui 
trecătoare, pentru că stă în firea istoriei să fie aşa, el având 
meritul să scoată la lumină şi să dea strai politicesc acestor 
structuri. Râde şi dintr-o dată i se pune un văl negru pe 
ochi. Are senzaţia stranie că se rostogoleşte pe o sprân- 
ceană de stâncă. Se rostogoleşte mereu mai repede şi sub 
trupul lui se cască hăuri pline de moarte neagră şi pâcle. 
Asudă greu. Bucuria triumfului se sleieşte. Este amară şi 

zăcută şi plină de fiere bucuria triumfului diplomaticesc la 
Praha. Au lucrat minunat săcuii, şi Velica a lucrat minunat şi 
partida nemeşimii mărunte, şi partida arhiepiscopului 
Kutasy şi a episcopului Szukay, au lucrat Buzeştii şi diplo- 
maţia lui la Praha şi Viana, pentru a răsturna statu-quo-ul 
născut după înfrângerea Magnaei Valachiae, de armatele 
preacreştine care au făcut jocul cancelarului Zamoyski şi 
pe-al împăratului Rudolf, amândoi vrând să ajungă la 
Dunărea de Jos; amândoi temându-se de un regat dacic 
puternic la Carpaţi şi Gurile Dunării. 

Învins cu armele, îi învinge politiceşte. Învingător în 
jocul politic, cade în laţul propriei lui biruinţe. 

- Mi-ai spus, Carlo Magno, că împăratul, pe lângă sabia 
mea, are nevoie de ascultare şi supunere. Explică-mi ce 
înţelege Rudolf prin ascultare şi ce înţelege prin supunere? 
Şi ce te face să crezi că mai ales de acestea două are 
nevoie Rudolf? Numai Stoichiţă de Strâmba a înţeles 
primejdia neagră, primejdia aceea cumplită pe care-au 
simţit-o Mircea Bătrânul şi Ştefan cel Sfânt când au încheiat 
capitulaţiile cu turcii. Cu Baiazid lldârâm şi Soliman 
Magnificul.  Primejdia ascunsă în vorbele dulci ale 
tractatelor. Aceea care lovea, sau putea lovi în conştiinţa de 
sine a neamului. În credinţa lui. În spiritualitatea şi limba 
lui. În tot ce ţinea de spiritul şi veşnicia lui. Cât de mari i se 
par de aici, din odăile meschine de la Omul Sălbatec, acei 
bărbaţi înţelepţi, care apărându-şi fiinţa spirituală cu 
armele, au plătit din roada pământului aurul care a dat 
răgaz neamului să se temeinicească pe sine. Cu armele, ori 
cu aurul, islamul a fost ţinut dincolo de Dunăre, 
nevătămând fiinţa Poporului. lată-l pe el, Mihail Voievod, 
aici, la adevărata răscruce a vieţii lui. Ce-i va cere Rudolf în 
schimbul ajutorului de oaste? Şi ce-i va putea da el, fără să 
se atingă de moştenirea lăsată de istorie?... Ce spune Carlo 
Magno?... Şi ce înţelege Carlo Magno, ori cât l-ar fi citit pe 
Tommaso Campanella cel născut la Stilo în Calabria, şi 
oricât ar înţelege scrierile acestuia? 

- Ascultare la ce, Carlo Magno?... Supunere la ce, Carlo 
Magno?... Ascultare la poruncile imperiale în legătură cu 
garnizoanele  nemţeşti din cetăţile Transilvaniei?... La 
conducerea Transilvaniei de către un consiliu imperial? 
Supunere faţă de papă? Recunoaşterea catolicismului ca 
singura religie a Transilvaniei?! 

- Pe Sfânta Fecioară, tăceţi, monsegniore! 

- Tac, Carlo Magno! Tac fără să uit că i-am dat viaţa unui 
nobil preacatolic, ca Moise Szekely, ori a altuia ca Chiaky; 
ori a altora şi că aceştia mi l-au ars pe rug pe Baba Novac, 
fără să se audă un singur glas, dacă nu loial, măcar 
omenesc, care să protesteze. Tac, Carlo Magno, dar nu uit! 
Am să-i fiu loial lui Rudolf. Loialitatea mea ţine de alianţa 
Sfintei Ligi. Alianţei creştine la Dunăre. Atât! Vrea 
Transilvania? O va avea prin mine... Carlo Magno! Ce ai, 
Carlo Magno?! ` 

Comandorul ordinului Calatravei îngenunchează. li 
apucă amândouă mâinile. I le strânge spasmodic. 

- Ştiu, Carlo Magno!... Sunt mort de mult... Nu încă în 
planurile altora... Ridică-te! Il ridică de subţiori. li spune 
şoptit: 

- Nu pot angaja destinul Magnaei într-o vasalitate care i-ar 
lovi ființa spirituală. Islamul este tolerant, Carlo Magno. 
Catolicismul urăşte de moarte tot ce nu este catolic, 
cavalere. El a născocit purificarea prin arderea pe rug. Nu 
pot călca legea din bătrâni, Carlo Magno. M-ar blestema toți 
morții Magnaei, până la Zamolxis. Şi viii, până-n veac. 
Legea ţine de veşnicia Magnaei, cum ţine vatra străbună, 
omule. Că sunt sau voi fi încă domn prin Rudolf, asta nu 
înseamnă nimic în afară de mine şi ai mei... Opera mea este 
zidită, Carlo Magno. Şi nemuritoare. Ai înţeles?... Nu ţi-o cer 
să i-o spui lui Rudolf. Fă-l să înţeleagă loialitatea mea. Fă-l 
să înţeleagă clipa şi să lase treburile Transilvaniei pentru 
cealaltă clipă, când Sigismund va fi învins şi neamişii îşi vor 
plăti păcatele prin mine. Nici sacra majestate, nici lo, nu 
vom putea tracta aici, asupra destinului Magnaei Valachiei. 

Aceasta este dincolo de noi şi mai presus de noi. Aparține 
vremii, Carlo Magno! Cum vremii aparţine destinul fiecărui 
neam! Augurii sunt pentru mine, prin Rudolf. Şi pentru 
Rudolf, prin mine... Ştiu totul... Sau, am început să ştiu 
totul... Acum să vorbim despre domeniul meu Kunigsberg... 
Despre cei două mii de boi vânduți de Camera Aulică. Să ne 
ospătăm cu ceea ce ne dăruieşte grija imperială prin Hernn 
Hofzahlmeister Hansen Riettman... Care este părerea ta 
despre felul cum m-a primit arhiducele Mathia, Carlo 
Magno? 

Poate nu trebuia să-i spună lui Carol Magno tot ce i-a 
spus?! Dacă Carlo Magno este infidel, Rudolf va şti că 
Transilvania nu va fi a sacrului imperiu decât printr-un 
general neamt. Sau prin Basta, care-o râvneşte de zece ani. 
De fapt, Rudolf o ştie din '98... De după Şelimbăr. O ştie de 
la răposatul baron David Ungnad... De la /.V.Doktor 
Bartholomeus Pezzen. Din «Memorandum»-ul trimes de la 
Alba-lulia prin Pezzen, memorandum în care erau sta- 
tornicite temeiurile regatului dacic, istorice, politiceşti şi 
religioase. Carlo Magno îi spune cu graţie părerile lui şi ale 
altora despre felul cum a fost primit de arhiduce; dar mai 
ales despre urmările acestor primiri: arestuirea delegaţiei 
Staturilor, părerea fermă că nu arhiducele Maximilian este 
omul care va pacifica Transilvania, ci // Va/lacho, libertatea 
pe care autorităţile militare au dat-o aşa-zisei «companii de 
gardă», care la Wiena a închiriat o sală de scrimă şi un 
manej unde pe lângă antrenamentele de călărie, luptă cu 
sabia şi trageri, se încearcă o culevrină uşoară cu şase ţevi, 
care încărcată cu mitralii în loc de boabe de fasole, se zice 
că face ravagii putând singură, din trei salve, să oprească 
şarja unei subunități de cavalerie. 

- Şi ce încă, Carlo Magno? 

Carlo Magno tuşeşte în bărbiţa Henric IX. Se vorbeşte 
mult de rubinul «Selatat», de faptul că // Va/acho a fost 
văzut purtând colanul habsburgic atât la audienţe, cât şi în 
scurtele lui vizite prin Wiena. Se vorbeşte de întâmplarea cu 


Vulturul 334 


spadasinii care l-au întâmpinat la Orth şi care se 
comentează cu totul favorabil între nobilii de spadă, 
spunându-se că astfel se confirmă strălucit faima 
războiniceului din răsărit. 

- Şi ca întotdeauna, măria-ta, se comentează cu savoare 
viaţa voastră galantă. Amorul contesei Svetlana Rose-Maria 
de Rosenau este cunoscut în toate cercurile curţii. Se spune 
că de data asta v-aţi predat după cel dintâi asalt. Că ce n-a 
reuşit generalul Basta să facă la Mirăslău, a reuşit contesa 
într-o singură noapte. 

- Adică? 

- Să vă aducă la fidelitate faţă de steagul Sfântului 
Imperiu. 

- Poate că aceia care vorbesc aşa au mai multă dreptate 
decât cred ei înşişi că au, Carlo Magno! 

Mereu jocul  diplomaticesc. Mereu minciuna şi 
adevărul. Zacharias Geizkhoffler joacă tare pe cartea lui. 
Cine altcineva putea închiria o sală de arme şi un manej 
pentru o «companie de gardă» a unui general ipotetic? 
Zacharias forţează mâna autorităţilor militare, făcând dintr- 
o ipoteză politică, un adevăr înainte de vreme. N-ar face-o 
dacă n-ar câştiga cel puţin cinci florini, pentru fiecare florin 
investit în această afacere. Zacharias este într-un fel omul 
acestui timp. Este bine să se creadă că femeile pot câştiga 
bătălii pe care le pierd generalii imperiali. Ori că pot aduce 
servicii imperiului, acolo unde diplomaţii lui n-o mai pot 
face... 

Sufrageria de la Omul Să/batec s-a transformat 
într-un scriptorium. Domnul  artificier secund Bum 
raportează că la cârciuma lui Gaspar Dreyssiger din 
Hradzin, cetatea oraşului Praga, s-au prezentat doisprezece 
archebuzieri bavarezi care-au slujit regelui Henric IV al 
Franciei, până anul trecut, când au intrat în conflict cu 
superintendentul finanţelor, Maximilien de Bethune, duce 
de Sully. Domnii archebuzieri bavarezi vor să se înroleze 
sub steagurile lui // Va/acho, Franţa devenind o ţară în care 


335 Radu Theodoru 


regele şi acest Sully s-au apucat să facă agricultură, 
tapiţerii de lux şi afaceri în loc de războaie. Stoichiţa înscrie 
într-un registru numele celor doisprezece archebuzieri 
bavarezi şi osteria unde-şi consumă cei din urmă pistoli 
agonisiţi în slujba regelui Franciei. Carlo Magno se retrage 
după prânzul auster la care sunt de faţă toţi ai lui şi la care 
îl ascultă pe Theofil Râmniceanu  filosofând asupra 
arhitecturii gotice menită să strivească cugetul uman, să-l 
copleşească şi să-l robească atotputerniciei bisericii. Cineva 
(este lesne de ghicit cine) l-a îndoctrinat pe Theofil 
Râmniceanu care ţine o filipică împotriva clerului catolic, 
acuzându-l de uzurparea puterii lui Dumnezeu în favoarea 
bisericii romane, aşezată deasupra turmei, nu ca un cioban 
care s-o păstorească, ci ca un stăpân crud, care s-o jupoaie. 
Se vorbeşte de scârbavnicul obicei al clerului catolic de a 
face osebirea între el şi laici până şi la sfânta împărtăşanie. 
Tot la masă, Carlo Magno ţine o lecţie asupra titlurilor 
nobiliare ale sacrului imperiu, astfel încât toată lumea să 
ştie care sunt onorurile care se cuvin principilor, stăpânilor 
liberi - Freie Herren, cavalerilor care sunt vasali stăpânilor 
liberi şi la rândul lor pot avea vasali şi cavalerilor cu un 
singur scut, care nu au vasali, fiind ei vasalii celorlalţi. Carl 
von Lichtenstein este un Freieherrn, nu un prinţ, dar asta 
nu înseamnă că nu poate fi onorat după bogăţia şi meritele 
casei Lichtenstein, deopotrivă cu casele princiare ale 
imperiului. Biv-vel banul Mihalcea Karatzes spune că l-a 
cunoscut bine pe acest Carol cam muieratic şi că măria-sa 
abia de acum încolo trebuie să cheme în ajutor pe toţi zeii 
răbdării, el unul necunoscând altceva mai cumplit pe acest 
pământ decât administraţia imperială. Ceasurile trec peste 
el cenuşii şi apăsătoare. Trăieşte o stare ascuţită de 
dedublare. Stă aici între curtenii lui şi aceşti străini ciudaţi, 
Smyl Pisek, ori spadasinii Bum şi Sturm. Simte material 
starea de veghe a căpitanului Mârzea; Marcu a plecat cu 
Carlo Magno să-şi întâlnească vechi camarazi de arme 
florentini din garda de muschetari imperiali; Stoichiţa 

desemnează schemele companiilor, adică organizează pe 
hârtie proporţiile dintre pedestraşi şi cavalerişti, dintre 
archebuzieri, muschetari, pichieri şi haiduci, iar el se 
gândeşte la primejdia de moarte care se naşte pentru 
Magna aici şi acum, jocul destinului aruncându-l pe cartea 
lui Rudolf atât de deplin încât numai moartea i se pare 
singura mântuire. Simte nevoia singurătăţii. 

- Du-te, Stoichiţo!... Lasă-mi aici ştiricarele... Şi nu uita că 
pentru ceea ce voi eu, am lipsă de călărime, pedestrimea 
slujindu-mi numai să-mi apere tunurile. 

- Ne costă îndoit, doamne. 

- Aduce întreit, Stoichiţo. Nu uita că Sigismund are oaste 
nobiliară, de tătari şi spahii... Deci călări... Ca să-l zdrobesc, 
am lipsă de călărime... 

Rămâne singur cu spaimele. Îşi trage jilţul din nuc 
lustruit lângă fereastra aburită. Simion a încercat şi aici «La 
Omul Sălbatec» să-i aşeze lucrurile dragi astfel încât 
înstrăinarea să nu-i pară sfâşietoare şi tragică. Tripticul 
emailat. Două sfeşnice de Hurezi. Talgere şi năframe. Masa 
pliantă. Blănile urşilor vânaţi de el în '97, în zilele măririi de 
la Târgovişte. Ştergare împodobite de Stanca. Caftanul din 
vulpi dăruit de Velica. Zaua. Coiful. Şaua. Săbiile în tecile lor 
ferecate, ori învelite în blăni de pardos. Umbra a ceea ce au 
fost odăile de la Târgovişte; ori Alba-lulia. Umbra lor jalnică. 
Dintr-o dată judecă totul prin ochii lui Rudolf. Dintr-o dată îl 
părăseşte pe Michael Wejda pe Câmpia Mirăslăului. II vede 
între Basta şi Zamoyski. Între turci şi nemeşime. Îl vede 
înghesuit în păsurile Carpaţilor. II vede cu şapte mii de 
fugari, înconjurat de duşmani, cu o singură scăpare, drumul 
spre Praha şi îl aşteaptă liniştit pe acela care l-a umplut de 
măscări prin măscărici, pe nesupusul arogant care i-a 
refuzat garnizoanele care l-ar fi apărat, pe acela care a 
negociat cu turcii crezând că-i sileşte mâna; îl aşteaptă la 
adăpostul oştilor unui imperiu neclintit de două sute de ani, 
cu toate că oştile lui Soliman Magnificul au bătut la porţile 
Vianei, îl aşteaptă ca pe un guvernator de provincie 

nesupus, căruia îi arată mărinimia pentru slujbele lui 
nearestuindu-l şi nevânzându-l sultanului, ori nedându-l 
nemeşimii în schimbul supunerii ei, amestecând mărinimia 
cu interesul politicesc şi aducându-şi aminte că în pro- 
clamaţiile mai vechi l-a numit al cincilea frate al său. Și- 
atunci ce-nseamnă zbaterile acelui weyaa pentru a păstra 
pentru sine şi o religie barbară o provincie în care sunt 
şapte oraşe saxone puternice, întărite în drepturi încă din 
veacul al treisprezecelea? lată argumentele juridice şi 
politice pe lângă celelalte argumente subtile şi perfide: 
weyda are familia prizonieră şi eu îi ofer posibilitatea 
eliberării ei, adăpost şi înscrierea ei între familiari. Şi ce nu-i 
pot oferi pribeagului, dincolo de ceasurile nesfârşite de 
nelinişte şi îndoieli, de jocul acesta al protocolului, de lunile 
de incertitudini când primesc soliile Staturilor, când 
negociez cu dieta şi când pribeagul este încolţit de 
creditori, ori de sărăcie, ori de ruşine şi pentru a se salva 
este în stare să-şi vândă nu numai spada şi sângele şi 
priceperea războinică, dar mai mult decât atât, pentru a 
domni din nou... 

Rânjeşte rău, suduie urât de Născătoare, îşi face 
cruce peste gură şi-i porunceşte lui Simion să-i pregătească 
costumul de spadasin, pieptarul roşu din piele, cizmele şi să 
fie gata de plecare într-o mică de ceas... 

... Malul Vltavei la ceasul amurgului. Trestii foşnitoare. 
Raţe sălbatice în zbor săgetat trecând peste Karlov most, 
ori Karlsbrucke ori Podul lui Karol, încremenit de veacuri în 
arcadele sprijinite pe picioare din piatră cioplită, ducând 
cele treizeci de statui în cerul gris prin care curg ape de 
sânge. Şi iarăşi Vltava şopotitoare la copci şi-n iezerele 
dezgheţate din spre larg, oglindind cerul. Hradul vechilor 
regi bohemi înălţându-şi turlele ascuţite dincolo de Vltava, 
stând măreț şi posac în zidurile cenuşii ori impudic pe cele 
noi, ridicate de Rudolf, tot acolo turlele Catedralei Sfântul 
Toma, apoi turnurile gotice, cu grile şi gărzi care închid 
intrările pe pod, patrulele de lăncieri călări, muschetarii de 

gardă la pod, şi dintr-o dată dulcele cântec al orologiului din 
turnul stărostiei, vestit în toată Evropa, clinchetind în aerul 
brumos în care strălucesc turlele bisericilor gotice, 
acoperişurile palatelor poleite cu aur şi un sentiment de 
măreție amară în faţa oraşului împărătesc, dantelă de 
piatră şi cutezătoare tâşnire spre înalturi, veacurile de trudă 
adăugându-se unele deasupra altora, mărturisindu-se prin 
aceste clădiri veşnice, nebântuite de pojarul năvălirilor 
turceşti şi tătăreşti, rămânând să se ducă peste timp, în 
viitorime. Are ascuţit şi dureros sensul tragic al vieţii 
Târgoviştei, mereu arsă de cotropitori, aşa cum au fost arse 
toate oraşele Ţării. Al monastirilor modeste, ascunse pe 
văile tainice ale munţilor. Nimic din ce-au durat veacurile n- 
a rămas piatră peste piatră. Poate de aici şi ura lui cumplită 
împotriva turcilor. A înverşunării cu care de trei veacuri au 
nimicit tot ce spiritul a vrut să nemurească în piatră. ÎI 
sfâşie o pizmă neagră şi rea pentru nedreptatea hărăzită de 
istorie neamului său. Simte pe obraz vântul umed curgând 
foşnitor din spre miază-noapte, din Valea Elbei şi poate de 
mai departe, din câmpiile germanice şi de la Marea Baltică. 
Vânt de sfârşit de iarnă, mirosind a cetinişuri şi a salcie, plin 
de nostalgii şi doruri, de nelinişti şi temeri. Se înveleşte în 
pelerina căptuşită cu soboli. Simte până la durere 
materialitatea oraşului imperial. ÎI dor pietrele caldarâmului 
de sub tălpile cizmelor. || doare singurătatea lui aici pe 
malul Vltavei. II doare frumuseţea şi măreţia oraşului de 
piatră peste care se cerne înserarea în tonuri duioase şi 
nostalgice de gris. Se zmulge de pe mal gândind la destinul 
puterii în Magna. O ia pe ulicioarele înguste, patrulate de 
halebardieri, care se duc să le închidă cu lanţurile, 
urmându-l pe Mârzea spre Capela Bethleem. Işi aude 
pintenii zornăind. | se pare că dintr-o dată uliţa s-a pustiit şi 
că a rămas singur acolo sub cornişele negre deasupra 
cărora pluteşte lumina verzuie a serii de fevruarie. Colţul de 
piatră al unei clădiri. Treptele capelei. Mârzea trece câţiva 
paşi dincolo de arcadele pline de întuneric. Până în clipa 

când de sub portal iese o umbră învăluită într-o manta cu 
glugă. Nu s-a gândit la o cursă. Dacă Zvetlana este în slujba 
Staturilor? Dacă Chiaky, ori Moisă Săcuiul încearcă să-l 
ucidă în ceasul al unsprezecelea, mântuind printr-o femeie, 
ce n-au putut mântui cu comploturile, otrava, jungherul şi 
războiul? Îşi pipăie zaua de Damasc de sub tunică. Îşi trage 
spada sub braţ. Ştie că este o închipuire de-o clipă, însuşi 
Carlo Magno confirmând scrisoarea Măriei Cristierna... 
Frumos sfârşit pentru un «Achile» al creştinătăţii, împuns cu 
pumnalele în alcovul unei femei, fie ea şi o arhiducesă a 
Casei de Austria, îşi face cele trei cruci «schismatice» 
cerute de arhiducesă. Spune «bună seara» şi tresare când 
un glas de femeie îi răspunde: «- Seara bună, măria-ta!... 
Urmează-mă fără teamă... Oşteanul măriei-tale să se 
întoarcă la Omul Sălbatic...» Ar vrea să vadă obrazul 
acestei femei care vorbeşte atât de dulce limba ţării. II 
cheamă pe Mârzea. 
- Întoarce-te, căpitane!... Sunt pe mâna prietenilor mei! 
Femeia călăuz râde sub glugă: 
- L-am fo cunoscută pe căpitan, măria ta. Da' am tăcut, 
după porunci. 
Uliţa alchimiştilor. Salamandre tăiate în tablă de fier, 
cu ochi licăritori de peruzea, agăţate la porţi. Un felinar. O 
uşă scundă din stejar în care călăuza bate de două ori cu 
mânerul din fier. Apoi de alte trei ori. Sunetul greu al cheii 
în broască. Numără trei zăvoare care se trag. Un coridor 
luminat de două făclii. Altă femeie care închide poarta. 
Scări pieptişe cu trepte groase din stejar. Un alt coridor. 
Altă uşă la care călăuza ciocăneşte în acelaşi fel. Deschide 
un fel de majordom cu o barbă albă retezată rotund, 
îmbrăcat în costum tyrolez. Este o odaie lungă prin care ştie 
că trece din strada Alchimiştilor, într-o casă lipită de 
aceasta, cu intrarea adevărată în altă stradă, pentru că are 
aşezat în el simţul orientării prin tainiţele palatului de la 
Târgovişte, ori prin labirintul de la Bimbirdirek... Urcă două 
trepte luminate de felinare cu sticla verzuie. Vede locul 

unde a fost spart peretele şi unde s-a încastrat tocul uşii. O 
altă odaie, pătrată, cu scaune florentine, scrinuri şi tapiserii, 
luminată de un policanaru din sticlă străvezie. Majordomul 
se-nclină. li desprinde pelerina. O aşează pe un scaun, după 
care i se înclină deschizând o uşă sculptată în lemn de 
trandafir, cu ciubucăria aurită. O draperie grea de catifea 
albastră. Glasuri şoptite. O mână albă de femeie, goală 
până la cot ridică draperia şi el se izbeşte de lumina feerică 
a policandrelor şi a sfeşnicelor de argint, absorbită dulce de 
tapiseriile cu mult albastru, de plafonul închipuind un cer 
albastru pe care plutesc nouraşi sidefii şi de albastrul 
strălucitor al ochilor Măriei Cristierna, o altă Maria Cristierna 
decât cea cunoscută la Alba-lulia acum patru ani, femeie- 
fecioară; o Maria Cristierna arhiducesă a Casei de Austria, 
gătită într-o rochie de mătase azurie pusă pe vertugadin, cu 
corsajul despicat îndrăzneţ până la centură, cu un guler 
înalt bătut cu diamante care-i încadrează obrazul alb, cu 
părul blond auriu făcut melci şi bucle, gura desemnată 
puternic şi parcă amar şi-n ea toată o aşteptare stăpânită, o 
curiozitate lacomă şi un triumf abia stăpânit sub pleoapele 
date cu pastă albăstrie. Işi scoate cuşmuliţa cu pană de 
gotcan. | se închină cu mâna la inimă. Apoi, cu un gest 
bărbătesc şi galant îi sărută mâna, văzând cum un bărbat 
voinic, cu faţa lată, într-un costum roşu schiţează ceva pe 
un carton pe care-l ţine pe genunchi, un alt bărbat, tânăr 
încă, face o reverență împreună cu două doamne şi alte 
două între care-i zâmbeşte fermecător Zvetlana Rose- 
Maria. 
- Illustrissime, şopteşte Maria Cristierna strângându-i 

braţul... 

- Serenissimă doamnă, iată-mă la ordinele voastre. 

- Dacă răspundeaţi cu un ceas mai devreme rugăminţilor 
mele, nu ne aflam nici unul, nici celălalt aici. 

- Destinul, arhiducesă. 

- Şi o femeie egoistă care ne-a trădat pe amândoi, pentru 
setea ei de putere, ///ustrissime. 

- Care se numeşte? 

- Velica Genga. 

Priveşte senin în ochii scăpărători ai arhiducesei. Se- 
nclină. Cei aflaţi în alcovul albastru fac a treia reverență. 

- Lipseşte muzica maestrului Pietro Busto, râde foarte clar 
Maria Cristierna, aşezându-şi dreapta pe braţul lui stâng. Să 
vă prezint intimii unei principese exilate, ///ustrissime. 
Intimii, care mâine, prin sabia voastră, pot fi curtenii voştri. 

Arhiducesa vorbeşte foarte clar în germano-italiana 
latinizată, pe care el însuşi o vorbeşte greoi îndesând-o cu 
levantinisme. Este fermă, o simte tare şi dârză, o femeie 
care şi-a dat seama târziu de gustul puterii, care nu are cu 
ce face politică, dar arsă de ambiția să facă politică, îl 
priveşte cu ochi albaştri-străvezii şi el vede acolo în lumina 
lor deviza aceea lacomă şi arogantă, acel A.E.I.O.U. 
Austriae est imperare orbi universo, îşi aduce aminte 
prelegerea pe care i-a făcut-o Stefan Josika despre starea 
Sfântului Imperiu, la care adaugă prelegerile lui Carlo 
Magno şi ale lui Smyl Pisek de Chynov, adaugă tot ce-a 
văzut în această pribegie la Kosice şi Poszony şi Orth şi 
Viana şi Tabor, tot ce i-a spus arhiepiscopul Ungariei de 
Sus, Kutasy şi-l trece un fior rece prin şiră, atunci când 
primeşte omagiul astronomului Johannes Kepler, omul cu 
barba neagră şi părul tuns scurt, care-i spune că faptele lui 
de arme au ajuns să intre în mitologia acestui veac. 

- Oh, dacă astrele voastre, senior Kepler, îmi vor fi favo- 
rabile! 

- Din moment ce vă aflaţi aici, astrul care ne luminează, 
illustrissime, nu vă poate fi decât favorabil. 

Maria Cristierna râde măgulită. El se înclină şi... Încă o 
dată, îi sărută mâna frumoasă, cu unghiile lăcuite şi 
degetele încărcate de inele. Arhiducesa îi arată un jilţ 
germanic, din nuc. Ea se aşează zâmbind pe un fel de 
taburet, în vreme ce curtenii vorbesc în şoaptă, iar maestrul 
Frank Franken, puţintel surd, îl priveşte ascuţit, mijindu- şi 
pleoapele, trage câte-o linie pe cartonul lui, o corectează, 

mormăie ceva, se foieşte, stă o clipă nemişcat, privindu-l cu 
o mirare totală, ca şi cum atunci l-ar fi văzut cu adevărat, 
apoi se aruncă furios asupra cartonului pe care-l 
masacrează cu cărbunele. Maria Cristierna îi spune că 
maestrul Frank Francken adus din Ţările de Jos este pictorul 
curţii, că împăratul i-a comandat un tablou uriaş în centrul 
căruia vor fi trei personaje: sacra majestate, // Va/acho şi 
ea, arhiducesa Maria Cristierna. 

- Este un tablou simbolic, venerată doamnă. 

- Un simbol nu prea greu de descifrat, dacă illustrissima 
voastră persoană va accepta şi un al doilea punct de 
vedere al acestei lumi... Ah, principe Michael, de ce nu m- 
aţi răpit lui Sigismund? De ce n-aţi cucerit Transilvania 
odată cu principesa ei?... Şi de ce nu vreţi să adăugaţi o 
strălucire nouă casei voastre, printr-o înrudire de sânge cu 
Casa de Austria? 

Maria Cristierna spune toate aceste lucruri uluitoare 
zâmbindu-i fermecător în vreme ce curtenii ei fac 
conversaţie. Zvetlana de Rosenau îi indică prin jocul 
evantaiului o draperie grea de brocat albastru şi pictorul 
Frank Francken se duşmăneşte cu cartoanele lui, pe care le 
face teanc la picioarele jilţului. Din punctul de vedere al 
arhiducesei, totul este de-o limpezime crudă şi de un 
adevăr simplu până la țipăt. Celui mai mare căpitan de oşti, 
principe valah, i se oferă o armată să-şi recucerească 
principatul şi să-şi realizeze visul care-a zguduit Răsăritul 
european; regatul Daciei. O dată cu armata i se oferă 
protecţia celui mai puternic imperiu european, prin 
căsătoria lui cu una din principesele acestui imperiu. Stanca 
prizonieră la Bâthory va fi recompensată pentru pierderea 
soţului printr-un domeniu în Silezia, cu un venit anual de o 
sută de mii de taleri. Prinţul Nicolae-Pătraşcu va fi instruit la 
Praga unde va rămâne printre familiarii împăratului, care se 
va îngriji de căsătoria lui. Principesa Florica va fi instruită la 
Innsbruck şi căsătorită cu un principe sau un Frei'herrn. 

Moştenitorii regatului dacic, vor fi descendenţii direcţi ai 
noului cuplu princiar. 

- Mă păstrez pură de patru ani, pentru a aduce singurului 
bărbat pe care mi l-am dorit, mărturia voinţei şi a puterii 
mele interioare... Oh, principe Michael, nu sunt atât de 
proastă şi nici atât de naivă cât v-am părut la Weissenburg! 

(Buzele carminate, în adevăr pure şi reci spun 
Weissenburg în loc de Alba-lulia, ori de Bălgrad şi el se- 
nfâoară, o ghiară rece îi strânge inima, i se usucă cerul gurii 
şi îşi spune că şarja asta nebună a Măriei Cristierna a fost 
pregătită de cineva care-l cunoaşte până-n rărunchi, că acel 
cineva are o minte diabolică şi că toată abilitatea 
diplomaticească pe care-a cheltuit-o ani de zile, tot sângele 
ostăşesc pe care l-a vărsat de şapte ani în zecile lui de 
campanii, toate milioanele în aur risipite, sunt anulate de 
propunerea aceasta seacă, rostită dulce de buzele 
arhiducesei Maria Cristierna. Că poate el ar învăţa-o să 
spună Bălgrad în loc de Weissenburg, dar că asta n-ar 
însemna nimic în faţa timpului, se îngrozeşte la gândul că 
Stanca, Dumnezeule, cum ar putea face asta şi unde ar 
duce, în timp, nu căsătoria, au mai fost pe tronurile Ţărilor 
doamne precatolice, ci urmările ei, în ordinea politicească,) 

- De aceea, principe, nu vă cer niciun răspuns, înainte de 
a ne obişnui să ne înţelegem, dacă nu prin limbajul 
cuvintelor, prin limbajul subtil al privirii... Tăceţi!... Să 
vedem ce-a făcut Frank Francken care nu mormăie decât 
atunci când este mândru de sine. 

Cartoanele acelea... Cartoanele care-l izbesc parcă 
peste ochi. Cartoanele din care-l privesc chipurile aceluiaşi 
bărbat sălbatic şi ars de patimi, un uriaş cu trupul abia 
schiţat, dar cu nişte ochi cumpliţi. Dumnezeule, cine i-a 
spus că privirea lui îl va pierde? Hamdi Isakoglu; ori Kaplan, 
nu mai ştie; o privire ţâşnind crâncenă dintr-un punct făcut 
cu cărbunele şi barba asta şi sprâncenele şi arcadele 
adânci, scobite, sub care ard ochii ăştia haini, apoi chipul 
suav al Măriei Cristierna. Se întoarce din jilţ spre 

arhiducesă. Este palidă, îşi apasă amândouă mâinile pe 
inimă. | se broboneşte fruntea. Ciripitul curtenilor se frânge. 
Albă, arhiducesa leşină. Un țipăt de femeie. El tâşneşte din 
jilţ. O ia în braţe înainte de a cădea de pe taburet. O ridică 
şi o duce până la sofaua plină de perne, pe care o aşterne 
uşor, atingându-i obrazul cu barba. Vede cu coada ochiului 
cum se mişcă perdelele pe care i le arătase Zvetlana cu 
evantaiul şi cum din dosul lor iese Carlo Magno... 

„„„. = Câine mârşav! Ai s-o sfârşeşti în Vltava, o dată cu 
planurile tale scelerate! Marcule! Să vină Smyl! Să vină 
Mârzea! Să vină Simion! Unde e Simion?... Ţi-am încredinţat 
onoarea mea şi dragostea mea cavalerească şi tainele mele 
de prinţ şi bărbat, iar tu? Tu lepădătură de tavernă, tu 
vânzător de colane habsburgice, tu comandorule, tu iezuit 
nemernic, tu pentru care viaţa mi-am pus-o, tu iubitorule de 
Campanella, tu şarpe clocit din ouăle lui Loyola, tu m-ai 
vândut clipă de clipă şi ceas de ceas şi an de an!... Taci, 
până nu te sugrum cu aceste mâini!... Stoichiţo! Să vină 
banul... Să vină episcopul. Te judec, Carlo Magno, să nu zici 
că te asasinez. Te judec şi din porunca mea domnească ai 
să mori... Te judec aici, în cetatea împăratului pentru care 
m-ai trădat. Peste puterea lui şi neţinând sama de nicio 
lege a sacrului imperiu. Te judec după legile Magnaei; şi te 
ucid după legile ei, cea trădată de tine în modul cel mai 
mârşav. Carlo Magno, vei muri aici, descăpătânat. Roagă- 
te! Simioane... Ascute un paloş. Adu un butuc de la cuhnii. 
Repede... Stoichiţo!.. Ce baţi din buze Stoichiţo?... 
Marcule!... Ce-mi stai stană? 

Aproape urlă. Taie odăile de «La Omul Sălbatec» 
cruciş şi curmeziş. Maria Cristierna şi-a revenit după ce-a 
băut zeamă de portocale. l-a aşezat mâna în palmă. l-a 
şoptit s-o ierte, dar s-a înspăimântat de el. El a cercetat-o 
fulgerat să vadă dacă nu este purceasă grea. l-a spus tot 
şoptit, ţinându-i mâinile în mâinile lui păroase, că este cea 
dintâi lecţie de istorie pe care-o ascultă la Praha, istorie 
adevărată, pentru care-i va fi recunoscător şi ea va vedea 


345 Radu Theodoru 


cum. Carlo Magno l-a călăuzit până la osterie, scoţându-l pe 
altă poartă, cu canaturi duble, care dădea într-o stradelă 
îngustă, care nu era a Alchimiştilor. N-a scos o vorbă. Ajuns 
la osterie, l-a înhăţat şi l-a zvârlit în braţele gărzilor lui. 
Acum stă alb, mai alb decât gulerul valonez, despuiat de 
eşarfă şi spadă şi-l priveşte atât de drept, încât îşi simte 
mânia topindu-i-se şi-l încearcă o deznădejde amară şi 
zăcută, un fel de mută turbare şi neputinţă. II vede pe 
Marcu Cercel ca printr-o pâclă. Il aude ca dintr-o depărtare. 
- Carlo Magno este nevinovat, măria ta. A îndeplinit 
rugămintea sfatului de obşte al divanului măriei-tale. A 
facut-o strălucit, cinstit şi cavalereşte... Dacă ai de tăiat 
capete, atunci capetele noastre sunt acelea. Al meu. Al vel 
logofătului  Stoichiţa. Al biv vel banului Mihalcea. Al 
episcopului Theofil. _ 

II lasă puterile. Se agaţă de colţul mesii. Inţelege totul 
într-o fulgerare de-o clipă. Apucă jilţul, răcneşte şi-l fărâmă 
în mâini, aşchii îl face să nu se repează în gâtul lui Marcu, 
ori să nu-i împlânte jungherul în inimă. Le întoarce spatele. 
Se duce la fereastră. Priveşte acoperişurile ţuguiate, 
acoperite cu zăpadă murdară. Stăncuţele care dorm pe 
locurile calde de lângă gura hornurilor. Palatul Hradului 
negru, clădirile de la Mala Strana, cerul de sfârşit de 
fevruarie spuzit de stele şi-l cuprinde o leşuială vecină cu 
moartea. Sfetnicul lui, Stoichiţa şi aceştia toţi, prinţul Marcu 
instruit la cetăţile italice, până şi popa nebun Theofil 
Râmniceanu s-au înspăimântat de căderea lui. De pribegia 
lui. Dincolo de el şi de voinţa domnească, dincolo de 
judecarea fiecărei urmări a fiecărui pas în politică, lacomi 
numai de viitorul de astăzi şi cel de mâine, l-au investit pe 
Carlo Magno cu dreptul să tracteze în numele lui, acest mod 
de a mântui Magna de destrămare. Prin acest mod: 
căsătoria cu Maria Cristierna, au văzut temeinicindu-se 
regatul dacic. Prin acest mod au văzut eliberarea de turci şi 
legarea Magnaei de Evropa. Ascultă sec de gânduri glasul 
lui Stoichiţa care face istoria imperiului spaniol ajuns 

stăpânul lumilor printr-un Habsburg. Îl rabdă. Rabdă şi 
ascultă câte dinastii străine s-au perindat pe tronul Poloniei. 
Rabdă şi ascultă ca un sfânt cum s-au măritat principese 
din Casa Franţei cu regi englezi, cum s-a salvat Ungaria de 
Sus prin Casa de Habsburg, cum Magna s-ar putea întări 
apărată de imperiu şi urmaşii acestei căsătorii, mereu 
căsătoriţi cu fete, jupânese ori coconi de-ai Magnaei şi-ar 
uita obârşia, rămânând ai Ţării prin fiinţa lor, prin averile, 
limba, obiceele şi sufletul lor. Aude paşii episcopului. Aude 
tălpile lăboase ale lui Karatzas pocnind duşumelele. Şi 
glasul lui hârâit: 

- Pentru slava măriei-tale am făcut-o. 

- Doamna Stanca, muceniciţa, se va bucura pentru viitorul 
pruncilor şi al măriei-tale. 

- Care prea puţin i-ai fost soţ cu credinţă. 

- O iubim cu smerenie pe doamna Velica, dar... 

- Nu-ţi ajunse nici doamna Velica. 

- De ce să nu râfneşti la o putere evropeană? 

- De ce să nu fii fratele împăratului romanilor, când ai fost 
beg al celui turcesc? 

- Acolo am fost vasali... Aici vom fi sub statutul evropean. 

- Adică, şopteşte! 

- Cu Staturi şi Universităţi ale boierimii, cu oraşe slobode 
şi cu... 

- Şi cu mai ce, Stoichiţo, luminatule? 

- Cu aşezarea treburilor de obşte în rândul dreptului. Cu 
şcoli şi universităţi. Cu învăţaţi şi scriitori şi pictori. Cu o 
domnie luminoasă. Cu legături de negoţ până la Londra şi 
Amsterdam şi Rotterdam şi Hamburg şi Madrid. Cu dreptul 
şi putinţa de a gândi la mişcările cereşti, la matematici, la 
filosofie, la ştiinţele teologicale şi juridiceşti, măria-ta. Cu 
obişnuinţa de a ieşi dintre staule, nu numai la războaie, ci şi 
la înfruntările oratoriceşti din forum. 

Il umple o furie rea. Rece. Uscată. 

- Nebunilor, spune şi se răsuceşte fulgerător spre ei. Stau 
în rând, ţinându-l pe Carlo Magno la mijloc. Se duce la Carlo 
Magno. 

Îl ia de umeri. ÎI strânge la piept. 

- lartă-mă, te iert, dar ascultă-mă! i 

Îi dau lacrimile. ÎI lasă pe Carlo Magno... Îşi zornăie 
pintenii pe duşumelele groase din stejar. Oare el nu s-a 
gândit niciodată că Magna renăscută prin sabie, nu va 
putea ţine în piept urgia celor trei puteri înconjurătoare, 
decât trecând de partea uneia din ele, destul de tari ca 
împreună, să le ţină în frâu pe celelalte două? Nu s-a 
secătuit nopţi în şir gândind la fiecare alianţă în parte? Şi n- 
a văzut cu limpede durere că singurul sprijin ar fi fost într-o 
lume ortodoxă, renăscută din Peloponez până în Bosnia şi 
din Bosnia până la curţile cneazului Constantin de Ostrog?! 
Acea lume nu s-a putut înfăptui cu toată jertfa de sânge. 
Ceasul asupritorului n-a bătut încă. Alianţa cu Rudolf 
înseamnă germanizare. Ei n-o văd aici, la Praha? N-au 
văzut-o în cererile lui Pezzen? N-au văzut-o în revolta 
Braşovului şi Sibiului? În politica lui Basta? Ce va-nsemna 
aducerea unei principese din Casa de Austria la Alba-lulia, 
pe lângă curtea ei germană? Pe lângă trupele ei? Pe lângă 
posesiunile ei germanice?... Un vodă poate muri oricând 
într-un război. Ori într-un turnir. Ori dintr-un pocal cu vin. Ce 
s-ar întâmpla dacă acel vodă ar muri când trupele sacrei 
majestăţi aflate în cruciadă s-ar afla la Dunăre? Prin 
târgurile Magnaei? Când ar fi biserici preacatolice, ctitorite 
de măria-sa doamna, nu numai în Siebenburgen, dar şi prin 
toate târgurile Ţării, după cum sunt la Târgovişte şi 
Bucureşti şi Câmpulung şi Baia şi Suceava şi Trotuş? Şi nu 
nişte cavaleri ioaniţi, ori templieri le-ar ridica, ci însăşi 
doamna şi suveranul şi nunţii apostolici, şi trupele 
preacatolice le-ar cere? 

- Acolo unde-a pătruns catolicismul, a pătruns şi spiritul 
luminat al Apusului, spune prinţul Marcu... Nu cum fac 

crucea este întrebarea, ci de ce-o fac?!... Ortodoxia este o 
lume mică şi închisă măria-ta. 

- Te lapezi de ea, Marcule? Ori o schimbi după nevoile 
tale? 

- Nu mă lepăd, măria-ta... Dar gândesc asupra ei. 

- Am trecut peste timp prin limbă şi credinţă. Turcii n-au 
cerut niciunui domn, oricât de bicisnic a fost, să-şi 
clădească moschei şi medrese pe pământul Ţării. 

- Ar putea-o face de acum în colo, supunându-le în 
paşalâk. Drept pedeapsă pentru necurmatele ei răsmeriţi şi 
războaie. Drept pedeapsă că te-a urmat pe măria-ta. 

- Ce-mi cereţi? 

- Să n-o urgiseşti pe Maria Cristierna. 

- Să te mai gândeşti, doamne. 

- Poimâine trece prin mâine şi la anul, trece prin anul 
ăsta, măria-ta. 

- Şi tu, Carlo Magno? 

Cavalerul pune un genunchi la pământ. Îi spune cu 
glas limpede, neşovăitor, cutremurat de un suflu bărbătesc 
aspru şi lucid. 

- Măria-ta, astăzi, este imperiul imperiilor. Am ascultat 
glasul consilierilor voştri, fiindcă mi s-a părut că vă slujesc 
cauza, monsegniore, jertfindu-vă nu dragostea mea, pentru 
că arhiducesa, bolnavă de ambiţie, nu visează decât 
castitatea în schimbul purpurei. Dar vi-am jertfit ceea ce-mi 
oferea Rudolf, în schimbul planurilor şi tainelor voastre, 
ceea ce, pentru un soldat încă sărac, este mult. Porunciţi. 
Sunt al vostru, până la capăt. 

- Lăsaţi-mă singur, şopteşte. 

Rămâne singur la Omul Să/batec, osteria din oraşul 
împărătesc, Praha. Stoichiţa gândeşte la Staturi şi 
Universităţi ale boierimii, la un sfat al oraşelor slobode, la 
altceva decât voia lui lo. Divanul domnesc nu-i mai ajunge. 
Vrea liber în forum. Vrea ştiinţe juridiceşti care să 
temeinicească alte legi. Legi îngrăditoare ale puterii lui lo. 
Şi Marcu, întocmai tatălui său, nu în numele credinţei, ci în 

numele orânduielilor statului pledează. Puterea lui lo, le 
îngrădeşte cugetul. S-au gândit la ei, care vor trece între 
Frei-herrn, cu domeniile lor, vor avea diete unde să se 
întreacă în lupte oratoriceşti, îşi vor dura mori de hârtie, ori 
îşi vor vinde grânele şi meiul în Inglitera, vor veni la 
serbările curţii imperiale şi niciodată nu strică omului să 
înveţe o limbă, chiar dacă acea limbă nu se trage de la 
Râm... Dar ce vor face ceilalţi? Sarea pământului? Puterea 
şi temeiul? Cei pe care i-a osândit el, legându-i de pământ? 
Cei pe care i-a jertfit el pe câmpurile de luptă? Cei care-au 
ţinut Urdia în piepturi şi-n furci şi-n ghioage la Călugăreni?! 
Ce vor face aceia în vreme şi ce lanţuri le pregătesc ei aici 
la Praha, în alcovul de taină al Măriei Cristierna şi cum vor 
ajunge ei ca Smyl Pisek de Chynov, ori mai rău decât acest 
bacalaureat, de două ori robi pe pământul strămoşesc, aşa 
cum sunt iobagii transilvăneni şi iată, Dumnezeule, c-am 
căzut cu iertăciune la picioarele Iglisei şi-abia aici înţeleg, 
Doamne, şi-abia acum mă luminez şi iartă-mi mie 
păcătosului neputinţele mele. 

Stă prăbuşit pe marginea patului plin de perne 
nemţeşti, dolofane, mirosind a săpun şi-a levânţică. Ard trei 
lumânări în sfeşnicul lui de Hurezi. Simion strânge ţăndările 
jilţului. Flăcările din vatră îşi joacă umbrele pe pereţi. 
Adevărul despre putere şi domnie, despre boieri şi mulţimi, 
despre legătură şi stările Magnaei, nemeşime şi oraşele 
saxone, catolicism şi ortodoxie, islam şi supremație la 
Dunărea de Jos, despre puterea oraşelor libere din Liga 
Hanseatică şi a oraşelor-cetăţi italice, prăbuşirea Spaniei 
din pricina visului nebun de măreție al unui Habsburg mort 
abia de doi ani, toată drama sângeroasă a Evropei care se 
caută pe sine prin reaşezarea stărilor, dramă revărsată 
asupra Magnaei, toate frământările popoarelor supuse 
imperiilor, ale cehilor şi ale sârbilor, ale ucrainienilor şi 
bulgarilor, ale grecilor şi ale slovacilor, ale bosniacilor şi 
ungurilor, ale valachilor, toate acestea îl năvălesc cu 
limpezimea tăioasă a unei şarje de călărime. 

- Unde-am greşit şi cât am greşit, Dumnezeule, şopteşte; 
care este calea adevărului neamului meu şi pe unde s-o 
apuc, Doamne, spre izbăvirea lui, căci, iată-mă, am ajuns la 
capătul puterilor mele omeneşti şi am căzut în această 
Sodomă de gânduri, dincolo de care nu mai văd limpezimile 
care să mă călăuzească spre destinul Magnaei. 

Este noapte. Aude vântul căzând bufnit peste 
acoperişul de la Omul Să/batec. Cade într-o stare de veghe 
ascuţită, aşteptând ca altădată, fluxul acela magic, care să- 
| pogoare spre rădăcinile conştiinţei de sine, acolo unde 
stau limpezi esenţele şi revelaţiile. Apoi noaptea se aşterne 
grea peste oraşul imperial şi simte că afară a început să 
ningă. 


Rudolf II de Habsburg la Hrad, 1 martie 1601 


Vântişorul aromind răscolitor a primăvară curge odată 
cu Vltava, adiind miresme tulburătoare de seve proaspete. 
Gheţurile s-au topit într-o noapte. Stolurile de rațe sălbatice 
se zburătăcesc la picioarele din piatră ale podului Karol. 
Compania de muschetari pedeştri calcă în cadență gravă, 
marcată de ţăcănitul furcheţilor loviți de caldarâm odată cu 
talpa piciorului stâng. Panaşele flutură în vânt. Carâta 
imperială pe leagăn, recunoaşte lucrătura jupânului Kruger- 
Ruggieri, tapisată cu brocat sângeriu, cu armele Casei de 
Austria brodate pe perne şi pe toate uşile lăcuite negru, 
huruie legănându-l uşor pe sub grila masivă din fier. La 
portiera stângă călăreşte prinţul Marcu. La portiera dreaptă, 
Stoichiţa. Gărzile lui comandate de căpitanul Mârzea duc 
tuiurile şi bairacele şi steagurile poloneze smulse la Bucov, 
în lupta cu Eiab paşa, ori în cele cu begii de Vidin şi Nikopol 
răpuşi de Buzeşti. După gardă vine carâta lui Freiberrn Carl 
von Lichtenstein, în care stau Karatzas şi Theofil 
Râmniceanu. Apoi carâtele lui /Hofzah/meister Hansen 
Riettman şi ale lui Feldzahlmeister Hans Undterholzer din 
care zâmbeşte cuceritor domnul consilier Gaspar Mellickh, 

cel care la Alba-lulia se legase să-l slujească. Cortegiul este 
impunător şi corespunde protocolului pentru principii 
domnitori, ori cei şapte electori. Panaşele flutură în vânt. 
Fanfara muschetarilor răpăie voiniceşte din tobe. Cerul este 
albastru şi luminos, jos, şters de nouraşi sidefii. Praha 
Bobemie Metropolis Accuratissime Expressa străluceşte 
primăvăratec, frângând lumina rece în cupolele aurite. Stă 
tapăn în carâtă şi singur. Platoşa de Damasc, aurită, având 
bătute în relief armele Magnaei şi sub ele leul din stema 
veche a Olteniei, în picioare, cu ghiarele scoase, semnul 
independenţei, îi strânge mijlocul şi-i freacă şoldul. Fiecare 
amănunt din îmbrăcămintea lui şi a curtenilor a fost pricină 
de consiliu. Le-a poruncit să lase costumele venețiene 
pentru ţeremoniile şi balurile înaltei nobilimi. Să îmbrace 
pentru audienţă uniforma gărzii. Se pare că atât uniformele 
acestea, cât şi căpitanul Mârzea, călărind cu şoimul pe 
umăr în zaua lui de Samarkand, cu coif oriental, sunt 
binecunoscute la Praha, pentru că, de cum a urcat în 
carâtă, străzile şi ulițele s-au umplut de o mulţime 
foşnitoare, vorbind în şoaptă: neguţători şi târgoveţi, soldaţi 
şi muschetari, fierari cu şorţuri de piele, bărbieri şi copii de 
prăvălie, spălătorese cu coşurile de rufe pe cap, iar 
ferestrele s-au umplut de ciripitul doamnelor ieşite în 
priveală. Freiberrn Carl von Lichtenstein i-a prezentat 
fiecare persoană a protocolului, sugerându-i că sacra 
majestate n-a mai acordat de doi ani asemenea onoruri 
vizitatorilor săi. Raaap-ţac, raaap-ţac. Talpa şi furchetul. 
Statuile vechilor regi bohemi pătate de  găinaţul 
porumbeilor şi al vrăbiilor. Vltava plină de poezie. Hradul pe 
celălalt mal, pe înălțimile lui abrupte, semeţ şi orgolios. lată 
că se apropie clipa în care va trebui să-şi stăpânească 
mândria nebună şi privirea tiranică, ori înspăimântătoare, 
care-a făcut-o pe Maria Cristierna să leşine. Clipa în care va 
trebui să joace rolul pe care raţiunea politică i l-a impus. 
Clipa când nu va mai fi războinicul şi lo. Când va fi un 
diplomat căruia, orice i s-ar spune, va zâmbi, va răspunde 

că nu a înţeles prea bine, care va număra până la zece, ori 
până la o sută, gândindu-şi răspunsurile. Bate din buze. Se- 
ncrâncenează în sine, acrindu-se. Îşi aduce aminte de 
ţeremonia investirii lui cu cuca domnească, în faţa 
padişahului şi a lui Sinan paşa. La ceea ce a urmat numai la 
un an după învestitură. La absurdul situaţiei acesteia, 
mereu compromisă de istorie, ca domnul Ţărilor să fie 
investit de sultan, ca un slujbaş al Inaltei Porţi. Rudolf 
cunoaşte această istorie, ca şi urmările care-au decurs din 
ea. Raaap-ţac!... Raaap-ţac! Copitele cailor pe caldarâmul 
podului. Karlov most! Aştia sunt vechii regi ai Bohemiei. 
Raaap-ţac! Raaap-ţac! Apoi a venit invazia germanică cu 
wuelfii bavarezi Henric Leul şi Albrecht Ursul. Anul 1147, 
Cruciada împotriva slavilor. Apoi anul 1278 cu regele 
Bohemiei Přemysl Ottocar al Il-lea şi doliul de la Suché 
Kruty când regele bohem este înfrânt de Rudolf de 
Habsburg. El vine de la Dunărea de Jos să ceară ajutor tot 
unui Rudolf de Habsburg, care i-l va da şi-n graţia lui 
imperială îi va dărui o soţie prin care vrea să sară într-o 
singură noapte peste neputinţa câtorva secole, numai 
schimbând armele imperiului cu patul nuptial... Nechează 
surd în barbă. Îşi trage pelerina voievodală peste genunchi. 
Vântul umed îi trezeşte durerile din încheieturi. Gugiumanul 
îi ţine cald. Calul prinţului asudă înainte de vreme. Abia l-a 
încălecat. Vede noaptea când a trecut Dunărea călare. 
Simte valurile izbindu-l în piept. Aude strigătele pâlcurilor 
de călăreţi ducându-se pe sfor. Trecerea Dunării pe gheaţă. 
Când a năvălit Dunărea peste gheaţa albastră prin copcile 
tăiate de ieniceri. Papahagi. Morovlahii. Sofia. Vidin. 
Nikopole...  Şarjele... Ah,  şarjele. Crăciun bătrânul... 
Cozonacii... Paştile. Mieii. Dulapurile. Paştii la Strejeşti. Ori 
la Plăviceanca... «- Lasă-mă, Mihai!... Abia mă îmbrăcai, n- 
auzi?...» «- Taci, Stanco!...» «- Ne vede Sima, nesătulule!» 
«- Şi ce? Ţi-s ibovnic?» Stanca tânără. Se vede ridicând-o în 
braţe. Fugind cu ea pe scările pieptişe, în odaia cu icoane 
de sub saceac. O iubea acolo pe o miţă şi casa era plină de 

oaspeţi. Aude glasul Simei:  «- Stancooo!... Unde puseşi 
cimbrişorul, Stanco, n-auzi? 
- Măria sa doamna nu este, doamne! 
- Cum nu este?... Că fui cu ea la icoane!» 
Raaap-ţac! Raaap-ţac! Işi şterge fruntea cu mânuşa din 
lâniţă albă, cusută cu mărgăritare. O salvă de artilerie. 
Ciuleşte urechea. Salvă de şase culevrine. Zgârcită sacra 
majestate. Oricum, Valea Vltavei răzbubuie războinic. 
Nouraşii de salpetru se ridică deasupra zidurilor şi 
donjoanelor. Se văd archebuzierii aliniaţi la crenele şi el 
este Michael Weyaa in der Wallachey care iese pe sub grila 
donjoanelor de pe celălalt mal al Vltavei, malul dominat de 
Hradčany, părăsind Kralov most, care de trei sute de ani 
este Karlsbrucke şi îndreptându-se spre urcuşul pieptiş care 
duce la Hradschin, sitz der... der ce, că der böhmischen 
Könige statt nu mai este, cu toate visurile bacalaureatului 
Smyl Pisek şi cu toate că stă acolo Rudolf II de Habsburg, 
sacra majestate a Sfântului Imperiu Roman, iată că sunt 
aici încă sute de mii de Smyli, care spun Hradčany şi Kralov 
most şi care au o universitate şi bacalaureaţi şi magistri şi 
care de oase îngropate sub aceste ziduri şi-n aceste 
pământuri revenite de primăvară şi amintiri vechi de 
veacuri şi amintirile gloriei husite şi gustul libertăţii în sânge 
şi care nu recunosc niciun drept al sacrei majestăţi de a fi 
stăpân aici. El este mai mult decât şi-o poate mărturisi de 
partea acestora. Şi iată-l, cu cortegiu militar urcând spre 
Hradschin, înă- buşindu-şi mânia şi ura neagră care-i îneacă 
raţiunea de câte ori se vede pe sine în locul lui Smyl! 
Archebuzieri imperiali. Onorul. Lanţ de halebardieri în 
cuirase aurite până sub portalul Catedralei Sfântul Toma, 
cel dintâi popas în protocol, pentru a omagia strămoşii 
Casei de Austria. Gărzile lui rămân în şei. Freiherrn Carl von 
Lichtenstein (cizme înalte, pantalon spaniol, tunică neagră 
şi guler gofrat) îşi scoate pălăria cu egretă, arătându-i 
drumul. Sunetele grave ale orgii. Lumina căzând prin 
vitraliile enorme. Bolţile înalte, sumbre, sub care Ave Maria, 

sau altceva asemănător, se amplifică, rostogolindu-se pe 
zidurile de piatră fără nimic duios. O aspră şi poruncitoare 
chemare la supunere. Se-nfioară. Paşii lui pe lespezile 
groase. În mijlocul catedralei un mormânt uriaş, dominat de 
sarcofagul lui Ferdinand | de Habsburg îngropat în 1564. 
Veghiat de doi lei cu aripi şi capete de vultur, care ţin în 
ghiare o coroană. Blazonul Habsburgilor. Vulturul bicefal. 
Face reverenţa protocolară. Carl von Lichtenstein aşteaptă 
să se întoarcă, ocolind sarcofagul. Ştie de la bacalaureatul 
Smyl Pisek că aici sunt îngropaţi vechii regi ai Bohemiei, 
episcopii lor, şi nobilii lor, ca şi nobilimea germană, ori 
germanizată, căzută pe câmpurile de luptă. Se întoarce 
spre răsărit. Mimează o plecăciune smerită. Se îndreaptă 
spre altar. Se opreşte în faţa leului de care-şi reazemă 
picioarele regii din piatră ai Bohemiei: Spytihaeva şi 
Bretislava, domnitori aici la anii 1035 şi 1061. Şase veacuri 
curse peste statuile lor mortuare. Apoi episcopii. Ingropaţi 
în pardoseală. În ziduri, nobilii. Un baron lacopo Proskowski. 
Herţog Ludvig von (nu ştie citi în gotice). Şi alţii. Cu 
chipurile săpate în piatră, ei înzăoaţi şi îngenunchiaţi, cu 
caii alături, cu castelele lor, cu coifurile aşezate lângă 
genunchi, cerând liniştea veşnică cu mâinile împreunate 
pentru rugăciune, smeriţi aceşti tigri sălbatici, lacomi de 
pământurile altora pe care i-au spulberat cu sabia, avându- 
şi săpate semnele heraldice pe aceste lespezi. Se gândeşte 
la balaurii Magnaei, cu solzi de aur, la lespezile lor de 
mormânt din naosul ctitoriilor, oftează şi zgribulit în sine se 
alătură lui Carl von Lichtenstein, spunându-i şoptit: 

- O întreagă istorie măreaţă, săpată în piatră, monsegniore. 
- Sacra majestate iubeşte solitudinea şi meditaţia în 
această catedrală, principe Michael... Să mergem! Mai 
avem trei minute până ajungem la sala de arme... 

„„„ Urcă treptele de marmoră străjuite de halebardieri 
împlătoşaţi, purtând morioane, cu sentimentul că sub 
bolțile vaste ale palatului imperial audiența care a început 
somptuos, nu se va mărgini doar la ceremonie şi că, după 


355 Radu Theodoru 


fiecare treaptă urcată, destinul lui se apropie de 
deznodământ. li place cortegiul. Are gustul somptuosului şi 
Rudolf i-l împlineşte, răspunzând cu curtoazie felului cum i- 
a primit comisarii. Carl von Lichtenstein merge în faţă, la 
zece paşi, lăsându-l astfel singur în măreţia lui. Işi simte din 
nou statura uriaşă. Poartă gugiumanul cu surguciu din 
diamante şi pene de egretă albă, tunica vişinie a roşiilor, cu 
gulerul din mătase albă scos peste platoşa uşoară de 
ţeremonie, lentă de mătase albastră, ciorap alb din tricot 
până sus, pantaloni din atlas alb, cu strafuri de aur, cizme 
înalte cu apărătoarele răsfrânte, din piele galben-roşcată, 
pinten de aur, mantia albă cu vulturii împărăteşti tăiaţi în 
aur, la gât cele trei coliere habsburgice şi pe degetul inelar, 
peste mănuşa din tricot subţire, rubinul «Selatat», mândria 
Răsăritului. Îşi ţine stânga pe garda săbiei de luptă cu cap 
de grif, cu teaca învelită în blană de pardos. După el, la 
cinci paşi, vin curtenii purtând uniforma gărzii călare şi a 
roşiilor de ţară. Cuşmuliţe din blănuri de râs având 
surguciuri din diamante şi subarbele din lanţ de aur. 
Mantiile verzi, ori roşii, ori galbene, încheiate în paftale de 
aur bătute cu safire şi aşchii de diamant. Coantăşele 
încheiate în nasturi de rubin. Purtând săbii de Damasc cu 
gărzile bătute în olmazuri, iar la brâu junghere şi hangere 
din aur cu tecile încrustate. Apoi vin cei doisprezece pur- 
tători de trofee, conduşi de căpitanul Mârzea în zaua de 
Samarkand, cu şoimul pe umăr. Câte doi din fiecare corp de 
trupă. Pământeni, styrieni în uniforma archebuzierilor, sârbi 
cu Jivko Roşul, bulgari şi dragoni leşi şi doi cazaci uriaşi 
care-l slujesc din '95... Balustradele din marmoră ale 
palierului sunt înţesate de doamne şi cavalerii lor cu un 
singur scut. De ofiţerimea şi slujbaşii de la Kriegs Kammer 
Rathe. De pictorii şi agenţii comerciali din Ţările de Jos. 
Gulere valoneze şi flamande, gulere fraise scrobite, cul 
d'assiette cu şi fără egretă, bonete din catifea neagră, ori 
verde, ori roşie, corsaje tăiate en penseron lăsând să se 
vadă albul strălucitor al sânilor, pourpoint-uri din catifele de 

toate culorile, rochii albe, ori roz din satin, pălărioare de 
Pojon şi Bratislava, cape strălucitoare garnisite cu dante- 
lărie, apoi murmurul surd, cadenţa purtătorilor de trofee, 
şoaptele aţâăţate, lumina căzând prin vitralii, uşile masive 
deschise, Sala Cavalerilor plină de armuri, ciubucării aurite 
şi cavalerii Sfântului Imperiu, îmbrăcaţi în negru, tunici 
scurte, gulere valoneze, cu mustăţi niebelungice, bălaie, 
încinşi cu spadele cărora Casa de Austria le datorează 
imperiul. Părtie între cavaleri şi doamnele lor, cu rochiile 
puse pe vertugadin. A răspuns după protocol cavalerilor cu 
un singur scut, ridicând dreapta sub manşeta căreia poartă 
batista din dantelă de Granada. Răspunde reverenţelor 
cavalerilor prin înclinarea capului. li plac aceşti bărbaţi cu 
chipurile aspre. Unul cu ochi albaştri şi jumătatea obrazului 
crâmpoţită de sabie. Are ascuţit un sentiment ciudat şi 
acru. Departe de imperiile nomazilor pustiitori, apărată de 
Magna şi Ungaria şi Polonia, această Praha imperială s-a 
durat pe sine în piatră. Dincolo, ce s-a clădit astăzi, s-a 
pustiit mâine. Ştie că repetă o stare pe care-a trăit-o 
mereu, începând de la Kosice. Trece prin Sala Cavalerilor, 
încearcă să zâmbească, poate şi reuşeşte şi-n el aude crunt 
raţiunea care-i spune că sunt două istorii în clipa asta în 
Sala Cavalerilor şi două lumi care încă nu s-au întâlnit în 
ceea ce au esenţial, chiar dacă el trece dominându-i pe cei 
din sala vastă cu statura uriaşă şi chiar dacă aceia scot 
murmure de admiraţie, iar doamnele îi arată ochii albaştri 
pe deasupra evantaielor, al căror joc îl omagiază. Al doilea 
rând de uşi. Sala Freiherren-ilor, a stăpânilor liberi. A ducilor 
şi conților. Imbrăcaţi mai ales după moda spaniolă. 
Sentimentul că mereu a trecut dintr-o lume în alta, fiecare 
din aceste lumi, a cavalerilor cu un singur scut, a cavalerilor 
şi a stăpânilor liberi stăpânite de legi aspre, închise în ele 
înşile. Sfaturile lui de obşte, ori ţeremoniile din spătăria 
mare, unde stăteau după ranguri, de la vel boieri, până la 
târgoveţi şi moşneni, având cu toţii rând la sfat şi poveţe. 
lar prin uşile deschise larg, mulţimea pestriță a Cetăţii de 

Scaun. Ori judecăţile de obşte ţinute pe sub nucii şi stejarii 
unde-au poposit alţi voievozi, în vechimi. De ce este 
această rânduială a stărilor, mai dreaptă decât aceea a 
Ţării? Unde-au văzut învățații lui sfetnici mai binele 
aşezămintelor aici, decât în Ţară? Şi unde nu pricepe el în 
ce stă superioritatea juridicească şi politicească a acestei 
rânduiri?... Al treilea rând de uşi, străjuite de halebardieri 
imperiali şi muschetari... Sala Principilor. Ştie numele 
tuturora celor de faţă. Le-a învăţat după pomelnicul dat de 
Carl von Lichtenstein. Le spune în gând, căutând chipul 
care s-ar potrivi fiecăruia. Se opreşte. Schiţează o singură 
reverență orientală, ducându-şi mâna doar la inimă. Cam 
aici l-a aşezat Rudolf în protocol, cu toate că-l numeşte «al 
cincilea frate» al său... Inainte de a face cel dintâi pas spre 
uşile din lemn de trandafir în faţa cărora s-a oprit Carl von 
Lichtenstein, uşi închise, străjuite de ofiţeri de cuirasieri, 
dublaţi de ofiţeri de muschetari cu spadele la umăr, o vede 
pe Maria Cristierna, care-i zâmbeşte fermecător. Rămâne 
nemişcat. Simte toate privirile celei mai înalte nobilimi a 
imperiului aţintite asupra lui. Ştie că fiecare gest este un 
răspuns politicesc. Că din clipa asta îşi joacă soarta. Că 
dincolo de soarta lui, joacă soarta Magnaei. Nu pe un 
deceniu. Nu pe două decenii. Poate pe veacuri. Că din clipa 
asta acceptă sau nu suzeranitatea Sfântului Imperiu Roman 
la Dunărea de Jos. Nu o suzeranitate simbolică. O 
suzeranitate cu garnizoane nemţeşti şi înalţi dregători 
nemți, cu jurişti şi consilieri, cu funcţionari de poştă şi 
finanţe, cu părţi negociabile la minele până acum în 
stăpânirea de veci a domniei, cu participaţii la exportul de 
sare şi lemn, cu privilegii noi pentru oraşele saxone care-şi 
vor extinde afacerile în toată Magna. | se înţepenesc 
picioarele în pardoseala de marmoră. li tremură genunchiul 
stâng. 
- Neagoe, aude ca prin vis!... 

Maria Cristierna iese pe culoarul dintre principi. Îi face 

o reverență adâncă... Neagoe!... Glasul raţiunii politiceşti!... 

Îşi scoate gugiumanul, luându-l sub braţul stâng. Crede că 
zâmbeşte. O priveşte dintr-o dată pe sub sprâncene. O 
vede albă în rochia cu adevărat regală, din mătase neagră, 
cu guler înalt castilian, tăiată en penseron la corsaj, cu sânii 
acoperiţi de dantelă fluidă şi transparentă, încinsă peste 
mijlocul cast şi feciorelnic cu un cordon din fir. Ridică spre 
el ochi albaştri, plini de adoraţie. Are altfel de frumuseţe 
Maria Cristierna. Poate şi carnală, pentru că este albă şi cu 
rotunjimi chemătoare, are gâtul arcuit şi sânul bogat; dar 
are o frumuseţe a dorinţei, poate aspră, o frumuseţe a 
ambiţiei, stăpânită. Stăpânind-o aşa cum i se dăruie, viaţa 
lui s-ar schimba din temelii şi pentru totdeauna. Palatul 
acesta departe de bântuirile turcilor şi tătarilor ar fi într-un 
fel, adăpostul lui. Maria Cristierna ex Transi/vaniae, 
Moldaviae, Valachiae transalpinae Princeps, partium regni 
Hungariae Domina, ex Siculorum Comes, nata Arhiducissa 
Austriae Dux Burgundiae, comes Tyrolis et Goritiae, i-ar 
aduce zestre o parte din centrul Evropei. Cu regatul dacic, 
ar fi unul dintre stăpânitorii temuţi ai acestei părţi din 
continent. Ca să pacifice Francia, Henric IV de Bourbon a 
abjurat. A trecut de la protestantism la catolicism. Trecând 
el la catolicism ar aduce Apusul până la Dunăre. Papa şi 
toate ordinele clericale cu spadă i-ar întări puterea laică. 
lezuiţii i-ar desăvârşi-o în toată lumea catolică. Ar fi cea mai 
puternică lovitură dată Reformei şi lumii ortodoxe. Polonia 
s-ar retrage din Moldova. Urmările ar fi de nebănuit. Pentru 
lucrările cugetului şi spiritului. Pentru stările Magnaei. 
Pentru civilizaţia ei. O învăluie pe Maria Cristierna într-o 
privire care-o face să roşească. Se smulge din marmură. Îşi 
aude pintenii zornăind. Îşi aude paşii. Îl aude pe popa Stoica 
chemând numele lui lisus. Aude corul mitropoliei cântând 
«Hristos a înviat» şi altceva dincolo de asta. Ceva atât de 
sfânt şi măreț, atât de legat de fiinţa lui cea mai adâncă, 
încât îl podidesc lacrimile. Se pleacă uşor în faţa Măriei 
Cristierna ducându-şi dreapta la platoşă, acolo unde-şi 
simte inima zbătându-se de moarte. Apoi la buze şi frunte şi 

ştie că Maria Cristierna tălmăceşte cum se cuvine salutul 
oriental: din inimă, prin cuvânt şi prin rațiune, sunt stăpânul 
tău, principesă. Jocul cu destinul, jocul cu viaţa şi moartea a 
început. Vede pe sub gene cum se mişcă unul din tablourile 
imense în care unul din Freiherrenii de odinioară şarjează în 
armură în faţa scutierilor săi. Cel dintâi moment de şah 
creat de Rudolf s-a consumat. Ofițerii de cuirasieri îşi lovesc 
cuirasele cu gărzile spadelor luând poziţia garde à vous. Un 
şambelan deschide larg uşile în două canaturi. Maria 
Cristierna îi face o reverență adâncă, retrăgându-se între 
doi bărbaţi bătrâni, îmbrăcaţi în tunici negre. Vede o sală 
imensă, cu pereţii lambrisaţi, iar în fundul ei, un grup de 
bărbaţi în negru, cu cape roşii, un ecleziast şi-l aude pe Carl 
von Lichtenstein spunând cu glas puternic: 

- Der Fursten Michael, Weyda in der Walachey! 

Intră în sala imperială de arme, cu gugiumanul sub 
braţ, în cadenţa aspră a curţii şi a purtătorilor de trofee... 

- Învață, mein lieber Fürsten, că puterea stăpânitorilor şi 
graţia lor, sunt deasupra popoarelor. Că unsul Domnului, nu 
poate acorda favoruri unora, în dauna altora. Also, mein 
liber padre Felippo Spinelli acest argumentum baculinum 
folosit împotriva nobilimii noastre fidele... Astrele, mein 
liber Kepler... Arcturus ţi s-a arătat? Am uitat. Mai sunt 
douăzeci de zile până la echinocţiu. Mein lieber Fürsten, 
voiam să spun... 

- Sacra voastră majestate vorbea de Arcturus. Constelaţia 
Boarului se vede la Dunărea de Jos, în toată frumuseţea ei, 
la începutul lui aprilie. lar vara constelația Vulturul cu dalba 
şi strălucitoarea Altair. 

- Dar Lira şi Lebăda? 

- Tot vara, majestate. 

- Padre Felippo Spinelli ştie şi noi avem îngăduinţa sfintei 
noastre biserici romane să afirmăm că scumpul nostru 
lohann Kepler este pe cale să lămurească eroarea care 
stăruie de la Ptolomeus şi Copernicus în legătură cu 
mişcările circulare şi uniforme ale planetelor. Mein Gott, 

lieber Fürsten, va fi kolossal, ca şi pacificarea Transilvaniei. 
Se pare că la curtea voastră aveţi măscărici care se pricep 
foarte bine la astronomie. Aproposito. Se zice că i-aţi dăruit 
hanului tătarilor un ceasornic construit la Nuremberg de 
către marele Wasserman... Sunteţi o fiinţă curioasă, mein 
liber Fursten... Şi, pe viul Dumnezeu, staţi jos. Statura 
voastră mă zdrobeşte... Ah! Mulţumesc imo pectore, pentru 
aceste magnifice trofee. Bietul cancelar Zamoyski, va 
regreta profund aceste steaguri... Şi totuşi... Şi totuşi... 
Abyssus abysum invocat... Aceştia, adscriptum glebae... o 
greşeală, mein liber Fürsten... Şi garnizoanele mele... Ah! 
Mă onoraţi. lată colanele... Freiherrn Carl von Lichtenstein... 
Colanele. A/so, mein liber Fürsten?! 

- Transilvania poate fi a majestăţii voastre de sacrele 
sărbători ale Paştilor, dacă se va lucra repede, înainte ca 
turcii să-l întărească pe Sigismund Báthory. 

- Tiho Brahe este foarte bolnav... Foarte, foarte bolnav... 

- Pentru aceasta este nevoie să am mână liberă asupra 
nemeşimii, majestate. 

- Padre Felippo Spinelli spune: protestantă, mein liber 
Fursten. 

- Secuii care v-au slujit cu nestrămutată credinţă, 
aşteaptă în genunchi, ca sacra voastră majestate să le 
confirme vechile lor drepturi juridice şi militare. 

- Mein Gott! Secuii... Siculos... Cei care atacă mereu 
oraşele saxone?! 

- Cei care le-au apărat de năvălirea tătarilor, majestate. 
- Este şi acesta un punct de vedere, domnilor! 
- Trebuiesc duse false tractative cu turcii pentru a-i izola 
de Sigismund. 
- Cine le va duce? 
- lo! 
- Le-aţi mai dus, principe Michael! 

- In folosul majestăţii voastre. De aceea rog cancelariile 
sacrei voastre majestăţi, ca ori ce ştire în legătură cu 
aceste tractative să fie primită fără nicio suspiciune. 

- Rapoartele comisarilor mei nu vi-au fost întotdeauna 
favorabile, principe Michael. 

- Comisarii majestăţii voastre nu pot înţelege politica 
militară... A dovedit-o răposatul baron David Ungnad, căruia 
i se datoreşte insurecția militară şi pierderea Transilvaniei. 

- Numai lui? Aproposito... Memorandum-ul vostru este 
excelent, principe. O lucrare politică şi militară vrednică de 
o cancelarie imperială. Dar are o lacună... lată, ţi-o va 
spune Freiherrn Seyfriedt Christof Brejner, Hofkammer 
Rathe in Pilsen... 

Freiherrn Seyfriedt Christof Breyner tuşeşte uscat. 
Este un bărbat înalt, pergamentos, îmbrăcat în negru, cu 
ciorapi albi de tricot până sub bufa pantalonului spaniol, îşi 
ţine capul ţapăn în gulerul fraise, scoate din surtucul negru 
un sul de hârtie şi îşi împinge înainte piciorul stâng, încălţat 
în pantof de lac, cu cataramă argintată. Face trei reverenţe 
împăratului. O singură reverență spre el, după ce-i aruncă o 
privire de peşte fiert... Stând în jilt, marginea platoşei îi 
apasă şoldurile neplăcut. După ce ofiţerii imperiali au 
preluat trofeele, gărzile lui au ieşit conduse de ofiţeri de 
cuirasieri. Uşile din trandafir s-au închis. Sacra majestate 
romană a făcut câteva volte repezi prin faţa Consiliului 
Imperial. Scund, cu fruntea mâncată de pleşuvie, nas lung, 
urechi mari şi clăpăuge, mustăţi şi bărbuţă spaniole, cu 
pielea hypocratică şi ochii bulbucaţi, vădit stânjenit de 
această audienţă. Într-una din volte şi-a scos mănuşa, 
pentru o frântură de secundă, să se scarpine între degete. l- 
a văzut mâna. Cu unghiile şi pielea mâncată de acizi. 
Pătată. Într-un fel i-a fost milă de bietul om, scos dintre 
retortele şi ceasornicele lui, dintre socotelile făcute pentru 
«Tabelele Rudolfiene», cum scriau Avizo-urile pragheze, 
omagiindu-i ştiinţa astronomică, pentru a da piept cu 
adevărul neplăcut al acestui lo, venit dintr-o lume 
îndepărtată, de la marginea mereu tulburată a imperiului. 
Văzându-l frământându-se fără vreo speranţă de scăpare, i- 
a apărut chipul de viezure al arhiepiscopului Kutasy. Şi 

glasul aceluia: «ai o memorie fantastică, //lustrissime! 
Foloseşte-o ca să-i demonstrezi arhiducelui că eşti un 
adevărat supus al Casei de Austria, conştient de meritele şi 
idealurile ei eterne»... lată-l deci pe Carl von Lichtenstein, 
unul din prepuşii Staturilor pentru tronul Transilvaniei 
nedorit de Rudolf... lată şi înalta nobilime a Bohemiei, a 
Austriei, a  Sileziei, în costumele negre spaniole, 
cercetându-l rece, fără sfială. Ascultă tălmăcirea pe care i-o 
face Marcu, şoptit. Freiherrn Seyfriedt Christof Breyner 
răspunde într-un fel «Memorandum»-ului alcătuit la Viana şi 
dat arhiducelui Mathia... Toate lucrurile au fost gândite 
până în cel mai mic amănunt de aceşti consilieri, doctori în 
jură, care vorbesc prin glasul pedant al înaltului demnitar. 
Se face aluzie la ajutorul militar dat de weyda in der 
Wallachey la cruciada Sfintei Ligi. Se fac referiri la 
vechimea Casei Basarab, la legătura ei cu principii de 
Hohenzollern, unul din ei fiind salvat după dezastrul de la 
Nikopole de domnitorul Mircea Basarab. Se fac referiri la 
Casa de Austria. La jignirile aduse de Casa Bâthorea, prin 
Sigismund şi Andrei Báthory. Se vorbeşte de Friedrich II şi el 
este numai veghe, pentru că Freiherrn Seyfriedt încurcă 
anii asediilor Wienei, spunând 1484 pentru asediul făcut de 
Matei Corvin... 

- Cu îngăduinţa voastră, 1485, Freiherrn, spune el şi iarăşi 
are senzaţia că s-a regăsit pe sine în glasul care oricât de 
stăpânit, bubuie între armurile purtate odinioară de 
arhiducii Casei de Habsburg. Este o viclenie aici, o cursă 
murdară, în care vor să-l prindă aceşti hârţogari imperiali... 
işi potriveşte glasul şi laudă opera împăratului Maximilian |. 
li spune lui Kutasy în gând «sărut mâna, sceleratule padre», 
şi, zâmbind serafic, face apologia lui Carol Quintul, vorbind 
despre marile lui campanii împotriva necredincioşilor ajutaţi 
de Casa Franţei. 

- Ca Sfântul Imperiu să fie liber în Evropa apuseană, 
trebuie mai întâi să fie liber în Evropa răsăriteană. Acest 
lucru i l-am făcut IO (tălmăceşte Marcule cuvânt cu cuvânt) 

tăind căile armatelor turceşti din Balcani, până la Oradea... 
Să mă ierte Freiherrn Seyfriedt Christof Breyner, acest lucru 
a fost foarte limpede spus în Memorandum şi el vine să 
lumineze în fapt, această iscusită dizertaţie despre căile de 
negoţ şi război ale Răsăritului. Viana va fi liberă la Dunăre, 
atât din spre Răsărit, cât şi din spre Apus, dacă eu voi fi 
liber în Carpaţi şi cel puţin în Balcani, dacă nu în Peloponez. 

Împăratul spune mereu noch einmal, bitte noch 
einmal şi toată prelegerea lui Freiherrn Seyfriedt se dă 
peste cap, cu toate că începuse să înşire câte puduri de 
sare se scot anual de la Ocna Sibiului şi Uioara (începuse cu 
sarea, ca să nu înceapă cu aurul şi cu părţile negociabile 
ale societăţilor saxone în care, îşi aduce aminte, Freiherrn 
Seyfriedt are şapte din sută) el înţelege foarte bine de ce 
Rudolf îşi smulge mănuşa din mână şi spune noch einmal. 
Rămâne calm în jilţ. Împăratul trece la masa lungă de 
consiliu. Se aşează în jilţul imperial, sculptat cu armele 
Casei de Habsburg pe care i-l trage un ofiţer de ordonanţă. 
În mijlocul mesei este un glob terestru, înconjurat de 
cercuri armilare. 

- Mein lieber Christof, der Fürsten se pare că ştie tot atât 
de bine ca şi noi istoria Casei noastre. Şi, mi se pare, mai 
bine decât am fost informat, istoria de astăzi a Răsăritului. 
Domnilor. Rog atenţie. Să se ia note pentru Kriegskammer 
Rathe. Vă ascultăm, //lustrissime. 

Ştie că a dat peste cap protocolul audienței, prin care 
consilierii imperiali au vrut să-l silească doar la răspunsuri 
de da şi nu. Prin care au vrut să-l silească la acceptarea 
poziţiilor lor faţă de treburile Transilvaniei şi Ţărilor 
Româneşti. Ştie că a sosit clipa şi că această clipă nu poate 
fi decât a adevărului, ori ce ar urma după ea. 

- Sacra voastră majestate acordându-mi bunăvoința sa 
imperială în pofida cererilor şi amenințărilor sultanului, a 
Staturilor şi Ordinelor, ca şi împotriva patentelor lui 
Sigismund Ill de Wasa, regele Poloniei, nu a făcut numai un 

act de majestuoasă suveranitate, ci şi unul de dreptate faţă 
de un principiu sacru al Casei de Habsburg, libertatea! 

- Ah! Mein Gott!... Continuaţi, principe Michael!... Vă rog 
continuaţi... lată o frază care aparţine, domnilor, nu numai 
unei persoane fine şi serioase, dar deopotrivă unui principe 
care ne-ar onora să primească titlul de consiliarius pe lângă 
demnitatea de familiar pe care ne aducem aminte cu 
plăcere că i-am acordat-o pentru marile sale fapte 
războinice. Domnilor!... 

Aude ceasul din turla Catedralei Sfântul Toma bătând 
orele unsprezece. Se găseşte aici de o jumătate de ceas şi 
adevărata audienţă abia acum începe. Rudolf Il de 
Habsburg nu mai ţopăie şi nu mai face volte... 

- Turcii pot avea sub steaguri în Ungaria de Sus, numai 
patruzeci de mii de oşteni, dintre care doar douăzeci de mii 
ieniceri şi spahii, ceilalţi douăzeci de mii fiind pedestrime 
yaya şi akingii. Cruciada la care a chemat majestatea 
voastră în numele Sfintei Ligi poate fi un fapt împlinit, 
dacă... 

In sala de arme a Hradului este o linişte tăioasă şi 
sumbră. Pe una din lucarne se aşeză un porumbel alb. 
Umbra lui cade pe mâinile înmănuşate ale împăratului, 
aşezate una lângă alta pe masa de consiliu. 

- Michael! 
- Maria! 

Arhiducesa îi întinde amândouă mâinile. Caleaşca cu 
gărzile lui călări a tras la peronul larg ale acestui pa/azzino 
aşezat în piaţa acelei părţi din oraş căreia Smyl Pisek, 
călare lângă surugiul înaintaş, i-a spus că aparţine 
patricienilor nemți. Nu-i plac clădirile sumbre, fără grădini 
între ele, înghesuite pe ulițele înguste, cu gărzi purtând 
plastroanele cu însemnele heraldice ale stăpânilor, care-şi 
strigă injurii sau se gratulează, după cum stăpânii sunt 

duşmani sau prieteni. Este 2 martie la ceasurile şase, 
gărzile Măriei Cristierna purtau făclii şi ea însăşi îl aştepta în 
capătul scărilor largi, din stejar lustruit, într-o rochie albă 
pusă pe vertugadin şi acum îi apucă mâinile în mâinile ei, îl 
priveşte cu ochii albaştri şi-i spune că niciodată o audienţă 
de o jumătate de oră nu s-a prelungit la peste o oră şi că 
cel puţin o jumătate din consiliu îi sunt duşmani de 
moarte!... 
- Din ce pricină, regina mea? _ 
O vede roşind pe gât. Pete mari, îi urcă pe frunte. Işi 
dă gugiumanul şi mantii pajului. 

- Numai voi, //lustrissime, ştiţi să impuneţi adevărul cu 
atâta forţă, încât el pare simplu acolo unde este foarte 
complicat şi uşor de suportat acolo unde nici măcar în vis 
nu trebuie rostit. Îi face o reverență. Dincolo de arhiducesă, 
sub policandrele în care ard lumânări albe de ceară, lume 
multă aşezată ceremonios pentru primire, în urma lui, la 
piciorul scării, prinţul Marcu, Stoichiţa, Carlo Magno. 
Mihalcea Karatzas şi episcopul au rămas să-l primească pe 
Dionisie Rally Paleolog... Şi pe aga Lecca. Azi noapte a venit 
la Omul Sălbatec Zvetlana Rose-Maria... A fost nebună, a 
râs şi a plâns cerându-i să-i spună că este cel mai frumos şi 
credincios paj al imperiului. Un sărut, pentru un secret de 
stat. O noapte de dragoste, pentru o veste importantă care- 
| priveşte... l-a cerut împăratul să-i pregătească un plan de 
campanie, împotriva lui Sigismund Bâthory?... Da, i-a 
cerut!... Ei bine, să alcătuiască acel plan amănunţit, cu 
pieţele de recrutare, cu felul oştimii; cu cheltuielile 
acesteia, dar mai ales să alcătuiască un plan al campaniei 
împotriva turcilor, care să aibă drept scop, nu cucerirea 
Constantinopolului, ci aceea a Belgradului şi a teritoriilor 
până la Marea Adriatică. Acesta este cel mai fierbinte şi 
intim gând al lui Rudolf... De unde-l ştie?... Nu are nicio 
însemnătate, de vreme ce-l ştie şi i-l spune. Este o 
trădătoare... Maria Cristierna vrea să scape de ea. l-a spus 
că, în Transilvania, a trimes-o pe cea mai bună confidentă 

la weyda să-l câştige pentru cauza ei şi confidenta a ştiut 
atât de bine să se folosească de această însărcinare încât 
puţin i-a lipsit să nu-i ia locul pe tronul principatului. - Asta 
n-o să se mai repete niciodată, scumpă Rose-Maria, i-a spus 
arhiducesa, ordonându-i să se întoarcă la Kosice, unde să 
se îngrijească de cele necesare campaniei - de furaje, fru- 
moasa mea, care se pare sunt specialitatea soţului tău... E 
geloasă şi rea, dragostea ei pentru tine, iubitule (i-a spus 
iubitule cu o uşurinţă suspectă), este mai mult fiere, decât 
miere, nu are nebunia să ţi se dăruiască şi pot să jur că n-a 
cunoscut şi nu va cunoaşte lângă tine voluptatea nopţilor 
noastre. 

Zvetlana Rose-Maria von Rosenau este o femeie prea 
iscusită pentru a-şi pierde minţile din dragoste. A tulburat-o 
povestea lui, a tulburat-o faima, ştie că nu-i este nici cel 
dintâi amant şi nici cel din urmă, nu i-a cerut jurăminte de 
fidelitate şi-n zori s-a îmbrăcat cu graţie, rugându-l să-i lege 
corsajul. - Te aştept la Kosice, peste o lună, i-a spus 
sărutându-l din fugă şi el a avut simţământul că Zvetlana a 
jucat un joc în care s-a prins singură mai mult decât o voise 
şi acum se desprinde abil, până când jocul nu devine 
primejdios. A încercat o strângere de inimă când femeia 
tânără şi frumoasă a închis uşa în spatele căreia o aştepta 
Simion. Dar şi o uşurare... 

- Adevărul, regină, singura chezăşie a libertăţii unui regat 
care se poate naşte prin sine şi prin voi. 

Maria Cristierna îşi aşeză dreapta pe braţul lui stâng. 
ÎI strânge uşor. Îi simte unghiile pe încheietură. Este întâia 
oară când se gândeşte la ea ca la o femeie. 

- Illustrissime, şopteşte alb arhiducesa... Suntem priviţi... 
Stăpâniţi-vă... 
Apoi, cu glasul dintr-o dată aburit: 
- Michael, mi-e frică... 
- De mine, regină? 
- De tine. De toţi şi de toate... Zâmbeşte-i acestui înalt 
prelat Sdenko Adalbert Poppl  - episcop de Breslau şi... 

Grosskanzler von Behaimb... Te las cu el. Îl va onora acest 
lucru. Tălmaciul tău să fie cu băgare de seamă. Episcopului 
îi place să vorbească în pilde. 

Îi face semn lui Marcu. Stoichiţa şi Carlo Magno sunt 
întâmpinați de domnul consilier aulic Gaspar Mellickh, care-i 
conduce spre un grup de bărbaţi în negru. Maria Cristierna 
îi face o reverență, după ce i-l prezintă pe episcopul de 
Breslau. li şopteşte: 

- Veghez... Te voi răpi la timpul potrivit. 

L-a durut felu cum Maria Cristierna şi-a trecut privirea 
de ghiaţă peste Carlo Magno. Nici cel mai mic semn de 
tulburare pentru bărbatul care, iubind-o, a stârnit până la 
crimă gelozia lui Sigismund. Monseniorul Sdenko Adalbert 
Poppl pare împăcat cu cele lumeşti şi cu cele veşnice, 
surâzându-i cu toată fiinţa-i radioasă şi prosperă. Rotofei, 
cu obrazul plesnind de sănătate, îi vorbeşte cu glas plăcut 
de tenor, adresându-i-se cu titlul ciudat de monseniore der 
Fürsten von Dakia Wallachey. Îl felicită pentru strălucita lui 
victorie obţinută ieri. El este marele cancelar al Sileziei şi se 
află aici, în chestiunea privată a castelului Kyngsburg - 
comite o indiscreţie - dar nu cunoaşte un alt fapt 
asemănător cu audiența de ieri, la care a participat şi nu 
ştie dacă der Fürsten îl reţine. El a formulat propunerea 
unei noi audienţe la care, pe lângă Consiliul secret, să 
participe trei generali care au luptat în Ungaria Superioară, 
ori în Bosnia, împotriva turcilor. Dacă der Fürsten consideră 
că este cazul, el este gata să-i prezinte pe cel mai 
important supus al imperiului 

- Important pentru cine, monseniore? 

- Pentru voi, principe... Şi dacă îngăduiţi, pentru mine... 
Prin mine, pentru consilierii, o nu pentru toţi, numai pentru 
cei aleşi ai Camerei de Silezia. Şi prin ei, pentru voi... lată 
un cerc perfect... lubesc cercul pentru că nu îngăduie 
interpretări. Episcopul de Breslau îşi duce degetul 
înmănuşat violet la buzele pofticioase, fără urmă de practici 
ascetice... Am făcut tot ce am putut să lichidez proprietatea 

ipotecată a castelului Kyngsburg, o doamnă von Logau 
Wittib, plătindu-i banii de la fisc, pentru reparaţiile făcute 
de ea. Cu încă un efort al fiscului, vom înzestra acel 
domeniu superb cu tot inventarul agricol şi cu mobilă 
pentru cincisprezece încăperi, - monsegniore der Fiirsten 
von Dakia Wallachey, astfel încât să fie vrednic de 
protejatul sacrei majestăţi. 

- Şi la ce sumă socotiți că se va ridica efortul fiscului din 
Silezia, monsegniore? 

- Oh!... Este o chestiune care nu merită să fie discutată... 
Dar iată-l pe cel de care vă vorbeam... Illustrissimo et 
Magnifica Wolffgango Rumpf, libero Baroni in Wielrosz et 
Weittach, Ordinis Sancti lacobi Equiti et commenaatori in 
Paraquellos, Sacrae Caesareae Regiaeque Majestatis intimo 
Consiliario et Secreti Consilii Praesidi, supremoque Magistro 
curiae et Cubiculario... Şi încă alte titluri la fel de impor- 
tante. 

- Ne cunoaştem, monsegniore, din scris, spune primind cu 
grație reverența schiţată de baronul Wolffgang Rumpf, 
poate cel mai puternic consilier al împăratului, a cărui 
figură de vultur pleşuv a remarcat-o la audiență... 

- Mă bucură graţioasa voastră atenţie, principe. Şi-mi pare 
bine că am refuzat atunci intervenţia voastră în favoarea lui 
Stefanus  Chiaky de Kereztezegh în chestiunea... ÎN 
chestiunea... 

- Restituirii castelului Adorjan, Freiherrn Wolfgang Rumpf. 

- Este exact... Intuiţia mea, iertaţi-mă, mi-a spus cine este 
Stephanus Chiaky. 

Consilierul intim şi preşedintele Consiliului secret 
vorbeşte atât de tare cât este nevoie ca în jurul lor să se 
strângă toţi invitaţii Măriei Cristierna. Ea însăşi, cu capul 
grațios înclinat spre umărul stâng ascultă într-un fel de 
reculegere, glasul uscat al lui supremoque Magistro curiae 
et Cubiculario, care spune să este necesară o revalorificare 
a titlurilor şi proprietăţilor nobiliare din Transilvania, ceea 
ce der Fürsten a încercat să facă, dar s-a izbit de 

împotrivirea  nemeşimii turbulente şi  necredincioasă 
împăratului. 

Mereu politica... Aici, mai tăioasă şi primejdioasă 

decât la Hrad, unde-au vorbit doar împăratul şi el. Aici mai 
vicleană şi cu mai multe tăişuri, pentru că marele cancelar 
al Sileziei şi acesta, atotputernicul Rumpf, vor ceva şi n-o 
spun, pentru că sunt aici din ordinul împăratului lor să-i 
ceară şi la nevoie să-i impună. Simte că tot aici şi poate 
acum se hotărăşte totul pentru el şi săptămânile şi lunile ce 
vor veni. O clipă vede ca prin pâclă salonul cu lambriserii 
aurite. Policandrele... Chipurile pudrate şi sulemenite ale 
femeilor. Bărbile stil Filip II ale bărbaţilor... ///ustrissimo et 
Magnifico, libero Baroni şi cavalerul ordinului Sfântul lacob 
mai spune ceva despre instabilitatea politicii transilvane, 
despre decăderea regretabilă a Casei Bâthorea, apoi se 
întâmplă aceeaşi manevră ca la Poszony de Anul nou, 
curtenii se retrag în grupuri şi el rămâne cu Wolfgang 
Rumpf şi rubicondul mare cancelar al Sileziei. Rumpf îl 
priveşte cu ochi oţelii, reci şi tăioşi. Fruntea mâncată de 
pleşuvie are oasele puternice, încheiate în nuturi. Nările 
nasului coroiat îi tremură şi i se albesc. Îl ghiceşte zăcut în 
el, crud şi ambițios. 
- Se pare, magnifice Freiherrn, că aveţi să-mi reproşaţi o 
mie de lucruri şi să-mi spuneţi altă mie de lucruri 
folositoare... Jur că în cea dintâi mie intră politica mea faţă 
de oraşele saxone, faţă de graţioasa propunere a 
generalului Basta de a garnizona Transilvania cu trupe 
germane, despre posesiunile ;///ustrissimei arhiducese de la 
Făgăraş şi în general toate propunerile aduse de /.V.Doktor 
Bartholomeus Pezzen, membru al consiliului pe care-l 
conduceţi... Marcule, eu o zisăi în limba de tabără, tu 
făţuieşte-o şi spune-i-o în latineşte, cu toate că pricepu 
fiecare cuvânt... Dacă nu-l iau în sabie, ăsta mă roade până 
la inimă. Binecuvântă-l în gând pe viezurele preacatolic. 
Fără el eram în colții lor... 

Zâmbeşte cu graţie celor doi înalţi demnitari. Îşi 
scoate batista din mâneca coantăşului domnesc din brocat 
vişiniu, încheiat cu nasturi din diamante. Poartă pantaloni 
din lâniţă frandreză albi şi cizme scurte din safian verde, 
moi, cu toc înalt şi pinten din aur. Îi mulţumeşte în gând 
arhiepiscopului Kutasy pentru arma tăioasă pe care i-a dat- 
o: cunoaşterea habsburgilor de odinioară şi astăzi, dar mai 
ales cunoaşterea partidelor şi a stării imperiului. Are, după 
câtă vreme, senzaţia adevărului acestei seri. Adică se poate 
desprinde de sine şi poate privi totul cu ochiul lucidităţii. 
Vede salonul care serveşte de decor acestei adevărate 
înfruntări politice, plin de femei frumoase şi consilieri şi 
baroni liberi şi colonei de reiteri, ori de cuirasieri imperiali, o 
vede pe Maria Cristierna palidă, căutându-i privirea, se 
vede pe sine, cu un cap mai înalt decât cel mai înalt 
cuirasier şi ştie că singura lui apărare este veghea şi atacul. 
Atacul la sabie, din galop. Freiherrn Wolffgang Rumpf îşi 
muşcă mustaţa de muschetar. Ştie că l-a lovit cu propria-i 
armă. Că după ce i-ar fi aruncat în cap toate punctele 
Memorandum-ului adus de Pezzen, ar fi început jocul vechi, 
pe care-l joacă de atâta vreme cu turcii: ei amenințând şi 
cerând, el împotrivindu-se şi amenințând la rându-i... A 
ghicit. Pezzen este omul acestui Rumpf. La Alba-lulia, 
Pezzen avea mână slobodă să cedeze în schimbul, a ce? 

- Principe, sunteţi tot atât de periculos în politică, cât 
sunteţi de sângeros pe câmpul de luptă. 

- Vi se pare, Freiherrn Wolffgang Rumpf... Sau dacă nu vi 
se pare, atunci ceea ce nu speră duşmanii mei să obţină cu 
forţa, pot întotdeauna prietenii mei să obţină prin fidelitate. 

- lată un răspuns demn de un mare războinic, spune 
Sdenko Adalbert Poppl, împreunându-şi mâinile în mănuşi 
violet pe pântecul rotofei. Sunt de partea steagului alb, 
illustrissime principe... De partea păcii armonioase în care 
sufletele noastre să laude binefacerile divine. 

- Totul începe şi sfârşeşte cu politica, principe Michael. 
Illustrissima voastră persoană este prea conştientă de acest 

imperativ al istoriei, ca să nu-i recunoască împăratului meu 
dreptul de a face la rândul lui, politică. 

- Este îndatorirea suveranilor, domnilor. 

- Îngăduiţi-mi atunci, să vă explic ceea ce comisarii nu au 
făcut-o fie că nu s-au priceput, fie că i-aţi împiedicat s-o 
facă, fie că i-aţi înspăimântat cu moartea prematură a lui 
Paolo Giorgio Raguseo, ori a nemeşilor imunitari, cărora nu 
le-aţi garantat dreptul de a apela sentinţa la suveranul lor şi 
al vostru. 

- Al lor, poate... Al meu, numai prin voinţa mea, fără un 
temei juridic până astăzi. 

- Dar jurământul de la Tergovişte, de faţă fiind episcopul 
de Agria, Stephanus Szukay şi /.V.Doktor Bartholomeus 
Pezzen? 

- Dumnezeule, magnifice... A fost un jurământ prin 
Sigismund Báthory... Pe care l-am limpezit la Şelimberg, 
când răposatul cardinal Andrei Bâthory m-a silit să-l 
reînoiesc şi lo, n-am vrut-o! 

- Vă consideraţi dezlegat de jurământul de fidelitate faţă 
de suveran? 

- Sunt legat de suveran prin posesiunea castelului şi 
domeniului Kunigsberg. Monseniorul episcop Breslau, o 
poate confirma, sfinţia sa primind actul meu de fidelitate 
jurat Ordinelor şi Statelor Sileziei, prin cavalerul meu Carlo 
Magno. Însuşi suveranul m-a dispensat de a-l face în 
persoană, fiind angajat în războaiele cu turcii... Acum, acum 
în ce calitate, în afara celei de familiar pot fi al suveranului, 
când generalul lui s-a unit cu răsculații care lovind în mine, 
în puterea suveranului loveau? Când cancelaria imperială 
nu l-a silit pe Zamoyski să se oprească în Pocuția?! Oare nu 
eu sunt îndreptăţit să întreb, de ce n-am beneficiat de 
auxilium, în schimbul faptelor mele, venite toate în sprijinul 
Sacrului imperiu? 

Preşedintele Consiliului secret face o grimasă 
neplăcută. 

- Înainte de a vă răspunde, principe Michael, este nevoie 
să ştim ce înţelegeţi voi ;//ustrissime prin Sfântul Imperiu şi 
ce înţelegem noi, cei care-l ducem spre propăşire. 

- lată o prelegere pe care o ascult cu plăcere, domnilor... 
Dar să stăm. O caută din priviri pe Maria Cristierna. 
Arhiducesa se rupe de oaspeţi. Ei i se înclină şi-i spune 
zâmbind că aceşti domni iluştri ai imperiului sunt gata să-l 
convertească şi el vrea să se lase convertit, dar nu în văzul 
acestei strălucite curţi şi numai în prezenţa ei augustă. 
Arhiducesa roşeşte. Il priveşte cu un fel de disperare. Arată 
cu evantaiul o nişă în care sunt câteva taburete în jurul unei 
mese încrustată cu fildeş. O conduce pe arhiducesă acolo, 
strângându-i braţul. Nu-i scapă o nouă grimasă a 
magistrului suprem al curiei imperiale. 

Marcu tălmăceşte greu, pentru că Wolffgang Rumpf 
vorbeşte o latină germanizată. Spune cu glasul lui uscat că 
sacrul imperiu este o ideie de forţă, care îmbogăţeşte toate 
popoarele care-l alcătuiesc. Că acestea, în ordinea 
spirituală, îl slujesc pe Dumnezeu prin împărat. lar în 
ordinea materială, se slujesc pe ele, prin împărat. Că împă- 
ratul asigură echilibrul, libertatea lor în comuniunea 
popoarelor pe care le guvernează după principiile unei 
foarte largi participări a Camerelor, Ordinelor şi Statelor la 
viaţa politică. Această participare se poate face prin două 
elemente care unesc popoarele: limba latină şi credinţa 
catolică. 

- După câte ştiu trăiesc în imperiu lutherani, calvini, 
protestanți şi unitarieni, Freiherrn Rumpf. 

- Sunt comunităţi, nu popoare, principe. 

- Cum ar fi de pildă poporul valach, care este în întregime 
ortodox şi care foloseşte în cancelarii valacha şi slavona şi 
greaca. 

- De aceea veţi înţelege de ce merg atât de greu treburile 
răsăritene, principe. 

Preşedintele Consiliului secret tuşeşte discret în 
batistă. Spune că imperiul nu poate acorda un statut 

deosebit nici uneia din provinciile sale. Nici unuia din 
statele sale, aşa cum der Fürsten a cerut-o pentru 
Transilvania. 

20 322 

307 

- După câte ştiu, Bâthoreştii erau principii unui stat 
suveran, magnifice. 

- Vasal, principe. Există actul întocmit la Praga de 
Sigismund. 

- Greşiţi, Freiherren... (glasul Măriei Cristierna, dulce şi 
tăios în acelaşi timp). Prin căsătoria cu mine, Transilvania a 
fost suverană. Acest mariaj neconsumat, domnia 
cardinalului, cucerirea ei de principele Michael şi insurecția 
nemeşimii au anulat statutul creat de Sigismund. 

- Astăzi domneşte din nou Sigismund, împotriva 
suveranului său, prin forţa turcilor şi tătarilor şi cu 
complicitatea Poloniei. Care este astăzi statutul 
Transilvaniei, Freiherrn şi monsegniore? 

- Tocmai pentru definitivarea lui aţi fost ieri primit de 
suveran, principe Michael. 

- Ce gândeşte preşedintele consiliului secret pentru 
definitivarea acelui statut? 

- In ordinea politică pot exista două soluţii avantajoase: 
ad primam - principat autonom, vasal Sacrului imperiu, cu 
garanţii certe de vasalitate. Ad secundum - provincie a 
confiniului militar, guvernată de un general al imperiului. 
Sacra majestate înclină spre această soluţie, care ar scoate 
averile princiare de sub capriciile principilor, constituindu-se 
în domeniile statului; ar limita influenţa magnaţilor şi ar 
garanta lupta antiotomană... 

- Aţi uitat a treia soluţie, pe care însumi am dat-o, 
magnifice. Regatul dacic. Acela care ar întruni toate 
elementele de care vorbeaţi: limba, credinţa, istoria, 
descendența comună. 

- Sub ce statut, principe? 
- Imperial! 

- Cine-l va garanta? 

- Noi! 

Spune noi şi cu un gest uşor ia în palma stângă mâna 
Măriei Cristierna care păleşte şi rămâne nemişcată pe 
taburet, privindu-l plină de spaimă. 

- Arhiducesa nu este liberă, principe Michael. 

- Suveranul va obţine divorţul. Mariajul ei nu a fost 
consumat. Sigismund a abandonat-o şi alungat-o. Papa o 
doreşte la Alba-lulia. 

- Într-un principat catolic. Voi îi oferiţi un regat ortodox. 

- Ofer un regat care să despartă Sfântul Imperiu de 
alianţa otomano-polonă, capabil să elibereze teritoriile şi 
popoarele dintre Dunăre şi Adriatica... Reflectaţi. 

- Prin succesiune, regatul dacic poate fi o primejdie, dacă 
turcii îi câştigă suveranul. 

- Un suveran născut dintr-o arhiducesă a Casei de 
Austria? 

- Poate fi răsturnat printr-un complot, cum se întâmplă 
atât de des în ţările voastre. Voi înşivă, principe, sunteţi 
victima unui asemenea complot. Suveranul doreşte garanţii 
ferme. Se teme pentru viaţa arhiducesei şi a posibililor ei 
copii. 

- Care sunt acele garanţii? 

- Trupele imperiale. 

- Comandate de cine? 

- De un general imperial. 

- Imposibil. Niciun domn şi principe nu va accepta să nu 
aibă comanda trupelor. 

- Imperiul are generali şi generali supremi. 

- Magna îl are pe lo! 

- N-am înţeles, ;//ustrissime! 

- Ce-mi propuneţi? 

- Primiţi titlul de căpitan general al imperiului şi 
guvernator al Transilvaniei. Veţi putea veghea asupra 
Wallachiei, care va rămâne sub statutul tradiţional, scoasă 
de sub vasalitatea otomană, acceptând firesc, prin voi, 

suzeranitatea  Sacrului Imperiu. Acelaşi lucru pentru 
Moldova. 

- Titlul de guvernator nu este ereditar... Ce se va întâmplă 
după moartea mea? 

- Titlul de guvernator poate deveni ereditar, dacă 
provincia va accepta statutul de ducat şi mariajul propus de 
voi vă va aduce titlul de arhiduce al Casei de Austria. 

Schiţează o reverență spre Maria Cristierna care i-a 
înfipt unghiile în palmă. lată deci adevărul. În toată 
cruzimea lui cumplită. Cu toate urmările lui tragice pentru 
Magna. Spune cu glas jos şi atât de aspru încât îşi simte 
barba aricindu-i-se: 

- Sunt principe ereditar şi domn din Casa Basarab, 
domnitoare în Răsărit de peste trei sute de ani, ceea ce se 
întâmplă mai rar în Europa de astăzi. Aţi auzit-o de la 
împărat. Titlurile pe care le voi accepta nu pot porni decât 
de la acesta în sus. Vor fi ereditare şi vor cuprinde în ele, pe 
lângă titulatura Bâthoreştilor, tot ceea ce sacra majestate, 
la sfatul vostru înţelept, îmi va acorda... Amen! 

- Der Fursten Michael are dreptate, iluştri domni, spune 
rece Maria Cristierna, ridicându-se. Suntem aşteptaţi. 
Începe dansul... Principe, vă mai aduceţi aminte de Alba- 
lulia, când m-aţi omagiat punându-vă spada în slujba mea? 

- Spada şi inima, //lustrissimă doamnă... 

Le surâde celor doi demnitari. Maria Cristierna îşi 
aşează dreapta pe stânga lui. Vioriştii şi flautiştii ascunşi 
într-o nişă cântă cele dintâi măsuri. Doamnele aşezate pe 
un singur rând îşi fac reverenţele, privindu-i pe ei, mai mult 
decât pe partenerii lor. Apucă degetele arhiducesei, 
schiţând pasul care deschide dansul. 

- Ori regat, ori nimic, spune rece Maria Cristierna... Aţi 
fost magnific, prinţe Michael. Vă rog să-mi onoraţi cina... 

Zâmbeşte fermecător şi tandru: 

- Flautul cere schimbarea partenerelor, Michael... Supune- 
te! 

- Nu m-am supus niciodată, Maria... 

- Nici dacă te implor? 

Din nou flautul. N-a auzit când muzica s-a oprit, 
aşteptând hotărârea lor. Se gândeşte la Stanca. La copii. Se 
gândeşte la Magna. Zâmbeşte. Maria Cristierna trece într-o 
piruetă uşoară la un colonel de halebardieri care-i face o 
reverență adâncă... Lui îi vine o femeie înaltă, cu aer 
regesc, uşor roşcată, care-şi face reverenţa şi-i spune itali- 
eneşte : 

- Nu răspundeţi avansurilor lui Rumpf, până când nu-l veţi 
întâlni pe Carl von Lichtenstein. Dansul acesta cere două 
măsuri cu piciorul stâng şi numai o cadență cu dreptul... 

Un sfeşnic cu trei lumânări parfumate în mijlocul 
mesei din abanos. Lumina gălbuie cade pe mâinile 
arhiducesei, cu degete energice, nervoase, au ceva 
bărbătesc în ele cu toate că sunt îngrijite, cu unghiile lungi 
şi lăcuite. El şade la capătul celălalt al mesii. O priveşte pe 
deasupra sfeşnicului. Se gândeşte la capriciile destinului. 
Maria Cristierna are fruntea înaltă. Boltită. Sprâncenele 
date cu cărbune. Şi-a lipit în colţul gurii şi-n coada ochiului 
stâng /es mouches, aluniţele acelea fermecătoare din tafta 
neagră. O simte înspăimântată. Îşi stăpâneşte glasul pe 
care şi-l vrea tandru. Ştie că nu va împinge jocul acesta 
până la capăt, dar în noaptea asta doreşte aprig această 
femeie care a-ncercat să-şi facă jocul prin el când rămăsese 
principesă a Transilvaniei, trimiţându-i când rugi fierbinţi, 
când scrisori glaciale în numele unei suzeranităţi care-l 
făcea să râdă. A dorit-o altă dată pe Maria Cristierna? 
Poate... A fost Velica atunci şi nimic altceva decât Velica. 
Despuiat de puterea voievodală, condotier pentru această 
lume dornică de miracole venite din Orient, se regăseşte 
ciudat în bărbatul pe care-l vede plecându-se peste masă şi 
spunând cu glas aburit: 

- Maria Cristierna de ce ţi-e frică de mine? 

- Oh, Michael, am auzit atâtea despre infidelităţile tale... 
Despre crimele tale... Despre obiceiul tău musulman de a 
trăi cu mai multe femei deodată... Despre felul despotic în 

care ţi-ai exilat soţia şi copiii pentru a te deda desfrâului cu 
Velica Genga. Despre felul despotic in care l-ai lipsit pe 
bietul Fabio Genga, de drepturile lui matrimoniale. Despre 
şarja ta nebunească împotriva trăsurii lui Zamoyski, singur 
cu câţiva desperados, pentru a-i împlânta sabia în 
beregată. 

- De ce tocmai în beregată, arhiducesă? 

- Pentru că numai acolo loveşti să vezi ţâşnind sângele. 

- La asta nu m-am gândit până astăzi... De ce m-ai oprit 
aici? De ce singur, dacă te înspăimânt atât?! Ai spadasini 
ascunşi după perdele? Vinul acesta de Rhin este otrăvit? 
Buzele tale sunt otrăvite?... De ce m-ai apărat de Freiherrn 
Rumpf?... De ce mi-ai trimis-o pe Zvetlana Rose-Maria von 
Rosenau?... Arhiducesă. Noi doi ştim ceea ce aceşti 
illustrissimi consilieri şi  cancelari şi episcopi şi 
Felazahlmeisteri nu ştiu decât din auzite. Ai trăit la Alba- 
lulia. Ai fost insultată şi disprețuită. Chiaky şi Moise Székely 
ti-au jignit pudoarea, încercând să ţi se urce în pat... Ştiu! 
Ştiu totul, Maria... 

Vorbeşte cu glasul înăbuşit. Dă sfeşnicul la o parte. 
Se pleacă peste masă. O vede albă, scuturată de un fior 
care-i face să-i tremure bărbia. 

- Şi tu şi eu am suferit cumplit din pricina grosolăniei şi 
infidelităţii acelora... Maria Cristierna, jură-mi că mai 
cunoşti un alt bărbat care este gata să-şi dea viaţa pentru 
a-i pedepsi. Pentru a aduce Transilvania la ascultare şi 
ordine... Arhiducesă, poate sunt aşa cum ai auzit că sunt... 
Poate am obiceiuri despotice faţă de soţii amantelor mele... 
Doar mă cunoşti, Maria... i-am fost destui ani, aproape. Am 
salvat destui ani tronul lui Sigismund. Maria Cristierna... 
Sunt aici să mă răzbun. Răzbunarea mea va fi şi răzbunarea 
ta. iți ofer un regat şi cei care ar trebui să-mi mulţumească 
în genunchi, vin şi-mi oferă la rândul lor rangul de general 
imperial. Mie, un principe domnitor. Arhiducesă, pot trăi în 
magnificienţă, în oricare oraş al Evropei. N-am venit aici să 
cerşesc... Am venit să dau... Şi să iau, ceea ce voi... 

Întinde stânga. Îşi lasă palma cumplită peste mâinile 
arhiducesei. Intâlneşte privirea ochilor albaştri, plini de-o 
lumină stranie. Se ridică. la pocalul de argint. Cina a fost 
sărăcuţă. Fructele puţine. l-a slujit o femeie îmbrăcată în 
negru. | s-a părut că este o bătrână până când i-a văzut 
mâna. A ştiut atunci că femeia este făgărăşanca luată de 
arhiducesă când a părăsit Alba-lulia... Glasul acela tainic, 
glasul acela din ce în ce mai des auzit în ceasurile lui de 
meditaţie, care-l previne, care-i spune «stăpâneşte-te, 
Mihail, stăpâneşte-te». Ştie că fiecare gest are urmări 
negândite şi totuşi, ce diavol al diavolilor îl aduce lângă 
arhiducesa Maria Cristierna, vara sacrei majestăţi romane, 
ce diavol al diavolilor îl îndeamnă s-o ia de talie şi s-o ridice 
spre el, cu toate că femeia tremură şi i s-au împânzit ochii; 
ce negru diavol îl face să-i apropie cupa de buze? 

- Un obicei din ţara mea, arhiducesă, care pecetluieşte o 
prietenie. Eşti liberă sau nu, să bei din pocalul meu. 

Se-nclină curtenitor. Se întoarce la locul lui. Clipa cea 
mai grea a trecut... li spune arhiducesei că nefiind 
repudiată de Sigismund, şi el fiind din nou principe al 
Transilvaniei, jignirile care i se aduc sunt cu atât mai 
usturătoare cu cât Ordinele şi Statele Transilvaniei iau 
măsuri aspre şi ofensatoare pe domeniile ei, dar mai ales în 
Scaunele săcueşti, unde ea este comite. 

- Te-am ascultat, Michael, spune rece arhiducesa. M-am 
înspăimântat mai mult ascultându-te pe tine, decât pe 
calomniatorii tăi. 

- De ce, Maria Cristierna? 

- Pentru că ai o forţă diavolească, ocultă, care trezeşte 
spiritul lui Cotis în orice femeie, oricât ar fi de virtuoasă. 
Pentru că ai o forţă ocultă, care vrăjeşte şi subjugă, 
Michael. Ai dovedit-o până şi suveranului şi Consiliului 
imperial... 

- Este forţa adevărului, arhiducesă. 

- Poate! Dar prin tine, adevărul devine înspăimântător. 

- Aştept sfatul arhiducesei Maria Cristierna... Turcii au 
robit mii de iobagi şi nemeşime slobodă la scosul sării de la 
Uioara şi Ocnele Sibiului. Cară sarea pe Mureş şi pe Tisa şi 
pe Dunăre la Belgrad. Tătarii lui Sigismund pradă în 
săcuime şi-n Ţara Făgăraşului. Mă tem că atunci când ne 
vom hotărî să-l izgonim pe Sigismund, vom găsi o 
Transilvanie pustie şi pustiită. 

- Rumpf nu se va grăbi până când nu va fi sigur că area 
cincea parte din minerit. Şi poate, monopolul sării. 

- Ţi-a cerut-o? 

- Încă de când eram la Alba-lulia. 

- Prin cine? 

- Prin Sdenko Adalbert Poppl Bischof zu Breslau, 

Grosskanzeler von Beheimb. 

- Are şi în Silezia a cincea parte? 

- Acolo are a patra parte. 

- Vrea să sărăcească principii. 

- O face de ani de zile, lovind în verii suveranului. 

- Şi împăratul? 

- Închide ochii. Fiind noi slabi şi săraci, depindem de 
bunăvoința lui imperială. 

- Trebuia să mi-o spui mai de mult. Sunt învăţat să dau 
numai atât cât se cuvine. 

- M-am temut. 

- Teme-te doar să-mi fii infidelă. 

- Nu-ţi sunt supusă. Nici amantă! Nici măcar soţie! 
- Ai să-mi fii atunci când o vom voi-o... 

- Ai vrut să spui «când o vei voi»! 

- Da! 

- Vreau să beau cu tine din aceeaşi cupă, după obiceiul 
vostru valach. 

- Va trebui să faci multe după obiceiul nostru valach, 
arhiducesă. 

- Spune-mi câteva din acele multe, Michael! 

- Doar unul, Maria... Copii... Spune româneşte, se ridică 

fulgerător, o ia în braţe şi din câţiva paşi de lup, o trece în 

alcov, îngenunchind cu ea în faţa vetrei. O aşterne uşor pe 
blana de urs, vânat de ea în munţii Făgăraşului... O sărută 
pe buzele reci, tremurătoare. O sărută pe gât. Simte gustul 
pudrei. Coboară cu buzele în corsajul aromind a mosc. Între 
sânii plini şi tari. li găseşte sfârcul sub corsaj. O răscoleşte. 
Când îi simte degetele înfipte în păr, apoi palmele 
încleştându-i gâtul, se lipeşte de ea, căutându-i bumbii, îi 
aude gâfâitul aţâţat. Apoi glasul stăpânit şopteşte la 
ureche: 

- Nu vreau bastarzi, Michael... Ocroteşte-mă! 

Se desprinde. Răsturnată pe blana de urs, cu sânii 
goi, albă şi pietroasă, cu carnea strigând numele dragostei, 
cu braţul apărându-şi obrazul, dăruită înainte de a o fi luat, 
Maria Cristierna plânge uşor, copilăreşte. El o ia din nou în 
braţe, cu un gest tandru pe care nu şi-l recunoaşte. O duce 
în patul cu baldachin din mătase roşie. O lasă în aşternutul 
pregătit pentru noapte. Vede cele două perne puse alături, 
cu monograma ei purtând deasupra coroana şi armele 
Transilvaniei. O culcă uşor. O acoperă cu plapuma moale, 
din mătase albastră. Se pleacă. O sărută pe frunte. li 
mângâie buclele blonde şi-i şopteşte în germana lui 
îngrozitoare: 

- Gute Nacht, mein Mädchen!... 

... - Zum Teuffel!... Mordiou! Vreau să-l văd pe principe. 
Auzi crâşmar nenorocit!? Şi voi! Hélas! Niciun pas, domnul 
meu, dacă vrei să nu puţi a câine mort... Domnilor! Să 
începem! Acum! - Der Fur-sten!... Mai tare, domnule 
Columb... Mai tare, Sanctitate!... Acum! De la capăt! Der... 

Omul ţine în dreapta o jumătate de spadă, iar în 
stânga un pistol cu cocoşul ridicat. Piciorul stâng este 
încălţat cu o cizmă înaltă. Dreptul cu un ciorap slinos şi 
pantof care cândva avusese culoarea roşie. Are un fel de 
plastron, iar pe umeri îi spânzură o pelerină făcută din 
pătură de cal, pe care o mână iscusită a cusut un blazon de 
teltie, cine ştie cum ajuns la gunoi. Ochiul stâng scurs. 
Nasul mâncat de sfrenţie. Pălăria ponosită de muschetar, 

cu  gardinele pleoştite, panaşul ciupelit şi o foarte 
strălucitoare insignă de argint cu crinii Franţei. Este ziua de 
3 martie, miercuri, a sfinţilor mucenici Eutropie, Cleonic şi 
Vasilise. Azi noapte camerista făgărăşană, o cheamă ciudat, 
lraida, l-a condus pe o scară tainică, în odaia unde-l aştepta 
Simion. Gărzile, curtenii şi caleaşca se întorseseră la Omul 
Sălbatec, după serbare. La Omul Să/batec îl aştepta contele 
Darahy lanoş de Tujon, venit în goana goanelor de la 
Poszony cu o scrisoare a arhiepiscopului Kutasy. Era acolo 
hotnogul Ozun de la Rotunda venit de la Craiova, cu veşti 
de la Radu Buzescu. A dormit prost, visându-se tras în 
țeapă. Se făcea că el era Baba Novac. Il trăgeau în ţeapă şi 
Maria Cristierna plângea la picioarele rugului, era cu sânii 
goi, iar împăratul trecea într-o caleaşcă aurită, arătându- i 
steaua Altair, care strălucea liliachiu. Pe lângă olăcari, îl 
aştepta rânjind biv vel banul Mihalcea Karatzas, care 
ajutându-l la dezbrăcat i-a spus pofticios: «- Să-ţi fie de 
bine, măria-ta!» S-a stăpânit să nu-l înhaţe de bărboiul 
tăvălit prin aşternuturile curtezanelor scumpe de zece 
florini pe noapte... Incă din zori a fost scandal în curtea 
hanului. Veniseră douăzeci de şwiţerieni fără angajament şi 
gărzile lui nu i-au lăsat să intre înarmaţi. Hangiul l-a luat de 
piept pe Sfântul Anton, neamişul ungur care era ofiţer de 
gardă, strigându-i că-l ruinează, neprimind mugşterii la orice 
oră din zi, ori noapte, că de aceea este han. Dacă 
stăpânului său nu-i place, să se mute într-un palat. Sfântul 
Anton zâmbise galeş şi aşteptase blând, pentru că îl văzuse 
pe Sfântul Francisc venind de la cuhnii cu o tingire mare de 
aramă, cu care acest de al doilea sfânt, îi făcuse hangiului 
un cucui de toată frumuseţea, împroşcându-l cu ouăle 
sparte pentru jumări în acea tingire. In sala mare a hanului 
sunt de gardă sergentul artificier Leopold Bum şi 
archebuzierul styrian Wolfgang Sturm, ridicat la rangul de 
sergent recrutor, care-i spune româneşte: 

- lertare, măria-ta, diavolul ăsta nu cerut voie la mine 
pentru vorbeşte! 

Spadasinul încălţat într-o cizmă şi un pantof îşi scoate 
pălăria. Face trei reverenţe, împreună cu cei numiţi Columb 
şi Sanctitate. Fără o vorbă, la un semn, Columb se 
depărtează în celălalt capăt al sălii scunde, plină de mese 
grele din stejar. işi ridică pălăria deasupra capului. 
Spadasinul se răsuceşte sfredel pe tocul cizmei, ajutându- 
se cu piciorul încălţat în pantof. La o a doua tură, trage cu 
pistolul din răsucire. Sala hanului se umple de fum. 
Slujnicele ieşite de la cuhnii, chirăie. Hangiţa bleastămă cu 
glas dogit, bărbătesc. Columb vine la el şi îi prezintă pălăria 
găurită de plumb în calotă. Căpitanul Jan Pisek de Chynov 
trece cu registrul de recrutări la una din mese, avându-l în 
dreapta pe fiul său, bacalaureatul Smyl, cu alt registru, în 
care sunt trecute armamentele, starea dinţilor, a 
îmbrăcăminţii, ranele, ochii, ori degetele lipsă, sfrenţia şi 
celelalte boli  lumeşti, pentru ca, după terminarea 
campaniei, spadasinul să nu ceară despăgubiri pentru cele 
ce a avut lipsă de când a fost înrolat. Spadasinul se apropie 
țanţoş. Este domnul muschetar bavarez cunoscut sub 
pseudonimul de Pistol... Onoarea şi un jurământ îl fac să-şi 
ascundă identitatea, care este din cea mai nobilă, după 
cum der Fursten o bănuieşte. A fost doi ani sclav al piraţilor 
din Alger. Este posesorul unui brevet de locotenent de 
muschetari, eliberat şi semnat manum propriu de către 
regele Franţei, care licenţiindu-l i-a dăruit acest pistol 
excelent, de la care şi-a luat pseudonimul. Se angajează în 
trupele de muschetari ale principelui. A văzut afişele care 
anunţă pentru astăzi recrutarea unei companii de 
muschetari cu tot armamentul. A citit şi Avizo-ul 
mercenarilor care indică pieţele de recrutare pentru la 
primăvară. A citit şi lista soldelor. Dacă der Fursten vrea să 
ţină cont de brevetul lui de locotenent, semnat de marele 
rege Henric IV, cel dintâi Bourbon al Franţei... Dacă nu... 
Este al noului său stăpân cu trup şi suflet domnul 
locotenent de muschetari, Pistol H... Era să-l uite pe acest 
H, care unui iniţiat îi dezvăluie taina cumplită a casei sale. 

Are doi secunzi: domnul muschetar Columb şi domnul 
archebuzier Sanctitate, care l-a slujit pe papa Clemente opt 
ani, după care l-a slujit pe cardinalul Cinzio Aldobrandini, la 
vila sa din Frascati «La Villa Aldobrandini ». 

- Sunt teolog şi arhitect, ///ustrissime, spune Sanctitate, cu 
glas de tenor... L-am ajutat pe marele Giacomo della Poarta 
să desemneze planurile vilei acelui nepot strălucit al papei, 
pe care nu de puţine ori l-am auzit pomenindu-vă numele. 
Într-un fel l-am ajutat şi pe ilustrul Maderno la proiectarea 
nympheumului. La alegerea statuilor şi la plasarea 
fântânilor... Este îmbrăcat curat, într-o tunică verde, 
proaspăt bărbierit, parfumat şi prinţul Marcu îi şopteşte că 
archebuzierul este vestit pentru perversiunile lui, acum 
probabil făcând pe soţia lui Pistol. Pe câmpul de luptă se 
distinge prin calm şi cruzimea faţă de învinşi. 

li place Pistol. Nu-i place Sanctitate. Ordonă să fie 
angajaţi pentru compania de muschetari. 

- Aştept ca faptele dumitale de arme să confirme brevetul 
regelui Franciei, domnule Pistol H... Dacă aceasta se face în 
cea dintâi bătălie, casierul meu va onora brevetul, iar 
căpitanul meu general îţi va da însemnele de locotenent. 
Intraţi în serviciu de astăzi la ora 12... Regulamentele mele 
sunt severe. Vă rog să vă prezentaţi domnului sergent 
artificier Leopold Bum! Din avansul primit să vă revizuiţi 
ţinuta şi armamentele. 

Se prezintă pâlcuri, pâlcuri de mercenari, care cer cu 
respect să-şi vadă principele. Şwiţerienii sunt angajaţi în 
garda de pichieri. Bărbaţi, atletici, tăcuţi, cu ţinuta şi armele 
lucind, bărbieriţi, reci şi toţi din acelaşi canton din Alpi. Par 
fraţi. Cel mai vârstnic spune un nume: Grindelwald. Sunt 
din Grindelwald. Au slujit trei ani în armata papală. Trei ani 
l-au slujit pe Henric, regele Franciei, care i-a licenţiat de o 
jumătate de an. Trei luni au slujit ducelui de Hetzerath... Nu 
se resping decât cinci spadasini care se prezintă beţi. Când 
îşi trag spadele, domnul locotenent Pistol H. intervine, 
ajutat de Columb. Cu o uşurinţă care dovedeşte măiestria 

dobândită prin taverne, cei cinci sunt dezarmaţi şi aruncaţi 
în stradă, în fluierăturile şi huiduielile spadasinilor angajaţi. 
Vede prin fereastră mulţimea de târgoveţi adunată în faţa 
osteriei «La Omul Sălbatec». De braţul unora din spadasini 
stau atârnate femei de tavernă. Alţii sunt înconjurați de 
copii. Femeile lor îi ţin înlănţuiţi. Unele cu prunci de ţâţă. Le 
dau să sugă în stradă. Smyl Pisek îi spune că afară se fac 
pronosticuri şi pariuri. Trei florini că Helmuth Ursul nu va fi 
angajat. Cu mutra lui arsă de explozie, produce spaimă... 
Uraaa! Helmuth Ursul a fost angajat. Femeia firavă ţinând 
doi gemeni de tâţă se repede la Ursul desfigurat care iese 
din han fluturându-şi pălăria. Helmuth Ursul şi-a vândut 
viaţa şi pe sine, pe şase luni lui der Fursten Michael, al cărui 
chip l-a văzut astăzi, întâia oară... Are soţie şi doi copii 
gemeni, de câteva luni... Uraaa! A fost angajat şi Cristhofer, 
armurierul, cu toate că este ciung... Cineva din garda lui 
der Fuirsten îl cunoaşte pe Cristhofer de când a lucrat la 
arsenalele din Veneţia... llustrul inginer Vicenzo Bombardier 
Mantovano îl cunoaşte pe Cristhofer... - Looc! Loc!... Ha, ha, 
ha!... Linişte!... lată un adevărat cavaler rătăcitor... Pe 
Hristos!... Domnilor, un cavaler rătăcitor!... Doi vraci!... Un 
cavaler rătăcitor şi doi vraci!... De când nu s-au mai văzut la 
Praga asemenea rarităţi... Cavalerul are scutier un sarazin... 
Strada îngustă este ticsită de gură cască. Trei spălătorese 
trec ca trei corăbii prin mulţime, ducând pe cap coşurile cu 
rufe albe, scorţoşate de gerul reavăn. Cavalerul poartă 
platoşă grea, cu mânecare, cotare şi umerare din oţel, 
jambiere de oţel şi lance. Sarazinul descalecă. Işi ajută 
stăpânul să descalece, făcându-se muşuroi lângă calul 
acestuia. Cavalerul zornăie crunt. Descalecă. Dă lancea 
scutierului, care-i desface curelele coifului vechi, cu gâtar. 
lese la iveală un cap pătrat, bine încheiat în muchii, cu 
părul tuns perie, apoi iese o pereche de mustăţi teutonice, 
pe care cavalerul şi le potriveşte cu dosul mănuşii de oţel. 
Târgoveţii fac pârtie... Se desprinde de la fereastră să-l 
primească pe cavalerul nesupus nici unui stăpân Albrecht 

von Ettelbruck care din credinţă creştină a venit să lupte 
slobod, fără leafă, ajutând Sfânta Ligă cu pietate. Domeniul 
Ettelbruck are un venit de două sute taleri pe an. Şaptezeci 
rămân domeniului, o sută treizeci cheltuieşte el rătăcind 
prin Europa în căutarea a trei necunoscuţi: Binele, 
Frumosul, Adevărul!... Cavalerul Albrecht von Ettelbruck, 
undeva prin ducatul de Luxemburg, are glas puternic de 
bas, ochii albaştri plini de candoare şi-i spune că auzind 
anul trecut, pe când se afla în Spania, de miraculoasa lui 
victorie, a plecat la drum spre Răsărit, să caute ceea ce nu 
găsise în Apus. 

- Regimul meu este înţelepciunea cumpătării, principe. 
Ataşaţi-mă casei voastre şi vă voi destăinui unele din 
tainele pe care Paracelsus le-a dus cu el în mormânt. 

Pe uşă dau năvală doi zarafi ovrei, strigând din 
răsputeri că împrumută doar cu cinci la sută dobândă, 
suma rotundă de trei taleri în aur, pe oricare spadasin 
angajat de der Fürsten, dacă li se garantează procurarea de 
armament. Sunt huiduiţi şi daţi afară. îl ascultă în 
reculegere pe cavalerul rătăcitor, trecându-l în grija lui 
Stoichiţa. Ceasul din turla starostiei bate orele unsprezece. 
Compania de muschetari, o sută de spadasini fără prea 
mulţi dinţi lipsă, cu hainele cuviincioase şi armele îngrijite 
(muschetele au fost controlate de Mantovano) vor intra de 
slujbă, câte douăzeci pe zi pentru gardă şi escortă. Ceilalţi 
vor primi însemnele lui der Fürsten peste trei zile, având 
obligaţia să şi le coasă pe plastroane. Vor putea să rămână 
la casele lor, sau la concubinele lor până la plecarea din 
Praga. Solda se plăteşte doar pentru ziua slujită. Avansul se 
dă la plecarea în marş. Serviciul începe la orele şase 
dimineaţa şi ţine până la orele şase seara. Prezentarea se 
face la ofiţerul de gardă, în ţinută perfectă, gulerele şi 
manşetele apretate, cizmele văcsuite, armele lucind şi 
avându-se la leduncă trei încărcături de... Regulamentul 
este citit cu glas de stentor de domnul artificier, în sala 
mare a hanului, îşi priveşte soldaţii care ascultă, ţinându-şi 


Vulturul 386 


pălăriile pe garda spadelor. lată ce-i hărăzeşte Rudolf. 
Rangul de general al unor asemenea soldaţi, care abia 
acum aud că pe lume este o ţară Valachia, al cărei principe 
este un Cresus, că acolo se pot trage salve de calitatea 
întâia împotriva musulmanilor şi că principele lasă o zecime 
din prada de război soldaţilor săi, dar că interzice sub 
pedeapsa cu moartea prădarea teritoriilor pe care se 
mărşăluieşte. Se aud strigăte. Ropot de copite bătând pe 
loc. Huruitul unei carâte. Pe uşa hanului intră zâmbitor 
domnul consilier aulic Caspar Mellickh, făcându-i trei 
reverenţe graţioase. 
- Pofteşte-l sus, Marcule... 

Îi zâmbeşte celui primit în intimitate la Alba-lulia. Taie 
cu stânga citirea celui de al douăzeci şi doilea punct din 
regulament. 

- Domnilor! Vă aşteaptă o viaţă grea, dar pe măsura 
priceperii voastre militare.  Slujindu-mă, îl slujiţi pe 
neînfricatul luptător pentru cruce, Sacra majestate romană, 
împăratul Rudolf. 

Se strigă vivat. Asta a şi vrut. Nu se ştie dacă pentru 
el, care-i angajează, ori pentru sacra majestate, dar se 
strigă vivat în sala osteriei şi mai ales se strigă vivat în 
stradă, de către femeile acestora, de către căruţaşi şi 
plăcintari, de către copiii de prăvălie şi ucenicii ieşiţi în uşile 
dughenelor, bucuroşi că-şi pot arunca în sus pălăriile şi pot 
ciupi la înghesuială dosurile femeilor din faţa osteriei «La 
Omul Sălbatec»... Se retrage poruncindu-i lui Stoichiţa să 
oprească orice înrolare. Să se facă strigările în faţa osteriei. 
Să se lipească tot aici listele cu cei înrolați, ca uzurpatorii 
de titluri militare să poată fi contestaţi... Are un gust leşios 
în el tot. Urcă scările să afle ce doreşte domnul consilier 
aulic Gaspar Mellickh şi de ce a venit cu atâta zarvă şi 
neanunţat, la vremea mesei în această zi de 3 martie, când 
la Plăviceanca vine Oltul aducând pe apele tulburi 
mireasmă de salcie şi de pământe jilave, ieşite de sub 
zăpezi?!... 

- Illustrissima voastră persoană a tulburat nu numai 
istoria răsăriteană, dar şi capitala sacrului imperiu, spune 
domnul consilier aulic, ciupindu-şi bărbiţa blondă, de 
muschetar şi obrajii, ca să-i păstreze  îmbujoraţi... 
Mărturisesc că mi-era poftă de un ospăț adevărat... 
Arhiducesa a fost chemată la curte de baronul Carl von 
Lichtenstein, ministrul de casă al imperatorului. Lucru 
neobişnuit şi la oră nepotrivită. Nouă dimineaţa... Deci, 
pentru o chestiune de familie... Gurile rele şoptesc că din 
pricina avansurilor pe care vi le-a făcut în mod public... 
Aproposito... toată lumea înalţilor demnitari a preluat 
aprecierea suveranului la adresa voastră. lată ce scrie 
«Argus», avizo-ul ştirilor mondene... 

Consilierul aulic scoate de sub eşarfă un avizo 
mirosind a cerneală proaspătă. Îl desface şi citeşte: Der 
Fürsten Michael ist ein feine, ernsthafte Person... care nu se 
sfieşte să rămână în alcovul unei verişoare a împăratului, 
nedivorţată încă... Dumnezeule ce de încurcături. Pot spera 
la atenţia lui gran'logofet?... lată că n-am uitat magnificile 
zile de la Alba-lulia şi nici promisiunile făcute acolo. 

Îl ascultă posac pe acest prea frumos consilier aulic, 
care cinstindu-i bucatele gătite de bucătarii lui, sarmale 
ardeiate cu mămăliguţă şi berbec fraged pe orez, îi spune 
că pajii înaltei nobilimi aleargă de la un palat la altul cu lista 
de invitaţii pentru // Va/acho... Capul de listă este chiar 
domnul ministru de casă, care-l va invita, poate să jure, 
mâine seară, la un bal mascat. Foarte mulţi nobili şi 
consilieri sunt pentru matrimoniul Măriei Cristierna cu // 
Valacho. Aceasta ar rezolva chestiunea Sibenburgen, odată 
pentru totdeauna. Cu atât mai mult cu cât cele mai multe 
doamne bârfesc fără discreţie pe seama relaţiilor de la 
Alba-lulia dintre ducesă şi // Va/acho, punând pe seama 
imoralităţii ei izgonirea de către Sigismund, călugărirea 
acestuia, ca şi moartea cardinalului Andrei Bâthory. «- Au 
mers atât de departe cu această poveste alimentată de un 
martor ocular care nu-şi dezvăluie identitatea de spaima 

voastră, încât au şi tipărit-o pe nişte foi volante... Îngăduiţi- 
mi să vă arăt una din ele...» 

Tot de sub eşarfă scoate o altă foaie mirosind a 
cerneală pe care o netezeşte cu dosul palmei, apoi i-o 
întinde zâmbindu-i grațios. Foaia are o gravură tipărită în 
loc de titlu, unde un călăreț bărbos ţine de chică un cap, cu 
cealaltă mână ţinând o femeie, calul calcă în picioare o 
coroană, iar în fundal sunt oameni traşi în ţeapă şi un oraş 
arzând. 

- Dacă-mi daţi cuvântul de onoare că nu întreprindeţi 
nimic cu mâna armată împotriva calomniatorului - 
illustrissime, este în folosul cauzei voastre, pe care o slujim 
cei care vă stimăm - vă spun numele acestuia. 

- Nu este nevoie decât de cuvântul meu, domnule 
consilier aulic... 

- Episcopul Demetrius Napraghy, ///ustrissime. Stă ascuns 
într-o locuinţă mizeră. Îl subvenţionează Malaspina. Se 
teme de nunțiul Filippo Spinelli, de mânia împăratului şi din 
ranchiună alimentează imaginaţia câtorva doamne caste şi 
frigide, cu poveşti fabuloase despre imoralitatea voastră. 

- Bietul Napraghy unde-a ajuns... Auzi, Marcule? 

- De altfel aventura voastră cu frumoasa contesă de 
Rosenau, nu a scăpat neobservată, ///ustrissime. A stârnit 
multă vâlvă procedeul neobişnuit, folosit de sacra 
majestate, cu toate că a fost ţinut în cel mai strict secret. 

- Şi anume? 

- Acela de a comanda pictorului curţii un tablou simbolic, 
în care toate personajele au fost pictate încă de acum o 
lună, ori pe parcursul unei luni, rămânând un loc gol pentru 
un personaj din imediata apropiere a împăratului, personaj 
la care se lucrează cu febrilitate de către maestru şi ucenicii 
săi. | s-au pictat cizmele, cuirasa, faldurile pelerinei. 
Maestrul lucrează la căciula lui neobişnuită, la figură şi 
mâini. Mai ales la mâini, deoarece suveranul aşteaptă 
foarte mult de la aceste mâini. Tabloul a fost numit «Cresus 
arătându-şi bogăţiile lui Solon». 

- Ai văzut tabloul, Mellickh? _ 

- L-am văzut, i/lustrissime. În curând îl veţi vedea şi voi. 
Îngăduiţi-mi să vă ascult părerea după ce-l veţi judeca voi 
înşivă... Aproposito... Aţi avut un binecredincios, un nobil 
ungur lanos Szelestey... Imi spunea aseară segnior 
gran'logofet că i-aţi pierdut urma... 

- Mellickh, diavole... L-am trimes aici la împărat cu daruri 
de o sută de mii de taleri, anul trecut, când m-am întors din 
Moldova, la Alba-lulia... Mi s-a spus că a fost ucis de Chiaky 
şi prădat... 

- Nu, //lustrissime!... A ajuns cu bine la Praga, unde-a aflat 
de prăbuşirea voastră... Aşa că şi-a ţinut darurile pentru 
sine şi trăia netulburat până la sosirea voastră într-o avere 
de o sută douăzeci de mii de taleri curaţi, ungureşti, acei 
Ongaro invidiaţi pentru strălucirea lor. 

- Simioane!... Să vină Bum şi Sturm la mine! Acum! Pe 
dată. 

- Modestul meu sfat, ///ustrissime, este să-i înconjurați 
casa cu discreţie, să-l sechestraţi fără zgomot dacă se 
poate şi să-i cereţi suveranului judecarea lui. Rudolf va fi 
fericit să recupereze de la Szelestey cei o sută de mii de 
taleri pe care-i veţi cere pentru oştire... Aproposito... 
Ambasadorul polonez şi-a exprimat în scris către cancelaria 
imperială, supărarea de a nu fi fost primit în audienţă la 
suveran, cu toate că aşteaptă această audienţă de o lună. 
Consideră audiența voastră, ca o ofensă la adresa 
suveranului său... Se vorbeşte prin cancelarii că va fi numit 
prin decret imperial un nou comisar imperial ataşat 
persoanei voastre. 

- Cine? 

- Cavalerul Neapolitano Girolamo Dentici, din casa 
monsegniorului Filippo Spinelli, monsegnior bun prieten cu 
baronul Wolffgang Rumpf şi neprieten cu ministrul de casă 
baronul Carl von Lichtenstein... Pe viul Dumnezeu, 
illustrissime. Se pare că «La Omul Sălbatec» va fi luat cu 
asalt... Domnilor, spadele la mână... 

Prinţul Marcu sare la fereastră. Râde. 

- Linişteşte-te, dragă Gaspar... Sunt doar femeile de 
tavernă care vin să se angajeze vivandiere. Măria-ta, scribii 
au să aibă de furcă... Este bine să nu te arăţi, doamne... 
Gărzile au să primească destule ouă clocite în coifuri... Mă 
duc eu, doamne... 

- lată un prilej fericit să mă fac nevăzut în ciuda spionilor 
imperiali, în a celor plătiţi de Rumpf, de Napraghy şi de toţi 
ceilalţi prieteni ai voştri, ///ustrissime. Nu uitaţi, pajul 
devotat al doamnei Velica şi-a onorat cuvântul şi avansul 
generos primit la Weissenburg... Ingăduiţi-mi să mă 
retrag... Sper că raportul meu să fi fost cuprinzător... 

... Ţipetele femeilor din stradă urcă până la geamurile 
lui. Un vacarm de huiduieli. De fluerături. De râsete. 
Stoichiţa aşezat după perdea îi spune că femeile l-au 
împroşcat cu cepe degerate pe hangiu. Că două dintre ele 
s-au luat la bătaie în stradă. Luptă zdravăn. Una a scos un 
stilet. Drace... Au apărut şwiţerienii. | s-a smuls pumnalul de 
către o altă femeie, o matroană cât un tun, care, 
Dumnezeule, a dat poruncă şi târfele au intrat în rânduri... 
Sunt patru rânduri de câte zece... Ce porunci dai, măria ta? 

- Să se întoarcă la jumătatea lunii... N-am ce face aici cu 
patruzeci de vivandiere!... Altceva aveai să mă întrebi?... Te 
văd străin, Stoichiţo, şi neliniştit... 

Din stradă se ridică murmurul femeilor acelora 
oropsite, care de atâtea ori, pe câmpul de luptă, 
netemându-se pentru viaţa lor au stat lângă răniţi, ori lângă 
muribunzi, ori în tabere, lângă bărbierii care retezau mâini 
şi picioare, ajutându-i să lege vinele şi să curețe scârna 
nenorociţilor acelora ciumpăviţi cu fierăstraiele. 

- Mitropolitul Dionisie Rally îţi cere, în genunchi, să-l 
primeşti, măria-ta! Şi aga Lecca, la fel! 

| se pune un văl roşu peste ochi. Înhaţă masa... Se 
stăpâneşte... Îl vede pe mitropolit la Mirăslău, gonind spre 
liniile lui Basta urmat de monahia aceea stranie. Işi aduce 
aminte de scârnăvia de aga Lecca, care şi-a predat cetăţile 

răsculaților, fără luptă, ucigându-i aripa dreaptă a strategiei 
lui în Transilvania, deschizând drum moldovenilor lui 
leremia şi nemeşimii din comitatele de pe Mureş. Îşi zmulge 
copca gulerului. 

- Spune-i ticălosului de Lecca să piară, dacă vrea să scape 
cu viaţă. Îl ucide Simion şi-l zvârle în Vltava. Şi-a călcat 
jurământul de oştean. Un hain şi o lepădătură. Nu dau o 
târfă din stradă, pe toate rangurile cu care l-am îmbuibat. 
Să piară, Stoichiţo!... Să piară!... Ai scris unde-l găsim pe 
Szelestey?! Roagă-l pe Marcu să orânduiască arestuirea lui 
în casă. Fără zgomot şi pe nevăzute... Voi să uit de 
Napraghy! Dumnezeule, ajută-mă să uit de Napraghy... 
Spune-i albanezului că un ostaş nu poate avea două 
credinţe... Unde este Dionisie Rally Paleolog, această faţă 
bisericească fără vocaţie şi diplomat fără noroc? De ce-l ţii 
ascuns la tine, Stoichiţo, care văz, ai început să-ţi 
pecetluieşti gândurile cu pecetea mea, fără să mă mai 
întrebi dacă o voi, ori ba! 

Stoichiţa de Strâmba slăbit, cu privirea halucinată 
parcă, îngenunche frânt. li ia mâna. l-o sărută. 

- Doar în slujba măriei tale, pe care te voi în slavă, acolo 
unde te-a hărăzit Dumnezeu, stăpâne. 

- Ai uitat de Magna, Stoichiţo? 

- Este prea mică, pentru ceea ce te aşteaptă, primind să 
fii căpitanul general al acestui imperiu, măria ta. 

- Du-te, Stoichiţo, şopteşte, simțind cum se sugrumă. 

Are presentimentul definitivului. Lumina după-amiezii 
de 3 martie se împuţinează căzând în culori palide şi triste. 
II ascultă pe Dionisie Rally Paleolog cu simţământul ciudat 
că îi vorbeşte un alter ego, un dublu al fiinţei lui celei mai 
adânci, învins în curgerea anilor de celălalt Mihail, domnul, 
de Mihail Basarab, cel cu rădăcinile înfipte dincolo de oasele 
celor din cripte, în straturile de istorie aşternute la temeliile 
Magnaei. O bucurie rea, usturătoare, un triumf searbăd, o 
încrâncenare amarnică în faţa acestei ipostaze posibile a 
destinului său, din nou deschisă larg de întâmplare, 

ipostază spre care-l împing curtenii lui, din frica de mâine, 
din setea de glorie efemeră, din puţina lor prevedere şi de 
dragoste de esenţă. Putea fi un rătăcitor ca Dionisie Rally 
Paleolog, veşnic pribeag de la o himeră la alta, niciodată 
înfipt în realitatea neamului său, hălăduind într-o calpă 
lume a «spiritului universal» care-a făcut din el o moară de 
măcinat citate din filosofii vechi sau noi, trăind din mila 
puternicilor zilei, hrănindu-se cu iluzii. Dumnezeule, dacă se 
lăsa furat de vraja gloriei, a avuţiilor şi a puterii, putea fi 
mare vizir, având sub şeşber două sute de mii de oşteni, cu 
care nu s-ar fi oprit la Viana şi nici la Praha şi nici la 
Damasc, ori Kairo... Şi oare poporul său nu i-ar fi trecut 
numele în rândul fiilor lui preaiubiţi?! Sau dacă ar primi 
acum ceea ce-i oferă Rudolf, oştirea imperială şi pe 
arhiducesă cu titluri de posesiune în Tyrol, Styria, Carniolia, 
Austria şi Burgundia, dacă şi-ar înscrie numele între marii 
căpitani ai creştinătăţii, slobozind Belgradul şi Sârbia 
martiră şi Bulgaria, poate alungându-i pe turci în Asia, 
aducând Magna spre Evropa, oare poporul său nu l-ar trece 
în rândul sfinţilor săi? Nu are în adâncurile lui setea de 
glorie şi neastâmpărul rătăcitorului? Oare nu acestuia din el 
îi vorbeşte halucinat şi iluminat Dionisie Rally Paleolog, ieri 
jucând pe cartea arhonţilor bizantini, alaltăieri pe a 
cneazului Constantin de Ostrog, pe a papei şi astăzi pe alui 
Rudolf, împăratul germanilor şi al catolicilor, care năzuieşte 
să facă din Bizanţ un nou imperiu nemţesc? Oare asta să fie 
soarta acestora, învățații şi cazuiştii, să cânte mereu pe 
glasul celor care-i plătesc, făcând din alb, negru şi din 
negru, alb; după dorinţa şi voia politicească a stăpânilor pe 
care-i îmbracă în aura dogită a vorbelor; ori deopotrivă, în 
scârna lor mârşavă, atunci când sunt lăpădaţi de la ţâţa cea 
dulce a binefacerilor? Unde stă demnitatea lor şi-n ce, dacă 
n-au rădăcinile împlântate pe veci în ceea ce ni se întâmplă 
ca moartea, o singură dată sub aceste ceruri? Vede prin 
Dionisie Rally, ca prin sticlă. Îi este milă de el şi când îi este 
milă de un bărbat îi este şi scârbă. Il vede vag proslăvindu-l 

pe Columb, care a putut deveni Columb, numai când s-a 
pus în slujba regilor Spaniei, care au avut interesul şi banii 
să-i dea cele trei caravele fără de care n-ar fi ajuns 
niciodată Columb. 

Fostul mitropolit poartă costum negru, pe jumătate 
eclesiast, pe jumătate de cavaler, şi-a lăsat bărbiţa ca 
Rudolf şi mustăţi ca Rudolf, este tuns ca Rudolf şi el îşi 
aduce aminte cu tristeţe că la Târgovişte şi Alba-lulia şi laşi, 
Dionisie Rally avea barbă şi mustăţi ca el, iar când nu purta 
strai bisericesc, ori armura Paleologilor, purta straie cu croi 
ostăşesc şi gulere valoneze, albe, aşa cum îi plac lui. 

- Spune-mi, Dionisie, prietene, de ce m-ai părăsit la 
Mirăslău? 

Şi-a îndulcit glasul şi-l stăpâneşte, pune întrebarea 
dulce şi rugător, pentru că, mai bine l-ar înhăţa de barbă pe 
acest de el uns mitropolit al Moldovei, care de o mie de ori 
i-a jurat credinţă pe Biblie şi pe odoarele sacre ale 
Paleologilor. Jalnica arătare tobă de carte eclesiastică şi 
mireană, care dintr-un deget îl suge pe Pithagora şi din 
celălalt pe Psellos, rămânându-i încă opt, din care poate 
suge o viaţă, zeci de citate şi zeci de interpretări; se 
prelinge din scaun la picioarele lui, aşa cum a făcut-o când 
l-a adus Stoichiţa. 

- Mi-a fost frică, măria-ta! Mi-a fost frică, ocrotitorule! Am 
văzut steagurile imperiale, am văzut oştirea cuirasată, 
salvele acelea chibzuite parcă în inima mea detunau şi mi-a 
fost frică. Mi-a fost frică de îndrăzneala ta. De faptul că 
ridicaseşi gloatele împotriva stăpânilor. Că voiai să răstorni 
stările prin forţa armelor. Mi-a fost frică de cutezanţa ta 
nebunească. Dar mai ales mi-a fost frică de nebunia ta dea 
crede în ce spui şi a face ceea ce crezi. De nemila ta faţă de 
cuvinte. Frică mi-a fost de înrădăcinarea ta într-un ideal 
trecător, cum este zidirea unui stat. Frică mi-a fost de 
îngustimea cu care te-ai legat de ceea ce numeai cu patimă 
Magna  Valachia,  îngustimea unei limbi stranii şi 
necunoscute, când eu îţi oferisem limba lui Aristoteles drept 

cetate a cugetului şi un imperiu al popoarelor, drept cetate 
a gloriei... lată, Mihail, vin a doua oară la tine (Dionisie Rally 
se ridică, face seninul crucii după ortodoxie, apoi îl face 
după catolicie, râde uşor, repetându-l de trei ori pe cel din 
urmă, tuşeşte mulţumit, îşi umflă pieptul) vin a doua oară 
trimes de un glas interior care-mi spune că tu eşti alesul. 

- Cum se numeşte acel glas interior, Dionisie? 

- Nu blasfemia, Mihail! Înscrie-ţi numele în soldatesca 
acestui timp. L-am cunoscut pe Basta în intimitate. Am 
discutat arte şi filosofie, comerţ şi politică, pyrotehnie şi 
strategie. 

- Te-ai predat lui? 

- M-a primit ca un gentilom... Dar este un mediocru, 
Mihail. Are capul tobă de strategie, dar fără scânteia 
geniului... Un cap solid şi un trup chinuit de colici şi gută. N- 
ai rival în arta războiului, Michail. Îţi voi fi consiliarius... 
Primeşte ceea ce-ţi oferă Rudolf. Ce n-ai putut face cu 
oştirea ta valahă, fă cu oştirea modernă şi banii lui Rudolf... 
Inscăunează-te prin el, împărat al Imperiului Roman de 
Răsărit. Te voi sluji în ale spiritului. Vom renaşte agora. 
Vom aduce savanţi şi artişti de pretutindeni. Vom lăsa 
Spaniei, oceanul şi noi vom avea comerţul cu Indiile şi 
China, prin Mediterana şi pustiurile arabe... Mihail... la ceea 
ce ţi se oferă cu atâta generozitate de către cel pe care nu 
odată l-ai jignit cu oarba ta trufie. Cu măscăricii tăi... Te voi 
despărţi de soaţa ta, care... 

- Taci, Dionisie Rally... Stanca este o sfântă! 

- O sfântă provincială, Mihail. Nebunule! Imperatorul este 
magnificienţa însăşi. l-ai arestat comisarii. l-ai gonit trupele. 
l-ai ucis floarea ofiţerimii la Mirăslău. Răzvrătitule şi 
răzvrătitorule, primit aici ca un prinţ suveran, căruia i se 
oferă cel mai înalt rang militar al unui imperiu cât jumătate 
de Europa şi una din cele mai strălucite partide 
matrimoniale... Kirie elaison, cântă ex-mitropolitul de 
Moldova şi Târnovo, ridicând spre grinzile tavanului ochii 
dintr-o dată înlăcrimaţi. 

Este nebun ori joacă perfect rolul acesta, ori himera 
lui de-o viaţă a luat locul adevăratei vieţi şi trăieşte din ea 
şi pentru ea, nevăzând nimic din adevărurile crude, miile şi 
miile de adevăruri ale adevăratei istorii de fiecare zi; dar 
mai ales a celei dintotdeauna, căreia bietul, ori fericitul 
Dionisie Rally Paleolog n-are cu ce-i sluji. 

- Cine ţi-a spus că nu voi, ceea ce, cu mărinimie, îmi 
dăruieşte împăratul?... Sunt aici să primesc, Dionisie, şi... 

Nebunul nu joacă. Nebunul este nebun de-a binelea. 
Se opreşte. Strigă numele grecesc al Domnului. Îl strigă pe 
Achile şi pe Ulisse, pe Dragases împăratul şi pe Constantin 
îl strigă, vine la el, îi sărută mâinile şi-i spune că l-a slujit 
din clipa când s-a predat lui Basta, nu ca ticălosul de Petre 
Armeanul, care vânzându-l, a fugit la Caşovia, apoi la Liow, 
unde din nou l-a vândut lui Zamoyski, ducând scrisori ale lui 
Basta; apoi s-a întors cu scrisori de la Zamoyski la Basta, 
după care şi-a cumpărat trei prăvălii mari în Praga şi Pilsen. 
Când el, vulturul Bizanțului a ajuns la Wiena şi Avizo-urile 
au vestit hotărârea imperială de a fi primit la curte, 
nemernicul acela care l-a batjocorit pe el, un Paleolog, şi-a 
vândut totul şi se zice că a fugit la Nuremberg. 

- Mihail, ia-mă cu tine, Pantocratorule! la-mă cu tine, 
Mihail! 

Bâlbâie numele lui Cosma Indicopleustes, navigatorul 
spre India cu a sa «Topografia creştină»; vorbeşte de o 
nouă instituţie a enapografilor, de metrocomiile, comunităţi 
săteşti libere la marginea imperiului, care vor trebui 
înarmate, de aplicarea integrală a Codului lui Justinian, care 
este în vigoare şi în sacrul imperiu roman, îşi aduce aminte 
de loan din Efes, sare la filosoful Prochus Diadobul, îl 
bleastămă pe lustinian că a distrus Şcoala din Atena, cea 
care de o mie de ani a propovăduit adevărurile ştiinţelor 
antice, apoi, cu cel mai firesc aer de curtean îi face trei 
reverenţe, şoptind: 

- Nu credeam că ai să mă primeşti, măria-ta! lartă-mi mie 
şi crede în steaua ta... Amin! Te-am tulburat... Mă întorc la 

Teodora, bulgarca mea, să-i spun această veste 
cutremurătoare... Ingăduie-mi să stau pe lângă tine, cum 
odinioară eram nelipsit de la consiliile tale... Mihail, iartă-i 
omului, ceea ce nu-i ierţi înaltului ierarh, de tine investit... 

- Curtea mea îşi începe slujbele la ceasurile opt, Dionisie. 

Dionisie Rally Paleolog îl priveşte cu ochi omeneşti. 
Trişti. Ingenunche. li sărută mâna. lese uşor gârbovit, 
târându-şi greoi piciorul drept. Il cuprinde o tristeţe amară. 
Seacă. Mai bine nu-l vedea. Mai bine nu venea. Rămânea în 
el un alt Dionisie Rally. Poate, încă, un Paleolog, urmaş al 
împăraţilor. Işi lasă fruntea în palmă. Rudolf îl asediază 
răzbit. Prin curtenii şi foştii lui curteni. Prin Maria Cristierna 
şi titluri şi vise măreţe şi averi şi siguranţa zilei de mâine şi 
măreţia vieţii la curtea imperială. Pe lo, singurul domn şi 
marele stăpânitor. 

- Ce mai este, Simioane, şopteşte şi-i vine să urle. 

- Hotnogul Ozun de la Rotunda cere porunci, doamne! 

- Hotnogul Ozun!... Ozunule de la Rotunda, intră la dom- 
nul tău, Ozunule... Grăbeşte, Ozunule!... 

- lacă-mă, doamne!... Parc-ar da turcii! 

Hotnogul mic şi crăcănat, cu ochii vii şi isteţi, intră tot 
numai zâmbet. 

- Muică! Măria ta, ce-mi dete Domnul să văz! Ce-mi dete 
să văz, că mă crucii de făcui scurtă la mână! Scurtă la 
mână nu alta... 

Se stăpâneşte să nu-l ia în braţe pe mustăciosul 
zâmbăreţ, puţind a usturoi care i-a spus azi noapte că vel 
banul Preda Buzescu strânse sub munte, pe la Novaci şi 
Polovraci, opt mii de călăreţi, şi cu alţi patru mii la Craiova 
fac două-şpe mii de săbii cătrănite, care-l aşteaptă de cum 
o da firul ierbii. Se aude că drăgunii nemţeşti umblă pă cai 
care nu ştiu ce-i iarba, numai ovăz mănâncă şi se adapă din 
căldare, neam să bea şi ei ca toţi caii din vad... El se tot 
cruceşte de câte cetăţi îi fuse dat să vază. Mai ales de 
cetatea împărătească se cruceşte, cu toate că văzu şi 
Stambulul de câteva ori... Şi-l apucă un rău de la lingurică 

de atâta piatră peste piatră şi iar piatră şi-un dor muică de 
ăl Olt şi de ăle lunci, uff, uf, uf şi iară uf, măria ta, că te 
căinez de când te văzui slăbit şi posmăgit şi-acu ştiu de ce- 
ajunseşi scovergă... Mai lasă-l pă împăratu' să-i intre frigu' 
în oase şi măria ta întoarnă-te, c-o da primăvara prin lunci 
cu cucii şi vine Paştile şi abia aşteaptă clopotili de la 
Târgovişte să bată pentru măria-ta, că li se acri şi lor, cât 
bătură pentru străini... 

Îl ascultă pe Ozunul crăcănat şi-l năvăleşte un dor 
lacom şi nebun de viaţa lui domnească la Târgovişte şi-o 
grijă seacă de Cetatea de Scaun, aşa cum a lăsat-o pârjoliţă 
de Eiab paşa, îl năvălesc amintirile grele: Mihăiţă acela 
bălai înfipt într-o creangă, acela crucificatu' pe uşa hanului, 
cine era acela, Gheorghe sân Gheorghe, fost pedestraş 
domnesc era, prins cu piroane grele de uşă, cu sabia 
moşneşească vârâtă pe gura cu care strigase numele 
libertăţii, mereu săbiile vârâte în gurile care strigă numele 
libertăţii. Stejarul de la Crucea Vornicului. Ploaia cenușie pe 
ghebele târgoveţilor îngenuncheaţi. Carul cu trunchiul vel 
banului Calotă Bozianu. Maramele bolboşate şi-nscorţoşate 
acolo unde nu mai era capul bărbos şi credincios. Ozunul îi 
răspunse la întrebări: - cum stau semănăturile, ce s-a 
ogorât, c-a fost un răstimp prin dechembrie, până-n 
Crăciun, de-au ieşit plugurile-n brazdă, că n-au mai bântuit 
neam akingiii după ce, pe la Bobotează prinse jupâneasa 
Sima un pâlc care prădase spre Căluiu şi-i tăie pe toţi, iar 
pe unul, ciumpăvindu-l de urechi, nas şi limbă îl trimisă la 
cetate la Vidin, spre ştiinţă. Din glasul oltenesc al Ozunului 
se-ntrupează alt glas, pe care-l purtase cu el fără să ştie. Pe 
care-l auzise de-o mie de mii de ori în nopţile de coşmar, 
când îl bântuiau vedeniile cumplite ale domniei lui. Ve- 
deniile sângerânde, bântuite de morţi, vedeniile puterii care 
se vrea slobodă în ţărna ei, căreia el i-a slujit fanatic şi cu 
nemilă de alţii şi de sine, glasul acelora răscolitor tâşnit din 
mulţimi la Târgovişte, când s-a rupt el de Cetatea de Scaun: 
«- In veeeeci deee veeeci să fii legaaat de noooi, până la 

Judecata de Apoi... Nuuu te dezlegăăăm de jurăminteee ci 
mai aprig te ferecăăăm... Numele măriei-tale să-l sugă 
pruuuncii, odată cu laptele de la ţâţa mamelor. Să fie 
dezlegare bătrânilor. Dacă au fost drepţi şi blestem să fie 
celor haini şi care, s-au lepădat de baştina lor... Să-l ducă 
Dunărea cea mare şi Oltul să-l ducă şi Jiul şi Murăşul şi 
Nistrul. Să-l legene holdeleee, măria-ta. Să-l plângă braziii, 
încetinaţii... Să-l scrie Negoiul pe cerurile neuitării...» 

Dumnezeule, glasul acela scurs din pământele 
Magnaei. Pe care-l poartă în el, greu de tâlcuri veşnice: 

- Să plângi cu noi când vom cădea răpuşi sub sabie 
străină. Să te bucuri la nunţi şi la botezuri. Să rămâi în 
steaguri şi-n arme şi-n vorba asta «libertate» şi-n cugetul 
nostru crâncen. Şi-n brazdă. Şi-n paloş. Şi-n cuminecătură. 
Şi-n împărtăşanie. Şi-n rugăciune. Şi-n blestem. Al nostru să 
fii, pătimitor cu noi, în veci de veci. Al nostru să fii, din 
pământ, din apă, din foc, din văzduh. Cu noi să te sporeşti, 
cu noi să te înmulţeşti, în noi să mori şi să învii, de-o mie de 
mii de ori, de-acum şi până-n veac, amin! 

A fost popa Stoica? Ciung cum l-au cioplit războaiele 
lui? Au fost ele, pământele şi istoriile de la Zamolxis care 
curgeau prin el purificându-l? Sunt şi-aici glasurile care-l 
menesc şi-l leagă de lumea asta cu doruri doinite-n frunză, 
născută şi renăscută vie prin glasul bărbătos al hotnogului 
ăstuia venit mereu dintr-o neuitare să-l cheme spre altă 
neuitare? 

Tropote. Zăngănit de arme. Un corn de herald sunând 
prelung sub geamurile de la Omu/ Să/batec. Paşi. Jocul 
făcliilor în geamurile casei dimpotriva hanului. Se duce la 
perdea. Muschetari călări, cu făclii. Un ofiţer purtind 
morion, călare pe un prea frumos cal alb. Paşii lui Marcu. Și 
glasul lui care-l anunţă că marele logofăt l-a primit pe 
cavalerul Johann Hiemer, scutierul lui Freiherrn Carl von 
Lichtenstein, venit cu o misiune sub titlu privat. Îşi dă 
seama că Marcu are să-i spună ceva grabnic şi că a 
organizat gărzile şi protocolul astfel încât nimeni să nu 

poată ajunge în aceste două camere de han, fără să treacă 
pe la ofiţerul de gardă şi marele logofăt. 

- Intră, Marcule... Tu, Ozunule, hodineşte-te... Pune ceva 
pe oase, că purcezi spre casă, mai curând decât crezi... Du- 
te! 

Se agăţase cu tot sufletul de hotnogul limbut, care-a 
adus în cojoc mirosurile răscolitoare de-acasă... Ce straniu 
sună cuvântul ăsta acasă. Stă prăbuşit în scaun, negăsindu- 
se... 

- Te-ascult, Marcule, şopteşte. 

Marcu îl zmulge nemilos din lumea în care fugise. 
Lumea care-l menise şi care trăieşte în el dureros de vie. 
Lumea răscolită de el. Lumea tulburătoare care l-a urmat 
sângerând. Dăruindu-se cu patimă chemării la libertate. 
Lumea rămasă acolo într-o cumpănă tragică, aşteptându-l 
iarăşi cu douăsprezece mii de săbii, gata de jertfă, gata să 
reia, pentru a câta oară, drumul muceniciei?! 

lanoş Szelestey a fost găsit acasă de Smyl Pisek de 
Chynov, travestit în giuvaergiu şi urmat de... domnul 
locotenent onorific Pistol H... căruia i-a încredinţat cea 
dintâi misiune, spre verificare... Casa păzită de cinci slugi 
înarmate, iobagii lui Szelestey care l-au slujit pe drum, a 
fost ocupată milităreşte de oamenii lui Sturm. Slugile 
dezarmate îi slujesc pe spadasinii care vorbind nemţeşte, 
aceia cred că sunt soldaţii poliţiei imperiale. Szelestey i-a 
oferit lui Pistol H. cinci mii de taleri, să-l facă scăpat... 
Scutierul lui Carl von Lichtenstein a adus o invitaţie a 
ministrului de casă, pentru o serbare galantă pe care-o dă 
în palatul său, mâine seară, în onoarea măriei-tale. 
Stoichiţa perfectează protocolul, înainte de a se înfăţişa 
domnului. 

Şi el rătăcitor prin remuşcări şi întrebări... Departe de 
Magna, o cuprinde întreagă, aşa cum a visat-o şi făurit-o cu 
sabia. Are-n sânge gustul ei, plugurile răsturnând brazda 
mustoasă, berzele şi prigoriile, ctitoriile şi acoperişurile 
lucind în soarele primăvăratec, dulcele zumzet al albinelor, 

mirosul de tămâie de la Lăsata Secului, Negoiul pe zare şi 
Ceahlăul şi laşii şi Suceava şi dincolo de toate numele 
astea, Târgovişte şi Alba-lulia, altceva de-o necuprinzătoare 
profunzime, de-o nemărginită cuprindere, de-o nesfârşită 
duioşie. Abia în seara asta se simte însingurat şi pustiit de 
sine însuşi. Îi este frică să se judece privindu-se cu ochii 
Magnaei?... Poate, da! Somnul! Să cadă într-un somn adânc 
şi izbăvitor, în care să se întâmple 

o minune care să-l ducă la Târgovişte şi nu vremea să se 
întoarcă la anul '93; ci el să treacă prin vreme... unde? 
Vremea este aici, vremea începând cu clipa şi el este aici, 
mereu încolţit de clipă... Este foarte târziu când ofiţerul de 
gardă bate la uşă, este de gardă contele Darahi lanoş de 
Tujon şi-i spune că la poarta din spate a hanului s-a 
prezentat cavalerul Carlo Magno însoţit de un gentilom şi 
cere să fie introdus imediat la măria-ta. 

Simion îi scosese coantăşul. Adusese apa fierbinte 
pentru spălat. Făcuse patul. L-a primit de destule ori pe 
Carlo Magno în intimitate. 

- Să vină, conte, şi-ţi mulţumesc pentru scrisoarea 
monsegnio-rului... Conte! 

- Poruncă! 

- Conte, crezi că pieţele de mercenari indicate de 
monsegniorul Kutasy... 

- Vor fi cele mai bune din imperiu, în această primăvară, 
doamne... Toţi preoţii arhiepiscopiei Ungariei şi cei ai 
episcopiei de Agria cheamă bărbaţii sub steagurile 
voastre... Vă aşteaptă cavalerul Carlo Magno... 

Apoi Carlo Magno deschizând uşa cu o plecăciune adâncă şi 
un gentilom cu pălăria de muschetar trasă mult pe 
sprâncene, spunând cu glasul ferm al arhiducesei: 

- Michael, crezi că pot fi văzută dacă-mi scot pălăria?... 


Bal mascat 

- Sanctitatea sa a urmărit cu profundă simpatie cruciada 
voastră, //lustrissime. Toate  Avizo-urile din cetăţile şi 
oraşele papale au tipărit ştiri despre victoriile voastre. 

- Câte o dată ceea ce făceam lo, era trecut pe numele lui 
Sigismund, monsegniore. 

- Din necunoaşterea adevărului, prinţe!... 

- Aş putea nădăjdui la un ajutor în fapt, al sfintului 
părinte, monseniore Filippo Spinelli? 

- Cancelaria papală a apreciat greşit posibilităţile nunţiului 
Germanico Malaspina, prinţe... Cardinalul nu cunoştea 
Răsăritul. Cu toate astea i-aţi adus o ofensă mortală, 
arestându-l... Ofensă indirect adresată sanctităţii sale... Cei 
răuvoitori vouă, au interpretat acest act, drept un act 
simbolic, pe care l-aţi făcut ca principe de rit răsăritean, 
împotriva sfintei biserici romane. 

- Cardinalul Germanico Malaspina folosea rangul de 
eclesiastic, să mă spioneze în propria mea tabără militară. 
Nu uitaţi că în timp ce ducea tratative cu mine, cardinalul 
Andrei Bâthory m-a atacat, nădăjduind să mă surprindă. 
Căror legi ale onoarei războiului se supunea atunci, 
amintitul Malaspina?  Monseniore, aceste practici nu 
onorează nici măcar un biet spion cum a fost Paolo Georgio 
Raguseo... Malaspina a fost tratat cu omenie şi cinstea 
cuvenită nu lui, ci rangului cu care l-a hărăzit sanctitatea 
sa. 

- Nici episcopul Demetrius Napragy nu s-a bucurat de 
protecţia voastră, prinţe. 

- A fost capul răsculaților împotriva guvernatorului sacrei 
majestăţi. 

- La Roma stăruie părerea că aţi folosit puterea laică 
împotriva sacrei noastre biserici. 

- La Roma n-a ajuns oare vestea că cincisprezece zile pe 
lună mă rugam în biserica ortodoxă şi celelalte 
cincisprezece zile în catedrala catolică? Nici vestea 
înzestrării cu fiefuri a binecredincioşilor mei nobili catolici, 
fiefuri pe care erau sate ortodoxe? Aţi fost de faţă, 

monseniore, când sacra majestate spunea că suveranul nu 
poate nedreptăţi o categorie de supuşi în favoarea altei 
categorii... Aproposito... Dacă venețienii şi-ar lega mişcarea 
flotei, cu mişcarea oştirii majestăţii sale, tăind drumul 
corăbiilor turceşti spre porturile din Adriatica, Beogradul ar 
putea fi liber până la toamnă. 

- Francheţea voastră, principe, este derutantă... Ah, iată-l 
pe don Guillermo de San Clemente, ambasadorul regelui 
Spaniei. Se pare că vrea să vă vorbească. Este un bărbat 
plin de inteligenţă şi se pare că-i spune lucruri interesante 
arhiducesei Maria Cristierna... Aproposito... Arhiducesa este 
prea voluntară. A călcat anumite sfaturi date de sacra 
majestate... Este bine şi în folosul ei s-o temperaţi, 
illustrissime... Arhiducesa mi-a cerut să obţin divorţul... Ori 
eu, principe, sunt nunțiu apostolic pe lângă sacra 
majestate, lucru pe care această înţeleaptă şi onorabilă 
arhiducesă se încăpăţânează să nu-l înţeleagă. 

- Cu puţina mea influenţă asupra ///ustrissimei doamne, 
voi încerca aceasta, monseniore. 

- Un asemenea divorţ poate fi cerut sanctităţii sale, numai 
când înaltele raţiuni ale bisericii o cer, principe... Nu uitaţi 
că în decursul anilor, s-au refuzat la Roma destule cereri de 
divorţ ale suveranilor Europei. 

- După cum îmi amintesc, monseniore, că suveranii la 
rândul lor au găsit întotdeauna mijloacele să ajungă acolo 
unde interesele politice, ori inima lor au vrut-o!... In adevăr, 
don Guillermo de San Clemente este un bărbat remarcabil... 
Vine spre noi cu illustrissima arhiducesă şi cum nu vorbeşte 
greaca veche cu atâta graţie ca voi, am nevoie de tălmaciul 
meu... 

- Vă voi fi tălmaci, cu plăcere, prinţe... 

- Şi aşa v-am obosit prea mult, monseniore. Păreţi 
bolnav... 

- Sufăr de o boală necunoscută, prinţe Michael, care 
seamănă cu astmul, dar nu este astm... Această boală dată 
mie de Dumnezeu, mărturisesc că-mi strică echilibrul 

spiritului şi-mi tulbură infinita recunoştinţă faţă de darurile 
Domnului. 

- În Răsărit sunt Esculapi care cunosc remedii vechi, din 
alge marine, ori din vietăţi marine, tămăduitoare pentru 
bolile cele mai grele. 

- Cunoaşteţi un astfel de Esculap, prinţe? 

- Cunosc un Esculap persan, care şi-a făcut iniţierea la 
medresele din Damasc şi apoi în China... Vizitaţi-mă în ţara 
mea şi-l voi aduce pentru voi, monsegniore... Marcule!... Să 
vină şi contele... 

Nunţiul Filippo Spinelli nu se retrage, după cum ar fi 
cerut protocolul. Îl priveşte lejer prin tăieturile măştii de 
catifea neagră şi i se pare că nunțiul nu se simte la 
îndemână. Sala coloanelor (colonade din marmură roşie) 
din palatul Lichtenstein este plină de doamne îmbrăcate în 
precupeţe, în femei de tavernă, în paji, prinți orientali, 
amazoane şi hetaire, după cum cavalerii lor sunt îmbrăcaţi 
în ieniceri şi spahii, în fachiri şi sarazini, aşa că totul apare 
ca o imitație săracă a marelui bazar din Istanbul. Lumea 
Orientului îi fascinează pe aceşti trăitori în cetăţi de piatră... 
O urmăreşte lacom pe Maria Cristierna, cu un simţământ 
ciudat de vinovăţie şi bucurie tinerească. Arhiducesa a 
venit aseară la osterie, spunându-i că împăratul este un 
poltron. A folosit-o drept momeală şi acum vrea să joace în 
continuare acest joc nedemn. Nu vrea să-i acorde divorţul 
până la pacificarea Transilvaniei. Dacă din înfruntarea 
armată, Sigismund va ieşi biruitor? Papa va acorda divorţul 
în schimbul preponderenţei bisericii catolice în Transilvania 
şi, poate, în regatul dacic. Cununia va trebui oficiată la 
Praga, când regele dac, ori principele Transilvaniei, va veni 
să presteze jurământul de fidelitate în faţa împăratului, 
înconjurat de electori şi Camere, de Staturile şi Ordinele 
imperiului; astfel ca să nu mai fie posibilă repetarea 
răspunsului «vicleanului» principe, care a făcut un jurământ 
la Târgovişte, nu se ştie cui şi nu se ştie cum, chiar 

rapoartele comisarilor imperiali fiind pline de echivocuri în 
legătură cu acest act. 

- Nu are grandoare, Michael, a ţipat arhiducesa bătând cu 
tocul cizmuliţei în podea... Mă tratează ca pe o spălătoreasă 
şi se comportă ca un cârnăţar, nu ca suveranul unui 
imperiu... Se teme, Michael, de ceea ce ar putea da 
ambițiile noastre reunite. Se teme de regatul dacic... Mi-a 
spus că un regat dacic acolo, ar cere aici, de ce nu, un 
regat al Bohemiei... Mi-a ordonat, mie, vara lui, principesă 
liberă, să nu mai rămân singură cu tine... Vrea să dispună 
de trupul meu, aşa cum dându-mă lui Sigismund, m-a făcut 
să-mi fie scârbă de mine... Michael!... Ce blestemată soartă 
este aceasta? Ce răsplată primesc pentru înţelepciunea 
mea şi pentru ruşinea de a fi fost izgonită din capitala mea 
şi pentru nenorocitul meu de exil şi pentru fuga de acel 
cardinal libidinos şi ulduros, ah ce bucurie am trăit, Michael, 
când am aflat vestea morţii lui şi cât te-am iubit atunci, cu 
toate că erai în braţele curvei de Genga şi câţi curieri mi-au 
venit ziua şi noaptea cu toate amănuntele victoriei tale şi 
cum te vedeam galopând cu barda întinsă spre 
Gregoriberg, Michael!... Am să mă travestesc în scutier şi te 
urmez cu oştirea, prinţul meu!. . 

Era lucidă şi nebună, ochii albaştri se făcuseră oţelii, 
era arhiducesă şi femeia ascunsă în ea striga de dorul 
bărbatului. A descălţat-o de cizme. l-a scos lenta şi 
plastronul. Ea şi-a cerut iertare pentru prostia de azi 
noapte, apoi n-a mai vorbit în italiana-latineasca în care se- 
nţelegeau cumva, a vorbit numai nemţeşte, apoi a tăcut 
speriată şi fremătătoare când el a luat-o în braţe şi a dus-o 
în pat. 

- Nein! a strigat. 

Cu o furie oarbă a zmuls pilota şi pernele, 
grămădindu-le lângă cămin. Cu aceeaşi furie s-a dezbrăcat, 
rămânând dintr-o dată goală în lumina dulce a flăcărilor. Și- 
a scos părul din arcelets, lăsându-l să-i curgă de aur, pe 
umeri... S-a luptat cu el nelăsându-l lângă ea până când a 

apucat-o în braţe şi a răpus-o, găsind-o aproape fecioară. 
Se înşelase crezând în zvonurile răspândite de Sigismund şi 
răutăţile Velicăi. A fost o noapte albă, scurtă, pentru că 
femeia care se apropie de el iradiind, a vrut să recâştige 
până-n zori tot ce pierduse în câţiva ani... De ce-a oprit-o la 
Omul Sălbatec? N-a gândit atunci la toate implicaţiile 
nopţii?... Aşa a vrut!... O vrea lacom pe Maria Cristierna, 
care poartă o rochie albastră, spaniolă, cu/ d'assiette cu 
egretă, mască de catifea roşie, prin care-l privesc ochii 
albaştri, strălucitori. Don Guillermo de San Clemente, înalt, 
în costum negru cu brandenburguri din aur, îşi ţine în faţa 
obrazului o mască cu mâner, pe care o lasă jos de câte ori 
salută doamnele şi cavalerii lor... Azi dimineaţă la orele 
zece (Maria Cristierna plecase la opt, deghizată în paj, 
însoţită de Marcu, Simion, Stoichiţa şi zece haiduci sârbi) la 
osterie sosise o jumătate de escadron de cuirasieri 
imperiali, aducându-l pe ministrul de casă Carl von 
Lichtenstein cu ştirea că sacra majestate i-a acordat a doua 
audienţă, mâine 5 martie, la orele 16 în palatul Belvedere 
din Hrad. Corniştii au sunat semnalul: «din ordinul 
majestăţii sale imperiale», cuirasierii au stat în şei, 
târgoveţimea a strigat «Michael» şi «vivat», iar Freiherrn 
Carl von Lichtenstein, după ce i-a făcut oficial chemarea la 
audienţă, i-a şoptit curtenitor că totdeauna femeile au harul 
să strice socotelile monarhilor. Apoi i-a spus că se simte 
onorat de faptul că der Fursten a acceptat invitaţia lui. 
Arhiducesa va sosi la bal la orele 19... Dacă der Fürsten 
crede în loialitatea unui Lichtenstein, este bine să sosească 
la orele 19 şi 10 minute... Deci, la Hrad se ştie unde şi-a 
petrecut noaptea arhiducesa Maria Cristierna. 

- Illustrissime războinic, i-aţi inspirat pe poeţi, pe istorici şi 
pictori, femei frumoase v-au iubit şi vă iubesc, cu o oştire 
mică aţi făcut lucruri minunate, de mult cunoscute în ţara 
mea şi regelui meu şi vă aduc vestea că marele nostru Lope 
de Vega Carpio şi-a mărturisit dorinţa vie de a scrie o 
dramă, inspirată din viaţa voastră... Sunteţi cu adevărat un 

prinţ, războinic şi bărbat care stârniţi invidia celor de rangul 
vostru... De ce, monsegniore Filippo Spinelli, nu-l convertiți 
aducând sfintei biserici sabia de care are nevoie de atâta 
vreme? 

Don Guillermo de San Clemente, negricios, cu nasul 
coroiat, părul tuns perie, râde arătându-şi dantura 
strălucitoare. Are obrazul supt, cu riduri adânci, ochii negri 
căzuţi în fundul găvanelor şi capul îi stă ca pe tipsie în 
gulerul fraise, festonat şi apretat. 

- Se pare că i//lustrissimul n-a putut fi convertit de un biet 
cardinal astmatic, ca mine, domnule ambasador... 

- Nici de preafrumoasa noastră arhiducesă, ///ustrissime? 

- Dacă serenissima doamnă îmi va acorda cel dintâi dans, 
sunt în stare să mă convertesc de două ori, domnule 
ambasador. 

- Ceea ce înseamnă că veţi reveni la ceea ce aţi fost 
iniţial, ///ustrissime. 

- Totdeauna revenim la noi înşine, monsegniore... Măcar 
în cel din urmă ceas... Spune-i-o mai făţuit, Marcule!... Şi 
tălmăcind, ascultă tot ce se vorbeşte în preajmă. 

Contele Darahi lanoş de Tujon, îmbrăcat în uniforma 
roşiilor de ţară, cu mască neagră, îi veghează spatele. Stau 
cu toţii în salonul albastru, despărţit de Sala Colonadelor 
printr-o ogivă sprijinită pe umerii a două cariatide. Freiherrn 
Carl von Lichtenstein travestit în Solon, s-a dus să-şi facă 
îndatoririle de gazdă, împreună cu soaţa sa, o femeie 
durdulie şi veselă, care văzându-l a bătut din palme şi a 
spus că i/lustrissimul seamănă cu un Ciclop... 

- Ai vrut să spui cu Hercules, meine lieber Frau, a râs acru 
Freiherrn Carl von Lichtenstein... 

Işi aduce aminte de serbarea dată în cinstea lui de 
Sigismund, când a cunoscut-o pe Maria Cristierna 
principesa exilată care i-a cerut ajutor pentru escudero mio 
şi când l-au încolţit Alfonso Carillo, alt spaniol şi Germanico 
Malaspina, alt nunțiu apostolic şi dintr-o dată îşi dă seama 
cu luciditate rece că jocul este acelaşi, în alt decor, şi că 

dacă el nu s-a schimbat, decât în ordinea trecătoare a 
puterii, ei cred astăzi că ce n-au izbutit să-i zmulgă 
domnului, vor putea să-i impună pribeagului... Vede privirea 
lacomă a prinţului Marcu, acest soldat generos şi cult, 
îmbrăţişând forfota măştilor. Îl vede pe Stoichiţa din 
Strimba, în uniforma gărzii călare, purtând mască neagră 
făcând o reverență graţioasă unei majas cu mască roşie, 
care are ceva din Marika de Mezöörs, dacă nu este chiar ea. 
Îi simte avizi de lumea asta, în care ar putea pătrunde uşor 
prin averile şi titlurile lor. Care i-ar feri mai bine decât 
domniile pământene de urgiile care cad peste Magna din 
primăvară până în primăvară. Ah, ispititorul gând al 
renunţării la luptă. Mântuitoarea izbăvire prin supunere. 
Veninosul gând de a cumpăra viitorul, vânzând moştenirea 
din bătrâni. Mereu încolţindu-l gândul viclean, împodobit cu 
o mie de argumente retoriceşti, că Sfântul Imperiu este un 
sălaş al cugetelor luminate şi al binefacerilor aduse de 
învăţătură, mereu gândul pe care i-l picură ei în cuget zi şi 
noapte şi mereu acel adânc de sine în care trăieşte Poporul 
în esenţa lui cea neretoricească, în esenţa lui veşnică, 
închegată de veacuri în spiritul lui nemuritor. Don Guillermo 
de San Clemente face elogiul catolicismului, la care au fost 
convertiți negrii din Africa şi pieile roşii din Lumea Nouă şi 
alte seminţii sălbatice, care prin creştinare au ajuns... 

- Slugi şi robi, spune româneşte... Spune-i ceva grațios, 
Marcule... Şi fi-mi aproape... A început balul. 

În salonul albastru intră  Freiherrn Carl von 
Lichtenstein, urmat de doi bărbaţi ducând sub braţ mape 
groase din marochin roşu. Lacheii lasă draperiile. Gazda îşi 
scoate masca. Şi-o scoate şi el, odată cu ceilalţi... 

- Illustrissime, îngăduiţi-mi să profit de voi... Este aici unul 
din cei mai renumiţi gravori, Herrn Aegidius Sadeler, pentru 
care cer îngăduinţa voastră. Herrn Domenicus Custos, 
tipograf şi istorician, doreşte să obţină graţia voastră pentru 
a vă tipări faptele de arme în Atrii Heroici, volumul al 
patrălea, pe care-l pregăteşte pentru imprimerie... 

- Mă onorati, Freiherrn... 

- Carl von Lichtenstein este prietenul nostru, Michael, 
spune Maria Cristierna cu glasul ei ferm. Jur că până într-o 
oră suveranul va şti că sunt o arhiducesă scelerată şi 
libertină, care nu ştiu să păstrez demnitatea unei întâlniri 
între principi... Ce ziceţi, monseniore Filippo Spinelli, voi, 
care-l apăraţi atât de straşnic pe sanctitatea sa de cererile 
mele frivole. 

- /llustrissimă doamnă, păcătuiţi faţă de monseniorul 
Filippo Spinelli... Herrn Aegidius Sadeler, aşezaţi-mă cum 
credeți că vă este mai bine... Freiherrn Carl von 
Lichtenstein, iată-mă prizonierul vostru. Dispuneţi de mine. 

Se râde uşor. Carl von Lichtenstein îl pofteşte pe 
singurul jilţ tapisat în piele. Ceilalţi se aşează pe scaune 
tapisate în mătase albastră... Gravorul Aegidius Sadeler 
este un bărbat a cărui forţă interioară pare a i se fi adunat 
în privire. Şade răsturnat în scaun. Il contemplă cu 
neruşinare. Celălalt, Domenicus Custos spune că a citit 
opera lui Balthazar Walther Silezianul, că a consultat tot ce- 
au scris Avizo-urile din Italia, Spania, Francia şi desigur cele 
din sacrul imperiu şi cu îngăduinţa lui der Fürsten va 
consulta pe marele său cancelar, ca şi oamenii de trupă... 

- Să terminăm balul nostru, înainte de a începe celălalt, 
spune Maria Cristierna... Carl, care este punctul de vedere 
al suveranului?! 

Carl von Lichtenstein zâmbeşte galant. Este un bărbat 
cu trăsături frumoase, mustăţi şi barbă blonde, ochi azurii, 
voinic şi cu încăpăţinarea înfiptă in fălcile retezate scurt, 
cărora li se văd încheieturile mişcându-se sub piele. 

- Punctul de vedere al suveranului scumpă verişoară, 
ţinând seamă de dorinţa Romei, sugestiile regelui Spaniei, 
statu quo-ul creat de Polonia şi cererile tot mai insistente 
ale sultanului. 

- lată o sarcină grea, Freiherrn Carl von Lichtenstein. 

- Pe care voi, prinţe, o îngreunaţi şi mai mult. 

- Prin ce? 

- Prin intransigenţele voastre... 

- Să le cunoaştem mai întâi pe ale suveranului, domnule 
ministru de casă. 

- Evitaţi şi acum să spuneţi: suveranului nostru! 

- Pentru a o putea face, după formula aceasta, ar trebui 
să fim doi: Maria Cristierna arhiducesă a Casei de Austria şi 
lo, principe domnitor din Casa Basarab, stăpâni pe 
moştenirile noastre şi aşezaţi sub protecţia sacrului 
imperiu. //lustrissimo et Magnifico domino Wolfgang Kumpf, 
libero baroni... 

- Etcetera, etcetera, râde acru ministrul de casă... Da! 
Baronul Rumpf şi-a făcut raportul către suveran. Toţi ştim 
că baronul încheie tranzacţii politice în favoarea imperiului, 
asigurându-şi şi o cotă parte substanţială; după cum ştim 
că în tratative este pe deplin un gentilom şi un credincios 
serv al suveranului. 

- Ascultăm, Carl! 

- Principe, vă propun în numele suveranului, următorul 
titlu. 

- Inainte de titlu, care este răspunsul majestăţii sale în 
legătură cu Memorandum-ul meu. 

- ÎI veţi găsi în titlu, printe. 

- Armata? Soldele? 

- La audiența de mâine, ///ustrissime. 

- Vă ascult, domnule ministru de casă. 

Freiherrn Carl von Lichtenstein îi caută privirea. Ochii 
aceia oţelii, bătând spre cenuşiu nu se pleacă atunci când 
îşi îndreaptă statura şi-l ţintuieşte nemilos şi crud, pentru că 
bănuieşte ce-a putut cere un Rumpf care se voia la Dunăre 
cu regimentele de reiteri şi cu patru din zece părţi 
negociabile din societăţile şi corporaţiile Transilvaniei... | se 
pare că gravorul Aegidius Sadeler se ridică de la locul lui şi 
trece în spatele ministrului de cameră. Aude limpede glasul 
acestuia spunând ceva. O vede pe Maria Cristierna, palidă, 
muşcându-şi buzele. 

- Spune-i să repete, Marcule! N-am înţeles! 

- Illustrissimo Principi ac Domino Michaeli Moldaviae ac 
Transalpinae Wajuodae, este cea dintâi parte a titlului, 
prinţe... Prin aceasta suveranul vă recunoaşte nu numai 
moştenirea tradiţională, ci vă aduce recunoaşterea 
Sfântului Imperiu asupra Moldovei, cucerită de voi cu sabia 
şi strălucit motivată în Memorandum, ca făcând parte din 
vechiul regat dacic. 

- Asta va duce la destule greutăţi din partea Poloniei 
catolice, greutăţi pe care le vom trece în seama autorităţii 
papale, principe, spune zâmbind cucernic, nunțiul Filippo 
Spinelli. 

- Şi a influenței regelui meu, ;//ustrissime, dacă aşa cum 
nădăjduim, veţi relua lupta voastră împotriva turcilor. 

Rămâne  nemişcat. Işi porunceşte să rămână 
nemişcat. Este o recunoaştere la care nu se aştepta. Cu 
urmări nebănuite. A făcut bine că l-a reţinut aici pe 
hotnogul Buzeştilor. Douăsprezece mii de săbii, pornite de 
Oltenia asupra lui Simion Moghilă, în vreme ce el va cădea 
din secuime pe leremia Moghilă, sub acoperirea trupelor 
imperiale din Ungaria de Sus... Apoi, neaşteptat, 
simţământul primejdiei... De ce-a fost atât de larg Rudolf, 
cu un titlu care de fapt îi aparţine?... De ce nu sunt aici 
înscrise titlurile legate de Transilvania?! 

- lată şi titlurile acordate de suveran şi aparținătoare de 
voi în calitatea de familiar al împăratului: Sacrae Caesareae 
Regiaeque Maiestatis Consiliario et exercituum Praefecto... 
O clipă, scumpă verişoară... 

- Nicio clipă, Carl... Este o trădare!... O trădare 
ruşinoasă!... Să i-o spuneţi toţi vărului meu, împăratul. 
Unde este principatul meu în acest titlu? Unde sunt 
prerogativele  ///ustrissimului în armata imperială?! Ce 
înseamnă acest exercituum  Praefecto?... Despre ce 
exercituum este vorba?! Despre cei şase mii de derbedei pe 
care vreţi să-i înrolați voi, ca să scăpaţi cetăţile şi oraşele 
majestăţii sale de scandaluri şi asasini vagabonzi?... Carl, 
despre ce exercituum este vorba?... Ce înseamnă asta 

consiliario?! Cine va comanda armata pentru Transilvania, a 
cărei principesă sunt, dacă soțul care nu m-a repudiat, este 
principele ei, reales de Staturi şi Ordine?! Basta o va 
comanda?! Ramolitul care-i îndeasă cu bani pe toţi 
nenorociții de la Kriegskammer Rathe? Carl? Răspunde- 
mi!... Ah! Am să fug în Transilvania la impotentul meu soţ 
Şi... 

Se ridică. Bate cu tocul pantofului din satin în 
lespedea albă de marmoră. Se ridică şi el. Îi ia mâna şi i-o 
sărută. 

- Linişteşte-te, scumpă Maria... Principesa mea, linişteşte- 
te... Sacra majestate păstrează titlurile principilor de 
Transilvania, pentru momentul când le vom câştiga cu 
spada noastră... Până atunci, arhiducesă, ele aparţin de 
fapt şi de drept lui Sigismund Bâthory, încă soţul şi stăpânul 
vostru... Arhiducesă, titlurile acordate de suveran sunt în 
concordanţă cu adevărul de fapt şi ne mulţumesc întru 
totul... Mai adaugă de la tine, Marcule, făţăriile de cuviinţă... 
Strânge mâna arhiducesei, dulcea lui fecioară ibovnică, 
roasă de toate ambițiile pământului. Dar mai ales arsă de 
setea de răzbunare; aşa cum însuşi este pârjolit de această 
sete... Înalta şcoală politicească a arhiducesei se vădeşte în 
zâmbetul care-i înfloreşte buzele muşcate de el azi noapte 
şi-n glasul dintr-o dată dulce, spunând: 

- Ah, Carl! Sunt obosită! Azi-noapte m-a chinuit lipsa de 
somn şi ceasuri în şir am meditat la destinul meu. li aruncă 
o privire ucigătoare nunţiului Filippo Spinelli. Se răsuceşte 
surâzătoare spre el. Îi face o reverență adâncă: 

- Illustrissime Principi ac Domino Michaeli Moldaviae ac 
Transalpinae  Wayuodae, Sacrae Caesareae Regiaeqgue 
Maiestatis  Consilario, et exercituum Praefecto, Maria 
Cristierna Transilvaniae, Valachiae transalpinae Princeps, 
partium regni Hungariae Domina, Siculorum Comes, nata 
Arhiducissa Austriae, Dux Burgundiae, comes Tyrolis et 
Coritiae, vă cere cel dintâi dans al acestei seri şi vă asigură 
de fidelitatea ei... 

- lată o poruncă căreia mă supun, arhiducesă, 
asigurându-vă de slujbele mele credincioase. Marcule, 
tălmăceşte întocmai... Să înţeleagă fiecare cum va vrea... 
să ne punem măştile, Maria... 

- Este singura cale, Michael... 

Se întoarce spre Carl von Lichtenstein, ţinând braţul 
arhiducesei. 

- Domnule ministru, oamenii mei ţin sub pază pe un supus 
al meu, care trimes la Praha cu daruri scumpe pentru sacra 
majestate, şi-a însuşit acele daruri de o sută de mii de taleri 
şi trăieşte netulburat şi fără ruşine, sub scutul acestor 
ziduri. 

- Mein Gott!... O sută de mii de taleri jefuiţi suveranului! 

- Am să-mi aduc aminte numele şi adresa acelui tâlhar... 
Principesă!... 

- Herrn Sadeler, i/lustrissimul acceptă să-ţi pozeze în 
fiecare zi, la orele 17, în casa mea... Poţi veni neanunţat!... 
Domnilor, muzica îşi face chemările. Carl, astă seară 
cedează-mi obligaţia de a deschide balul. 

- Maria, spune ministrul de casă, vrei ca împăratul să-mi 
ia capul pentru fidelitatea cu care am slujit ideii ca imperiul 
să se sprijine la Răsărit pe sabia celui mai mare căpitan al 
timpului?! Ingrato! 

Apoi perdelele albastre ridicate de paji şi Maria 
Cristierna aproape lipită de el înfruntând zecile de priviri 
care-i iscodesc cutezător din dosul măştilor. 


Belvedere 5 martie 1601 


Turnul de piatră sură, crăpată de vreme, cu torţare 
din fier bătut cu ciocanul închipuind capete de dragoni şi 
semne masonice este plin de ţiuitul vântului răbufnit sub 
acoperiş. Prin ocheţii de tragere zăbreliţi, având geamuri 
groase de sticlă de Brno se văd pânzele învălmăşite de 
ninsoare trecând peste zidurile Hradului, peste turnurile 
Karlov mostului şi cele ale stărostiei. Îşi spune că aici 

vechii regi bohemi îşi vor fi avut gărzile. Odaia scundă, cu 
bolți din piatră, este plină de table astronomice, de 
horoscoape, de cercuri armilare. Pe lângă pereţi sunt rafturi 
din nuc cu cărţi groase, legate în piele de vițel. Sacra 
majestate romană tuşeşte în batistă. Işi şterge fruntea 
boltită, galbenă, cu pielea întinsă pe os. Atâţă focul din 
cuptorul uriaş, mişcând cu piciorul foalele agăţate pe tot 
felul de scripeţi. Pe plita cuptorului sunt câteva retorte. In 
dreapta hornului, numără douăsprezece ornice agăţate de 
perete, toate arătând altă oră. 

- lată-l pe împăratul Rudolf, în intimitate, magnifice. Sper că 
audiența solemnă de astăzi, vi-a dat satisfacția pe care-o 
meritaţi pe deplin. 

Îi face o reverență acestui împărat ciudat, care a 
curmat brusc solemnitatea din sala mare a Hradului, 
invitându-l să-i viziteze observatorul astronomic. Când s-a 
alcătuit cortegiul, Rudolf s-a întors pe tocurile înalte ale 
pantofilor negri de lac şi i-a spus ministrului de cameră: - 
Also nein, mein lieber Karl... Din clipa asta, i/lustrissimul, 
este numai al meu. Ne vedem curând la Belvedere... 

A fost un murmur surd în consiliul secret, printre 
preşedinţii înaltelor camere, ca şi printre generalii de la 
Kriegs Kammer Rathe, îmbrăcaţi în ţinuta de ceremonie. 
Freiherrn Seyfriedt Christof Breyner, Hofkammer Rath in 
Pilsen i-a păcălit în discursul său uscat pe Sdenko Adalbert 
Poppl, Bischof zu Breslau - Grosskanzler von Behaimb, dar 
mai ales pe Freiherrn Wolffgang Rumpf, Sacrae Caesareae 
Regiaeque Majestatis intimo Consiliario et secreti Consilii 
Praesidi, supremoque Magistro curiae et cubiculario... care 
au fost scoşi din jocul politicesc pentru Transilvania prin 
dibăcia ministrului de casă Carl von Lichtenstein şi a acestui 
diavol uscat Seyfriedt. Înaltele camere ţinând seama de 
voinţa sacrei majestăţi i-au acordat doamnei Stanca, în 
stăpânire veşnică, domeniul şi castelul Kyngsburg, cu toate 
veniturile râurilor, pădurilor şi păşunilor. Ascultând ordinul 
imperial de remitere al domeniului s-a umplut de o spaimă 

rea şi buboasă. De o sudoare neagră şi o durere surdă. 
Rudolf nu i-a acordat mâna Măriei Cristierna, dar i-a dăruit 
Stanchii un prea frumos şi îndepărtat loc de exil, slobozind 
astfel scaunul Magnaei de stăpâna lui firească. Este cea 
dintâi mişcare politicească, care deschide viitorului pătrun- 
derea Casei de Austria spre Dunărea de Jos. O mişcare la 
tabla de şah, unde prin pierderea reginei, Rudolf se asigură 
de rege. După o serie de proclamări ale meritelor lui 
militare şi de slăvire a bunăvoinţei imperiale, preşedintele 
înaltei camere boheme a supus atenţiei punctele cuprinse 
în acordul sacrei majestăţi şi în patenta imperială acordată 
voievodului Michael. | se acordă un ajutor pecuniar în 
valoare de 90.000 taleri, pe care Herrn Anton Kadermann 
von Sandi, secretar trezorier la Wiederostereich Kammer 
aici de faţă îi va plăti după cum urmează: în primele două 
luni de la ieşirea patentei imperiale care acordă principelui 
Michael dreptul de a înrola sub steagurile sale o armată de 
şase mii de soldaţi recrutaţi pe teritoriul imperiului, 50000 
de taleri, care vor fi folosiți pentru completarea 
armamentului, echipamentului şi  proviantului... In 
următoarele patru luni, câte 10000 taleri pe lună, sperându- 
se că illustrissimul, prin victoriile câştigate şi prin 
redobândirea ţărilor sale, va putea însuşi contribui la 
întreținerea trupelor. I se acordă magnificului exclusivitatea 
recrutărilor pe pieţele de mercenari de la Tokay şi Debrețin, 
după dorinţa sa expresă, cu indicaţia să respecte întocmai 
tarifele imperiale, spre a nu crea concurenţă şi prilejui 
dezertări din oştirea Ungariei de Sus. Este de dorit să 
poarte tratative cu turcii, pentru a le ascunde intenţiile sale, 
dar este sfătuit stăruitor să scrie arhiducelui Mathia, 
săptămânal, asupra conţinutului acestor tratative... Apoi 
Freiherrn Seyfriedt Christof a tuşit uscat, înălțându-se pe 
vârfuri. Împăratul a început să-şi roadă unghiile. El era în 
faţa tronului imperial, aşezat într-un jilţ, avându-i în dreapta 
şi stânga pe binecredincioşi: episcopul Theofil Râmniceanu 
în odăjdiile aurite, semănate cu râuri de perle, Stoichiţa de 

Strâmba, prinţul Marcu, contele Darahi lanoş de Tujon. 
Freiherrn Seyfriedt a făcut apel la generozitatea lui 
recunoscută până şi de duşmanii cei mai crânceni. S-a 
împietrit. Ştia ce-i va cere. Azi noapte, după balul mascat, a 
rămas la Maria Cristierna. A fost o noapte lungă şi stranie. 
Dogul uriaş al arhiducesei, un câine înţelept şi bătrân care-l 
adulmecase mârâind, ca mai apoi să-şi sprijine fălcile 
căzute pe genunchii lui, de cum l-a văzut s-a ridicat pe 
labele dinapoi, aşezându-i-le pe cele dinainte pe umeri. L-a 
privit în ochi, înţelepţeşte, a lătrat gros şi s-a dus la culcare 
pleoştit, gemând bătrâneşte. Maria Cristierna a intrat în 
alcov, unde a izbucnit în plâns: «- Te vor vinde de o mie de 
ori, prinţul meul!... De o mie de ori îţi vor vinde sinceritatea 
şi bărbăţia, onoarea şi cavalerismul, de o mie de ori te vor 
umili şi apoi...» 

L-a îmbrăţişat cu furie, şoptindu-i că s-a vindecat în 
această seară de toate ambițiile ei... Să rămână aici. Se vor 
retrage în Tyrol. Arhiducele Carol de Styria, tatăl ei şi 
prinţesa Maria de Bavaria, mama ei adorată, care în ruptul 
capului nu a vrut s-o mărite cu Sigismund, împotrivindu-se 
acestei logodne per procuram, îl vor primi cu toate 
onorurile. li este frică. O frică groaznică. Culisele cancelarii- 
lor imperiale şi ale consiliului secret sunt pline de tenebre. 
Impăratul nu va renunţa la Basta. Şi acesta este cel mai 
scelerat dintre criminali. Cel mai lipsit de scrupule. A 
încercat s-o împace. A iubit-o aprig şi ea i-a răspuns înzecit. 
A părăsit-o înaintea zorilor. Pe stradela cunoscută îl aştepta 
Simion cu şwiţerienii. Freiherrn Seyfriedt i-a cerut în numele 
Sfintei Ligi şi a cauzei măreţe pe care aceasta o slujeşte, să 
treacă peste orgoliul lui de războinic şi să accepte unirea 
oştirii sale, cu oştirea generalului Basta, «pentru învingerea 
definitivă şi ştergerea din istoria acestui veac, a 
nedemnului urmaş din Casa Bâthorea, care este Sigismund, 
trădătorul cauzei creştine, unealta diavolului şi a turcilor în 
Răsărit». Şi-a simţit picioarele de plumb. Ştia că va veni şi 
clipa asta. Dar nu ştia că-l urăşte atât de cumplit pe Basta. 

Abia atunci, văzându-l pe Rudolf încetând să-şi mai roadă 
unghiile şi punându-şi mănuşa şi-a dat seama că întrega lui 
nenorocire se trage de la acel sperjur fără onoare, general 
imperial lacom să ajungă guvernator al Transilvaniei, ca şi 
când Transilvania s-ar fi putut scoate la mezat, în afara 
istoriei ei. 

- Fie, aproape a strigat... 

Neînţelegând, ori înțelegând prea bine, Rudolf s-a 
ridicat de pe tron, curmând solemnitatea. Acum aţâţă focul 
cu foalele şi-i spune gâtuit: 

- Illustrissime, la toate curţile se vorbeşte de frumuseţea 
fiicei voastre Florica... Ministrul de casă mi-a spus că purtaţi 
cu voi un portret al acestei preafrumoase principese... De- 
aţi şti cât mă chinuieşte celibatul meu îndelungat... Poate n- 
aţi aflat-o, dar ţin foarte mult la sfaturile mamei mele. 
Împăratul Maximilian, tatăl meu, a fost frate cu arhiducele 
Carol de Styria, tatăl arhiducesei Maria Cristierna... 
Aproposito!... Cunoaşteţi aceste cercuri armilare?... Sau mai 
corect, le recunoaşteţi?... lată aici, în arabă, lucrările 
astronomice ale lui Ulug beg... 

Are senzaţia că bărbatul amestecat printre retorte, 
găsindu-şi de lucru cu cercurile armilare, ori trebăluind la 
maşinăria unui ceasornic, se împuţinează ca şi când făptura 
lui de carne ar fi devorată de salamandrele şi bufniţele 
agăţate pe pereţi. Se petrece o trecere ciudată a sacrei 
majestăţi romane, în această zi viforâtă de 5 martie 1601, a 
sfinţilor mucenici Conon şi lraida, o trecere de la starea lui 
de magnificienţă, spre ceea ce este cu adevărat el însuşi, 
spre ceea ce acoperă cu umbra lui, scoasă de sub 
baldachinul tronului Habsburgilor. Are dintr-o dată gust de 
mormânt în el tot. Platoşa uşoară de argint aurit îi strânge 
coşul pieptului. | se pare că se încurcă în pinteni. Sabia de 
ceremonie, cu teaca îmbrăcată în blană de pardos îi atârnă 
câteva ocale la şold. Oare şi el când se arată despuiat de 
însemnele voievodale, şi când coboară din şa şi din pohfală 
şi intră în straiele şi pielea lui de om, arată tot atât de 

speriat şi jalnic, cum arată acest Rudolf de Habsburg, 
bântuit de toţi demonii nesiguranţei, întrebându-l cu glas 
tremurător care poate fi adevărul acestei lumi şi al fiecăruia 
din noi: - Mein Gott, şopteşte Rudolf cu buze vinete, cel mai 
îngrozitor lucru este politica, mein lieber Fürsten Michael! 
Mă înspăimântă mai mult decât nesfârşitele taine ale 
cerului şi ale astrelor. Aici suntem cu toţii prea slabi şi voi 
aţi îngăduit celor de jos să ridice braţul înarmat asupra 
stăpânilor, lezând pentru totdeauna sacra autoritate divină 
a conceptului de principe domnitor... Ah, singurătatea... 
Rudolf îl priveşte cu ochi apoşi, trişti... Îi vorbeşte 

gâtuit de scandalul pe care se străduieşte să-l înăbuşe, 
stârnit de purtarea  incalificabilă a  verişoarei sale, 
arhiducesa Maria  Cristierna, căreia cercuri ostile 
Habsburgilor îi pun în sarcină uciderea cardinalului Andrei 
Bâthory, numind-o lrodiada. Lui, voievodului, i se spune 
lrod. Se povestesc cele mai cumplite lucruri despre 
apucăturile lui desfrânate. Că are un harem alcătuit din 365 
de sclave, de pe toate continentele şi de toate culorile. Se 
colportează ştiri despre apucăturile lui sanguinare. Despre 
celebra lovitură de sabie la beregată... In turn miroase a 
cărbuni încinşi. A remedii minerale. Împăratul scăzut la rang 
de babă bârfitoare se sperie de ce spune. Râde strâmb şi 
trece să-şi mărturisească spaimele de matrimoniu. Femeile 
sunt însăşi esenţa răului pe pământ. Paracelsius vindeca 
impotenta fără să se gândească că prin aceasta sporeşte 
cantitatea răului, încurajarea desfrâului. El, Rudolf, nu este 
împotriva naturii, dimpotrivă. Dintre toate speciile însă, 
omul este acela care a făcut din actul procreaţiei nu numai 
un sabat satanaelic, dar şi o politică de stat. El însuşi, care 
urăşte desfrâul, este gata să plătească tribut zeiţei Cotis, 
dacă nu s-ar teme că în corsajul fiecărei femei trăieşte o 
Lucreția Borgia. 

- Suntem bărbaţi spre a le înfrânge şi supune pe toate 
Lucreţiile Borgia la un loc, majestate... 

- Ah, glasul vostru, magnifice... Auziţi ecoul lui în aceste 
pietre?! Este înspăimântător. 

- Nimic din ceea ce aparţine omului nu este 
înspăimântător pentru om, majestate. 

- Nici moartea, magnifice? 

- Moartea?! Ar fi dacă unii din noi ar suferi pedeapsa ori 
harul vieţii veşnice... Dar cum toţi suntem muritori în trupul 
nostru şi nemuritori în faptele noastre, moartea nu este 
decât un prag... O trecere din suferinţa neîmplinirii, în 
judecata veşnică a timpului. 

- Rațiunea voastră, ///ustrissime, mă înspăimântă mai 
mult decât glasul şi statura voastră. 

- Luaţi lucrurile în ordinea lor firească, majestate. Femeia 
este dată bărbatului pentru plăcerea sa şi pentru sporirea 
neamului său, după cum şi Biblia o spune. Ce poate fi mai 
omenesc decât familia ta, vegheată de neliniştea soţiei 
tale? Însuraţi-vă majestate, cu Florica mea dacă o va voi, 
ori cu altă principesă şi veţi vedea lumea cu ochi de 
părinte, ceea ce nu strică unui împărat hărăzit de Domnul 
să păstorească asupra unei jumătăţi din Evropa. 

Poate a vorbit prea mult în greaca cărturărească şi 
Rudolf a făcut urechi beoţiene. A vorbit şi s-a limpezit. Aici 
este vorba de lucruri foarte simple la întâia vedere: Sacrul 
Imperiu Roman a hotărât voievodului Mihail Basarab un 
ajutor de oaste pentru a supune Transilvania răzvrătită şi a 
recuceri ţările lui, liberându-şi familia din robia răsculaților. 
Totul va fi scris cu cerneluri de neşters, pe răbdătoarea şi 
neprihănita culoare albă a foilor de chronică, spre slava 
viitorimilor. Păcatele omeneşti se vor şterge în uitare. 
Nimeni nu va şti care a fost adevărul la taraba negoţului 
politicesc. Nici care din înalții sfetnici au fost şfănţuiţi de el, 
nici care din ei au fost şfănţuiţi de Sigismund. Nimeni nu va 
şti cum se descalţă împăratul Rudolf II de Habsburg (pentru 
că iată, se descalţă de pantoful stâng, sare pe pardoseala 
din gresie într-un picior şi spune că va porunci cincizeci de 
bastoane pentru blestematul de pantofar, care întotdeauna 

îi lasă un cui în pantof şi nu poate şti dacă acest cui nu este 
otrăvit) şi nici ce spaime îl bântuie pe omul scund, atins de 
pleşuvie, care împarte dreptatea supremă în imperiul lui, la 
care se pot apela sentinţele capitale date nobilimii, cel care 
hotărăşte pacea sau războiul, ca şi cursul istoriei în Evropa; 
omuleţul gălbejit care nu face un pas fără ştirea mamei lui, 
această biată fiinţă strivită de purpura imperială care-i vine 
şoldiu şi cu care nu are nicio legătură. Zeama de bozii nu va 
scrie nicăieri despre dorinţele domnului preşedinte al consi- 
liului secret, de a avea a patruzecea parte din veniturile 
Transilvaniei, despre prietenia lui cu generalul Basta, care-i 
câştigă provinciile, ţările în care Freiherrn Wolffgang Rumpf 
îşi înfige directorii de mine şi poşte, antreprenorii de păduri 
şi bancherii, mereu sub zâmbetul şi  benedicţiunile 
episcopului de Breslau... Lucrurile vor rămâne prin pohfala 
oştilor imperiale aşezate pe trei rânduri între Karlov most şi 
Hradzâny, primindu-l solemn pe voievodul din Valachia, 
oştean al crucii şi al Sfintei Ligi, pentru că, dintotdeauna 
marile gheşefturi ale istoriei s-au făcut sub flamura unui 
ideal luminos şi nobil, care-a amorţit cugetul mulțimilor 
sfâşiat de nelinişti, ori de nemulțumiri, târându-le pe urma 
unui vis, din care ele, mulțimile, au rămas mai sărace, mai 
bântuite de spaime; iar cei care au ştiut să împodobească 
visul cu cele mai nobile vorbe, s-au ales cu pungile doldora 
de aur şi cu puterea lumească. 

A fost el vreodată un asemenea neguţător? 

Împăratul şi-a pus pantoful după ce a bătut cuiul cu 
un ciocan de aramă. Are sau nu Rudolf curajul să-i spună 
taina pentru care l-a adus aici, voind să rămână singuri? Ori 
totul nu este decât o scamatorie nemţească, făcută în faţa 
Statelor şi Ordinelor, a ambasadorilor evropeni şi a curților, 
în faţa prezentului şi a viitorului, scamatorie prin care el, 
Rudolf, arată tuturor bunăvoința sa faţă de voievodul cu 
care este legat prin taine mai presus de înaltele Camere şi 
Consiliul secret, taine politiceşti şi acţiuni de stat, care 
merg mână în mână cu moartea. Noaptea petrecută la 

sânul pietros al Măriei Cristierna i-a dat harul lucidităţii. Ori 
poate însingurările lui la Cozia i l-au dat. Ori poate întâlnirile 
lui cu Iglisia. Simte moartea trecându-şi aripa peste fruntea 
lui. Nu moartea din vârful suliţei spahiului Mithat Bali, în 
vălmăşagul luptei de la Vidin. Moartea perfidă, învăluită şi 
ceţoasă a urzelii politiceşti pe care n-o poţi tăia cu două 
lovituri agere de sabie. Pe care n-o poţi înfrânge prin cinste 
şi bărbăţie. Pribegia lui la Viana şi Praha, acest drum spre 
izvorul tămăduirii s-a transformat în Golgota lui. A avut 
vreodată naivitatea să creadă în cinstea politicii? El însuşi a 
fost cinstit în politică? A fost cinstit cu glotaşii de la 
Călugăreni şi cu moşnenii, cu boiernaşii ori cu vitejii?... N-a 
ridicat el însuşi în cerul Ţării, flamura libertăţii, cerându-le 
lor s-o apere cu viaţa şi după ce ei s-au jertfit cu vieţile lor, 
după ce libertatea Ţării a fost înfăptuită, nu el, cu puterea 
lui domnească i-a zvârlit pe ei în pulbere, rumânindu-i şi 
legându-i, nu de glie, ci de glia vel boierilor săi, hrănindu-i 
pe aceia cu sângele şi viaţa celorlalţi?! Călugărenii au ţinut 
din zori până la asfinţit; dar robia pe care le-a hărăzit-o va 
ţine veacuri după veacuri, trecând din zi în zi şi din tată-n 
fiu, spre veşnicul lui blestem şi veşnica lui urgie? Când şi 
unde şi cu cine a fost el însuşi cinstit, ca cinste să-i ceară 
Habsburgului, dincolo de  raţiunile politiceşti? Şi nu 
întotdeauna aceste raţiuni legate de neam şi veşnicirea lui 
sunt atotbiruitoare în cugetul domnului hărăzit de pronie să 
ducă prin vreme povara fiinţei acestuia? Habsburgul se 
vrea la Dunărea de Jos să împingă oştile otomane departe 
de graniţele imperiului. Este datorinţa lui de împărat s-o 
vrea... Dintotdeauna, poate prin intuiţie şi-a judecat adver- 
sarii, încercând să vadă lucrurile cu ochii lor. Habsburgul a 
greşit aducându-l aici să bolmojească despre nişte planuri 
ceţoase de matrimoniu. Despre dorinţa lui ca Nicolae- 
Pătraşcu să fie luat scutier imperial, spre a se instrui în 
ştiinţa războiului şi în ştiinţele trebuitoare unui domnitor. 
Rămas la audiența solemnă l-ar fi silit să privească viitorul 
între hotarele patentei imperiale. Aici, singuri în turnul din 

piatră mucedă, Habsburgul nu câştigă decât libertatea de 
a-l ucide ca pe un trădător al secretelor dintre ei, pierzând 
de fapt Magna Valachia încă din această clipă... lar el a fost 
atât de naiv să creadă că prin Carl von Lichtenstein a 
câştigat Transilvania, îndepărtând de la ea lăcomia lui 
Rumpf... Îi vine să-şi zmulgă barba. Preşedintele Consiliului 
secret şi Basta vor ticlui pâri peste pâri, scrisori calpe 
pornite din tabere vor ajunge pe masa Consiliului secret 
prin Rumpf. Au mai ajuns. Vor mai ajunge. Învingător 
împotriva lui Sigismund, va trebui ori să închine 
Transilvania lui Rudolf, prin Basta; ori să se ridice cu armele 
împotriva lui Basta, izgonindu-l dintre hotare şi odată cu el 
să taie ghiarele vulturului bicefal, care veghează cu un ochi 
asupra saxonilor din cele şapte oraşe-cetăţi transilvane. Ar 
fi sacrificat-o pe Stanca, dacă prin Maria Cristierna, Magna 
s-ar fi reîntrupat vie, recunoscută în hotarele ei de toate 
curţile Evropei. l-a sacrificat după Călugăreni pe rumâni şi 
moşneni şi curteni. l-a sacrificat după Mirăslău pe cei 
scumpi inimii lui. Ar mucenici-o pe Stanca, ar zidi-o în 
temelia Magnaei pentru că acesta este harul istoriei. Să se 
întrupeze din jertfă. Stă în jilţul ars de remedii pe care i l-a 
tras Rudolf în faţa mesei de ceasornicărie, turbând în sine 
pentru greşeala făcută faţă de Rumpf. Avându-l prieten în 
Consiliul secret, acesta nu l-ar fi vândut până când nu şi-ar 
fi scos pe de trei ori banii investiţi în cucerirea Transilvaniei. 
Ajuns laAlba-lulia, ar fi ştiut prin Zacharias Geitzkoffler şi 
prin Kon Mozes, cum să strângă toate firele afacerilor, astfel 
încât Rumpf să nu ştie niciodată ce înseamnă cu adevărat a 
patruzecea parte din veniturile transilvane. 

- V-am întrebat, magnifice, dacă intenţionaţi să vă 
menţineţi graţioasa cerere de căsătorie cu verişoara 
noastră, arhiducesa Maria Cristierna şi care este statutul 
vostru matrimonial?... Dacă puteţi desface legătura cu soţia 
voastră şi ce drepturi va avea în noua condiţie, arhiducesa, 
vara noastră... 

Împăratul Rudolf II de Habsburg dă la o parte sculele 
înşirate pe masa de ceasornicărie şi cu un salt greoi, se 
aşează pe masă, întinzându-şi picioarele spre cuptorul 
încins deasupra căruia strălucesc vii, ochii unei 
salamandre... 

„„„ Scările largi de marmoră albă pe care stau aliniate 
gărzi de cuirasieri imperiali în platoşe argintate. Murmurul 
surd al Staturilor şi Ordinelor adunate în sala palatului 
Belvedere, despre care Rudolf, ţinându-l de braţ, îi vorbeşte 
cu dăruire. L-a adus de la Firenze pe arhitectul Giovanni 
Gargiollino care a împodobit sala mare de ceremonie, 
lucrând «şapte ani încheiaţi, mein lieber Fürsten. Împăratul 
îl strânge de braţ, şoptindu-i: niciodată n-am văzut-o pe 
recea Maria Cristierna atât de strălucitoare, ca astăzi... În 
adevăr, principe, dragostea... Priveşte-o, Michael! Îţi aduce 
omagiul ei!» 

Impăratul îi spune Michael, ca unei rude. Maria 
Cristierna va ajunge la Alba-lulia, în ziua când doamna 
Stanca va ajunge la Kingsburg, iar Florica şi Nicolae- 
Pătraşcu la Praha. Duce un mort sub platoşă. Un mort 
coboară scările de marmoră. Un mort priveşte prin 
ferestrele imense superba panoramă a oraşului, cu turlele 
lui ascuţite pierzându-se în vălmăşagul zăpezii vânzolite 
peste Vltava. 

Un mort gândeşte la Jan Pisek, la Smyl Pisek, la 
taboriţi, la oamenii acestor pământuri. Un mort vede pereţii 
albi, parcă din cretă şi tot un mort primeşte reverenţele 
doamnelor şi ale curtenilor, ascultând ca din altă lume 
murmurul atâţat, foşnetele rochiilor cu poalele înfoiate, 
clinchetul pintenilor şi glasul împăratului: «- Ah, scumpă 
verişoară, eşti însăşi personificarea  prospeţimii şi a 
primăverii». Maria Cristierna lângă el. Mâna ei, pe braţul lui. 
Cortegiul. Împăratul în faţă între Lichtenstein şi Rumpf... Un 
loc gol sub două ferestre prin care se cerne lumina. Frans 
Franken den ouden - cel bătrân, în costumul de ceremonie 

al primului pictor al curţii, în faţa unui şevalet pe care este 
un tablou acoperit cu mătase roşie. 
- Scumpul meu Frans Franken, spune Rudolf... lată-ne aici 
să-ţi admirăm opera... Magnifice, în cinstea voastră... 
- lubitule, şopteşte Maria Cristierna, strângându-i braţul. 
Este străin de tot ce se întâmplă şi singur, cu toate 
că-i are în urmă pe ai lui. Este pustiit cu toate că femeia de 
lângă el i-a dormit spre zori cu capul pe piept şi degetele 
răsfirate în barbă şi el nu s-a mişcat veghind-o şi gândindu- 
se la destinul ei amar cu o duioşie grea şi obidită. Este 
bântuit de spaimele negre ale trădării săvârşite faţă de ai 
săi cei dragi. Este iarăşi ucigător de singur cu sine însuşi, 
cumplit de sărac şi cumplit de pustiu în mijlocul acestor 
valuri de curteni în costume spaniole, ţinându-şi capetele 
pe tava gulerelor fraise, între doamnele mirosind a 
parfumuri italiene şi de Colonia, sub bolțile vaste ale 
Palatului Belvedere, cu pereţii plini de ghirlande şi amoraşi; 
scrum şi cenuşe este, fără conştiinţa vie de sine, un telal 
care vinde şi cumpără gânduri sacre şi destine, vânzându- 
se şi cumpărându-se pe sine la fiecare răbufnet de vânt a 
ceea ce Andronic Cantacuzino numea istorie. Bătrânul 
grunţuros şi ciufut care este Frans Franken, face trei 
reverenţe scârţâite. Cu un gest bătrânesc, încet, ridică 
mătasea care acoperă tabloul. Vede întâi o pată luminoasă 
în colţul din dreapta al pânzei. Un cer transparent şi o 
cetate din care iese fum, de fapt nu este o cetate ci un 
cuptor de topit minereuri, apoi îl vede pe Rudolf măreț, cu 
piciorul drept împins înainte, purtând turban şi hlamidă 
imperială şi pe Carl von Lichtenstein cu chip de Isus 
arătându-i ceva, apoi o vede pe Maria Cristierna într-o 
rochie bogată, cu corsajul din mătase transparentă, cu 
mijlocul încins cu o frenghie, albă şi frumoasă sub coroniţa 
din diamante, cu mâna dreaptă abandonată stângii lui şi se 
vede pe sine însuşi lângă Maria Cristierna, lipit de ea, 
singura pereche din mulţimea aceea de curteni pe care-i 
recunoaşte sub travestiurile lor orientale, şi pe Rumpf şi pe 

Seyfriedt Christof Breyner şi pe Sdenko Adalbert Poppel, 
dar mai ales pe don Guillermo de San-Clemente, amba- 
sadorul Spaniei şi pe nunțiul Filippo Spinelli, apoi îşi fixează 
privirea asupra acelei perechi simbolice, el cu gugiuman, 
platoşă şi pelerină, pictat în planul trei, apoi Maria 
Cristierna privind triumfător spre sala Belvedere şi Rudolf 
privind «comorile», pictat din profil, avându-l pe lângă el pe 
comitele Khevenhiller, istoricul curţii. Sunt culori stinse în 
tablou, strălucitoare şi luminoase fiind doar straiele 
împăratului, întinerit neruşinat de pictor şi este acolo, 
pictată cu mult înainte de sosirea lui la Praha, voinţa sacrei 
majestăţi şi istoria pe care i-o hotărăşte lui Mihai Voievod şi 
Magnaei. 

- Dacă o voi, lo, şopteşte, strângând braţul Măriei 
Cristierna atât de tare încât arhiducesa scoate un țipăt 
uşor, albeşte şi i se reazămă de umăr, în vreme ce 
împăratul Rudolf II de Habsburg se întoarce spre ei, care 
stau aidoma ca în tablou, bate uşor din palmele înmănuşate 
şi spune: 

- Cresus arătându-şi comorile lui Solon! Mein lieber Frans, 
este cea mai grăitoare operă a ta, pusă în slujba imperiului. 
Te felicit din toată inima!... Cât despre ;//ustrissimul principe 
Michael, cred că ai reuşit să-i surprinzi întreaga grandoare, 
care se potriveşte atât de fericit cu tinereţea scumpei mele 
verişoare... 

Sentința imperială cade moale pe creştetul sur al 
pictorului curţii, plecat intr-o reverență adâncă. El stă 
înţepenit sub lumina cenuşie a sălii de ceremonie din 
Palatul Belvedere, privind duşmănos perechea vie din 
tabloul bătrânului maestru. 

- Michael, aude vag, glasul celei din tablou... Am câştigat. 
CĂILE DESTINULUI (III) 

GURĂSLĂU 


Kosice. 11 mai 1601 

- Caşovia!... Kosice!... Kaschau, măria-ta!... 
- Ne primesc ca pe regi, doamne! 

- Ce porunci dai? 

- Măria-ta, scoală!... 

Era o lentoare în el, îi treceau prin cuget vânturile 
aromitoare de mai coborâte din codrii de pini şi timpul îşi 
curmase curgerea de cum se îmbarcase la Viana pe bordul 
galerei imperiale Hubertus. Două luni după audiența de la 
Belvedere, în care el şi Maria Cristierna şi ministrul de casă 
Carl von Lichtenstein împinseseră la pârghiile administraţiei 
imperiale pentru a da viaţă patentei lui Rudolf. Baluri 
mascate şi misiţi, ameninţări şi rugăminţi, audienţe şi 
paraudienţe, vorbiri sofisticate, ora de poză pentru gravori. 
Kruger-Ruggieri şi Zacharias Geitzkoffler, furnituri proaste, 
cu cusături nenorocite, chingi putrede, şei fără trăgători, ori 
cu aripile abia însăilate, botine scâlciate, bătăile aplicate 
furnizorilor, apoi despărțirea de Maria  Cristierna, 
sfâşietoare, noaptea spre zori când i-a periat gugiumanul şi 
coantăşul, când a vrut să fie doar arhiducesă şi n-a fost 
decât femeie. Viana. Arhiducele Mathia, îmbrăţişându-l şi 
cerându-i aproape cu lacrimi, fidelitate. Primăvara venind 
nebună pe malul Dunării, cu mireasmă aromitoare de 
mâţişori şi iarbă crudă. Convoaiele de carâte ale lui Krüger- 
Ruggieri pornite spre Bratislava şi apoi spre Kosice. La două 
zile curierii Măriei Cristierna. Regimentele markgrafului de 
Burgau, tocmite pe şase luni la un sfert din ceea ce ceruse 
în iarnă, plecând pe căruţe la Kosice. Zile şi nopţi 
tulburătoare, tracte cu bancherii, lingăveala şi mişuna a o 
mie de telali şi cămătari şi spioni ai altor bancheri, care vor 
nu se ştie ce concesiune: minele, ori nafta, ori pieile, ori 
negoţul de cornute mari; ori de cai, canţelaria lui îngropată 
în hârţoage, starea armamentelor şi a fiecărui soldat în 
parte, registrele de lefuri cu datele şi ceasul înrolării, cele 
două sute de vivandiere cu carele lor făcând tabără sub 
zidurile Vianei, înarmate, cu străji şi căpetenii dintre 

codoaşele vechi ale războaielor din Răsărit, apoi 
prezentarea şi revista de efectiv a companiei de gardă, 
purtând pe plastron herbul Magnaei şi pe steag, herbul 
celor trei Ţări Româneşti, steag sfinţit pe malul Dunării de 
episcopul Theofil Râmniceanu în odăjdii, cu compania de 
gardă aliniată în faţa pontoanelor unde stăteau amarate 
cele trei galere puse la dispoziţia lui de arhiducele Mathia, 
venit la solemnitate într-o cuirasă uşoară, purtând coif 
niebelungic cu coarne de taur şlefuite în oţel verzui. 

Işi aduce aminte de neguţătorul de boi Theodor 
Chiriac, moldovean, venit la Praha cu 388 de boi mari, 
moldoveneşti, care a tras la Omul Să/batec spunându-i să ia 
boii fie pentru oştire, fie să-i vândă, că se vor socoti ei, 
după ce măria-sa va ieşi din nevoi. Era un moldovean 
aşezat, hâtru, care i-a spus că-l aşteaptă Moldova ca pe 
stăpânul ei de inimă, Moghileştii îndesându-se să trimeată 
sute de cornute regelui leah, pe lângă galbenii jupuiţi de pe 
spinarea poporenilor, pentru plata oştilor leşeşti. l-a adus 
veşti de la Târgovişte. l-a adus veşti de la Alba-lulia. Se ştie 
peste tot că măria sa ridică oşti împărăteşti. Simion Moghilă 
stă între gărzi leşeşti. Nici măcar în moldoveni nu are 
încredere. Cât despre Sigismund Báthory, a adus oşti 
tătărăşti, care pradă Transilvania trecând-o prin foc şi 
sabie. Sigismund a poruncit ca tătarii să fie duşi în săcuime, 
să-l răzbune pe el şi uciderea vărului său, cardinalul. Din 
porunca lui tătarii au ars şi prădat zece târguri şi sate mari, 
încărcându-se cu avutul săcuilor. 

- Te aşteaptă aceia, ca pe Mesia, doamne! 

Theodor Chiriac venise la el netrimes de nimeni. Era 
neguţător slobod şi o făcuse din cugetul lui. Era o zi de 
sfârşitul lui martie, poate în 28, când Stoichiţa s-a dus cu 
Chiriac la Wiederostereichische Kammer, pentru scrisoarea 
de danie a boilor. La 4 april, s-a întărit procura dată de el lui 
Carlo Magno să ia pentru Stanca domeniul Kyngsburg şi la 7 
april, Rudolf a scris Camerei de Silezia, poruncind ca toţi 
nobilii şi locuitorii să presteze jurământul de fidelitate 

voievodului şi doamnei Stanca, reprezentaţi de Carlo 
Magno. Rudolf a mai poruncit executarea lui lanoş 
Szelestey, confiscându-i averea. Nu plecase încă din Viana, 
când la Kosice ajunsese căpitanul Tudor Maldăr, trimes de 
Nicolae-Pătraşcu să afle ce este cu măria sa, voievodul. 
Apoi a venit ziua când Herrn Anton Kadermann von Sandi, 
secretarul trezorier la Wiederostereich Kammer i-a predat 
lui Stoichiţa lăzile cu cei cincizeci de mii de taleri, subvenţia 
imperială pentru cele dintâi două luni prevăzute în patentă. 
Lăzile au fost îmbarcate pe galera Hubertus, care s-a 
desprins de țărm, urmată de galerele Sf.Maria şi Siegfried 
pe care era îmbarcată compania de gardă. Căpitanii 
galerelor au ridicat la catarg steagul arhiducelui, iar la 
prova fanioane cu însemnele Magnaei. 
- Caşovia!... Kosice!... Kaschau, măria-ta! 

Carâta aurită pusă pe leagăn de către Kruger- 
Ruggieri, adusă pe Sf.Maria până la Sturovo, la vărsarea 
Hornului în Dunăre, se opreşte din dulcea clătinare care-l 
adormise. Marcu stă plecat în şa, ţinând cu mâna 
înmănuşată colţul pologului din piele galbenă... La portiera 
cealaltă se arată barba hirsută a biv vel banului Mihalcea. 
Rămâne o clipă răsturnat pe perna spătarului din catifea 
roşie, (Kruger-Ruggieri n-a făcut economie, răsfăţându-l 
într-un lux strălucitor)... Au trecut aproape zece zile de când 
a plecat din Viana şi nu s-a învăţat încă cu ritmul vieţii de 
tabără. Ar fi vrut să prelungească în vis, dulcea şi desfătata 
plutire pe Dunăre, ascultând vântul cântând în straiuri, ori 
monotonia ritmului bătut de ciocanul şefului de echipaj 
pentru lopătarii legaţi cu lanţuri de băncile lor, robi turci 
nerăscumpăraţi, ori _ucigaşi condamnaţi pe viaţă de 
tribunalele imperiale. In ceasurile când bătea vânt de pupa 
şi nenorociţii aceia dormeau pe băncile lor, auzea valurile 
şuşotind sub tălpoaia vasului. Lari albi treceau în lungul 
bordului, clamând jalnic. Curgea prin el o duioşie amară, o 
nespusă stare de neființă în care se contopea straniu lumea 
văzută, cu lumea lui nevăzută. Lefegiii din compania de 

gardă cântau cântece străine, aspre şi nostalgice care se 
ridicau de pe puntea galerei Siegfried plutind în înserările 
de mai, pline de mireasma liliacului sălbatic, înflorit pe 
dealurile care închideau zarea. Treceau prin el icoane vechi, 
aproape fără contur, o lume de umbre, vii şi morţi, Buzeştii 
şi vel banul Calotă Bozianu în carul care-i ducea trupul 
descăpăţânat pe un drum prăvălatic, printre livezi de cireşi 
înfloriţi; Velica îmbăindu-se în bazinul placat cu faianţă 
verde şi albastră, purtând chip străin şi alb, ca de moartă; 
viile vel vornicului Ivan Norocea într-o argintată lumină de 
lună; Târgoviştea scăldată în dangăte de clopote, apoi 
Stanca la gherghef şi cei doi, Florica şi Nicolae-Pătraşcu de- 
abuşelea pe blănurile de oaie, jucându-se cu Guţan, puiul 
orfan de urs, adus de el la o vânătoare prin codrii Mehe- 
dinţilor; ori Sinan paşa la Topkapy saray, când i s-a dat 
cuca; apoi Nikifor Parasios plutind într-un caic daurit pe 
Cornul de Aur şi minaretele de la Suleymanie ridicându-se 
argintii în zmeuriul zorilor şi alte o mie de chipuri şi icoane 
născute din viaţa lui cea pentru veşnicie scursă, cea pentru 
veşnicie moartă... L-a pizmuit pe chinuitul său frate Petre 
Cercel pentru harul lui de stihuitor. Simţea nevoia 
mărturisirii şi chronicul pe care-l ţine Stoichiţa nu poate fi 
decât un act politicesc, o însăilare searbădă a aparenţelor... 
Unde şi cum va rămâne el cel adevărat, om şi voievod, 
războinic şi ibovnic, bărbat visând libertatea şi domn 
autocrat care-a înfăptuit cel dintâi după Decebal, unirea 
Poporului, în hotarele Ţării Soarelui. 
- Poruncă, măria-ta! 

O goarnă - recunoaşte goarna ex-locotenentului Pistol 
H. trimes în avangardă, sunând parlamentari la siguranța 
marşului, aştept ordine! 

- Să-i primească, Marcule!... Simioane! Calul! 

Încă de azi-dimineaţă, din bivuacul de la Bodvou 
(Dumnezeule, căile destinului, îşi spusese, când 
burghermaistrul îl primise aseară înaintea intrării în târg, cu 
tot consiliul în straie de sărbătoare, clopotul bisericii bătea 

solemn şi târgoveţii aruncaseră flori în caleaşca lui, fiind 
aceiaşi oameni care de Crăciun bătrânul i-au închis târgul, 
nevânzându-i de-ale gurii şi oştenii lui de-atunci, haiducii lui 
Baba Novac - ah, Baba Novac, cel întristat, Baba Novac cel 
ars pe rug) încă de azi dimineaţă îşi îmbrăcase platoşa 
dăruită de Rudolf, având săpat pe piepţi vulturul bicefal 
ducând în ghiare o flamură pe care erau înşirate titlurile 
recunoscute lui de Casa de Austria. Îşi îmbrăcase platoşa 
peste  coantăşul din stofuşoară vişinie de Bergamo, 
coantăşul de roşu domnesc. A aşteptat-o pe Zvetlana Rose- 
Maria de Rosenau. N-a primit să găzduiască la stărostie. A 
intrat cu trupele în bivuac pe locul unde l-a prins Crăciun 
bătrânul el fiind pribeag, marchizul Ferrante Gonzaga 
neprimindu-l în cetatea Kosice şi emisarii acestuia 
vorbindu-i necuviincios despre condiţiile predării oştirii lui 
Baba Novac. Brazii şi pinii fremătau pe colinele acelea 
bântuite atunci de viscol. Poiana largă mai păstra urmele 
carelor lui puse pe tălpici. Se vedeau locurile unde-au ars 
focurile de tabără. Se vedea încă groapa în care înfipseseră 
bradul acela plin de făclii şi lumânări ostăşeşti. A fost trist şi 
s-a însingurat. Când s-a sunat stingerea, a auzit cornul unui 
cavaler cerând slobod în tabără. S-a înfăţişat un paj cu o 
scrisoare parfumată, legată cu şnur din fir de aur. 

«Sunteţi aşteptat mâine, cu toate onorurile cuvenite 
unui prinț. Onoarea voastră este răzbunată. Sper ca lunile 
petrecute la Curte să nu vă fi şters din amintire chipul 
pajului vostru care vă va ieşi în întâmpinare la timpul 
potrivit şi care semnează, Zvetlana Rose-Maria, contesă de 
Rosenau». 

A uitat-o pe Zvetlana la sânul Măriei Cristierna?... 
Tropote... Clinchet de arme! Prinţul Marcu ridică pologul. 
Zâmbitor, cu pălăria de muschetar în mână, căpitanul 
Vicenzo Zucconi, urmat de o gardă călare care face volta pe 
stânga, aliniindu-se pe marginea şleahului plină de păpădii 
şi traista ciobanului. 

- Din partea marchizului Ferrante Gonzaga, căpitanul 
Vicenzo Zucconi la ordinul vostru, ///ustrissime! 

Viaţa nu înseamnă răgaz pentru el. Este aici un pahar 
plin de glorie militară care i se dăruie cu mâini înmănuşate 
şi nu se ştie dacă stiletul, ori otrava, nu stau de veghe. 
Trece de pe scara carâtei în şaua lui Sultan care-l primeşte 
cu un nechezat uşor. li face semn lui Zucconi să preia 
deschiderea cortegiului. Se răsuceşte în şa. Este un cer 
limpede de mai, cu turme albe de nouri flocoşi călătorindu- 
se prin soare. Cu berze plutind în cercuri înalte şi rândunele 
trecând săgetat printre lăncile regimentului de cuirasieri. 
Căpitanul Mârzea, cu şoimul pe umăr, stă înaintea gărzii lui 
de roşii, haiduci şi cazaci, care ţin la mijloc steagul 
Magnaei, lucrat la laşi şi purtat de el în toată pribegia. Îl 
trage moale pe Sultan, care se întoarce cuminte. Trece la 
pas în lungul companiei de gardă, comandată de contele 
Darahi lanoş de Tujon, care-l are în dreapta pe cavalerul 
rătăcitor Albrecht von Ettelbruck vârât în armură, cu 
scutierul sarazin la o lungime de cal în urmă, pornit sub 
steagurile lui să găsească în Răsărit, cei trei necunoscuţi 
căutaţi în Apus: Binele, Frumosul, Adevărul. Bietul nebun. 
Sunt acolo, lângă drapelul companiei, domnii sergenţi 
Leopold Bum şi Wolfgang Sturm, este acolo în dolmanele 
ungureşti noi, Sfânta Treime cu mustăţile hunice zbârilite, 
domnii husari Petru, Anton şi Francisc împreună cu scutierii 
lor, este muschetarul Helmuth Ursul şi la căruțele 
companiei sunt pichierii swiţerieni din cantonul Grindelwald, 
care au slujit regi şi principi şi care-i fac semne cu pălăriile 
lor cu gardine uriaşe, care au calota dublată cu o calotă din 
oţel şi care nu strigă vivat, cum strigă întreaga companie, îl 
pune pe Sultan la trap. Regimentul pedestru de 
archebuzieri al markgrafului de Burgau se dă jos din căruţe. 
Toboşarii şi trompeţii sună intrarea în rânduri. Regimentul 
de cuirasieri, care azi dimineaţă a primit ordinul să-şi 
îmbrace armurile, străluceşte rece sub ploaia de lumină 
diafană. Lăncile uriaşe, vopsite cu spirale albastre şi roşii, 

zgârie cerul strălimpede, plin de duioşia primăverii. Se 
strigă vivat de sub vizierele ridicate. A ajuns regimentele la 
Roznava. Mărşăluiau în ordine, cu ofiţerii la flancuri, cu 
armele la căruţe şi nicăieri n-a avut nicio plângere 
împotriva soldaţilor. l-a răsplătit cu vin şi câte-o jumătate 
de taler pentru marşul lor. 

Este el sub gugiuman, în platoşa aurită, învăluit în 
pelerina albă, cu vulturii bizantini, cel dintotdeauna în şaua 
lui Sultan... Cele două regimente sunt strălucitoare şi 
semeţe, ofiţerii îi dau onorul cu spadele uriaşe, le vede 
trăsăturile împietrite sub coifuri, toată oştirea aceasta în 
oţel, pare ea însăşi de oţel, neînsufleţită şi moartă, cu toate 
că strigă vivat şi fanioanele de la lănci flutură vesel în 
vânticelul îmbălsămat. El însuşi este mort; ori acela din sine 
care era Mihai Vodă a murit şi n-a mai rămas în şaua lui 
Sultan decât o rațiune politicească şi o sabie, o voinţă şi o 
cumplită sete de răzbunare, toate acestea dospite într-un 
timp al cărui început se pierde în neființă, fără sentimentul 
prezentului şi al devenirii. Ridică dreapta. Oştirea asta nu-i 
spune nimic. Nu vorbesc aceeaşi limbă. Este o oştire 
redutabilă, dârză, echipată după tractatele scriitorilor 
militari, două treimi arme de foc şi o treime arme albe, stă 
într-o rânduială de neclintit, are legi aspre pentru viaţa de 
tabără şi este moartă, în afara lui, moartă şi odată cu ea, el 
însuşi mortificat, plutind pe deasupra fiinţei lui esenţiale şi 
vii... 

„„. Şleahul se arcuieşte spre Valea Hornadului. După 
un smoc de pini se văd bastioanele şi turlele de la Kosice. 
De sub pini năvălesc spre el cete înarmate. Bărbaţi şi femei, 
de-a valma cu copilandrii, harabale uriaşe cu pologuri 
peticite trase de câte patru cai, călăreţi care chiuie, 
fluturându-şi săbiile. O trompetă sună alarma. Avangarda 
face o trecere în linie de luptă, din galop mic. Căpitanul 
Vicenzo Zucconi îşi trage spada... 

- E Jivko Roşul, Marcule, spune cu glas străin, căzut... Cu 
haiducii lui Baba Novac. Corniştii lui Mârzea sună semnalul: 

«prieteni la avanposturi»... Apoi «avangarda, continuă 
marşul...» Sunt ei... Il trage pe Sultan de pe şleah. Le iese în 
întâmpinare la galop mic. 

- Rămâneţi, îi strigă lui Marcu... Pe mine mă vor! 

Jivko Roşul, Dochian, Petro şi Liubomir şi Neboişa şi 
Vladimir, apoi ele, arse de soare, sârboaicele şi 
bulgăroaicele celor câţiva zeci de martologi, cu feciorandrii 
şi copii de ţăţă. Un ramăt de Ziveo Mihalj Wajwoda. |! 
înconjoară. Îl apucă pe Sultan de frâu. Îi pipăie cizmele. Îi 
sărută poalele mantiei. Plâng în hohote. Neboişa spune că 
marchizul nu i-a lăsat să-i iasă în întâmpinare, trimeţându-i 
înapoi în tabăra de la Sena, dar că azi-noapte iscoadele lor 
au fost la Bodvou, l-au văzut şi-atunci ei au plecat din 
tabără spre zori, cu care, cu muieri şi copii, lăsând focurile 
aprinse, să se vadă din donjoanele cetăţii, au plecat lăsând 
acolo momâi din cârpe vechi legate de sulițe înfipte în 
pământ, pentru că, noaptea asta li s-a părut cea mai lungă 
din viaţa lor chinuită, după noaptea când au aflat despre 
moartea lui Baba Novac, inima lor. 

Căpitanul Dochian suflă în corn. Haiducii intră în 
rânduri. La al doilea sunet al cornului, muierile şi copiii 
aleargă la harabale. La al treilea sunet, prelung, rândurile 
din mijloc fac paşi pe stânga şi dreapta. Apar trei stegari 
tineri, nu-i cunoaşte, ducând trei steaguri. La mijloc cel cu 
sfântul Sava. În dreapta cel cu chipul lovancăi Rudnik de 
Zagubica. In stânga, Dumnezeule, cineva a pictat pe o 
flamură roşie, din mătase, chipul lui Baba Novac, călare, cu 
sabia ridicată deasupra capului. Stegarii întind flamurile să 
se vadă chipurile sfinţilor şi mucenicilor acelora... Baba 
Novac s-a petrecut în legendă, îşi spune, neputându-şi 
desprinde privirea de pe chipul mistuit pentru veşnicie în 
tainiţele istoriei. Işi scoate gugiumanul cu o mişcare sleită. 
Haiducii şi  martologii  îngenunchează... Stau aşa, 
îngenunchiaţi la picioarele calului său de luptă, câteva sute 
de bărbaţi bântuiţi de lipsuri şi neputinţe, cu stegarii lor în 
picioare ţinând desfăşurate flamurile pe care, în neistovita 

lor credinţă, au zugrăvit năzuinţa lor de-o viaţă, 
întruchipând-o în aceia dintre ei care-au ştiut s-o facă vie şi 
arzătoare. Ştie că aşa se nasc legendele şi baladele. Aude 
în adâncurile de sine un glas vechi, parcă ieşit din gropniță. 
Il aude urcând greu spre cel împietrit în şa, care spune: 

- Pe cenuşa lui mă jurui să-i răzbun moartea şi... Se ridică 
scurt în scări. Strigă cu glasul bubuitor dintotdeauna, 
smulgându-şi sabia de ei cunoscută, sabia cu cap de grif. 

- Şi mâna mea să nu lase sabia răzbunării în nelucrare, 
până când ucigaşii lui şi ai mei, ai voştri şi-ai copiilor noştri, 
ucigaşii dreptăţii noastre pentru care-am sângerat, sfânta şi 
nebiruita noastră dreptate, n-au să sature viermii cu 
hoiturile lor! Amin! 

Ar fi vrut să spună ceva de împărat. De această 
întoarcere sub flamuri imperiale. Pentru urechile lui 
Zucconi. Nu poate. Se sugrumă. Ei au înţeles. Tac. Îşi 
pleacă frunţile spre pământ. Este o tăcere grea. Cumplită. 
Care-l înspăimântă de atâta ură zăcută şi neagră. Luptaseră 
an de an, nestrămutaţi în credinţa lor. Le pieriseră fraţii 
lângă ei. Işi înmormântaseră, săpând cu săbiile, părinţii, ori 
copiii, ori nevestele. Unii răpuşi în luptă. Alţii de osteneala şi 
bolile acestei veşnice pribegii, pe urmele libertăţii Serbiei. 
Găsiseră un liman şi o odihnă la Alba-lulia, într-o Magna 
Valachia, care-şi întindea aripa ocrotitoare spre paşalâkul 
de Temişoara şi părţile sârbeşti ale Banatului. Visau la o 
renaştere. Nemeşimea a ras de pe faţa pământului ulițele 
sârbeşti. Le-a aruncat la câini rubedeniile rămase în ocinele 
dăruite pentru slujbele lor ostăşeşti. Acum stau 
îngenunchiaţi în fânaţul străin, tac şi vânticelul de mai 
flutură flamurile cu chipurile sfântului Sava, patronul 
Serbiei, Baba Novac şi lovanka Rudnik de Zagubica. Un 
ecou vechi, dureros, în el tot. Amintiri înceţoşate, dintr-o 
altă viaţă, petrecută în vremi imemoriale. 

- Intraţi în rânduri, după căpitanul Mârzea... Auzi, Jivko!... 
Cu muieri şi copii, cu tot. 

jivko Roşul îşi ridică spre el obrazul cumplit peste 
care curg grele, două şuvoaie de lacrimă... 

.„. Şleahul urcă un dâmb prăvălatec, printr-o livadă de 
cireşi. Trompeta ex-locotenentului Pistol H. sună: « Atenţie, 
fiţi gata pentru întâmpinare». Muschetarul Sanctitate, 
efeminat, venit la galop, îşi scoate pălăria, îi face o 
reverență din şa şi raportează că la o milă de Caşovia se 
vede o oştire strălucitoare, se văd căleşti şi văluri femeieşti 
şi dacă nu se înşeală, este acolo statul major al generalului 
marchiz Ferrante Gonzaga, pentru că, se distinge foarte 
bine steagul acestuia fluturând în faţa unui escadron 
nobiliar, în spatele căruia sunt aliniate patru escadroane de 
cavalerie. 

- lată un mod nobil de a repara o greşeală nedorită, spune 
căpitanul Vicenzo Zucconi, călărindu-i în stânga, când 
avangarda oprită pe coama dâmbului trece să intre în 
rândurile companiei de gardă şi trâmbiţele şi cornii sună 
pregătirea pentru întâmpinare şi repaus în rânduri pentru 
ştergerea prafului şi aranjarea ţinutei. Şleahul coboară 
dulce printre livezi. Apoi vine un tăpşan, străjuit de un 
stejar străvechi. Vede acolo zecile de carâte cu pologuri 
colorate, doamnele călări, o horbotă în culori vii şi vesele, 
poate şi Zvetlana, niciun ecou în el cu toate că şi-o 
reaminteşte cu perversitate în toată dumnezeiasca ei 
goliciune, în stânga caleştilor o escortă superbă cu panaşe 
verzi şi roşii, galbene şi portocalii, trâmbiţaşi heralzi care 
sună un semnal cristalin, toboşari călări, paji şi scutieri 
galopând de la carâte şi spre carâte, totul sub ochii lui la o 
zburătură de săgeată. In dreapta stejarului, cele patru 
escadroane, două de cuirasieri cu lancea la picior, două de 
husari; ori poate de muschetari; nu poate vedea din pricina 
cuiraselor în care se frânge soarele şi îşi spune că, dincolo 
de toată urzeala politicească, dincolo de otravă şi stilet, de 
ură şi de moarte, omul timpului său ştie să se regăsească în 
mijlocul acestor splendori războinice, care-i încântă ochiul şi 

care-l fac să tresară, pătrunzând acolo unde crezuse că 
este numai cenuşă. 

- Generalul marchiz Ferrante Gonzaga, //lustrissime, 
spune Zucconi, acest curier al zeilor şi poate al Satanei, 
arătându-i grupul de călăreţi în pourpoint-uri stacoijii şi 
verzi, venindu-i în întâmpinare. 

Ofițerii lui stau cu spadele ridicate, gata să dea 
semnalul marşului. Îi face semn lui Mârzea, care sună pe 
corn: «înaintee cu domnul nostru, pentru glorie!» Tobele 
răpăie cadenţa. Trâmbiţele sună semnalul «călăreţi, la pas 
viu, urmaţi-l pe nobilul nostru domn!» Haiducii călări ţin 
între rânduri pe cei pedeştri, care le duc caii de dârlogi. 
Chervanul muierilor nu i-a ascultat porunca. A rămas 
undeva în urmă, după cel al regimentului de cuirasieri. 
Flamurile în vânt... Este o privelişte pe care şi-a dorit-o de 
jumătate de an. Este din nou în fruntea unei oştiri. Nu se 
lasă amăgit. Îi dă călcâi lui Sultan, care ştie, nechează, 
joacă pe loc, cambrează gâtul încomat şi porneşte la galop 
mic, cu crupa într-o parte. 

- Dumnezeule, ce minune! 

Recunoaşte glasul cântat al Erinei Cercel. Vede cerul, 
apoi nu-şi mai desprinde privirea de pe chipul smolit al 
călăreţului de care se apropie în galop mic, chip de 
spadasin umbrit de gardinele pălăriei muschetare, cu panaş 
din pene de struţ vopsite roşu, călare pe un cal negru corb, 
gătit cu caparazon din fir şi flancat de trei nobili purtând 
toţi trei pourpoint-uri stacojii. 

- Politica, scrâşneşte... 

Se apropie unul de altul ca pentru asaltul cu lancea. 
Sultan trece de flancul escadronului nobiliar care strigă 
vivat! Când marchizul Ferrante Gonzaga este la zece paşi, îl 
opreşte pe Sultan în loc, din galop. Nobilii escadronului 
strigă ceva. Sare din şea. Sultan nechează. Îi tropăie pe 
urme. Îl vede pe marchiz descoperindu-se surprins. Apoi 
descălecând greoi. Omul este şchiop. Face câţiva paşi 
chinuiţi în întâmpinarea lui. O ştia. Şi-a meritat-o! Îşi scoate 

gugiumanul. Aude strigătele de încântare ale doamnelor 
care-şi flutură batistele. Este şi ea. Zvetlana. 

- Fiţi bine venit, ///ustrissime, în cetatea majestăţii sale 
Caşovia şi dispuneţi de generalul imperial marchizul 
Ferrante Gonzaga, care vă stă la dispoziţie. 

Marchizul este trecut de vârsta de aur, are glasul 
plăcut şi îşi face reverenţele cu o graţie de spadasin şi 
curtean. 

- Bine v-am găsit, excelenţă! Sunt prea supusul excelentei 
voastre binevoitor! O spune româneşte, foarte tare. Prinţul 
Marcu tălmăceşte în italiană. Stoichiţa în latineşte şi 
nemţeşte. Îi întinde mâna. Marchizul se grăbeşte să i-o 
cuprindă în amândouă mâinile înmănuşate cu mănuşi albe, 
muschetare, din piele de căprioară. El poartă mănuşi de 
lâniţă albă, cusute cu perle. Tobe huruind puternic. 
Trâmbiţaşii heralzi sunând onorul. În clipa de linişte căzută 
după trecerea trâmbiţelor, glasul dulce al Zvetlanei: 

- Ce minunat spectacol ne-a făcut marchizul să pierdem 
de Crăciun, conte! 

- Scuzaţi-mă, //lustrissime, sunt numai un soldat, spune 
marchizul, oferindu-i cu un gest larg, locul din dreapta sa. 

Refuză, cu o plecăciune. 

- Nu mă umiliţi, ///ustrissime, refuzându-mi plăcerea de a 
escorta un războinic celebru. 

- Vi-o acord cu toată stima, pentru filosoful, condotierul şi 
generalul care sunteţi, excelenţă. 

- Mi-aţi citit lucrarea despre moravuri, ///ustrissime? 

- Cu toată atenţia, excelenţă! 

Marchizul face încă o reverență, arătându-i locul din 
dreapta. Trece acolo. Pajii îl aduc pe Sultan. Incalecă. 
Încalecă şi Ferrante Gonzaga ajutat de un scutier. Cu 
gugiumanul sub braţ face o plecăciune din şa spre Zvetlana 
Rose-Maria contesă de Rosenau, călare pe o iapă roaibă, 
avându-l alături pe contele de Rosenau care-şi flutură 
pălăria salutându-l cu o înclinare adâncă. Omul şi-a asigurat 
furajele pentru patru mii de cai pe toată durata războiului, îi 


437 Radu Theodoru 


zâmbeşte grațios şi trâmbiţaşii-heralzi sună alcătuirea 
cortegiului pentru intrarea în cetatea majestăţii sale, 
Caşovia!... 

` == = Dar, illustrissime, vorbiţi excelent à la soldato!... 
Inţeleg perfect!... Scumpe prinţ, nu este nevoie să-mi 
traduceţi... Zucconi!... Prea multă vorbă, domnilor!... 
Căpitane Rossi!... Raportează-mi într-o oră cum au fost 
cazate trupele //lustrissimului!... Contele Lelio Arrivabene, 
magnifice!... Şi cel mai mare specialist în fortificaţii al 
armatei imperiale: contele Giovan Marco lIsolano!... ÎI 
cunoşti pe  segniorul Mantovano, conte? Excelent!... 
Excelentissimo!... Recunoaşteţi, ///ustrissime, că Roma 
cucereşte a doua oară Europa, prin soldaţii săi!... 

- Rămâi, Marcule... Stoichiţo, ochii în patru!... Apoi, în 
limba taberelor: sunt al vostru, marchize! Generalul 
marchiz, înalt, purtând cu graţie plastronul roşu de 
muschetar cu armele Casei de Austria pe piept, leduncă din 
mătase albă şi cizme înalte din piele galbenă, cu pelerina 
scurtă, albastră agăţată într-o agrafă de aur, şchioapătă 
uşor spre peretele opus ferestrelor, pe care este agăţată o 
chartă uriaşă a Ungariei Superioare cu paşalâkul de Buda şi 
Belgrad, comitatele de răsărit şi întreaga Transilvanie până 
la munţi, aceste locuri fiind zugrăvite într-o culoare verzuie. 
Sala de consiliu a castelului este pardosită cu parchet greu 
din stejar. Pereţii şi plafonul sunt acoperiţi cu lambriserie. 
Perdele grele, venețiene, din catifea albastră. Un tablou 
uriaş, o bătălie cu turcii, văzută de pe o colină astfel încât 
marchizul Ferrante Gonzaga, pictat pe calul negru, cu 
spada trasă, purtând armură cu viziera coifului ridicată, să 
pară zeul acelui război, cu explozii roşii ţâşnind ici, colo şi 
cu turci în care cavalerii îşi împlântă săbiile; apoi alt tablou, 
marchizul în costum de curte ţinând în mâini unul din 
opurile scrise, în fundal se zăreşte o grădină italică şi mereu 
mai ascuţit sentimentul unei primejdii noi, cu atât mai 
tăioase, cu cât este marchizul mai volubil şi grațios. Sunt 
două scaune florentine în dreptul unei măsuţe încrustată cu 

fildeş, aşezate în faţa unui cassone şi el albastru, având 
pictat o scenă plină de viaţă din piaţa San Marco. Marchizul 
ar fi fermecător, dacă din când în când nu l-ar trece printr-o 
privire tăioasă, ascuţită şi vie. Intrarea în Kosice a fost 
triumfală. Balcoanele şi ferestrele împodobite cu flori şi 
covoare. Fete şi femei tinere aruncând crenguţe de liliac 
înflorit înaintea cortegiului, pe umerii lor, pe crupele cailor. 
- Sunteţi iubit la Caşovia, excelenţă! 

- Este dovada stimei de care vă bucuraţi aici, 
illustrissime! 

- O stimă mai veche, sau una foarte recentă, excelenţă? 
- Şi una şi alta, în egală măsură, //lustrissime. 
- Care din aceste stime vă este mai aproape, marchize? 

- Aceea care ştie supune spada, rigorilor raţiunii, 
magnifice! 

- lată un răspuns demn de Caesar! 
- Adresat unui războinic demn de Hanibal. 

Treceau stoluri de porumbei prin cerul diafan. 
Târgoveţimea ieşită în stradă striga vivat. Castelul, 
reşedinţă a generalului comandant de Caşovia, cu gărzi de 
muschetari şi parcul desemnat à /a Frasscatti, cu arbuşti 
ornamentali tunşi îngrijit, pajişti de flori şi ciute blânde 
păscând pe malul pârâiaşului căzând din cascadă în 
cascadă, i s-a părut mai bogat şi mai somptuos decât 
Hradul imperial! Şi a spus că acum ştie unde se topesc 
sutele de mii de taleri ai Cancelariei de Război. Insuşi Carl 
von Lichtenstein l-a asigurat că cei de la 
Kriegskammer Rathe n-au bani în lăzile lor, deoarece au 
trimes două sute de mii de taleri oştirii Ungariei de Sus, 
pentru furaje, armament şi solde şi că, abia la strângerea 
impozitului de primăvara se va putea onora ordinul 
imperial. 

Marchizul îl pofteşte pe scaunul aşezat într-o trâmbă 
de lumină, căzută dintr-o lucarnă. Ei toţi ştiu că se 
stăpâneşte, greu, ori că nu se stăpâneşte şi iată-l pe 
generalul Gonzaga încercând să-i citească gândurile pe 

obrazul luminat din plin. Se acreşte-n el. Apucă scaunul şi-l 
scoate din trâmba de lumină. 

- Mă dor ochii, spune. 

Se prezintă căpitanul Zucconi, care-i face o reverență 
şi apucat de o tuse ciudată, îşi scoate batista din garda 
spadei, apăsându-şi-o pe buze. Înţelege. Zucconi, Carlo 
Magno, Maria Cristierna, Carl von Lichtenstein. Este un 
avertisment. Căpitanul Zucconi îi prezintă /;//ustrissimului 
programul zilei; adică un consiliu militar spre a fi informat 
cu situaţia din Transilvania, tăria oştirii lui Sigismund şi 
componenţa ei; apoi recepţia dată în onoarea sa, la care va 
participa în afara ofiţerimii, nobilimea din districtul militar 
Caşovia, conducerea la reşedinţă... 

- Toate astea intră în plăcerea, obligaţia şi cinstea mea de 
gazdă, i/lustrissime! Vă rog spuneţi-mi dorinţele voastre şi 
ele vor fi ordine pentru mine! 

- Am o singură dorinţă, excelenţă... Să mă văd pe câmpul 
de luptă cât mai repede! 

- Per Bacco, illustrissime! Este o grabă nesănătoasă. Cu 
cât războaiele sunt mai îndelungate şi costisitoare, cu atât 
creşte rolul şi importanţa generalilor... Apoi, pe sufletul 
Madonei, cine vă spune că odată ajuns pe câmpul de luptă, 
inamicul va fi de acord să vă cedeze victoria?! Şi, pe o mie 
de spade, cine vă asigură că veţi ajunge pe câmpul de 
luptă, sănătos şi teafăr?! Puteţi avea un accident de călărie, 
ori o criză de colici, ori, Doamne fereşte, un amor 
fulgerător, ori altă mie de lucruri complicate; cum ar fi de 
exemplu lipsa de soldaţi pe pieţele de recrutare; lipsa de 
cai, ori de furaje; ori forjeriile noastre să nu vă poată livra 
armele cerute, ori praful de puşcă, Dumnezeule, 
illustrissime, mă înspăimântați. 

Marchizul spune toate astea râzând. Le spune tare, 
ori destul de tare să fie auzit de grupul de ofiţeri aşezat la 
fereastră, avându-l la mijloc pe prinţul Marcu. Îl vede pe 
Mantovano plimbându-se în partea cealaltă a sălii de 
consiliu cu contele Lelio Arrivabene, pe care-l ştie Quartier 

mastro generale. Apoi îl vede pe colonelul de haiduci Rottal 
di Sendvoe, care-i face o reverență scurtă şi se pierde într- 
un grup de nobili purtând acele foarte frumoase pourpoint 
stacojii, văzute de el în preajma marchizului. 

- Atunci, răspunde râzând, marchize, am auzit că sunteţi 
stăpânul unor butoaie cu cea mai bună licoare cunoscută 
între Adriatica şi Dunărea de Sus... Vă mărturisesc că, după 
zece zile de marş abia acum simt cu adevărat cât mi-este 
de sete. 

- lată o declaraţie cu adevărat demnă de noi! Zucconi!... 
Doresc un ospăț imperial... Să servească vivandierele 
regimentului de gardă. //lustrissime, iată-ne singuri. 
Ingăduiţi să vorbim ca între soldaţi. 

- O aştept de când ne-am strâns mâinile, excelenţă. 

- Ce doriţi de la mine? 

- Totul! 

- Este cuvântul care v-a făcut să pierdeţi totul. 

- Acelaşi cuvânt care mă va face să recâştig totul. 

- Siguranţa voastră mă înspăimântă. 

- N-am tunuri şi cele pe care le-aşi comanda aici, ar fi şi 
prea scumpe pentru punga mea şi desigur prea târziu gata. 

- Am şase tunuri pe care vi le-aşi putea oferi, cu 
aprobarea scrisă a arhiducelui Mathia. 

- De ce depinde această aprobare? 

- De bunăvoința voastră, în primul rând. De scrisoarea 
mea în al doilea. De repeziciunea curierului în al treilea. 

- Am făcut drumul până aici în zece zile, ducând cu mine 
cinci sute de soldaţi. Ceilalţi o mie, au făcut drumul de la 
Viana la Kosice în douăzeci de zile. 

- Erau grăbiţi! Drumurile nu sunt sigure pentru un singur 
călăreț. 

- Cincisprezece zile pentru dus! Cincisprezece pentru 
întors. 

- Imposibil. Caii. 

- Va avea cai odihniţi la fiecare poştă. 

- Altceva? 


441 Radu Theodoru 


- Să nu găsesc recrutori străini la Tokay şi Dobriţin. 

- Nu pot opri recrutorii seniorului Georgio Basta, 
comandante generale... 

- li cunosc toate titlurile. Sacra majestate romană mi le-a 
concesionat până la 5 iulie... 

- O concesionare de principiu, Illustrissime. 

- Una reală... Am trimes acolo o companie din cei mai 
buni spadasini ai mei. Vor tăia urechile oricărui recrutor 
străin şi le vor bate în cuie pe uşile hanurilor. 

- Per Bacco! Doriţi cu adevărat războiul cu Sigismund?... 
Asta îl va bucura pe senior Georgio. 

_ Îşi desface bumbul din rubin, de la gât. 

- Impăratul i-a ordonat să fie aici la jumătatea lui mai. 

- Este bolnav. Grav. Va fi aici cel mai de vreme în 18 mai, 
ceea ce înseamnă o dată foarte apropiată de cea fixată prin 
ordinul majestăţii sale... Doresc să vă asigur etapele. Unde 
vă veţi stabili cartierul general? 

- La Dobriţin. 

- Senior Georgio o voia la Tokay. 

- Pentru sine? 

- Pentru voi! 

Işi muşcă mustaţa. De data asta provocarea este 
limpede. Işi loveşte genunchii cu amândoi pumnii. Se 
pleacă spre marchiz. 

- Scumpul meu general. Segnior Georgio are de plătit o 
poliţă grea ardelenilor. Eu însămi am de plătit o poliţă grea 
lui Sigismund şi Chiaky şi Székely Moise, care-mi ţin pe cei 
dragi închişi şi, lipsiţi de onoare, îi tratează ca pe soldaţi de 
rând. 

- Am aflat-o de la căpitanul vostru, sosit aici acum o lună. 

- Fac apel la onoarea voastră, excelenţă... Imperiul are 
nevoie de Transilvania. Eu am nevoie de ţările mele. Senior 
Georgio (îi spune numele opintindu-se) are nevoie de o 
victorie care să facă să se uite păţaniile de la Cluj şi Alba- 
lulia. Şi voi? 

- Eu am nevoie de toate astea la un loc, ///ustrissime! Vă 
dau cuvântul meu de gentilom, că voi sluji cauza voastră cu 
tot ceea ce puterea mea de comandant al Caşoviei îmi 
pune la dispoziţie. 

- lar eu vă asigur de recunoştinţa mea imediată. 

- AŞ dori să-l aşteptaţi pe senior Georgio, fără ură! 

- Îl aştept ca pe un general iscusit. M-aţi îndatora dacă am 
trece la consiliul militar. 

- Mă bucur că ceea ce mi s-a spus despre illustrissima 
voastră persoană, corespunde adevărului celui mai 
adevărat. 

- Cine-o poate şti până la capăt, marchize? 

- Zucconi!... Te-ai întors tocmai la timp... Vesteşte începe- 
rea consiliului... Domnilor!... La locurile voastre! 

Muschetarii de gardă închid toate uşile. Se retrag doi 
câte doi, mărşăluind în cadență. Marchizul Ferrante 
Gonzaga îi arată jilţul, mai curând tron decât jilt, aflat în 
capul mesii uriaşă din nuc sculptat. Când se aşază în acel 
jilţ (Marcu şi Stoichiţa îi trec în stânga şi dreapta, ofiţerii 
stau drepţi în dreptul scaunelor) marchizul spune scurt: «- 
Luaţi loc, domnilor!»; apoi anunţă deschiderea consiliului 
militar al trupelor de Caşovia în prezenţa lui ///ustrissimo 
Principi ac Domino Michaeli Moldaviae ac Transalpinae 
wayvodae, Sacrae Caesareae Regiacque Maiestatis, 
Consiliario et exercitum Praefecto! 

In clipa când se aşază, o salvă puternică face să 
zăngăne geamurile. Candelabrul din sticlă de Murano 
pendulează sonor. Ecourile salvei se sting în lambriserie. 

- Bravissimo, spune... Se vede, excelență, că sunteți un 
comandant prin har... 

Aşteaptă să vorbească contele Lelio Arrivabene 
despre starea pieţelor de mercenari; iar acela din el, aşezat 
la pândă se pregăteşte de apărare, pentru că, Lelio 
Arrivabene începe printr-un elogiu deşuchiat al seniorului 
Georgio Basta comandante generale  dell'Ungheria 

Superiore şi el ştie că o face pentru a-l jigni şi pentru a-l 
provoca. 


Aşteptarea! 


- Hieri arrivò qui il Vaivoda Valacco... Signor mio gli andò 
incontro un grosso miglio italiano, con una bellissima 
compagnia di questi Nobili et con quattro compagnie di 
cavalleria... il Vaivoda non voleva accettar la man dritta... 
s'inviorno verso la cittă con bellissimo ordine, et fece il 
Valacco una honoratissima entrata. 

- Şi ce vrea acest Antonio Constantini, Marcule? 

- Ascultă-l până la capăt, unchiule... O mie de ochi îţi sorb 
fiecare mişcare. Şi o mie de guri ţi-o tălmăcesc într-o mie 
de feluri... O che visi et che guardature habiamo da vedere 
nell'abboccarsi che faranno il Valacco et il Basta, non credo 
che tanto oltre possa arrivara la simulatione che a qualche 
segno non si scopra Vamaro del cuore, vedendosi nel 
Valacco una certa continua agitatione che mai si ferma, hor 
col mover del capo, hora in diversi modi le mani, et hora i 
piedi con un continuo moto delle palpebre degli occhi, che 
dall'inquietudine del corpo chiaramente apparisce quella 
dell'animo... 

- Altceva, Marcule, şopteşte... 

Da! L-au sorbit cu o mie de ochi. l-au văzut fiecare 
tresărire a obrazului, atunci când ei vorbeau de Basta şi cu 
o perversitate veninoasă l-au preaslăvit pe acela într-o mie 
de feluri, pentru a-l face să izbucnească. Ei sunt aceia care, 
lacomi de intrigi, au şi început să clevetească, să urzească 
vrajba, să învenineze atmosfera, aceşti conți alungaţi din 
cetăţile lor, pribegind prin Evropa să trăiască mai mult de 
pe urma jafului decât de pe urma ştiinţei lor militare. 

- Eu nu mai am nimic, măria-ta... Doar durerea că Zucconi 
nu mai este cel cunoscut de mine. 

- Te miră? 

- Mă doare, doamne. 

- S-au mai schimbat vremile şi odată cu ele oamenii, 
Marcule... Banul cumpără şi viii şi morţii. 
- Veghează-te când îţi este în preajmă. Mă tem că este al 
lui Basta, mai mult decât al împăratului. 
- Stoichiţo? 
- O ştire trimeasă la Veneţia, doamne, prin Viana... Basta . 


- Citeşte-o! 

- Di Vienna s'intende che Georgia Basta, che si trovata a 
Saccomar, havea fatto intendere alllmperatore, et al 
Serenissimo Matthias, che non permettessero che”! Vallaco 
andasse nella Transilvania... 

- Altceva? 

- Mehemet aga către căpitanul Francisc Nadasdy. 

- Ascult! 

Ascultă scrisoarea lui Mehemet-aga, capuchehaia 
sultanului pe lingă Franciscus de Nadasd, consiliarius et 
agasonum magister  partiumque regni Hungariae 
transdanubiarum supremus capitaneus. Sultanul ştie că 
voevodul Mihai a primit oaste de la împăratul Râmlean. ÎI 
povăţuieşte pe Nadasy să dea porunci aspre ca voievodul 
să nu înceapă nimic împotriva Ardealului «căci Tara 
Ardealului s-a lipit de pulpana puternicului împărat». 
Diplomaţia lui Sigismund a supus Cetatea de Piatră, 
sultanului. Este o înserare de mai în culori şterse. A dat o 
bură de ploaie care-a spălat frunzele castanilor din parc, 
aducând miresme uitate de liliac şi otavă. Stă în jilţ la 
fereastra reşedinţei pe care i-a oferit-o marchizul Ferrante 
Gonzaga pe malul Hornadului. Totul este mistificare şi ură 
ascunsă. Până şi vântul înmiresmat coborât de pe clinele 
munţilor slovaci, cărora Smyl Pisek le găseşte nu se ştie ce 
legende străvechi, cântându-le libertatea, este mistificare, 
ca şi acest palat din piatră sură, cu parcul lui umbros în 
care pasc căprioare şi-n lambriseria căruia Stoichiţa a găsit 
trei uşi tainice cu ţâţânile unse proaspăt cu grăsime de 
bursuc, două guri de ascultare în spatele unor portrete şi o 

statuie ciudată reprezentând un cavaler în armură, 
încrustată într-o colonadă care bătută uşor cu mânerul 
stiletului răsună a gol. O reşedinţă capcană unde poate fi 
văzut şi auzit, iscodit ziua şi noaptea şi la nevoie ucis. 
| se pare o veşnicie de când pribegeşte. De când nu mai 
este el însuşi. Ascultă rapoartele lui Stoichiţa, s-a mutat din 
dormitorul somptuos, plin de perdele şi tainiţe, în odaia 
asta de sub acoperiş, cu ziduri întregi şi cu o singură uşă, 
rapoarte scurte, aduse de curieri în tabăra lui din afara 
zidurilor. Umbrele stejarilor uriaşi cad foşnind peste pajişti. 
Se face dintr-odată linişte în jur. O linişte cuprinzătoare, 
revărsată din adâncurile lui; poate de la acel izvor spre 
care-a nădăjduit urcând spre Cozia şi Daureţiu, spre 
«Poarta  lăpădării de sine», când pierzându-se spre 
începuturi se regăsea odată cu numerele: Ka/aha! Şi cu 
Deshala!... Arată. Spaţiul şi cuprinderea lui în timp... Logos. 
Tao! Samudaia! Samuagaia, pricina durerii!... Tao, poarta 
tuturor lucrurilor spirituale!... Şi Logosu//... Este lacom de 
răsturnarea prin care cade dintr-un adânc de sine, într-un 
mai adânc de sine. De luni de zile căutase acest ceas al 
întoarcerii la esențe. Face linişte în sine. Ascultă vlaha 
veche pe care şi-o recunoaşte a fi a eu-lui său, limba prin 
care trăieşte de-o veşnicie: 
- Ai cunoscut cauza durerii. Ai trecut pe sub Poartă! 
Dincolo de ea ai găsit Cetatea de Piatră a înţelepciunii. 
Durerea. De la aceea a cărnii sfâşiată cu fierul, la 
aceea nebănuit mai sfâşietoare a sufletului zidit într-un 
crezământ. Totul se petrece în afara cuvintelor, durerea lui 
se sfâşie pe ea însăşi, la început sunt chipurile şi numele 
acelor chipuri, Stanca şi Florica şi  Nicolae-Pătraşcu, 
îngenunchiaţi, cerniţi, cu mâinile întinse spre el, Marula şi 
Tudora sub tâmpla Monastirii Polovraci goale, înţepate sub 
coaste de suliţaşi rânjiţi şi holbaţi, este Baba Novac arzând 
pe rug, sunt flăcările care-l mistuie pe el însuşi şi durerea îl 
duce în pragul leşinului, apoi trece Bozianu ţinându-şi capul 
pe mâini şi trece Deli Marcu sângerând din şapte rane şi 

Habiiba alunecă zâmbind trist, cu sulița ieşindu-i prin piept 
şi lovanka, apoi sunt miile de capete de turci cu ochii 
năclăiţi de sânge şi dintr-o dată durerea ucide durerea şi el 
pluteşte într-o lume a simbolurilor: Elefantul, Cămila, Leul şi 
Sfinxul, Marele Războinic şi capete de războinici zamolxieni, 
ori egipţieni, se aud sunete stranii, apoi se rostesc cuvinte 
în francă, cuvinte care ucid înţelesul cuvintelor şi pluteşte 
într-o nesfârşită linişte albăstruie, unde nu mai este nimic 
decât conştiinţa de sine. Ahankara: conştiinţa fiinţei. El, 
putere! El, mişcare! Puterea gândului, a credinţei, puterea 
veacurilor de a fi ele însele, puterea lor trecută lui prin 
magia de la francă la vlaha veche, de la înţelesul 
glagoliticelor, la înțelesurile istoriei. El, mişcare, 
desprindere limpede de vreme, cu înțelesurile vremii în sine 
însuşi. El cel zămislit să schimbe, să scoată vremea din 
făgaşe prost şi neghiob croite şi duşmănoase. Apoi 
cuvintele se regăsesc în înțelesurile lor cele mai limpezi. 
Desăvârşirea întru conştiinţa fiinţei. A visat-o cu Nikifor 
Parasios sub Pleiade, ori la Telmessos când alerga cu 
gândul la cauzele prime ale Universului, descifrând legile 
alternanţei: acţiune şi inerție; fiinţă şi neființă! Ahankara! 
Puterea Eu-lui de a cuprinde totul, amintirile Omului de 
dincolo de Biblie, şi amintirile Iglisiei de dincolo de 
Zamolxis. Ahankara! Conştiinţa fiinţei, vie dincolo de cele 
ale fiecărei zile, atoatecuprinzătoare, tălmăcindu-se pentru 
sine însuşi cu înțelesurile cărora s-a dăruit pentru veşnicie, 
mai presus de înțelesurile fiinţei lui trecătoare şi nevolnice. 
Este o stare de veghe, în care se regăseşte dedublat: 
ascultă cuvintelelui Stoichiţa, cuvintele rapoartelor venite 
de la pan Tarnowsky, încă la Târgovişte pe lângă Simion 
Moghilă, de la căpitanul Stanislas aflat în marş spre 
Debrețin, de la Walenty Walawsky oprit de trupele regale 
poloneze sub zidurile Liowului, ascultă cuvintele ordinului 
dat de Sigismund III de Wassa cavalerilor şi şleahtei pentru 
scularea în arme, vestind întoarcerea lui Mihai Vodă; ori 
scrisorile de spaimă ale Moghileştilor către protectorul lor 

cancelarul Zamoysky: Come scrive Embremi hassă in quella 
lettera mi dă nova, che Michael Woivoda fa molta gente con 
l'aiuto dell'Imperatore... A me et a mio fratello... 

Apoi  concreteţea aspră, lucidă a istoricului şi 
politicului. Renaşte şi era în firea lucrurilor să renască 
conjuraţia Moghileştilor, a lui Zamoysky şi Sigismund 
Bâthory împotriva lui. Sunt rude şi familiari, luptaseră şi 
învinseseră ideia libertăţii Magnaei;, de sine stătătoare şi 
intrată în Evropa. Pentru a-şi înstăpâni domniile trecătoare, 
bube pe faţa istoriei, s-au pus sub protecţia leşilor şi 
turcilor, voindu-se platnici ai acestora, vânduți până la a 
noua spiţă, decât Magna slobodă, fără ei. Într-un fel visul 
şleahticilor s-a împlinit. Au ajuns la Dunăre. Cu câteva 
regimente, dar au ajuns. Nu această stare a istoriei îl 
nelinişteşte. Nu-l neliniştesc nici oştile pe care le pregătesc 
leşii, leremia, Simion şi paşa de Buda şi cel de Temişoara să 
le pună sub poruncile lui Sigismund. Călărimile Moldovei au 
fost chemate sub steaguri la Suceava, duminică, de ziua 
sfântului prooroc llie, adică peste două luni. A mai văzut 
călărimile Moldovei. l-a spus-o şi Theodor Chiriac, 
neguţătorul de boi. 

Luciditatea  tăioasă,  implacabilă, raționamentul 
limpede şi starea de veghe s-au născut din cunoaşterea de 
fapt a armatei imperiale în Ungaria de Sus. Războiul cu 
turcii în Ungaria de Sus este afacerea acestor doi generali 
italieni Basta şi Gonzaga, ajutaţi de ofiţerimea lor italiană şi 
valonă. De ani de zile storc visteria imperială, cerând bani 
pentru o oştire care trăieşte doar în registre. Luni de zile 
pregătesc asaltul unei cetăţi pentru care nu trag niciun 
sfert din salvele de artilerie, archebuze şi muschete trecute 
sârguincios în registre. 

- De ce nu acceptaţi, ///ustrissime, titlul de general 
imperial, care v-ar scuti de toate neplăcerile celuilalt titlu, 
de prinţ al unui principat mic, râvnit de vecini puternici, titlu 
care v-a dat atâta bătaie de cap şi după câte se vede, vă va 
mai da?! Făceţi-mă să înţeleg înverşunarea voastră, pe 

care-o urmăresc cu mirare de câţiva ani de zile, i-a spus 
marchizul Ferrante Gonzaga la ospăţul în care-a avut-o în 
dreapta pe Zvetlana Rose-Maria von Rosenau. 

- Am să vin, i-a şoptit Zvetlana... 

- Pentru un general iscusit, războiul este o mină de aur, i- 
a şoptit Ferrante Gonzaga. 

Apoi a venit Mantovano cu propunerile lui Lelio 
Arrivabene. Are o mulţime de muschetari morţi, pe care-i 
târăşte din registru în registru. Îi cedează lui i/ tresoriero, 
şapte sute de morţi şi o mie de cai, tot morţi. Vrea un 
comision de o mie de taleri pe lună, ceea ce este puţin 
admițând că are obligaţii, iar lui // tresoriero îi vor rămâne 
cel puţin două mii, din care pentru şfănţuirea casierilor şi a 
controlorilor de la Kriegskammer Rathe, nu va cheltui mai 
mult decât cinci sute. Dacă // tresoriero gândeşte eficace, 
campania împotriva lui Sigismund poate aduce o avere cu 
condiţia ca // Va/acco să fie împiedicat de a o termina într-o 
lună. 

- În câte luni ne vezi bogaţi, Lelio, l-a întrebat Mantovano 
pe Quartier mastro generale. 

- In cel puţin şase, Vicenzo... Excelent ar fi dacă am 
putea-o lungi la un an. Am auzit că // Va/acco plăteşte 
soldele integral şi atunci când trupele sunt în 
cantonamentele de iarnă? 

- Se poate şi altfel? 

- Ai rămas un astronom visător şi sărac, Vicenzo! // 
generale, plăteşte doar jumătate de soldă şi haimanalele 
acelea puse pe răzvrătire sunt în stare să-i sărute şi tălpile. 

- De ce? 

- După ce că nu riscă nici măcar o zgârietură de sabie, 
primesc un taler şi jumătate pe lună, când ar putea fi 
concediaţi pe toată perioada moartă pentru operaţiuni. 

- Se poate trăi o lună cu un taler şi jumătate, Lelio? 

- Imperial, dacă // generale închide ochii la obiceiul lor 
galant... 

- Jaful! 

- Ce-ţi pasă?! Suntem în ţara nimănui. Dacă nu jefuim noi, 
jefuiesc turcii. Ori nobilii acestei provincii. Fii atent la 
recrutări, Vicenzo. Cere-i lui // Valacco patenta pentru tine. 
In două luni te fac cu două mii de taleri. Mantovano a 
ascultat lecţia savantă a prietenului său, contele Lelio 
Arrivabene. Sunt mercenari care pentru a fi angajaţi 
dăruiesc recrutorilor, un cal, ori doi, vaci, pilote, scroafe cu 
purcei, vestmântărie, căruţe, ori carâte, icoane şi candele, 
femei târâte în sclavie, ori copii, tot ceea ce au putut jefui 
cu acordul tacit al ofiţerilor; ori de capul lor, pe drumul 
până la piaţa de recrutare, pe care-l fac în cete de cel puţin 
cincizeci. 

- Măria ta ai ştiut-o? l-a întrebat Mantovano. 

- O uitasem la Târgovişte, a şoptit şi atunci a avut 
cutremurarea aceea adâncă şi zguduitoare aducându-şi 
aminte de cătările de oaste, când veneau roşii, curtenii şi 
călăraşii domneşti la oaste, mazâlii şi boiarii cu oştile lor, 
moşnenii, chervane lungi, carele cu demâncare pe 
patruzeci de zile şi putea el ridica Oastea mică în zece zile 
şi Oastea mare în douăzeci şi treceau prin flamurile 
duhurile vechi ale pământurilor Ţării, curgând prin 
văzduhuri dinaintea ctitorilor cunoscuţi şi zugrăviți în 
bisericile  descălecatului de-al doilea, până la origina 
Poporului şi l-a privit pe marchiz ca pe-o vietate ciudată, 
apoi a râs şi i-a spus galant că ospăţul este demn de 
Luccullus şi că bucuros ar rămâne general imperial dar nu-l 
lasă Meşterul Manole. 

Galopul nebun al unui cal. Strigăte la poartă. Ţâţânile 
scârţâind. Tropot pe caldarâm. Se pleacă peste pervaz. Pe 
aleea de prundiş vine în goană Jivko Roşul. 

- lată-ne întorşi în prezent, şopteşte, ascultând paşii 
tropotiţi ai lui Jivko Roşul pe scările scârţâitoare din stejar. 

- Măria ta, Danilo! 

Jivko Roşul îngenuncheat la picioarele lui. 

- Ce este cu Danilo, şi ştie ce este cu Danilo, olăcarul 
repezit azi noapte din tabăra de pe Hornad să pornească 

spre Dobriţin cetele de haiduci sârbi care bântuie părţile 
Vârşeţului, acolo unde l-a cunoscut el pe Baba Novac. 
Danilo a fost ucis cu stiletul, când a ieşit pentru sine de la 
osteria Capra roşie din Zdaňa. | s-au furat cizmele, brâul, 
cuşma şi ilicul. Vlaico, celălalt olăcar s-a neliniştit văzându-l 
că nu se întoarce. L-a căutat. L-a găsit mort, într-o tufă de 
măceş, în spatele osteriei. L-a urcat în căruţa unui dogar şi 
l-a trimes în tabără. Nici Danilo, nici Vlaico nu duc scrisori. 

- Este limpede, măria-ta, şopteşte Stoichiţa. Marchizul ne 
ţine în lanţuri. 

- Poate nu este numai atâta, Stoichiţo... Să vină contele 
Darahi... Când schimbi straja? 

- După ce-nserează, doamne. 

- Când îl îngropi pe Danilo, Jivko? 

- În zori, măria-ta. 

- Voi fi acolo... Are muiere? Copii? 

- A avut. 

- Înţeleg... Te-ntorci cu straja... Mă tem pentru viaţa 
voastră. 

- Noi, pentru viaţa măriei-tale. 

- Repezi în noaptea asta încă trei bărbaţi de încredere pe 
urmele lui Vlaico. Să nu se mai despartă nici în vis. Când 
dorm doi, ceilalţi doi să vegheze. Unde i-ai poruncit să 
aştepte veşti? 

- La Encs, doamne, la un potcovar cunoscut şi credincios. 

- Câte zile aşteaptă? 

- Doar una! 

Urmăreşte în gând drumurile, zecile de drumuri pe 
care şi-a pornit olăcarii. Spre Presov şi de-acolo în Polonia 
prin Dukla. Spre Sobrance şi prin Mukacevo, peste Carpaţi, 
pe sub Hust, în Maramorăş şi la Suceava. In jos, spre 
Szolnok şi Szentes, să ajungă la cetăţile Aradului şi Ineului 
şi Lipovei, ca să îndrepte pe cei strigaţi la arme spre 
Dobriţin. Nu poate rămâne la mila şi bunăvoința lui Basta. 
Nici la vorbele dulci ale marchizului Ferrante Gonzaga. Ei 
ştiu asta şi-i pândesc olăcarii să-l izoleze. Să-l aducă la 

picioarele lor. | se zâmbeşte lingav în saloanele marchizului. 
| se fac o mie de reverenţe. Il slujesc cele mai frumoase 
vivandiere ale marchizului.  Ospeţele acestuia sunt 
fermecătoare. Consiliile lui militare de asemenea. Pline de 
ştiinţă strategică. Noaptea însă... Noaptea măştile cad. Se 
arată stiletul. Şi din umbră, umbra lui Basta. Care vrea 
Ardealul pentru sine. Care şi-a ţesut acolo toate interesele 
prin breslele şi societăţile saxone. Basta care stăpâneşte de 
fapt această Ungarie de Sus, cu vadurile de trecere şi 
poştele şi osteriile ei. Basta care a aşteptat la Satu Mare, să 
vadă ce face el la Şelimberg şi ce alege bătălia cu Andrei 
Bâthory, cu toate că avea poruncă imperială să-l ajute. 
Basta care pe Câmpia Turzii a trecut de partea răsculaților 
lui Chiaky, ridicat împotriva suveranului său şi a 
guvernatorului acestuia, investit cu puterea de către acelaşi 
suveran. Habsburgul şi-a făcut jocul politic la Praha. Inainte 
de plecarea lui la Viana, monetăria imperială a bătut o 
medalie de aur cu chipul lui Michael Wayvoda, medalie 
dăruită de împărat, ambasadorilor. Toate curţile ştiu că a 
fost primit printre familiarii lui Rudolf. Că i s-au dăruit 
castele. Că este pictat alături de Maria Cristierna, imediat 
lângă împărat. Se vorbeşte pretutindeni de căsătoria lui cu 
arhiducesa şi de aceea a împăratului cu Florica... Nimeni nu 
ştie că i se ucid olăcarii. Nimeni nu ştie că i s-a dat o 
reşedinţă capcană. Nimeni nu ştie că ori ce vorbă îi este 
răstălmăcită. Toată lumea vede fastul cu care este 
înconjurat. Dar nimeni nu ştie că de fapt este prizonierul 
acestor doi generali, străini de Ungaria de Sus, cum sunt 
străini de Sfântul Imperiu şi de loialitate. 

- Nu amărâtul Sigismund îmi este duşman, Marcule!... Şi 
nu de el am a mă teme, Stoichiţo! spune şoptit, făcându-şi 


trei cruci mari şi cucernice şi şoptind: - lartă-l pe robul tău 
Danilo şi dă-i putere robului tău Darahi să-şi îndeplinească 
slujbele care-i sunt şi  crezăminte!... Să lucrăm 


binecredincioşilor, să nu ne găsească Basta neştiutori şi 
sărmani cu duhul. 

- Ai să-i spui planul măriei-tale? 

- Am să-l ascult pe-al lui, Marcule. 

- iți va spune trei planuri, din care două vor fi capcane, 
unchiule. 

- Am să-l aleg pe acela care stă mai aproape de voia lui 
Rudolf. Pe când aştepţi veşti din Ţară, Stoichiţo? 

- Mâine noapte, doamne. 

- Unde? 

- La «Peştele de aur», prin Jean Pisek, care se duce acolo, 
hangiul fiind neam de taboriţi. 

Se lasă în jilţ. Închide ochii. 

- Nu scrieţi nimic. Ţineţi minte. Planul meu este acesta, 
născut după cele patru consilii cu Gonzaga. Vorbeşte şi 
vede. Poate acesta este harul lui. Ori poate darul ăsta să fie 
crucea lui. Întâi: să ieşim din împresurarea celor doi. lo voi 
să fiu la Tokay, lângă hotarele noastre, să putem ridica 
mulțimile şi făgărăşenii şi celelalte ţări ale noastre, a 
Hațegului şi Crişana, şi Maramorăşul şi Bârsa... Pentru 
aceasta, Stoichiţo, să-mi împlânţi oameni de credinţă pe la 
cnezi şi şpanii mei, să nu uiţi Caransebeşul şi Logojul şi mai 
ales  Beiuşul cu  binecredinciosul meu Bartholomeus 
Somogy. Să-i trimeţi o mie de taleri, pentru arvunit trabanţi. 
Tot câte o mie să-i trimeţi lui Micloş Segneyey şi lui Micloş 
Szolyomi, pentru trabanţi negri şi o sută de călăreţi dintre 
nobilimea de ţară. Să aibă de grăunţe şi demâncare. 

- Unde şi când să vie, măria-ta? 

- La Tokay, de 10 a lui iulie. 

- Dacă Basta? 

- Basta va face ce o voi lo! Al doilea: După scularea 
Buzeştilor, tu, oriunde m-aşi afla, iei goana la Făgăraş cu 
cinci sute de călăreţi cunoscuţi. Sârbi şi dintre ai noştri. O 
scoţi pre doamna şi pre copii şi... Un grangur mare, verde- 
gălbui trece arcuit dintr-un stejar în alt stejar, prin culorile 
dulci ale asfinţitului... Ei aşteaptă să spună poruncile 
născute firesc din toată zdroaba politicească de la Praha. 
Din aşternutul pe care l-a împărţit cu Maria Cristierna. Din 

tălmăcirile care se nasc din tabloul lui Frans Franken, din 
ieşirea lui cu arhiducesa pe la serbări şi baluri, din vorbele 
lui Rudolf II de Habsburg spuse destul de limpede la 
audiența doua şi din tot ce se vorbeşte la curţile evropene. 
El însuşi este gata să rostească porunca: - O scoţi pre 
doamna (n-a spus Stanca, nici numele copiilor nu le-a spus, 
îl doare inima, îşi simte inima chircindu-i-se şi sfârlogindu-i- 
se) şi cu pază mare şi pohfală îi aduci la Praha; dar nu ros- 
teşte porunca asta, se îneacă, se gâtuie, tace şi o vede pe 
Stanca, îi este străină şi necunoscută acum; dar o vede 
nemustrându-l, cu mâinile căzute în poală, îl vede pe acel 
Pătraşcu descoperit pe câmpul Şelimbergului şi pe Florica 
aceea necunoscută, care apărându-şi cinstea, a scos ochiul 
nu ştiu cărui nobil cu andreaua, pe ei îi vede, nici măcar 
mustrându-l, ci privindu-l trist şi parcă de dincolo de 
moarte. 

- O scoţi pre doamna şi pre copii, ridici flamura Magnaei; 
pe cetatea Făgăraşului şi cobori cu ei la Târgovişte, 
Stoichiţo, lăsând Buzeştii să vină peste munţi la Tălmaciu. 
Taci, Stoichiţo... Tu, Marcule, prin săcuime intri în Moldova 
pe Trotuş şi te întăreşti la Roman, unde aştepţi poruncile 
mele. Deci găsiţi-vă căpitanii care vă trebuie. Aurul 
trimeteţi-l cu chervanul lui Darahi. Pregătiţi-vă popasurile 
prin olăcari care să vă vestească credincioşii. 

- O vorbă, măria-ta, spune alb Stoichiţa. 

= Te-ascult. 

- iți joci capul, scoţând-o pe doamna din Făgăraş şi 
ducând-o la Târgovişte. 

- Ştiu. 

- Voia ta. Şi Magna? 

- Cu sabia. 

- Cum? 

- După bătălia cu Sigismund. 

- Basta o va voi? 

- ÎI voi sili s-o vrea! 

- Şi împăratul? 

- Va închide ochii şi mă va vrea pe mine guvernatorul lui, 
decât pe Sigismund, închinat turcilor şi leşilor. 

- Şi Magna? 

- Stoichiţo! 

- Şi Maria Cristierna? 

- Se va călugări! 

- Şi doamna Velica? 

- Se va călugări! 

- Mă înspăimânţi, doamne! 

- Abia acum, Stoichiţo? 

- Eşti loial, doamne, cu cel care te-a ajutat? 

- Este loial şi a fost loial cu mine Rudolf de Habsburg? 

- Şi Evropa, doamne? 

- Se va închina în faţa faptului împlinit. Ce vrei, Stoichiţo? 
Evropa la Dunăre prin papa împotriva ortodoxiei; ori noi 
prin noi înşine, în orânda din veac neştirbită, aducând 
Evropa la noi, atâta câtă trebuinţă avem?... 

- Ce porunci milităreşti dai, doamne, spune prinţul Marcu 
cu glas uscat. 

- Apucaţi cu străşnicie Tokay şi Dobriţin. Rânduiţi tabere 
cu corturi pentru cinci mii de călări la Tokay. La Dobriţin 
tabără pentru mine, cu trei mii de călări şi două mii de 
pedestrime. Spânzuraţi ori ce recrutor străin. Trageţi acolo 
proviantul lui Rosenau. Feriţi-l de foc. Ori de otravă. Tot 
acolo carele cu pulbere. Unul din trei la Tokay, două din trei 
la Dobriţin. Şeile de schimb, roţile, butoaiele de apă şi vin, 
sacalele, tot rostul taberei mari, la Dobriţin. Câţi oameni s- 
au scris sub steaguri aici? 

- O mie trei sute patru, doamne! Avem ceartă cu contele 
Arrivabene. Spune că i-au fugit de sub steaguri trei sute de 
muschetari, care s-ar fi înscris la noi. A cerut să cerceteze 
tabăra. 

Totul este dintr-odată foarte limpede şi cuprinzător. 
Este prizonierul celor doi generali italieni care conduc 
această întreprindere uriaşă, războiul Sfântului Imperiu 
Roman cu turcii. Aceştia au curăţat armata imperială de 

ofiţerii austrieci, punându-şi în slujbele cheie condotieri de 
acelaşi neam cu ei, nobili sărăciţi de răscoalele cetăților 
italice. Îl au în spate pe papa, care a câştigat lupta 
împotriva rutenilor în răsărit; dar a pierdut de două ori lupta 
împotriva protestanților în apus: o dată prin Filip al Il-lea al 
Hispaniei şi Invincibila Armada; a doua oară prin Henric IV 
al Franciei şi edictele sale. 

El este un vodă fără ţară, un general imperial fără 
armată, înconjurat de spioni, trăieşte prin graţia imperială 
care-l foloseşte ca berbece în treburile transilvane, stă pe 
gloria faimei, care poate fi ucisă prin tăcere şi vrea să 
renască Magna în toată strălucirea ei, în spiritul Evropei, 
dar fără popii Romei şi regimentele chezarului de la Praha. 

- Daţi-i slobod lui Arrivabene în tabără. Să fii tu, acolo, 
Stoichiţo. Arrivabene vrea să te cunoască. Să te momească 
pentru un târg. Ascultă-l. Lasă-te prins în joc. Vezi până 
unde merge şi cum va încerca să te cumpere. Auzi, 
Stoichiţo? Dacă vrei să nu-mi cadă capul în mâinile 
acestora, trebuie să ştiu. Orice mişcare la Târgovişte. Orice 
suflare la laşi. Orice pas al lui Sigismund. Să ştiu, Stoichiţo! 
Asta-i bătălia noastră aici, la Kosice. Să ştiu lo, mai repede 
şi mai mult decât Gonzaga şi Basta. Şi să am lo, oaste mai 
multă decât fiecare din ei în parte. Inţelegi, Marcule? 

- Zic şi eu ca vel logofătul, măria-ta! Mă-nspăimânţi. 

- Lăsaţi spaimele pe sufletul meu... Ce se aude? 

- Cornul lui Jean Pisek, măria-ta. Vesteşte schimbarea 
gărzilor. Nu este nici ceasul schimbării şi nici nu este el de 
rând, doamne... 

- Dumnezeule, şopteşte, fă să treacă de la mine şi paharul 
acesta! 

Se cufundă în jilt, cu palmele împreunate pentru 
rugăciune. Prinţul Marcu îi vede fruntea brobonindu-i-se. 
Voievodul îi pare dintr-o dată străin, o figură pictată parcă 
de maeştrii vechi germani, ori mai curând văzuţi într-o 
Chynovie din Rhodope, mucenicit de o suferinţă interioară, i 
s-a mai pleşuvit fruntea, are tâmplele îngropate, ochii mari 

căzuţi în fundul capului, cearcăne adânci, barba crescută 
sălbatec, gărzile spun că-l aud strigând noaptea, ori 
chemându-l pe Dumnezeu, ori îl aud vorbind singur într-o 
limbă necunoscută. Şi-l aduce aminte înaintea bătăliei de la 
Bucov când bălăcăreau prin mlaştinile Teleajenului. Când 
era lucid, când ştia că are aripile descoperite şi când 
împotriva a tot şi a toate a dat pilda celei mai înălţătoare 
demnități ostăşeşti. Şi-l aduce aminte intrând în Alba-lulia; 
şi în laşi, zmulgând drapelul Magnaei de pe hampă, ori 
şarjând la Şelimberg şi-l aduce aminte în serile lor de 
intimitate la Alba-lulia, când Velica doamna citea cu glas 
dumnezeesc, din « Cântarea cântărilor», ori orânduia 
pentru sfatul de taină veştile iscoadelor; Dumnezeule, ce 
uriaşă putere de muncă, ce sfântă putere de jertfă, ce 
bărbăţie încrâncenată zideşte acest Mihail voievod în 
temelia visurilor lui şi ce nebuneşte iubeşte acest bărbat cu 
pleoapele umflate, căzute greu peste ochi, numele şi 
esenţa libertăţii şi ce straniu spune el Ţara şi Magna în 
lumea asta fără hotar şi-n Vavilonul acesta al limbilor, unde 
singura ţară este aceea a binelui şi a aurului. Dacă nu i-ar fi 
ruşine, ar îngenunchia şi ar săruta mâinile cumplite, 
păroase, unite pentru rugăciune. Cum răsună fiecare pas 
de-afară în inima acestui om. Şi cum aşteaptă acest om 
într-o reculegere cumplită veştile încă necunoscute, veşti 
de viaţă, ori de moarte şi ce albă i se face fruntea, cum 
coboară paloarea spre colţul ochilor şi ce rictus plin de 
amară nelinişte îi răsare pe buzele care-au sărutat trupurile 
atâtor femei strălucitoare ale vremii. Cine este oare, în 
esenţă, acest Mihail voievod, se-ntreabă prinţul... Ropotul 
cadenţat al gărzilor care intră în sala de arme. Tot ritualul 
se petrece fără nicio grabă pentru ochii spionilor lui 
Gonzaga. Apoi paşi grei pe scară. Voievodul, alb, tâşneşte 
din jilţ. 

- Marcule! 

- Măria-ta! 

- Sunt paşii lui Racea! Dumnezeule! Stanca! 

l-a găsit numele. Stanca! Stanca se chiamă spaima şi 
ruşinea lui de el însuşi! Racea! Intr-o dolamă sârbească 
aruncată pe umeri. Negru de praf. Puţind a sudoare de cal 
şi de om, de-avalma. Îngenunche. Îşi simte mâna morfolită 
de buzele bărbatului acestuia ieşit din pântecele tainic al 
timpului. Apoi liniştea de moarte în care se aude rostindu-şi 
spaimele: 

- Stanca! 
- Ba, măria-ta! Vel banul Udrea şi spătarul al doilea, 
Negrea! _ 

Se lasă să alunece în jilţ. Işi acoperă obrazul cu 
palmele. Racea povesteşte cum auzind acei doi că Vodă 
este la Kosice cu oştire împărătească şi vorbind ei cu 
hotnogul Ozun de la Rotunda; fără să ţină seamă de 
poruncile vel logofătului Theodosie Rudeanu şi ale vel 
banului Preda Buzescu, s-au sculat în arme asupra lui 
Simion  Moghilă, acum şaisprezece zile. Aude glasul 
căpitanului venind de dincolo de moarte. Simion Moghilă a 
aflat. l-a izbit fără veste. L-a descăpăţânat pe vel armaşul 
Udrea, oh, credinciosul şi căpăţânosul şi hirsutul care bătea 
cu buzduganul în fălcile nesupuşilor, care strunea divanul 
doar ţăcănind sabia de teacă, ori de platoşă, dulăul lui 
alinat la suflet, vel armaşul Udrea Băleanul. Vede 
Târgoviştea, aude clopotele, este harul şi crucea lui - vede 
podişca acoperită cu pânză roşie, doar şi el l-a urcat acolo 
pe Chisarul, Zidarul, îl vede pe Udrea şi-l vede pe Negrea, 
ce om Negrea şi el nu l-a prețuit îndeajuns, îi vede acolo, cu 
gâdele în spatele lor şi de jur împrejur oştire leşească, în 
zale, şi Simion Moghilă în pridvorul palatului, înconjurat de 
pani şi aude glasul bubuitor al vel armaşului. 

- Teme-te, uzurpatorule, că vine domnul nostru, Mihail 
voievod şi una vei fi cu pământul, mişelule şi vândutule! 

Apoi Udrea sărind la gâde smulgându-i săcurea cu 
care-l descăpăţânează dintr-o lovitură, apoi Negrea ucigând 
ajutorul, zvârlindu-l pe popa Vântu peste ofiţerul leah care 
citea porunca domnească şi cei doi tăbărând asupra oştirii 

înzăoate, până când au fost ridicaţi în zeci de lănci, loviți cu 
zeci de spade şi descăpăţânaţi acolo sus, morţi cum erau şi 
plini de rane cum erau. 
Ascultă prăbuşit în sine. Poate plânge. Poate i se pare 
că plânge. 
- Vrednici au fost de numele măriei tale, spune cineva. 
Apoi cade noaptea. 


Întâlnirea 


Cine este sfântul mucenic Talaleu, patronul acestei 
zile de 20 mai 1601, când mâine este joi 21 mai, ziua 
sfinţilor împărați Constantin şi Elena? Marchizul Ferrante 
Gonzaga şi-a împodobit palatul cu o mie de mii de culori, 
parcă ar fi la carnavalul din Veneţia. Marchizul n-a spus că 
este venețian. Se simte ud pe şira spinării. Ud şi mut. Il 
vede pe Stoichiţa cum bate din buze. Caraghioşii. Bat toţi 
din buze. Marcu şi Stoichiţa, Ferrante Gonzaga şi senior 
Georgio Basta comandante generale dell'Ungheria 
superiore. Işi spune că bărbatul buhăit, cu pielea mucedă, 
sprijinit în bastonul cu măciulie de aur nu poate fi 
învingătorul de la Mirăslău. De o mie de ori nu! Bate din 
buze şi acest nevolnic, îl priveşte verde, spălăcit, are 
pleoape buboşate, solzoase, fără gene, este înalt şi gras, 
are dinţii măcinaţi şi îşi bâtâie căpăţâna mare, aşezată pe 
tipsia gulerului fraise... Nu aude nimic. Dumnezeule, nu 
aude nimic. Are urechile înfundate cu câlţi. | s-a înţepenit 
limba. | s-au încleştat fălcile. Să se cheme asta ură? Ce este 
ura? Este mânie şi ură vântul nebun care-l bântuie? Care-l 
înţepeneşte în dolmanul de roşu domnesc şi-n cizmele 
înalte (le simte crăpându-i pe pulpe); care-i frânge cerbicea 
şi-l îndeamnă să urle? Dacă l-ar lovi cu un singur pumn între 
ochii bulbucaţi, plini de vinişoare roşii, l-ar aşterne pe 
parchet pentru veşnicie. Apoi, cu sabia, l-ar sfârteca pe 
Scharfeneck (îşi aduce aminte de obrăznicia acestui neamţ, 
astă iarnă, acum şchioapătă uşor, stă la trei paşi în urma 

generalului Basta şi-l priveşte şerpeşte, mai sunt acolo trei 
gentilomi înalţi şi crunţi) apoi, încuind uşile i-ar tăia pe toţi 
aceştia, pe Gonzaga nu, ar lua Caşovia şi... nebunia, 
nebuniilor sub Aldebaran, pe-un cer uleios, iată galera « 
Selatat », nu este galera, este caicul daurit al lui Sinar paşa 
plin de lampioane şi hetaire, ducând-o pe Maria Cristierna 
goală, legată de catarg. 
- Măria-ta!... Măria-ta, prinţul Marcu nu ştie ce să mai 
spună!... Auzi-mă, doamne! 

lată-l pe învingătorul de la Mirăslău. Nu aşa cum l-a 
căutat el pe Zamoyski în carâtă, cu sabia însângerată, 
simțind în podul palmei geamătele dragonilor ucişi... 
Îmbăiat generalul. Cu buzele date cu fard. Învingătorul de la 
Mirăslău. Cel căruia i-a văzut flamurile împânzind câmpul 
de luptă. Cel care cu un vicleşug copilăresc l-a scos de pe 
malul înalt al Lopadului, aducându-l în focul archebuzierilor 
şi muschetarilor. Cel care i-a luat cu vicleşug şi bărbăţie 
tunurile, ucigându-i credincioşii cu încărcăturile făcute de 
mâinile lor. Cel care nu s-a mişcat de pe deal nici măcar un 
pas, înconjurându-l cu Chiaky, ucigându-i săcuii şi pe 
Domokos, cel care i-a surpat viaţa şi puterea, care l-a adus 
pe un Zamoyski la Bucov şi pe Simion Moghilă la Târgovişte 
şi pe el, pe Mihail Voievod aici, la Kosice să bea până la 
fund otrava neagră a umilinţei. Vede triumful său în ochii lui 
Scharfeneck şi se bucură acum că măcar i-a ucis fratele 
acolo la Mirăslău. Acela, cu degetul la buze este colonelul 
Rottal di Sendvoe. Acum se trage de mustăţi. Şi este o 
linişte cumplită în sala mare de consiliu, o linişte în care îl 
aude pe Marcu lăudând nu se ştie ce învăluire a contelui 
Tomasso Cavriolo - aha, acela i-a luat tunurile cu acest 
Scharfeneck, ori cu Zucconi, celălalt Zucconi, stegarul, 
încearcă să facă un pas spre Basta şi nu poate, s-a înstâlpit 
în parchetele marchizului pe care Zvetlana Rose-Maria l-a 
întrebat la ospăţul de acum nouă zile, unde s-a dat acea 
glorioasă luptă cu turcii din tabloul acela măreț şi cum se 
numeşte locul victoriei marchizului, ea nemaiamintindu-şi-l. 

- Măria-ta!... Măria-ta!... Segnior Basta spune că te cin- 
steşte ca pe un războinic viteaz. 

- Spune-i că am uitat tot răul pe care mi l-a făcut. Ori că 
vreau să-l uit! Că-l iert şi că voi sluji armelor până la 
zdrobirea lui Sigismund, răzbunând astfel umilinţele mele şi 
pe-ale lui. Mai curând l-aş ucide decât l-aş ierta; dar e în 
firea noastră să uităm răul ce ni se face şi să ne iertăm 
duşmanii; iar ei, ştiind această slăbiciune, să ne joace pe 
mormânt... Spune-i ce vrei, Stoichiţo... lată, am băut şi 
acest pahar. Am trecut şi acest prag. Amin! 

Poate a strigat prea tare. Sau mai curând a vorbit 
prea încet. Marchizul îl ia de braţ. Basta face un pas opintit. 
Stoichiţa spune nimicuri într-o italiană curgătoare. Mâna lui 
Basta în mâna lui. li înţepeneşte şira. | se varsă fierea în 
gură. Marchizul aplaudă. E tot numai zâmbet. Vede cu 
coada ochiului cum un ofiţer aşezat la geam face un semn. 
De afară răsună o salvă de artilerie. Acelaşi zăngănit de 
geamuri. Acelaşi joc al candelabrului. E stors. Vlăguit. 
Marchizul Ferrante Gonzaga se strecoară şchiopătând între 
el şi Basta. 

- Dumnezeu şi-a revărsat graţia sa peste Caşovia, spune 
arătând spre jilţurile mesei de consiliu... Pe sacrul nume al 
Madoanei, domnilor, socotiți această zi ca pe ziua 
înfrângerii nestatornicului Sigismund Bâthory. Hieronimo, 
notează aceste cuvinte în carnetul meu de campanie. Ele 
vor sta drept motto la capitolul în care voi descrie 
înfrângerea totală a rebelilor transilvani... ///ustrissime! 
Monsegniore! Declar deschis cel dintâi consiliu militar al 
generalilor sacrei majestăţi romane... 

- Dacă //lustrissimul voievod Michael o făcea mai de mult, 
astăzi deschideai acest consiliu la Damasc, excelenţă, 
spune Basta morocănos, în graiul de tabără şi à /a soldato. 

- Dacă excelența voastră se grăbea la Şelimberg, astăzi 
sacra majestate putea studia astrele favorabile din turnul 
lui Leandru, domnilor. Dar niciodată nu este prea târziu, 
atunci când loialitatea întâlneşte ştiinţa războiului şi 

virtuțile cugetului găsesc virtuțile războinicilor, adunaţi în 
numele sacru al libertăţii. 

Giorgio Basta îl ascultă plecându-şi pleoapele 
solzoase, pe sub care îşi prelinge privirea moartă, verzuie... 

incearcă să lege între aceste două zile, a sfinţilor 
împărați Constantin şi Elena şi cea de 22 mai în care a avut 
loc al doilea consiliu militar, să lege între ele ceasurile de 
veghe târzie când rămas cu sine însuşi s-a văzut mai 
neajutorat decât oricând, să se regăsească stăpân pe sine 
şi pe timp, pe vrerea sa pe care s-o poată înstăpâni celor 
din jur, încearcă să rămână în curgerea firească a lucrurilor 
şi nu izbândeş-te decât să-şi îngroape obsesia cu o mie de 
alte amănunte, cărora le găseşte tâlcuri ascunse şi intenţii 
secrete. Obsesia acestor două nopţi şi două zile: Basta. La 
cel dintâi consiliu, a spus morocănos că Sigismund are sub 
steaguri douăzeci de mii de luptători transilvani şi 
moldoveni, cinci mii de tătari şi că aşteaptă zece mii de 
turci, ceea ce face treizeci şi cinci de mii de luptători, cu o 
artilerie de cel puţin patruzeci de piese. El, Georgio Basta 
poate strânge sub steaguri cel mult opt mii de ostaşi. 
/llustrissimul are solde pentru şase mii. Asta face 
paisprezece mii, cu zece piese de artilerie. Să se adauge 
încă patru mii de haiduci, fără solde, liberi să jefuiască. Asta 
face optsprezece mii. Ceea ce înseamnă... 

- Adăugaţi încă patru mii, cu care vă stau la dispoziţie, şi 
la ordin, excelenţă, a spus Gonzaga. 

- Douăzeci şi două de mii... Este totuşi ceva, a mormăit 
Basta... Douăzeci şi două de mii, cu trei generali, ocupând 
trei poziţii îndepărtate, împotriva a treizeci şi cinci de mii, 
sub o singură comandă, cu artileria pe o singură poziţie... 
găsiţi o rezolvare, ;//ustrissime? 

A fost cea dintâi momeală pe care i-a întins-o Basta. 
N-a muşcat. 

- Desigur, excelenţă... Cel puţin oştirea mea şi a voastră 
să fie împreună; iar a excelenţei sale marchizului, să stea în 
apropiere, pentru ajutor. 

- lată o ideie, domnilor! 

- Generoasă, //lustrissime, s-a grăbit Gonzaga, gândindu- 
se că se pune sub ordinele lui Basta. A tăcut, lăsându-i pe 
ofiţerii celor doi să socotească trebuinţele în proviant şi 
pulbere, în ghiulele şi plumbi pentru toate felurile de arme 
de foc, socotindu-se că vor da zece lupte de hărţuială, o 
bătălie mare şi că totul va dura... 

- Illustrissimul este acela care va hotărî cât va dura 
strângerea oştirii sale; iar Sigismund cel care va hotărî când 
şi unde va primi lupta hotărâtoare, domnilor... Deci!... 

- La întâi de iulie am sub steaguri şase mii de ostaşi, 


excelenţă... 
- Sunteţi optimist, ///ustrissime. Mon Dieu, foarte 
optimist... Nu cunoaşteţi încă pieţele noastre de 


mercenari... Mein Gott, Beaury!... Hapurile! 

Aşa a fost şi la al doilea consiliu. Vorbe în doi peri. 
Plângeri pentru starea proastă a drumurilor. Pentru lipsa de 
poduri. Toată pusta ungară este pustiită de războiul cu 
turcii. Nu sunt furaje. Totul trebuie adus de la Kosice şi 
Hust. Când el a spus că fiecare zi de întârziere îi foloseşte 
lui Sigismund, pe signor Georgio Basta l-au apucat colicii şi 
unul din cei patru gentilomi, care se vede treaba, nu-l 
părăsesc niciodată, i-a dat hapuri. 

Acum este ora amiazului, 22 mai de ziua cuviosului 
Mihail Mărturisitorul şi-l aşteaptă pe Basta aici, la reşedinţa 
lui din Kosice. 

- Se vorbeşte în toată oştirea de ospitalitatea voastră, 
illustrissime, a spus Basta când s-au despărţit după cel de 
al doilea consiliu. 

- Convingeţi-vă singur dacă este doar un zvon, excelenţă. 

- Per Bacco, domnilor, iată cea mai directă şi à /a soldato 
invitaţie la un prânz pe care am primit-o vreodată. Mă 
grăbesc s-o accept, ///ustrissime, cu toată recunoştinţa! 

Stoichiţa a aşezat gărzile după un tâlc limpede. La 
porţi compania de gardă, muschetari styrieni şi bavarezi. Pe 
aleea principală haiduci sârbi. La porţile castelului pichierii 

şwiţerieni. La uşile odăilor roşii de ţară, cazacii şi cei patru 
dragoni ai căpitanului Stanislas, trimişi cu ştiri şi ajunşi la 
Kosice ieri la amiază. Căpitanii Racea şi Mârzea la uşile 
sofrageriei. Prin perdelele din mătase azurie se prefiră 
dulce lumina zilei strălucitoare de mai. Simion îi lustruieşte 
unghiile. La noapte o aşteaptă pe Zvetlana. l-a trimes răvaş 
prin intendentul soţului ei. Curierul Măriei Cristierna a ajuns 
astăzi în zori. Arhiducesa aşteaptă ştiri despre întâlnirea cu 
Basta, pe care-l laudă peste poate în epistola caligrafiată 
subţire, ceea ce înseamnă să fie cu băgare de seamă, 
deoarece Basta îi este mai duşman decât oricând. Ştie că 
generalul a primit cincizeci de mii de taleri-aur de la 
Zamoyski, să rămână în afara Transilvaniei, când el se 
găsea la Şelimberg. Ştie tot ce-a făcut pentru a-l pierde în 
lungul anului 1600. Ştie că i-a scris împăratului să nu-i 
îngăduie lui // Va/acho intrarea în Transilvania. Ştie că Basta 
se vrea singurul învingător al lui Sigismund şi stăpân la 
Alba-lulia... Îl simte rece şi socotit la fiecare vorbă. Fiecare 
cuvânt are un tâlc şi după fiecare vorbă se cască o 
capcană... Basta vrea să-l joace din vorbe, cum l-a jucat la 
Mirăslău din mişcarea trupelor. 

- N-am să mai trec Lopadul, îşi spune, are senzaţia că i se 
preling zeci de şerpi reci şi solzoşi pe trup, că este gol, 
mereu gol în faţa ochilor verzi şi buboşaţi, ochii pe care i-a 
simţit sfredelindu-l când vivandiera Adelaida, superbă 
femeie de tavernă din Veneţia, aproape goală, i-a adus 
cupa cu vin de Chianti, aromitor şi îmbătător, ochii care nu-l 
lasă să doarmă, lingându-l cu privirea lor zemoasă şi 
prelinsă când bea, ori când vorbeşte, când se aşază, ori 
când se ridică şi despre care Stoichiţa şi Marcu spun că sunt 
uneltele de lucru ale lui Basta, atunci când nu foloseşte 
jungherul sau otrava. l-a cerut lui Marcu să-i facă o 
povestire a vieţii şi obiceiurilor lui Basta. 

- Acelaşi lucru l-a cerut el, tuturor celor ce te cunosc, 
doamne. Mi-a spus-o Zucconi... Se laudă printre ai săi, că n- 
a greşit niciodată în ştiinţa cunoaşterii oamenilor şi-n 

metoposcopie, acea ghicire a destinului şi firii omeneşti 
după cutele frunţii, cât despre chiromanţie, ghicitul 
destinului după liniile vieţii săpate în palmă, spune că nu 
are rival în această Europă intrată în amurgul zbaterii spre 
adevăr. Va dezvălui toate acestea când se va retrage din 
politică şi de sub steaguri şi îşi va scrie memoriile... Simion 
îi unge barba cu mirodenii. Aseară Stoichiţa i-a spus: «- Nu 
te stăpâni, măria-ta, decât atât cât trebuie să-ţi ascunzi 
gândurile... Toată lumea ştie că eşti nestăpânit. Fii 
nestăpânit acolo unde n-ai nimic de pierdut. Vine aici nu să- 
ţi guste bucatele, ci să te cunoască pe dinăuntru. Nu de 
vinurile măriei tale îi este, ci de gândurile tale politiceşti... 
Ştie că nu asculţi de nimeni, şi de aceea lasă-ne pre noi, pre 
sfetnicii tăi să vorbim, iar măria-ta dă-ne dreptate, ori nu 
ne-o da; dar veghează. E bine să-l ai în dreapta pe biv vel 
banul Mihalcea şi-n stânga pe sfinţia sa Theofil. Basta va 
înţelege că nu a venit la un ghinărar ca el, ci la un domn.» 

- E bine să-i arăt asta? 

- Nu este bine să i-o arăţi, dar este bine s-o ştie! 

A reînceput jocul. Îl uitase în zilele acelea limpezi de 
plutire pe Dunăre şi de marşuri ostăşeşti, când toate 
lucrurile intraseră în firesc. Cornul domnului ex-locotenent 
Pistol H. vestind cortegiul lui Basta. Marchizul Ferrante 
Gonzaga s-a scuzat încă de atunci că nu-l poate însoţi pe 
excelența sa, având să inspecteze forjeriile şi pulberăriile. 
Sunt ei aici, cu trupe de lefegii şi sub tălpile acestora gem 
vechile pământuri slovăceşti, i-a spus-o cu lacrimi baca- 
laureatul ceh Smyl Pisek de Chynov înainte de a pleca la 
Tokay însoţind până acolo Sfânta Treime şi pe contele 
Darahi lanos de Tujon, plecat la Beiuş să ridice nobilimea de 
ţară a Transilvaniei... 

Coboară în  sofragerie, când cornul vesteşte 
deschiderea porţilor. Rămâne țintuit locului. Il podidesc 
lacrimile. Stoichiţa a transformat sala vastă, având patru 
armuri întregi în cele patru colţuri, rece şi străină, un popas 
cu tâlc oferit de marchiz; într-o sală de palat domnesc. Sunt 

acolo bairacele nepredate împăratului, trei tuiuri, câteva 
scuturi sparte, câteva sulițe de spahii aşezate mănunchi, 
este o schiţă de luptă în culori a lui Frans Francken, cu el 
călare, lovind din faţă un stegar turc. O copie după portretul 
lui Vlad Ţepeş făcută tot de Frans Francken la Innsbruck, ori 
altundeva în Tirol; un alt tablou înfăţişându-i pe Vlad Ţepeş 
şi regele Matei Corvinul la Buda, pe care l-a cumpărat Maria 
Cristierna pentru el; sunt cazacii cu săbiile la umăr şi Racea 
şi Mârzea, totul îi este foarte apropiat şi familiar şi-l 
cuprinde un dor sfâşietor de Târgovişte. Vede sala aceasta, 
o biată corabie înconjurată de mările neprielnice, se 
gândeşte la singurătatea lui, apoi îi vede pe binecredincioşi, 
pe Mihalcea Karatzas cu barba lui de patriarh şi pe Theofil 
episcop Râmnicului pe care mitropolitul n-a vrut să-l 
caterisească şi nici soborul, nici măcar glasul episcopului 
Luca al Buzăului nu s-a ridicat împotriva celui pribegit cu 
domnul său - Stoichiţa şi Marcu se duc în întâmpinarea lui 
Basta la scări, iar el îl aşteaptă în prag, cu o leşuială amară 
curgându-i în tot trupul. 

- Inţeleg, ///ustrissime, dorinţa voastră de a vă întoarce în 
Valachia. O văd în acest interior. Mein Gott! Raugigny treci 
la chartă. Aveţi o chartă excelentă, ///ustrissime. Recunosc 
totul... lată şi drumul cel mai scurt spre Valachia. Pe râul 
Mureş. Apoi cel ştiut de voi. Haţeg. Aveţi acolo supuşi 
credincioşi. Opreşte, Raucigny... Rămâi la Deva. O altă 
variantă, //lustrissime. Deva, Sebeş, cădeţi în spatele 
armatei lui Sigismund, apoi Sibiul căruia îi voi trimete 
scrisori să-şi ţină trupele între ziduri, în sfârşit Făgăraş, 
unde vă veţi elibera familia şi tot pe valea Buzăului, îi veţi 
tăia calea voievodului Movilă, izolându-l de fratele său. 

Cele zece vivandiere alese de Erina Golescu intră 
îmbrăcate ostăşeşte, aducând tăvile cu purcei de lapte fripţi 
în coaja lor, gătiţi cu verdeţuri şi trufandale. Alte zece, 
îmbrăcate tot ostăşeşte, încismate, purtând nădragi din 
stofuşoară albă şi plastroane cu herbul Magnaei;, aduc 

cănile aurite cu vin de Rhin, cumpărat pe aur de la «Pomul 
vieţii». 

Stoichiţa l-a aşezat pe Basta la celălalt capăt de 
masă, punându-i-l în dreapta pe prinţul Marcu şi în stânga 
pe căpitanul Beaury. Basta a venit cu cei patru gentilomi 
din escortă şi doisprezece muschetari călări care sunt 
ospătaţi în odaia gărzilor. 

- Planul vostru, excelenţă, mă onorează, spune fiindu-şi 
străin şi gol, fără niciun reazim, pentru că totul nu este 
decât minciună şi el vrea să iasă din mâzga lipicioasă care 
nu duce nicăieri, să se zmulgă din plutirea asta în 
necunoscut şi-i face semn lui Stoichiţa să treacă la chartă. 

- Întâi să bem pentru întâlnirea noastră, dincolo de 
împrejurări! Vivat! 

- Vivat! spune Basta. Hai, Scharfeneck. Strigă vivat pentru 
illustrissimul Michael... Nu vă poate ierta, i//ustrissime, că i- 
aţi ucis fratele la Miraslo. Astă iarnă, răsturnându-se în şanţ 
la întrevederea aceea, i s-a rupt un picior şi hirurgii mei n- 
au mai putut găsi poziţia oaselor. Vă este duşman, păziţi- 
vă, este un soldat brav şi periculos. 

O spune mormăit, râzând ştirb, stă în jilţ parcă 
prăbuşit, este gras şi lânced şi verzui. 

- Mai bine duşman pe faţă, decât prieten calp, excelenţă! 
Vivat pentru i/ signior Georgio Basta, comandante generale 
dell'Ungheria superiore. 

Vivandierele strigă vivat. Generalul Basta le 
mulţumeşte înclinându-şi capul. 

- Dacă măria-ta îmi îngăduie, spune Stoichiţa de la chartă. 
Basta îl priveşte mirat. Pentru întâia oară nu-şi mai acoperă 
ochii cu pleoapele solzoase. Stoichiţa demonstrează la 
chartă că voia domnului său este supusă ordinelor 
imperiale, care-i cer ca alăturându-se generalului Basta să-l 
zdrobească pe Sigismund Báthory, să-l alunge clin 
Transilvania, s-o pacifice, după care, conform titlurilor 
recunoscute de sacra majestate romană, să-şi recucerească 
ţările sale: Ţara Românească şi Moldova. Planul excelenţei 

sale este acela al unui gentilom şi cavaler care-i oferă 
voievodului posibilitatea să-şi elibereze ţările şi familia, 
lăsând grija şi povara zdrobirii lui Sigismund pe umerii 
aliatului său. Excelenţa sa a uitat însă că între Dobriţin şi 
Lipova, care este poarta Transilvaniei pe Valea Mureşului, 
stă paşalâkul de Buda, - cu sangiakatul de Temişoara şi 
că... 

- Mais non, mon Dieu! N-am uitat nimic, segnior... 
segnior... 

- Gran' logofăt, excelenţă! 

- Tocmai asta voiam să vă cer, i/lustrissime! Văd că aveţi 
un consiliu militar foarte ferm! Per Bacco, segnior 
gran'logofet!... Spuneţi-o ;///ustrissimului, rugaţi-l să mă 
ierte că vorbesc în italiană, spuneţi-i că zdrobind oştirea 
turcă de Temişoara şi nu mă îndoiesc că o va face, îl 
lipseşte pe Sigismund de cei zece mii de soldaţi, promişi de 
marele vizir. Astfel îmi uşurează lupta dată de mine în nord. 
Alba-lulia îi rămâne liberă. Ca şi drumul spre munţi. Pe 
legea mea, planul meu nu are nici urmă de mărinimie, 
segnior gran'logofet!... Este cel mai egoist plan din lume... 
Şi eu sunt vestit pentru egoismele mele. Nu v-au spus-o 
dezertorii din trupele mele, sau mercenarii licenţiaţi de 
mine şi înrolați atât de mărinimos de prinţul vostru? 

Marcu tălmăceşte fiecare frază... Basta bate cu 
palmele în tăblia mesei. Se ridică sprijinit de Beaury, peste 
obrazul ciopârţit al căruia trece o pală de lumină, 
adâncindu-i cicatricile şi urmele lăsate de sfrenţie. Se 
sprijină în bastonul cu măciulie de aur, trăgându-şi după 
sine piciorul bolnav de gută. Ajuns la charta agăţată de o 
lance de spahiu îşi răsfiră dreapta încărcată de inele peste 
olaturile Temişoarii. 

- Liber aici de un duşman pe care ştiţi să-l bateţi 
magistral, voi rezolva conturile mele cu Sigismund aici!... Işi 
mută palma acoperind Satul Mare şi părţile Clujului, 
illustrissime, spune gâfâind: vi-l las pe Simion Movilă şi pe 
fratele său leremia... lăsaţi-mi-l pe Sigismund! 

Nimic deosebit în acest «lăsaţi-mi-l pe Sigismund». 
Doar un jungher rece care-i răscoleşte inima. Un strigăt de 
spaimă al cărnii lui, ca şi când Basta i-ar fi împlântat stiletul 
în măruntaie şi i l-ar fi răsucit acolo; o spaimă oarbă şi 
besmetică, apoi iarăşi glasul acela interior, straniu, care-i 
şopteşte că adevărata cursă abia acum i se întinde, 
amestecând grija lui de Stanca şi copii, dorinţa de a se 
vedea în scaunul Ţării; cu uşurinţa cu care l-ar putea lovi pe 
Simion Moghilă. Că turcii l-ar putea atrage între cetăţile 
Temişorii şi Aradului. Că Basta ar putea rămâne nemişcat la 
Sătmar, în vreme ce Sigismund ar cobori şi i-ar închide 
drumul pe Valea Murăşului, zdrobindu-l acolo şi toată vina 
faţă de istorie şi faţă de Habsburg ar fi a lui şi numai a lui, 
cu atât mai mult cu cât Sigismund scrie suplică, după 
suplică împăratului, cerşindu-i mila şi iertarea. 

- Lăsaţi-mi-l pe Sigismund, care luptă neloial, ;//ustrissime. 
Beaury! Scrisoarea plăsmuită de acest nevrednic. Mein 
Gott!... Acesta este omul care mi-a adus cea mai gravă 
insultă, prinţe Michael. 

Totul este adevăr şi sinceritate în glasul soldăţesc, 
aspru şi răguşit al generalului. În mişcările mânioase ale 
mâinilor. Căpitanul valon se apropie cu paşi sonori. li face o 
reverență scurtă. Scoate din garda spadei o scrisoare 
făcută sul şi şnuruită pe care i-o întinde, dar pe care o ia 
Mihalcea Karatzas. Surprinde schima făcută de valonul care 
se retrage cu o nouă reverență. Mihalcea Karatzas rupe 
şnuruiala. Desface scrisoarea. Îi tremură dintr-odată barba 
albă de patriarh şi suduie scârnav, pe greceşte, se face 
roşu, asudă şi opintindu-se citeşte scrisoarea lui Mihail 
Voievod către lbrahim-paşa: dacă sultanul îi va da steag de 
domnie asupra celor trei Ţări precum a fost în anul 1600, el, 
Mihai Vodă se jură de şapte ori pe Biblie că în trei luni va fi 
sub porţile Kaşoviei şi va sluji Înaltei Porţi cu fiul şi urmaşii, 
urmaşilor săi. Scrisoarea este scrisă în turceşte şi iscălită 
Mihail Voievod, purtând o pecete anulară stâlcită... Este 

datată din Kosice, la 10 mai... Generalul Basta şchioapătă 
spre el. Se ridică. Işi simte sudoarea curgându-i în ochi. 

- Infamie, spune! 

- O infamie prost aranjată, ///ustrissime... Aţi intrat în 
Caşovia pe 11 mai. 

Îl ia de braţ, ducându-l spre chartă şi-i spune şoptit în 
limba de tabără: 

- O infamie prost aranjată astăzi, dar care mâine ar putea 
fi aranjată perfect şi crezută la Wiena şi Praga, dacă eu 
însumi o voi crede, i//ustrissime... lată deci planul meu! 
Care este părerea voastră, ///ustrissime?... 

«- ... care este părerea voastră, ///ustrissime? - Care 
este părerea voastră, //lustrissime?» Întrebarea i-a sfredelit 
teasta toată după-amiaza. l-o sfredeleşte şi acum, în 
înserarea dulce de mai, când călăreşte la trap dincolo de 
zidurile cetăţii, spre tabăra de pe Hornad, escortat de garda 
lui pământeană şi de Racea călărindu-i în dreapta. Erau 
încă la masă la dulciuri, baclavale şi sarailie, cataifuri 
ornate cu dulceaţă de nuci verzi, plăcinte cu brânză şi 
cornuleţe umplute cu nucă, miere, stafide şi alune. «- Mon 
Dieu, principe, aveţi o poftă de mâncare şi un stomac 
umilitor de straşnice», a spus Basta strâmbându-se şi 
înghiţindu-şi hapurile. Apoi ştergându-şi buzele de pe care 
sosurile pipărate ale fripturilor şterseseră fardul: «- Pe 
Dumnezeul meu, suntem aici între bărbaţi, se spune că 
duceţi după voi un harem alcătuit din circaziene şi 
africane... Beaury! Tu ai spus-o!» Căpitanul cu nasul 
mâncat de sfrenţie spune foarte tare: 

- Dacă principele s-ar opri doar la harem, excelenţă! Ne-ar 
rămâne şi nouă măcar una din multele contese ale 
Caşoviei! S-a făcut că nu aude. Aluzia era prea 
transparentă şi căpitanul merita bastonada. Stoichiţa a râs 
din toată inima, a râs mai apoi şi el şi ceilalţi, o clipă totul 
se încărcase de pulbere, apoi a sunat din nou cornul ex- 
locotenentului Pistol H. şi a intrat Jivko Roşul urmat de 
cavalerul Albrecht von Ettelbruck vestind că s-au prezentat 

la tabără zece companii de voluntari din Bavaria, Carnyolia, 
Styria şi Silezia. Companiile sunt pe căruţe, au venit cu 
ofiţerii şi drapelele lor, prezentând salvconducte vizate în 
cetăţile prin care au trecut în bună pace. 

Basta s-a albit. A spus acru: 

- Dacă în fiecare zi vi se vor prezenta câte zece companii, 
veţi isprăvi întocmirea grosului - el a spus /a massa della 
vostre gente, înainte ca eu să fi ajuns la mio posto... Pe 
legea mea, ospăţul a fost demn de legendele stârnite pe 
seama ospătalităţii voastre... Domnilor! Un general căruia i 
s-au prezentat din senin aproape o mie de oameni, nu se 
poate găsi decât între ei... ///ustrissime! Aştept hotărârea 
voastră! Aveţi un consiliu doct şi sever! Vă aşteaptă trupele 
şi ştiu că sunteţi un minunat animator... Am văzut-o cu ochii 
mei!... 

Basta băuse puţin, el nu băuse decât simbolic... 
Băuseră zdravăn cei patru gentilomi. Când l-a condus pe 
Basta până sub portic, generalul i s-a agăţat de braţ, 
şoptindu-i: 

- Sunteţi de-o austeritate spartană, ///ustrissime... Ah, 
mincinosul Ungnad! Ah, mincinosul Ungnad!... Un sfat de la 
un general de lefegii mâncat de zecile de oştiri pe care le-a 
alcătuit: nu vă risipiţi banii, plătind avansuri pe şase luni, 
cum ştiu că o faceţi... Veţi rămâne fără bani înainte de a fi 
terminat campania şi a putea compensa lipsa soldei prin 
darea în jaf a oraşelor cucerite. /mo pectore, illustrissime! 
lată că graţioasa voastră protectoare v-a trimes zece 
companii, avansul pentru ceea ce i se cuvine din afacerea 
transilvană. Folosiţi-le cu economie, prinţe... Pe mâine, la 
consiliul militar. 

S-a urcat în caleaşcă, trăgându-şi piciorul. l-a făcut un semn 
cu mâna şi el a primit totul, lacom de acest Basta, 
anihilându-se pe sine, stăpânindu-se până la geamăt, 
pentru că până la Praha sunt zece zile de goană, iar între 
împărat şi generalii săi sunt munţi de rapoarte ticluite pe 
voia împăratului şi pe interesul generalilor; sunt interesele 

celor de la Kriegskammer Rathe şi de la înaltele camere, 
sunt interesele furnizorilor şi ale antreprenorilor de trupe, 
ale bancherilor şi stăpânilor de mine şi de forjerii, toate 
acestea tesute într-un ghem pe care nici sabia 
Machedonului nu l-ar putea tăia şi el este cu fiecare zi care 
trece tot mai departe de împărat şi tot mai aproape de 
adevărul bătăliei pentru Cetatea de Piatră. Maria 
Cristierna... Basta ştie totul, aşa cum el vrea să ştie totul. Îl 
ascultă pe Racea şi i se pare că stă agăţat deasupra unui 
hău plin de fantasme care desparte cele două lumi cărora 
le aparţine ciudat şi dureros. A trecutului apropiat, Maria 
Cristierna, o umbră luminoasă şi pură, Rudolf Il de 
Habsburg, Praha de aur cu Vltava şi uliţa Alchimiştilor, cu 
Hradul şi audienţele, cu partidele care se înfruntă pentru 
putere; apoi austerul niebelung zidit în castelul herzogilor 
de pe malul Dunării, obsedat de grandoarea celuilalt 
Habsburg: Carol Quintul, ca şi de cumplita cădere a lui Filip 
II Preacatolicul; lume alături de care este această lume a 
lui, cea veşnică, pe care-o izvodeşte Racea cu glas ruginit şi 
obosit; nici Racea nu mai este Racea, a cărunţit, nu mai 
vorbeşte de boaite şi de lipitorile boiereşti, spune că tainiţa 
Târgoviştei stă în paza tainicului ei, fără ştirbire, că pe 
capul vel logofătului Theodosie, Simion Moghilă a pus 
răsplată de o mie de galbeni şi că vel logofătul stă chiar în 
palatul domnesc, aude ce vorbeşte Simion şi-l bântuie 
noaptea  închipuind vedenii pe ziduri cu un felinar 
chinezesc, ori vorbeşte într-o oală chiar sub pardoseala 
iatacului; pe lângă răvaşele pe care le scrie de sunt citite 
tare prin iarmaroace şi târguri, pe la hramuri şi cumetrii, 
astfel că poporenii ştiu cu câteva zile înainte de a pleca 
dăbilarii domneşti de la cetate, îşi ascund avutul la codru şi 
pentru aceia sapă gropi de lupi, ori îi aşteaptă cu arcele şi 
suliţele, căzându-le pe ghebe din strâmtori şi tăind fără milă 
gărzile leşeşti. 

El stă spânzurat deasupra hăului, năzuind spre lumea 
reînviată de Racea, dar mai ales spre aceea a viitorului, îi 

spune Magna, dar ştie cu durere că n-o poate întruchipa 
încă, zăcând aici la Kosice şi îl sfârtecă glasul cleios al 
generalului Basta când i-a spus: «- O infamie prost aranjată 
astăzi, dar mâine ar putea fi aranjată perfect şi crezută la 
Wiena şi Praga, dacă eu însumi o voi crede, illustrissime!...» 
Ce bucurie pe Freiherr Wolfgang Rumpf să aducă în 
consiliul secret o astfel de scrisoare de trădare s-o 
răsucească pe toate părţile şi să i-o înfigă în inimă 
ministrului de cameră Carl von Lichtenstein, luând toate 
lucrurile de la capăt şi toate răfuielile, apărându-se mereu 
cu numele lui Basta, spumegând împotriva tuturor acelora 
care înşelându-se pe ei, şi-au înşelat suveranul. Drumul iese 
între pajişti umbrite de stejari vechi. Umbrele sunt moi şi 
tremurătoare. Soarbe lacom mirosul de fâneaţă reavănă. 
Are o clipă de spaimă când nu se regăseşte în materialitate, 
ca şi când spiritul sătul de durerile şi duşmăniile lumii s-ar fi 
hotărât să-şi părăsească învelişul şi să purceadă în 
căutarea acelei lumi făgăduite de înţelepţi dincolo de 
poarta Tao. Sunetul prelung al unei trâmbiţe... Tabăra. 
Şanţuri. Carele în cerc pe buza şanţului. Gărzi. Catargul cu 
drapelul  Magnaei. |n dreapta catargul cu drapelul 
Habsburgului. In stânga cel cu drapelul trupelor de Caşovia 
şi al marchizului Ferrante Gonzaga. Trei şiruri de harabale 
cu polog la o bătaie de muschetă de tabără. Şiruri de oşteni 
ducând caii la apă. Gărzi. Oşteni care ridică corturile în jurul 
unei hampe pe care flutură vesel steagul arhiducesei. Din 
tabăra care se ridică vin la galop câţiva călăreţi în vreme ce 
din tabără se sună semnalul: «toată lumea la front, iată 
domnul nostru!» 

Îl aude pe Racea mormăind ceva. Ofiţerul care-i vine 
în întâmpinare poartă tunică de muschetar, eşarfă din piele 
roşie, îşi scoate pălăria cu pană de struţ şi îi raportează lui 
der Fürsten, că are onoarea să se prezinte, colonel Flanz 
von Huben din trupele alteţei sale imperiale arhiducele... 
Face ochii mari, pentru că nu este acolo niciun colonel Flanz 
von Huben. Din şaua de dragon imperial îi surâde vesel, 

ciupindu-se de obraji, domnul consilier aulic Gaspar 
Mellickh, care are pentru ein feine, ernsthafe Person un 
mesaj urgent, drept pentru care îl roagă respectuos pe der 
Fursten să-i inspecteze bivuacul. Nu are niciun om bolnav 
de febră, de ciumă sau de alte boli, în afara celor cunoscute 
la ostaşi. Gaspar Mellickh la Kosice, cu trupe. Cetatea de 
Piatră. El. Maria Cristierna. Habsburgul. Basta. Sigismund 
Báthory. Sigismund IlI de Wassa. Zamoyski. Moghileştii. 
Sultanul. Haosul. 

Făclia din torţar aruncă umbrele pe mătasea grea a 
cortului domnesc... Stă în jilţul lui vechi, Simion a aşezat 
tetrapodul lângă intrarea în cortul iatac, punând acolo Biblia 
şi tripticul. Este o luptă surdă între Simion şi Stoichiţa. Cel 
dintâi îl înconjoară cu lucrurile lui vechi, colţuni împletiţi de 
Stanca, năframele cusute de ea, ori de Velica, icoane şi 
cruciuliţe de talisman, perna lui din toate războaiele, o mie 
de fleacuri care-l fac el însuşi. Stoichiţa vrea măreţia şi 
pohfala domnului adăpat la ştiinţele Apusului. De bello 
galico, scrierile lui Tartaglia, cele două sfeşnice venețiene, 
flamuri de escadron smulse la Şelimber, ori cele rămase de 
la Bucov. 

- Misiunea mea sfârşeşte în acest ceas, spune răsfăţat 
Gaspar Mellickh... Înainte de a fi recunoscut, înjunghiat şi 
trimis la strămoşi. 

Stoichiţa a rămas la reşedinţă. Marcu îi stă în stânga. 
Înainte de stingere au fost marşuri şi contramarşuri la şi de 
la bivuacul trupelor sosite astăzi, marşuri în care s-au 
amestecat şi gărzile care-au fost schimbate seara la 
reşedinţa din Kosice. Totul sub privegherea prinţului Marcu. 
La cortul prinţului au fost aduşi doi muschetari. Contesa şi... 
Marcu i-a şoptit mirat: colonelul Rottal di Sendvoe. Domnul 
consilier aulic are aceeaşi ochi albaştri, luminoşi, aceeaşi 
bărbuţă blondă de muschetar cărora le-a adăugat un spor 
de francheţă. 

- Plecat din Praga, aţi lăsat teren liber tuturor urilor şi 
patimilor, pe care le-aţi stăpânit fiind acolo, mein Fürsten! 

- Haide, Gaspar! Fii sincer şi cinstit până la capăt. 

- Baronul Rumpf şi-a pornit campania împotriva voastră. 

- Cum? 

- Avizo-urile plătite de el au publicat două ştiri. Una cu 
ravagiile făcute de lefegiii voştri la Samorin şi a două 
despre întâlnirea voastră cu lbrahim-paşa, având pe 
contrapagină o scrisoare a voastră către acelaşi Ibrahim. 

- Ticălosul! Ticăloşii, Marcule!... De ce?... Unde este 
cuvântul şi demnitatea unui general imperial, Marcule? 

Sare din jilţ. Se repede la Gaspar Mellickh. Când vrea 
să-l înşface de gât, se izbeşte de prinţul Marcu. 

- Îi datorăm lui Mellickh, poate viaţa, unchiule. 

- Voiam să-l sărut, mormăie leşuit, îl ia pe domnul 
consilier în braţe şi-l sărută pe frunte. 

Consilierul aulic îşi tamponează grațios fruntea cu 
batista din dantelă. 

- Este un început bun, mein Fürsten. Scăpat cu viaţă la 
primele ştiri, pot să sper că ajung teafăr la Praga. 

Îl ascultă într-o stare grea, de somnie. Împăratul a 
ordonat o anchetă discretă. La Consiliul secret s-a primit o 
scrisoare a lui Basta, în doi peri, având anexată o copie 
după aşa-zisa «scrisoare de trădare», cum se numeşte 
plastografierea aceea ordinară, pe care toţi o recunosc ca 
pe o manevră a lui Sigismund Bâthory mai ales confruntând 
datarea ei cu rapoartele marchizului Ferrante Gonzaga şi 
ale agenţilor diplomatici; dar despre care partida baronului 
Rumpf vorbeşte ca despre o realitate... Scrisoarea lui Basta 
a fost trimisă arhiducelui Mathia. Arhiducele a ordonat ca 
toţi curierii lui // Va/acho să fie interceptaţi; dar mai ales să 
fie opriţi cei care vor încerca să intre în Polonia, Moldova şi 
Transilvania pe drumurile din nord, prin Carpati... 
Arhiducesa Maria Cristierna şi-a trimis gărzile la tipografii 
Avizo-urilor. Au fost arse rezervele acestora de hârtie. 
Ucenicii şi calfele au fost, hm, domnul consilier nu găseşte 
termenii cei mai potriviţi, iar în tipografia patronată de 
Freiherrn Seygfriedt Cristof Breyner au apărut elogii la 

adresa lui // Va/acho şi veşti amănunțite despre intrarea lui 
triumfală în Caşovia. 

- Arhiducesa vă trimete aceste trupe recrutate de mama 
sa, cărora li s-a plătit solda până mâine. A fost chemată la 
vărul său, împăratul şi se pare că majestatea sa nu s-a 
simţit prea bine după întrevederea de familie, deoarece, 
două zile şi două nopţi a stat retras în observatorul 
astronomic, lucrând la celebrele tabele  rudolfiene. 
Arhiducesa mi-a înmânat această scrisoare, odată cu 
rugămintea fierbinte făcută vouă, de a vă lua toate 
măsurile de siguranţă împotriva duşmanului vostru, care a 
început o campanie perfidă de descreditare, arhiducesa 
fiind informată că atât la Kiegskammer Rathe, cât şi la 
Niederosterich Kammer, au fost primite scrisori prin care se 
cer anchete referitoare la plata soldelor. Anonime care 
informează asupra cheltuielilor exorbitante făcute de voi cu 
întreţinerea haremurilor. Preoţi catolici din diferite eparhii 
cer monsegniorului Filippo Spinelli să curme cu autoritatea 
lui fărădelegile soldaţilor voştri. 

- De unde sunt acei preoţi, Mellickh! 

- Din zonele Bodrogului, acolo unde trupele voastre n-au 
ajuns încă. 

- Spinelli o ştie? 

- O spune doar cu jumătate de gură. Cu cealaltă jumătate, 
spune lecţia pe care i-o cântă don Guillermo de 
San'Clemente. 

- Carl von Lichtenstein? 

- Este singurul vostru aliat loial, pentru că arhiducesa... 

Consilierul aulic face o reverență adâncă. 

- Arhiducesa a promis tuturor denigratorilor voştri că se 
va ocupa de fiecare în parte, când îşi vor recolta grânele... 
Aceasta a dus la citarea sa în faţa Consiliului secret. 

- Ce sfat îmi dai, Mellickh? 

- Nu puteţi ucide calomnia, decât cu faptele voastre. 
Bateţi-l pe Sigismund, dacă puteţi singur, redeveniţi 
suveranul temut care aţi fost, trimeteţi o oştire să va aducă 

arhiducesa la Weissenburg, prestaţi jurământul de fidelitate 
împăratului şi... Dumnezeu să vă călăuzească paşii, iar voi 
să nu-l uitaţi pe bravul consilier aulic Gaspar Mellickh, care, 
cu toată dragostea pentru sine, vă roagă să-i daţi douăzeci 
de muschetari colonelului Flanz von Huben să se întoarcă la 
Praga. Ajuns acolo, colonelul va raporta arhiducesei despre 
ceea ce veţi binevoi a-i transmite; dar mai ales va vorbi 
convingător despre austeritatea monahală în care v-a găsit 
şi despre faptul că la loc de cinste în cortul lui Achile stă 
portretul său, încununat cu flori. 

Binecredincioşii lui se gândesc la toate. Vede cu 
coada ochiului portretul Măriei Cristierna, darul ei la 
despărţire, o copie de mărimea unei icoane, înfăţişând-o cu 
câinele uriaş, dogul bătrân şi înţelept. L-a pus Marcu? L-a 
pus Simion? Florile sunt proaspete. Maria Cristierna, 
aşezată pe lada de Hurezi, îl zâmbeşte dulce. Se gândeşte 
la ea cu recunoştinţă caldă, bărbătească. Este un om Maria 
Cristierna. Un soldat brav şi un aliat loial. Se gândeşte la 
trădarea lui faţă de ea. Se gândeşte la trădările lui faţă de 
toate femeile pe care le-a iubit şi iubindu-le le-a zidit în 
temeliile Magnaei, jertfindu-le pentru aceasta; Magna fiind 
mai presus de fiinţa lor trecătoare şi decât fiinţa lui 
trecătoare, Magna fiind veşnicia şi ei doar una din clipele 
acestei veşnicii. 

- Sipetul, Simioane! 

Simion aduce sipetul de taină, pe care-l ţine cusut în 
blana de urs, aşternută la piciorul patului de campanie. l-I ia 
din mâini. Îl aşează pe masa pliantă. Îl deschide cu cheia 
legată de lănţug la gât... 

- Comorile Răsăritului, şopteşte Gaspar Mellickh, 
sugrumat. 

Alege două inele cu rubin, lucrătură făcută la Damasc 
şi le trece pe degetele consilierului. 

- Astea de la mine, Mellickh... Când ajungi la Praha, ai o 
scrisoare de schimb pentru Zacharias Geitzkoffler, de două 

mii de taleri... Taci. Aceasta, pentru arhiducesă! Şi un 
singur cuvânt: Mulţumesc! 

Scoate un mesal bătut numai în diamante, cu 
filigrame din aur şi tivul monturii din rubine. «- Spune-i că 
face parte din tezaurul domnilor valachi, şi este al doilea 
semn de recunoştere pe care i-l dau. Vei avea o gardă din o 
sută de muschetari. Garda se va întoarce la Kosice, 
aducându-mi soldele pentru luna iulie.» 

ÎI îmbtăţişează. Mesalul nu este din tezaurul domnilor 
valachi, ci din acela al Casei Bâthorea. Maria Cristierna îl va 
recunoaşte, dacă Andrei Báthory îi va fi arătat tezaurul şi va 
înţelege ceea ce este de înţeles. Il îmbrăţişează pe bărbatul 
acesta care i s-a pus în slujbă din alte temeiuri decât cele 
ale banului, care-şi primeşte aurul cu cel mai grațios şi 
nevinovat surâs şi care îşi joacă viaţa cu graţia cu care îşi 
cheltuieşte, poate, aurul. Când colonelul Flanz von Huben, 
iese chemându-şi oamenii, are simţământul unei despărţiri 
dureroase, ca şi când s-ar fi rupt a doua oară de Maria 
Cristierna. Ca şi când s-ar fi smuls din alcovul ei de fecioară 
tomnatecă şi sălbatecă, din aşternuturile albe în care a 
găsit un saţiu aspru al cugetului, pentru că Maria Cristierna 
l-a voit suveran atotputernic în Răsărit, vorbindu-i destule 
nopţi despre casele domnitoare ale Evropei, despre lupta 
dintre Casa de Austria şi cea a Franciei, despre îndatoririle 
suveranilor şi abia târziu, când el a făcut-o femeie cu 
adevărat, i-a vorbit cu înţelepciune despre creşterea 
copiilor la Curtea imperială din Praha. Ascultă paşii gărzilor 
care-l escortează pe Gaspar Mellickh. Ce-i poate scrie 
Măriei Cristina?... O uită, ori se luptă să treacă peste chipul 
ei întrebător şi parcă pierdut într-o ceaţă străvezie şi 
îndepărtată. Rămâne cu ura rece, tăioasă, reînviată de 
mişelia luiBasta. N-a văzut când Mellickh a scos din 
teşchereaua de colonel câteva Avizo-uri. Le vede abia când 
i le întinde Marcu. Nu se uită la ele. 

- Adu-le mâine la consiliu, Marcule! 
- Este oare bine, măria ta? 

- Adu-le am zis... Să mergem la cei doi... Nopțile la Kosice 
sunt fierbinţi, Marcule! Sunt fierbinţi, cleioase, îţi fierb 
sufletul şi iată-mă ajuns... 

- La începutul altui început, măria-ta, spune Marcu şi-i 
agaţă pe umeri pelerina uşoară de camelot. 

Afară este o noapte limpede de mai, diafană, plină de 
ţârâitul greierilor şi orăcăitul broaştelor. Spre zenit 
străluceşte Carul Mic şi pe geana de catifea a munţilor se 
văd licărind astrele constelaţiei Casiopeea. 


Consiliul 


- Domnilor! Domnilor! Se întâmplă un lucru cu totul 
îngrijorător pentru siguranţa cetăţii imperiale Caşovia... În 
numele sacrei majestăţi! 

- Nu se întâmplă nimic îngrijorător, excelenţă! 

- Colonele Rottal nu ai încă cuvântul! 

- Ce-nseamnă aceste travestiuri? 

- Ce-nseamnă aceste manifestații, strigă Basta, îi ies ochii 
din cap, are buzele vinete şi bate cu amândouă palmele pe 
tăblia mesei de consiliu... Ce-nseamnă aceste manifestații, 
dacă ele nu sunt organizate cu un scop anume şi finanţate 
chiar de cei interesaţi să li se aduleze persoana şi sanctifice 
numele? 

Jocul începe să fie tăios. lată-l pe Basta ieşit din 
calmul de gheaţă. | s-a umflat o vână groasă pe tâmplă. 
Strigă cu glas piţigăiat: 

- Colonele Rottal te somez să faci o dare de seamă pe loc, 
aici în faţa Consiliului militar suprem, asupra faptelor celor 
o sută de haiduci pe care-i comanzi! 

Colonelul Rottal de Sendvoe îşi ridică statura înaltă 
din scaun. Sprinceana dreaptă ruptă în două de cicatrice i 
se zbate de câteva ori. Bărbuţa de diavol i se zbârleşte. 
Spune hărâindu-l pe r, că excelenţele lor n-au de ce-şi face 
griji şi nici nu au de ce apela la rigorile regulamentelor, 
pentru ceea ce s-a întâmplat ieri dimineaţă pentru că cei o 

sută de spadasini strecuraţi în oraş îmbrăcaţi în precupeţe, 
diaconi, parlagii, zarzavagii şi vilani, nu fac parte din oştirea 
lui, ci sunt soldaţi liberi din Beyerischer-Wald, care au făcut 
câteva sute de leghe să se înroleze sub steagurile lui der 
Fursten Michael, auzind strigările recrutorilor cavalerului 
Carlo Magno făcute la iarmarocul din Grafenau. Au răbdat 
de foame şi de sete... 

- Nu ne interesează această poveste nesărată, ţipă 
Georgio Basta. 

- Per Bacco, excelenţă, vă interesează foarte mult, pentru 
că alaltăieri, la răscrucea dintre Bodvou le-a ieşit înainte 
căpitanul vostru Scharfeneck... 

- Minciună! strigă căpitanul Scharfeneck! 

- Dacă n-ai fi aghiotantul excelenţei sale, ţi-ai mânca 
insulta literă cu literă, căpitane, garnisită şi cu câteva 
frumoase lovituri de picior în dos, spune foarte calm Rottal. 

- Domnilor! Domnilor, în numele... 

- În numele sacrei majestăţi, excelența voastră marchize 
ar trebui să interziceţi ca un căpitan din armata imperială 
să oprească o companie acontată de unul din generali şi s-o 
atragă în tabăra altui general... Bavarezii au tras cu 
pistoalele în domnul aghiotant, rănindu-i calul. Gărzile au 
refuzat să-i primească în oraş. Atunci bavarezii... linişte 
domnilor, au oprit zarzavagiii şi cumetrele, le-au luat 
hainele... 

- l-au jefuit la drumul mare... Oamenii stau goi pe malul 
Hornadului... Ruşine! 

- A fost o stratagemă să poată ajunge la prinţul lor. Numai 
pentru asta şi ar merita un taler mai mult la soldă, 
excelenţă! 

Bavarezii aceia s-au strâns în faţa reşedinţei azi dimineaţă, 
la un ceas după deschiderea porţilor cetăţii Kosice. Au 
început să strige der Fürsten Michael. Gărzile lui văzând 
precupeţe mustăcioase şi zarzavagii fioroşi au ieşit la ziduri. 
S-a sunat alarma. El era în tabără, de unde plecase contesa 
Zvetlana Rose-Maria von Rosenau. Aceia şi-au lăpădat 

straiele de împrumut, s-au aliniat, au scos muschetele de 
sub zarzavaturile din cotigile confiscate şi când a ieşit 
Stoichiţa, locotenentul lor Helmuth von Titiling a prezentat 
onorul, scrisoarea de angajare semnată de Carlo Mango, 
nota cu avansul primit şi aceea cu cheltuielile de drum. 

Zvetlana venită azi-noapte cu colonelul Rottal i-a spus 
zâmbind că în tot imperiul se vorbeşte de primirea făcută 
lui de împărat şi de aceea graţioasă, făcută de arhiducesă. 
Ea, contesa, care-l slujeşte cu loialitate neştirbită s-a 
sacrificat pentru slujbele lui, cunoscând un foarte influent 
consilier italian al celor doi generali. Acest consilier, foarte 
apreciat ca inginer, este în intimitate un fel de Matamore, 
care vrea s-o înspăimânte, mai mult decât a înspăimântat- 
o, zice el, // Valacho. Îi jură credinţă, spune istorioare cu 
haz, dar, mai ales, vorbeşte. Se ştie că la Debreczen se vor 
înrola spioni şi atâţători de-ai lui Sigismund. Că la 
Nyiregyyhaăza, segnior Georgio este aşteptat, sau va fi 
aşteptat de un prea cucernic abate, pe numele lui Abatele 
Negru, un franciscan rătăcitor, care este emisarul aceluiaşi 
Sigismund. Că segnior Georgio a organizat un plan de luptă 
împotriva «Gloriei» lui // Valacho în care plan căpitanul 
Scharfeneck răspunde de pieţele de mercenari, pe care 
trebuie să le golească înainte ca recrutorii lui să înroleze 
cinci sute de oameni şi de păzirea răscrucilor din tot 
comitatul, astfel ca soldaţii veniţi pentru // Va/acho să fie 
călăuziţi ori spre taberele lui segnior Georgio, ori spre locuri 
pustii, unde recrutorii purtând însemnele valachului să-i 
părăsească, stârnind astfel ura şi protestele acelora, care 
vor fi apoi găsiţi de recrutorii excelenţei sale şi înrolați cu 
un avans pe două săptămâni. Căpitanul Rausigny se ocupă 
de ştirile scandaloase care vor fi publicate în două din 
Avizo-urile  pragheze. Căpitanul Beaury se ocupă de 
plastografierea scrisorilor şi interceptarea curierilor lui Il 
Valacho. 

- lar scumpul meu Lelio este mai marele acestei 
conjuraţii, prinţul meu, a spus contesa, făcându-i o 

reverență adâncă. Am mărturisit totul în faţa acestui 
colonel, căruia am să-i plătesc o poliţă mai veche; dar pe 
care vi-l recomand în numele monsegniorului Kutasy de la 
care veţi primi veşti la Debreczen. 

- Deocamdată v-am adus şase sute de nemeşi din Ungaria 
de Sus, călări, cu arme albe, îndatoraţi monsegniorului, 
principe. Loialitatea mea şi ştirea că voi avea sub steaguri 
până la 1 iulie, patru mii de haiduci... Voi face tot ce-mi va 
sta în putinţă să nu lupt decât sub ordinele voastre. 

- De ce, colonele? 

- Din cea mai adâncă convingere, prinţe Michael! 

Zvetlana Rose-Maria i-a luat mâna şi în văzul 
colonelului i-a sărutat-o, şoptindu-i: 

- Nu de la amantă, ci de la strănepoata cavalerului slovac 
Martin Rohăâc, Michael... Nu-mi porunci să rămân!... Ar afla- 
o stăpâna mea, care te ajută altfel decât te pot eu ajuta... 

- Ce zici, colonele, dacă în noaptea asta aş ţine-o 
prizonieră pe contestă? l-a întrebat pe Rottal. 

- Cel mai sigur mijloc ca secretele voastre să rămână aici, 
illustrissime prinţ!... Am arestat zece falşi recrutori care se 
învârteau în jurul lagărului meu şi care se dădeau drept 
recrutorii voştri. Vi-i ţin la dispoziţie mâine, în zori, înaintea 
consiliului... 

Apoi a fost noaptea cu Rose-Maria. O noapte lucidă, 
tăioasă şi gravă. Rose-Maria pleacă la Praha, rechemată de 
arhiducesa geloasă. Aşa cum a rechemat-o Maria Cristierna 
pe Velica. Buzele şi sânii Zvetlanei, femeie ciudată scoasă 
în cale de destinul lui generos în suferinţe şi-n împliniri. 
Nimic n-a mai fost ca în iarnă. Erau doi străini, ori doi morţi, 
ea a înţeles, s-a ridicat din patul ostăşesc, s-a învelit în 
camelotul lui şi aşezându-i-se la picioare i-a povestit copi- 
lăria ei. A ascultat-o într-o stare ciudată de somnie şi veghe. 
În zori, Zvetlana s-a dezbrăcat şi goală, lipită de el, nebună, 
l-a făcut să uite de sine, cufundându-l în nesfârşita 
adâncime a voluptăţii. În zori a plecat cu gărzile, lăsându-i 
un talisman şi un inel cu salamandră, având încrustat în 

interior semnul şarpelui. Curierii ei îi vor arăta un inel 
asemănător. Oricine altcineva, care va veni fără inel, să fie 
arestuit şi torturat. Este un spion... Zvetlana Rose-Maria von 
Rosenau... - Zvetlana, şopteşte, îl încearcă o duioşie amară 
şi o părăsire de sine dureroasă. 

- Sunt autorizat de domnul meu să anunţ pe excelenţele 
voastre că s-au cumpărat pe seama taberelor noastre toate 
zarzavaturile, oile tăiate şi celelalte mărfuri folosite de 
bavarezi în stratagema lor. Hainele păgubaşilor au fost 
restituite. Sunt de asemenea autorizat să anunţ hotărârea 
domnului meu de a pedepsi cu moartea orice amestec care 
ar dăuna alcătuirii oştirii majestăţii sale împăratului 
romanilor. De asemenea sunt autorizat să comunic 
consiliului militar că sacra majestate a modificat titlurile 
voievodului Michael, după cum urmează: //lustrissimo 
Principi ac Domino Michaeli Moldaviae ac Transalpinae 
Wayvodae, Sacrae Caesareae Regiaeque Maiestatis până 
aici nicio schimbare, rog binevoiţi ca secretarii consiliului să 
noteze: exercitus Duci Generali, et Consiliario în loc de 
Consiliario et exercitum Praefecto. 

Stoichiţa scoate din teşchereaua de safian tocul cu 
scrisoarea adresată de Hofkammer Rathe şi arhiducele 
Mathia, pentru trimiterea registrelor cu plata soldelor. 
Segnior Georgio citeşte titlul de două ori. 

- Asta nu schimbă cu nimic dezordinea din oştirea 
voastră, 
illustrissime. 

- Dar poate schimba cu totul planul de război, excelenţă, 
ca şi felul nostru de a gândi asupra acestui război. 

- Prea târziu, principe. Planul a fost trimes spre aprobare 
arhiducelui Mathia. 

- Care plan, Stoichiţo?... Care plan, segnior Georgio? Nu 
ştiu să fi semnat niciun plan! 

- Planul pe care l-aţi aprobat la ultimul consiliu, 
illustrissime. Acela de a vă duce campania pe cont propriu, 
lovindu-l pe Sigismund la Lipova. 

- Segnioria voastră greşeşte. N-am aprobat niciun astfel 
de plan. Singurul lucru chibzuit mi se pare ca după 
strângerea oştirii să ne unim, segnior Georgio, şi să-i dăm 
bătălia lui Sigismund acolo unde o vom voi noi. Stoichiţo, 
spune-le câţi oşteni am scris în registre de la 11 mai până 
astăzi, 25 mai, aici, la Kosice. 

- Domnilor! Propunerea ///ustrissimului principe Michael mi 
se pare cu totul remarcabilă, spune marchizul Ferrante 
Gonzaga, după ce se înclină spre el şi spre căpitanul 
general. 

- Marchize, pe toţi dracii! Suntem maimuţoi, ori generali? 
Planul a fost făcut odată pentru totdeauna! N-am venit aici 
să mă joc de-a războiul! 

- Excelenţa voastră, segnior Georgio, are dreptate. Planul 
a fost făcut, dar nu este şi aprobat de arhiducele Mathia. Să 
ascultăm propunerea  ///ustrissimului... Repet excelenţă, 
este remarcabilă. Ne oferă posibilitatea întrunirii unei oştiri 
redutabile. Segnior gran'logofet are o listă de recrutări, 
excelenţă. Este foarte instructiv să fie înţeleasă. 

Ascultă vorbele mieroase ale marchizului şi mai ales 
cum repetă «este foarte instructiv să fie înţeleasă». Jocul lor 
îi este prea limpede ca să treacă peste schimbarea făţişă a 
marchizului. Peste paloarea lui segnior Georgio. Peste 
ramătul surd al ofiţerimii când a vorbit colonelul Rottal. 
Peste privirile otrăvite ale lui Scharfeneck. Simte cum se 
apropie clipa lui. Clipa aceea scurtă ca o fulgerare, în care 
gheba timpului îi fuge prin faţă. Clipa aceea unică a 
politicului, când tot ce s-a pregătit în taină, toată urzeala 
ţesută ani de zile poate sau nu deveni fapt. Stoichiţa înşiră 
pedestrimea cu arme de foc, muschetari, archebuzieri, 
puşcaşi slovaci şi cehi, două mii două sute de soldaţi şi 
cincizeci şi trei de ofiţeri; apoi o mie trei sute de călăreţi cu 
arme de foc şi o mie de haiduci de pe Dunăre... 

- Per Bacco! Imposibil, spune Basta! Beaury! Hapurile! 
Scharfeneck!... Segnior Georgio îşi scoate batista. Înjură 

urât, în albaneză. Înţelege că-l înjură pe Scharfeneck. Îşi 
bea hapurile. Miroase săruri... Acum, îşi spune. 

- Anunţ solemn pe excelenţele voastre că mi-am ţinut 
făgăduiala făcută suveranului. Am sub steaguri cu oştirea 
care m-a însoţit 6000 de soldaţi, pe care împărăţia îi 
plăteşte să lupte, nu să trândăvească. Sigismund se 
îndreaptă, după spusele lui segnior Georgio, spre Gherla. O 
ştiu şi lo!... Porunca este să se pună tabăra mare la Gherla. 
Tabăra lui segnior Georgio este la Satu Mare, aproape de 
Gherla. lo va trebui să fiu alături de căpitanul general. Vă 
spun, segnior Georgio, iată şase mii de soldaţi şi domnul 
lor, gata de luptă în două săptămâni. Să nu risipim soldele 
împăratului nostru şi să purcedem la luptă, neîntârziat. 

- Purcedeţi, illustrissime! Purcedeţi, exercitus Duci 
Generali et Consiliario... Aveţi oştirea. Cunoaşteţi drumul 
spre Lipova şi Alba-lulia. Aveţi învestitura imperială. Aţi fost 
pictat împreună cu suveranul, la braţul arhiducesei. Vi s-au 
făcut onoruri de familiar, când eraţi doar un fugar, scăpat 
din ghearele insurgenților prin bunăvoința mea... N-am sub 
steaguri nici două mii de soldaţi... Purcedeţi şi gloria 
pacificării Transilvaniei vă va aparţine. Beaury! Rausigny! 
Aici!... Sunt obosit, domnilor! Şi bolnav, domnilor! In slujba 
sacrei majestăţi, domnilor! Mon Dieu, sunt foarte bolnav şi 
n-am pe departe apetitul pe care-l aveţi voi, ///ustrissime... 
Diger greu!... Scuzaţi-mă!... Ah, principe! Să nu fiu înţeles 
greşit!... Vă voi vizita mâine la reşedinţa voastră, care m-a 
încântat!... Mâine la amiază, principe! Ah, şi pe legea mea, 
vivandierele voastre sunt mai austere decât călugărițele 
ordinului Sfânta Fecioară... Domnilor, accept orice plan care 
mă scuteşte de alergătură... Marchize, îţi încredinţez 
oboseala să mă reprezinţi!... Mein Gott! Mein Gott! Am 
înbătrânit, scumpe Gonzaga... Adieux, mesieurs!... 

Comandantul general iese sprijinit de aghiotanţi. 
Generalul marchiz Ferrante Gonzaga spune că segnior 
Georgio suferă cumplit de colici, îi lipsesc apele minerale de 
Hust şi că el este de pe acum de acord cu planul schiţat de 

illustrissimul prinţ Michael cu condiţia să ştie ce date de 
adunare şi marş îşi propune şi ce se va întâmpla cu oştirea 
paşei de Temişoara, cu cei zece mii de oşteni turci, care, 
dacă //lustrissimul nu va mărşălui spre Lipova, se vor 
îndrepta după ordinul sultanului spre Gherla, putând prinde 
oştirea imperială între două focuri nimicitoare. 

Ascultă cu mâna la frunte pledoaria lui Ferrante 
Gonzaga. Marchizul spune că este posesorul unor însemnări 
ale unui strămoş al său care l-a slujit pe regele Matei, pe 
marele rege Matei, şi că acesta vorbeşte straniu despre 
voievodul Ştefan al Moldovei şi despre bătălia ciudată dată 
regelui Poloniei în Codrii Cosminului. 

Se ridică din jilţ. Marchizul Ferrante Gonzaga tuşeşte 
grațios in batistă. Planul lor de a-l lipsi de soldaţi s-a dat 
peste cap, lovindu-i la mir. Are oştirea prevăzută şi plătită 
de împărat pe două luni, înainte ca machinaţiile lor să 
prindă chiag. Trece la chartă. 

- Marcule!... Tălmăceşte! Segnior Georgio să-şi facă 
oştirea la Sătmar. El va poposi la Dobriţin. 
- De ce, //lustrissime? Aveţi numărul recomandat de 
suveran! 
- Nu am numărul pe care-l vrea domnul Magnaei, 
Marcule! Tălmăceşte întocmai. 
- Ce este aceea Magna, i/lustrissime! 
- Spune-i, Marcule! 

Excelenţa sa generalul marchiz îşi roade mustăţile, 

aflând ce este Magna. Spune rece: 
- Cunosc doar intenţia majestăţii sale de a pacifica 
Transilvania. 
- Pentru aceasta, excelenţă, segnior Georgio şi lo vom da 
bătălia aici! 

Acoperă cu palma uriaşă locul dintre Cluj şi Sătmar şi 
Oradea... O vom da la sfârşitul lui iulie. La mijlocul lui 
august voi fi la Alba-lulia. Sper că excelența voastră a scris 
arhiducelui pentru cele şase tunuri. Acesta este planul meu 

şi vă rog să-i comunicaţi lui segnior Georgio că nu poate fi 
altul. 
- Şi turcii, i//ustrissime!? 

- Turcii!... Turcii!... Aceia nu vor fi acolo unde o vrea 
Zigmond Bathor, Marcule! Spune-i-o, că nu vor fi. 

Strigăte pe coridoare. Larmă. Paşi grăbiţi. Intră un 
ofiţer de muschetari. Raportează excelenţei sale că s-a 
prezentat lacoppo Pugiella care... 

Ofiţerul este buşit într-o parte. Intră un vlăjgan 
îmbrăcat în haine de târgoveţ, care poartă la şold o spadă 
redutabilă. Işi ţine pălăria în mână. Are capul legat în feşe. 
Strigă că vrea să-l vadă pe segnior Georgio. Il vede pe el la 
chartă. Urlă: 

- II Valacco! 

Se repede, trăgându-şi spada. O altă spadă fulgerată 
scurt. Un icnet. Lovitura dată de Stoichiţa peste braţ îl face 
pe acel Pugiella lacoppo să răcnească. Colonelul Rottal îi 
pune stiletul în piept. Apar gărzile. Omul cu braţul şiroind 
de sânge îşi smulge feşele. 

- Sapristi! 
- Mein Gott! 

Omul are urechile ciumpăvite. Cineva spune că-l 
recunoaşte pe lacoppo Pugiella. Este stegar în corpul de 
recrutori ai lui segnior Georgio. lacoppo strigă că a fost 
arestat la Debrețin de ostaşi ai lui // Va/acho, recrutorii lui 
au fost spânzurați, iar el, după ce a strivit câteva nasuri şi a 
găurit câteva burţi, a fost batjocorit în acest fel barbar, 
demn de renumele satrapului oriental urât de tot ce este 
nobil pe acest pământ. Strigăte printre ofiţeri. Proteste. Nu 
trebuia schilodit. Trebuia predat domnului său, dacă a făcut 
recrutări ilegale... Ruşine!... 

- Silenzio! strigă marchizul Ferrante Gonzagi... Vei fi 
pedepsit aspru pentru atac cu mână armată. lar pentru 
injuria de a ataca un general, vei fi executat prin 
decapitare. Luaţi-l!... O lecţie pentru toţi cei care nu 

respectă ordinele imperiale în legătură cu pieţele de 
recrutare!... //lustrissime! 

- Aproposito, excelenţă!... Marcule, mă descurc singur! 
Gran'logofăt, are pentru voi o lectură plină de tâlc... (Spune 
tâlc pe româneşte). Stoichiţo, fusăşi ager la mână... Dă-i 
Avizo-urile. Mă obligaţi, excelenţă, dacă i le veţi arăta şi lui 
segnior Georgio pe care-l aştept mâine, cu toate onorurile... 

Generalul marchiz spune că se vor calcula etapele şi 
trimete curieri pe drumul ales de ///ustrissimul pentru a 
vesti trecerea oştirii. Regretă incidentul cu tenente lacoppo 
Pugiella. 

- Rog pe excelența voastră să considere că nu doresc să-l 
acuz de atac cu mâna înarmată asupra mea. Cedaţi-i-l 
pentru judecată lui segnior Georgio... 

- Mă îndatoraţi, ///ustrissime! 

Marchizul îl conduce spre uşă într-o tăcere de moarte. 
Este de paisprezece zile la Kosice, au fost cel puţin 
douăzeci de consilii militare, dar abia astăzi s-a jucat cu 
cărţile pe masă. Când iese pe peronul din faţa palatului, 
zece trâmbiţaşi heralzi sună onorul pentru exercitus Duci 
Generali. Ferrante Gonzaga a citit scrisorile de la Viana, 
înainte de a-i fi aduse lui. Ziua de mai este grea de 
miresme şi-n cerul pur, de un albastru strălucitor, plutesc 
lin două berze. 


Tabăra 


- Măria-ta, te pierzi! 

- Acum, Stoichiţo? 

- Măria-ta îţi cauţi duşmani pretutindeni. Dar mai ales ţi-i 
cauţi printre zei. De ce-ţi place să te-mpotriveşti vremii, 
doamne? Şi ce vrei măria ta de la vreme? Şi când ştii că 
suntem priveghiaţi de iscoadele lui Basta şi ale lui Gonzaga, 
de ce faci din fiecare vorbă o armă politicească îndreptată 
împotriva atotputerniciei, atotputernicia ta surpându-ţi-o cu 
o îndărătnică necugetare? La ce-ţi trebuie consiliu militar 

alcătuit din aceşti amărâţi de căpitani unguri şi cehi şi 
slovaci şi bavarezi şi sârbi şi croaţi, care n-au altă rațiune 
decât a săbiei şi altă putere decât a unei companii de 
desperados bolnavi de toate bolile scârbavnice ale 
pământului? Rudolf te vrea lângă o arhiducesă a Casei de 
Austria şi măria ta în loc să te-nconjori de conți şi de baroni 
care-ţi cer auxilium et consilium, măria ta ai vrea pe oşteni 
să-i faci conți şi baroni, lipsindu-i de căpăţâni pe stăpâni, de 
dragul slugilor lor. la-mi capul, dar ascultă-mă. Împotriva 
cui vrei să-i ridici pe neamişii din pustă? Împotriva împă- 
ratului lor? Ce-nseamnă această companie cehească, pe 
care ai întrarmat-o numai cu archebuze noi de Kosice, de 
18, cum nici archebuzierii lui Rudolf nu sunt armaţi? 
impotriva cui vrei să te ridici, măria-ta? Împotriva tuturor 
împăraţilor de la Răsărit până la Apus?... La ce-ai repezit 
solie la Mosc? Ce ajutor cauţi acolo la capătul pământului? 
Şi împotriva cui? Vrei ca moscovitenii să bată război lui 
Zamoyski, să ai mână slobodă în Moldova? Vrei să-l împaci 
pe Rudolf cu sultanul; ori vrei războiul şi dacă-l vrei, care 
este folosul nostru, al Magnaei, al timpului? Măria ta 
vremea te descăpăţânează, nu oamenii. De ce-o tulburi 
până la spaimă? De ce umbli iarăşi să aţâţi gloatele 
împotriva stăpânilor? De zece zile, din Transilvania nu-ţi vin 
sub steaguri decât aceşti cnezi din Crişana şi din Ţara 
Moților şi din Ţibleş şi din Zalău şi neamişii ăştia amărâţi, 
călări pe cai bolnavi de morvă! Ai uitat ce-a făcut Chiaky cu 
aceştia la Mirăslău?... Cu cine-ai ţinut măria ta Ţara şi 
Magna, dacă nu cu boierimea care s-a secătuit pentru visul 
şi măreţia ta? Ai uitat câţi din noi şi-au lăsat capetele zălog 
pentru gloria ta? Şi-acum, după ce s-au pierdut pe ei vel 
armaşul Udrea Băleanul şi al doilea spătar, Negrea, nu 
Buzeştii se ridică împotriva uzurpatorului Moghilă, să-ţi 
buciume numele în Ţară şi prin clopote să-ţi vestească 
întoarcerea în scaun? Poate în clipa asta se bat cu Moghilă, 
măria-ta. Poate sângeră, doamne?... Poate-l răzbesc şi-l 
alungă din Ţară!... Şi-atunci ce negru diavol te mână din 

urmă? Şi la ce s-o chinui pe doamna Stanca cu curvăsăria 
măriei tale, că oricum, n-ai să te vindeci acuma. Ne 
închinăm, totul la măria ta are măreție, chiar dacă ţi-ai urca 
în pat o roabă, şi pe aceea o învesmântezi în purpură şi-o 
veşniceşti; dar doamna nu aşa vede necredinţele tale şi- 
atunci, iart-o! La ce-o vrei la Târgovişte, când la Kyngsburg 
poate fi principesă şi cine ştie dacă nu te va uita şi 
frumoasă cum este nu-şi va găsi un soţ care s-o cinstească? 
Măria-ta, opreşte-te! De ce-l cauţi pe Basta? Ţi-a dat slobod 
pe Valea Murăşului... Spargem oastea lui Ibrahim paşa. Ori 
o ocolim prin munte, pe la Beiuş. Cădem asupra Alba-luliei. 
Asupra Făgăraşului. Trecem munţii la noi şi-n Moldova. O 
aduci pe Maria Cristierna la Târgovişte, silind mâna lui 
Rudolf în Transilvania. 

De opt ani n-ai stat decât în scări, cu sabia şiroind 
de sânge. Am şi uitat în câte războaie ne-ai purtat. Ne-am 
crăcănat de atâta slujbă călare. Suntem betegi de prostată 
de atâta stat în şa. Ne dor încheeturile. Incep să ne cază 
dinţii de cât am ros la pezmeţii ostăşeşti... Apucă-te să 
ctitoreşti Magna zidindu-i cetăţi ale sufletului. Până acum ai 
trecut-o prin foc şi sabie. Renaşte-o din cenuşă, în ziduri 
demne de Evropa şi istorie. Măria ta, ascultă-mă în ceasul al 
unsprezecelea. 

- Unde este vel banul, Stoichiţo? 

- În mormânt, doamne! Şi trupul lui plânge şi astăzi după 
capul batjocorit de turci! 

- Nu acela, Stoichiţo!... Mihalcea, dulcele meu sfetnic. 

- A ajuns la Nagyleta, cu cei opt sute de neamişi pe care ţi 
i-a trimes Micloş Szolyomi, doamne. 

- La noapte va fi în tabără. _ 

- Ai poruncit ca mâine în zori să ridicăm tabăra. Incotro, 
doamne? Te mai întreb o dată! încotro? 

- Spre Cărei, să ne unim cu segnior Georgio, Stoichiţo!... 
Şi-acum taci!... Am să mă gândesc la curvăsăriile şi 
fărădelegile mele. Mai am încă vreme să mă pocăiesc. ŞI 
destul aur să-mi plătesc slujba pentru iertarea păcatelor. Şi 

să-l împac pe Dumnezeu, închinându-i mândre lăcaşuri de 
rugăciune. Şi să mă întorn spre aceia pe care i-am hăinit, 
spre cei care m-au ţinut la Călugăreni şi la Şelimbăr şi la 
Mirăslău şi care mă zugrăvesc în icoane sub chipul Sfântului 
Todor şi spre toţi aceştia de care nu ştiu de ce te temi, 
pentru că nu averile voastre le-am împărţit lor, ci averile 
hainilor şi p-ale domniei. 

- Însăşi ideea este ucigătoare, doamne. 

- Nimic nu-i veşnic pe pământ, Stoichiţo. 

- Ce vrei cu cehii? Ce vrei cu neamişii? 

- l0?... Nimic! 

- Uzurpi orânda acestei părţi de Evropă, doamne. 

- N-o voi decât slobodă, ca Magna să fie slobodă, 
nebunule! Cum vom sta în libertăţile şi hotarele Dakiei, 
înconjurați de robi, cu oştile străine călcându-le pământul, 
lacome şi pizmaşe de libertăţile noastre? Te-ai gândit 
vreodată, tu, filosofule? Şi-n ce stă crugul şi tâlcul domniei 
mele, dacă nu în puterea de a merge înaintea vremii? Lasă- 
mă, Stoichiţo, să-mi urmez căile destinului meu. Chiar dacă 
vă târăsc spre anul două mii... In ce zi suntem astăzi? 

- Vineri în 10 iulie 1601, a celor patruzeci şi cinci de 
mucenici din Nicopolea Armeniei, doamne! 

- Aceia au fost patruzeci şi cinci jertfindu-se pentru 
credinţa lor şi eu singur nu voi fi oare în stare să-mi duc 
credinţele până la capăt, Stoichiţo? 

- lată ştiricarul care mi l-ai cerut, doamne: Antonio 
Constantini i-a scris de la Kosice lui Duca di Mantova 
povestindu-i cu de-amănuntul întâlnirea ta cu Basta. N-a 
uitat să-i scrie că Basta due volte ha visitato il Valacco in 
casa sua, ma molte volte tutti tre si sono congregati 
insieme a parlamentare, et risolvere... leremia Moghilă 
către Zamoyski, scrisoare copiată pentru segnior Georgio, 
prin care-l vesteşte de solia ta la Mosc şi că Michael 
waivoda fa molta gente con l'aiuto dell'Imperatoare... Cere 
ajutor pentru sine şi Simion. Şi iată, doamne, ceea ce te va 
ucide până la urmă. Politica, măria-ta. Ascultă ce ticăloasă 

urzeală. Pan Czolhowski, olăcarul lui leremia, s-a lăudat în 
gura mare la hanul «Roata norocului» din Liow că duce cu 
sine ştiri despre urgia pe care-o pregăteşti măria-ta asupra 
Reczei Pospolita, după care s-a îmbătat crâncen. Oamenii 
lui Basta l-au ridicat, pe el şi pe soţii lui, ducându-i în odăi, 
unde au copiat cu grijă scrisoarea, tălmăcind-o în italiană. 
Ascultă ce spune leremia mai departe, cugetă doamne şi 
hotărăşte-te: Michael Voivoda lui ancora ha mandato a 
Embremi bassă a trattare della pace, et che lui tratti da 
parte sua di poter ricuperare la moglie con li suoi figlioli che 
sono in Transilvania, li quali recuperati che saranno le 
promette lui stesso in persona venire sotto l'ubidienza del 
Gran Turco. 

Este o înserare fastuoasă în pusta Dobriţinului. Cu 
miile de greieri ţârâind în crăpăturile pământului. Cu 
orăcăitul brotacilor în pipirigul bălților încă nesecate de 
secetă. Cu miresmele iuți ale ierburilor unduitoare şi cu 
zarea nesfârşită, tăiată ici, colo de salcâmi, vopsită în culori 
sângerii. Cu toată această lume de câmpie nostalgică 
învăluită în pulberi grele de aur în care se cufundă soarele 
imens şi învâlvorat, făcând să ardă vârfurile de oţel ale 
hampelor aşezate în plaza de armas. Pologul cortului 
domnesc este ridicat pe sulițe. Vede tabăra cehilor 
înconjurată de carele husite, cu corturile orânduite în linii 
drepte, cu bănci făcute din leagănele carelor, cu caii 
puternici legaţi la conoveţe. Se aude trâmbiţa sergentului 
de jurnă, chemând la corvezile de seară. Undeva, spre 
tabăra neamişilor din pustă, bate o toacă vestind slujba de 
seară. Aude tropotele obosite ale cailor de la sacale, 
strigătele gărzilor vestind sosirea apei de băut, cadenţa 
schimbului, cântecul trist al unui guslar, parcă şi tânga unor 
viori, totul plutind într-o singurătate absolută şi în afara lui, 
cum în afara lui au rămas vorbele lui Stoichiţa, vorbe trăind 
fiecare în sine, fără să se lege întreolaltă şi mai ales fără să 
se lege cu acea limpede conştiinţă de sine, starea de 
luciditate rece pe care a purtat-o cu el de la Kosice în 

tabăra de la Tokaj şi care de două săptămâni îl împietreşte 
aici, la Dobriţin, la două zile de marş de tabăra lui Basta. 

Antonio Constantini nu-i scrie lui Duca di Mantova că 
la a doua vizită segnior Georgio a făcut o criză de colici, 
cocârjându- se in jilţ şi strigând că a fost otrăvit. Că 
aghiotanţii lui au tras spadele şi că au fost dezarmaţi pe 
loc; după care segnior Georgio, scăldat în sudori verzi şi 
unsuroase, a fost aşezat în pat şi Simion i-a dat să bea 
ceaiuri de ierburi neîndulcite cu miere, aşezându-i cărămizi 
fierbinţi învelite în cârpe, pe pântecul umflat. L-a vegheat şi 
segnior Georgio şi-a cerut scuze. l-a blestemat pe cei care 
vor să-i învrăjbească pe ei doi, singurii generali capabili să 
aducă Transilvania la suveranul ei de drept. Fiecare cuvânt 
era o provocare şi fiecare frază o capcană. l-a înjurat 
soldăţeşte pe cei care i-au furat scrisorile şi le-au tipărit în 
Avizo-uri, strigând că a învăţat de la principele Michael cum 
trebuie tăiate urechile acelor nelegiuiţi. Că luând exemplu 
de la mărinimia lui, nu numai că nu l-a decapitat pe tenente 
lacoppo Pugiella, dar l-a avansat la gradul de capitano, ca 
să-l consoleze de pierderea urechilor şi l-a trimes spre 
vindecare franciscanilor de la monastirea din Gyöngyös. 
Apoi, numai în cămaşă, a trecut la chartă, stăruind pentru 
planul invaziei prin Valea Murăşului. 

- Şi dacă excelența voastră, segnior Georgio, nu atacă la 
nord şi mă lasă între oştile turcului şi ale lui Sigismund? 

- Puneţi la îndoială cuvântul meu de onoare, principe? 

- Pun la îndoială forţa celor două mii de oşteni pe care-i 
aveţi, excelenţă. 

Segnior Georgio a trecut la calităţile pulberilor 
grăunţoase, faţă de cele pisate, la calităţile de tragere ale 
muschetelor de 16 şi la reducerea celor 59 de timpi 
necesari încărcării şi dării focului, a vorbit despre scrisorile 
lui de schimb cu valoare negociabilă pe care le are asupra 
câtorva mine saxone şi ale principatului transilvan, despre 
specialitatea lui: antreprenorii de impozite şi de recrutări, 
«pentru că, per Bacco, principe, sunt cel dintâi general care 

văd în contopirea antreprenorului de impozit cu cel de 
recrutare într-o singură persoană, supusă căpeteniei 
armate, chezăşia ambelor operaţii: completarea efectivului 
de sub drapele şi asigurarea plăţilor către suveran... Vă dau 
acest mare secret al meu, fără să vă cer, să zic, monopolul 
impozitelor în niciuna din fostele şi poate viitoarele voastre 
ţări. 

- De ce poate, excelenţă?! 

- Soarta armelor este schimbătoare, după cum aţi văzut- 
o, illustrissime!... Deci, antreprenorul de impozit bate la 
fiecare poartă şi cere plata lui. Contribuabilul nu are cu ce 
plăti, după cum se intâmplă de obicei. Atunci, ///ustrissime, 
bravul meu om scoate registrul de recrutor şi-l înscrie la 
oştire pe onorabil, fie vilan, fie târgoveţ, fie breslaş, pe 
atâtea zile cât este necesar să acopere datoria către 
suveran; pe restul perioadei de campanie plătindu-i-se doar 
jumătate din soldă, cealaltă jumătate fiind beneficiul 
generalului său pentru faptul că l-a acceptat fără 
armament. Când voi fi numit guvernatorul sacrei majestăţi 
pentru Transilvania, veţi vedea cât de repede voi face să 
înflorească această provincie rebelă, ///ustrissime. 

Basta a aşteptat riposta. O aşteaptă şi acum. S-a 
făcut că nu aude şi segnior Georgio a trecut să-i ghicească 
viitorul în palmă. l-a privit palma îndelung. Când şi-a ridicat 
ochii, era împâclit şi dintr-o dată alt om. Rece şi interiorizat, 
privindu-l ciudat cu ochii aceia bulbucaţi şi spălăciţi, plini de 
vinişoare roşii. N-a spus nimic. S-a retras, după ce-au 
hotărât să călătorească împreună până la Tokaj. Basta a 
dorit-o. Au ieşit din Kosice la 21 mai, marchizul Ferrante 
Gonzaga scoțând oştirea până la o milă de porţile cetăţii. 
Au fost flori şi drapele, cornişti şi trâmbiţaşi heralzi, doamne 
gătite multicolor şi poporenii bucuroşi să vadă plecaţi cei 
şase mii de mercenari sângeroşi. Segnior Georgio a zăcut în 
caleaşcă până la Tokaj. Stoichiţa i-a spus că-l iscodea pe el, 
pe vodă, de după perdeluţele caleştii. Că la fiecare popas îşi 
scria cugetările despre comportarea lui // Va/acho. Câte ore 

a călărit. Câte a mers în caleaşcă. Ce-a mâncat. Ce-a băut. 
Ce pedepse şi ce răsplăţi a dat. Segnior Georgio nu-l 
cunoaşte îndeajuns. Îl va cunoaşte. Nu i-o poate ierta că nu 
i s-a predat la Mirăslău. Că nici măcar steagul Magnaei nu i 
l-a lăsat. Că şi-a scos de acolo toate oştile şi că numai 
Chiaky s-a putut bucura de masacrarea iobagilor şi a celor 
două mii de săcui ai lui Domokos. Segnior Georgio i-a spus 
toate astea printre picături şi numai când se ruga de el să-l 
primească în carâta pe leagăn care mergea lin pe drumurile 
pustei. Ascultă ţârâitul greierilor. Complotul lui Basta este 
urzit cu amănuntul. Se întinde prin Sigismund până la 
leremia şi Zamoyski. Ce-ar face segnior Georgio dacă n-ar fi 
lângă el, în tabără, în văzul miilor de oşteni?! Ce ştiri ar 
trimete împăratului şi arhiducelui?! Politica. Basta pune în 
slujba ei scrisorile calpe şi mărturiile mincinoase ale 
duşmanilor împăratului, calomnia şi intriga, Basta este omul 
lui Rumpf, aici în Ungaria Superioară şi Rumpf este omul lui 
Basta pe lângă împărat, afacerile lor se leagă din Ţările de 
Jos până în Transilvania şi dintr-o dată, iată, un // Va/acho 
care tulbură Răsăritul, voindu-l aşezat pe alte temeiuri. 
Mărâie şi ascultă ştiricarul lui Stoichiţa, care ieşit 

dintre zidurile Caşoviei îşi desfăşoară slobod olăcarii şi 
oamenii de taină, de la Viana şi Praha, până la Warşovia şi 
laşi, Târgovişte şi Istanbul. L-a trimes pe Mărzea în tabăra 
moldoveană a lui Sigismund. Theodor Chiriac i-a spus că 
leremia vrând să scape de unii hotnogi şi căpitani care l-au 
slujit pe Mihai vodă, i-a trecut lui Sigismund. 

- Di Transilvania ogni giorno fuggono soldati e vengono 
dalla nostra parte, tanto pedoni, quanto cavalli. 

- In Valacchia sino que sono insieme/m huomini per conto 
del Valacco et l'aspettano con gran desiderio. 

- Michele Vaivoda gli a mandato un suo huomo... 

- Este vorba de Mârzea, măria ta. 

- De unde o ştie acest căpitan Zucconi, Stoichiţo? 

- Ală-ntreb şi eu, doamne. 

Scrisoarea este a lui Zucconi, către Pietro Duodo. 
Totul se ştie în blestematul ăsta de Vavilon ostăşesc. 

- „„. Il quale aspettiamo d'hora in hora con qualche buona 
risposta. 

Apoi cavalerul Pietro Duodo către doge: 

- Sono partiti di accordo e concerto di assaltar quella 
provincia de due parti per divider le forze di Transilvani... 

Cesare Florio către Duca di Modena la 18 iunie. 

- ... € sospesa la risolutione di chiamare Georgio Basta, 
ma non si consente neanche alle sue istanze di levarsi de 
quelle parti... 

- Basta a cerut-o împăratului, măria-ta... Face tot ce poate 
să nu lupţi în aceeaşi tabără cu el. 

- O ştiu. 

- Atunci de ce stărui? 

- Tocmai pentru că n-o vrea. De ce n-o vrea? De ce se 
luptă să mă îndepărteze de el? Ce ticăloasă urzeală ţese? 

- Dacă este o cursă, doamne? 

Inţelege fulgerător. Dacă este o cursă?! Ţipând că nu- 
| vrea în tabără, Basta mizează pe încăpăţânarea lui. Şi 
iată-l pe el ducându-se în tabăra lui Basta unde, oricând, 
noaptea, ori la un consiliu militar... 

lese sub polog. Departe, spre apus, pe şleahul 
dinspre Hajduboszormeny se ridică un nor auriu de praf. 

- Tunurile, Stoichiţo, şopteşte... 

- Tunurile date măriei-tale de către arhiduce, prin 
marchiz, cu porunca tainică de a-ţi prinde toate scrisorile. 
Ce porunci dai? 

- Sună strângerea sfatului obştesc al căpitanilor. 

- Stărui, mărite? 

- Stărui, Stoichiţo! 

Nu-l aude retrăgându-se pe acest cel mai credincios şi 
ascuţit la minte dintre credincioşi. De aproape două luni 
încearcă să se regăsească în căpetenia de condotieri care 
este. Incearcă să-l regăsească pe Mihail, voievodul 
Călugărenilor. Pe acel înflăcărat, căruia niciodată nu i-a 

lipsit de sub tălpi pământul Ţării. Ori pământul Magnaei. A 
făcut tot ce i-a stat în puterile lui omeneşti. Buzeştii au 
pornit răscoala împotriva lui Simion Moghilă. Nu doarme de 
trei nopţi aşteptând olăcarul lor. De trei nopţi îl 
muceniceşte gândul că ar putea şi Buzeştii urma soarta vel 
armaşului Udrea Băleanu şi a lui vtori paharnic Negrea. 
Tobele. Heraldul de slujbă chemând sfatul obştesc al 
căpitanilor. Al acestor desmoşteniţi care nu-şi uită neamul, 
fie că sunt neamişi de pustă, trimeşi de arhiepiscopul 
Kutasy sub comanda căpitanului Sandor Dési de Polgăr, 
singurul căpitan cu picior de lemn şi chior, ciumpăvit de 
turci la o luptă sub Esztergom; fie că sunt aidoma lui Smyl 
Pisek şi tatălui său... 

Eşti înconjurat de duşmani mai mult ca niciodată, prin- 
cipe. Mă rog pentru victoria ta şi nu uita ale cui sunt săbiile 
care ţi-o vor aduce. Sper că te-am cunoscut îndeajuns, ca 
niciodată să nu-mi reneg credinţa în tine. Kutasy 

l-a ars scrisoarea, aşa cum arhiepiscopul a dorit-o 
totdeauna... Paşii lor. Pintenii. Acelaşi trist simţământ al 
înstrăinării. Al acestei ciudate stări când se caută cu 
disperare şi nu se regăseşte. Când îi lipsesc graiul şi 
sudălmile alor lui, cântecele molcome de la focurile de 
tabără, strigătele străjilor, chipurile lor smolite şi bărboase, 
şuşuitul vântului în frunzeturi şi dulcele murmur al apelor 
Magnaei în rădăcinile sălciilor din luncile binecuvântate. Ori 
munţii. Dumnezeule, Negoiul. Îl sfâşie un dor aspru. îl 
macină o cuvioşie zăcută după umbra brădetului de pe 
Leaota. Stau în el, de-a valma, dangătele clopotelor 
Târgoviştei, la vecernie, când se cern albăstrii umbrele 
căzute din munte şi trec rădăşti prin cerul de safian; ori 
apele albastre ale Snagovului ori fără de prihana linişte 
vuitoare de la Cozia, şi o mie de mii de chipuri la Înviere, ori 
la Rusalii; ori la slujbele împărăteşti, la cătarea oştilor, la 
cumetrii; ori la intrarea lui în laşi, soborul şi răzăşii şi 
Suceava pe-o geană neagră de nour; ori odăile protei Miha 
din Şcheii Braşovului, cu aroma lor de grinzi bătrâne şi 

mere, dulcele alcov al Velicăi şi făgărăşenii primindu-l cu 
prapore, de-a valma în el secătuindu-l şi chemându-l cu o 
mie de mii de glasuri ale pământului; aşa cum nu-l cheamă 
pe segnior Georgio şi de aceea segnior Georgio... Ah! De 
aceea îl urăşte şi nu-l înţelege segnior Georgio, 
Dumnezeule! 

Şi ei! Sunt aici! Vin din toată tabăra. Vin la galop prin 
pulberile de aur ale pustei Dobriţinului. Sar din şei. Oamenii 
de arme le iau caii de dârlogi. Unii din ei îl vând pe bani. 
Alţii sunt gata să moară pentru visele lor tainice, pe care nu 
şi le pot nici măcar şopti: Ungaria! Serbia! Cehia!... O ştie, 
lo! Aşa cum a ştiut-o când şi-a făurit Planul Bizantin. Stau 
pe tobe. Işi ţin pălăriile, ori cuşmuliţele sub braţ. Cei de 
slujbă au coifuri şi platoşe. Constată sec că nu-i are lângă el 
decât pe Stoichiţa şi Marcu. Episcopul Theofil a plecat cu 
Racea la Craiova, să binecuvânteze scularea Buzeştilor. Să 
ducă acestora poruncile lui şi planul de luptă pe zile şi 
săptămâni, cu începere de la 25 iulie. Biv vel banul 
Mihalcea e pe drum cu oastea transilvană, căreia i s-au 
alăturat dragonii şi cazacii celor doi căpitani leşi: Stanislas, 
credinciosul Stanislas scăpat de Chiaky şi oastea Temişorii 
prin Munţii Apuseni, şi Zaplatinscky, trimes de Walenty 
Walawsky să recunoască drumurile de la Hust, la Dobriţin. 

- V-am adunat, domnilor, spune în graiul ostăşesc de 
tabără, să vă fac cunoscute câteva lucruri îndeosebi 
neplăcute mie... Să vă comunic hotărârea mea în legătură 
cu /a massa della gente. Apoi planul de campanie pentru 
următoarele zile. Ad primum: lată aici scrisoarea bunului şi 
veneratului meu prieten şi protector, monsegniorul episcop 
de Agria, Stephanus Szukay, care mă mustră cu asprime 
pentru prădăciunile soldaţilor mei şi samavolniciile lor 
făcute asupra călugărilor franciscani din Gyöngyös... După 
câte ştiu, Gyöngyös se află la poalele Mâtrei, dincolo de 
Tisa şi chiar dincolo de Tarna, la şase zile de marş de aici... 
Are cineva dintre domniile-voastre trupe călări dincolo de 
Tisa? Din ordinul cui şi ce caută acolo? 

Ştie că niciunul din ei nu are nici măcar un soldat 
dincolo de Tisa. Ştie că acolo a fost trimes de segnior 
Georgio, să se refacă, noul căpitan de recrutori lacoppo 
Pugiella. Bănuieşte că acela şi-a alcătuit o companie din 
dezertori cu care pradă ţinutul, strigând peste tot că este 
căpitanul lui // Va/acho. Segnior Georgio îşi urmează planul 
cu încăpățânare diavolească. Strigăte de protest. Stoichiţa 
citeşte numele unităţilor. Fiecare căpitan îşi face raportul. 
Niciuna din unităţi nu este plecată din tabără. Nici măcar un 
singur pichet; ori o singură lance... Toată lumea este gata 
de marş. Cuirasele s-au încărcat la căruţe. Fiecare om a fost 
strigat la apelul de la amiază şi i s-a plătit solda pe luna 
iulie, cu un avans pentru luna august. Să se facă o scrisoare 
monsegniorului, semnată de sfatul de obşte al căpitanilor 
lui der Fürsten. 

- Domnilor! 

În cort se face linişte. Din cei zece mii de oşteni câţi 
are înscrişi in registre, şapte mii sunt trupe de haiduci, 
oameni care trăiesc din pradă, o amestecătură de unguri, 
croaţi, sârbi şi slovaci de pe confiniul imperiului; apoi sunt 
banderiile nobilimii mărunte; steagurile transilvane, bărbaţi 
care vorbesc mai toate limbile Evropei, pentru că, pe lângă 
cei câţiva desperados spanioli, are şi zece artificieri 
olandezi care l-au slujit pe Basta până când s-au îmbolnăvit 
de o boală necunoscută. Hirurgii lui Basta au crezut că este 
lepră. l-au scos din lagăr şi i-au ţinut închişi trei luni într-o 
şură din pustă. Apoi i-au trimes lui Gonzaga la Kosice, unde 
i-au găsit recrutorii lui vânzându-şi pipele să poată cumpăra 
pâine. Căpitanii acestor zece mii sunt aici. Pe câţi îi 
cunoaşte? Jivko Roşul şi Jivko Negrul. Jan şi Smyl Pisek. Şi 
ceilalţi? Este lacom de ei. Ar vrea să găsească graiul care 
să-i apropie. Graiul care să-i înflăcăreze. Graiul care venind 
de la ei să-l liniştească. 

- Domnilor! Cineva lucrează împotriva onoarei noastre de 
războinici şi cavaleri. Am pătimit destule, ridicându-mă 
împotriva lui Gran'Turco (acesta este sultanul în graiul 

taberei). O ştiţi. lată că acum, când cu ajutorul Domnului şi 
al suveranului nostru suntem aici, noi cei dornici să luptăm 
împotriva duşmanilor noştri de moarte (nu-i cheamă pe 
nume pe aceşti duşmani de moarte şi bacalaureatul Smyl 
Pisek îl priveşte cu ochi de nebun) iată că inamicul meu, 
trădătorul principe Sigismund Bâthory încearcă să mă 
lovească nedemn şi necavalereşte, folosind în loc de spadă, 
calomnia şi în loc de scut, milogeala. Domnilor! Am aici o 
ştire care vă va umple de nobilă indignare. Segnior gran' 
logofăt! 

Stoichiţa citeşte din scrisoarea bravului Vicenzo 
Zucconi către cancelarul ducelui de Mantova. Acest Zucconi 
este pus pe făcut avere. Lucrează cu aceeaşi loialitate şi 
aplicare pentru oricine-l plăteşte, slujindu-i cu deplină 
discreţie suveranului, lui Basta, lui Sigismund, lui // Va/acho 
şi Carlo Magno, ducelui de Mantova şi cancelarului său. 
Poate că-şi vinde ştirile la bucată şi la cot. Episcopul Szukay 
îl mustră aspru pentru întâmplările de la Gyöngyös. Dacă 
padre a crezut înscenarea aceea neghioabă, atunci ce va 
crede Rumpf şi cum o va aşterne el pe masa Consiliului 
secret?! Şi cum va lega Rumpf cele întâmplate la Gyöngyös, 
de această scrisoare a lui Sigismund, pe care segnior 
Georgio i-o va trimete în goana goanelor?!... et cosi 
Sigismondo alli 18 mando uno suo servitore con lettere al 
Sig-nior Basta... 

- Ruşine! 

- De ce l-a primit?! 

- Este neloial! 

- Domnilor! Segnior Georgio este liber să primească soli, 
ori scrisori de la oricine; cum lo sunt slobod s-o fac! Nu 
acesta este răul! Răul începe odată cu minciuna! 

Stoichiţa citeşte rugămintea lui Sigismund făcută lui 
Basta di riconciliarsi con Sua Maestà. 

- Laşul! 

- Vă ştie la două zile de marş şi este în stare să-l lingă în 
C... pe segnior Georgio, numai să nu vă vadă în linie de 
bătaie. 

- Merită spânzurat de lance! 

- Domnilor! 

- Per il medissimo mando leftere che haveva intercette, 
che il Valacco scriveva ad Hebraim Bassa, non sapendo egli 
che cio era da esso Valacco di gia stato avisato al Segnior 
Gonzaga, poiche egli pretendeva d'esser mezo alla pace tra 
il Gran Turco et Sua Maestà. Di Sachomare il 23 di Giugno 
1601. 

- Domnilor! Acestea sunt metodele perfide ale 
duşmanului meu de moarte, care-mi ţine familia în 
închisoare, nedemn de titlul de principe, de două ori fugar 
de la postul său, vândut polonilor şi turcilor, trădător al 
onoarei şi credinţei. 

Căpitanii se aprind. Se strigă cuvinte grele, dintre 
care cel mai plăcut este ;/ cornuto. Se fac aluzii străvezii la 
faptul că principele lor îi va cuceri principatul lui 
Sigismondo, aşa cum i-a cucerit patul conjugal, odată cu 
ceea ce era în acel pat. Vor să aleagă trei căpitani, care să 
plece chiar acum în tabăra lui segnior Georgio cu o 
scrisoare a sfatului de obşte, prin care să-i ceară explicaţii, 
fiind în joc însăşi onoarea lor şi a trupelor. li lasă să strige. 
Se va auzi la Basta. Incă de la Viana a cerut să nu se creadă 
nimic din ceea ce se va colporta pe seama tratativelor lui 
cu turcii. Până în clipa asta nu a făcut niciun pas. 

- Domnilor! Vă mulţumesc pentru onoarea ce-mi faceţi, 
acordându-mi încrederea voastră neştirbită. lată ordinele 
mele pentru ziua de mâine şi... răspunsul meu la manevrele 
lui Sigismund... Mâine în zori plecăm spre Sătmar!... 

Se aştepta la urale. Nu sunt decât murmure de 
nemulţumire. 

- Voim gloria pentru noi, sub sabia voastră, principe! 

- O veţi avea, domnule căpitan Jan Pisek de Chynov... 
Neştirbită de nimeni... 

Dă ordinele de marş. Pedestrimea pe căruţe pleacă 
încă de la miezul nopţii, astfel ca la prinzişor să intre la 
umbră, unde se va hodini până la ceasurile şase după- 
amiază, când va porni din nou la drum, mărşăluind două 
ceasuri, după care se va face tabără de marş, adică fără 
corturi, dormindu-se sub stele. Călărimea va purcede în 
zori. Sacalele vor fi învelite cu pături iar peste pături se vor 
lega crengi de salcâm. Turmele de oi şi cirezile vor porni 
peste un ceas. Ordinea de marş este cea cu care s-a venit 
de la Tokaj. Îl roagă pe căpitanul Jivko Roşul să treacă în 
vanguardia. El se va afla di battaglia... Di retroguardia va fi 
prinţul Marcu cu regimentele austriece şi bavareze... 
Domnilor!... Săbiile voastre! 

- Am prestat jurământul, principe! 

- Vor ieşi din teacă în faţa inamicului! 

- Când va fi nevoie să ne apere onoarea! 

- Domnul nostru ne-a cerut spadele!... A mea se supune! 
strigă Smyl Pisek de Chynov. Îşi trage spada grea, 
ridicându-i lama deasupra capului. Cei douăzeci de căpitani 
se foiesc. Îşi trag săbiile căpitanii de haiduci... Apoi cei ai 
companiilor bavareze. Pe rând toate săbiile ies din teacă. 
Căpitanii aceia străini îl înconjoară de aproape. In afară de 
solde şi nădejdea jafului, ce i-a adus sub flamurile lui? Este 
gloria armelor o chezăşie? Este nădejdea tulbure şi secretă 
într-o libertate pe care şi-ar dobândi-o prin luptă o spe- 
ranţă? Şi ce este el, Mihail Voievod; ce înseamnă // Va/lacbo 
în conştiinţa acestei libertăţi de care-şi leagă speranţele 
bărbaţii cumpliţi care-şi cheltuiesc viaţa pe câmpurile de 
luptă şi-n taverne?! 

- Cer sacrul vostru jurământ, că ceea ce veţi auzi şi vedea 
aici va rămâne secretul meu şi al vostru!... Jurământul pe 
sabie îmi ajunge! 

Nimeni nu întreabă ce rost are acest nou jurământ şi 
de ce se face el. Lumina purpurie a asfinţitului le moaie 
obrazele în ape de sânge. Jură pe Hristos şi sufletul 
Fecioarei. Atinge lamele acelea reci, ele însele părând pline 

de sânge, cu amândouă palmele, după care-şi duce mâinile 
la piept. 

- Inima mea a primit nobilul vostru jurământ. 

Apoi, româneşte: 

- Stoichiţo. Penele! Hârtia! Sigiliul Transilvaniei! Şi cel al 
Bâthoreştilor! 

- Măria-ta! 

- Nicio vorbă. Treci la masă. Scrie turceşte... «Către lumi- 
natul nostru binefăcător, viteazul leu al Răsăritului şi 
înțeleptul sfetnic al măritului Padişah, Ibrahim paşa...» 

Dictează scrisoarea în turcă. Prinţul Marcu şi cei care 
ştiu turceşte, croații şi bosniacii, tălmăcesc... Este o 
scrisoare plină de mândrie şi aroganță, prin care 
Sigismundus Dei Gratia Transilvaniae et Sacri Romanii 
imperii Princeps, partium regni Hungariae Dominus, Aurei 
velleris Eques et Siculorum Comes, îi comunică lui Ibrahim 
paşa că nu mai are nevoie de cei zece mii de oşteni 
făgăduiţi, deoarece ştie de la oameni de încredere că 
blestematul Mihail, sperjurul şi sceleratul trădător se 
îndreaptă de la Debreczen spre Lipova, astfel că mai curând 
acolo va fi nevoie de armata de Temişoara. El, cu voia 
Domnului îl va bate pe generalul Basta, care are sub 
steaguri doar patru mii de oşteni; ori îl va sili la pace, după 
cum tractează cu el, apoi se va năpusti asupra lui Michail 
«pe care ar fi bine, după gândul meu, să-l lăsăm să vină 
între dealurile Lipovei şi acolo, înconjurându-l din toate 
părţile, să-l facem pulbere sub copitele cailor noştri, iar 
capul lui să-l trimetem măritului padişah, ca pe o încunu- 
nare a izbânzilor noastre. Datum in civitate nostra 
Colosuariensi, die decima mensis lunii. Ano Domini 
Milesimo sexcentesimo primo. Sigis- mundus Princeps. 

Se strigă voiniceşte. Cineva spune că scrisoarea lui 
Sigismund este o biată calomnie de conțopist, ticăloasă şi 
măruntă, pe lângă această urzeală demnă de un principe. 
lată o scrisoare care dacă este crezută, valorează cât zece 
mii de lovituri de sabie, cărora li se adaugă cel puţin două 

şarje de spahii şi cinci salve de archebuzieri ieniceri. Pe 
lângă celelalte delicii pe care le poate oferi o oştire ca 
aceea a paşei de Temişoara. Chemarea mânioasă a unui 
corn! Strigăte! Un foc de pistol. Alte focuri de muschetă. 

- Recunosc semnalul gărzii lui segnior Georgio, spune 
căpitanul Jan Pisek. 

Galopul unor cai. Cineva spune că dacă gentilomul 
descalecă înainte de a fi învoit s-o facă, regretă, dar îi va 
găuri fruntea. Intră locotenentul Pistol H. căruia, datorită 
meritelor sale de recrutor i s-a recunoscut brevetul semnat 
de regele Franţei. II anunţă pe căpitanul valon Beaury, din 
partea excelenţei sale generalul Basta, căruia a fost silit să- 
i doboare doi oameni. Căpitanul a dat busna peste gărzile 
de la intrarea în tabără, fără să spună parola şi fără să ţină 
cont de regulamente. L-a pus sub stare de arest. Cere 
ordine. 

- Ai cinci taleri recompensă pentru felul cum îţi faci 
datoria, domnule locotenent... Adu-l pe căpitan... Restituie-i 
spada... 

Un glas răguşit care spune: «- Sper să te mai văd cap de 
fier, fără protecţia stăpânului...» «- Oricând, la dispoziţie, 
cap de lemn, cu condiţia să-ţi comanzi sicriul din timp... 
Urmează-mă şi taci, dacă vrei să nu te leg la obadă. Se 
înfăţişează domnul căpitan Beaury din garda valonă a 
excelenţei sale generalul Georgio Basta cu un mesaj 
verbal.» 

- Spune-i excelenţei sale că nu sunt obişnuit să primesc 
mesaje transmise de soldaţii lui. 

- S-o fac acum, //lustrissime? 

Omul se răscracără. Îşi ţine pălăria agăţată de garda 
spadei, este plin de praf, o mască de praf gălbui de pustă, 
brăzdată de şiroaie de sudoare. Sudoarea i-a ieşit prin 
țesătura muschetarei, pătându-i-o la piept şi subţiori. 

- Beaury! 
- A! Scumpul meu prinţ Marco! 
- Luaţi-l, ordonă aproape şoptit. 

Căpitanul valon este înşfăcat de zeci de braţe. 
Locotenentul Pistol H. Il dezarmează pentru a doua oară. 

- Illustrissime, nu sunt obişnuit cu asemenea tratament... 
Am onoarea să vă comunic că nu voi uita insultele care mi 
s-au adus ca gentilom şi mesager al excelenţei sale... 
Ordonaţi acestor bravi să ia mâinile de pe mine. 

- Scoateţi-l afară şi ţineţi-l arestuit la harabale... 

Căpitanul Beaury face o reverență adâncă. Se retrage 
cu paşi zornăitori. 

- Trebuia să i se rupă spada, spune Smyl Pisek. 

- Aceşti valoni ai generalului sfidează tot ce nu este valet 
al excelenţei sale. 

Căpitanii spun că ar fi trebuit legat în p/aza de armas. 
Stoichiţa îi şopteşte că în general căpitanii aceştia nu sunt 
robi şi, că orice-ar fi spus, este un sol şi trebuia tratat ca 
atare. 

- Este un olăcar al unui general în solda împăratului, către 
un familiar al Casei de Austria, Stoichiţo... Dacă i se rabdă 
unui căpitan, atunci ce va trebui să-i răbdăm generalului? 

Deodată răsună urale. Din ce în ce mai multe urale. 
Apoi se aud tropote de cai împovăraţi. Scârţâitul cunoscut 
al roţilor de tun. Plesnetele de bici ale conductorilor. Uralele 
răsună din ce în ce mai aproape. 

- Domnilor, artileria! 

Este doar în coantăşul de roşu, ţesut din stofuşoară 
subţire de Bergamo, în cizmele înalte din piele roşie de ţap, 
nu-şi mai ia pălăria frâncească cu cioc pe care-o poartă în 
tabără şi iese cu paşi mari, urmat de sfatul de obşte al 
căpitanilor. Stoichiţa, care face şi pe vel şătrarul, i-a aşezat 
cortul în mijlocul taberei, în plaza de armas. In faţa cortului 
sunt trei hampe de aceeaşi înălţime. Pe cea din mijloc este 
ridicat steagul Magnaei. Pe cea din dreapta, cel al sacrului 
imperiu roman. |n stânga, steagul cu armele Ţării 
Româneşti, blazonul dintotdeauna al Băsărabilor, căruia, la 
Viana, Stoichiţa i-a adăugat un vultur imperial, ţesut din fir 
gros de aur. Din faţa celor trei hampe pleacă patru uliţe 

largi, între care sunt ridicate corturile oştirii. Din pânză de 
velă fiartă în ulei de in cele soldăţeşti, corturi mari, pentru 
douăzeci de oşteni; din aceeaşi pânză vopsită multicolor, 
căptuşită cu mătase, cele ale căpitanilor. Se văd turlele 
bisericilor din Dobriţin dincolo de râul nămolos de pustă 
Koseb, pe malul drept al căruia şi-a aşezat tabăra. Uliţa de 
apus a taberei iese în şleahul Sătmarului. Uliţa de 
miazănoapte dă în malul râpos al apei, pe unde este un fel 
de vad cu fundul întărit de buturi de salcâm. Dincolo, 
şleahul tăiat de oştire în nemărginirea unduitoare a pustei 
iese în şleahul mare care urcă drept spre Nyiregyhăza, de 
unde se împarte în trei: spre apus la Kosice prin Tokaj; spre 
miazănoapte spre Carpaţii Păduroşi şi Recz Pospolita şi la 
miazănoapte răsărit spre Hust. În faţa convoiului artileriei 
călăreşte credinciosul lui Vicenzo Bombardier Mantovano, 
care a cunoscut culmea gloriei lui de astronom la Praha, 
unde zi de zi a fost în preajma lui Johannes Kepler. Îi face 
semn cu mâna. Fără artilerie se simţea slab şi desmoştenit. 
Basta o avea pe a lui. Sigismund, cele patruzeci şi două de 
piese capturate de la Basta, care la rândul lui i le zmulsese 
lui pe câmpul Mirăslăului. Şi celelalte, pe care le trimisese 
peste munţi de la Ploieşti, în noaptea aceea cumplită când 
s-a despărţit de Stanca şi copii. In ce neagră depărtare stau 
amintirile peste care n-a trecut încă anul?! Mantovano își 
pune calul la galop mic. Descalecă aproape din goană. li 
face trei reverenţe, în vreme ce artileriştii execută o trecere 
în baterie din coloană. Numără şase tunuri de câmp, cu 
bronzul coclit de căldură. Tresare. lată nouă, ba nu, 
cincisprezece falconete cu câte şase ţevi din fier, 
recunoaşte modelul lui Mantovano, acestea sunt noi, legate 
pe afete vopsite verde, au lucrătura îngrijită a forjeriilor clin 
Kosice şi obezile roţilor ferecate, astfel că pot fi duse în 
poziţie la galop. 

- Te-am aşteptat ca pe Mesia, Vicenzo, îi spune şi-l 
îmbrăţişează în faţa sfatului de obşte şi al artileriştilor care 
strigă vivat! 

Plaza de armas s-a umplut de oşteni. Unii desculți. 
Alţii doar în cămăşi. Strigă vivat! Lauda tunurile. Vor să bea 
în sănătatea artileriştilor. - Pe cel mai negru drac, iată-l pe 
ciungul Cristofer! - Hei. Bum!... Domnilor, ori sunt beat de-a 
binelea, ori sunt pe cale să mor!... Bum are brandenburguri 
de locotenent!... - Domnilor! De trei ori vivat pentru noul 
nostru locotenent!... - Să plătească!... Să bem pentru 
locotenent, în contul fostului sergent! - Ha ha, ha! Să-i văd 
acum pe cavalerişti în faţa acestor jucării drăgălaşe. 

- Basta refuză să lupte în Transilvania, măria ta, spune 
Man- tovano, sărutându-i mâna. 

Peste ramătul care trezeşte tabăra se ridică dintr- 
odată chemarea grăbită sunată pe corn: «la arme»! Vine 
dinspre pichetele călări care patrulează pusta spre Nagyleta 
şi Oradea. Din ce în ce mai aproape. 

- Staţi nemişcaţi, porunceşte. 

Dintr-odată se vede în p/aza de armas, uriaş, cu 
mâinile în şolduri, văzând peste caii artileriei în lungul uliţei 
de răsărit cei doi haiduci sârbi venind în goana goanelor, 
vede cu o limpezime stranie soarele căzând pe geana 
sângerie a pustei, steagul cu vulturul bicefal, negru, pe fond 
alb în ecusonul Habsburgilor, lefegiii bavarezi cu pipe, 
pufăind tacticos, desculți, doar în cămăşi, artificierii 
olandezi, cu nădragii sumeşi şi picioarele goale vârâte în 
saboţi de lemn, îl vede pe Helmuth Ursul de gardă la 
drapele, cu muscheta la picior şi prinde din zbor cuvintele 
başbulucbaşului de haiduci, Petrovici. 

- Călărime de dragoni, asupra noastră, măria-ta. 
- De unde? 
- Dinspre răsărit. Vine în linie, prin pustă! 

Îşi aude inima. Din nou îşi aude inima. Un văl de 
ceaţă i se aşterne pe ochi. Se strânge în el cel viu, 
strigându-şi sieşi că nu poate fi altfel decât a voit-o cu toată 
puterea sufletului său. Că dacă destinul i-a împlinit şi 
această voie, steaua lui norocoasă, steaua lui miraculoasă a 
ieşit din nouri şi se avântă din nou spre catapeteasma 

cerului. Că ursitoarele l-au menit din nou, în nu se ştie ce 
noapte de Sânziene, şi că dintr-un mort viu, târându-şi 
amintirile pe drumurile pribegiei, iată-l înviat precum Lazăr 
şi gata să-l primească pe mâine în acest lo Mihail Voievod 
care renaşte cu fiecare clipă în tăcerea de moarte a taberei. 

- Măria ta, şopteşte Stoichiţa!... Jigmond Bâthor, măria 
ta!... Ori Chiaky! 

Stă cu ochii închişi. Nemişcat. Uriaş în vâlvătăile 
stinse ale amurgului. 

- Dumnezeule, şopteşte prinţul Marcu... 
- David! spune altcineva. 

Aude vag acele şoapte care-l slăvesc. Dar mai ales 
aude altceva. Aude tropotul îndesat al roşiilor de ţară. ÎI 
aude culegându-l cu tălpile din scoarţa bubuitoare a 
pământului străin, de stepă. Îl simte urcându-i-se la inimă, 
odată cu sângele vuitor şi bubuitor care-i zvâcneşte în 
tâmple. Il aude cu tot cugetul lui dintr-odată viu şi cloco- 
titor. Aude ropotul cailor acelora care l-au purtat pe aripile 
gloriei lui ostăşeşti. Apoi aude celelalte tropote grele, ale 
dragonilor şi celelalte tropote, zvârlite pe coaja pământului, 
ale cailor căzăceşti; şi iarăşi se întoarce la ropotul dintâi, 
uşor şi muzical, plin de miresme ameţitoare, de fânaţ şi 
lunci, de cetinişuri şi izvoare murmurânde, de ţintirime 
cuviincioase şi dangăte mărunte de clopot; de Paşti şi de 
Crăciun bătrânul, de nunţi cu prapuri şi cobze, Dumnezeule, 
de azimă şi cozonaci aburinzi, de stupine şi Olt... 

- Măria ta! 

Deschide ochii. Pe zare, ori i se pare lui, un roi de 
lumini mişcătoare. Apoi vede torţele purtate deasupra 
capetelor. Sute de torţe luminând chipuri bărboase, cuşme 
cu pene de gotcan, cuşme căzăceşti, coifuri, aripi de lebădă 
şi cuirase, undeva, în umbrele împâcilite ale zării, pologurile 
chervanului de oaste, apoi un galop năpraznic, chiuituri 
nebune, sulițe plecate pentru împuns şi o coloană de călă- 
reţi, ţinând în dreapta sulița şi în stânga faclia se prăvale 

asupra lui, având în faţă un diavol bătrân cu barba albă 
despicată de goană; iar în stânga acelui diavol... 

O bucurie seacă îl înlemneşte. Vel paharnicul Radu 
Şerban. Ropotul galopului umple toată tabăra. Dintr-odată 
toată coloana prăvălită asupra inimii lui se opreşte într-un 
ramăt de nechezături sălbatice. Caii cabraţi pe loc îşi muşcă 
zăbalele. Aruncă spume. Călăreţii sar din şei. Ridică făcliile 
deasupra capului. Un detunet de glasuri: 

- Să trăieşti, măria ta! 
- Biruinţă doamne, răcneşte biv vel banul Mihalcea 
Karatzas din şa. 
Se zmulge din pământ. Se repede la vel paharnicul 
care descalecă greoi. 
- Cuscre Radule! 
- Biruinţă, măria ta! Târgoviştea te aşteaptă! Ţara te 
aşteaptă! Noi toţi te aşteptăm, doamne, mântuitorul nostru. 

Vel paharnicul Radu Şerban are ochii plini de lacrimi. 
Ochii lui rotunzi şi verzi de bufniţă. ÎI strânge la piept. Să-l 
fărâme. Il ţine la piept, lacom. Bâlbâie ceva şi nu ştie ce 
bâlbâie. Vede lefegiii bavarezi pufăind tacticos din lulele. Il 
aude pe Radu Şerban spunându-i că doamna şi ginerele 
sunt bine, sănătoşi, că după ce l-au alungat pe Simion 
Moghilă din Târgoviştea, l-au hăituit şi au căzut asupra lui 
din munţi, pe Milcov, aruncându-l din Ţară cu toţi turcii şi 
tătarii şi leşii şi el a repezit un stegar la Făgăraş, să-i ducă 
veste strajameşterului că Mihai voievod este din nou 
domnul Ţării şi altele spune, el nu înţelege nimic, strigă: - 
Bine aţi venit voinicilor, vitejilor, îl vede pe căpitanul 
Stanislas, pe un alt căpitan Zaplatinski, trimes cu trei sute 
de cazaci de registru şi o sută de dragoni negri pe sama 
luminatului pan Walenty Walawsky, apoi iese din pâcle con- 
tele Darahi lanos de Tujon, bat nişte tobe, ies din cortul lor 
trâmbiţaşii heralzi, sună îndelung, în toată tabăra se aprind 
focuri uriaşe din lemnele rămase şi aude glasul de stentor 
al vel logofătului Stoichiţa de Strâmba vestind victoria 
oştirii voievodale în Valachia. 

Cei de faţă strigă vivat. Cineva spune că astă seară 
se va bea şi probabil vivandierele vor fi libere să petreacă 
cu ostaşii. Bucuria aceea intensă, sfâşietoare, răscolitoare, 
se sfârlogeşte. Ar săruta mâna cuscrului. Îl sărută pe frunte. 
Simte destinul. Simte timpul curgându-i greu pe umeri. 
Priveşte stelele mari şi joase ale pustei. Priveşte spre 
negurile căzute peste Magna, aflată la trei ceasuri de mers 
călare. Işi spune că Buzeştii l-au alungat pe Simion Moghilă 
din Ţară, strigând peste tot numele lui vodă: Mihail Voievod. 
Işi spune că planul lui grandios a prins aripi din nou. Că din 
nou se ridică în slava slavelor, acolo unde se temeinicesc 
crugurile istoriei şi că, iată, s-a adus pe sine, peste vreme şi 
împotriva ei, din nou la poarta Magnaei şi că numai 
moartea îl mai poate zmulge din visul lui, îngropându-l în 
pământul moşilor săi, ca pe o aducere aminte veşnică. 
Atunci aude greierii şi broaştele şi vede luna aurie, uriaşă, 
ieşind lin din neguri, într-o diafană şi dumnezeească lumină, 
apoi se lasă învăluit de înțelesurile copleşitoare ale veştilor 
din Ţară şi se roagă de ei, cu glas stins să-l ducă în cort şi 
să rămână cu lo numai ai lui; dar mai întâi să-l ducă la roşii 
de ţară să-i vadă şi să-i cunoască şi să-i spună cuscrul ce 
fac ai lui, întemniţaţii şi cum o duc acolo între ziduri şi cum 
l-au prins pe Moghilă, cum s-au ridicat ei atât de năpraznic 
împotriva tuturora şi ce ceas al îndurării Domnului au prins. 

- Doar ne-am ţinut jurământul făcut măriei-tale, la 
Târgovişte, înainte de pribegie şi ne-am uşurat inimile de 
păcatul supunerii şi ţi-am plătit datoriile către Moghileşti şi 
către Ţară, doamne, spune aspru Radu Şerban. 

Rămâne afară, în plaza de armas şi se uită cum o 
suliță subţire de nour intră în lună, tăind-o în două. 


GURĂSLĂU 
Castelul de la Girot unde benchetuieşte Sigismund 


Bâthory în fiecare seară, făcând procesiuni şi cavalcade 
iluminate de făclieri, îşi desemnează donjoanele dincolo de 

tabăra lui Chiaky şi Moise Szekely aşezată pe un dâmb care 
stăpâneşte toată Valea Crasnei spre Moftinu, Ardud şi Satu 
Mare. Munţii Făgetului închid zarea acestei zile de 30 iulie 
1601, a sfinţilor apostoli Sila, Silvan şi Crescent. Inchid 
zarea spre Dej şi Cetatea Chioarului care veghează intrările 
Transilvaniei pe Valea Someşului, pe văile dintre munţii 
Lăpuşului şi ai Făgetului, închid zarea spre Cetatea Gherlii şi 
Valea Someşului Mare care deschide calea Maramorăşului 
şi a Sucevii. Dincolo de pădurile lor albăstrui în dimineaţa 
înrourată stau Şimlăul şi Zalăul, Jiboul în şleahul de peste 
munte care trece la Dej prin Bobâlna şi dincolo de Munţii 
Mezeşului stau Huedinul şi Cetatea Gilăului, unde s-a ofilit 
Stanca în paza căpitanului Mihail Szekely care-i spune ceva 
şi el nu-l aude, pentru că aude roua scuturându-se de pe 
ovăscior şi de pe floarea fânului, aude pitpalacii chemându- 
se dincolo de taberele imperiale, prin câmpia care se 
deschide spre apus vastă şi acoperită de cerul alburiu şi 
stând pe valul de apărare, înconjurat de ofiţerii lui Basta şi 
gentilomi, de nemeşimea măruntă adusă din Bihor şi de la 
Deva de contele Darahi lanoş de Tujon, de cnezii 
moţoganilor şi cei ai consuetudinarilor de pe văile 
Mezeşului, aude doar chemările  pitpalacilor, roua 
scuturându-se de pe miile de ierburi ale căror nume îi vin 
mustoase pe limbă: obsiga şi tremurătoarea, pieptănariţa şi 
ruşinea fetei, coada vulpii şi aglica, gâscariţa, pojarniţa 
bună pentru tămăduirea tăieturii de sabie; astea toate şi 
zumzetul bondarilor şi altceva nespus de duios şi tainic, 
sentimentul lacom şi sfâşietor al întoarcerii. Dincolo de 
zarea munţilor stă Clujul. Şi dincolo de Cluj stă inima Cetăţii 
de Piatră: Alba-lulia. Bălgradul pentru care şi-a jucat soarta 
şi capul. Bălgradul spre care l-au îndemnat istoria şi sfatul 
de pe Ciucaş şi intuiţia şi iniţierea şi tot ce ţine de cugetul 
Poporului. Înainte de a se rupe de lIglisia i s-a dezvăluit taina 
Munţilor Apuseni. Este în el o lăcomie cumplită de zările de 
dincolo. Îi aude pe cnezi vorbind aşezat. Vede tabăra lui 
Chiaky. Se-ntâmplă ceva în tabăra lui segnior Georgio. O 

mişcare tăcută, noaptea. Tot noaptea aude scârțâit de osii 
şi tropote de povodnici. A rămas doar cu prințul Marcu, 
Stoichiţa şi biv vel banul. Theofil episcop Râmnicului a 
plecat cu Radu Şerban, cu cuscrul, să-i slujească la 
Târgovişte. E o sfâşiere în el şi-l munceşte dorul cu o mie de 
spăngi înroşite la foc. A ajuns la capătul răbdării. Şi ura. Ura 
împotriva acelora de pe malul Crasnei, a lui Szekely Moise 
şi a lui fide/i nostro Spectabili Magnifico Stephano Chiaki de 
Keresszegh, Consiliario nostro, et Generali Capitaneo, pe 
care trebuia să-l dea iobagilor la Şelimbăr şi astăzi istoria 
Transilvaniei s-ar scrie altfel. Şi Mirăslău s-ar fi scris altfel. A 
plătit neghiobia politicească şi minciuna cu moartea tuturor 
înfăptuirilor lui. 
- Măria-ta, căpitanul Szekely te omagiază. 

Bătrânul şi loialul Mihai Szekely, în dolman nemeşesc, 
cu căciulită de magnat în trei colţuri sub braţ, spune foarte 
tare că de când îl slujeşte pe suveran, şi o face de aproape 
patruzeci de ani, n-a pomenit ca un general şi prinţ să-şi 
înroleze o armată de zece mii de săbii numai într-o lună, ca 
această armată, să traverseze pusta arsă de dogoare 
numai în câteva zile şi cu toate că a fost bivuacată într-o 
mlaştină împuţită, cu toate că o devoră ţânţarii şi tăunii, să 
vădească o asemenea dorinţă de a se bate. 

- Asta n-o poate face decât numele vostru, ///ustrissime! 
- De ce nu şi numele lui segnior Georgio, căpitane? 

Cunoaşte glasul răguşit şi obraznic. Căpitanul Beaury, 
care adus de la Dobriţin la Moftinu în cortegiul lui, i-a strigat 
lui Stoichiţa să respecte nu se ştie ce târg făcut cu contele 
Lellio Arrivabene. În a doua zi a marşului, a cerut să-i fie 
încredinţată suma de patru mii de taleri, pe care 
illustrissimul o datorează lui segnior Georgio încă de la 
Caşovia. Nu s-a potolit decât atunci când prinţul Marcu i-a 
spus că-l pune în lanţuri. A vrut ceva şi mai vrea încă, acest 
Beaury. 

Mii de strigăte acoperă glasul valonului şi răspunsul 
tăios al căpitanului Szekely. Mii de muschetari şi cuirasieri, 

doar în cămăşi, ori goi puşcă, trabanţi şi cazaci, neamişi de 
ţară şi reiteri silezieni urcă valul de apărare pe care l-au 
ridicat in bălțile Crasnei din ordinul lui Basta. Segnior 
Georgio s-a înconjurat cu două rânduri de palănci şi şanţuri 
cu apă verzuie şi puturoasă. El n-ar fi făcut-o. Asta nu-l 
împiedică să-i dea dreptate lui Basta. Oştirea a avut de 
muncă. Rânduiala în tabere a fost cea de luptă. Sentimentul 
primejdiei a întărit disciplina. Tot valul s-a umplut de oşteni 
care-l aclamă. Se aude un corn în tabăra lui Sigismund. 
Creasta măgurii se umple de oşteni. Se aud strigăte. Apoi o 
trâmbiţă dă semnalul: «nobili luptători, pentru onoarea 
prinţului nostru, la luptă». Se aud urale. Strigăte de vivat. 
Două harabale sunt urnite din loc. Vede gulerele roşii ale 
trabanţilor clujeni. Apoi, cu lăncile scânteind, cu armurile 
aruncând o ploaie de fulgere, având la mijloc stindardul, 
iese din tabără o banderie sigismundistă. II vede pe Marcu 
ridicând dreapta. Văzduhul este sfâşiat de cornul lui Jivko 
Roşul. Din tabăra lui vine la trap un steag sârbesc urmat de 
steagul nemeşesc al contelui Darahi lanoş de Tujon. 
Contele nu şi-a îmbrăcat armura. Jivko Roşul roteşte pe 
deasupra capului biciul lui cumplit de luptă. Sunt 
întâmpinați cu tunete de aplauze şi strigăte de vivat. Carele 
taborite care închid ieşirea sunt trase din şleah. Jivko Roşul 
îşi aduce steagul până la piciorul palăncii. Strigă: /iveo 
Mihalj, wajwoda! Stegarul pleacă steagul pe care este pictat 
chipul lui Baba Novac. Işi scoate de la brâu buzduganul 
aurit. l-l închină lui Jivko. Apoi lui Darahi, care-i dă onorul cu 
spada. Banderiile sigismundiste, acum sunt două, fac o 
manevră suplă din trap, desfăşurându-se pe lănci. Trapul 
des al celor două steaguri ieşind din tabără este acoperit de 
strigătele domnilor soldaţi: 

- Una bella bravatta, pe Marzzocho, domnilor! 

- Mein Gott! joc unu contra patru că aceşti bravi ne vor 
aduce şi astăzi cele două stindarde, aşa cum au făcut-o ieri. 

- Domnilor! Pe toţi dracii, iată-l pe Pistol! 

- Şi Sanctitate, domnilor! 

- În escadronul contelui! 

- Sfânta Treime a tras sabia. 

- Merită să-ţi dai solda pe trei zile, ca să-i vezi luptând! 

- Care soldă, bavarezule? 

- Domnilor! Domnilor! Bavarezul vorbeşte de soldă. 

- Măria ta, ştiri, spune Stoichiţa, arătându-i haiducii care 
şi-au tras săbiile şi acum trec la galop mic prin faţa 
banderiilor lui Sigismund. 

Urmăreşte de cinci zile aceste ciocniri înverşunate. De 
cinci zile biruinţa stă de partea hărţuitorilor lui. 

- De unde? 

- Micloş Szolyomi a prins doi olăcari de-ai lui Jigmond 
Bathor, care-au scăpat de străjile motoganilor. 

- Şi? 

Stoichiţa spune cum olăcarii duceau scrisorile pline de 
rugăminţi ale lui Sigismund. Aşteaptă oştirea sangeakului 
de Temişoara la Tăşnad. A primit o ştire că oştirea se 
îndreaptă spre Huedin. Nu acolo o aşteaptă. La Tăşnad, să 
poată închide intrarea imperialilor prin porţie munţilor. 
Dacă ajunge acolo în trei zile, se leagă prin jurământ să-i 
dea beyului capul ticălosului Mihail. Micloş Szolyomi a ucis 
olăcarii, înlocuindu-i cu alţii, care duc scrisorile de liniştire 
ştiute. 

- Unde este oastea aceluia, Stoichiţo? 

- Face cale întoarsă de la Ineu, măria-ta. 

Sigismund a  voit-o, începând meşteşugurile cu 
scrisorile calpe. Un urlet de mânie pe valul de apărare. 
Banderia care poartă panaşe roşii şi flamuri cu dragon de 
aur pe câmp verde porneşte dintr-o dată la galop. Cade pe 
mijlocul steagului sârbesc. Îl rupe în două. Jivko Roşul n-a 
socotit bine depărtarea. S-a apropiat prea mult. 

Unul din catafracţi îşi înfige lancea în spinarea unui 
sârb uriaş, călare pe un cal bălan, smulgându-l din şa. Din 
tabăra lui Chiaky se aud strigăte de bucurie... Trâmbiţele lor 
sună: «La galop, pentru victorie». A doua banderie 

galopează pe un arc de cerc, astfel încât să ia la mijloc 
banderia contelui Darahi. 

- Domnilor! Să fiu ras în cap dacă acela nu este ex- 
locotenentul Pistol H. 

Un călăreț, lesne de recunoscut după încălţăminte, 
cizmă şi pantof, depăşeşte banderia cu câteva lungimi de 
cal. Se opreşte. Se aşază în şa. Din faţă îi vin la galop mare 
cuirasaţii. Recunoaşte cu o tresărire dureroasă, acră şi 
zăcută, catafracţii lui Mâko. Ex-locotenentul Pistol H. ridică 
amândouă braţele. Se văd lucind mat ţevile lungi ale 
pistoalelor cu cocoş. Două flăcări albăstrii. Ofiţerul care 
conduce şarja scapă lancea, o dată cu stegarul căruia îi 
zboară hampa din mâna dreaptă. Amândoi se rostogolesc la 
pământ. Bufnitura cuiraselor se aude până pe val. li 
răspunde un ramăt de strigăte. Bavarezii, doar în izmene, 
îşi flutură pipele pe deasupra capului. 

- Un maestro, domnilor! 

- În faţa pistolului ex-ului, mori înainte ca el să apese pe 
trăgaci. 

- Trăiască ex! 

- Trăiască locotenentul, domnilor, spune. 

- Vă felicităm, //lustrissime! 

- Vă grăbiţi, domnilor! Pe legea mea, vă grăbiţi!... Priviţi! 

Căpitanul Beaury arată spre Jivko Roşu. Pe val se face 
o linişte de moarte. Sârbii nu se mai văd. Nu se mai văd 
decât catafracţii gonind turbat spre malul Crasnei. Asudă. 
Işi simte cămaşa lipindu-i-se de şira spinării. Cine-a văzut 
râpa aceea îmburuienită, plină de păpurişte din care 
tâşnesc călăreţii lui Jivko, căzând din flancul banderiei?! 
Nimeni! Catafracţii intră la galop mare într-o rovină. Pânze 
de apă şi nămol ţâşnesc de sub burţile cailor. Apăsaţi de 
greutatea călăreţilor, caii aceia se prăbuşesc în nămoale. 
Se aud strigăte de moarte. Banderia lui Mâko opreşte şarja. 
In clipa când călăreţii îşi ridică suliţele şi vizierele se- 
ntâmplă şarja nebună a contelui. Simte ura celor două 

banderii ţâşnind din lamele lacome ale spadelor. O aude 
răbufnind în strigătele luptătorilor. 

- Ei, Beaury?! 

- Trebuia să facem pari, Beaury! 

- Raugigny! Scharfeneck! Să mergem!... Mă plictisesc de 
moarte jocurile astea de copii. 

- Pe care nu le joci niciodată, căpitane... Oare din 
prudenţă, îi întreabă şi îşi aude limpede glasul, dincolo de 
strigătele de izbândă ale hărţuitorilor lui, acoperite de o 
salvă de vivat, izbucnită din pieptul miilor de lefegii căţăraţi 
pe valul de apărare. Jivko Roşu vine la galop mic. Trage 
după el, agăţat cu biciul de luptă, un catafract căruia i-a 
sărit coiful din legături. Omul se ţine de cureaua biciului şi 
armura târâtă prin iarbă scoate un sunet ciudat, de fier 
ciocănit cu zeci de ciocane... 

- ... Arestarea gentilomului meu este o insultă pe care mi- 
aţi adus-o mie însumi, ///ustrissime. 

- Excelenţa voastră începe fiecare consiliu militar cu 
aceste cuvinte. M-am învăţat cu ele şi nu aduc nimic nou 
pentru instructions militares. 

- Aici nu este vorba de niciun fel de instructiones, 
illustrissime. 

- Peste un ceas va fi vorba, excelenţă. 

- Nu mă mişc din tabără până când... Beaury!... 
Hapurile! . .. Vă implor, i//ustrissime, încetaţi să-mi mai 
demonstraţii că soldaţii voştri îi pot bate pe ai lui Sigismund. 
Aţi pierdut cincizeci şi unul de oameni în cinci zile... 

- Şi am câştigat şase stindarde ale rebelilor pentru armata 
imperială, Sigismund pierzând trei sute de călăreţi, 
excelenţă. Fără să mai vorbim de entuziasmul cu care chiar 
oştirea voastră a primit victoriile. 

- De ce aţi convocat acest consiliu, ///ustrissime? De ce nu 
înţelegeţi că nu v-am cerut nici consilium, nici auxilium? Că 
nu sunt in luctu. Că nu v-am dorit aici... Că atâta vreme cât 
aţi depăşit cu patru mii de soldaţi numărul aprobat de 

suveran, nu voi lupta alături de voi, socotindu-vă mai 
periculos pentru mine, decât pentru rebeli... 

- Luaţi-vă hapurile, excelenţă şi incipiam... Ad primum: 
Sigismund va ridica tabăra la noapte... Domnilor, dacă vrem 
sa fim loiali faţă de suveran, trebuie să-l lovim mâine în 
zori... 

- Făceţi-o, //lustrissime! Acum dacă o voiţi... Aveţi 
binecuvântarea mea! 

Glasul generalului s-a subţiat, cum se subţiază mereu 
la fiecare consiliu militar, când el îi cere să-l lovească pe 
Sigismund şi segnior Georgio se plânge că nu i-au venit 
silezienii cu Flanz, că n-au venit haiducii lui Rottal, că nu i-a 
venit proviantul sau că marchizul Ferrante Gonzaga n-a 
ajuns încă în poziţia de aşteptare şi ajutor de la Tokaj. Este 
a cincea zi când Basta fuge de hotărârea care decide soarta 
Transilvaniei. 

- Ne vom da amândoi binecuvântarea, atunci când 
instructions militares hotărâte în acest consiliu vor 
întruchipa voia împăratului. 

- Beaury!... /Ilustrissimul mă ucide cu încapăţânarea!... 
Mon Dieu, mă ucide! 

- De ce nu-l ucideţi la rândul vostru, monsegniore? 

Este o clipă de tăcere. Glasul tăios al căpitanului 
Mihail Szekely. 

- Nu ne plac asemenea glume, excelenţă. ///ustrissimul 
are dreptate! Tempus fugit. După mărturisirea nemeşului 
lanoş Galffy, prins de Jivko Roşul, bagajele au şi fost urcate 
la cocii. 

- loannus Galffy, întreabă Basta, atât de încet, încât dintr- 
o dată simte o frică stranie de acest bărbat butucănos, care 
se ridică greoi din scaunul pliant florentin şi ştergându-şi 
obrazul buhăit cu batista, vine şchiopătând la masa de 
consiliu pe care sunt întinse chărţile Transilvaniei. 

- Illustrissime, căpitanul vostru l-a prins cu adevărat pe 
loannus Galffy de Szadon? 

- Vă este prieten şi credincios, excelenţă? 

- Da, il/lustrissime. Îmi este cel mai bun prieten şi cel mai 
loial serv... Pe Dumnezeu, îl răscumpăr de la căpitanul 
vostru!... Să-mi ceară ce vrea pentru sclavul acesta. Este 
dreptul lui să mă ruineze... Domnilor, dacă loannus Galffy 
de Szadon a spus că Sigismund ridică tabăra, mă supun... 
Indatoraţi-mă, i//ustrissime, ordonând ca acest nobil să fie 
adus în faţa consiliului militar. 

- Dacă Jivko o va voi... Stoichiţo, să vină Jivko! 

Prin pânza subţire care acoperă intrarea în cortul de 
consiliu militar se văd roiurile de țânțari dansând în lumina 
zmeurie a amurgului. Pute a catran - gărzile se ung pe 
mâini şi pe obraz să se ferească de înţepături, pute a 
zăpuşală acră, a bălți stătute şi a cai. Ofițerii îşi trag palme 
sonore vânând gângăniile care-i năpădesc. Simion i-a uns 
obrazul cu oţet de smochine. Ţânţarii zumzăie ascuţit în 
jurul lui. Inţepăturile lor i-au umflat mâinile şi pleoapele. Se 
simte soios şi urduros, o nelinişte zăcută îl copleşeşte odată 
cu bucuria adâncă, atotcuprinzătoare a împlinirii gândurilor 
lui în rândul faptelor politiceşti care-au cuprins în logica lor 
de fier, întreg Răsăritul, încă odată istoria i s-a supus 
emanând de la lo. Oştirea imperială este la porţile 
Transilvaniei, lo fiind cel care a adus-o aici, dincolo de toate 
adversităţile diplomaticeşti. Priveşte charta Transilvaniei 
fără s-o vadă. Vede doar, cu luminoasă limpezime, cum s-a 
întruchipat planul întoarcerii lui în Cetatea de Piatră, prin 
lucrările când tainice, când cu armele, ale binecredincioşilor 
care-l slujesc prin vreme, ca un adevăr al acesteia. Când lo 
a fost cu oştirea la Kosice, Buzeştii au strâns oştile Olteniei 
la Bârlogu. Tot atunci Theodosie Rudeanu, ah, Theodosie, 
umbra lui rămasă în zidurile Târgoviştei, care-a otrăvit 
fântânile cetăţii, ale târgului şi apele lalomiţei, care-a 
ridicat târgoveţii şi într-o singură noapte i-a urcat spre 
codrii, aşa că Simion Moghilă s-a trezit Vodă peste 
pustietate, ascultând noapte de noapte cornii şi buciumele 
chemând la răzvrătire. Polcurile leşeşti repezite să adune 
rumânii la muncile câmpului au găsit satele băjenite. Au 

fost rărite de săgețile trase de prin hăţişuri. Aude în sinea 
lui, cu limpede sunet, dangătele clopotelor de la monastirea 
din Deal, trăgând în dungă, a vreme de restrişte. Aude 
numele lui Mihai Vodă strigat la donjoane de umbre care 
ucid străjile leşeşti şi trag spre cer săgeți cu foc tătărăsc, 
brăzdându-l de lumini şi semne tainice. Theodosie şi-a 
pornit războiul lui necruţător înlăuntrul palatului. Străji 
leşeşti ucise în hora mare, pictată de Mina, peste 
Călugărenii căruia Simion Moghilă a pus să se văruiască şi 
pictorii lui de subţire au pictat intrarea în Târgovişte 
înconjurat de magnați şi şleahtici... Când lo s-a mişcat de la 
Kosice, Buzeştii au fost la Vâlcea. Simion Moghilă nu şi-a 
mai putut stăpâni şleahticii şi a fugit la Ploieşti. Când lo a 
ajuns la Tokaj, Buzeştii care-au învăţat din luptele cu 
Zamoyski, au căzut asupra lui Simion Moghilă întărit în 
tabere la Râmnicu-Sărat, aşteptându-l acolo pe frati-su, 
leremia, cu oştile tătarilor şi ale paşei de Silistra. Săcuimea 
din Scaune s-a sculat în arme, când Buzeştii au strigat 
peste munţi biruinţa lui lo Mihail Voievod. Au bătut din nou 
clopotele Târgoviştei pentru lo. Făgărăşenii au ridicat în 
arme o mie o sută de cavaleri. Stanca este mai mult 
doamnă a Făgăraşului, decât ostatica lui Sigismund. Între 
acesta şi Moldova, stau săcuii dornici să-şi răzbune martirii. 
Şi Varvara Szuki. Şi Velica, doamna. Şi iobăgimea 
măcelărită de neamişi. Consuetudinarii şi cnezii haţegani. 
Ideea înflăcărată în numele căreia s-au jertfit sub flamurile 
lui. Istoria întorcându-se la ea însăşi. Recunoscându-se pe 
ea însăşi, îmbogăţindu-se pe ea prin arhiepiscopul răzvrătit 
Kutasy. Prin bacalaureatul răzvrătit Smyl Pisek de Chynov. 
Nu este însuşi lo, un răzvrătit? Şi nu acest fapt esenţial i-a 
adus sub flamurile lui pe sârbi şi bulgari, pe greci şi cazaci, 
pe ruteni şi pe săcui, pe iobagi şi pe neamişii de ţară, nu 
acest fapt esenţial a făcut să se înroleze zece mii de oşteni 
la Kosice, Tokaj şi Dobriţin, Dumnezeule, acesta este 
adevărul şi cât greşeşte loialul căpitan Mihail Szekely care 
vede în fluxul necontenit de oşteni spre taberele lui, doar 

atracţia pe care-o împrăştie numele şi nimbul lui de răz- 
boinic şi nu-i vede pe ungurii de pe hotare, chinuiţi de 
bântuirile turceşti, tot atât cât de rechiziţiile imperiale, ori 
pe puşcaşii cehi, găsind gustul libertăţii pe câmpia de luptă, 
ori pe croaţi, ori pe slovaci. Se îngrozeşte de conţinutul 
acesta cumplit, purtat în tolbele oştilor lui. Pe care nici sieşi 
nu şi-l mărturiseşte ca să nu se lase pradă nebuniei 
cumplite a răzvrătirii, dincolo de hotarele Magnaei. Închide 
ochii. Până acum /nstructions militares au îmbrăcat prin 
timp şi pe deasupra spaţiilor unei jumătăţi de Evropă, 
planurile lui politiceşti temeinicite în lupta diplomaticească 
dată la Viana şi Praha. Astăzi şi acum toată această lucrare 
uriaşă, care l-a îmbătrânit, stă în crugul ei. Bătălia cu 
Sigismund Bâthory, care hotărăşte soarta Cetăţii de Piatră. 
Care-i consfinţeşte gândirea politicească. Şi destinul. 

Închide ochii. 

Posteşte cu pâine şi apă de când a ridicat tabăra de la 
Dobriţin. Când a pus piciorul în cel dintâi sat al Magnaei, la 
Săcuieni, când l-a învăluit cerul Magnaei, când i-a auzit 
pitpalacii şi graiul s-a înţeles până la capăt. lo nu putea fi 
altceva, decât domnul acestor pământuri. Asta n-o poate 
pricepe segnior Georgio, care geme şi cere zeamă de 
năramză cu miere. Asta n-o poate înţelege Maria Cristierna 
şi împăratul, arhiducele şi marchizul Ferrante Gonzaga, 
Beaury şi Ibrahim paşa. Magna poate fi deopotrivă 
veşnicirea lui lo; ori pierzania lui. Sentimentul copleşitor că 
s-a întors. Este uşor, un fel de duh plutind pe deasupra 
acestor vechi pământuri din miazănoapte. În bătălia de la 
Râmnicu-Sărat, pan Andreas Tarnowski s-a rupt de şleahtă, 
predându-şi sabia lui Radu Buzescu. Ce Polonie visează pan 
Andreas Tarnowski?! Huruit de tobe. Intră Jivko Roşul, 
urmat de neamişul lanoş Galffy de Szadon... lanoş Galffy!... 
lanoş Galffy!... Locotenentul Gărzilor Alba-luliei, când a fugit 
Chiaky. Cel care şi-a trădat cuvântul ostăşesc şi onoarea de 
ofiţer. Glasul rece al lui segnior Georgio. 

- Mon Dieu, domnule loannus Galffy! Ne-am revăzut mai 
curând de cât ne aşteptam amândoi... Beaury... Lassota să 
plătească din solda mea, cinci sute de taleri răscumpărare 
pentru acest brav... 

- Face o mie, măria ta, spune Jivko... 

Segnior Georgio mormăie. li tremură mâinile pe care 
şi le-a aşezat pe masă. li vede ochii bulbucându-i-se sub 
pleoapele umflate de înţepăturile ţânţarilor. Dintr-o dată, 
ştie! Dintr-o dată îşi aduce aminte. lanoş Galffy l-a 
dezarmat pe segnior Georgio. Tot el l-a escortat de la Cluj la 
Alba-lulia. Tot el l-a jignit, purtându-l într-o telegă 
ostăşească prin iarmarocul din Cluj, unde tarabagiii au 
zvârlit în excelența sa cu plăcinte şi mere putrede. 

- Face cinci mii, Jivko. 

Segnior Georgio înverzeşte. Nu-i mai tremură mâinile. 
Spune cu glasul dintr-o dată ferm, rece şi stăpânit. 

- Domnilor, voi hotărî cu ///ustrissimul, instructions 
militares. Veţi primi ordinele noastre peste un ceas. Vă rog 
să vă retrageţi. 

- jivko! Aşteaptă rugămintea mea la cort... lanoş Galffy ai 
ceva să-mi spui? 

Omul tace. Îi trece prin priviri presentimentul morţii... 
Rămâne singur cu segnior Georgio. 

- Acum, între noi doi, ;//ustrissime. 

- Voi să-i dăm bătălia lui Sigismund, chiar mâine, segnior 
Georgio. Flanz a venit ieri. Rottal, azi-noapte. 

- Trupele lor sunt obosite. 

- În schimb, Sigismund nu-i are pe turci. 

- O ştiu, mein Gott. 

- Atunci? 

- De ce nu aşteptaţi, ///ustrissime, oştirea din Valachia? 
Este o greşeală de strategie pe care o faci. Cu oştirea mea 
şi cei zece mii pe care-i aveţi sub steaguri, generalul 
Georgio Basta se poate socoti un simplu spectator la 
tragedia Transilvaniei. 

- Să lăsăm viitorul, pe sama viitorului. Voi bătălia cu 
Sigismund. 

- O voi în egală măsură. 
- Atunci? Repet: atunci? 
- Cedaţi-mi-l pe Galffy. 

- Vreţi să răzbunaţi prin forţa pe care o aveţi, o jignire 
personală... 

- Adusă mie tot la adăpostul şi-n numele forţei. Vreau un 
exemplu pentru sigismundişti. 

- Vă credeam mai diplomat. Ştiind că n-au nicio scăpare, 
se vor bate pe viaţă şi moarte. 

- Voi folosi numai raţiunea forţei. 

- Vae victis, excelenţă. 

- Pro publico bono, illustrissime. 

- Voi să fiu di vanguardia, excelenţă. 

- Imposibil, i//ustrissime. 

- Este una din raţiunile care v-au făcut să nu vreţi lupta? 

- Exact. 

- De ce? _ 

- Mă tem!... Sunteţi un diavol de temut, ///ustrissime... In 
politică... În urzeala intrigilor. În trimiterea curierilor. În 
atragerea femeilor pentru scopurile şi machinaţiile voastre. 

- Pe lângă voi excelenţă, par un copil nou născut, care 
vrea să-l înveţe pe unul din cei mai cunoscuţi şi temuţi 
tirani ai Evropei. 

- Mă onoraţi! Accept să ies din tabără, dacă acceptaţi să 
mărşăluiri dí bataglia. 

- Pe cine mi-l agăţaţi în coadă? 

- Pe prietenul vostru, colonelul Rottal, care va mărşălui a; 
retroguardia. 

- Sunt prinţ suveran şi Exercitus Duci Generali. 

- Sunt comandante generale dell'Ungheria Superiore. 
Puteţi să vă bateţi singur cu Sigismund, unde şi când o 
doriţi. 

- Este aceasta în folosul suveranului? 

Segnior Georgio şchioapătă până la scaunul pliant. 
Râde gros, à la soldato... 

- Să lăsăm vorbele mari, ///ustrissime. Şi voi şi eu, ne 
slujim pe noi, sub flamurile Casei de Austria. Noi avem 
ideile şi forţa, inteligenţa şi bărbăţia, curajul şi nebunia să 
înfăptuim acele idei. Casa de Austria ne oferă blazonul. 
Scutul. Şi un anume statu quo. Ce veţi face cu Transilvania? 

- O voi da prinţului ei legitim! 

- Mon Dieu, nimic mai limpede... Acceptaţi ordinea mea 
de marş? 

- Cine va comanda avangarda? 

- Eu, illustrissime. Eu în carne şi oase, aşa ros de podagră 
şi mâncat de colici cum sunt. Aşa plin de toate invidiile 
lumii. Vă invidiez pentru pofta de mâncare ciclopică, pentru 
uşurinţa cu care primiţi în patul vostru vivandiere şi 
arhiducese, contese şi sclave, dar mai ales pentru stupida 
dragoste cu care aceste femei vă înconjoară. Vă invidiez 
pentru nebunia lucidă cu care vă aruncaţi în politică. In 
luptă. În culisele curților. Pe Mefistofiles, ///ustrissime... Vă 
urăsc. 

- Şi eu segnior Georgio... Cine-mi spune că odată în 
apropierea lui Sigismund... 

- Nu voi face ce-am făcut când aţi fost la Şelimberg?!... 
Ori nu repet trecerea mea la Chiaky, pregătind pentru voi 
un nou Mirăslău? De aceea aţi venit aci, în loc să atacați pe 
cursul Mureşului? 

- Poate! 

- Daţi-mi-l pe Galffy şi aveţi cuvântul meu de onoare că vă 
voi fi aliat credincios până la zdrobirea lui Sigismund. 

- ÎI aveţi pe Galffy... Cum îi împărţim pe cei care ne-au 
jignit, excelenţă? Simt că-i vreţi pe toţi cei pe care lo îi vrea. 

- Madonna, illustrissime!... În modul cel mai riguros cu 
putinţă. Pe cel ce va rămâne în dispută, îl vom spinteca în 
două, adjudecându-ne fiecare jumătatea ce i se cuvine... 
Cred că spionii voştri ştiu mai bine decât Sigismund, ceea 

ce se întâmplă în taberele transilvane... Mai gândiţi-vă. Eu 
pot pierde o bătălie. Voi pierdeţi totul. 
- Sau câştig totul, segnior Georgio. Sinceritate pentru 
sinceritate... Accept ordinea voastră de marş. 
- Doriţi să asistați la execuţia lui Galffy? 
- Mă dezonorează. 
- Pe mine nu! Ce oră credeţi că este potrivită pentru 
marş? 
- Un ceas înaintea zorilor, excelenţă. 
- Mă îndatoraţi dacă veţi da ordinele de rigoare. Doresc să 
mă dedic în întregime plăcerilor răzbunării. 
- Excelenţă! 
- Illustrissime! 

In plaza de armas corniştii sună adunarea căpitanilor 
pentru raport şi ordine. 

.„. Coboară prin straturi albăstrii de conştiinţă din care 
se desprind glasuri stranii pe care le aude şi înţelege, glas 
cu glas şi toate laolaltă. Glasul mamei, al Tudorei din 
cerdacul hanului plin de harabalele sărarilor şi ale 
delurenilor veniţi la Dunăre cu mere, să le dea pe peşte 
sărat şi icre. Glasul Velicăi citindu-i din Machiavel, al lui 
Josica citindu-şi testamentul, al lui Calotă Bozianu şoptindu- 
i: «Te-aştept, măria ta, că-s singur şi-n pustie, neîmpărtăşit 
şi necuminecat», apoi alte glasuri care-l cheamă din ceţuri; 
apropiate, ori îndepărtate, tot mai limpede al lui Baba 
Novac şi al vel armaşului Udrea şi-al lui Ştefan Răzvan, 
duios al uzbecăi Habiiba şi tânguitor, şoptindu-i vechile 
poeme; ori plângând; o mare de glasuri foşnind în infinite 
lanuri de albastru; o mare de glasuri aşternute într-o altă 
mare de linişte deasupra căreia pluteşte el, mai mult se 
conţine în liniştea aceea neţărmurită, fără niciun contur, în 
care nu vede nimic dincolo de aburii albaştri, învălătuciţi, 
atârnând între două limite care nu pot fi numite cer, nici 
pământ. O lume a nemateriei, care nu este încă spirit, nici 
conştiinţă. Poate doar amintire a faptului. Pentru că, aceştia 
ai lui, morţii, nu-l bleastămă şi nici nu-l învinuiesc. Doar îl 

aşteaptă. Respinşi de fapte, însinguraţi şi neînţelegându-se 
îl chiamă doar, pentru a nu fi singuri în nepricepere. Apoi 
cade o ploaie de aur care-l purifică şi care dă contur lumii 
aceleia nebuloase. Vede eptagonul în care este înscris 
cercul. Ştie că se cântă /mnul Soarelui şi se lasă furat de 
magia încântatorie a cuvintelor care-l eliberează de sine, 
adâncindu-l în esenţa timpului. lată triunghiul şi trinitatea: 
Boiana, Studeniţa, Curtea de Argeş. lată al doilea triunghi şi 
a doua trinitate, trăind prin vreme fără să fie supusă 
numărului şi succesiunii - Ka/aha - hrănind cu spirit şi 
hrănită cu spirit de celălalt triunghi, de la Dunăre: Efes, 
Milet, Sarmisegetuza şi iată triunghiul şi trinitatea primă: 
Memphis, Lahore, Ciucaş, stând în spirit la rădăcina 
numărului. Poarta. Este lo, la poarta Mezeşului, ştie că se 
numeşte Gurăslău; şi că acest lo, curge aici de la acea 
rădăcină a numărului pentru că zidindu-se pe sine în istorie 
şi când spune lo, deopotrivă spune Pithagora şi Zamolxis, 
sub numărul patru al celor patru litere: V.E.I.I. Thales 
memfiticul şi Zaharia, profetul, Athanarihai rex şi secolul lui 
Ulfila; totul înscris în salase şi euganiane şi Theodorikai rex; 
Vlakio Ekli Igiptia leglisia şi tezele Marilor Vlahii, Kirano 
Kuyula ot Saka ot Lahor, lo Radu Nigru, Carol Sicilianul, 
Nicodim, Atila, cei patru lei din stema Olteniei ai lui Koşnilă- 
Asan, Sotir Ekli Ke Ongario Bane, dincolo de Posada şi de 
Basarabi, dincolo de Decebal şi de romanii lui Traian, asta 
este lo, aici, cel care-a pierdut ştiinţa respirației adusă din 
Tibet şi ştiinţa astrelor venită din Efes şi păstrată in Templul 
Soarelui la Sarmisegetuza. Tao! Poarta tuturor lucrurilor 
spirituale! Destinul i-a fixat-o pe Pârâul Zalău, în faţa 
pintenului de deal pe care aseară, în 2 august 1601, joi, 
Sigismund Bâthory şi-a aşezat tabăra. Trece prin straturi 
albăstrii de conştiinţă, din ce în ce mai dense. Toţi anii lui şi 
toate lunile şi toate zilele şi toate ceasurile, nesfârşite clipe 
ale vieţii se purifică într-o ploaie ciudată, spălându-se de 
neesenţă şi lo rămâne lo Mihail Voievod, în conştiinţa 
timpului, căreia i-a găsit miezul prin cuget şi faptă. 


525 Radu Theodoru 


Aude trâmbiţele haiducilor lui Jivko Roşul sunând 
deşteptarea. Simte cu toţi porii o prezenţă străină în cortul 
lui, pe dinafară de Exercitus Duci Generali, pe dinăuntru de 
conştiinţă a celei de a patra renaşteri valahe. Pipăie 
camelotul cu care este învelit. Ştia. Niciodată, în cuget nu s- 
a lăpădat de lglisia. Fiori în stânga la atingerea lemnului 
dulce, de tei. Pipăie înfrigurat semnul. Deosebeşte sub 
degete cele patru cercuri. Cele patru oase încrucişate. Cele 
patru puncte. Sleieşte în aşternutul de blănuri. Sare de sub 
camelot, gol. Ridică pologul. 

- Bună dimineaţa, măria-ta, spune Simion!... Răsare 
soarele! 

Vătaful copiilor de casă, umbra şi alter ego-ul lui, îşi 
dă sabia pe gresie. Pe icoana de lemn este sculptat chipul 
lui lo Mihail Voievod, purtând deasupra frunţii cununa de 
spini a martirilor. 

- Samudaia, şopteşte, cutremurându-se în sine până acolo 
unde eu-l intuieşte esenţele... 

- Mon Dieu! lată domnilor, câmpul nostru de bătaie pentru 
a-l înfrânge pe Sigismund, ori pentru a fi masacrați. 
Illustrissime, încă din zori aţi dat peste cap retroguardia 
rebelilor... Mi se spune că aţi şarjat până în spatele 
taberelor lui Sigismund. Tempus fugit. Ce hotărâți? 

Îl priveşte pe segnior Georgio printr-o pâclă deasă. 
Aproape că nu-l vede. Iglisia este aici. Nu Iglisia dogmelor 
străvechi. Ceealaltă. Clarvăzătoare. Deţinătoarea tainelor 
timpului. Aceea pentru care timpul în înţelesul Ka/aha, nu 
este decât un mijloc de a face rânduială in fluxul infinit al 
vieţii veşnice. 

- Cât este ceasul, Marcule? 

- Opt şi douăzeci de minute, măria-ta! 

Primi-va cununa de martir astăzi? Ori totul nu este 
decât un simbol al vieţii spiritului său? Este un semn de 
sfârşit? Ori un semn al înţelegerii? L-a renegat Iglisia, după 
întâlnirea de la Târgovişte? Ori îl reprimeşte, nu între 
Închinători, ci acolo unde se păstrează sensurile istoriei! 

Aude apele Zalăului susurând vesel între pietre. A 
încălecat în zori. Bătălia aceasta este a lui. Se ţin de trei zile 
pe urmele lui Sigismund, care n-a vrut să primească lupta, 
aşteptând oştile sangeakului de Temişoara. Astăzi nu se 
mai poate retrage, fără primejdia de a lăsa nepăzite toate 
trecătorile spre Huedin, Cluj şi Dej. A luat dragonii lui 
Stanislas, ah, cât i-au lipsit roşii de ţară; ori călărimea 
curtenilor şi ieşind din tabără, a urcat pe sub coasta 
dealurilor din stânga pârâului, condus de cneazul Albotă de 
la Ip. A văzut tabăra lui Sigismund scăldată în lumina 
diafană a zorilor. Conductorii înhămau în vreme ce 
călărimile, şi-a spus că acolo sunt cel puţin douăzeci de mii 
de cai, înnegriseră malul pârâului la adăpat. Jos, la piciorul 
dealului, a văzut patru banderii purtând culorile lui Chiaky, 
patrulând valea dinspre Gurăslău, pe un tăpşan în stânga 
pârâului Gurăslăului. In taberele imperiale de la Băila se 
suna masa de dimineaţă şi adăpatul cailor. Cneazul Albotă 
i-a călăuzit printr-o gorunişte, pe un fir de vale seacă, până- 
n marginea şleahului mare al Zalăului. A ţâşnit de acolo, la 
şarjă, el purtând doar platoşă şi pe cap gugiumanul, să-l 
cunoască banderiile. Cei două sute de dragoni, cei mai 
mulţi veterani din toate războaiele lui de după anul 1596, i- 
au vânturat pe neamişi în strigătele de mânie ale răsmiilor 
de călăreţi cu caii la apă. A văzut aripa stângă şi dreaptă a 
taberei lui Sigismund. A văzut crucea drumului spre Zalău şi 
Gurăslău, înțelegând unde este greşala lui Sigismund, care 
căutând înălțimile dealurilor s-a rupt de şleah, închizându- 
se între păduri şi poalele Mezeşului. Gândirea militară a 
fostului soţ al Măriei Cristierna, nu merge dincolo de orbirea 
lui politicească. Segnior Georgio nu mai are colici. Ba 
da! Are!... Se strâmbă - stă călare pe un cal uriaş, roib, 
tintat în frunte - şi-a pus cuirasa şi coiful, lenta de general 
comandant, îi are în spate, călări, pe gentilomii din gardă, 
apoi garda valonă cu drapelul trupelor din Ungaria de Sus, 
cuirasieri în cuirase albăstrii. Este un pinten de deal, 
căpitanul Mihail Szekely îi zice Szadon şi Basta nechează a 

plăcere gândindu-se desigur la hoitul lui loannes Galffy de 
Szadon, expus după decapitare in piaţa târgului Tăşnad, 
într-o ţeapă înaltă, cu capul înfipt în altă ţeapă, spectacol la 
care segnior Georgio a adus toţi locuitorii târgului, 
mânându-i între lănci. După ce a pus preotul evanghelic să 
citească slujba morţilor, l-a decapitat. Unul din zece 
locuitori a fost tras în ţeapă. Femeile au fost date trupelor. 
Tăşnadul îl primise cu o seară înainte pe Sigismund în 
dangăte de clopote, încununându-l cu flori ca pe un victo- 
rios. L-a atacat azi dimineaţă pe Sigismund ca să-l silească 
la luptă. Ascultă trâmbiţele acestuia sunând intrarea sub 
steaguri. 

- Vi se pare inexpugnabilă poziţia lui Sigismund, 
illustrissime? 

- Mi se pare greu de şarjat, excelenţă. 

- Atunci? 

- Trebuie să-l scoatem din tabără, la câmp deschis. 

- N-aţi uitat Miroslo, râde segnior Georgio. 

- Nu!... Rămâneţi aici, segnior Georgio... Lăsaţi-l pe Rottal 
di bataglia, cu toată artileria. lo, cu ai mei, voi închide aripa 
dreaptă, pe vale. 

- Vă expuneţi, ///ustrissime! 

- Cu voia mea, excelenţă. 

Basta îşi închide pleoapele roşii, bolboşate. Murmură: 
«- Beaury! Să se scrie în germană, italiană şi spaniolă, 
ordinul de luptă.» 

- După planul ///ustrissimului, excelenţă? _ 

- Este planul care-mi oferă cel mai bun teren!... Incepe cu 
trupele ;//ustrissimului... Colonele Pezzen! Ordonă intrarea 
în dispozitiv. ///ustrissime!... Vă cedez onoarea celei dintâi 
şarje. 

- Dacă va fi nevoie, excelenţă. 

- Şi când va fi nevoie, i//ustrissime! 

l-a dat flancul stâng lui segnior Georgio să-i lase 
deplina libertate, aşa cum segnior Georgio nu şi-a luat pe 
umeri răspunderea acestei bătălii. La ospăţul dat aseară de 


Vulturul 528 


căpitanul Mihail Szekely, căruia îi veniseră turmele şi zece 
care cu vin de la Livada, segnior Georgio l-a linguşit 
spunându-i că numai ei doi pot înţelege cât este de 
arzătoare pentru Casa de Austria, fidelitatea Transilvaniei şi 
existenţa la Dunărea de Jos a unui războinic ca der Fürsten 
Michael, Segnior Georgio, vorbind à /a soldato, aşa cum ştie 
s-o facă foarte bine, a elogiat devotamentul tuturor celor de 
faţă, devotament pus în slujba suveranului, imperiului, 
Sfintei Ligi şi creştinătăţii. Din când în când îl privea verde 
şi putred şi el ştia că segnior Georgio îşi bate joc de oştenii 
căpoşi ai imperiului, care credeau cu sfinţenie în aceste 
vorbe mari şi mureau loial şi vitejeşte pentru ele şi cu ele în 
gând, în vreme ce segnior Georgio făcea averi cu ele, 
vânzându-le în faţa trupelor, în plaza de armas; la ospeţele 
ostăşeşti, sau prin cancelariile imperiului. Şi a mai vrut 
ceva, segnior Georgio, călărind mereu în şaua 
devotamentului şi a fidelității faţă de suveran. O patrulă 
valonă l-a arestuit pe Mârzea care se întorcea dintre tătarii 
şi moldovenii lui Sigismund, aducând cu el patruzeci şi doi 
de oşteni fugiţi de sub steagurile vornicului Bucioc şi 
tuiurile lui Adel-baatur... Segnior Georgio a strigat în faţa 
cortului că aceştia sunt interpuşii turcilor, cu care unelteşte 
illustrissimul. Nu l-a potolit decât căpitanul Mihail Szekely, 
care-l cunoştea pe Mârzea încă de la Târgovişte. Segnior 
Georgio şi-a cerut scuze în cort. Acuzaţiile lui însă, 
zburaseră în tabere. Segnior Georgio îşi urmează urzelile cu 
perseverenţă diabolică. Vor fi cel puţin zece neguţători de 
ştiri care vor scrie interpuşilor din cetăţile italice şi germane 
că segnior Georgio a arestuit iscoadele tătarilor şi turcilor 
cu care // Valacho unelteşte împotriva suveranului. Şi la 
curte este destul ca Rumpf să asculte aceste zvonuri cu o 
singură ureche. 

Işi trage calul lângă meklenburghezul uriaş al 
generalului. Basta îl priveşte de sub coiful din oţel şlefuit, 
cu ochii verzi, opaci şi placizi. Îi vede urdorile umede. Negul 
vineţiu de la rădăcina sprâncenelor. Buzele groase. 

- Vă temeţi că nu voi lupta, ///ustrissime?... Domnilor, pe 
legea mea! lată onorurile pe care ni le face Sigismund. Să 
le primim cum se cuvine! 

Salva de artilerie umple Valea Gurăslăului de trosnete 
duduitoare. Clăbuci albi de fum se ridică în gogoloaie 
deasupra artileriei sigismundiste, tivind coama dealului. 
Segnior Georgio îşi trage spada. 

- Mon Dieu, domnilor! lată cei dintâi soli ai principelui! 

- Săbiile afară, domnilor! 

- Pe legea mea, porumbeii ăştia sunt destul de furioşi 
Raucigny. 

- Au să pleznească de invidie, amice! Ascultă ce-ţi spun. 

Priveşte scena pe sub marginea gugiumanului. Ofițerii 
şi gentilomii din garda lui Basta salută cu spadele ghiulelele 
înroşite de tuci, care trec sfârâind pe deasupra drapelului 
imperial, fâlfâindu-şi fitilurile aprinse. Fanfaronada şi 
plezanteriile militare trec de la gentilomi, la gărzi şi de la 
gărzi la caballeria valona y de Slesia, y dos 
430 
companias de lancas y una de arcabuceros a caballo y el 
regimento del coronel Pezzen cum strigase trupele în 
spaniolă un ofiţer înalt, purtând morion şi cuirasă veche de 
pe vremea regelui Alfonso. Ghiulelele cad într-o râpă plină 
de porumbe şi mărăcinişte. Pleznesc acolo, aruncând în 
văzduhul limpede crengi rupte, bulgări de pământ afumaţi 
de explozie şi smocuri de frunze. Un iepure dolofan 
ţâşneşte din râpă. Urcă priporul, trece printre picioarele 
cailor unei lănci de archebuzieri călări şi ieşind pe marginea 
dispozitivului, ţupăie vesel pierzându-se intr-un pipirig, 
salutat de tunete de vivat. Cele şase piese de artilerie pe 
care i le-a împrumutat marchizul Ferrante Gonzaga la 
ordinul arhiducelui, urcă la galop botul de deal spre care 
jalonierii colonelului Rottal conduc trupele acestuia. ÎI 
recunoaşte pe segnior Mantovano, care-l salută fluturându- 
şi pălăria. Segnior Georgio îşi întoarce calul spre el. 

- O vorbă încă, //lustrissime! lată, bătălia voastră a 
început sub auspicii radioase. 

- Este bătălia suveranului, segnior Georgio. 

- Este bătălia voastră, principe... Peste două sâptămâni nu 
mai aveţi bani pentru solde. Transilvania vă este mai 
necesară decât aerul. Mein Gott, vă conjur să nu faceţi nicio 
mişcare până când nu vor fi intrat în luptă centrul şi aripa 
dreaptă a inamicului. 

Sunt singuri, pe marginea colinei. Vântul aduce miros 
acru de salpetru. 

- Mă legaţi de victoria, ori înfrângerea voastră, excelenţă? 

- Vă leg de încăpăţânarea oamenilor mei, pe care-i cunosc 
pe dinafară, illustrissime. În dimineaţa asta nu se vor bate! 

- Din ordinul cui, întreabă alb. 

- Din propriul lor ordin. Sunt obosiţi de aceste trei zile de 
marş. Şi este târziu. A început să fie cald... Pe legea mea, 
nu se vor bate. 

- Nici dacă trupele mele vor ajunge în tabără călare pe 
spinarea duşmanilor? 

- Nici atunci. Vi-o jur! 

Generalul îl priveşte dintr-odată altfel. Luminos şi 
drept. Îl crede. Se gândeşte la oştenii Ţării, cu care-a trecut 
Dunărea călare, de atâtea ori în anii de după Călugăreni, 
noaptea, pe furtună, ca a doua zi să gonească la şarjă 
împotriva timarioţilor de Rumelia. Ori să cadă asupra 
cetăţuilor dobrogene. Aceia nu aveau solde şi acasă îi 
aşteptau dăbilarii domneşti. Parc-ar fi fost într-o vechime 
uitată toate acestea; ori i s-ar fi întâmplat unui mort. 

- Aştept să deschideţi bătălia când o veţi voi, excelenţă! 
Age quod agis! 

- Atunci să trecem la argumentum baculinum, 
İllustrissime!... Domnilor! Sub steaguri! începe petrecerea! 

- Stoichiţo!... Marcule! 

Îl cabrează pe Sultan în clipa când răzbubuie a doua 
salvă trasă de artileria lui Sigismund. Compania de lăncieri 
strigă vivat. Pleacă la galop scurt auzind vâjâitul ascuţit al 


531 Radu Theodoru 


ghiulelelor care îi trec la trei lungimi de lance pe deasupra 
capului, ducându-se să explodeze în aceiaşi râpă plină de 
mărăcinişte, în râsetele mercenarilor şi-n măscările lor fără 
perdea! 

Călăreşte la galop mic pe creasta domoală cu care se 
sfârşeşte padina. Colonelul Rottal di Sendvoe îşi apropie 
murgul sprinten, arab, scară la scară. Poartă platoşă grea şi 
coif fără vizieră, cu subarbă din zale argintie, prinsă de 
platoşă cu trei lănţişoare. Sub coif, cu sprânceana dreaptă 
ruptă de cicatricea aceea albă, cu bărbuţa de drac unsă 
proaspăt, cu privirea crâncenă a omului care şi-a câştigat 
numele şi averea lovind cu sabia, colonelul acesta care s-a 
legat de el dintr-un sentiment ciudat şi încă nelămurit lui 
însuşi, admiraţie şi loialitate ostăşească, acest colonel 
călărindu-i alături îi face bine. ` 

- Illustrissime, iată ziua voastră hotărâtoare. ( II hârâie pe 
r, pare împietrit în sine, tăios, el însuşi din oțel precum 
platoşa plină de turtituri). Am o parolă pentru voi, de la un 
prieten al vostru şi un protector al meu... 

- S-o aud, colonee! 

- Popă scelerat, ///ustrissime! 

Monseniorul arhiepiscop! Monseniorul Kutasy! Nu-i 
spune numele. Îl gândeşte odată cu cel al colonelului de 
haiduci Rottal di Sendvoe. Odată cu lupta haiducilor de pe 
tot confiniul răsăritean al imperiului, care, iată, se uneşte 
astăzi cu lupta lui. Monseniorul Kutasy slujindu-şi visele de 
libertate pentru Ungaria nu oficiază doar slujbe divine; prin 
care să implore ajutorul proniei. Monseniorul Kutasy a legat 
în fapt lunga lor dezbatere politicească de la Anul Nou 
1601, cu tot ce s-a întâmplat în aceste şapte luni de 
pribegie şi luptă diplomaticească. Se răsuceşte scurt spre 
colonelul Rottal. 

- Libertatea noastră, stă astăzi în mâinile voastre, 
illustrissime... Ordonaţi-mi! 

Îl opreşte pe Sultan sub un gorun vechi, rămuros, 
crescut pe un pinten al padinei înfipt în Câmpia Gurăslăului. 

Se vede satul spre stânga, sub poalele codrilor. Pare pustiu. 
În dreapta, la nici cincizeci de paşi, segnior Mantovano, 
numai în cămaşă, aşază piesele de artilerie, secondat de 
domnul magistru în arte libere şi trageri de artilerie Toma 
Flasna. Puşcaşii cehi ai companiei bacalaureatului Smyl 
Pisek de Chynov mărşăluiesc în răpăitul tobelor. Îl vede pe 
Smyl Pisek arătând cu sabia, fiecărui ofițer, fanionul roşu 
înfipt de jalonieri între tunuri. Cete, cete, puşcaşii 
împânzesc locurile dintre tunuri şi din spatele lor. Se aud 
comenzile pentru încărcarea armelor şi înfigerea furcheţilor 
în pământ. 

- Segnior Georgio m-a asigurat că oştirea lui nu se va 
bate, colonele. Cel puţin în dimineaţa asta. 

- O ştiam, //lustrissime. Voiam s-o aud din gura voastră... 
lată-mi trupele. Vă mulţumesc pentru încrederea acordată, 
aşezându-mă di bataglia. Pe toţi dracii, Sigismund nu va 
sparge dispozitivul pe aici. Vă mulţumesc de zece ori pentru 
tunuri. Pe legea mea. Tac, ///ustrissime. 

- Îţi cer două lucruri, colonele. 

- Vor fi îndeplinite, chiar dacă ar fi să crăp. 

- Ad primum: să macini centrul lui Sigismund. Lasă-l să 
intre în bătaia tunurilor. Opreşte-l cu salve la poala dealului. 
Ţine-l pe linia pichierilor până când vei vedea steagul meu 
albastru acolo! 

- Santa Maria! Illustrissime! 

Îi arată lui Rottal un alt gorun, parcă fratele acestuia, 
crescut în mijlocul padinei de dincolo de pârâul Gurăslăului, 
în jurul căruia se văd corturile magnaţilor, albe şi verzi şi 
roşii, iar la mijloc cortul princiar, roşu, în faţa căruia este 
înfiptă hampa înaltă cu steagul Casei Bâthorea. 

- Santa Maria! Şi atunci? 

- Atunci laşi pedestrimea să masacreze pedestrimea lui 
Sigismund şi arunci călărimea în golul deschis de mine. |ţi 
las în pradă o treime din tabără. Cu garda şi regimentul pe 
care-l onorezi, te rog, urmează-mă până la căderea nopţii. 


533 Radu Theodoru 


Se frânge în şa spre Rottal. Îl apucă de umerare. 
Şuieră: 

- Rottal! Te conjur, adu-mi-i între săbii pe toţi neamişii pe 
care ai tăi îi vor prinde. Rottal, ai de la mine totul, dacă mi-i 
aduci pe Chiaky, Moise Szekely şi Gaspar Korniş. Cel ce mi-l 
va aduce pe Mâko, are cinci sute şi titlul de căpitan. 
Stoichiţo!... Să-i spui colonelului ce armuri poartă, ce 
blazoane au şi ce culori la panaş şi flamuri. Rottal! 

Colonelul îşi muşcă buzele. Cicatricea din sprânceană 
i se roşeşte. 

- Illustrissime! V-au văzut trupele... Vă aşteaptă... Auziţi! 
Vă aclamă! 

Padina se umple de strigăte de vivat care acoperă 
tropăitul  pedestrimilor, ropotul miilor de copite ale 
cavaleriei, chemările jalonierilor care sună semnalul de 
recunoaştere al unităţilor. Vede norul de praf care se ridică 
deasupra oştirii lui Basta. Marşul oblic al unei companii de 
muschetari valoni, care vine să facă legătura cu aripa 
stângă a lui Rottal. Din tabăra lui Sigismund se aud 
goarnele sunând încălecarea catafracţilor. Dincolo de linia 
artileriei sigismundiste, vede patruzeci şi cinci de gogoloaie 
plutind deasupra băştilor întărite cu lese şi pământ, se văd 
pedestrimile de pază la artilerie, dincolo de ele regimentele 
de pichieri şi trabanţi şi, la aripi, ah, la amândouă aripile, 
iată că intră în dispozitiv cavaleria nobiliară. Se ridică în 
scări. Un tăune bâzâie gros pe sub burţile cailor, care bat 
din copite, pleznind cuirasele călăreţilor cu cozile. Sub 
gorun e răcoare umedă. Lumina cade pe coifuri în fuioare 
subţiri în care plutesc gâze cu elitre străvezii. Vede totul cu 
o limpezime dureroasă. Vede cavaleria nemeşească a lui 
Chiaky în mulţimea ei de armuri strămoşeşti, sub miile de 
panaşe multicolore, călărind spre aripa dreaptă a 
pedestrimilor, cu  lăncile uriaşe scânteind în soare. 
Înţepeneşte în scări. 

- Rottal!... Moise Szekely este al tău. lată-l!... 

Nu-şi mai recunoaşte glasul. Îşi aude inima 
svăcnindu-i în tâmple. Îl năvălesc toate mârşăviile acestuia. 
Il vede la judecata de sub alt gorun, atunci când Baba 
Novac i-a rupt sabia. Il vede cerşindu-i milă la Şelimberg, 
după ce-l trădase pe cardinal, principele lui legiuit. Il vede 
căpitan general, jurându-i fidelitate, apoi îl vede la Otani, 
fugind la duşman şi-l vede pe zidurile Hotinului rânjindu-i 
dintre noii lui stăpâni şi-l vede la Mirăslău foindu-se pe cal, 
şi-l vede izbind cu cizma în obrazul lui Baba Novac! Izbind 
cu cizma în obrazul lui Baba Novac. Arzându-l de viu pe 
Baba Novac... Pe toate i le-ar fi iertat. Numai loviturile 
acelea de cizmă în obrazul lui Baba Novac, nu. 

- Măria-ta! 
- Măria-ta! 

Se simte apucat de umeri. Cineva îi trece o maramă 
mirosind a busuioc peste buze. Abia atunci ştie că a răcnit 
numele trădătorului. Abia atunci ştie c-a izbucnit în plâns. 
Ori poate în urlete nebune. Vede un călăreț singuratic, cu 
lentă şi panaş alb, mizerabilul cum spurcă albul, călărind la 
galop dincoace de linia artileriei. Soarele îi cade pe coiful 
argintat, făcându-se ţăndări. Ţăndări strălucitoare tâşnesc 
din cuirasă. Călăreşte un cal negru, cu caparazon roşu şi 
armură de cap... 

- Rottal! 
- Inţeleg, ;//ustrissime, şopteşte colonelul. 

Moise Szekely îşi scoate spada. Salută. 

- Să nu-i răspundă nimeni! 

A văzut tot ce avea de văzut. A văzut şi catafracţii lui 
Mâko, la centrul dispozitivului, acolo unde trebuie să fie 
Sigismund. A văzut coifurile şi tuiurile tătarilor, vânzolindu- 
se între călăreţii lui Moise Szekely şi pedestrimi, pe direcţia 
taberei lui Basta, unde akingiii, le-a descoperit tuiul, cred că 
se vor îmbogăţi după înfrângerea imperialilor. Il întoarce pe 
Sultan, cu toate că Moise Szekely sună pe corn semnalul 
provocării la luptă între hărţuitori. Tâlharul. N-a sunat 
chemându-l la luptă cavalerească. Ura care i-a îngheţat 

gândirea şi i-a înţepenit încheieturile se scurge din el 
cleioasă şi duhnindă. Dispozitivul lui Sigismund nu are nimic 
de temut. Niciun gând remarcabil, ori măcar inteligent. Va fi 
o luptă nehotărâtă, de berbeceală, până când... Îşi clănţăne 
dinţii. 

Segnior Vicenzo Bombardier Mantovano îl apucă pe 
Sultan de dârlogi. 

- Câte salve porunceşti, măria-ta? 

- Astăzi nu le mai număra, Vicenzo! 

- Am trei sute de încărcături pentru toate tunurile. 

- Dacă poţi, trage-le pe toate... 

- Am poruncit să aducă zece sacale cu apă pentru răcitul 
ţevilor, doamne. 

- Il văd pe magistrul Flasna la trei din tunuri, Vicenzo. 

- | le-am încredinţat, doamne. Mă tem că este un artilerist 
mai bun decât mine. 

- Unde-ţi sunt falconetele? 

Faţa  negricioasă, smeadă şi inteligentă a 
mantovanului său loial se destinde într-un zâmbet plăcut. 

- Doresc să-i fac o plăcere, măriei tale, decimând 
cavaleria trădătorului Szekely... Uită-te, măria-ta, în tufe! 

Segnior Vicenzo Bombardier Mantovano îl duce pe 
Sultan până în buza măgurii. Pe clina acesteia este crescută 
o gorunişte tânără, în care sunt ascunse în crengi, cele 
douăzeci de falconete cu patru şi şase ţevi. 

- Am să trag cu mitralii, doamne şi Dumnezeu mi-e martor 
că niciodată n-am aşteptat masacrul, cum îl aştept astăzi. 
- Să fie pe voia ta, Vicenzo! Cheamă-l pe Flasna. 

Vine Flasna ţinându-şi coiful cehesc în mână. | se văd 
încheieturile puternice ale oaselor în creştetul albăstriu, ras 
proaspăt. Il întreabă dacă ar putea bate de aici, drept în 
coada banderiei care închide coloana cavaleriei de la aripa 
stângă. Toma Flasna duce la ochi un fel de astrolab, 
mişcând uşor o săgeată pe un arc de cerc din aramă. 

- Pot, majestate! 
(Toţi cehii îi spun majestatea sa regele Daciei.) 

- Poţi muta tragerea de la coada banderiei spre mijlocul 
coloanei? 

- Pot, majestate! 

- În cât timp? 

- În cinci minute pentru primul tun. 

- Şi celelalte două? 

- Gata de tragere în clipa când explodează prima ghiulea. 

Toma Flasna vorbeşte limba de tabără, de parcă s-ar 
fi născut 
soldat. 

- Toma Flasna! Vei trage cu un tun în coada banderiei şi 
cu celelalte două în mijlocul coloanei. 

- Toată ziua, majestate? 

- Până în clipa când mă vei vedea plecând la şarjă. 

Toma Flasna pune un genunchi la pământ. 

- Tu Vicenzo trage în pedestrime. Aştept să aud 
falconetele. 

Pichierii şi puşcaşii cehi strigă s/avă. Sunt acolo, sub 
coifurile de Kosice, cei şaptezeci şi patru de bacalaureaţi, 
care vor să dobândească meşteşugul armelor. Smyl Pisek 
de Chynov, în platoşă, cu eşarfa de căpitan, îl salută cu 
spada. 

- Smyl! Soarta tunurilor este în mâinile tale! 
- Onoarea şi viaţa noastră în mâinile voastre, majestate! 

Trece prin pârtia făcută de pichieri. li vede 
nebărbieriţi. Cu pleoapele roşii. Basta are dreptate. Apoi 
izbucnesc tunetele de vivat ale haiducilor pedeştri, care-l 
aclamă, ridicând deasupra capului, în stânga, sacii de piele 
în care-şi strâng odoarele şi banii prădaţi duşmanilor ucişi 
de ei pe câmpul de luptă. Pedestrimile stau în linie pe 
douăsprezece rânduri. La adăpostul lor intră în dispozitiv, 
pe coloane, cavaleria. Bosniaci şi unguri, croaţi şi 
muntenegreni, slovaci şi dalmatini, uskoci şi călăreţi din 
Bilo Goaci sau Pohorje sau de la Nova Gorica. Se strigă 
Allah, Santa Maria, Issus, Mein Goth, se strigă Mihalj 
Vojvoda şi Rottal smârt Zigizmunda, apoi se face tăcere şi 

se aude glasul hârâit şi spart al colonelului Rottal care după 
ce le aruncă vorbe de alint, făcându-i «păduchioşii mei plini 
de toate bolile lumeşti» şi «beţivanii mei nenorociţi» la care 
companiile se răzgâie, strigându-i «diavol blestemat», le 
spune că, iată, slujesc astăzi sub un principe vrednic să fie 
monarhul Evropei, care se bate pentru libertatea tuturor şi 
care nu cere pedestrimilor decât să oprească aici armata 
unicoiului; iar cavaleriei nu-i cere decât să gonească până-n 
tabăra aceluiaşi unicoi, unde li se dă tuturor, o treime din 
tot ce vor găsi în corturile nobililor. Toată această 
cuvântare este plină de aluzii obscene, ori deşuchiate, la 
care haiducii râd în hohote. Colonelul Rottal di Sengvoe îşi 
trage spada. O ridică deasupra capului. Nu mai râde nimeni. 
Oştenii intră în rânduri. Înlemnesc. 

- Pentru victorie, vivat! strigă Rottal. 

Oştenii răspund cu un vivat scurt, strigat de trei ori. 
Drapelele se pleacă. Ofițerii dau onorul cu spadele. 

- Am înţeles totul, ///ustrissime!... Domnilor, am cuvântul 
vostru de onoare că ///lustrissimul domn Michael, este 
asigurat di bataglia? 

Alte trei salve de vivat... Îşi scoate gugiumanul. Li se 
pleacă din şa. Îl îmbrăţişează pe Rottal, de-a călare. Îl pune 
pe Sultan la galop şi trece în lungul liniilor de luptă, stârnind 
colbul uşor al tăpşanului păscut până ieri de vitele celor din 
Gurăslău... 

* 

- Pe legea mea, domnilor, pariez unu contra patru, că 
ghiuleaua asta cade exact în capul acela de fier mascat ca 
un c... de strut, strigă domnul locotenent Pistol H. jucându- 
şi calul pag în faţa companiei de gardă. 

Compania răspunde cu un fluierat lung, imitând 
şuierul  ghiulelei pornită din tunul numărul unu al 
magistrului Toma Flasna. Ghiuleaua se arcuieşte peste 
Valea Gurăslăului unde atinge săgeata maximă. Coboară 
şuierând peste artileria lui Sigismund. Trece de jumătatea 
coloanei de cavalerie a lui Moisă Săcuiul. Se înfundă între 

lăncii. Un ţâşnet roşu izbucneşte în capul banderiei care 
închide coloana şi ofiţerul cu o pană roşie de struţ la coif 
este săltat în sus, cu cal cu tot. Muschetarii strigă vivat 
pentru artileriştii care nu-i aud. Domnii archebuzieri din 
compania de Carniolya strigă /ezus Maria. Li se văd de aici 
numai crestele coifurilor. Şi-a aşezat toată pedestrimea 
dincoace de pârâul Zalăului, într-o luncă tânără, plină de 
mierle şi de sturzi. Văzduhul frige. Deasupra oştirii lui 
Sigismund se ridică valuri tremurătoare de aburi străvezii. 
Tăunii bâzâie îndârijiţi pe sub burţile cailor. Stoichiţa de 
Strâmba scrie în terfelogul deschis pe arcada şeii numărul 
salvelor de artilerie tras de la Sigismund şi cel tras ca 
răspuns de cei doi artilerişti ca şi de artileriştii lui Basta. 
Aude călărimea cuirasată intrând în dispozitivul cuneus, 
mascată de făgeţelul tânăr căţărat pe râpa care-l apără de 
vedere din spre duşman. Jos, pe un şleah uscat, undeva în 
spatele pedestrimilor, câteva zeci de călăreţi trag după ei, 
la galop, crengi lungi şi stufoase tăiate din goruni, care 
stârnesc nouri de colb auriu. Zăngănitul greu al scărilor. Al 
cuiraselor ciocănite cu lăncile. Zăduf. Tăuni. Roiuri de 
musculiţe care-i intră în ochi. Doi călăreţi se desprind din 
garda lui Sigismund. Sunt urmaţi de o jumătate de banderie 
nobiliară. De câteva zeci de tătari. Trec la trap printre 
cavaleria lui Moisă Săcuiul şi catafracţii lui Mâko. Coboară 
coasta la galop mic. li poate număra. Sunt cincizeci şi doi 
de călăreţi învălmăşindu-şi cuirasele, başmeturile, coifurile 
şi calpacele, care-i defilează prin faţă, la nici opt sute de 
paşi, galopând spre locul de unde se ridică nourii de colb. 
Sigismund nu ştie ce se întâmplă acolo. Işi muşcă mustata. 
Zăduful îi încleiază gândurile. Simte sudorile curgându-i pe 
piept. Pe şira spinării. Platoşa îl frige. Miroase a oţel încins. 
A sudoare de cal şi curelărie dată cu unsoare de bursuc. Stă 
într-un fel de surpătură deasupra căreia au crescut doi ulmi 
gemeni, năpădiţi de iederă sălbatecă. Surpătura se prelinge 
pe sub buza dealului împădurit, poate pădurii îi zice Cioara, 
nu ştie pentru că, Albotă, cneazul din Ip, este dus cu Marcu 

să aşeze cuirasierii pe şleahurile tăiate pentru trasul 
butucilor de la codru. 

Un sunet aspru de corn. Lancea roşie a cavalerului 
Albrecht von Ettelbruck ţâşneşte dintre aninii de pe Valea 
Zalăului, unde stătuse la pândă cu scutierul sarazin şi 
steagul de călăreţi croaţi. Cel venit în Răsărit să găsească 
Binele, Frumosul şi Adevărul, doctor în diversis artibus, 
cade în flancul privighetorilor lui Sigismund. Vede lancea 
cumplită a cavalerului străpungând un cuirasat cu armură 
albastră. Tătarii fug în galop nebun strigând A//an! Croaţii îşi 
gonesc victimile spre cei câţiva haiduci ai lui Rottal răsăriţi 
ca din pământ la capătul goruniştei unde sunt ascunse 
falconetele lui Mantovano! Masacrul se întâmplă pe loc. Nu 
se iau prizonieri pentru răscumpărare. li vede pe croaţi 
descălecând. Dezlegându-şi sacii pentru pradă de la oblânc. 
Strigăte de mânie la flancul stâng al călăreţilor lui Moise 
Szekely. Un răbufnet fierbinte de vânt. Ghiulelele artileriei 
imperiale cad la răstimpuri egale pe oştile lui Sigismund. 
Unu! Unu! Doi! Unu!... Unu! Unu, doi!... Unu! Toma Flasna 
bate îndărătnic mijlocul şi coada coloanei lui Moisă... 
Mantovano face găuri în trabanţii negri şi cei ai Clujului. 
Ghiulelele cad mereu în acelaşi loc. Trei... Trei... Trei... 
Acum cad înaintea locului plin de cadavre şi de răniţi care 
se târăsc afară din rânduri... Două!... Una!... Două!... Ofițerii 
de trabanţi îşi scot oamenii din foc. Rămân locuri goale 
între companiile de trabanţi. Artileria lui Basta trage în 
călărimea de la aripa stângă. 

- Câte salve, Stoichiţo? 
- Cincizeci şi şapte, doamne! 
Galop. Vine Marcu asudat sub morion. 
- Caii sunt leşuiţi de sete, măria-ta! 
- Ai tocmit cuirasierii, Marcule? 
- Tocmit, doamne! 
- Să descalece. Să slăbească chingile. 
- Şi adăpatul? 

- Niciun adăpat! Sub pedeapsa cu moartea. Să doarmă 
sub cai. 

Vede steagul galben de la segnior Georgio fluturând 
de trei ori deasupra artileriei imperiale. Vede atelajele 
aduse la galop. Îşi aduce aminte de Mirăslău. Aşa a fost şi 
atunci. 

- Cât este ceasul, Stoichiţo! 
- Două, măria-ta. 

Dispozitivul lui Basta se frânge. Companiile şi 
escadroanele întorc spatele inamicului. Alt steag galben la 
artileria lui. Aceleaşi manevre. Se înhamă caii la tunuri. Se 
încarcă ghiulelele la căruţe. Rottal îşi întoarce pedestrimea 
printr-un marş dezordonat. Călăreţii ies din dispozitiv la 
galop. Se duc grămadă la pârâu. 

- Iscusit Rottal, doamne! spune Stoichiţa, e lac de apă, 
roşu şi-l priveşte ciudat, ca pe un mort. 

Escadroanele lui Rottal se rotesc la adăpat într-o 
rânduială de fier. Le vede stindardele şi culorile, rotindu-se 
unele după altele. Văzute de aici, unităţi galopând printre 
alte unități, pedestraşi care şi-au făcut muschetele 
piramidă şi acum se scaldă goi în pârâu făcând larmă, 
trupele lui Rottal, adică centrul oştirii imperiale, pare că se 
debandează. Stă înţepenit în şa. Dacă Sigismund atacă 
acum, toată nădejdea este în falconetele lui Mantovano 
ascunse la poala dealului; în trupele arhiducesei şi 
markgrafului de Burgau, gata de luptă sub luncă. Sudoarea 
îi intră în ochi. Îi curge sărată pe buze. Trâmbiţele din 
tabăra lui Sigismund. Îşi aude inima zvâcnindu-i în tâmple... 
Un galop scurt. Marcu. 

- Sună descălecarea, măria-ta! 

Închide ochii. Aproape că-i vine ameţeală. Simte 
dintr-o dată setea uscându-i minţile. li vine să se arunce 
înzăoat în apa transparentă şi radioasă, care şuşoteşte 
vesel la piciorul râpii. 

* 

Chiaky şi Moise Szekely au fost la Mirăslău. Au văzut 
acolo manevra lui Basta. De ce nu cred că şi aici, la 
Gurăslău, se va întâmpla acelaşi lucru? Aude caii gărzii 
rozându-şi zăbalele. Muchia de pământ galben, înierbat, se 
înfige adânc în Valea Zalăului. Mai înaltă decât spinarea 
dealului pe care oştirea lui Sigismund ieşită din dispozitiv se 
pregăteşte pentru odihna de noapte. Vede focurile aprinse 
în tabără. Căruţele cu boii tăiaţi pentru cină coboară pe 
tăpşan de undeva, din spate, unde se vede un pâlc de 
goruni, o stână şi câteva colibe de păstori. Stă trântit în 
fânul înalt, aromitor. O furnică roşie i se urcă pe mănuşarul 
de oţel al stângii. Soarele este încă sus, trecut în spatele 
Văii Zalăului, spre asfinţit. Acolo unde a rămas lumea căreia 
i-a cerut ajutor. Stă în fân, deasupra lui se arcuiesc crengile 
unui măceş, cerul de început de august este palid şi 
străveziu şi aproape de el trec în zbor ciudat prigorii 
zmălţate  albăstriu, cerând ploaie. Ura neagră, oarbă, 
dospită toată ziua în arşiţă, ura care i-a otrăvit sângele clipă 
de clipă, i s-a scurs picătură cu picătură în inimă. Stă 
asudat şi copt în oţeluri acolo sub măceş, priveşte lacom şi 
hain tabăra lui Sigismund în care catafracţii sunt traşi din 
şei cu scripeţii, sunt acolo zeci de scripeţi înşiraţi în faţa 
corturilor nemeşeşti şi el vede limpede cum călăreţii intră 
sub ei, cum li se petrec frânghiile peste mijloc, cum sunt 
ridicaţi din şei şi lăsaţi la pământ; vede dispozitivul 
pedestrimii desfăcându-se, dar mai ales vede artileria 
rupându-se tun cu tun din poziţia ei inexpugnabilă şi la trap 
domol, întorcându-se în tabără. | se pare că vede tunul 
Rodholfus, turnat de Mantovano la Alba-lulia, (ţeava de 
aramă bine lustruită şi acelaşi atelaj de şase cai albi). O mie 
de alte amănunte, pichierii aşezându-şi lăncile pe afete, 
trabanţii negri scoţându-şi coifurile, forfota ofiţerilor şi a 
jalonierilor; totul petrecându-se în afara lui, ca şi când ar fi 
străin de acest spectacol jalnic prin neghiobia lui 
Sigismund. El măcar a trecut Lopadul cu biata lui oaste 
iobăgească gata de luptă. Cine a săpat în dulcea carne a 

teiului chipul lui lo, încununat cu coroana martirilor? Şi 
gândul acesta îi este străin, cu toate că îl trece un fior aspru 
şi se gândeşte dintr-o dată la moarte, ca la un dulce balsam 
mântuitor. 

N-a obosit lo! Nu teama de luptă îl încovoaie. Altceva 
îl macină din noaptea aceea în care Maria Cristierna i-a 
spus deschis că vrea să-i fie soţie şi când ea nu se 
înspăimântase încă de tot ce acest matrimoniu aducea în 
ordinea politică a imperiului şi Răsăritului. Când ea încă 
judeca copilăreşte că matrimoniul ar fi dus-o cu glorie în 
scaunul princiar din care fusese alungată ruşinos şi pe 
nedrept, de acesta, care şi-a trăit viaţa cu o uşurinţă 
bolnavă şi care acum, cu aceeaşi uşurătate îi pregăteşte pe 
ai săi pentru moarte. lo şi-a luat pe umeri povara acelui 
matrimoniu cu implicaţii adânci pentru Magna, gândind nu 
numai la ajutorul Habsburgului pentru astăzi; dar la o altă 
cumpănă a puterii la Dunărea de Jos. Şi acum, aici în fânul 
de la Gurăslău, privind furnica roşie care i se urcă pe 
cotarul din oţel, şlefuit cu piele de rechin, Mihail cel de după 
lo, el, bărbatul acesta zăcut în sudori, se simte slab. Slab în 
faţa Măriei Cristierna. Slab în faţa Stanchii. Slab în faţa 
viitorului a cărui mână a silit-o ceas de ceas şi an de an şi 
el, viitorul, iată, nu s-a întrupat după vrerea lui lo, el, 
viitorul îşi ia straiele prezentului după alte legi decât vrerile 
lui lo şi lo se vede dintr-o dată spânzurat deasupra hăului, 
parcă ar sta aşa înzăuat agăţat deasupra acestei văi, între 
oştirea imperială şi cea sigismundistă şi pentru întâia oară 
în aceşti ani se simte părăsit de sine însuşi... 

- Măria ta!... Doamne! 
- Unchiule! 

Ştie!... lată şi ceasul Gurăslăului... 

- Repezi-l pe Pistol la Rottal şi la Basta, Marcule. Să 
înceapă... Încălecarea, Stoichiţo!... Să-mi stai în dreapta!... 
Cât este ceasul? 

- Patru şi douăzeci şi unul de minute, măria-ta! 

„„„ Basta este loial. Ceasurile cinci după amiază. Din 
norul de praf stârnit de căruțele de la convoaie care au 
târât după ele grape din crengi, îndreptându-se spre înapoi, 
iese în pas viu dispozitivul de oţel al lui Basta. Se pleacă 
uşor peste gâtul lui Sultan. li răsfiră coama cu degetele 
prinse în mănuşare. Regimentele de pedestrime imperială 
coboară în pas viu clina dealului dinspre Gurăslău. Steagu- 
rile atârnă pe hampe. Ofițerii mărşăluiesc cu spadele la 
umăr. Tobele bat cadenţa în ritm viu. Cavaleria lui Basta, 
cea valonă şi de Silezia, cu lăncile lungi vârstând cerul. Cu 
soarele  scânteind pe armuri. Este o rigoare rece, 
neînduplecată în acest marş al mercenarilor, care se bat 
pentru solde şi viaţa lor. În faţa companiilor de muschetari 
şi archebuzieri aleargă jalonierii care încearcă pământul cu 
vârful furcheţilor. Unde dau de piatră ridică un fanion 
galben. Nu se poate executa o tragere... Unde dau de 
pământ moale, în care se poate înfige furchetul, ridică un 
fanion roşu. Abia vede aripa stângă a lui segnior Georgio. 

lată-l pe Rottal. Pedestrimea şi călărimea lui se lasă 
uşor spre apa Zalăului. Diavolul. Işi lasă singur aripa stângă 
descoperită. Aripa stângă unde sunt ascunse în bunget 
falconetele cu şase ţevi ale lui Mantovano. Inchide ochii. 
Ascultă în sine chemările pripite ale trâmbiţelor din tabăra 
lui Sigismund. Ropotul nebun al tobelor. Chemările 
disperate ale cornilor. Se sună încălecarea, de-a valma cu 
intrarea în dispozitiv, alarma, amestecată cu înhămarea la 
tunuri, se cheamă jalonierii şi se porunceşte pe trâmbiţă 
stingerea focurilor. Ascultă zarva de sunete nebune. Ascultă 
miile de tropote, tocsinele, ramătul celor peste douăzeci de 
mii de luptători care-şi caută armele, caii, şeile, steagurile. 
ÎI întoarce pe Sultan. Îl are în stânga pe Marcu. În dreapta 
pe Stoichiţa. În spate pe Simion şi biv vel banul Mihalcea 
Karatzas vârât într-o za de Damasc, albastră. Mârzea cu 
garda şi drapelul Magnaei. Ulmii. Cerul. Prigoriile. Trece la 
trap uşor prin flancul gărzii acesteia, care l-a apărat în toată 
pribegia. Trece la trap prin flancul companiei de gardă de la 

Orth, înghesuită pe un fir de vale seacă. Nimeni nu salută. 
Nimeni nu strigă vivat. Doar el ridică deasupra capului 
barda de luptă, simţindu-i lănţugul alunecându-i pe 
mânecare. Escadronul lui Stanislas în vârful cuneus-lui. 
Dragonii poloni rămaşi credincioşi. Cuirasierii markgrafului. 
Cuirasierii arhiducesei. Platoşe. Aripi de lebădă. Coifuri 
germanice. Lănci în spirale albastre, ori verzi, ori albe. 
Fanioane. Cai uriaşi. Mustăţi fioroase sub coifuri. Oţel. 
Spade. Cai fornăind. Bătând pământul cu copita. Cu spume 
la bot. Arşi de sete. Trece prin flancul lor la galop mic. 
Coloana de patru se pierde în codru. Umbră. Răcoare. 
Pânze diafane de păianjen agăţate de crengi. Adevărul lui 
de astăzi. Oțel habsburgic. Flamuri habsburgice. O poiană 
mare. Un tunet de vivat. lată-i... Neamişii de ţară scăpaţi de 
la Mirăslău. Călărimile de moţogani. Cneazul Albotă de la Ip. 
Contele Darahi lanoş de Tujon. Acolo, cuirasierii. Aici, 
aceştia, o mie de săbii, dolame şi dolmane, căciuli şi coifuri 
vechi, sulițe de carpen afumat şi altceva, dincolo de spaima 
oţelului; ceva negrăit de duios, negrăit de profund şi 
omenesc, acel altceva sfâşietor legat de el, Mihail omul şi 
de lo, Mihail domn, neputându-se tălmăci în vorbe; atât că 
se smulge din şa, îşi zvârle mâna stângă în sus şi dintr-o 
dată îşi găseşte glasul cu care strigă numele urii şi al 
răzbunării, cheamă toate cuvintele fierbinţi, pline de ranele 
lor şi ale lui, se lasă pradă şuvoiului aceluia fierbinte care le 
aduce aminte de sfâşierile lor de la Mirăslău şi în furcile 
nemeşimii şi în sălile de tortură şi în beciurile castelelor, 
care le tălmăceşte silniciile, miile de silnicii pe care le-au 
răbdat şi acum lo îi cheamă la luptă, pe el chemându-se cu 
ură aprigă şi clocotitoare. Le spune că va despica oastea lui 
Sigismund cu cuirasierii. Ei să intre în spărtură şi până la 
noapte să hăcuie fugarii şi... 
Tace. | se zbate pieptul sub platoşă. 

- Şi să mi-i aduceţi la scară, vii, pe asupritorii voştri şi-ai 
mei, pe Chiaky să mi-l aduceţi, din iad, ori de sub grămezile 
de morţi, pe Moisă să mi-l târâţi la picioare, auziţi voi, cine 

mi-l aduce pe Moisă, va fi stăpânul averilor lui... Conte şi voi 
moţogani, Moisă!... Pe Moisă îl voi. Pe Moisă! 

Strigă. Îşi simte dintr-odată buzele uscate. 

- Apă, şopteşte. 

| se aduce apă într-un coif. Apă rece, cu câteva frunze 
uscate în ea. Cu gust de săpunariţă. De piatră şi de izvor. 
Aceia se uită la el cum bea apa. Cum i se scurge apa pe 
barbă. Pe grumăzarul din oţel. 

- Să-ţi fie de bine, măria-ta, spune un moţogan chior. 
- Amin, dragilor mei. 

ÎI întoarce pe Sultan. Pe sub frunzeturile verzui ale 
codrului se prefiră venind dintr-o depărtare fără seamăn, 
chemări de trâmbiţe şi cele dintâi salve de artilerie... 

Este cea dintâi bătălie pe care o vede în întregimea 
ei. Ştie, din clipa când şi-a reluat locul de priveghi de sub 
cei doi ulmi, că toate zbaterile şi năzuinţele, durerile 
spiritului şi voluptăţile cărnii, cad în uitare. Că n-a mai 
rămas din el decât ura şi setea de răzbunare. Şi soldatul... 
Soldatul care urmăreşte cu ochi rece încălecarea celor două 
cavalerii, a lui Chiaky şi Moisă, încălecare pripită, cu 
banderiile ieşind pe linia unde-au stat tunurile, ca la 
adăpostul lor pedestrimile să intre în dispozitiv. Companiile 
de trabanţi aleargă acolo unde-i cheamă jalonierii. Călăreţii 
lui Moisă intră în rânduri din galop, stârnind nori de colb. 
Tot tăpşanul este plin de escadroane la galop. De companii 
care se formează pe loc. De stegari care aleargă în fruntea 
unităţilor. Semnalul de şarjă. Cea dintâi pleacă la trap 
călărimea lui Chiaky. Aude până aici scârţâitul scripeţilor 
care trag catafracţii în sus. Oamenii de arme aduc caii sub 
călăreţi. Mâko va fi gata de luptă peste un ceas. Călărimea 
lui Chiaky intră la galop. A lui Moisă coboară priporul în trap 
mic.  Pedestrimea lui Basta s-a oprit. Vede ţevile 
muschetelor căzând pe furcheţi. Un braţ de oţel compact, 
coif lângă coif, înfipt în tăpşanul din faţa Gurăslăului; Basta, 
asupra căruia se prăvăleşte într-un tropot asurzitor 
cavaleria împlătoşată a marii nemeşimi transilvane. Lăncile 

se pleacă pentru împuns. Un gol, centrul cu Rottal, stând 
nemişcat pe buza dealului, asupra căruia năvăleşte 
călărimea lui Moisă. Nemeşime cu panaşe multicolore. 
Moldovenii vornicului Bucioc - o trâmbă de cuşme negre, 
sclipetul săbiilor rotite deasupra capetelor, apoi akingiii şi 
tătarii. Caii deapănă tăpşanul în copite. Cu fiecare clipă 
care trece în goană, Moisă se rupe de tabără, arătându-i 
flancul. Nu în flanc va izbi. În golul lăsat în tabără de Moisă 
va izbi. Înţepeneşte în şa. Niciodată o călărime de aproape 
zece mii de săbii nu i-a oferit flancul ca acum. Işi muşcă 
mustaţa. «Dumnezeule, răbdare! Dă-mi rabdarea sfinţilor, 
Doamne!» Depărtarea dintre cele două oşti este înghițită 
nebuneşte. les din rânduri, gonind buimac înainte, caii care 
nu mai pot fi struniţi... Priveşte halucinat goana superbă a 
celor două cavalerii. Pe sine se vede acolo. Uitase... La 
aripa stângă răzbubuie tunurile imperiale. Ghiulele se 
arcuiesc scurt, lăsând în urmă zece arcuri subţiri de fum. 
Explodează în jerbe violet sub picioarele cailor din 
escadroanele vârfului. Călăreţi aruncaţi înainte, căzând pe 
lănci. Caii din urmă năvălind asupra celor căzuţi, dându-se 
peste cap, strivindu-şi călăreţii sub ei, ridicându-se şi 
gonind nebuni pe margini... Ropotul des al salvelor din 
gorunişte. Recunoaşte falconetele lui Mantovano. Salvă 
după salvă biciuie cu mitralii şi zburături cavaleria lui Moisă. 
Vălmăşag de oameni şi cai seceraţi din faţă. Apoi cele şase 
tunuri. Trei ghiulele pe mijlocul trâmbei în şarje, trei pe 
trabanţii care pornesc la atac în răpăitul tobelor. Rânchezat 
jalnic de cai. Glasuri chemându-l pe Isus. Akingiii şi tătarii 
îşi întorc basmeţii din goană. Ocolesc companiile de 
trabanţi. Urcă dealul strigând Allah. Falconetele şi tunurile 
rup şarja. O veşnicie de când stă înlemnit în şa. Basta îşi 
împinge aripa pieziş, între Gurăslău şi călărimea lui Chiaky 
care trece prin exploziile artileriei şi se loveşte de salva 
muschetarilor. Salvă. Altă salvă... Simte aprig dorinţa ca 
biruinţa să nu rămână de partea pedestrimii. El însuşi nu 
este decât un luptător călare. Dumnezeule, Chiaky trece 

prin salvele repezi ale valonilor. Trâmba de călăreţi se 
înfige între companiile de archebuzieri, acolo unde se cască 
un gol înconjurat de răpăitul des al salvelor. Vălmăşag. Praf 
greu. Şi Moisă? Asupra lui Moisă - mii de cai rotindu-se în 
goană să scape din salvele ucigătoare ale falconetelor - se 
repede la atac în pas viu, pedestrimea lui Rottal. Valea 
Gurăslăului se umple de fum. Pedestrimea lui Sigismund 
atacă la sabie. Companiile aşezate în coloană năvălesc în 
golurile lăsate de cavalerie. Centrul şi aripa stângă a oştirii 
sunt lovite din plin de toată armata lui Sigismund. 

- Măria ta! 

- Văd, Marcule! 

Pe geana tăpşanului dimpotrivă, steagul mare al 
principatului Transilvaniei. Alături flamura Casei Bâthorea. 
Recunoaşte panaşul lui Sigismund. Îi recunoaşte armura 
suflată cu argint. Se sleieşte în el. Mâna cu barda îi atârnă 
moartă. In dreapta, armura neagră a lui Gaspar Korniş. Aşa 
cum a văzut-o sub Gregoriberg, la Şelimbăr. Aşa cum a 
văzut-o îndeaproape, atunci când căpitanul general al 
cardinalului Andrei şi-a aruncat spada sub picioarele lui 
Sultan. Furgonul negru în care Gaspar Korniş şi-a adunat 
trupul şi capul fratelui său, decapitat în curtea palatului. 
Nepoatele lui Gaspar Korniş trăgându-l de barbă şi mustăţi. 
Alba-lulia... Sudoarea îi ţâşneşte din trup, umplându-l de 
ape vâscoase. Galopul nebun al unor cai. Locotenentul 
Pistol H. cu pelerina ferfeniţă, plină de sânge şi salpetru, cu 
chiaguri de praf cenuşiu pe obraz, escortându-l pe căpitanul 
Beaury! Urcă tăpşanul la galop răzbit. 

- Illustrissime! Segnior mio vă ordonă să atacați! 

Strigătul i se pare piţigăiat şi rostit aici, sub ulmi şi-n 
zumzetul miilor de gâze, străin. Segnior Georgio se 
grăbeşte de data asta. Se grăbeşte şi i-l trimete mereu pe 
acest Beaury complotist fără har, ca să-l provoace cu 
obrăznicia lui fără margine. 

- Marcule, întreabă-l dacă-i este sete. Ori dacă zăduful nu- 
i face bine. 

Bătălia se pleacă spre crugul ei. Simte din văzduhuri, 
cum se apropie clipa aceea unică, singura clipă din 
nesfârşirea de clipe a zilei de 3 august 1601 care înseamnă 
istorie. Cineva îi spune căpitanului valon că orice cuvânt 
nelalocul lui rostit aici, îl poate costa capul. Acela răspunde 
tare că segnior mio luptând ca un adevărat soldat în 
mijlocul gărzii şi cavalerilor săi - hebbe nel principio della 
bataglia una buona moschettata nel petto, ma era 
contrarmato şi că numai laşii pot sta indiferenți când aripa 
stângă suportă greul atacului. Laşii ori trădătorii care lui îi 
produc în mod egal aceeaşi scârbă. 

- Aduceţi-l aici, şopteşte. 

Nu se uită înapoi. Vede doar încleştarea cumplită a 
celor două pedestrimi. Vede flamura Casei Bâthorea, 
armura argintie şi armura neagră coborând dealul urmate 
în pas viu de rezervele acelui principe nenorocos şi 
nechibzuit, vede golul rămas între călăreţii lui Moisă şi 
akingiii, care se se vânzolesc pe marginea taberei 
sigismundiste; vede flancul stâng al întregii oştiri, cu 
catafracţii lui Mâko încălecaţi, urmându-şi stăpânul pentru 
care l-au trădat pe lo, cel care-i onorase în toate luptele lui, 
cinstindu-i pentru Şelimberg ca pe principi. 

Îl vede cu coada ochiului pe Beaury adus între doi 
cazaci uriaşi din gardă. Stepan, basul şi Taras, tenorul. 
Valonul strigă că nu s-a pomenit în toate oştirile Europei un 
asemenea act samavolnic îndreptat împotriva curierului 
unui general suprem, trimis cu ordine pe câmpul de luptă. 
Mai ales că acest curier este un căpitan imperial. 

- Un mârşav urzitor de mişelii, strigă... Purtaţi-l prin faţa 
gărzii de la Orth fără sabie, legat de şa, cu o tobă după gât. 
să piară. 

Apoi istoria. 

Aici amestecată în ropotul tobelor sigismundiste care 
stăpânesc o clipă ramătul plin de strigăte şi vaere, de salve 
şi Împuşcături răzlețe care umplu Valea Gurăslăului. Aripa 
stângă imperială se clatină. Atunci izbucnesc trâmbiţele lui 

Chiaky. Sunete metalice poruncind şarja. Înlemneşte în şa. 
Clipa s-a rupt din haos. lat-o poposită pe flamura Casei 
Bâthorea. Poate pentru cea din urmă dată din toată istoria 
acesteia. Vede spada lui Gaspar Korniş ridicându-se în cerul 
plin de fum. Vede armura neagră ieşind de sub flamura 
Casei Bâthorea. Galopând spre capul coloanei de catafracţi. 
Dacă Gaspar Korniş va face mişcarea pe care el o aşteaptă 
din clipa când a întocmit planul luptei, bătălia va fi 
câştigată într-un ceas. Dacă n-o va face, bătălia va fi 
câştigată abia la noapte, cu pierderi grele şi nimicitoare. 
Este raţiunea lui, acest gând rece şi străin? Este el acela 
care aude insultele şi măscările pe care domnii cavaleri din 
gardă i le adresează căpitanului Beaury? Este el acela care 
aude deopotrivă un glas dogit întrebându-l pe Beaury care 
este adresa ceaprazarului care i-a găsit frumuseţea de 
colan pe care-l poartă la gât cu atâta distincţie, ca şi 
sunetul trâmbiţei catafracţilor, ah, cum recunoaşte trâmbiţa 
asta din miile de zgomote sfâşietoare ale luptei, care 
porunceşte schimbarea marşului spre dreapta?! Capul 
coloanei catafracţilor se îndreaptă la trap spre aripa 
dreaptă a lui Basta, acolo unde călărimea lui Chiaky a lăsat 
un gol între companiile de archebuzieri. Vede golul acela 
negru căscat în linia de cuirase şi de scăpărări albăstrii ale 
salvelor. 

- Aduceţi-l pe Beaury... Daţi-i sabia... Stoichiţo! Olăcar la 
colonelul Titiling... Să pornească!... Mârzeo!... Steagul!... Vel 
bane?! 

- Sunt gata, doamne! _ 

Crezuse că şi-a uitat glasul. Il răsuceşte pe Sultan. 
Galopează scurt pe-o măgură înierbată de unde se vede 
toată rovina aceea plină de călărime. 

- Cavaleri! Pentru glorie! 

Ridică barda. Nu poartă coif. Gugiumanul îl poartă. Şi 
barda. 

- Vivat! Vivat! Vivat! 

Gaspar Korniş a făcut singura mişcare pe care i-o 
cerea în clipa aceea câmpul de luptă, fără să gândească la 
clipa de după. Sărută lama grea a săcurii. Fără s-o vrea şi 
fără să-şi dea seama că-l văd cuirasierii şi dragonii. O 
sărută cu ochii închişi. Şopteşte numele Magnaei. Pe-al 
Stanchii.  Pe-al  Florichii  şi-al lui  Nicolae-Pătraşcu. 
Plăviceanca spune şi Târgovişte. Şi pe muma Tudora o 
chiamă. Şi pe Velica. Şi Oltul. Şi Cozia. Se roagă atingând cu 
buzele oţelul cumplit. Fierbinte. Coboară măgura la galop 
scurt. Aude cu tot trupul cum se urneşte coloana aceea din 
patru mii de cai şi călăreţi, îşi limpezeşte privirea împâăclită 
de numele acelea chemate din nefiinţa depărtărilor de 
dincolo de Gurăslău. De numele acelea care-l cheamă cu 
dor sfâşietor dincolo de munţii umbroşi, acolo unde sufletul 
lui îşi caută alinarea şi împăcarea. 

Regimentele Măriei Cristierna şi ale markgrafului de 
Burgau ies din Lunca Zalăului în pas viu, cu companiile în 
linie de coloane, flamurile abia fluturând în vânticelul de 
seară şi ofiţerii la flancuri, cu săbiile trase. 

- Pofteşte spada, căpitane! 
- Ţi se cere ca să-ţi prezinţi scuzele, şarjând. Alege-ţi 
unitatea. 
- Cu garda, principe. 

Aceleaşi glasuri care batjocoreau, primindu-l pe 
Beaury cu vivat. Catafracţii se scurg spre Valea Gurăslăului 
la trap. 

- Doamne ajută-mi, şopteşte. 

Trap... Singur în faţa celor patru mii. lată clipa. A 
zburat de pe flamura Casei Bâthorea. S-a aşezat grea, pe 
tăişul bardei. Şleahul coboară sub umărul dealului. Trece pe 
sub pâlcuri de arini. Simte gustul apei în văzduhul dintr- 
odată răcoros. Umbre. Pete de lumină, trap mare. Galop din 
stânga. Croaţii şi cavalerul Albrecht von Ettelbruck. Intră în 
spatele gărzii de la Orth. O padină. Vede din trap spatele 
catafracţilor. O trâmbă de lumină fumegoasă, cenuşie. Un 
cal bălan, fără călăreț, galopează spre regimentele Măriei 

Cristierna. Şleahul care urcă spre tabăra lui Sigismund 
pustiu. Ba!... Trei sacale trase de catâri şi câteva cămile cu 
burdufe pe cocoaşe, coboară spre pârâu. Tătarii. Un 
ceambur cu tui roşu, la galop între el şi călărimea lui Moisă 
care vine turbată din stânga asupra  pichierilor 
markgrafului. Galop... Galop mare... Este lo în şaua de 
luptă. lo soarbe lacom mirosul de salpetru şi romaniţă 
strivită în copite, de brusture zemos şi mundir soldăţesc 
scorţoşat de sudoare. O limbă de nisip. Apa ţâşnind de sub 
copite. Acum! Se răsuceşte în şa. Vede dragonii lui 
Stanislas la marş-marş, cu lăncile pentru împuns, căzând pe 
mijlocul coloanei lui Moisă. Mârzea târăşte garda şi 
compania de la Orth spre ceamburul tătăresc. Coloana lui s- 
a rupt în două, după poruncă. Ofițerii merită trei solde 
pentru manevra perfectă. Coloana de oţel se împlântă în 
cavaleria lui Moisă. După compania de la Orth goneşte 
călărimea consuetudinarilor şi a neamişilor de ţară. În 
spatele ei se văd flamurile banderiilor monseniorului 
Kutasy. Galop pe mâna dreaptă. Galop nebun pe firul 
Zalăului. Stanislas a rupt coloana lui Moisă. Goneşte în 
flancul lui Mâko. Aripile de lebădă ale dragonilor abia se mai 
văd. Se aşază în scări. Din stânga îi vine ceamburul. 
- Allah! 

Un mârzac cu calpac vişiniu. Basmetul flocos 
nechează sălbatec. Mârzacul îşi flutură sabia, strigă şi vrea 
să scoată ceamburul din luptă. Sultan o simte. Bătrânul 
Sultan.  Copitele ropotind besmetic. Cade în dreapta 
mârzacului. Aude sabia aceluia vâjâind. Omul are faţa 
turtită, galbenă, ciupită de vărsat, pe coif un ţugui de argint 
şi un cercel de aur în ureche. Prinde lama în muchia săcurii. 
Se pleacă pe stânga. Infige pintenul săcurii în fruntea 
mârzacului, sub buza coifului şi deasupra ochiului. Voise în 
ochi. Are mâna nededată. 

- Moisăăă! 

Nu mai ştie de sine. Urlă: «- Moisăăă!... Moisăăă!...>» 

Răstoarnă purtătorul de tui. Ceamburul se-ntoarce din 

goană. Lasă slobodă marginea tăpşanului pe care goneşte o 
banderie în armură.... Înaintea banderiei, Moisă. Sunt doar 
două sute de paşi până la Moisă. 

- Moisăăă! 

Înfige pintenii. Sultan nechează dureros. Banderia 
urcă dealul spre tabăra lui Sigismund. Un nor de colb. 
Potcoavele cailor scoțând scântei. O salvă venită de sus. 
Plumbii trec pe deasupra băzâind îndârjiţi. Dumnezeule, 
când s-a debandat oştirea lui Sigismund?... Cade într-un 
furnicar de cuirasaţi şi archebuzieri fără arme. Aude numele 
lui strigat într-o disperare sălbatecă. Despică un coif cu 
panaş albastru. Dintr-un bunget se repede la el un escadron 
verde. Nu-şi aduce aminte de escadronul verde. Il vede pe 
locotenentul Pistol H, gonind acolo cu compania de gardă. 
Galop opintit pe buza şleahului, la deal. 

- Mâââko! 

Din stânga, coloana lui Mâko. Sute de călăreţi in 
armuri, cu lăncile pentru împuns pe dreapta. Mâko în faţă, 
cu viziera ridicată. Dincolo de coloană, steagul Casei 
Bathorea, înaintea celui al principatului. Mâko vine la galop 
mare. L-a recunoscut. Vine la galop mare asupra domnului 
său. Ura! O uitase!... Pierduse ura!... Aşa a venit Mâko la 
Mirăslău. Păcat! În dreapta lui goneşte contele Darahi lanoş 
de Tujon... Mâko plin de praf pe armură. O momâie de oţel. 
Máko nu-şi lasă viziera. 

- Sunt lo, Mâko! 

Trebuie să ştie că moare. Că moare şi că lo îl va 
ajunge pe Sigismund. Că moare prosteşte, fără glorie şi fără 
să-şi fi salvat stăpânul. Urlă: 

- ÎI voi viu, Simioane! 

Lama dreaptă, însângerată a spadei uriaşe. O aude 
vâjâind. Aude gâfâitul lui Mâko. Loveşte lama de jos în sus. 
Fulgerător trânteşte latul bardei pe coiful lui Mâko. Vede 
latul lui Simion căzând pe apărătoarele de gât. Omul 
tâşneşte din şa. Cade în huruitul cuirasei. Doi catafracţi îl 
lovesc din stânga. Cad sub focurile lui Marcu şi Stoichiţa. 

Alţi doi, tot din stânga. Vârfurile lăncilor se apropie 
scânteind. Pinten şi frâu. Sultan face două bătăi scurte, 
aducându-l pieziş asupra catafractului cu coif zmălţuit roşu. 
Lovitură plină cu tăişul. Coiful despicat. Simte lama vibrând. 
Omul cade pe gâtul calului. Lancea i s-a înfipt în pământ. 
Coloana catafracţilor îi trece prin stânga în huruitul greu al 
armurilor. Un gol de oameni şi de cai, aşternut cu oşteni 
având sulițe înfipte în piepturi, aşternut cu oameni în 
armuri peste care se preling fuioare de fum cenuşiu, un gol 
dincolo de care vede într-o străfulgerare de-o clipă 
regimentele lui trăgând din mers, aliniate ca la revistă, 
închizând şleahul Zalăului spre care se învălmăşesc pâlcuri 
de pedestrime şi escadroane de cavalerie într-un viarmăt 
nebun, în vreme ce din spatele acelora năvălesc haiducii 
pedeştri ai lui Rottal. Cavaleria lui Rottal, îl vede pe colonel 
în marş-marş, goneşte între coloana lui Chiaky şi ceea ce 
este nedebandat din coloana catafracţilor. In fund, sub 
Gurăslău, călărimea lui Basta închide locul masacrului. Ştie 
că a răsturnat cumpăna bătăliei. După cum ştie că-şi pierde 
luciditatea în clipa când vede dincolo de o mărăcinişte 
armura neagră pierzându-se în bunget. Se lasă pradă 
nebuniei cumplite, care-l face să gonească la deal, spre 
tabăra lui Sigismund de unde se aud trâmbiţele chemând 
fugarii sub steaguri. Sultan se opinteşte gâfâind greu. Este 
un şleah pieptiş care urcă printre tufe înalte de corn. Nu se 
mai uită înapoi să-şi vadă garda. Vede doar spatele unor 
cuirase, panaşele, dincolo de ele steagul Transilvaniei, 
armura neagră a lui Gaspar Korniş şi dincolo de ea, panaşul 
bogat din patru pene enorme de struţ puse pe coiful 
argintat a lui Sigismund. Nebunia nebuniilor. Nu sunt nici 
două sute de paşi până la Sigismund. Il bate pe Sultan cu 
pintenii. Urlă nebun. Îi strigă provocări la luptă, îi strigă 
măscări. Îl face cornut şi unicoi. Îl batjocoreşte. Câţiva 
neamişi din gardă întorc capetele încoifate. Au vizierele 
ridicate. Îl văd. Strigă şi ei ceva, nu-i aude, pentru că nu se 
aud decât ropotele copitelor, zăngănitul armurilor şi 

strigătele cu care aceia îşi îndeamnă caii. Un foc de pistol 
din spate. Aude plumbul şuierându-i pe la urechea stângă. 
Unul din călăreţi îşi aruncă braţele în sus. Cade din şa. Se 
agaţă de gâtul calului. Se prăbuşeşte. Rămâne cu un picior 
agăţat în scăriţă. Calul îl târăşte într-un nor de colb. Inainte. 
Garda lui Sigismund trece de muchia dealului pe care 
ţâşneşte un şir de trabanţi negri, cu muschetoanele gata de 
tragere. Se culcă pe gâtul înspumat al armăsarului. Salva 
trece pe de-asupra. Îşi spune că astăzi sigismundiştii au 
tras tot timpul pe de-asupra. O vede pe Maria Cristierna 
zâmbindu-i la balul mascat de la Freiherrn Carl von 
Lichtenstein. Despică un stegar care-i taie calea cu vârful 
hampei. Garda lui Sigismund a câştigat câţiva zeci de pași. 
Taie tăpşanul plin de unităţi care se adună sub steaguri. In 
stânga o companie de pedestrime îşi încarcă archebuzele. 
Ofiţerul cască gura la el. Işi scoate coiful şi îşi face trei cruci 
repezi. Râde. Îl ameninţă cu barda. Acela îl salută cu sabia. 
A 

trecut. Goneşte în plină tabără duşmană. Abia aici aude 
ropotul gărzii. In dreapta lui zeci de catafracţi ai lui Mâko. 
Galopează în rând cu el. Răstoarnă pedestraşii sub copite. 
Nu mai au lănci. Îşi ţin spadele în mână. Gonesc turbaţi 
depărtându-se spre dreapta unde este şleahul Zalăului. Le 
vede feţele sub coifurile cu vizierele ridicate. Unul din ei îşi 
trece spada sub braţ. Işi împreună mâinile a rugă. Goana 
goanelor. Vede iarăşi armura neagră. Coiful argintat cu 
panaşul princiar. Sudoarea îi curge în ochi. Simte praful pe 
buze. Între dinţi. Trebuie să-l prindă pe Sigismund. Trebuie 
să-l prindă pe Korniş. 

- Moarteee! urlă, când din dreapta îi vine în faţă o 
banderie cu fanion albastru. Il izbeşte pe ofiţer înainte ca 
acesta să ridice spada. Garda lui Sigismund câştigă câţiva 
zeci de paşi. Din stânga aleargă spre el pedestraşi de 
Bistriţa, cu un steag făcut ferfeniţă. Garda lui Sigismund 
ajunge la linia carelor. Nu intră în tabără. O ia la dreapta, 
tot spre şleahul Zalăului. Acolo unde, Dumnezeule, se ridică 

în scări şi atunci simte în toată fiinţa nebunia goanei, aude 
pocnetele  archebuzelor şi ale  pistoalelor, strigătele 
muribunzilor, rânchezatul jalnic al cailor răniţi, aude miile 
de zgomote ale luptei, lăncile care se rup şi spadele care 
lovesc cuirasele, chemările şi sudălmile luptătorilor, simte 
în nări mirosul iute de pulbere arsă şi vede linia artileriei lui 
Sigismund, puşcaşii alergând la tunuri şi pichierii care le fac 
paza; iar în fund, pe coama acestui deal vede steagul cu 
cap de lup şi trup de balaur al consuetudinarilor din Haţeg 
şi Apuseni tăind prin vălmăşagul taberei calea gărzii lui 
Sigismund. 
- Sunt aici, illustrissime! 

Rottal. Negru de praf. Negru de pulbere. Cu brazde 

albe tăiate de sudoare. Stropit de sânge. 
- Tunurile, Rottal! 

Ştie că urlă. Şi celălalt a urlat. Urlă şi acum când se 
depărtează în marş-marş spre linia tunurilor. Il vede căzând 
între pichierii care n-au vreme să-şi plece armele lor 
cumplite. Vede trâmba de haiduci călări trecând peste 
puşcaşii aceia neştiind în cine să tragă. Goana. A lăsat 
tabăra de corturi în stânga. A lăsat tabăra princiară în 
stânga şi lasă pe dreapta tabăra soldăţească. Vede ca prin 
sită, parcă imaginile i se zmulg de pe retină, un car cu boi 
tăiaţi acoperit cu frunze, o saca la caneaua căreia un 
archebuzier bea apă din coif, câteva cămile privindu-l 
placid. Goana. E sătul de sângele acestora pe care-i ucide 
trăznindu-i cu barda. Nu pe ei îi caută. Pe ceilalţi îi caută. Il 
înţepeneşte o leşuială rece. Garda lui Sigismund câştigă 
zeci şi sute de paşi. Coboară dealul pe cealaltă parte, a 
Zalăului. Acolo unde coboară şi steagul cu cap de lup. 
Goana. Din tabăra nobiliară iese în coloană de şase 
banderia neamişilor din comitetul Dobâcăi. Le cunoaşte 
steagul. Banderia în armuri vechi, nemeşeşti îi cade în 
coastă. Sunt doar două sute de paşi între el şi aceştia, cei 
dintâi aţăâţători şi sperjuri de pe Câmpia Turzii. Cei dintâi 
dintre răsculați. Cei care l-au cumpărat pe Basta. Cei care i- 

au trimes scrisorile lor insolente. Cei care au semnat 
scrisorile de cumpărare către Baba Novac. Suduie amarnic. 
Sigismund şi Korniş şi steagul Casei Bâthorea i-au scăpat lui 
lo! Îl struneşte pe Sultan. Ridică barda. Garda îşi struneşte 
caii. Toţi ai lui, nevătămaţi. Mihalcea Karatzas cu barba de 
patriarh plină de sânge. Au văzut cu toţii. Fără nicio 
poruncă fac la stânga. 
- Rupeţi-vă la mijloc, strigă şi nu îşi recunoaşte glasul. 

Banderia vine la marş-marş cu lăncile întinse pentru 
şarjă. Neamişii au vizierele lăsate. Ţin la mijloc steagul 
verde cu chipul Sfântului Gheorghe. Se prăvălesc asupra 
lui. Îşi strâng caii scară la scară. Fiecare din ei vrea să-l 
lovească. Le simte ura ţâşnindu-le prin oţelul armurilor. 
Acum. Porneşte la galop în întâmpinare. Sultan ciuleşte 
urechile. Sultan, viteazul lui Sultan a înţeles. Îşi potriveşte 
fuleurile. Aşteaptă semnul Sultan. Totul se deapănă 
fulgerător în lumina dulce de august. Frâu puternic pe 
dreapta. Sultan sare de sub el, târându-l parcă, zmulgânau-l 
parcă din faţa celor şase lănci. Garda s-a despicat în două. 
Banderia neamişilor de Dobăca izbeşte în gol. Şi iarăşi clipa, 
în loc să gonească înainte, neamişii din faţă strunesc caii şi 
îşi ridică lăncile. Vălmăşag. Banderia ridică lăncile. Se 
întoarce pentru luptă. Năvăleşte asupra stegarului. Strigă: 

- Îi voi vii şi teferi! 

Este o luptă scurtă şi icnită. Încurcaţi în lănci, cu caii 
încuraţi, neamişii sunt doborâţi cu buzduganele. El îl 
despică pe stegar. Îi smulge steagul. Îi duce hampa la 
picior. Sultan tremură. Îşi simte stânga sleită. Fumul 
salvelor curge spre vale. Taberele lui Sigismund sunt pline 
de foiala haiducilor lui Rottal. Pedestraşi. Călărimea s-a 
şters de pe faţa pământului. Din dreapta, dinspre Gurăslău, 
năvăleşte cavaleria valonă. Sute de călăreţi de-ai lui Chiaky 
galopează nebuni între aceasta, regimentele lui de 
cuirasieri şi haiducii care-i vânează din spatele carelor lui 
Sigismund. Dragonii lui Stanislas pleacă la şarjă. Unii nu 
mai au lănci. Îşi ţin spadele cu vârfurile între urechile cailor. 

Trâmbiţele valonilor. Trâmbiţele reiterilor de Silezia. Steagul 
Ungariei de Sus. Steagul imperial. 

- Mârzeo! Ridică-ţi steagul Magnaei... Să ne vadă segnior 
Georgio, aici... Darahi! Răzbate la segnior Georgio... Spune-i 
că-l aştept la cortul lui Sigismund... Aha!... Căpitanul 
Beaury! Conte, ia-l cu tine pe valon. 

- A fost magnific, ///ustrissime, spune Beaury. 

- Spune-i-o domnului tău, căpitane. 

Intoarce spatele masacrului. Rânchezatul cailor ucişi 
de salvele haiducilor îi sfredeleşte măruntaiele. Trece pe 
lângă zecile de călăreţi în armuri, legaţi cu arcanele la şeile 
gărzii. Coifuri turtite. Viziere strâmbe. Armuri cu umerarele 
sărite. Unii nu mai au coifuri. Îi recunoaşte. Îi ţine minte pe 
domnii din diete, care se ridicau mereu spunând veto. Îi 
recunoaşte pe vajnicii apărători ai lui Napraghy. Pe solemnii 
sperjuri. Trece fără să se uite la ei. 

- Mârzeo!... Să-i înşiri pe două rânduri, fără coifuri, la 
cortul lui Jjigmond... Să-i vadă segnior Georgio şi să se 
bucure, ca de prieteni. 

Ocoleşte grămezile de muribunzi. Ocoleşte un trabant 
negru care cerşeşte apă în toate limbile. Omul are pântecul 
spart. Stă rezemat de un cal mort, îşi strânge matele şi 
cerşeşte apă. Un foc de pistol. Omul rămâne cu gura 
căscată. Plumbul i-a găurit fruntea. 

- Să fie de sufletul alor mei, pomana asta, spune cineva. 

O lance de cuirasieri mână la trap zeci de pichieri fără 
arme. Trap domol. Tot dealul este plin până la saţiu de 
numele morţii. Câţiva haiduci despoaie ofiţerii de la tunuri. 
Aceia îşi lapădă platoşele, cămăşile, îşi trag unii altora 
cizmele. Trec trei croaţi târând după ei un neamiş în 
cuirasă, căruia i-au înfipt propria lance prin fund. Vârful îi 
iese prin gât. Il târăsc cu capul pe jos. Cu picioarele şi 
mâinile bălăngănindu-i-se. Tabăra. Se strigă: Ziveo! Se 
strigă Mihalj wajwoda!... Vede gorunul acela pe care l-a 
zărit de dimineaţă, înainte de începerea luptei. Gorunul sub 
care este cortul lui Sigismund. Gărzi puternice de haiduci 

călări. Fanionul lui Rottal. Se înfioară. Pe fiecare creangă 
groasă a gorunului, hoiturile gărzilor lui Sigismund, 
recunoaşte uniformele pajilor şi scutierilor, feciorii marilor 
neamişi, spânzurate de picioare. Au răni cumplite la 
grumaji. Au vintrele spintecate. Din unii mai curge încă 
sângele. Un trâmbiţaş sună: «- Staţi drepţi, iată domnul 
nostru!» 

Descalecă greoi. Înfige steagul banderiei de Dobâca 
în faţa cortului. Intră ţinându-şi barda în stânga. Pe stâlpul 
cortului un scut pictat cu armele Casei Bâthorea, un coif 
suflat cu aur, patul cu baldachin din purpură, trei vivandiere 
care-i cad în genunchi, o masă florentină, pocale de aur, 
talgere de aur, o chartă agăţată de o halebardă, blăni de 
urs şi zgomotul ciudat de pe acoperişul sângeriu. Ştie că 
sunt picăturile de sânge ale unuia din pajii spânzurați în 
gorun, deasupra cortului. 

- Apă, şopteşte. 

Işi arunca barda pe patul acoperit cu macat din 
brocat albastru. Ascultă nemişcat lucrarea cumplită a morţii 
în taberile lui Sigismund Báthory. O vrea lacom şi 
necruţător pe Maria Cristierna... Trebuia să fie aici. S-o 
aducă el aici, în cortul lui Sigismund. S-o ia în braţe şi s-o 
aştearnă în patul de război al celui din urmă Báthory. Şi tot 
aici să-i facă cel dintâi copil. Aici şi acum. Tremură. Vaerele 
muribunzilor, detunetele răzlețe ale salvelor, chiotele 
dezmăţate ale învingătorilor îi  înfundă urechile. 
Vivandierele au înţeles. Aduc carafele cu vin. Ligheanele de 
spălat. li aude intrând pe ai lui. Pe Marcu şi Stoichiţa. Pe biv 
vel banul Mihalcea Karatzas care geme şi-i spune greceşte 
că este un zeu al războiului, un Achile mai viu decât cel al 
lui Homer pe care nu l-a văzut nimeni. 

Apoi vine Simion care ia carafa cu apă din mâinile 
vivandierei aceleia frumoase, o încearcă muindu-şi degetele 
şi punându-le pe limbă şi-i spune cu glasul lui uscat: 

- Apa e curată, doamne... Să ne spălăm! 

CAILE DESTINULUI (IV) 
CAMPIA TURZII 


O kale mie o vimi a om! 
1 

- la-mi capul măria ta, dar această poruncă n-o înfăptui! 

- Nesupus la poruncă, doamne! 

- Te iei după Stoichiţa, Marcule? 

- După cea mai curată dintre judecăți, unchiule. 

- Radule? 

- Măria-ta, greşeşti... 

- Unchiule Mihalcea? 

- Ce caută Basta aici, măria-ta, şi ce consiliu vrea mâine şi 
de ce se grăbi pe urmele noastre de cum primişi porunca 
împăratului să fii gubrănător în Transilvania, când mai avea 
de spânzurat şi tras în ţeapă la Cluj, că n-am vărsat noi 
sânge păgânesc, cât sânge varsă Basta de când îl biruişi 
măria-ta pe Zigmond Bâthor, că măria ta îl biruişi. Scrie în 
toate Avizo-urile şi Basta varsă fiere de cincisprezece zile. 
Fiere şi sânge nevinovat. Mă tem, măria ta. Planul ţi-e 
luminat şi înţelept şi măreț. Convocaşi dieta aici, la Turda... 
Pe mâna cui te lăsăm? Ascultă-mă, doamne... Lasă-l pe 
Basta să plece la Deva, aşa cum s-a hotărât în consiliul de 
alaltăieri, să nu-l ducem mereu în cârcă. Stăm pe lângă 
măria-ta ca leii. După ce-l ştim la Deva, după ce te înfăţişezi 
dietei în toată puterea, după ce-i judeci pe neprieteni, 
zburăm şi-ţi împlinim poruncile... Ce ducea Gaspar Korniş 
sub platoşă, dacă nu preţul capului tău? Măria ta, te-am 
ascultat de-o viaţă... Ascultă-ne şi pe noi, o săptămână. 
Amin! 

Prin pologul de borangic al cortului se văd Cheile 
Turzii zimţând coama dealurilor prăpăstioase. Pe văi se 
adună uşoare şi diafane cele dintâi pâcle ale înserării. Este 
ziua de 18 august 1601 a sfinţilor Fior, Lavru, Ermil şi 

Polieu. Au trecut cincisprezece zile şi cincisprezece nopţi 
cumplite din seara şi mai cumplită de după Gurăslău. In 
fiecare noapte visează goana aceea turbată pe urmele lui 
Moisă. Pe urmele lui Sigismund şi Chiaky. Goneşte 
năpraznic, este gata să-i ajungă, aude vântul despicat de 
bardă şi dintr-o dată Sultan înţepeneşte, nechează jalnic, 
întoarce spre el capul încomat şi din ochiul cu care-l 
priveşte îi cad lacrimi mari... Le aude căzându-i pe vârful 
cizmei. Apoi vine Jivko Roşul târându-l în arcan pe domnul 
senator Gaspar Korniş, legat de mustăţi cu domnul Istvan 
Báthory. Tabăra este plină de ramătul învingătorilor. 
Căruţele cară trupurile celor ucişi spre a fi arse. Socotitorii 
aduc listele cu morţii lui Sigismund. Opt mii cinci sute doi, 
până la lăsarea serii. Domnul senator Gaspar Korniş spune 
că are de prezentat generalului Basta, comandantul 
trupelor învingătoare, documente de taină ale principatului. 
Cere vehement să fie dus în faţa comandantului general al 
majestăţii sale imperiale. Se aud în depărtare trâmbiţele lui 
Basta ordonând intrarea în careu. El se repede la Korniş. ÎI 
ia de umeri. Îi caută privirea. Îi strigă: «- Kornis sunt lo!...» ÎI 
scutură! Porunceşte să i se taie legăturile. Îi şopteşte că nu- 
| dezonorează. Că i-a primit spada atunci la Şelimbăr, l-a 
cinstit pentru vitejia lui, i-a dăruit căpitanatul general şi el, 
Gaspar Korniş, care a făcut atâta caz de loialitate!... 
- Ţi-am fost loial, principe... Tu însuţi m-ai dezlegat de 
jurământ... Aminteşte-ţi! 
- Dă-mi acele documente să fii slobod, Korniş, i-a spus. 
Korniş s-a albit. A strigat că vrea să fie dus în faţa 
comandantului general. Că nu stă de vorbă cu soldaţii 
acestuia. Că este trimisul unui principe din Casa Bâthorea. 
Şi altele a strigat Korniş, chemând ofiţerii imperiali. O mie 
de cuțite i-a vârât Korniş în inimă pentru că şi aici neamişul 
din el, trufaş şi îngust la minte, a tâşnit din adâncuri, uitând 
binefacerile cu care l-a dăruit şi cinstea lui şi loialitatea cu 
care lo şi-a ţinut cuvântul faţă de învinşii de la Şelimbăr, lo 
neuitând Otanii, unde acesta şi Chiaky l-au slujit împotriva 

lui Sigismund, apoi l-au slujit pe Sigismund împotriva lui şi 
acum, acum?!... 

- Acum? l-a întrebat atât de încet pe Korniş, încât 
senatorul s-a făcut vânăt... Prinţul tău sunt lo, Korniş. Mie 
mi-ai jurat pe sabie şi pe Biblie. Dezbrăcaţi-l!... Căutaţi-l şi 
sub piele... Căutaţi-l şi-n inimă... Aşa... Pe loc... Korniş... 
Dacă mă sileşti şi-n cap am să-ţi caut gândurile tale josnice 
şi mârşave, Korniş, mă auzi? 

L-au despuiat de armură. Urla că este sol, nu prins de 
război. El l-a cumpărat de la Jivko pe cinci sute de taleri şi 
Jivko n-a primit punga, spunând că prinsul acesta nu face 
nici doi florini. l-au găsit sub platoşă tracte asupra Casei 
Fugger de douăzeci de mii de guldeni, o scrisoare de 
schimb pe numele lui Basta, asupra corporației armurierilor 
din Braşov, de zece mii de taleri imperiali şi alta asupra 
minelor de aur ale principatului din Maramurăş, cu a patra 
parte pe cinci ani... A înţeles pe loc cât costă locul de 
guvernator al Transilvaniei, pe care Sigismund şi 
nemeşimea îl vrea pentru Basta. 

- Roagă-te, Gaspar Korniş... Jivko... Tăiaţi-i capul în faţa 
cortului. Şi lui şi acestuia, uneltitor în toată domnia mea. 

- Când, măria-ta? 

- Acum! Fără niciun onor de oaste... Pe loc! Istvan Bâthory 
şi-a pierdut trufia, în clipă. Când l-au înhăţat gărzile a 
început să urle... 

- Căpăţânile duceţi-i-le lui segnor Georgio... Spune-ţi-i că 
răposaţii au cerut-o cu limbă de moarte... Luaţi-i! 

A auzit paloşele grele căzând pe grumazurile 
acelora... Apoi a venit segnor Georgio la galop, urlând... 
Apoi au venit căpitanii aruncând la picioarele domnului lor 
şaptezeci şi şapte de steaguri duşmane. Apoi a venit 
colonelul Rottal aducând între cai o sută zece neamişi şi 
magnați. Colonelul von Titiling a adus cele patruzeci şi două 
de tunuri. Innoptase. Segnor Georgio s-a repezit la tunurile 
trase în tabără, cerându-le ca fiind tunurile lui, rămase la 
Alba-lulia şi Cluj după răzvrătirea nobilimii... Stoichiţa cu 

Jivko şi o sută de făclieri au ales din ceata prinşilor (oamenii 
aceia arătau jalnic fiind târâţi cu arcanele legate de şeile 
învingătorilor, scoşi de prin coteţe de porci, ori clăi cu fân, 
ori de prin staule şi beciuri şi poduri, sau de prin colibe de 
păstori) au ales pe cei care semnaseră scrisorile către aga 
Lecca şi Baba Novac, care semnaseră condamnarea lui 
Josica, pe nesupuşii în diete şi cei care-au fugit cu Chiaky 
din Alba-lulia. Cei rămaşi au fost văzuţi de contele Darahi, 
care-a ales încă nouă, peste cei patruzeci aleşi de Stoichiţa. 
Segnor Georgio i-a cerut pe-ai lui. l-a vrut ca semn de 
prietenie, cu toate că valonii şi silezienii îi aduseseră două 
sute de prinşi... Segnor Georgio i-a descăpătânat în plaza 
de armas, în lumina făcliilor şi în răpăit de tobe. El a 
poruncit să-i descăpăţâneze de asemenea în plaza de 
armas, la lumina făcliilor şi în răpăitul tobelor, după ce 
heralzii au strigat în toată tabăra că nu pe ostaşii duşmani 
căzuţi prinşi îi ucide domnul, ci pe foştii lui ostaşi sperjuri şi 
trădători îi ucide. 

Sultan se-nvăluie în aburi grei de pucioasă. Moisă şi 
Sigismund şi Chiaky se pierd în neguri. L-a scăpat pe Moisă 
la Săhăteni. L-a scăpat la Şelimbăr. L-a scăpat la Otani. Are 
vocaţia trădării Moisă şi se pare că destinul ţine cu el. Il 
cuprinde o disperare amară. Sultan plânge cu glas de om. 
Din noaptea aceea s-a rupt de trei ori de la conovăţ. De trei 
ori, în trei nopţi a gonit prin tabără până la cortul lui, 
copitând gărzile, zmulgând pologul cu dinţii, rânchezând şi 
chemându-l. El era lac de apă în aşternut, visa mereu cum 
trecea în trupul lui Baba Novac, cum îi intra teapa în 
pântec. Nu era ţeapă, era sulița lui Mithat Baly şi cineva se 
repezea la el să-i ia capul, vedea sabia, striga, întindea 
stânga după sabia lui şi stânga nu-l ajuta. Cădea fără vlagă, 
sabia acelui necunoscut vâjâia şi-atunci necheza Sultan, ori 
îl trezea Simion, frecându-i fruntea cu oţet aromat. 

In noaptea când a ajuns în faţa Clujului, după consiliul 
militar, spre zori, aţipise, a auzit o litanie minerală 
prelingându-se din scoarţa pământului şi din umbra cortului 

a ieşit un Închinător cu gluga lăsată pe ochi care a spus cu 
glas limpede: «- Mihail, okale mie o vimi a om!» 
2 

- Nu vă pot asculta, binecredincioşilor! 

Le spune de ce nu-i poate asculta. Inima lui nu 
tânjeşte după cei dragi? Oare el, oricât ar fi primit 
dragostea trecătoare şi voluptatea, nu este legat prin 
sângele şi tinereţile lui, prin ceea ce are omul sfânt şi 
veşnic, de Stanca şi copii? Oare cred ei c-a uitat-o pe Velica 
doamna? Atât de nevrednic şi josnic îl cred? Şi-a părăsit el 
oştile să gonească spre Făgăraş, unde deopotrivă îl 
aşteaptă ai lui şi acel a/ter-ego care este Velica doamna? 
Oare n-au ei simţământul ciudat şi firesc în acelaşi timp că 
totul este firesc în această întoarcere şi că tot ce-a fost în 
anul acesta scurs între Mirăslău şi Gurăslău, a rămas în 
afara lor şi că într-un fel istoria se repetă mai devreme 
decât se aşteptau ei, pentru că, după Şelimbăr a urmat 
intrarea în Alba-lulia apoi Moldova; acum, după Gurăslău 
urmează Alba-lulia şi încă, în toamna asta, Moldova?! 

- Să nu primească leremia ajutoare de la Zamoyski! Să nu 
aibă vreme regele să ridice şleahta! Să nu-şi poată mişca 
bulucurile paşa de Silistra. Să adunăm la un loc Magna şi să 
intre toate în firesc, iubiţilor mei! Plugarul să are şi semene, 
dar să şi culeagă. Să legăm căile de negoţ, sângele viu şi 
roditor al Magnaei. Să aducem dascăli pentru şcolile şi 
universităţile la care-am visat cu lacomă durere. Aşa cum 
aţi vrut-o la Praha, când m-aţi urcat în patul arhiducesei. 

- Sub ce statut, măria-ta? 

- Al libertăţii, Marcule! 

- Singuri împotriva tuturor? 

Peste Cheile Turzii se prefiră lumina verde gălbuie a 
după amiezii târzii. De pe dealurile dinspre Câmpia Turzii se 
aud trâmbiţele lui Basta sunând adăpatul cailor. Singuri 
împotriva tuturor? Întrebarea lui Stoichiţa cade grea în 
cortul domnesc, plin de trofeele câştigate la Gurăslău. 
Vecinătatea lui Basta îi aduce aminte de toată urzeala 

diplomaticească a Habsburgului, pe care nu-l judecă şi nu-l 
condamnă, Rudolf făcându-şi jocul intereselor lui şi pe ale 
bisericii romane, aşa cum lo, jocul Magnaei şi al ortodoxiei 
este hărăzit să-l facă. S-a prins şi de data asta în plasa 
tesută de el însuşi. Luptând cu Basta împotriva lui 
Sigismund a câştigat bătălia, dar nu şi războiul. Pentru că, 
precum după Şelimberg, războiul de-abia acum începe. Cu 
Statuturile şi Ordinele. Cu leremia şi Polonia. Cu sultanul şi 
paşalele de la Dunăre. Cu Basta şi Rudolf. Gurăslău n-a fost 
altceva, decât cea dintâi lovitură de sabie dată stărilor de 
fapt ale anului 1601... Şi mâine? 

Se pleacă deasupra chărţii Magnaei aşezată pe trei 
mese florentine de campanie. Dintr-o dată îl năvălesc 
vedeniile cumplite ale Clujului dat de Basta oştilor, pentru 
trei zile. Au intrat alături în cetate, sub flamura imperială, 
urmaţi de purtătorii stindardelor lui Sigismund, târâte cu 
mătasea prin colb. Te Deum laudamus la catedrală şi 
gândul negru că Matei Corvinul şi-a uitat neamul, făcându- 
se mare şi umanist prin catolicism. Stătea acolo sub bolțile 
imense, asculta orga şi se gândea la rangul lui de familiar al 
Casei de Austria, de soţ al arhiducesei, cu posesiuni în 
inima Sfântului Imperiu, nu trecând însuşi la catolicism 
precum Henric al Franciei, dar lăsând slobod iezuiţilor 
spiritul Magnaei... Cine-l îndreptăţeşte s-o facă? La ieşirea 
din catedrală a văzut cei o sută unu butuci de execuţie 
aşezaţi în piaţă, cu o sută unu călăi plătiţi de Basta dintre 
lefegii. Cele o sută una spânzurători şi tot atâtea ţepi, 
ridicate de valoni pentru prinşii lui segnior Georgio, adunaţi 
de la Zalău la Cluj, de prin castele şi hodăi, de prin satele 
mari şi slobode şi de prin târguri. În mijlocul pieţii 
înconjurată de trupe, sfatul oraşului, burgermaistorul şi 
ceilalţi, juzii şi senatorii, care trebuiau să predea cei o sută 
de mii de fiorini, gloabe puse de Basta pe oraş, pentru 
răzvrătirea care l-a făcut de ruşine în toată Evropa: «- 
Illustrissime, lasă-mi Clujul şi ţi-o jur, nu mă mai ating de 
niciun oraş al acestei provincii perfide!...» l-a spus-o în 

consiliu, de faţă cu toţi căpitanii armiei. Asta după ce-a 
făcut o criză de colici când el şi-a ţinut zece tunuri în loc de 
şase, câte voise segnor Georgio. Şi pe Rodo/phus pierdut la 
Mirăslău. Segnor Georgio a făcut spume. l-a cerut Clujul şi i 
l-a dat. Segnor Georgio îl merita, după cum Clujul îl merita 
pe segnor Georgio. Poruncise ca haiducii sârbi, dragonii lui 
Stanislas şi Zaplatinsky şi garda să ridice o hampă pe locul 
unde a fost tras în ţeapă şi martirizat Baba Novac. Să se 
pregătească trei preoţi pentru slujba de pomenire. Parastas 
cu toţi oştenii având lumânări mari de cununie. Să fie aduse 
şi aşezate în baterie tunurile, care să tragă trei salve. Tot 
acolo să fie descăpăţânaţi toţi catafracţii lui Mâko şi 
călăreţii lui Moisă, prinşi de moţogani şi de consuetudinarii 
din Mezeş. A stat în genunchi acolo, pe o pernă de catifea. 
A fost o clipă în care s-a pierdut. S-a desprins de sine în 
litania preoţilor sârbi şi a corului sârbesc, în plânsetul icnit 
al sârboaicelor şi al văduvelor celor ridicaţi în ţeapă o dată 
cu căpitanul lor. L-a văzut aievea pe Baba Novac privindu-l 
din vârful ţepii. A simţit flăcările rugului arzându-i carnea. A 
trecut prin durere, desprinzându-se de ea şi de lut, ca să 
plutească în lumea aceea plină de armonii stranii, în care se 
confundă cu o altă entitate, căreia nu-i găsea nume; dar în 
care se regăsea dincolo de suferinţă şi bucurie, într-o 
inefabilă şi infinită pace, lacom de echilibru, plutind suav în 
sunet... 

Orgia. Vivandiere bete şi goale purtate pe braţe de 
trupe. Soldaţi cu spadele la mână spărgând porţile. Vitele 
înjunghiate pe ulite pentru ospăț. Butiile scoase din crame 
şi beciuri, desfundate cu focuri de pistol. Târgoveţe târâte 
de păr. Fecioarele vândute în piaţă. Târgoveţi despicaţi şi 
agăţaţi în cârligele măcelarilor. Talciocul de pilote şi 
văsărie, hămărie şi hăinărie, de argintărie şi odoare, de 
plăpumărie şi  băcănie, soldați beţi  de-avalma cu 
păgubaşele îmbătate cu sila, turnându-li-se rachiul printre 
dinţii descleştaţi cu stiletele, cu caprele mulse pe loc, ca tot 
pe loc să fie înjungheate pentru ospăț, nebuna nebunie a 

orgiei deşănţate, cu sugacii smulşi de la ţâţele mamelor şi 
capetele strivite de ziduri; toată sălbăticia ţinută în frâu de 
legile taberelor, dezlănţuindu-se asupra oraşului perfid în 
vreme ce preoţii lui slujesc slujba morţilor. A ieşit din Cluj 
între oştile care primeau în rânduri mamele scăpate de 
prăpăd, copii nebuni de spaimă şi târgoveţi care le cereau 
milă târându-se în genunchi pe lângă rânduri. L-a cunoscut 
cineva. Poate un jude. Ori altcineva care-l văzuse la Alba- 
lulia. Erau câteva zeci de neveste şi fii de breslaşi într-o 
casă a clopotarilor, cu uşi din stejar placat cu solzi de oţel în 
care o hoardă de valoni bătea cu un berbece făcut dintr-un 
trunchi. La ferestre breslaşi cu coifuri şi archebuze. 

- lată domnul nostru, a strigat cineva... A fost o 
cutremurare acolo când s-au arătat femeile acelea la 
ferestre cu copiii lor la piept, tânguindu-se. Şi-a adus 
aminte de copiii Târgoviştei hăcuiţi de Eiab paşa şi pentru 
că soţii acestora de aici au uneltit cu Sigismund şi s-au 
ridicat la insurecție împotriva lui. 

jivko Roşul a măturat piaţa, gonind valonii într-o 
ulicioară. Acelea cu pruncii şi clopotarii au fost luaţi între 
oşti... Dumnezeule, când se va aşeza şi această 
Transilvanie în curgerea firească a anotimpurilor şi a 
vieţii?... leri noapte au venit trei olăcari. De la Cetatea-de- 
Baltă, care i se închină. Care a strâns iobăgime şi 
nemeşime măruntă la Mirăslău. Olăcarul era neamişul de 
ţară Simion Gyárfás, chiorât la Mirăslău de un plumb, care 
şi-a pierdut acolo fiul, pe lacob Gyârfâs şi fratele mai mic, 
pe călăreţul măriei sale, Peter Gyárfás, stegarul nemeşimii 
de la Cetatea-de-Baltă. S-a făcut un tribunal al Stărilor şi 
Ordinelor spre a judeca fărădelegile magnaţilor. Castelele 
acestora au fost arse. La Cetatea-de-Baltă sunt în lanţuri 
zece magnați, prinşi de iobagii din Fărău, când se întorceau 
prin pădure, acum cinci zile, venind de la Gurăslău. Aveau 
cu ei pajii şi scutierii. lobagii au huluit patru arbori peste ei 
şi peste cociile lor de oaste. Pe oşteni i-au ucis. Pe magnați 
i-au adus la Cetate, care a ridicat flamura măriei sale. A mai 

venit cneazul Blasiu Oprea de la Clopotiva, cu cinci sute de 
haţegani  tăbăruiţi la Aiud. Turcii n-au trecut de 
Caransebeş... Moţoganii adunaţi la Ponor, l-au repezit pe 
cneazul Marcu Bota să ia porunci. Unde să-i iasă în 
întâmpinare măriei sale? 

- Aici la Turda, unde am poruncit strângerea dietei, de 
astăzi în zece zile, le-a spus celor trei. 

La Cluj, în a treia zi a martiriului oraşului, l-a ajuns 
solia lui Radu Buzescu. Cinci sute de mehedinţeni. Era în 
cort, pe înserat. Vedea vâlvorile focurilor ostăşeşti din 
pieţele oraşului. Segnor Georgio voia consiliu... El era sătul 
de izbucnirile generalului, de ura lui coclită, de ţipetele lui 
atunci când se plângea că der Fürsten a împânzit 
Transilvania cu olăcari şi agenţi, că i se opresc curierii de 
Kosice şi Hust, că nu se respectă ordinele lui de rechiziţie, 
dar mai ales că populaţia îi hăcuie oştenii trimeşi după 
furaje şi că nu-i recunoaşte nimeni întâietatea la 
aprovizionări... Îl ştia pe Radu Buzescu ajuns aseară la 
Teiuş... Nu-l aştepta decât mâine spre amiază, la jumătatea 
drumului spre Turda. Îmbătrânise mult Radu Buzescu şi 
doar este de-o vârstă cu el. 43 de ani. Dumnezeule! 43 de 
ani. Când au trecut? A obosit puterea lui de a se bucura? 
lată-l pe unul din mântuitorii lui, a câta oară mântuitori, 
cărora le datorează viaţa şi scaunul. L-a strâns la piept. L-a 
sărutat lacom pe obraji. Poate au plâns amândoi. Nu-şi mai 
aduce aminte decât de durerea sfâşietoare a revederii. L-a 
năvălit trecutul. L-a năvălit toată viaţa lui. Vorbe. L-au 
năvălit temeiurile. Ceea ce a fost el cu adevărat. Niciodată 
făcut. Nu domnul. Mihail, omul şi bărbatul. Şi sfânta cernere 
a anilor când veneau Crăciunul şi bătaia alviţei, Paştile cu 
Învierea, sămănatul şi secerea, culesul livezilor şi alesul 
mierii, scosul peştelui din iazuri şi tihna somnului lângă 
trupul vârtos al soaţei mirosind a busuioc şi cozonaci, a 
linişte şi împăcare. 

A busuioc şi Olt, a vii şi livezi, a ani vechi şi 
înţelepciunea pământului mirosea Radu Buzescu. Au stat 

până noaptea târziu. Poate spre zori. Ţara s-a scuturat de 
leşi. S-au secerat grâiele, fără pagubă. Moşiile? Se ţin. A 
fost an bun de porci. Au pus ei vătafi pe moşiile lui Vodă. E 
an bun de mere şi pere. Dar mai ales de prune. A născut 
cutare. Bucureştii au scăpat nepăârjoliţi. Jupâneasa Tudora 
are negoţ tare de cornute la Polovraci cu Chendefeştii de la 
Hunedoara care scot tamazlâcurile pe la Caransebeş, pe la 
Jidovini, la Vârşet şi de-acolo la Beograd. S-au scumpit 
vitele. Se câştigă aur nu glumă. Timpul şi-a ucis curgerea. 
Era el cel dintotdeauna trăind deodată cele o mie de vieţi 
ale lui, cu o lăcomie nebună şi nesăţioasă. Pruncia de-a- 
valma cu domnia, dragostea cu Velica şi dragostea cu 
Stanca, Tudora şi Maria Cristierna, Varvara Szuky şi 
Habiiba, Zvetlana şi războaiele lui, Magna şi Alba-lulia, 
clopotele, Dumnezeule, mereu clopotele, erau clopotele 
Clujului care vesteau retragerea oştilor imperiale dincolo de 
palanca târgului şi intrarea în lege a sfatului oraşului, o 
lume de fantasme vii, înnebunitor de vii şi toate moarte 
pentru clipă, pentru măreţia lacomă şi haină a clipei, pentru 
tirana osândă a clipei, trăind prin ea şi pentru ea. A clipei în 
care nu era decât Radu Buzescu, cu pungi negre sub 
pleoape, uşor cocârjat, cu fire cărunte la tâmple; sfeşnicul, 
tripticul, trofeele moarte însemnând nimica şi Mihail domn, 
în care zăceau nerăbdătoare miile de clipe ale viitorului... 

- lată poruncile mele pentru anul 1601, iubiţilor, spune, îşi 
simte glasul tremurător şi un fior ciudat îi scutură mâinile 
rezemate de măsuţa florentină. 

3 

- Vere Radule, te întorci în Ţară. Suntem în 18 august. Să 
fiţi la Focşani în 20 septemvrie, după culesul viilor la noi; în 
toiul culesului la leremia. Stoichiţo, aleargă cu Mărzea la 
Făgăraş. O scoţi pe Stanca şi copiii. II duci în scaunul său pe 
Nicolae-Pătraşcu, care va domni cu sfatul Buzeştilor, al 
cuscrului şi al lui Theodosie. Unchiule, îmi pregăteşti palatul 
la Alba-lulia. Şi intrarea în cetate, îţi dau dragonii leşi şi ţi-l 

dau pe Jivko cu sârbii vechi. Au avut acolo rubedenii şi 
negoaţe şi case... Au lăsat acolo părinţi. 

- Măria-ta, cu cine rămâi? 

- Cu garda. Cu regimentele arhiducesei, unchiule. 

- Mă tem de doamna Stanca, măria-ta! Ce-i spun?! 

- Peste un ceas să fiţi în şei... Vei avea scrisoarea mea 
către doamna... Marcule. Te duci în săcuime. O ridici în 
arme. Să nu mai umple drumurile spre Alba-lulia. La 10 
septemvrie sunt lo în Scaune, la Ciuc. Repezi olăcari la 
căpitanii moldoveni. La călărimile din Tigheci şi Orhei. Să 
stea gata. Căpitanul Zaplatinsky să treacă prin munţi, cu 
călăuzi de nădejde, în Pocuția. Pan Andrei Tarnowsky să 
vină la Ciuc, unde-l aştept până în 12 septemvrie. 

Poate îşi şopteşte poruncile. Poate ei nu i le înţeleg. 
Ori poate se înspăimântă de ele. Îi privesc ca din altă lume, 
ori el este din altă lume, cu toate că planul milităresc se 
desfăşoară după o logică de fier, grosul oştirii de lefegii la 
Alba-lulia unde se vor face strigările obşteşti sub steaguri, 
apoi marşul în săcuime, trecerea în Moldova, nu pe la 
Ghimeş, ci pe sus, pe la Câmpulung, astfel încât să iasă 
peste obcine la Putna şi de-acolo să taie calea Moghileştilor 
peste Nistru, luându-le Hotinul în vreme ce ei se vor bate cu 
Buzeştii care se vor îndrepta spre laşi pe malul Prutului. Vor 
rămâne pe locurile lor oştile Ineului, Lipovei, Lagojului şi 
Caransebeşului. Vor rămâne garnizoanele cetăților de 
margine. 

- Fiecare mişcare de oşti o voi ca urmare a unei mişcări 
politiceşti şi diplomaticeşti, dragilor mei. Înţelegeţi? 

Le spune ce-nţelege el... Ridicarea nemeşimii de ţară, 
cu alegerea senatorilor în tabere şi trimiterea acestora la 
Alba-lulia. Alegerea senatorilor români: prota Miha, 
căpitanul Fărcaş al Făgăraşului, trei cnezi din fiecare district 
consuetudinar şi mitropolitul loan de Prislop; să se 
îndoiască numărul senatorilor săcui dintre nobilimea 
măruntă, să se pregătească actele de împropietărire pe 
sama moşiilor celor decapitaţi, ale lui Chiaky şi Moisă... 

- Are să fie un iureş şi o cutremurare, după care se va 
aşterne liniştea... Puterea va trece, prin vreme, la cei care- 
au luptat pentru Magna şi puterea lui lo în Magna... 
Stoichiţo... să-mi scrii în ceasul ăsta actele de danie pentru 
voi. Pentru verii mei şi pentru tine, pentru unchiul şi văduva 
Bozianului şi a Băleanului, ah, Udreo, prea repede te 
ridicaşi, Udreo, şi pentru urmaşii lui Negrea. Să jucăm pe 
faţă şi fără cruţare. Vă dau jumătate din moşiile de aici şi 
tot din moşiile hainilor din Ţară. 

Işi ascultă vorbele cu o lăcomie rece şi lucidă. Nu este 
singurul care gândeşte la o reaşezare a stărilor. Magna 
reaşezată slobodă şi puternică. Nu-l despart decât trei 
ceasuri, ori poate patru, de înţelegerea şi puterea lui 
Kutasy, arhiepiscopul Ungariei de Sus. De colonelul Rottal di 
Sendvoe. Poate o lună, de insurecția rutenilor şi a 
ucrainienilor. De năzuinţa şleahticilor ostaşi şi partida lui 
pan Andrei. Ce istorie, alta decât vechea istorie se poate 
scrie aici în Răsărit şi în ce raport va sta ea cu cele două 
imperii, cel otoman şi cel roman, când de la Damasc până 
în Ţările de Jos se ridică la luptă sufiţii şi iznafurile, armenii 
şi turcomanii, mamelucii şi grecii, arabii şi bulgarii, sârbii şi 
croații, cehii şi rutenii, slovacii şi olandezii, ungurii şi rutenii, 
litvanii şi ucrainienii, albanezii şi macedonenii, morovlahii şi 
chizilbaşii? Unde este locul Magnaei în această furtună a 
seminţiilor care-şi caută sufletele? Nu-şi mai aude decât 
gândurile. Apoi nu şi le mai aude nici pe ele. Aude 
răsuflarea pripită a celorlalţi. Aude foarte de departe 
ecourile Planului Bizantin... Aude foarte limpede glasul 
Măriei Cristierna, într-o noapte, nu-şi mai aduce aminte în 
care, jurându-i că va merge cincisprezece zile pe lună să 
asculte liturghia la biserica ortodoxă, aşa cum el a ascultat 
liturghia catolică, o jumătate de lună... Cineva i-a citit în 
gânduri. Stoichiţa! 

- Măria-ta, nu fugi de aceste două femei: doamna şi 
arhiducesa... N-ai să stai în Moldova o veşnicie şi război 
Reczei Pospolita nu-i poţi face în iarnă. Rudolf aşteaptă. 

Arhiducesa aşteaptă. Trupele ei sunt sub steagurile tale. 
Sabia lui Rudolf este în mâna lui Basta şi Basta şi-a pus 
tabăra peste pârâu la nicio goană bună de cal. Măria-ta! 
Tăiaşi anii ăştia cu sabia. li despicaşi până în inima 
înţelesurilor. Noi stăturăm sub ploaia ta de aur şi de glorie... 
De ce eşti slab, doamne? Şi de ce, ajuns aici, nu te mai 
gândeşti la povestea meşterului Manole? Pe care din ele o 
zideşti în temeliile Magnaei;?! Că pe una trebuie s-o zideşti, 
măria-ta şi cea roditoare de acum încolo, cea care să-ţi 
ajungă visele, Maria Cristierna este. 

- Taci, Stoichiţo! Nu mă umili, arătându-mi neputinţele. 

- Ai un tractat cu Rudolf, măria-ta! 

- ÎI voi îndeplini în spiritul lui... 
__- Nu spusăşi un cuvânt despre război cu turcii în Serbia... 
In schimb poruncişi să repezim atâţători în Republică şi la 
preacatolică... Măria ta, îţi împlinesc poruncile ca pe 
poruncile Domnului Dumnezeu, şi mai aprig decât pe ale 
lui, că El este departe şi iertător, măria ta eşti aproape şi 
necruţător. Pe El îl iubesc ca un fiu din milioane, pe tine ca 
pe unul care-ţi şade de-a dreapta... Mă duc să dau de lucru 
diecilor pentru a spori averile noastre şi ale altora, în pofida 
averilor mai marilor de până ieri. Acesta este jocul, îl ştim, 
mâine poate ne vor beli alţii pe noi... Zbor s-o scot cu 
pohfală pe doamna Stanca. Nu te-a mai văzut de-un an. Aş 
duce-o la Praha... Imi porunceşti s-o duc la Târgovişte. O 
duc după voia măriei tale. Stau în şa de câţiva ani. Ingădui- 
mi să mă trag la moşii. Sunt zobit. Măcar o lună, măria-ta... 
Preasupus la poruncă, doamne, dar peste voia şi cugetul 
meu. Amin! 

Stoichiţa de Strâmba îngenunche. Îi ia mâna cu 
degetele pe care i le simte pentru întâia oară uscate şi 
pergamentoase. Pe care le vede întâia oară cu încheieturile 
roşii, pielea scorojită, după cum îi vede fruntea tăiată de 
şanţuri adânci şi colţurile de la ochi şi firele albe din pletele 
inelate, date cu uleiuri scumpe. 

Îl ridică de subţiori. Greu Stoichiţa de Strâmba. Îl 
sărută pe buze. 

__= Du-te, cugetul meu veşnic treaz. Fă după voia ta. 
Intoarce-te la mine când te va munci dorul... Duceţi-vă să- 
mi scriu scrisorile. 

Cornul gărzilor vestind ofiţer cu rang de colonel. 
Tropote. Glasul de stentor al locotenentului Pistol H. 
anunțând ofiţerul de ordonanţă că s-a prezentat la bivuacul 
illustrissimului, colonelul Pezzen din partea excelenţei sale 
generalului Basta. Paşii zornăitori ai reiterului care se 
văzuse acum un an la un pas de căpitanatul general al 
Transilvaniei cu veniturile căruia putea să intre între 
magnați... Colonelul pe care l-a cunoscut în consiliile 
militare este sortit de destin să rămână toată viaţa un 
colonel mustăcios de reiteri şi atât. Acum bate din pinteni, 
poartă cuirasă de piept, leduncă, coif şi spadă, semn că 
este de slujbă şi spune scurt că a venit să-l invite pe 
illustrissim, pentru mâine dimineaţă la orele opt - repetă 
«mâine la orele opt», la consiliul militar în care se vor citi 
ordinele imperiale primite astăzi prin curier de generalul 
comandant. 

- Comandantul cui, întreabă. ` 

Colonelul Pezzen face ochii mari. Işi muşcă mustaţa. 
Răspunde că întrebarea ;//ustrissimului îl depăşeşte. El îl 
asigură pe cuvânt de onoare că a sosit un curier, căpitanul 
Bleimberg din escorta imperială, cu zece însoțitori şi că din 
cele spuse de aghiotanţii generalului, s-ar fi primit ordinul 
ca oştirea Ungariei de Sus să stea alături de ///ustrissimul 
der Fiirsten până la recucerirea ţărilor sale. 

- Simioane, vin!... Cupe mari, Simioane!... Stoichiţo!... 
Marcule!... Să se simtă bine limbutul... 

Simion aduce vinul dulce de Chios. Pocalele mari de 
ospăț. Colonelul trebuie să fie însetat. Este un colonel brav, 
ale cărui flamuri s-au văzut mereu în şarje la Gurăslău. 
Prinţul Marcu a auzit cum colonelul a despicat doi cuirasieri 
de-ai lui Chiaky, care se apropiaseră prea mult de drapelul 

regimentului. Colonelul strigă de trei ori vivat. Un vivat 
răguşit. Ridică pocalul. II bea ostăşeşte. Este bucuros de 
ordinul imperial. Toţi ştiu că der Fursten va începe cam- 
pania împotriva turcilor din clipa când ceremoniile nunţii cu 
arhiducesa vor lua sfârşit. Ar fi bucuros dacă ///ustrissimul, 
amintindu-şi de bunele servicii ale fratelui său, /.V.Doktor 
Bartholomeus  Pezzen, va  binevoi să-i  garnizoneze 
regimentul la Weissenburg ridicându-l la rangul de regiment 
de gardă. A doua cupă... Colonelul se îmbujorează. Nasul i 
se face stacojiu. Se pare că are harul lui Dionisos. Spune că 
l-au lucrat Flanz şi mai ales italienii, astfel că excelența sa i- 
a hărăzit o garnizoană amărâtă, undeva pe lângă Lipova... 
- Pe când ceilalţi, întreabă Marcu. 

- Pe lângă segnor Georgio... Hermanstadt... Curona. 
Valonii la Weissenburg. 

La a treia cupă, colonelul Pezzen bate din nou din 
pinteni. Mâine va fi un consiliu mare, cu toţi comandanții de 
regimente spre a li se notifica pregătirea pentru iernatec. 
Va fi singura ocazie când va putea agonisi ceva peste soldă, 
din rechiziţii. Se pare că există şi nişte documente secrete, 
compromiţătoare pentru cineva din suită. Un fel de complot 
cu turcii, împotriva suveranului. Sau a ţărilor acestuia. N-a 
înţeles bine, nu cunoaşte spaniola, dar aşa ceva a înţeles 
din  confidenţa cavalerului  Murandodi Fossati făcută 
curierului ambasadorului spaniol don Guillermo de San 
Clemente... Dacă ///ustrissimul vrea să-l facă fericit, în 
amintirea fratelui său, atunci să-i ordone ca la intrarea 
arhiducesei în Weissenburg să călărească la portiera din 
dreapta. Îl asigură pe onoarea lui de reiter, că va fi o 
paradă cum numai suveranul poate spera s-o aibă. Are 
onoarea să se retragă. Vinul acesta este demn de zei... 
Colonelul Pezzen îşi zornăie pintenii. Peste creasta de oţel a 
coifului se văd Cheile Turzii. 

- Ai auzit, Stoichiţo? 
- Am înţeles, măria-ta, şopteşte Stoichiţa... Până la fund... 

- Duceţi-vă... Să fiţi plecaţi din tabere înainte de miezul 

nopţii. 
Rămâne singur în lumina verde aurie. Se aşază în 

jilţul de campanie. Îşi lasă fruntea în palma stângă. 

- Unde este, Simioane? 

- Se-ntoarce la miezul nopţii, măria ta! 

- Penele. Hârtia. Nisiparniţa şi călimările, Închinătorule! 
4 

Îşi scoate cheia de la gât. Deschide cufărul legat cu 

arcuri de fier. Cufărul îmbrăcat în safian roşu, în care-şi ţine 
toate documentele de taină. Copiile de pe Memorandum şi 
scrisorile adresate papei şi suveranilor, înțelegerile cu 
arhiducele Mathia şi marchizul Gonzaga, notele făcute de 
Stoichiţa în consiliile militare, conturile plăţilor către oştire, 
luate după registrele lui Lassota, conturile veniturilor de la 
Kunigsberg trimese de Carlo Magno, hârtiile primite de la 
Hoffkammer şi Kriegskammer, notificaţiile ministrului de 
cameră Carl von Lichtenstein şi notificaţiile lui la acestea, 
rapoartele lui Stoichiţa asupra audienţelor, rapoartele lui 
Mantovano asupra forjeriilor întâlnite pe drum, scrisorile de 
la Zvetlana Rose-Maria, de la arhiducesă şi padre Szukay, 
de la Nicolae-Pătraşcu şi Velica, de la doctorul Muralto, 
Buzeşti, pan Andreas, Walawsky, toate rapoartele 
diplomaților lui şi ale iscoadelor. Apoi documentele alese de 
Stoichiţa şi Velica la Alba-lulia din arhiva secretă a 
cardinalului Andrei Báthory. Apoi tot ce-a găsit Stoichiţa în 
arhiva secretă a lui Sigismund, la Gurăslău înainte de 
venirea lui Basta. Lucrează înfrigurat. Alege scrisorile 
ibovnicelor. | le dă lui Simion, să le ardă. Pe loc. Alege tot ce 
ţine de rapoartele iscoadelor şi diplomaților. | le dă lui 
Simion să le pună în cufărul albastru, să-l ia Stoichiţa la 
Târgovişte şi să-l dea lui Theodosie Rudeanu. Alege tot ce 
ţine de arhivele secrete ale Bâthoreştilor. Sunt acolo 
dovezile scrise ale tranzacţiilor dintre Zamoyski şi Basta. 
Dintre Sigismund şi Basta. Dintre corporaţiile saxone şi 
Basta. Olăcarul Cetăţii-de-Baltă, neamişul Simion Gyárfás îi 

adusese vestea că două delegaţii saxone, a Sibiului şi a 
Braşovului au ocolit cetatea pe la Blăjel şi s-au dus în 
taberele lui Basta. Rudolf II de Habsburg a trecut la partea a 
doua a planurilor de război, în spatele cărora vede urechile 
clăpăuge ale lui Freiherrn Wolfgang Rumpf... Garnizonarea 
Transilvaniei cu trupele lui Basta. Fălcile de oţel ale sacrului 
imperiu roman sunt gata să se închidă. Ajutorul lui Rudolf 
costă o istorie. Colonelul Pezzen a spus în limbuţia lui 
soldăţească adevărul cel mai cumplit despre mâine. Acel 
adevăr de care el s-a temut de când a văzut ochii oţelii ai 
arhiducelui Mathia. Din clipa când buzele carminate ale 
Măriei Cristierna au spus cu o duioşie lacomă: Weissenburg. 
lo a prevăzut toate urmările pe care le va avea fastul cu 
care l-a primit Habsburgul. lo s-a înspăimântat de audiența 
de la Belvedere, nu de aceea în care s-a arătat curţii tabloul 
bătrânului Frans Francken, în care el ţinea braţul Măriei 
Cristierna, ci de cealaltă audienţă, din observatorul 
astronomic, când Rudolf a dat să se înţeleagă că ei doi au 
pus la cale secrete de stat, că s-au legat prin tainele 
dintotdeauna ale suveranilor şi că lo, primind rangul de 
familiar şi exercituum Praefecto, a făcut-o făgăduindu-i lui 
Rudolf suzeranitatea. Îi tremură mâinile. Îndeasă în cufărul 
albastru teancurile de scrisori şnuruite, ori terfeloagele 
legate în scoarţe de piele ale cancelariei Bâthoreştilor, 
peste care apasă listele cu banii şi darurile făcute de 
cancelaria lui prietenilor de la Viana şi Praha. In cufărul roşu 
nu mai rămân decât registrele de solde pe companii şi 
regimente. Simion încuie cufărul albastru cu două lacăte 
grele, vieneze. El ia sipetul cu rubinele şi-l încuie în cufărul 
roşu. 

- La noapte, scoţi cufărul albastru şi nevăzut, du-l lui 
Stoichiţa. Să-l ia în carâta lui... Simioane. Sabia. Platoşa... 
Ba! Cămaşa de sârmă şi platoşa... Spune-i lui Mârzea să 
sune adunarea coloneilor şi a căpitanilor... Pe loc!... Şi a 
sfetnicilor mei... Să vină pe dată... Acum!... Zboara... 

Îşi scoate tunica de mătase neagră, de croi 
monahicesc pe care-o poartă încă de la Tokaj. Simion îl 
cheamă pe Jivko Roşu, de gardă la cortul domnesc. Jivko îl 
ajută să-şi îmbrace cămaşa din zale subţiri şi dese încheiate 
pe nicovalele meşterilor din Damasc. Îi spune că nu pleacă 
la Alba-lulia... Nu are pe nimeni la Alba-lulia... 

- Nici n-ai avut, Jivko? 
- Cine mai ştie, măria-ta! 

Tac amândoi... Îşi îmbracă coantăşul. Aude cornii 
sunând semnalele poruncite... Jivko îi leagă curelele 
platoşei grele, de luptă. 

- Te duci la segnor Georgio, doamne? 

- Acolo, Jivko! 

- Ne adulmecă urmele ca un dulău de vânătoare, măria- 
ta... De ce? 

- Asta voi să ştiu şi eu, Jivko. 

Cele şapte săbii de luptă stau agăţate în ciorchinarul 
de fier bătut pe stâlpul din mijlocul cortului. O alege pe cea 
cu cap de grif. De ce? Este sabia lui de luptă. Căreia îi 
datorează viaţa. li pipăie garda cu plăselele din fildeş 
lustruite de mâinile lui. Numai de mâinile lui. O trage din 
teacă. Işi trece degetele peste tăişul subţiat de gresie. Des- 
tinul lui a fost, într-un fel, sabia. A dorit-o din lăcomia 
puterii? Ori a fost singura scăpare şi singurul argument în 
nodul pe care istoria l-a încâlcit şi strâns aici, în Cetatea de 
Piatră, voind să şteargă din cuprinsul ei Poporul? Este o 
clipă de tăcere adâncă în care simte meşteşugul făurarului 
necunoscut din Damasc, care a ştiut împărţi greutatea 
fierului la vârf, mijloc şi gardă, astfel încât tăietura să fie 
rotundă şi uşoară la mână, trecând în simbol prin lo. Mereu 
mai des şi mereu mai mult se detaşează de sine însuşi, 
judecându-se lucid şi necruţător. Cu atât mai des şi cu atât 
mai mult cu cât nu a luat nicio hotărâre în legătură cu 
Stanca şi Maria Cristierna. Cu atât mai des şi cu atât mai 
mult cu cât aceste două femei, una venind de pe Olt şi alta 
din lumea Niebelungilor, stau ca două răscruci ale viitorului 

- nu viitorul lui, pentru că s-a împietrit şi s-a supus ca un 
halucinat visului care se numeşte Magna - ci viitorului 
acesteia, al Magnaei... Ce mai poate face aici sabia? Chiar 
aceasta cu cap de grif. Ori ce mai poate face politica? Ori ce 
mai poate face diplomaţia? Să fie câteodată în viaţă un 
asemenea capăt de drum, dincolo de care nu mai începe 
nimic? Ori nu mai sfârşeşte nimic?... Lasă vârful albăstrui, 
plin de zgărieturile gresiei, să-şi găsească locul în capul 
tecii. Împinge garda. Ascultă oţelul hârşâind pielea uscată a 
tecii. Atât. Sabia în teacă. Un singur gest. O mie de gânduri. 
Aude tropotele cailor. Aude glasul lui Radu Buzescu 
poruncind să se aducă steagul. 

- Unde lăsaşi, bă, Usturoi, steagul? 

- Care steag, boierule, că ai patru? 

- Adu-l pe ăla albastru, cu semnul meu! Trap! 

lese din cort. Le face semn să nu descalece. Sultan 

sforăie. Îl mângâie pe nările catifelate. Umede. Taberele se 
întind pe colina de deal, la câteva sute de paşi dincolo de 
tabăra gărzii şi a boierilor lui unde se desfac corturile. 
Straturi uşoare de fum albăstrui se aştern peste corturile 
din vale. Miroase a borş de oaie dres cu cimbru şi ardei iuți. 
Înserează. Încalecă. Vede un steag din garda sârbească 
intrând în coloană. Totul se întâmplă dincolo de el, într-o 
lume straniu de îndepărtată şi străină. Drumul de care 
şerpuie pe coasta dealului spre Câmpia Turzii. Clopotele din 
Turda bat pentru Angelus. Trei bâtlani trec greoi prin cerul 
roşietic, clamând gutural. Miroase a ierburi sfârlogite de 
soare. Trece la trap peste ţarini pustii. Spre Turda, pe vale, 
numără treisprezece ţepi în care cei martirizaţi gem, 
răscolindu-i măruntaiele... Dintr-odată e sătul. Ajunge. ŞI 
dintr- odată înţelege până la fund perfida ticăloşie a 
segniorului Georgio, care a semănat tot drumul cu oameni 
crucificaţi, lăsându-l pe el să deschidă acest cortegiu al 
morţii şi pusctiirii. înţelege toată ticăloşia perfidă cu care a 
lăsat ca toate poruncile pentru rechiziţii şi proviant să 

emane de la cancelaria lui de război. Care i-a asociat 
numele la zecile şi sutele de execuţii dorite lacom de Basta. 

- Ucideţi-i pe aceia! Curmaţi-le suferinţele! Pentru 
Dumnezeu, ucideţi-i! 

Câţiva călăreţi coboară dealul la galop. Aude 
pocnetele seci ale  pistoalelor. Taberele lui Basta. 
Trâmbiţele care sună onorul. Gărzile lui Basta. Zeci de cai. 
Scutieri de la reiteri şi valoni. De la silezieni şi spanioli. 
Plaza de armas. Trei butuci de execuţie cu topoarele înfipte 
în ei. Alte gărzi. Cortul lui segnior Georgio cu gărzi de 
valoni. Descalecă. Împinge în lături cozile halebardelor 
încrucişate în faţa lui. Nu poartă mănuşă. Simte luciul rece 
al lemnului. Radu Buzescu ridică pologul. Il izbeşte mirosul 
de răşină arsă, de scorţişoară şi de santal amestecat cu cel 
al botforilor ostăşeşti daţi cu unsoare de bursuc. 

- Per Bacco, illustrissime! Mă şarjaţi fără odihnă!... 
Pezzen, am spus mâine dimineaţă, Pezzen... Haide! 
Raucigny! Beaury! Scharfeneck!... Ridicaţi-mă! 

Intră între coloneii care-i fac loc în silă. Cineva 
împătură un Avizo... 

- Nu vă ridicaţi, excelenţă, spune şi îşi apasă mâna pe 
mâna care luase Avizo-ul de pe masa de consiliu... Nu vă 
ridicaţi... Ştiu... Guta!... Sunteţi mereu în consilii militare, 
excelenţă. 

- Este datoria oricărui general al majestăţii sale. Voi nu 
ţineaţi tocmai un asemenea consiliu, ///ustrissime?! 

- Colonelul Pezzen v-a informat exact, excelenţă. Ţineam 
un consiliu în care am hotărât să înceteze orice execuţie în 
Transilvania, până la adunarea dietei. De asemenea, am 
hotărât să înceteze orice rechiziţie, tot până la adunarea 
dietei. Am hotărât să înceteze jaful şi siluirile, excelenţă. Ori 
ce detaşament izolat, ori soldat, ori ofiţer prins că jefuieşte, 
să fie ucis la locul jafului!... Excelenţă. Aveţi încă o sută de 
prizonieri pe care i-aţi târât după voi până aici. Am văzut 
butucii de execuţie. Faceţi-mi onoarea de a mi-i ceda... 

Haide, Marcule! Stoichiţo!... Unde greşesc, tălmăciţi voi... 
Mai repede. 

Segnor Georgio gâfâie opintit. Pielea verzuie i se 
acoperă de sudoare. 

- Aţi hotărât singur, într-un consiliu, soarta prezentă şi 
viitoare a Transilvaniei, ;//ustrissime?... Fără noi?... Fără 
consiliul secret al sacrei majestăţi?... Aţi convocat dieta fără 
să mă întrebaţi? Ascultă glasul din ce în ce mai subţire al 
generalului. Va urma criza. O aşteaptă. Segnior Georgio 
vorbeşte în spaniolă semn că peste câteva clipe îşi va cere 
hapurile... Desface Avizo-ul. Este scris în germană. Are pe 
copertă o gravură a Gurăslăului în care sunt desemnate 
traiectoriile tunurilor lui Sigismund trecând peste oştile 
imperiale şi cele ale artileriei imperiale izbind în plin oştile 
sigismundiste. Vede numele lui Sigismund scris mare, sub 
el numele lui şi jos, cu litere mici, numele lui Basta. Intoarce 
pagina. Se miră că segnior Georgio nu-şi cere hapurile. 
Citeşte Michael Wayda auf einer, und Basta auf... Mereu 
Wayda und Basta... Când răsfoieşte Avizo-ul, îi sare în ochi 
xilogravura de pe dosul foii de titlu. Este chipul lui, nu acela 
lucrat de Sadeler, poate după Frans Francken, într-un 
ecuson cu crini, patru crini, cu vârsta scrisă în interiorul 
ecusonului, este un chip dur şi muncit, se recunoaşte în 
bărbatul crâncen din xilogravură şi abia aude glasul 
şuierător al lui segnior Georgio care spune: 

- Aţi lucrat excelent, ///ustrissime... lată-vă singurul şi 
marele învingător de la Goroslo!... Noi, cei de faţă, abia 
dacă existăm pentru scribul plătit de voi, acest Abraham 
Wagenmann din Nurnberg! Beaury! Ţine minte! Abraham 
Wagenmann din Nurnberg. 

- Nu confundați metodele voastre, excelenţă, cu adevărul. 

- Domnilor, vă iau drept martori că sunt insultat în propria 
mea tabără, în propriul meu cort şi în timp ce-mi exercit 
prerogativele imperiale. 

- Vreţi să păreţi mai iritat decât sunteţi, excelenţă. 

- Pot să ştiu cărui fapt deosebit îi datorez onoarea acestei 
vizite intempestive, ;//ustrissime? 

- Nu pot participa la consiliul de mâine, excelenţă. Pentru 
că, de mâine, intră în lege hotărârea imperială în legătură 
cu guvernământul Transilvaniei. Voi să şterg urmele lăsate 
de război nu numai de pe drumul oştilor noastre, ci şi din 
sufletele supuşilor mei. Voi ca sosirea aici a serenissimei 
arhiducese să fie o sărbătoare pentru toată suflarea. Voi ca 
dieta să hotărască nesilită de sabie, îndreptările pentru 
impozite, proviant şi auxilium. 

- Aţi convocat dieta la Turda, spre a mă umili, prinţe. 

- Nu văd cum, segnor Georgio. 

- La Turda am întâlnit oştirea nobilimii şi de la Turda am 
pornit la Miroslo. 

- Am uitat-o de mult, segnor Georgio. lar dacă a existat 
un Mirăslău, pentru voi, pentru mine a existat un Gurăslău. 

- De fapt, ce doriţi, prinţe? 

- Intrarea voastră în legalitate şi sub ordinele 
guvernământului, segnor Georgio. 

Segnor Georgio se zmulge din fotoliul pliant. Îi 
tremură bărbia şi guşa acoperită de ţepii tari, albăstrii ai 
unei bărbi de câteva zile... Face câţiva paşi şchiopătaţi 
până la masa de consiliu. li aude gâfâitul opintit. Răsuflarea 
lui segnor Georgio miroase a dinţi putrezi şi mâncăruri 
oţetite în stomacul pe care şi-l tratează cu ape minerale 
aduse cu carele de la toate izvoarele tămăduitoare ale 
Transilvaniei. 

- Nu am înţeles exact conţinutul frazei, prinţe. 

Segnior Georgio are faţa acoperită de sudoare 
gălbuie. Gulerul valonez ud. Işi desface copca tunicii cu 
degete tremurătoare. Trebuia să se ajungă şi aici. 
Dualitatea puterii pe care-o întreţine Basta duce la 
formarea taberelor politice. Segnor Georgio acordă amnis- 
tieri, graţiază ori execută, exercitând toate prerogativele 
puterii încă de la Moftinu. Astăzi, Rudolf şi-a precizat 
politica! Îl vrea guvernator, ceea ce înseamnă de fapt 

recunoaşterea Magnaei. Segnor Georgio a rămas ceea cea 
fost şi până la Gurăslău: Comandantul general al Ungariei 
de Sus. 

- Este foarte lesne de înţeles, segnior Georgio: dieta va 
hotări dacă mai are sau nu nevoie de ajutorul vostru, 
pentru care guvernatorul Transilvaniei vă mulţumeşte cu 
adâncă recunoştinţă. Fără voi şi aceşti bravi, ar fi existat un 
Gurăslău; mult mai sângeros pentru noi. 

- Mă onoraţi... Vă ascult cu smerenie, prinţe Michael! 

Acesta este adevăratul segnior Georgio. li prinde 
privirea rece strecurată pe sub pleoapele bolboşate. li 
spune că aprovizionările armatei din Ungaria-de-Sus se vor 
face printr-un consiliu al dietei. Că garnizoanele fixate de 
aceasta vor trebui respectate întocmai. Că dieta va semna, 
printr-un magistrat ales de ea, toate ordinele de cazare. ŞI 
pentru că el a făgăduit împăratului campania ştiută împo- 
triva turcilor, cel mai bun loc pentru a împlini dorinţa 
suveranului este Deva. Asta ar scuti armata imperială de 
marşul până în cantonamentele din Ungaria de Sus, ca la 
primăvară să fie reluat pe aceleaşi drumuri. 

- Şi voi, i/lustrissime? Voi de a cărui viaţă răspund în faţa 
suveranului, ca şi de integritatea acestei provincii, ca şi de 
ambiţioasele voastre planuri, voi care aţi câştigat Wiena şi 
Praga şi o soţie de rang imperial, voi care mă vreţi scutierul 
vostru, voi ce veţi face, //lustrissime der Fürsten Michael, pe 
toţi dracii şi pe bietul meu suflet?! 

- Ceea ce am convenit cu suveranul să fac pentru ca 
Evropa de Răsărit să reintre în istorie, altfel decât ca un 
grânar şi o crescătorie de oi pentru Inalta Poartă, scumpul 
meu segnior Georgio. 

5 

- Ai fost la un pas de Roma, Mihail! De ce te lapezi de ea? 
Oare n-ai judecat cu asprime preoții Iglisiei tocmai pentru 
că apărau Poporul de Roma?! Nu tu le-ai strigat că Roma l-a 
adus în Evropa? Că Roma l-a întrupat în cuget?! Că ea l-a 
legat de cutezanța gândirii? De mândria libertăţii? Oare 

Decebal a fost roman, Mihail? De ce nu vrei puterea 
preoţilor Romei, prin Maria Cristierna? De ce rămâi în 
ortodoxie? De ce n-o dai pe Stanca, surghiunului? De ce nu 
ţi-o aduci pe Maria Cristierna, soaţă? lată, oştile Evropei 
sunt aici... De ce nu-i dai pe preoţi lui Basta? La cine te- 
ntorci, Mihail? 

Bătrânul poartă dolamă avrigenească. Poate că este 
Daureţiu. L-a adus Simion, după ce i s-au stins în cuget 
tropotele binecredincioşilor plecaţi spre Ţară, Făgăraş şi 
săcuime. Este trecut de miezul nopţii. Undeva în Tibet, ori 
în oraşul sfânt Buhara, ori pe drumurile Efesului, ori la Pireu 
şi în Sicilia, în Epir şi în Egipt, în taina monastirilor copte 
ascunse în munţii Etiopiei, numele şi faptele lui sunt scrise 
alături de cele curgând prin vreme cu începere de la 
Pitagora şi Thales. Bătrânul vorbeşte franca. Totul este de-o 
materialitate dureroasă. Lumina uşoară, fâlfâită a 
sfeşnicului.  Tripticul în filigran şi  smalţuri albastre. 
Tetrapodul de Hurezi. Stâlpul cortului cu cele şapte săbii 
agăţate de el. Şapte săbii. Câte o sabie pentru fiecare an de 
domnie. Pentru că, al optulea an de domnie n-a început 
încă. Şapte ani de domnie. Şapte stâlpi ai înţelepciunii. 
Şapte părţi ale omului: Materia. Vitalitatea. Senzaţia. 
Intelectul. Sufletul. Înţelepciunea. Eu-l! Atma-Mahatma. 
Atinge tot. Conţine tot. Cei şapte ani în care se înnoiesc 
humorile trupului. Cei şapte ani din ciclul vârstelor. Bătrânul 
stă în jilţ. Parcă dormitează. Are pleoapele solzoase. Plete 
lungi, albe. Barbă de Dumnezeu. Miroase a răşină, a muşchi 
şi a piatră încinsă la soare. Aceeaşi stranie metamorfoză a 
Timpului care încremeneşte în sine, conţinând istoria nu ca 
pe o succesiune, ca o curgere fir pe fir; ci ca un tot 
atoatecuprinzător în care el vede semnificaţii şi oamenii 
acelor semnificaţii, după cum vede congregația V.E.I.|. a 
Iglisiei, dincolo de cabală, ca o forţă spirituală a Răsăritului 
în lupta lui de a-şi păstra fiinţa interioară, împotriva 
geometriei aspre a legiunilor romane şi mai târziu, 
împotriva celor ce s-au numit de la sine urmaşii apostolului 

trădător Petru. Daureţiu este un iniţiat. lradiază o aură 
eterică, care-l purifică. Care-l face să audă muzica 
incantatorie, pe care a perceput-o la întâlnirile lui cu marii 
preoţi. Poate că este emanaţia gândurilor omeneşti, după 
cum culorile diafane şi pure care-l învăluie, ele înşile într-o 
stare fluidă de vibraţie, sunt gânduri, a căror semnificaţie n- 
o pricepe, el, Mihail, rămânând doar la înţelegerea faptei. 
Este o pace adâncă în sine şi-n tulburătoarea armonie a 
sunetelor şi culorilor care-l învăluie. 

Lumea lui de zbateri, durerile lui cumplite şi puţinele 
bucurii din acest an, temerile şi întrebările, neliniştile şi 
îndoielile s-au scurs din el, lăsându-l să se umple de 
echilibru şi pace serafică... Este ciudat cum nu cuvintele şi 
le caută. Cum gândurile lui nu aleargă la cuvinte. Işi vede 
gândurile alcătuind lumi care niciodată n-au trăit împreună 
în aceleaşi locuri, venind unele după altele prin veacuri şi la 
răstimpuri de veacuri. Ştie când este la Samarkand, în 
observatorul lui Ulug beg, unde este deopotrivă Zamolxis, 
după cum preoţi de pe Indus sunt pe Ciucaş în sobor cu 
arhitecţi bălai din Egipt, caravane trec de la Efes spre 
Ninive şi de la Adriatica spre țărmurile egeene, ori de la 
Hust spre limanul Nistrului, soarele pluteşte în valuri de 
lumină şi templele, ori piramidele, ori Sfinxii, ori Leul şi 
Marele Războinic, Înțeleptul şi Cămila, Elefantul şi Cei Patru 
Războinici, primesc lumina la un anumit echinocţiu, ori la 
un anumit solstiţiu, pentru că, arhitecţii şi astronomii 
Răsăritului au vrut să se smulgă din timpul imemorial şi 
divin dându-i acestuia sensul lui trecător şi omenesc: 
Kalaha. Numără. El nu vrea să numere. Nu vrea să lege 
nimic de clipă. Daureţiu însuşi este în afara Timpului, 
conţinându-se în esenţa acestuia. Ştie că Daureţiu îmbină 
asceza cu ritualul vechilor yoghini, că a învăţat ştiinţa 
respirației şi astronomia, că este un urmaş al iniţiaţilor din 
Cetatea de Piatră, stăpân pe trupul lui şi pe sorii lui de forţă 
spirituală, că a venit aici să-l treacă peste încă un prag al 
iniţierii, poate cel din urmă, lIglisia dând bătălia cea mare 

pentru desăvârşirea celei de a treia renaşteri valahe în 
Cetatea de Piatră. Magna. Magna, adică dreptul sacru al 
Poporului de a fi el însuşi. Îndatorirea sacră de a fi el însuşi. 

- Unirea cu Maria Cristierna ar fi cea mai mare biruinţă a 
Templului şi a Zidarilor Liberi, spune şi când rosteşte cel 
dintâi cuvânt, Timpul etern, fără trecut şi fără viitor, 
conţinându-se în sine se năruie în prezent şi-n clipă. Marea 
de culori diafane se face lumină fâlfâitoare de lumânări şi 
umbre tremurătoare pe pânza cortului. Marea de armonii 
sonore cade zgrunţuros şi ciomp în cuvânt. Se izbeşte de 
materia grosieră, plină de mirosurile grele ale vieţii. 

- Mihail domn, încotro? 

- Să mă desăvârşesc în a treia renaştere, pe care n-am 
putut-o întări în hotarele Ţării Soarelui. Să adun ramurile 
Poporului la trunchiul cel de-o fiinţă cu veşnicia. 

- Precum Moise, ai călăuzit Poporul în Cetatea de Piatră, 
arătându-i calea spre mântuire. Iglisia gândeşte că tu 
Mihail, eşti o temelie. Profetul tău este Zaharia. Ai înţeles 
taina Marelui Războinic. A Leului, Elefantului şi Cămilei... Ai 
ajuns la picioarele înţeleptului, dincolo de care te priveşte 
Sfinxul. Eşti un stăpân de sine, Mihail. 

- Tu o spui. 

- Ehove! 

- Am gândit nemurirea Poporului în faptă, fapta 
nemurindu-l prin dreptatea ei, şi dreptatea stând în 
libertatea de a fi el însuşi în cunoaştere... Neprimind 
cunoaşterea de la alţii ci prin lucrarea cugetului său. 

- Ehove! 

- Am săpat copacul cu sabia. l-am dat conştiinţa puterii lui 
şi a adevărului său. 

- Ehove! 

- Am ajuns la picioarele înțe/eptului şi m-am ridicat la 
cugetul lui. Cunosc taina. 

Dintr-o dată zeci de glasuri într-o limbă mai veche 
decât franca. Fremătătoare şi mineralizate. Nici măcar 

glasuri. Un ecou al glasurilor. Ori o amintire străveche a 
acelora. 

- Ehove! Mihail cunoaşte taina! 

- Poporul este una, cu călăuzi, dar fără stăpâni, puterea 
lui sălăşluind în mulţimi, care duc peste vreme cugetul şi 
cunoaşterea. Am crezut în stăpâni, adică în ceea ce trece; 
oropsind cu neghiobia puterii de-o clipă, ceea ce veşniceşte 
şi este veşnic tocmai prin puterea de a îndura puterea. Prin 
înţelepciunea de a o lăsa să treacă. lo nu pot mai mult, 
decât timpul meu o poate. 

- Ehove! 

- Va veni ceasul celei de a patra Învieri, când Poporul va 
sălăşlui netulburat în însăşi conştiinţa sa de sine. 

- Proorocule! 

«Proorocule» îşi şopteşte şi aude vântul trecând peste 
cort, încărcat de miresmele verii în copt, plin de anii 
muceniciţi între dorinţă şi neputinţă, între vis şi aievea, 
între  biruinţă şi înfrângere. Nopțile lui de veghe, 
chinuitoarele nopţi de veghe când ispitea istoria şi viitorul 
drămuind puterile lui oculte. Coborând spre originea 
lucrurilor, cât poate cobori un domn stăpân pe gândurile 
prietenilor. Atât cât îl lăsau să fie stăpân prietenii. Şi abia 
desluşind câteva din gândurile vrăjmaşilor, dincolo de care 
s-au ţesut şi se ţes urzelile mereu necunoscute ale 
destinelor oamenilor şi popoarelor, pe care numai 
Dumnezeu să fii să ţi se supună. Cât a fost el destin în 
destinul lui Cogea Sinan paşa şi acela în destinul lui lo 
Mihail Domn? Şi aceştia doi în destinul Înaltei Porţi şi Înalta 
Poartă în acela al Magnaei? Şi toate acestea împletindu-se 
întreolaltă, destinul lui şi al Stanchii, al Iglisiei şi al 
Templului, al lui Zamoyski şi Ghazi-Ghirai, al lui Rudolf şi 
Sigismund, al lui Andrei Bâthory şi Josica, Aron Vodă şi 
Ştefan Răzvan, Filip al Spaniei şi lovanka Rudnic şi Buzeştii 
şi morţii lui; Şelimbăr şi Mirăslău, Călugăreni şi Gurăslău; 
fiecare din acestea în parte şi apoi toate la un loc, unindu- 
se prin timpul său veşnic şi atotcuprinzător, aşezându-se în 

straturi de istorie şi de viitor, cuprinzându-se în temeliile 
veşniciei cum îi şoptea în nopţile lor nebune şi pustiitoare, 
Velica; ori, dimpotrivă, risipindu-se în nimicnicia clipei, 
odată cu urile şi trufiile neghioabe, cu pizmele şi zădărnicia 
acelei feţe a puterii, care ţine de pedeapsă, de măreție 
trecătoare şi lingăveală, de strigătele de osana şi fumul de 
tămâie! 

Pentru că lo, puterea şi-a dorit-o, nu pentru sine ci 
pentru ceea ce zăcea în el de la întemeierea lucrurilor: 
Magna Valachia. N-a fost vis, nici deşertăciune. Ori vis a 
fost cuprins în realitatea Poporului şi în fiinţa Cetăţii de 
Piatră şi poate aici stă el sub semnul tragic al destinului, 
Magna cuprinzându-se în veacuri, şi lo abia în ani. Din 
această năzuinţă şi sete a lui tulburătoare spre cuprinderea 
în Timpul Poporului şi de zmulgere a Timpului din 
încremenire, hărăzindu-i atotputernicia faptei cea mereu 
vie şi grăitoare, ucigătoare de neuitare şi moarte. Pentru că 
ştie, acum când Daureţiu îi vorbeşte de moartea pe care i-o 
hărăzeşte Basta, poate din pricina Habsburgului şi când îi 
dăruieşte straiul Iglisiei, odată cu scutul ei, ştie că lo cu 
Fapta pre Moarte călcând-o se aşează în temeiuri şi poate 
nici nu bănuieşte Daureţiu, de câte ori i-a fost lui foame de 
moarte şi neteamă de veşnicia ei şi cât a tânjit lo de liniştea 
cuminte şi înţeleaptă a pământului şi de câte ori a tot 
izgonit-o de la sine pe cea purtătoare de tihnă căreia încă 
nu-i venise ceasul. Pentru că, Magnaei nu-i venise ceasul. 
Şi-acum, în pragul acestei întoarceri, ce-ar fi Magna fără 
sângele lui care să-i pecetluiască veşnicia? Oare a fost 
trecerea lui prin viaţă (îşi spune «a fost» şi nu se 
cutremură, dimpotrivă, o undă de linişte atotcuprinzătoare 
îi coboară în cuget) doar o răzmeriţă de cuget neogoit? Ori 
poate altceva, acel altceva care ţine de însăşi esenţa eroilor 
cântaţi de Homer întruchipând trecerea omului pe acest 
pământ? Odiseea lui lo unde-a dus? Şi ce înseamnă Câmpia 
Turzii şi lo şi Magna, în vara lui 16017!... 

Îşi urmăreşte gândurile cu o lăpădare de sine ciudată 
şi plină de serenitate. lată îşi spune, acesta a fost ogorul 
meu, pre el l-am trudit şi l-am însămânţat cu gândurile şi 
visele mele, pre el l-am udat cu sudoare şi sânge şi-n el mă 
întorc spre hodină şi nu altundeva decât aici, ca să strig 
mereu peste veacuri, mereu să-mi strig numele de aici spre 
neuitarea cea de veci şi mereu să mă lapăd aici de cele tre- 
cătoare ale fiinţei mele trecătoare şi să nu rămân decât lo 
Mihail Voievod, proorocul Magnaei şi cel chemător la unirea 
Poporului, între din veac hotarele Cetăţii de Piatră! 

- Ehove! 

Se-ntâmplă o trecere ciudată a unui vânt eteric 
încărcat de zgomote aspre. Daureţiu stă drept în faţa 
sfeşnicului, cu braţele ridicate uşor deasupra capului. Pe 
firele lungi şi colilii ale pletelor se scurg flăcări albăstrui. Are 
ochii întorşi cu luminile spre înăuntru. | se vede doar albul, 
nefiresc de alb şi luminos. Un freamăt sălbatec îi cuprinde 
trupul. Simte acel freamăt în sine însuşi, ca un tăiş. O 
durere cumplită îi străpunge locul unde a fost izbit cu sulița 
de spahiul Mithat Bali... Flăcăruile scurse din pletele lui 
Daureţiu se împletesc în şuvoaie arzătoare care-i încolăcesc 
gâtul... Aude sunetul aspru al unei trâmbiţe. Simte mirosul 
înţepător al oţetului aromat... Vede ca prin pâclă obrazul lui 
Simion, galben, obraz de mort, împietrit, pe care curg două 
şiroaie de lacrimă. Simte buretele ud trecându-i pe frunte şi 
gât. Pe piept. Se află în jilţ. În faţa lui altjilţ. Lumina tulbure 
a zilei prefirată prin mătasea purpurie a cortului. Miros de 
lumânări arse. De aer pirjolit de fulgere. 

- E târziu, Simioane! 

- Târziu, măria-ta. 

- Ce zi? 

- 19 august. A sfinţilor mucenici Andrei Stratilat şi Agapia. 
- Cum l-or fi mucenicit pe acest Andrei Stratilat? 

Simion îi toarnă apă în ligheanul de argint cu fundul 
bătut din ciocan, având corbul Ţării. Işi simte perii aspri ai 
bărbii crescută sârmos şi lung. A fost Daureţiu. Simion este 

Închinătorul hărăzit cu paza trupului său. Simion îl freacă pe 
spate cu ştergarul de in. li aduce cămaşa albă de olandă, 
pe care-o îmbracă de obicei pe sub cămaşa de sârmă. 

Are, cu o acuitate dureroasă, senzaţia materialităţii 
lumii care-l înconjoară. Lumina albă a dimineţii se strecoară 
pe sub polog, în trâmbe subţiri, fluide. Toate lucrurile 
familiare, tripticul ajurat şi smălţuit, jilţurile, masa pliantă 
florentină, primesc umbre moi care le adâncesc contururile. 
Niciodată ca în dimineaţa asta n-a avut simţământul trăirii 
în sine şi în clipă, a întregii lui vieţi. Niciodată ca in 
dimineaţa asta n-a fost atât de lacom de amintirile lui cele 
mai uitate. Ori răvăşite în curgerea la galop a anilor. Stanca 
la Strejeşti, la Sânta Maria cu Sima prin fânaţul înalt până la 
coapse. O vede aievea, vede fânaţul unduitor sub o boare 
de vânt mirosind a vară şi o gaiţă acolo, în cireşul străvechi, 
îngânându-i şi spurcându-i şi era cerul strălimpede şi lui îi 
vine dintr-o dată să plângă. Simion îi potriveşte barba din 
foarfece. Işi aduce aminte de Daureţiu. Ce-a vrut să spună 
Daureţiu aducându-i mantia de Închinător cu glugă şi 
vorbindu-i de moartea pe care i-o găteşte Basta? Că Iglisia 
îl primeşte în uitarea ei? Că lăpădând cuca domnească şi 
îmbrăcând rantia poate scăpa de istorie, lăsând-o în sama 
timpului? Că şi renunţarea la povara istoriei stă în destinul 
domnilor? 

Se-ncrâncenează la gândul necunoaşterii lui lo... Să fi 
fost doar o încercare? Să-l fi încercat lIglisia; ori, 
cunoscându-l prea bine, să fie rantia aceea, ştergarul cu 
care să se şteargă pe mâini Marii Preoţi, precum Pillat? Ştie 
că însuşi a împins lucrurile până la marginile imposibilului. 
A făcut-o din larga cuprindere a tronului, dincolo de ce era 
viaţa de fiecare zi, năzuind spre esenţa neamului său. Ştie, 
cu o mândrie sălbatică şi cu o durere surdă, că a găsit 
demnitatea valahilor în demnitatea celui numit de Evropa: // 
Valacho. Ce-i va ierta vremea şi ce nu-i va ierta? Îi va urma 
cineva drumul cel plin de prăbuşiri, ori de iluminate 
străluciri, spre cunoaşterea de sine? Şti-va vreodată 

Poporul, că a rămas până la capăt credincios gândului său 
de domn şi războinic, de cavaler şi bărbat prin care s-a 
juruit să-şi slujească crezămintele cu viaţa lui, ducându-se 
peste toate spaimele cumplite, care, iată îl năvălesc 
secătuindu-l, ducându-se pe sine până la jertfă? Cum oare 
altfel se poate consfinţi adevărul unui crezământ politicesc? 
Şi ce mai poate fi pentru lo, în afară de Magna, şi cum 
poate fi astăzi Magna fără lo? 

Cade în genunchi în faţa tetrapodului. Se roagă 
fierbinte Domnului şi se roagă lui lo, se roagă Magnaei şi 
Ciucaşului şi de Peter Domokos se roagă să-l ierte; sărută 
chipurile celor dragi lui, pictate pe iconiţe de lemn de Mina, 
apoi, ca într-un delir şi-o recheamă alături pe Velica, pe 
Velica în toată dumnezeiasca ei feminitate carnală şi dintr-o 
dată se revoltă în sine, se blesteamă pentru neghiobia lui 
politicească, pentru oarba credință în demnitatea 
cavalerească a lui Basta, se gândeşte că n-a răspuns 
episcopului Szukay şi că abia şi-a început lucrările cu 
vajnicul diavol al răzmeriţei care este arhiepiscopul Kutasy; 
că-l aşteaptă o mie de treburi care ţin de ordinea puterii şi 
a Magnaei şi tot ce este viu şi vajnic în el tresare izbucnind 
spre lumina asta lacomă a conştiinţei vii şi fremătătoare... 
Se răsuceşte spre umbra lui credincioasă. Işi ascultă 
cuvintele, cele vii şi pline de miez şi de tâlcuri. Şi le ascultă 
lacom de sine, lacom de toate ceasurile vieţii lui netrăite, 
de toate gândurile neîmplinite şi neînfăptuite. 

- Nu mă duc la niciun consiliu, Simioane!... A venit vr-un 
olăcar azi-noapte? 
- De la frater Ştefan, doamne! 

lată. Nu şi-a împlinit nici datoriile faţă de săcui, căzuţi 
iarăşi sub sabia nemeşinii. Ce-nseamnă jertfa de sine, 
dincolo de credinţa nestrămutată într-un mai bine prin ea?! 

- Mi-e foame, Simioane... Ce se aude? 
- Cornul lui Jivko, măria-ta! 
- E de slujbă? 

- El a vrut-o, de cum au ieşit din tabără călăreţii boierului 
Buzescu. Să fi fost orbirea de sine a puterii, atunci când a 
pornit din tabără toate oştile credincioase, lăsându-se doar 
în paza unor lefegii pe care abia-i cunoaşte? Ori gândul 
acesta al muceniciei să fi lucrat în adâncuri, aproape fără 
ştirea lui şi-acum? 

- Bietul Jivko, şopteşte... Mă teme! 

Trâmbiţe. Trâmbiţe şi clopote atunci, la Alba-lulia şi la 
laşi şi mereu la Târgovişte. Trâmbiţe şi clopote şi ropotul 
greu al oştilor, mereu ele, oştile în conştiinţa de sine, ca 
singurul argument aici, la răspântâia asta hărţuită de 
Evropă, unde s-a împlântat Cetatea de Piatră... Se smulge 
din sine. Ascultă ropotul greu al unor pedestrimi înzăoate... 
Să se grăbească Basta într-atât? Să-l fi speriat într- atât 
vizita pe care i-a făcut-o aseară?... Clinchetul cuiraselor lo- 
vite de săculeţii cu pulbere... Işi aude sângele izbindu-i 
tâmplele... Aşa? Precum mielul cel blând?... lo?... Glasul lui 
Jivko: 

- Căpitanii lui Basta, măria-ta. 

Simion ridică pologul. Gărzile lui Jivko se alinie în 
stânga şi dreapta intrării. Vede morioanele grele ale 
archebuzierilor styrieni ai lui Basta inchizând plaza de 
armas. Lumina fragedă, plină de albăs- trimi duioase, cade 
pe oţele. Umbrele halebardelor şi archebuzelor vârstează 
iarba călcată în picioare... Deasupra, în cerul alb-albăstrui, 
pluteşte leneş o gaie mare, de pădure. Basta i-a luat-o 
înainte cu un ceas. Undeva, în adâncurile lui, n-a crezut-o. 
Căpitanul Jacques Beaury, deci. Asudat sub morion. Nu 
poartă costumul de cavaler. Morion şi cuirasă. li vede 
curelele roşii care-i strâng umerarele. Centura din piele 
groasă, la care-i atârnă spada. ŞIi-l aminteşte în tot lungul 
lunilor acestora de campanie, mereu înfrânt şi umilit în in- 
solenţa lui soldăţească. Raugigny, la un pas în urmă, cu 
halebarda la umăr, fără mănuşi, îl priveşte încremenit. 
Beregata îi saltă de câteva ori deasupra gâtarului de oţel. 
Lângă el acel Mortagne, dulău de pază al lui Basta, cu 

halebarda în cumpănire. Şi dintr-o dată Scharfeneck. 
Clipeşte des acest Scharfeneck, pe obrazul căruia citeşte 
ura. Numai drojdia urii, ca şi pe feţele celorlalţi, pe care 
Basta i-a aruncat mereu în jocul lui poltron şi îngust, în ura 
lui măruntă de general gelos şi bacşişar, lacom de onoruri şi 
averi, aruncat de soartă aici, unde se-ntrupează din istorie 
un destin. 

Îşi simte tălpile înrădăcinându-se... Îşi simte trupul 
înţelenindu-se. Se uită lacom la cerul imens de vară în copt, 
plin de măreţia luminii. Simte dintr-odată mirosul cortului, 
de arme şi mirodenii, amestecat cu mirosul atâţător al 
oştenilor asudaţi sub cuirase şi alt miros puternic şi iertător, 
de pământ înierbat dospit în soare, încă plin de rouă. 

- Până la capăt, Mihail, îşi şopteşte. 

Işi aduce aminte ca într-o fulgerare de Daureţiu şi de 
el însuşi azi-noapte şi se vede pe sine de undeva de 
departe, dintr-o lumină pură şi strălucitoare, parcă de sub 
Ciucaş, într-o zi însorită şi se aude profetizând cu glas 
bubuitor, dincolo de glasul lui firesc, cu glas mineralizat, 
aparţinând Timpului: 

- Am să strig mereu peste veacuri, mereu să-mi strig 
numele de aici, spre neuitarea cea de veci... 

Prinde privirea mirată a lui Jivko. Îi face semn spre 
oştile lui Basta. Se smulge din rădăcini. lese în faţa cortului 
domnesc, pe hampa căruia flutură steagul Magnaei, în 
cămaşa albă de olandă desfăcută la piept şi îşi spune că nu 
are altă vocaţie decât pe cea de soldat. Strigă: 

- Bine aţi venit voinicilor! Vitejilor! 

Aude tăcerea căzând grea între el şi ei. Apoi glasul 
mârşav răguşit în cântece de tavernă al lui Beaury. 

- In numele sacrei majestăţi romane şi al generalului 
Georgio Basta, te declar arestat pentru înaltă trădare, 
prinţe Michael. 

Cuvintele astea, înaltă trădare, zvârlite lui lo de un 
lefegiu. Magna, strigă, apoi: 

- Ba!... Jivko... Simioane 1 

O detunătură. Fumul izbucnind din gura pistolului 
întins de Scharfeneck. Aude plumbul. Vede sângele tâşnind 
din ochiul lui Simion. Jivko se prăbuşeşte împuns cu 
pumnalele. Salt după sabie. Una din cele şapte săbii, ale 
celor şapte ani de domnie. Numărul şapte, al înţelepciunii, 
îşi spune. 

Lama ascuţită a halebardei lui Raucigny îi fulgeră 
scurt sub barbă. 

Stă într-o lumină albăstruie plină de armonii 
tânguioase, în care durerea trecerii se împlineşte din sine, 
aude Timpul, aude sângele năvălindu-l, apoi aude /mnu/ 
Soarelui, se gândeşte la Crist, are dintr-odată în faţă 
veacuri de linişte cumplită şi grea şi corul acela tânguios îşi 
cântă imploraţia către soare din care-i cad pe pleoapele 
rostogolite în ţărână cuvinte pe care abia le mai înţelege: 

- MIHAIL!... O KALE MIE O VIMI A OM! 

